
PROLOOG TORMIJOOKS SERINGAPATAMILE (1799) 


Väljavõte perekonnakroonikast 


Ma adresseerin need Indias kirjutatud read oma sugulastele Inglismaal. Minu eesmärgiks on 
selgitada põhjust, miks ma keeldusin vahetamast sõbralikku käepigistust oma nõo John 
Herncastle'iga. Minu perekonna liikmed, kelle head arvamust ma pole nõus minetama, on 
valesti tõlgitsenud kinnisust, mida ma selles asjas tänini olen ilmutanud. Palun neid 
otsustamisega viivitada, kuni nad mu jutustuse läbi on lugenud. Ja ma kinnitan oma ausõnaga, 
et kõik, mis ma nüüd kirjutan, on range ning täpne tõde. 

Isiklikud lahkhelid mu nõo ja minu vahel said alguse tähtsa sündmuse käigus, millega me 
mõlemad olime seotud, — nimelt tormijooksu ajal Seringapatamile, mis toimus kindral Bairdi 
juhtimisel 1799. aasta 4. mail. 

Et asjaolud paremini mõistetavaks saaksid, tuleb mul viivuks tagasi pöörduda rünnakueelse 
aja juurde ning mainida jutte, mis liikusid meie laagris Seringapatami paleesse kuhjatud 
kullast ja kalliskividest. 


Üks pöörasemaid lugusid puudutas teatud kollast teemanti — India annaalidest kuulsat 
kalliskivi. 

Kõige varasemate teadaolevate pärimuste kohaselt olevat see kivi asetsenud India neljakäelise 
kuujumala laubal. Osalt oma eripärase värvi tõttu, osalt tänu ebausule, mille järgi see 
vääriskivi pidi reageerima jumaluse mõjule, keda ta ehtis, ning muutuma säravamaks või 
tuhmimaks vastavalt kuu kasvamisele ja kahanemisele, saigi ta algselt nime, mille järgi teda 
Indias tänini tuntakse, — KUU-KIVI. Olen kuulnud, et umbes samasugune ebausk valitses 
kunagi ka vanas Kreekas ja Roomas, ainult et mitte seoses jumalakultusele 

pühendatud teemandiga nagu Indias, vaid poolläbipaistva, alamat liiki vääriskiviga, mis arvati 
kuu mõjule vastuvõtlik olevat, ning selgi juhul andis kuu vääriskivile nime, mille järgi teda 
tunnevad ka praeguse aja kollektsionäärid. 

Kollase teemandi seiklused algavad üheteistkümnendal sajandil pärast Kristust. 

Tol ajal liikus muhameedlasest anastaja, Ghazni sultan Mahmud, läbi India, vallutas püha 
linna Somnauthi ja röövis paljaks sajandeid püsinud kuulsa templi — hindu palverändurite 
pühamu ning idamaailma ime. 

Kõigist templis kummardatud jumalustest pääses saagiahnete muhameedlastest vallutajate 
käest üksnes kuu jumal. Teotamise eest kolme braahmani poolt kaitstud jumalakuju, mille 
laubal oli kollane teemant, viidi öösel templist ära ning toimetati tähtsuselt järgmisesse 
pühasse linna Indias — Benaresesse. 

Siin, uues pühamus — vääriskividega panustatud saalis, kullast sammastele toetuva katuse all 
—, asetati kuujumal kohale ja hakati teda kummardama. Ööl pärast pühamu valmimist 
ilmutas siin Višnu Säilitaja end kolmele braahmanile unes. 

Jumalus hingas oma jumalikku hingust kuujumala laubal oleva teemandi peale. Braahmanid 
laskusid põlvili ja peitsid näod rüü-hõlma. Jumalus käskis kolmel preestril Kuukivi sellest 
ajast peale lakkamatult ööl ja päeval valvata, senikaua kui inimsugu maa peal lõpeb. Ja 
braahmanid kuulasid teda ja kummardasid tema tahte ees. Jumalus ennustas teatud õnnetust 
jultunud surelikule, kes oma käe püha kalliskivi külge paneb, ning kõigile tema nime 
kandjatele ja sugulastele, kelle kätte see satub pärast teda. Ja braahmanid lasksid selle 
ettekuulutuse kuldsete tähtedega pühamu värava kohale kirjutada. 

Üks ajastu järgnes teisele, ja ikka veel, põlvest põlve, valvasid kolme braahmani järglased ööl 
ja päeval oma hindamatut Kuukivi. Üks ajastu järgnes teisele, kuni kaheksateistkümnenda 
kristliku sajandi esimesed aastad said tunnistajaks Mogulite riigi valitseja Aurangzebi 
valitsemisajale. Tema käsul läks taas lahti Brahma templite laastamine ja rüüstamine. 
Neljakäelise jumala pühamu rüvetati pühade loomade tapmisega, jumaluste kujud lõhuti 
tükkideks ja üks Aurangzebi väe kõrgem ohvitser röövis Kuukivi. 

Kuna kolmel kivi valvaval preestril polnud võimalik kadunud aaret avalikult, väevõimuga 
tagasi saada, siis järgnesid nad sellele ning valvasid seda maskeeritult. Põlvkonnad vahetusid; 
sõjamees, kes oli pühadust rüvetanud, sai õnnetult hukka; Kuukivi läks koos oma needusega 
ühest jultunud muhameedlikust käest teise, ning läbi kõigi juhuste ja muutuste pidasid kolme 
kaitsepreestri järglased ikka veel valvet, oodates päeva, mil Višnu Säilitaja tahe neile püha 
kalliskivi tagastab. Aeg veeres kaheksateistkümnenda kristliku sajandi esimestest aastatest 
viimasteni. Teemant sattus Seringapa-tami, Tipu Sultani valdusse, kes laskis selle 
kaunistuseks pistoda käepidemesse panna ning käskis seda hoida oma relvakambri valituimate 
aarete hulgas. Isegi' siis — sultani enda palees — jätkasid 

kolm kaitsepreestrit salaja oma valvet. Tipu kaaskonnas oli kolm ohvitseri, keda keegi ei 
tundnud ja kes olid võitnud oma isanda usalduse, järgides või näides järgivat muhamedi usu 
nõudeid, ning neile meestele osutati juttudes kui kolmele maskeeritud preestrile. 


Selline siis oligi Kuukivi kummaline lugu, nagu seda meie laagris jutustati. Kellelegi meist ei 
avaldanud see eriti tugevat muljet, välja arvatud mu nõbu, kes kirglikust huvist kõige 
imepärase vastu jäi seda juttu uskuma, ööl enne tormijooksu Seringapatamile vihastus ta 
naeruväärselt minu ja teiste peale sellepärast, et võtsime kogu lugu väljamõeldisena. Järgnes 
rumal tüli, ja Herncastle ei suutnud oma õnnetut ägedust pidurdada. Oma suurustleval moel 
kuulutas ta, et kui Inglise armee Seringapatami ära võtab, siis näeme teemanti tema sõrmes. 
Seda ärplemist tervitas mürisev naer, ja sellega, nagu me tol õhtul mõtlesime, asi lõppeski. 


Nüüd lubage mul teid viia rünnakupäeva. 

Rünnaku alguses lahutati mind nõost. Ma ei näinud teda, kui läbisime koolme, kui heiskasime 
esimeses läbimurdekohas Inglise lipu, kui ületasime seejärel kaitsekraavi ning iga jalatäie maa 
pärast võideldes tungisime linna. Herncastle'iga kohtusin ma alles videvikus, kui linn oli juba 
meie käes ja kui kindral Baird ise oli leidnud tapetute hunniku alt Tipu surnukeha. 

Kuulusime mina ühte, tema teise rühma, mis olid kindrali käsul saadetud takistama meie 
vallutusele järgnevat rüüstamist ja segadust. Kaasajooksikud sattusid laiduväärsetesse 
liialdustesse, ja mis veelgi halvem, sõdurid leidsid ühe valveta ukse kaudu tee palee vara- 
kambrisse ning toppisid seal taskud kulda ja kalliskive täis. Just varakambri ees õuel kohtusin 
oma nõoga, et sundida ühisel jõul meie sõdureid distsipliinile alluma. Ma nägin kohe, et 
kergesti süttiv Herncastle oli läbitehtud kohutava tapatalgu mõjul jõudnud lausa mingi 
meeletuseni. Minu arust ei kõlvanud ta sugugi täitma ülesannet, mis talle oli usaldatud. 
Niipalju kui ma märkasin, oli varakambris küllalt mäsu ja segadust, kuid mitte vägivalda. 
Mehed häbistasid end heatujuliselt (kui võin sedaviisi väljenduda). Vastamisi pilluti kõiksugu 
jämedaid nalju ja lööksõnu, ning ootamatult, ülemeeliku naljatusena, kerkis uuesti üles 
teemandi lugu. «Kelle käes on Kuukivi?» oli õrritav hüüe, mis lakkamatult õhutas rüüstamist 
puhkema taas teises kohas, kui see ühes kohas oli peatatud. Sel ajal kui ma ikka veel asjatult 
püüdsin korda jalule seada, kuulsin teiselt poolt õue kohutavat kisa ning jooksin otsekohe 
sinnapoole, kartes, et seal on jälle röövimine lahti läinud. 

Jõudsin avatud ukse juurde ja nägin kahe indialase (nagu ma riietuse järgi oletasin, olid need 
palee ametikandjad) surnukehasid risti läve peal maas. 

Ruumist kostev karje kiirustas mind sisse astuma ja ma nägin, et siin oli ilmselt relvakamber. 
Kolmas, surmavalt haavatud indialane vajus parajasti mehe jalge ette, kes seisis seljaga minu 
poole. Hetkel, kui ma sisenesin, pöördus see mees ümber ja ma nägin John Hern-castle'it, 
kelle ühes käes oli tõrvik ja teises verd tilkuv pistoda. Kui ta minu poole pöördus, sähvatas 
pistoda käepideme nupuks olev kalliskivi tõrvikuvalguses nagu tulehelk. Surev indialane 
vajus põlvili, osutas pistodale Herncastle'i käes ja lausus oma emakeeles: «Kuukivi maksab 
veel sulle ja su perekonnale kätte!» Lausunud need sõnad, langes ta surnult põrandale. 

Enne kui ma jõudsin midagi ette võtta, tungisid sisse mehed, kes olid mulle üle õue 
järgnenud. Mu nõbu tormas neile vastu nagu hullumeelne. «Tee ruum tühjaks,» karjus ta 
mulle, «ja sea ukse juurde valva!» Mehed tõmbusid tagasi, kui ta tõrviku ja pistodaga neile 
vastu viskus. Panin ust valvama oma kompaniist kaks tunnimeest, kellele võisin kindel olla. 
Ülejäänud öö jooksul ma enam oma nõbu ei näinud. 

Varahommikul, kui rüüstamine ikka veel kestis, teatas kindral Baird trummipõrina saatel 
avalikult, et iga varas, kes teolt tabatakse, olgu ta siis kes tahes, puuakse üles. Juures viibis ka 
sõjaväepolitsei ülem — näitamaks, et kindral mõtles oma sõnu tõsiselt —, ja teadaandele 
järgnenud saginas kohtusin Herncastle'iga taas. 

Ta sirutas käe nagu tavaliselt ning lausus: «Tere hommikust!» 

Ma viivitasin pakutud käe vastuvõtmisega. 

«Ütle mulle kõigepealt,» nõudsin ma, «kuidas too hindu seal relvakambris surma sai ja mida 
tähendasid tema viimased sõnad, kui ta osutas pistodale sinu käes?» 

«Ma oletan, et see hindu suri surmava haava tagajärjel,» vastas Herncastle. «Tema viimaste 
sõnade tähendusest ei taipa ma rohkem kui sina ise.» 

Silmitsesin teda tähelepanelikult. Tema eelmise päeva meeletus oli täielikult taandunud. 
Otsustasin talle anda veel ühe võimaluse. «Kas see on kõik, mis sul on mulle öelda?» küsisin. 
Ta vastas: «See on kõik.» 

Pöörasin talle selja, ja sellest ajast saadik pole me teineteisega enam rääkinud. 


IV 

Ma palun mõista, et see, mis ma siin oma nõost kirjutan, on teadmiseks ainult meie 
perekonnale (kui just ei teki vajadust seda avalikuks teha). Herncastle pole midagi niisugust 
öelnud, mis oleks õigustanud minu pöördumist meie komandöri poole. Need, kes mäletavad 
tema vihast purset rünnaku eel, on teda teemandi pärast korduvalt aasinud, kuid, nagu on 
kerge kujutleda, juba tema enda mälestused asjaoludest, mille juures ma teda relvakambris 
üllatasin, annavad piisavalt põhjust suud pidada. On kuulda, et ta kavatseb üle 

minna teise rügementi, kusjuures ta ei varjagi, et tema eesmärgiks on minust eemale 
pääseda. 

Olgu tõde missugune tahes, mina igatahes ei suuda end sundida tema süüdistajaks hakkama, 
ja ma arvan, et see teguviis on põhjendatud. Kui ma selle loo avalikkuse ette tooksin, poleks 
mul esitada mingeid tõendeid peale moraalsete kaalutluste. Mul ei ole millegagi tõendada juba 
sedagi, et tema tappis nood kaks meest uksel, ja ma ei saa isegi väita, et ta tappis kolmanda 
kambris, sest ma ju ei näinud oma silmaga selle teo kordasaatmist. On tõsi, et ma kuulsin 
sureva indialase sõnu, aga kui need sõnad kuulutataks meeltesegaduses sonimiseks, kuidas ma 
saaksin siis seda väidet — teades, mida ma tean — ümber lükata? Las kujundavad meie 
mõlemapoolsed sugulased oma arvamuse selle põhjal, mis ma olen kirjutanud, ning otsus- 
tavad ise, kas tülgastus, mida ma nüüd tolle inimese vastu tunnen, on põhjendatud või ei. 
Kuigi ma ei pea seda fantastilist India legendi kalliskivist mingilgi määral uskumisväärseks, 
pean lõpuks siiski tunnistama, et selles asjas mõjutab mind mü enda teatud ebausk. Mul on 
nimelt veendumus või eksiarvamus, ükskõik kuidas seda nimetada, et kuritegu toob alati 
kaasa karistuse. Vähe sellest, et ma olen kindel Herncastle'i süüs, mul jätkub ka 
kujutlusvõimet uskuda, et ta saab seda elus veel kahetseda, kui ta teemanti enda käes hoiab, 
ning et teised saavad kahetseda selle vastuvõtmist tema käest, kui ta selle ära peaks andma. 


JUTUSTUS 


ESIMENE PERIOOD 


TEEMANDI KADUMINE (1848) 


Jutustab Gabriel Betteredge, leedi Julia Verinderi teenistuses olev majordoomus 


1. PEATÜKK 


«Robinson Crusoe» esimeses osas saja kahekümne üheksandal leheküljel on kirjutatud nõnda: 
«Nüüd ma mõistsin, ehk küll liiga hilja, kui rumal on asuda töö kallale, arvestamata, palju see 
vaeva nõuab, ja kaalumata, kas selle lõpuleviimiseks ka jõudu jätkub.» 

Just eile avasin oma «Robinson Crusoe» sellelt kohalt. Just täna hommikul (kahekümne 
esimesel mail tuhat kaheksasada viiskümmend) tuli armulise proua õepoeg mister Franklin 
Blake ja meie vahel toimus järgmine lühike jutuajamine. 

«Betteredge,» ütles mister Franklin, «ma käisin mõningate perekonnaasjade pärast advokaadi 
juures ning muu hulgas rääkisime ka India teemandi kadumisest mu tädi majast Yorkshire'is 
kaks aastat tagasi. Mister Bruff arvab nagu ma isegi, et tõe huvides peaks kogu see lugu 
saama kirja pandud — ja mida varem, seda parem.» 


Ma ei taibanud veel, kuhu ta sihib, aga kodurahu huvides pidasin alati soovitavaks 
advokaadiga päri olla ning ütlesin seepärast, et ka mina arvan nii. Mister Franklin jätkas. 
«Selles teemandi loos,» lausus ta, «on süütud inimesed, nagu te teate, juba kannatanud neile 
langenud kahtluse tõttu. Edaspidi võivad mälestusedki süütutest inimestest sellepärast 
kannatada, et puudub faktide ülestähendus, mille poole järeltulevad põlved võiksid pöörduda. 
Ja ma arvan, Betteredge, et meie mister Bruffiga leidsime õige viisi asjast jutustamiseks.» 
Kahtlemata olid nad mõlemad sellega ülimalt rahul. Kuid ma ei mõistnud senini, kuidas see 
mind puudutab. 

«Mel tuleb jutustada teatud sündmustest,» jätkas mister Franklin, «ja nende sündmustega on 
seotud teatud isikud, kes on niisiis ka võimelised neist jutustama. Neist selgetest faktidest 
lähtudes mõtlesime, et peaksime igaüks omalt poolt jutustama Kuukivi loo sellises ulatuses ja 
mitte rohkem, kui lubab meie isiklik kogemus. Peame alustama sellest, kuidas Kuukivi 
kõigepealt mu onu Herncastle'i kätte sattus, kui ta viiekümne aasta eest Indias teenis. See 
sissejuhatav jutustus on mul juba olemas vana perekonnadokumendi näol, mis esitab 
pealtnägija suu läbi kõik vajalikud üksikasjad. Järgmiseks tuleb jutustada, kuidas teemant 
kaks aastat tagasi Yorkshire'i minu tädi majja sattus ja kuidas ta pisut rohkem kui kaksteist 
tundi pärast seda kaotsi läks. Sellest, mis tol ajal majas toimus, ei tea keegi nii palju kui teie, 
Betteredge. Nii et teie peategi sule kätte võtma ja lugu alustama.» 

Sel kombel siis anti mulle teada, missugune on minu isiklik osa teemandi loos. Kui teid 
huvitab, millise teguviisi ma selles olukorras valisin, siis lubage teatada, et toimisin nii, nagu 
teiegi tõenäoliselt minu asemel oleksite toiminud. Märkisin tagasihoidlikult, et ma ei pea end 
mulle usaldatud ülesande vääriliseks — sisimas aga tundsin kogu aeg, et olen selle 
läbiviimiseks küllalt arukas, kui ainult lasen oma võimetel end ilmutada. Kujutlen, et mister 
Franklin pidi neid salajasi tundeid mu näost nägema. Ta keeldus mu tagasihoidlikkust 
uskumast ja käis peale, et minu võimetele tuleb anda võimalus end ilmutada. 

Kaks tundi on sellest möödas, kui mister Franklin mind üksi jättis. Niipea kui ta mulle selja 
keeras, läksin kirjutuslaua juurde lugu alustama. Sealsamas olen ma siiamaani (oma võimetest 
hoolimata) abitult istunud ja mõistan nüüd, mida Robinson Crusoe'gi mõistis, nagu ülalpool 
tsiteeritud, — nimelt et on rumal asuda töö kallale, arvestamata, palju see vaeva nõuab, ja 
kaalumata, kas selle lõpuleviimiseks ka jõudu jätkub. Palun pidage meeles, et avasin raamatu 
juhuslikult just sellelt leheküljelt ainult päev enne seda, kui ma praegu käsiloleva töö 
järelemõtlematult enda peale võtsin, ja lubage mul küsida: mida siis veel kui mitte seda saab 
lugeda ettetähenduseks? 

Ma ei ole ebausklik; olen oma elu jooksul terve hunniku raamatuid läbi lugenud ning omal 
kombel haritud inimene. Kuigi olen seitsekümmend täis, on mul erk mälu ja ka vastavad jalad 
all. Lubage tähendada, et te ei tohiks mu sõnadesse suhtuda kui võhiku omadesse, kui ma 
väljendan arvamust, et kunagi pole kirjutatud ega ka kirjutata teist säherdust raamatut nagu 
«Robinson Crusoe». Olen seda raamatut paljude aastate jooksul proovinud — tavaliselt koos 
piibu-täie tubakaga — ja leidnud temas tõelise sõbra kõigis selle maise elu hädades. Kui mu 
tuju on halb — «Robinson Crusoe». Kui mul on vaja nõu — «Robinson Crusoe». Varemalt, 
kui mu naine mind tüütas, ja nüüd, kui olen võtnud tibakese ülearu, — «Robinson Crusoe»! 
Kuus paksu «Robinson Crusoe'd» on mind teenides ära kulunud. Mu viimasel sünnipäeval 
kinkis armuline proua mulle seitsmenda. Sel puhul võtsin tibakese ülearu, aga «Robinson 
Crusoe» parandas 

sellegi vea. Hind neli šillingit ja kuus penni, sinine köide, pilt pealekauba. 


Kuid see kõik ei näe just teemandi loo alguse moodi välja, või kuidas? Paistab, et mu mõtted 
on uitama läinud, otsides jumal teab mida ning jumal teab kust. Teie lahkel loal võtame uue 
lehe ja alustame otsast peale — minu sügavaima lugupidamisega. 


2. PEATÜKK 


Paar rida eespool mainisin oma armulist prouat. Teemant poleks kunagi sattunud meie majja, 
kust ta kaotsi läks, kui teda poleks kingitud mu perenaise tütrele, ja mu perenaise-tütart poleks 
olnud olemas ega seda kingitust saamas, kui mitte armuline proua poleks teda (valu ja 
vaevaga) ilmale toonud. Järelikult võime armulisest prouast alustades üsna kindlad olla, et 
alustatud on küllalt kaugelt. Ja see, lubage tähendada, on sellise tööga peale hakates, nagu mul 
praegu käsil, tõeliseks lohutuseks. 

Kui te peenemast seltskonnast midagi teate, siis olete kindlasti kuulnud räägitavat kolmest 
ilusast miss Herncastle'ist — miss Ade-laide'ist, miss Caroline'ist ja miss Juliast. Viimane oli 
kolmest õest noorim ning minu arvates kõige parem, ja nagu te kohe näete, oli mul küllalt 
võimalusi selle üle otsustamiseks. Astusin nende isa, vana lordi teenistusse (tänu taevale, et 
meil selles teemandiloos temaga mingit pistmist ei ole, sest ta oli kõige teravama keele ja 
äkilisema meelega inimene, keda ma ükskõik mis seisuse hulgas kunagi olen kohanud) — 
niisiis, jah, ma astusin vana lordi teenistusse juba viieteistkümneaastaselt, kolme kõrgeaulise 
noore daami paažina. Elasin seal senikaua, kui miss Julia abiellus kadunud söör John Verinde- 
riga. See oli suurepärane mees, kellel oli ainult vaja, et keegi teda juhiks, ja olgu omavahel 
öeldud, ta leidis kellegi, kes seda tegi; ning mis veelgi parem — ta elu edenes sealjuures hästi, 
ta läks paksuks ja elas õnnelikult, alates sellest päevast, mil mu perenaine ta kirikusse 
laulatusele viis, kuni päevani, mil mu perenaine ta viimaseid hingetõmbeid leevendas ja pärast 
seda, kui ta oli surnud kerget surma, tema silmad igaveseks kinni vajutas. 

Mul jäi teatavaks tegemata, et tulin koos mõrsjaga tema abikaasa majja ning siinsetesse 
valdustesse. «Söör John,» ütles mõrsja, «ilma Gabriel Betteredge'ita ei tule ma toime.» — 
«Mileedi,» vastas söör John, «k"a mina ei tule ilma temata toime.» Niiviisi oli tal kombeks 
oma kaasaga ümber käia — ja nii astusin ma tema teenistusse. Seni kui ma sain oma 
perenaisega kokku jääda, oli mul ükstapuha, kuhu minna. 

Nähes, et mu perenaisel tekkis huvi välistööde, farmide ja muu säärase vastu, hakkasin minagi 
nende vastu huvi tundma — seda enam, et olin ise väiketaluniku seitsmes poeg. Mu perenaine 
andis mind mõisavalitseja käealuseks ning ma tegin oma parima, minuga oldi rahul ja ma sain 
ka vastavalt ametikõrgendust. See võis olla ühel esmaspäeval mõned aastad hiljem, kui 
armuline proua ütles: 

«Söör John, teie mõisavalitseja on rumal vanamees. Määrake talle helde pension ja andke 
tema koht Gabriel Betteredge'ile.» See võis olla kohe teisipäeval, kui söör John ütles: 
«Mileedi, mõisavalitsejale on määratud helde pension ja tema koht on antud Gabriel 
Betteredge'ile.» Rohkem kui küllalt on kuulda abieluinimestest, kes õnnetult koos elavad. 
Siin on teile vastupidine näide. Olgu see ühtedele teie hulgast hoiatuseks ja teistele 
julgustuseks. Vahepeal aga lähen ma oma looga edasi. 

Te võite ehk öelda, et seal ma siis olin marjamaal. Mulle oli antud vastutav ning auväärne 
koht, elamiseks oma majake, hommikuti olin ametis ringkäikudega mõisas, pärastlõunal 
arvetega ning õhtul piibu ja «Robinson Crusoe'ga» — mida muud oli mulle veel tarvis, et 
õnnelik olla? Tuletage meelde, mida oli tarvis Aadamale, kui ta oli üksi eedeni aias, ja kui te 
seda Aadamale pahaks ei pane, siis ärge pange pahaks ka minule. 

Naisterahvas, kelle peale mu pilk pidama jäi, oli see, kes mu majapidamise eest hoolt kandis. 
Tema nimi oli Selina Goby. Naise valimise asjus olen ma päri kadunud William Cobettiga. 
Vaata, et ta toidu korralikult läbi närib ning kõndides jala kindlalt maha paneb, ja sa oled 


õigel teel. Selina Goby oli mõlemas suhtes tipp-topp ja see oli üks põhjus, miks ma temaga 
abiellusin. Mul oli veel ka teine, täiesti minu enda avastatud põhjus. Selina, kes oli üksik 
naisterahvas, sundis mind ümmardamise ja toidu eest nädalas üsna palju maksma. Minu 
naisena poleks ta saanud mult toidu eest midagi nõuda ja oleks pidanud mind ümmardama 
ilma rahata. Sellest seisukohast ma asja vaatasingi. Kokkuhoid — koos tsipakese 
armastusega. Nagu mu kohus, kandsin asja ka armulisele prouale ette just samuti, nagu olin 
selle endale sõnastanud. 

«Olen endamisi mõelnud Selina Goby peale,» laususin ma, «ja arvan, mileedi, et temaga 
abielluda tuleb odavam kui teda oma teenistuses pidada.» 

Proua puhkes naerma ja ütles, et ta ei tea, millest rohkem rabatud olla — kas mu 
väljendusviisist või põhimõtetest. Küllap teda ajas naerma mingi sedasorti nali, millest saavad 
aru ainult peenemad inimesed. Ma ise taipasin ainult niipalju, et võisin nüüd Selinaga rääkida, 
Ja järelikult läksin ja rääkisingi. Ja mida Selina kostis? Jumal, kui vähe te naistest teate, kui te 
seda veel küsite. Muidugi vastas ta «jah». 

Kui laulatuse aeg lähemale jõudis ja jutuks tuli mulle selle tseremoonia tarvis uue kuue 
muretsemine, hakkas mu mõtetes maad võtma kahtlus. Olen võrrelnud oma märkmeid teiste 
meeste omadega selles suhtes, mida nemad on tundnud samasuguses huvitavas olukorras, ja 
kõik nad on tunnistanud, et umbes nädal enne määratud aja kättejõudmist soovisid nad 
südamepõhjas sellest supist pääseda. Mina ise läksin neist pisut kaugemale: tõstsin nii-öelda 
päris tegelikult mässu ja tegin proovi asjast välja vingerdada. Ja mitte, jumalamuidu! Olin 
selleks liiga õiglane mees, et oodata naiselt vabakslaskmist mitte millegi eest. Nõue naisele 
hüvitust maksta, kui mees ei soovi temaga abielluda, on üks Inglismaa seadusi. Seadust 
austades pakkusin ma 

Selina Gobyle pärast hoolikat kaalumist sulgkoti ja viiskümmend šillingit, kui ta nõustub 
kokkulepet tühistama. Teil on seda kindlasti raske uskuda, kuid see on siiski tõsi: ta oli küllalt 
rumal ning keeldus. 

Pärast seda oli minuga muidugi kõik läbi. Muretsesin uue kuue nii odavalt kui võimalik ja 
korraldasin ka kõik muu nii odavalt kui võimalik. Me ei olnud just õnnelik paar, aga õnnetu 
ka mitte. Olime kuus osa üht ja pool tosinat teist. Ma ei saa aru, kuidas see nii juhtus, aga 
paistis, et me sattusime alati, olgugi kõige paremate kavatsustega, teineteise teele risti ette. 
Kui mina tahtsin trepist üles minna, siis tuli mu naine parajasti alla; kui mu naine tahtis alla 
tulla, siis olin mina parajasti üles minemas. Minu kogemuste põhjal on abielu just selline. 
Pärast viis aastat kestnud arusaamatusi treppidel arvas ülitark Saatus heaks meid teineteisest 
vabastada ja kutsus mu naise ära. Jäin üksi oma väikese tütre Penelopega — rohkem lapsi 
meil ei olnud. Varsti pärast seda suri söör John, ja armuline proua jäi üksi oma väikese tütre 
miss Racheliga — rohkem lapsi neil ei olnud. Olen armulisest prouast küll väga viletsate 
tulemustega kirjutanud, kui mul tuleb teile veel eraldi öelda, et mu pisikese Penelope eest 
hoolitseti — selle järele valvas mu hea perenaine ise; ta saadeti ka kooli, sai seal õpetust ja 
kasvatati teraseks tüdrukuks, ning kui tal aastaid juba küllalt oli, edutati ta miss Racheli enda 
toaneitsiks. 

Mis minusse puutub, siis ma jätkasin aastast aastasse oma mõisa-valitsejatööd kuni 1847. 
aasta jõuludeni, mil minu elus pöörati uus lehekülg. Esimesel pühal tuli armuline proua 
minuga mu majakesse tassi teed jooma. Ta märkis, et olen teda üle viiekümne aasta teeninud, 
arvestades ajast, kui ma paažina vana lordi teenistusse astusin, ja ulatas mulle omatehtud ilusa 
villase vesti, et mul kibeda talvekülmaga hea soe oleks. 

Võtsin selle toreda kingituse vastu, leidmata sõnu, millega oma perenaist tänada au eest, mis 
ta mulle oli osutanud. Minu suureks hämmastuseks selgus aga, et see vest polnud mitte au 
osutamine, vaid altkäemaks. Armuline proua oli avastanud enne kui ma ise, et hakkan vanaks 
jääma, ja oli tulnud mu majakesse, et sundida mind meelituste abil (kui ma tohin niiviisi 


väljenduda) loobuma mõisavalitseja raskest tööst väljas ning teenima oma ülejäänud 
elupäevad mugavalt majordoomusena. Võittlesin nii hästi kui suutsin selle häbi vastu, et mina 
peaksin mugavust otsima. Kuid proua tundis mu nõrka kohta ning palus seda sammu kui 
teenet endale. Seepeale lõppes meie vaidlus sellega, et ma pühkisin nagu vana narr oma uue 
villase vestiga silmi ja ütlesin, et mõtlen järele. 

Pärast armulise proua lahkumist valitses mu peas selle järelemõtlemise asjus tõesti kohutav 
segadus ja ma kasutasin rohtu, mis, nagu olen leidnud, pole mind kahtluse ja häda korral veel 
ilalgi alt vedanud. Läitsin piibu ja võtsin kätte «Robinson Crusoe». Ma polnud selle erakordse 
raamatuga veel viit minutitki tegelda jõudnud, kui sattusin lohutavale lõigule (saja viiekümne 
kaheksandal leheküljel), mis kõlas järgmiselt: «Täna me armastame seda, mida homme juba 
vihkame.» Otsekohe selgisid mu sihid silme ees. Täna tahtsin kõigest 

hingest mõisavalitsejana edasi töötada, homme aga peaksin «Robinson Crusoe'd» usaldades 
risti vastupidist tahtma. Võtkem homset homses meeleolus, ja asi ongi otsustatud. Kui mu 
meel oli sel viisil rahunenud, läksin õhtul magama leedi Verinderi mõisavalitsejana, järgmisel 
hommikul ärgates tundsin end aga juba leedi Verinderi majordoomusena. Kõik läks üsna 
libedasti, ja just tänu «Robinson Crusoe'le»! 

Mu tütar Penelope uudistas just äsja üle mu õla, kui kaugele ma olen jõudnud. Ta märgib, et 
kõik on ilusti kirjutatud ja iga sõna vastab tõele. Kuid tal on üks vastuväide. Ta ütleb, et mis 
ma Siiamaani olen teinud, pole põrmugi see, mida mult taheti. Mul paluti jutustada teemandi 
lugu, kuid selle asemel olen jutustanud omaenese lugu. See on väga imelik ja ma pole 
võimeline seda kuidagi seletama. Huvitav, kas nood härrad, kes raamatute kirjutamisega äri 
teevad ja elatist teenivad, leiavad ka mõnikord nagu mina, et nende enda isik kirjutamisel 
põiki ette jääb? Kui jah, siis ma mõistan neid. Siin on aga sedaaegu jällegi üks algus viltu 
läinud ja hulk head kirjapaberit ära raisatud. Mida siis nüüd tuleks teha? Mina küll ei tea — 
kui just ehk seda, et teie varuksite pikka meelt ja et mina alustan kolmandat korda uuesti 
otsast peale. 


3. PEATÜKK 


Küsimust, kuidas ma peaksin seda lugu õigesti alustama, olen ma püüdnud lahendada kahel 
viisil. Esiteks pead kratsides, mis ei viinud mind kuhugi. Teiseks oma tütre Penelopega nõu 
pidades, mis viis mind ühele täiesti uuele mõttele. 

Penelope arvab, et peaksin kõik juhtunu kirja panema korrapäraselt päevade kaupa, alustades 
sellest päevast, mil me kuulsime uudist, et külla on oodata mister Franklin Blake'i. Kui anda 
mälule kuupäeva näol säärane pidepunkt, siis on lausa ime, mida ta selle najal kõik sinu jaoks 
välja kaevab. Ainus raskus on kõigepealt kuupäevad välja otsida. Selles suhtes pakub 
Penelope oma abi: lubab järele vaadata päevikust, mida ta õppis pidama kooliajal ning mida ta 
on pidanud siiamaani. Vastuseks minupoolsele parandusettepanekule, nimelt et ta selle loo 
minu asemel ise oma päeviku järgi jutustaks, teatas Penelope raevuka pilgu ja punase näoga, 
et päevik on ainult tema silmade jaoks ning et ükski elav hing peale tema enda ei saa iialgi 
teada, mis seal sees on. Kui ma uurisin, mida see tähendab, vastas Penelope: «Ah, niisama!» 
Mina arvan, et kallimad. 

Alustades siis vastavalt Penelope plaanile, lubage mul mainida, et ühel kolmapäeva hommikul 
kutsuti mind erakorraliselt armulise proua elutuppa. See oli kahekümne neljandal mail tuhat 
kaheksasada nelikümmend kaheksa. 

«Gabriel,» ütles mu perenaine, «mul on uudis, mis teid üllatab. Franklin Blake on välismaalt 
tagasi tulnud. Ta peatub oma isa juures Londonis, tuleb homme siia, jääb järgmise kuu 
alguseni ja võtab siin osa ka Racheli sünnipäevapeost.» 

Oleks mul kübar käes olnud, siis küll ainult austus armulise proua vastu oleks mind takistanud 
seda lakke viskamast. Ma polnud mister Franklinit sellest ajast peale näinud, kui ta 
poisikesena koos meiega siin majas elas. Ta oli vaieldamatult (nagu ma teda mäletasin) kõige 
kenam poiss, kes iganes vurri keerutanud või aknaid lõhkunud. Miss Rachel, kes samuti toas 
viibis ja kellele ma seda mainisin, tähendas vastuseks, et tema igatahes mäletab mister 
Franklinit kui kõige julmemat türanni, kes iganes nukke piinanud, ja paelast rakmetes täiesti 
äraaetud väikese tüdruku kõige karmimat tagasundijat, kes Inglismaal iganes sündinud. 
«Franklin Blake'i meenutamine paneb mind nördimusest põlema ja väsimusest üleni 
tuikama,» — nii võttis miss Rachel oma jutu kokku. 

Kuuldes seda, mida ma teile praegu pajatan, küsite loomulikult, kuidas see juhtus, et mister 
Franklin kõik aastad poisipõlvest meheikka jõudmiseni võõrsil veetis. Ma vastan: see juhtus 
sellepärast, et tema isal oli õnnetus olla hertsogitiitli pärija, ilma et ta oleks suutnud seda 
tõendada. 

Mõne sõnaga öelduna oli kogu see lugu nii. 

Mu perenaise kõige vanem õde abiellus kuulsa mister Blake'iga, kes oli ühtviisi tuntud nii 
oma suure rikkuse kui ka suure protses-simise tõttu. Kui palju aastaid ta tülitas oma maa 
kohtuid nõudmisega võtta praeguselt hertsogilt tema õigused ja panna teda ennast hertsogi 
asemele; kui paljude advokaatide kukrud ta täitis lõhkemiseni ja kui palju muidu häid inimesi 
ta pani omavahel vihaselt vaidlema, kas tal on õigus või ei, — seda ei jõua mina kaugeltki 
kokku arvata. Ta naine suri ja kaks tema kolmest lapsest surid, enne kui kohtud jõudsid 
otsusele talle ust näidata ja mitte enam tema raha võtta. Kui kõik oli möödas ja praegune 
hertsog jäetud tema õigustesse, leidis mister Blake, et ainus viis oma maale sellise kohtlemise 
eest vääriliselt kätte maksta on see maa oma pojale hariduse andmise aust ilma jätta. «Kuidas 
saan ma usaldada oma isamaa asutusi,» — niisuguses vormis ta seda väljendas — «pärast 
seda, kui mu isamaa asutused on minuga niisugusel kombel ümber käinud?» Lisagem veel, et 
mister Blake'ile ei meeldinud üldse eriti poisid, tema enda oma kaasa arvatud, ja te peate 
möönma, et lugu sai lõppeda ühelamsal viisil. Mister Franklin võeti meie juurest Inglismaalt 
ära ja saadeti tollel paremal maal, Saksamaal leiduvatesse asutustesse, mida ta isa võis 
usaldada. Mister Blake ise, pange tähele, jäi mõnusalt Inglismaale, et parandada oma 
kaasmaalasi parlamendis ja publitseerida praeguse hertsogi kohta avaldust, mis on tänini 
jäänudki lõpetamata avalduseks. 

Noh, tänu taevale, see on nüüd räägitud! Ei teil ega minul tarvitse oma pead enam rohkem 
mister Blake vanemaga vaevata. Jätkem tema hertsogitiitliga tegelema ja jäägem ise teemandi 
juurde. 

Teemant toob meid tagasi mister Franklini juurde, kes sai süütuks vahendiks, mille läbi too 
õnnetust toov kalliskivi majja sattus. 

Meie kena poiss ei unustanud meid, kui ta välismaal viibis. Aegajalt ta kirjutas — mõnikord 
armulisele prouale, mõnikord miss Rachelile ja mõnikord mulle. Enne lahkumist oli ta minult 
laenanud 

nöörikera, ühe neljateralise noa ja seitsme šillingi kuue penni väärtuses raha, millest viimast 
ma pole enam näinud ega loodagi näha. Tema kirjad minule puudutasid enamasti edasisi 
laene. Proua käest kuulsin siiski, kuidas tal välismaal läks, kui talle aastaid ja pikkust juurde 
tuli. Kui ta oli kõik ära õppinud, mida Saksamaa asutused talle õpetada võisid, andis ta 
järgmiseks võimaluse prantslastele ning seejärel itaallastele. Niipalju kui mina asjast aru sain, 
tehti temast mitme peale midagi universaalse geeniuse taolist. Ta kirjutas pisut, maalis pisut, 
laulis, mängis klaverit ja komponeeris pisut — laenates, nagu ma kahtlustan, kõigil neil 
juhtudel samuti, nagu ta oli laenanud minult. Kui ta täisikka jõudis, sai ta ema varanduse 
(seitsesada naela aastas) oma käsutusse ning oskas seda läbi sõrmede lasta, nagu oleks see 


liiv. Mida rohkem tal raha oli, seda rohkem ta vajas: mister Franklini taskus oli auk, mida 
miski vägi ei suutnud kinni õmmelda. Kuhu ta ka iganes läks, kõikjal oli ta tänu oma elavale 
ning sundimatule käitumisele teretulnud. Ta elas, kus juhtus; tema aadress (nagu ta seda ise 
tavatses väljendada) oli: «Euroopa, postkontor — nõudmiseni». Kahel korral ta otsustas tagasi 
Inglismaale tulla ning meid külastada, aga mõlemal korral seisis (vabandage väljendust) 

mingi kõlvatu naine tal tee peal ees ja pidas teda kinni. Kolmas katse, nagu te juba teate selle 
põhjal, mida armuline proua mulle ütles, läks tal korda. Neljapäeval, kahekümne viiendal mail 
pidime esimest korda näha saama, missuguseks meheks meie kena poiss on sirgunud. Ta 
pärines heast perekonnast, oli erakordselt söakas, ja aastaid oli tal meie arvestuse järgi 
kakskümmend viis. Nüüd teate mister Franklin Blake'ist niisama palju, kui teadsin mina, enne 
kui ta uuesti meie majja tuli. 


Neljapäev oli kõige ilusam suvepäev, mida iganes nähtud, ning armuline proua ja miss Rachel 
(nad ei oodanud mister Franklinit enne lõunasööki) sõitsid ühtede naabruses elavate sõprade 
poole lantšile. 

Kui nad olid lahkunud, läksin heitsin pilgu magamistuppa, mis meie külalise jaoks valmis oli 
seatud, ning vaatasin, et seal kõik korras oleks. Kuna ma täitsin oma perenaise majas peale 
majordoomuse ameti ka ülemteenri kohuseid (pange tähele, minu enda eripalvel, sest mulle 
tegi tuska mõte, et kadunud söör Johni veinikeldri võti võiks olla kellegi teise käes peale 
minu), siis läksin ja tõin üles mõned pudelid meie kuulsat Latouri klaretti ning panin need 
sooja suveõhtu kätte, et keldrikülmus enne lõunat kaoks. Järgmisena otsustasin ennastki sooja 
suveõhu kätte seada — mõistes, et mis on kasulik vanale klaretile, on samavõrd kasulik 
vanale eale — ja võtsin oma korvtooli, et sellega tagaõue minna, kui mind peatas hääl, mis 
kõlas nagu summutatud trummipõrin härrastemaja-esisel terrassil. 

Läksin ümber maja terrassile ning avastasin, et seal silmitsevad maja kolm. pruuninahalist, 
valgete linaste kuubede ja pükstega indialast. Lähemale minnes nägin, et indialastel rippusid 
kaelas väikesed käsitrummid. Nende taga seisis väike habras heledapäine inglise poiss, kott 
käes. Pidasin neid tüüpe rändavateks silmamoondajateks 

ning arvasin, et poiss kannab kotis nende ametivarustust. Üks kolmest, kes kõneles inglise 
keelt ja ilmutas, pean tunnistama, kõige peenemaid kombeid, andis mulle kohe teada, et mu 
oletus vastas tõele. Ta palus luba majaproua juuresolekul oma trikke näidata. 

Ma ei ole just pahur vanamees. Üldiselt pooldan kõigest südamest lõbustusi ja olen ka 
viimane inimene maailmas, kes umbusaldaks kedagi teist sellepärast, et tolle nahk juhtub 
paari tooni võrra tumedam olema. Kuid kõige parematelgi meie hulgast on omad nõrkused, ja 
minu nõrkus on see, et kui ma tean perekonnahõbeda korvi sahvri laual seisvat ja näen siis 
mõnd ringirändavat võõrast, kelle kombed on minu omadest peenemad, meenub mulle 
silmapilkselt too korv. Järelikult teatasin indialastele, et majaprouat ei ole kodus, ning 
manitsesin teda ja ta kaaslasi meie valdustest lahkuma. Ta tegi mulle vastuseks ilusa 
kummarduse ning kaduski koos oma kaaslastega maja ümbrusest. Mina omakorda läksin 
tagasi korvtooli juurde, istusin sellega õue päikesepaistelisele poolele ning jäin (kui tõele au 
anda) — noh, mitte just magama, aga siiski olekusse, mis on peaaegu niisama hea. 

Mind äratas mu tütar Penelope, kes tormas minu poole, nagu oleks majas tuli lahti. Mis te 
arvate, mida ta tahtis? Ta tahtis, et kolm india viguritegijat otsekohe kinni võetaks, ja seda 
nimelt põhjusel, et nad teadvat, kes pidi meile Londonist külla tulema, ning et neil olevat 
mister Franklin Blake'i suhtes mingid kurjad kavatsused. 

Mister Franklini nimi ajas mul une ära. Avasin silmad ja sundisin tütart asja lähemalt 
selgitama. 

Ilmnes, et Penelope oli just tulnud meie majakesest, kus ta oli lobisenud väravavahi tütrega. 
Kaks tüdrukut olid näinud indialasi koos neile järgneva väikese poisiga lahkumas, pärast seda 


kui olin neid selleks manitsenud. Tüdrukud olid pähe võtnud, et võõramaalased kohtlevad 
poissi halvasti, — ma ei leidnud selleks küll mingit põhjust peale selle, et poiss oli nägus ning 
habras — ja nad hiilisid teeäärse heki varjus võõramaalastele järele ning jälgisid nende 
tegevust väljaspool. See tegevus seisnes järgmistes iseäralikes trikkides. 

Esimene indialane vaatas piki teed ühele ja teisele poole ning tegi kindlaks, et nad on üksi. 
Siis pöördusid kõik kolm ümber ja vahtisid teraselt meie maja suunas. Siis vadistasid ja 
vaidlesid nad omas keeles ja vaatasid üksteisele otsa, nagu kahtleksid nad milleski. Siis 
pöördusid nad kõik väikese inglise poisi poole, nagu oleksid temalt abi oodanud. Ja siis ütles 
nende inglise keelt kõnelev peamees poisile: «Siruta käsi välja!» 

Mu tütar Penelope ütles, et ta ei teadnud neid kohutavaid sõnu kuuldes, mis takistas ta südant 
rinnust välja hüppamast. Mõtlesin endamisi, et see võis ehk korsett olla. Kuid ma ei öelnud 
midagi muud kui: «Sa ajad mulle hirmujudinad peale.» (Nota bene: naistele meeldivad 
niisugused pisikesed komplimendid.) 

Nojah, kui indialane ütles: «Siruta käsi välja», põrkas poiss tagasi, raputas pead ja vastas, et 
see ei meeldi talle. Seepeale küsis indialane (üldsegi mitte kurjalt), kas talle meeldiks, kui ta 
saadetaks 

tagasi Londonisse ja jäetaks sinna, kust nad ta olid leidnud, — näljane, närudes ning hüljatud 
poisike turul tühjas korvis magamas. Paistis et see tegi raskustele lõpu. Poisu sirutas käe 
vastumeelselt välja. Nüüd võttis indialane põuest pudelikese ja valas sellest mingit musta, 
tinditaolist ainet poisi pihku. Siis puudutas indialane kõigepealt poisi pead, tegi selle kohal 
õhus märke ning lausus seejärel: «Vaata.» Poiss tõmbus täiesti kangeks ja seisis nagu 
kivikuju, vaadates liikumatult tinti oma pihus. 

(Sinnamaani tundus see kõik mulle silmamoondamisena, millega käis kaasas rumal tindi 
raiskamine. Hakkasin uuesti uniseks jääma, kui Penelope järgmised sõnad mind erksaks 
muutsid.) 

Indialased vaatasid veel kord mõlemale poole piki teed ja siis lausus nende peamees poisile 
järgmised sõnad: «Näe inglise härrat, kes tuleb võõrastest maadest.» 

Poiss vastas: «Ma näen teda.» 

Indialane küsis: «Kas mööda selle maja juurde toovat teed ja mitte mööda mõnda teist sõidab 
täna see inglise härra?» 

Poiss vastas: «Mööda selle maja juurde toovat teed ja mitte mööda mõnda teist sõidab täna 
see inglise härra.» 

Indialane viivitas veidi ja esitas siis teise küsimuse: «Kas inglise härral on see kaasas?» 

Ka poiss viivitas veidi ja vastas siis: «Jah.» 

Indialane esitas kolmanda ning viimase küsimuse: «Kas inglise härra tuleb siia, nagu ta lubas, 
päeva loojakul?» Poiss vastas: «Ma ei oska öelda.» Indialane päris, miks. 

Poiss vastas: «Olen väsinud. Mu peas tõuseb udu ja ajab mind segadusse. Ma ei suuda täna 
enam näha.» 

Sellega küsitlemine lõppes. Indialaste peamees ütles ülejäänud kahele midagi omas keeles, 
osutades poisile ja linna suunas, kus (nagu me hiljem avastasime) nad peatusid. Seejärel tegi 
ta poisi pea kohal jälle märke ja puhus talle laubale, ning poiss ärkas võpatades üles. Pärast 
seda asusid nad kõik teele linna poole ja tüdrukud ei näinud neid enam. 

Enamikul lugudel, mida räägitakse, on oma moraal, kui seda vaid otsida. Mida õpetlikku 
saaks järeldada sellest loost? 

Järeldada saaks minu meelest järgmist. Esiteks: silmamoondajate peamees oli kuulnud, kuidas 
teenrid väljas mister Franklini saabumisest kõnelesid, ja nägi võimalust selle pealt pisut 
teenida. Teiseks: tema, ta kaaslased ja poiss kavatsesid (pidades silmas mainitud 
teenimisvõimalust) lähikonnas ringi luusida, kuni nad näevad, et majaproua koju jõuab, ja 
ennustada siis võlukunsti abil mister Franklini saabumist. Kolmandaks: Penelope kuulis neid 


oma hookus-pookust harjutamas, nagu näitlejad harjutavad näitemängu. Neljandaks: ma 
teeksin hästi, kui hoiaksin sel õhtul lauahõbeda korvil silma peal. Viiendaks: Penelope teeks 
hästi, kui ta maha rahuneks ja laseks mul, oma isal, uuesti päikesepaistel tukastada. 
Niisugune vaatenurk tundus mulle igati mõistlik. Kui te aga noori naisi vähegi tunnete, siis te 
ei imesta, kuuldes, et Penelope ei 

uskunud mind. Minu tütre meelest oli lugu tõsine. Eriti tuletas ta mulle meelde indialase teist 
küsimust — «Kas inglise härral on see kaasas?». «Oh, isa,» ütles Penelope käsi kokku 
pigistades, «ära siin naljata midagi! Mida tähendab «see»:» 

«Küsime mister Franklini käest, mu kallis,» vastasin ma, «kui sa suudad,oodata, kuni ta 
tuleb.» Pilgutasin silma, et ta aru saaks — ma teen ainult nalja. Penelope võttis asja aga täiesti 
tõsimeelselt. Mu tütre tõsidus ajas mulle päris naeru peale. «Mida, taeva pärast, peaks mister 
Franklin sellest teadma?» pärisin ma. «Küsi temalt,» vastas Penelope, «ja vaata, kas ka tema 
leiab, et see on naeruasi.» Andnud selle viimase hoobi, jättis mu tütar mind üksi. 

Kui ta oli läinud, otsustasin endamisi, et küsin tõesti mister Franklinilt — peamiselt selleks, et 
Penelopet vaigistada. Mis me omavahel rääkisime, kui ma samal päeval hiljem seda talt 
küsisin, leiate täielikult äratooduna edaspidi. Aga kuna ma ei soovi teis lootusi äratada ja neid 
siis petta, võtan endale loa teid hoiatada, enne kui jätkan, et meie kõneluses 
silmamoondajatest ei leia te nalja varjugi. Minu suureks üllatuseks võttis mister Franklin nagu 
Penelo-pegi asja tõsiselt. Kui väga tõsiselt, seda mõistate siis, kui ütlen, et tema arvates 
tähendas «see» Kuukivi. 


4. PEATÜKK 


Ma palun väga vabandust, et olen teid enda ja oma korvtooliga kinni pidanud. Tean ju küll, et 
unine vanamees päikesepaistelises tagaõues pole just huvitav teema. Kuid kõik asjad tuleb 
kirja panna nende õigel kohal, nii nagu nad tegelikult juhtusid, ja te peate, ärge pange pahaks, 
natuke aega veel koos minuga lonkima, oodates mister Franklin Blake'i saabumist veidi 
hiljem. 

Enne kui ma jõudsin pärast oma tütre Penelope lahkumist uuesti tukkuma jääda, segas mind 
taldrikute ja vaagnate klõbin peretoas, mis tähendas, et lõuna oli valmis. Kuna mina sõin oma 
elutoas, siis ei olnud mul teenijate lõunaga muud tegemist, kui et soovisin neile kõigile head 
isu, ja seejärel seadsin end uuesti oma toolis mõnusasti istuma. Sirutasin just parasjagu jalgu, 
kui uksest tormas välja jällegi üks naisterahvas. Seekord mitte mu tütar, vaid ainult 
köögitüdruk Nancy. Jäin tema teele risti ette, ja kui ta palus, et ma teda mööda laseksin, 
märkasin, et ta mossitab. See on asi, mida mina kui teeni-jaspere valitseja põhimõtteliselt 
kunagi ei lase sündida, ilma et ma põhjuse järele ei päriks. 

«Mispärast sa oma lõunasöögile selja keerad?» küsisin ma. «Mis siis lahti on, Nancy?» 
Nancy püüdis vastamata minust mööda trügida, mispeale ma püsti tõusin ja tal kõrvast kinni 
võtsin. Ta on kena pontsakas piigake ja mul on kombeks sellisel viisil välja näidata, et tüdruk 
on mulle isiklikult meeltmööda. 

«Noh, mis on lahti?» küsisin ma veel kord. 

«Rosanna jääb jälle lõunale hiljaks,» vastas Nancy. «Ja mind 

saadeti talle järele. Selles majas langeb kõik raske töö minu õlgadele. Laske mind lahti, mister 
Betteredge!» 

Siin Rosanna nime all mainitud isik oli«meie teine toatüdruk. Kuna ma tundsin tema vastu 
mõningat haletsust (peagi saate teada, miks) ja nägin Nancy näost, et ta kutsuks oma 
kaasteenijat sööma karmimate sõnadega, kui antud olukorras vajalik, siis turgatas mulle pähe, 


et mul pole midagi erilist teha ja ma võiksin sama hästi ise minna ja Rosanna koju kutsuda, 
tehes talle märkuse, et ta edaspidi täpne oleks, — märkuse, mida ta minu poolt võtaks 
kindlasti vastu hea tahtega. 

«Kus Rosanna on?» küsisin. 

«Muidugi liivarannal!» vastas Nancy pead kuklasse heites. «Tal oli hommikul jälle üks 
minestushoog ning ta palus luba välja minna ja natuke värsket õhku hingata. Ma kohe ei või 
teda kannatada!» 

«Mine tagasi oma lõunasöögi juurde, tüdruk,» laususin ma. «Mina võin teda kannatada ja ma 
toon ta koju.» 

Nancy (kellel on hea isu) paistis rahul olevat. Kui ta rahul on, siis näeb ta kena välja. Kui ta 
kena välja näeb, siis kõditan ma teda lõua alt. See pole amoraalsus, vaid lihtsalt niisugune 
harjumus. Hüva, võtsin oma kepi ja asusin liivaranna poole teele. Ei! See ei lähe, et ma juba 
teele asun. Mul on kahju teid ikka jälle kinni pidada, aga te peate tõesti veel ära kuulama 
liivaranna loo ja ka Rosanna loo — seda sellepärast, et lugu teemandist puudutab neid 
mõlemaid lähedalt. Kui väga ma püüan oma looga ilma vahepeatusteta edasi minna ja kui 
halvasti see mul õnnestub! Kuid paraku kerkivad isikud ja asjad selles elus nii kiuslikult esile 
ja otsekui nõuavad, et neist räägitaks. Katsugem end sellest võimalikult vähe häirida lasta ja 
võimalikult kiiresti teha, ning ma luban teile, et oleme peagi keset mõistatust! 

Rosanna (kui eelistada inimest asjale, mis on ju ainult kõige tavalisem viisakus) oli ainus uus 
teenija meie majas. Umbes neli kuud enne seda aega, millest ma kirjutan, käis armuline proua 
Londonis ja külastas ka parandusmaja — kavatsusega päästa mõnd õnnetut naist pärast 
vanglast vabanemist halbade elukommete küüsi tagasi langemast. Selle asutuse matroon, 
nähes, et mu perenaine tema hoolealuste vastu huvi tunneb, juhtis tähelepanu ühele Rosanna 
Spear-mani nimelisele tüdrukule ning jutustas ühe ülimalt õnnetu loo, mille kordamiseks 
siinkohal mul südant ei jätku, sest ma ei taha ennast, veel vähem teid, ilmaaegu kurvaks teha. 
Igatahes lõpuks oli Rosanna Spearmanist varas saanud, ja kuna ta ei kuulunud nende hulka, 
kes Citys* kompaniisid moodustavad ja ühelt inimeselt röövimise asemel tuhandetelt 
röövivad, siis läks ta kohtu alla, millele järgnesid vangla ja parandusmaja. Matrooni arvamus 
Rosannast (hoolimata sellest, mis too oli teinud) kõlas, et tegemiston ühe juhusega tuhandest 
ja et tüdruk vajab ainult võimalust tõestamiseks, et ta väärib ükskõik millise kristliku 
naisterahva osavõtlikkust. Armuline proua (kui 


* City — Londoni ajalooline kesklinn, rahanduslik ja kaubanduslik keskus, kus asub suurem 
osa pankasid. Tõlkija. 

üldse on olemas kristlikke naisterahvaid, siis tema seda on) ütles seepeale parandusmaja 
matroonile: «Rosanna Spearman saab oma võimaluse minu teenistuses.» Nädala pärast tuli 
Rosanna Spearman meie majapidamisse teiseks toatüdrukuks. 

Peale-miss Racheli ja minu ei räägitud tütarlapse lugu majas ühelegi hingelisele. Proua, kes 
mulle seda au osutas ja minuga enamikus asjades nõu pidas, arutas minuga ka Rosanna 
küsimust. Kuna ma viimasel ajal olin suuresti omaks võtnud söör Johni kombe prouaga alati 
nõusse jääda, siis jäin kõigest südamest nõusse ka Rosanna Spearmani asjas. 

Paremat võimalust, kui sellele meie vaesele tütarlapsele anti poleks saanud ühelegi tüdrukule 
osaks langeda. Ükski teenija ei saanud talle tema varasemat elu nina alla hõõruda, sest keegi 
neist ei teadnud, millüie see oli olnud. Tal oli nagu teistelgi oma palk ja omad vabadused, 
ning aeg-ajalt lausus proua talle omavahel julgustuseks mone sõbraliku sõna. Pean ütlema, et 
vastutasuks näitas ta end igati talle osakssaanud lahke kohtlemise väärilisena. Kuigi ta polnud 
kaugeltki tugev ja vahetevahel vaevasid teda juba mainitud minestus-hood, tegi ta oma tööd 
vaguralt ja kaebamata, tegi seda hoolikalt ja tegi seda nasti. Millegipärast aga ei leidnud ta 


teiste naisteenijate seast sõpru, välja arvatud mu tütar Penelope — tema oli Rosanna vastu 
alati lahke, kuigi südamesõbrannadeks ei saanud nad kunagi. 

Ma ei tea küll öelda, millega see tüdruk.teisi teenijaid solvas. Pans kindlasti ei olnud tal 
mingit erilist ilu, mis oleks teistes võinud kadedust äratada: ta oli kõige ilutum naine majas, ja 
lisaks oli tal veel see õnnetus, et üks õlg oli kõrgem kui teine. Arvan, et teenijad panid talle 
peamiselt pahaks tema vaikimist ja kalduvust üksindusele. Vabal ajal ta luges või tegi 
näputööd, sellal kui teised keelt peksid. Ja kui oli tema kord välja minna, siis üheksal juhul 
kümnest pani ta vaikselt kübara pähe ning tegi oma jalutuskäigu üksi. Ta ei tülitsenud kunagi, 
ei solvunud kunagi; ta ainult hoidis visalt ning viisakalt enda ja teiste vahel teatud distantsi. 
Lisagem veel, et kuigi ta polnud ilus, oli tema juures midagi sellist, mis toatüdrukuame-tiga 
kokku ei käinud, — midagi daamilikku. See võis kõlada tema hääles või paista tema näost. 
Kõik, mis ma võin öelda, on see, et teised naised tabasid selle tema majjatuleku esimesel 
päeval otsemaid ära ja ütlesid (mis oli täiesti ülekohtune), et Rosanna Spearman ajab nina 
püsti. 

Nüüd, kus ma olen jutustanud Rosanna 100, tuleb mul veel osutada ühele selle kummalise 
tüdruku paljudest isevärki kommetest, et jõuda järgmiseks liivaranna loo juurde. 

Meie maja paikneb Yorkshire'! kõrgel rannal, üsna mere lähedal." Kõikjal meie ümber, igas 
suunas peale ühe, on kaunid paigad jalutamiseks. Selles ühes suunas, pean ütlema, on küll 
kole minna. Veerand milli pikkuselt kulgeb tee läbi kurbliku'kuuseiständiku ja viib lõpuks 
madalate pankade vahelt meie ranna kõige näotuma ning üksildasema lahesopi äärde. 
Liivaluited ulatuvad siin mereni ja lõpevad kahe kivise maasäärega, mis sirutuvad teineteise 
vastas merre, kuni.nad lõpuks vee alla kao- 

vad. Ühte kutsutakse Põhjasääreks ja teist Lõunasääreks. Teatud aastaaegadel liigub nende 
kahe maasääre vahel edasi-tagasi York-shire'i ranniku kõige kohutavam vesiliiv. Tõusu hakul 
toimub selle mülka tundmatuis sügavikes midagi, mis paneb kogu vesiliiva pinna väga 
iseäralikul viisil vabisema ja värisema, nii et meie kandi rahvas ongi sellele paigale Vabiseva 
Liiva nime andnud. Umbes poole miili kaugusel kaldast, peaaegu lahe suus asuv suur 
leetseljak murrab ulgumerelt tulevate lainete jõu. Talvel ja suvel, kui tõusuvesi üle vesiliiva 
voolab, näib, nagu jätaks meri lained leetseljaku taha, sest ta veeretab oma veed sujuvalt 
kerkides lahte ning katab vesiliiva hääletult. Võin teile öelda, et see on tõesti üksildane ja 
õudne paik! Ükski paat ei söanda kunagi sellesse lahte sõuda. Ükski laps meie kalurikülast, 
mida kutsutakse Kajakalõukaks, ei tule siia kunagi mängima. Mulle tundub, et isegi linnud 


taeva all hoiavad Vabisevast Liivast võimalikult kaugele. Et üks noor naine, kes võiks valida 
tosina meeldiva raja vahel ja leiaks igal ajal jalutuskaaslasi, kui ta vaid ütleks: «Tulge!», 
eelistab vabal ajal just seda paika ja istub või teeb näputööd või loeb siin ihuüksinda, see käib 
tõesti lihtsalt üle mõistuse. Seletage seda, kuidas tahate, kuid ometi on tõsi, et nimelt siin 
armastas Rosanna Spearman jalutada, kui mitte arvestada neid paari korda, kus ta läks 
Kajakalõukasse vaatama oma siitkandi ainsat sõpra, kellest tuleb peagi rohkem juttu. Tõsi on 
ka see, et mina seadsin end nüüd minekule sellesama koha poole, et tütarlast lõunale kutsuda, 
— ja seega oleme õnnelikult endisesse punkti tagasi jõudnud ning võime jälle otse liivaranna 
poole teele asuda. 

Kuuseistandikus ei näinud ma tüdrukust mingit märki. Kui ma aga luidete vahelt rannale välja 
Jõudsin, siis seal ta oligi oma väikese õlgkübara ja lihtsa halli mantliga, mida ta alati kandis, et 
oma moonutatud õlga niivõrd kui võimalik varjata, — seal ta seisiski ihuüksi ning silmitses 
vesiliiva ja merd. 

Kui ma tema juurde jõudsin, võpatas ta ning pööras pea kõrvale. Kuna minu pilAu vältimine 
oli veel üks asi, mida ma teenijaspere valitsejana põhimõtteliselt ei lase sündida ilma põhjust 
pärimata, siis pöörasin ta näoga enda poole ja nägin, et ta nutab. Mu täpiline taskurätt — üks 
kuuest iludusest, mis armuline proua mulle kinkinud — oli taskus käepärast. Võtsin selle välja 
ning ütlesin Rosannale: «Tule, kullake, ja istu minuga koos siia rannanõlvale. Kõigepealt 
pühin su silmad kuivaks ja siis võtan endale julguse pärida, miks sa nutad.» 

Kui te minuvanuseks saate, siis leiate, et rannanõlvale maha-istumine on palju aeganõudvam 
tegevus, kui te praegu arvata oskate. Selleks ajaks, kui ma olin end istuma seadnud, oli 
Rosanna ise oma silmad kuivatanud — minu taskurätist palju viletsama, odavast batistist 
rätikesega. Ta oli väga vaikse ja väga õnnetu moega, kuid istus nagu kuulekas tüdruk kunagi 
minu kõrvale, nagu ma olin käskinud. Kui tahate naisterahvast kõige kiiremini lohutada, siis 
võtke ta oma põlvele istuma. Mõtlesin sellele kuldsele reeglile. Kuid paraku, Rosanna ei 
olnud Nancy, ja see'p see häda oligi! 

«Räägi mulle nüüd, kullake,» ütlesin ma, «miks sa nutad.» 

«Läinud aastate pärast, mister Betteredge,» vastas Rosanna vaikselt. «Mõnikord meenub 
mulle ikka veel endine elu.» 

«Mis sa nüüd, mu tüdruk,» laususin mina, «Sinu endine elu on maha kustutatud. Miks sa ei 
suuda seda unustada?» 

Ta võttis mu kuuehõlmast kinni. Olen lohakas vanamees ja söömise ajal tilgub ja pudeneb 
mul pahatihti üht-teist riietele. Kord puhastab üks, kord teine teenija mu rõivaid plekkidest. 
Eelmisel päeval oli Rosanna eemaldanud ühe rasvapleki mu kuuehõlmalt mingi uue 
vahendiga, mis pidi igasugused plekid välja võtma. Rasv oli nüüd küll läinud, aga seal, kus 
plekk oli olnud, paistis riide peal väike tuhm laik. Tütarlaps osutas sellele ja vangutas pead. 
«Plekk on välja võetud,» ütles ta, «kuid koht on näha, mister Betteredge, — koht on näha!» 
Ootamatu märkus, milles su oma kuube näitena kasutatakse, ei kuulu just nende hulka, millele 
oleks kerge vastata. Ka pani miski tüdruku ilmes mind just sel hetkel teda eriti haletsema. 
Muidu küll ilutu, olid tal kenad pruunid silmad, ja nüüd vaatas ta mind niisuguse austusega 
mu õnneliku vanaduspõlve ja hea nime vastu, nagu jääksid need temale endale igavesti 
kättesaamatuks, ja see tegi mu südame meie teise toatüdruku pärast raskeks. Tundsin, et ma 
pole võimeline teda lohutama, ja seepärast jäi üle ainult üks — viia ta lõunat sööma. 

«Aita mind püsti,» ütlesin ma. «Sa oled lõunale hiljaks jäänud, Rosanna, ja ma tulin sulle 
järele.» 

«Teie, mister Betteredge!» imestas ta. 

«Nancyl kästi sulle järele tulla,» laususin ma. «Aga ma arvasin, kullake, et sulle meeldiks 
tõrelemine rohkem, kui see tuleks minu suust.» 


Selle asemel et mind püsti aidata, libistas vaeseke oma käe minu pihku ja surus seda kergelt. 
Ta püüdis pisaraid kõigest jõust tagasi hoida ja see läkski tal korda — mille eest ma teda 
tõesti austan. «Te olete väga lahke, mister Betteredge,» kostis ta. «Ma ei hooli täna 
lõunasöögist — laske mul veidi kauemaks siia jääda.» 

«Mis sulle siin meeldib?» küsisin ma. «Mis toob sind ikka ja jälle sellesse armetusse paika?» 
«Miski tõmbab mind siia,» vastas tüdruk, ise sõrmega liivale mustreid joonistades. «Ma 
püüan siit eemale hoida, aga ei suuda. Mõnikord,» lisas ta vaiksel häälel, nagu hirmutaks teda 
ta enese kujutlus, «mõnikord, mister Betteredge, mõtlen ma, et siin ootab mind mu haud.» 
«Sind ootab lambapraad ja puding!» ütlesin mina. «Mine jalamaid lõunat sööma. Näed nüüd, 
Rosanna, mis tuleb tühja kõhuga mõtlemisest!» Rääkisin karmil toonil, sest loomulikult olin 
ma nördinud (minu eas), kuuldes, kuidas kahekümne viie aastane noor naine oma surmast 
kõneleb! 

Paistis, nagu poleks ta kuulnudki mu sõnu: ta pani käe mulle õlale ja hoidis mind enda kõrval 
paigal. 

«Ma arvan, et see koht on mu ära teinud,» lausus ta. «Ma näen seda igal öösel unes; ma 
mõtlen sellest õmblustöö juures. Te ju teate, 

mister Betteredge, et ma olen tänulik; te teate, et püüan ära teenida teie lahkust ja õigustada 
perenaise usaldust. Aga mõnikord ma mõtlen, kas pole siinne elu minusuguse naisterahva 
jaoks liiga vaikne ja liiga hea pärast kõike, mis mul on tulnud läbi teha, mister Better-edge, — 
pärast kõike, mis mul on tulnud läbi teha. Teiste teenijate hulgas olen ma palju üksildasem kui 
siin rannas, sest tean, et ma ei ole samasugune nagu nemad. Perenaine ja parandusmaja 
matroon ei mõista kumbki, missuguseks kohutavaks etteheiteks on minusugusele 
naisterahvale ausad inimesed juba üksnes oma olemasoluga. Armas, hea inimene, ärge tõrelge 
minuga. Ma ju teen oma tööd, eks ole? Palun ärge prouale öelge, et ma pole rahul, — olen 
täiesti rahul. Ainult mu meel on mõnikord rahutu, muud ei midagi.» Ta võttis käe rnu õlalt ja 
osutas äkitselt alla vesiliiva poole. «Vaadake!» ütles ta. «Kas pole see imepärane? Kas pole 
see hirmus? Olen seda juba kümneid kordi näinud, aga ikka on mul tunne, nagu näeksin seda 
esmakordselt!» 

Vaatasin osutatud suunas. Tõus oli algamas ja õudne liiv hakkas vabisema. Lai pruunikas pind 
kerkis aeglaselt, ,tõmbus siis kipra ning lõi üleni lõdisema. «Kas teate, mida mina selles 
näen?» küsis Rosanna mul jälle õlast kinni haarates. «Paistab nii, nagu rabeleksid seal all 
sajad lämbuvad inimesed, kes püüavad kõik pinnale pääseda, kuid vajuvad selles hirmsas 
sügavikus ikka alla- ja allapoole! Visake sinna kivi, mister Betteredge! Visake sinna kivi, ja 
vaatame, kuidas liiv ta endasse imeb!» 

See oli küll juba päris haiglane jutt! Vaat niimoodi mõjub tühi kõht rahutule meelele! Mul oli 
vastus — üsna terav, kuid kinnitan teile, et vaese tüdruku enda huvides — juba keelel, kui 
sellest äkitselt ette jõudis luidete vahelt kostev hääl, mis hüüdis mind nimepidi. «Betteredge!» 
hüüdis see hääl. «Kus te olete?» — «Siin!» hõikasin vastu, ilma et mul oleks aimugi olnud, 
kes seal võis olla. Rosanna kargas püsti ja jäi seisma, vaadates hääle suunas. Mõtlesin just ka 
ise jalule tõusta, kui mind rabas äkiline muutus tütarlapse näos. 

Tema palgeile oli ilmunud kaunis õhetus, mida ma seal kunagi varem polnud märganud, 
mingist tummast ning hingetust üllatusest lõi ta üleni särama. «Kes see on?» küsisin ma. 
Rosanna vastas mulle mu oma küsimusega. «Oh, kes see ometi on?» sosistas ta, rohkem 
endale kui mulle. Pöörasin end istudes üle õla vaatama. Luidete vahelt tuli meie poole 
särasilmne noor härrasmees, kellel oli seljas ilus kollakaspruun ülikond, kindad ja kübar 
sellega sobivas toonis, nööpaugus roos ja näol naeratus, mis oleks võinud isegi Vabiseva 
Liiva panna talle vastu naeratama. Enne kui ma jõudsin end jalule ajada, potsatas ta minu 
kõrvale liivale, lõi käsivarre võõramaisel viisil mu kaela ümber ja pigistas nii, et mul pidi 


peaaegu hing välja minema. «Vana kallis Betteredge!» ütles ta. «Ma võlgnen teile seitse 
šillingit ja kuus penni. Kas te nüüd taipate, kes ma olen?» 

Issand õnnista ja hoia! See oli ju — tubli neli tundi enne seda, kui me teda ootasime — mister 
Franklin Blake! 

Enne kui ma jõudsin sõnagi lausuda, märkasin, et mister Franklin 

vaatas just nagu veidi üllatunult Rosanna poole. Tema eeskujul vaatasin ka mina tütarlapsele 
otsa. Rosanna punastas veel sügavamalt kui enne — ilmselt sellepärast, et ta pilk oli mister 
Franklini omaga kohtunud. Ta pöördus järsku ja lahkus meie juurest hajaliolekus, mida mina 
oma mõistusega ei oska seletada, kusjuures ta ei teinud härrale niksu ega lausunud minule 
sõnakestki. See polnud üldse tema moodi: tavaliselt ei olnud võimalik leida temast viisakamat 
ja parema käitumisega teenijat. 

«On alles kummaline tütarlaps,» ütles mister Franklin. «Huvitav, mis teda minu juures nõnda 
üllatas?» 

«Ma oletan, söör,» vastasin ma meie noorhärra mandril omandatud hariduse üle nalja heites, 
«et see tele võõramaa võõp.» 

Tõin siin ära nii mister Franklini hooletu küsimuse kui ka mu oma tobeda vastuse — 
lohutuseks ja julgustuseks kõigile rumalatele inimestele: nagu ma olen märganud, pakub 
kõigile meist madalamal seisvatele kaasinimestele suurt rahuldust avastus, et neist kõrgemal 
seisjad pole mõnikord neist sugugi taibukamad. Ei mister Franklinil kogu tema suurepärase 
välismaise õpetatusega ega mul endal kogu mu aastatekoorma, kogemuste ja loomupärase 
taiplikkusega polnud õrna aimugi, mida Rosanna Spearmani seletamatu käitumine tegelikult 
tähendas. Ta, vaene hing, oli meil meelest läinud, enne kui nägime tema halli mantlikese 
viimast vilksatust liivaluidete vahel. Ja mis siis sellest? tekib teil üsna loomulik küsimus. 
Lugege edasi, kallis sõber, nii kannatlikult kui suudate, ja võib-olla hakkab teil ükskord 
Rosanna Spearmanist niisamuti kahju, nagu hakkas minul, kui ma tõe teada sain. 


5. PEATÜKK 


Esimene asi, mida ma tegin, kui me mister Frankliniga kahekesi jäime, oli see, et püüdsin 
kolmandat korda püsti tõusta. Mister Franklin peatas mind. 

«Sellel jubedal paigal on üks eelis,» sõnas ta, «see on ainult meie päralt. Jääge istuma, 
Betteredge, mul on teile midagi öelda.» 

Sel ajal kui ta rääkis, silmitsesin ma teda ja püüdsin enda ees seisvas mehes leida midagi 
tollest poisikesest, keda ma mäletasin. See mees tegi mind nõutuks. Kuidas ma ka ei 
vaadanud, niisama vähe nägin ma tema poisipõlve õhetavaid põski kui tema kena poisi- 
jakikest. Ta jume oli kahvatuks muutunud ja minu suureks üllatuseks ning pettumuseks oli ta 
näo alumine pool kaetud kähara pruuni habeme ja vuntsidega. Tema käitumisviis oli elav ning 
ladus, mis, pean möönma, oli küll väga võluv, kuid ei andnud võrreldagi ta kunagise 
sundimatu olekuga. Mis veelgi hullem: ta oli tõotanud tulla pikakasvuline, kuid ei olnud seda 
tõotust täitnud. Ta oli kena, sale ja hea kehaehitusega, aga mitte paari tolligi üle keskmise 
kasvu. Lühidalt öeldes, ta tegi mind täiesti nõutuks. Vahepealsed aastad polnud tema endisest 
minast midagi järele jätnud peale selge, 

otsekohese silmavaate. Sellest tundsin ma jälle ära meie kena poisi ja otsustasin oma uurimise 
lõpetada. 

«Tere tulemast tagasi vanasse kodusse, mister Franklin,» ütlesin ma. «Seda rohkem tere 
tulemast, söör, et te saabusite mõned tunnid varem, kui me teid ootasime.» 

«Mul oli põhjust tulla enne, kui te mind ootasite,» vastas mister Franklin. «Ma kahtlustan, 
Betteredge, et mind Londonis viimase kolme või nelja päeva jooksul jälitati ja jälgiti, ning ma 


sõitsin pärastlõunase rongi asemel hommikusega, sest tahtsin teatud tõmmu tundmatu eest 
minema lipsata.» 

Tema sõnad üllatasid mind; veelgi enam — need tuletasid mulle otsekohe meelde kolme 
silmamoondajat ja Penelope arvamust, et neil olid mister Franklin Blake'i suhtes mingid 
kurjad kavatsused. 

«Kes teid jälgib, söör, ja mispärast?» küsisin ma. 

«Rääkige mulle õige neist kolmest indialasest, kes täna maja juures käisid,» ütles mister 
Franklin mu küsimusele tähelepanu pööramata. «On üsna võimalik, Betteredge, et minu 
tundmatu jälitaja ja teie kolm silmamoondajat osutuvad ühe ning sama pildi osadeks.» 
«Kuidas te nendest silmamoondajatest üldse teate, söör?» pärisin ma, esitades ühe küsimuse 
teise otsa, mis, pean tunnistama, näitab halbu kombeid. Kuid te ei oota ju kuigi palju viletsalt 
inimloomuselt — ärge siis minultki teab mida oodake. 

«Ma kohtasin maja juures Penelopet,» vastas mister Franklin, «ja tema rääkiski mulle. Teie 
tütrest, Betteredge, tõotas tulla kena neiu, ja ta pole neid lootusi petnud. Tal on väikesed 
kõrvad ja väikesed jalad. Kas need hindamatud väärtused on pärit kadunud missis 
Betteredge'ilt?» 

«Kadunud missis Betteredge'il oli küllalt palju puudusi, söör,» vastasin ma. «Üks neist (kui te 
mulle pahaks ei pane) oli see, et ta ei suutnud iial ühtki alustatud asja lõpule viia. Üldse oli ta 
rohkem kärbse kui naise moodi: ta ei jäänud ilmaski millegi juurde pidama.» 

«Ta oleks siis mulle sobinud,» kostis mister Franklin. «Ka mina ei suuda millegi juurde 
pidama jääda. Betteredge, teie mõistus on läinud veelgi teravamaks. Kui ma silmamoondajate 
kohta üksikasjalikumalt järele pärisin, ütles teie tütar sedasama. «Isa räägib teile, söör. Ta on 
oma ea kohta suurepärases vormis ning oskab ilusasti sõnu seada.» Just nii Penelope ütleski ja 
punastas seejuures taevalikult. Isegi «austus teie vastu ei suutnud mind takistada... aga ärge 
muretsege, tundsin teda juba lapsena, ja ega see tal tükki küljest võtnud. Räägime nüüd 
tõsiselt. Mida need silmamoondajad tegid?» 

Ma ei olnud oma tütrega päriselt rahul. Mitte sellepärast, et ta mister Franklinil end suudelda 
laskis — selleks oli mister Franklinil vaba voli —, vaid sellepärast, et ta sundis mind oma 
rumalat lugu ümber jutustama. Kuid praegu ei jäänud muud üle kui neist asjaoludest kõnelda. 
Sedamööda kuidas ma oma jutuga edasi jõudsin, kadus kogu mister Franklini lõbusus. Ta 
istus, kulm kortsus, ja keerutas vuntsi. Kui ma olin lõpetanud, kordas ta minu järel kahte neist 
29 


küsimustest, mis silmamoondajate peamees poisile oli esitanud, — ilmselt selleks, et neid 
paremini meelde jätta. 

««Kas mööda selle maja juurde toovat teed ja mitte mööda mõnda teist sõidab täna see inglise 
härra? ... Kas inglise härral on s e e kaasas?» Mul on kahtlus,» jätkas mister Franklin väikest 
pitseeritud pakki taskust välja tõmmates, «et see tähendab seda siin. Ja «see siin», Betteredge, 
tähendab minu onu Hermncastle'i kuulsat teemanti.» 

«Püha jumal, söör!» pahvatasin ma. «Kuidas see juhtus, et kõlvatu koloneli teemant teie kätte 
sattus?» 

«Kõlvatu kolonel pärandas teemandi oma testamendiga mu nõole Rachelile 
sünnipäevakingiks,» vastas mister Franklin. «Ja minu isa kui kõlvatu koloneli testamenditäitja 
usaldas kalliskivi siiatoimetamise minu hooleks.» 

Kui meri, mis parajasti sujuvalt üle Vabiseva Liiva valgus, oleks otse mu silme all kuivaks 
maaks muutunud, ka siis poleks ma vist rohkem imestanud kui neid mister Franklini sõnu 
kuuldes. 

«Koloneli teemant miss Rachelile pärandatud!» kordasin ma. «Ja teie isa, söör, koloneli 
testamenditäitja! Oleksin võinud ükskõik mille peale kihla vedada, et teie isa ei oleks koloneli 
isegi mitte tuletangidega puudutanud!» 


«Rängalt öeldud, Betteredge! Mida kolonelile õieti pahaks pandi? Ta on ju teie, mitte minu 
eakaaslane. Rääkige, mida te temast teate, ja mina jutustan omakorda sellest, kuidas mu isa 
tema testamendi-täitjaks sai, ja veel muudki. Avastasin Londonis onu Herncastle'i ja tema 
teemandi kohta üht-teist, mis on minu meelest üsna halvamaiguline, ja ma tahaksin teilt selle 
kohta kinnitust saada. Just äsja nimetasite teda «kõlvatuks koloneliks». Tuhnige oma mälus, 
mu vana sõber, ja öelge mulle, miks te nii ütlesite.» 

Nägin, et tal on tõsi taga, ja rääkisin. 

Järgnevalt on just teie jaoks kirja pandud kõige olulisem sellest, mis ma kõnelesin. Pange seda 
hästi tähele, sest muidu ei saa te edaspidi, kui me oma looga kaugemale jõuame, millestki 
õiget sotti. Ärge mõelge lastele, lõunasöögile, uuele kübarale või teab mis muudele asjadele. 
Katsuge, kas ehk suudate unustada poliitika, hobused, kaupade hinnad Citys ja pahandused 
klubis. Ma loodan, et te neid minu soovitusi pahaks ei pane, sest see on mul lihtsalt üks viis 
lahkes lugejas huvi äratada. Jumalukene, kas ma pole teid küllalt näinud suurimate kirjanike 
teoseid käes hoidmas ja kas ma siis ei tea, kui kergesti hajub teie tähelepanu, kui seda nõuab 
raamat, aga mitte mõni inimene! 

Natukese aja eest rääkisin ma armulise proua isast, vanast lordist, kes oli äkilise meele ja 
terava keelega. Tal oli kokku viis last. Kõigepealt olid kaks poega, ja siis, kui ta naine pärast 
pikka vaheaega uuesti käima peale sai, tulid kolm väikest preilit kohe üksteise järel, nii ruttu 
kui loodus võimaldas. Nagu eespool mainitud, oli meie proua neist kolmest noorim ja kõige 
parem. Vanem poeg, Arthur, päris tiitli ja valdused. Teine, kõrgeauline John, sai ühelt 
sugulaselt päranduseks kenakese varanduse ja astus sõjaväeteenistusse. 

öeldakse, et see on halb lind, kes omaenda pesa reostab. Mina suhtun Herncastle'i üllasse 
perekonda kui oma pesasse ning oleksin tänulik, kui mult ei oodataks kõrgeaulise Johni osas 
üksikasjadesse laskumist. Usun siiralt, et ta oli üks suuremaid lurjuseid, kes kunagi on elanud. 
Vaevalt oskan ma tema kohta midagi sellest rohkem või vähem öelda. Sõjaväeteenistust 
alustas ta kaardiväes. Sealt oli ta sunnitud lahkuma veel enne kahekümne kahe aastaseks 
saamist — pole tähtis, miks. Sõjaväes kehtib väga range kord, ja kõrgeaulise Johni jaoks oli 
see liiga range. Ta läks Indiasse, et, näha, kas seal ollakse niisama ranged, ning ühtlasi soovis 
ta ka veidi püssirohtu nuusutada. Vapruse koha pealt (kui õiglane olla) oli ta buldogi ja 
võitluskuke segu, lisaks veel pisut julm. Ta võttis osa Seringapatami vallutamisest. Varsti 
pärast seda läks ta üle teise rügementi ja aja jooksul veel kolmandassegi. Seal sai ta 
kolonelleitnandi auastme ja päikesepiste ning tuli koju, Inglismaale. 

Ta jõudis tagasi kuulsusega, mis sulges tema ees kõigi perekonnaliikmete uksed, kusjuures 
minu perenaine (äsja abiellunud) näitas selles osas teistele eeskuju ja teatas (muidugi söör 
Johni heakskiidul), et vend ei tohi oma jalga iialgi tema majja tõsta. Koloneli nimel oli 
rohkem kui üks häbiplekk, mis inimesed tema suhtes umbusklikuks muutis, aga siinkohal 
tuleb mul mainida ainult seda, mis oli seotud teemandiga. 

Räägiti, et see India kalliskivi oli sattunud koloneli valdusse viisil, mida ta, ehkki muidu küll 
kange mees, ei julgenud tunnistada. Ta ei proovinud seda kordagi müüa — raha polnud tal 
vaja ning (kui jällegi õiglane olla) raha ei olnud tal ka eesmärk omaette. Ta ei andnud 
teemanti kellelegi ära; ta isegi ei näidanud seda ühelegi hingelisele. Mõned ütlesid: ta kardab, 
et see toob kaasa ebameeldivusi sõjaväevõimudega; teiste arvates (kellel ilmselt küll puudus 
igasugune ettekujutus selle mehe tõelisest loomusest) kartis ta, et tee-mandi näitamine maksab 
talle elu. 

Selles viimases arvamuses võis siiski peituda oma tõetera. Polnud õige öelda, et kolonel 
kartis, kuid fakt oli see, et Indias oli kaks korda tema elu kallale kiputud, ning üldiselt oldi 
veendunud, et. selle taga oli Kuukivi. Kui ta tagasi Inglismaale tuli ja leidis, et kõik teda väl- 
divad, siis arvati, et ka selle taga on Kuukivi. Koloneli elu saladus jäi kolonelile teele ette ning 
võib öelda, et muutis ta tema enda sugulaste seas lindpriiks. Mehed ei võtnud teda klubidesse; 


naised — rohkem kuj, üks —, kellega ta tahtis abielluda, keeldusid; sugulased ja tuttavad 
muutusid liiga lühinägelikuks, et teda tänaval ära tunda. 

Sellises kimbatuses oleks mõni teine püüdnud suhteid maailmaga jälle korda seada. Kuid 
järeleandmine ei olnud kõrgeaulise Johni moodi isegi siis, kui ta oli eksinud ja kogu seltskond 
tema vastu pöördus. Mõrvaähvardust trotsides oli ta teemanti Indias enda käes hoidnud, 
avalikku arvamust trotsides hoidis ta teemanti enda käes ka Inglismaal. Siin ta nüüd on teie 
ees nagu pildi peal: nägu, milles peegeldub väljakutsuv iseloom ja millel kogu kenadusest 
hoolimata on kurjast vaimust vaevatu ilme. 

Aeg-ajalt kuulsime tema kohta igasuguseid jutte. Mõnikord 

räägiti, et ta on hakanud oopiumi suitsetama ja vanu raamatuid koguma; mõnikord kuulsime, 
et ta teeb kummalisi katseid keemias; mõnikord nähti teda Londoni kõige räpasemates 
urgastes põhjakihi seltsis pummeldamas ja lõbutsemas. Igal juhul elas kolonel üksildast, 
pahelist ja teiste eest varjatud elu. Ainult ühel korral pärast tema Inglismaale tagasipöördumist 
nägin ma ise teda näost näkku. 

Umbes kaks aastat enne seda aega, millest ma praegu kirjutan, ja umbes poolteist aastat enne 
oma surma tuli kolonel ootamatult mu perenaise majja Londonis. Oli kahekümne esimene 
juuni, miss Racheli sünnipäeva õhtu, ja nagu tavaliselt, oli selle auks korraldatud 
koosviibimine. Lakei teatas, et üks härrasmees soovib mind näha. Läksin halli ja leidsin seal 
eest koloneli, kes oli küll kõhnunud ning kurnatud, vana ja vilets, kuid niisama äge ja õel nagu 
alati. 

«Minge üles mu õe juurde,» käskis ta, «ja teatage, et ma tulin oma õetütart sünnipäeva puhul 
õnnitlema.» 

Ta oli juba mitu korda püüdnud prouaga kirja teel lepitust otsida, kuid ma olen kindlalt 
veendunud, et seda tegi ta üksnes õe ärritamiseks. Nüüd oli aga esimene kord, kus ta ise õe 
majja ilmus. Mul kibeles juba keelel vastus, et proual on täna õhtul külalised, kuid tema 
kuratlik ilme kohutas mind. Läksin teadet üles viima ja jätsin ta tema enda soovi kohaselt halli 
ootama. Teenrid seisid ning jõllitasid koloneli eemalt, otsekui oleks ta olnud kahel jalal 
kõndiv põrgumasin, laetud püssirohu ja haavlitega ning valmis, iga hetk plahvatama. 

Prouas oli õige pisut — mitte rohkem — tema perekonnale omast keevalisust, «öelge kolonel 
Herncastle'ile,» vastas ta, kui ma olin venna teate talle edasi andnud, «et miss Verinder on 
hõivatud ja mina keeldun teda vastu võtmast.» Teades koloneli loomupärast üleolekut 
käitumisreeglitest, mis härrasmehi üldiselt talitsevad, palusin armuliselt proualt viisakamat 
vastust. Üsna ilmaaegu! Perekonnale omane keevalisus pöördus kohe minu vastu. «Te ju 
teate,» nähvas proua, «et kui ma teie nõu kuulda tahan, siis ma küsin teilt. Praegu ma ei küsi.» 
Läksin trepist alla vastusega, mille suhtes võtsin endale vabaduse koostada ja edasi anda 
järgmine uus, parandatud väljaanne: «Proua ja miss Rachel kahetsevad, et nad on hõivatud, 
ning paluvad vabandust, et ei saa endale lubada au teid vastu võtta.» 

Ootasin, et kolonel plahvatab isegi sellise viisaka sõnastuse peale. Minu üllatuseks ei teinud ta 
midagi selletaolist; ta ajas mind aga ärevusse, suhtudes asjasse lausa ebaloomuliku rahuga. 
Tema välkuvate säravhallide silmade pilk peatus hetkeks minul nin'g ta puhkes naerma — 
mitte valjusti nagu teised inimesed, vaid kuidagi sissepoole, hääletult itsitades,, hirmus 
pahatahtlikult. «Tänan teid, Better-edge,» lausus ta. «Ma jätan oma õetütre sünnipäeva 
meelde.» Nende sõnadega pöördus ta kannal ringi ja marssis majast välja. 

Jõudis kätte järgmine sünnipäev ja me kuulsime, et kolonel on haigevoodis. Kuus kuud hiljem 
— see tähendab kuus kuud enne seda aega, millest ma praegu kirjutan — sai proua kirja ühelt 
väga auväärselt vaimulikult. Kirjas oli kaks perekonda puudutavat imehead uudist. Esiteks, 
kolonel oli oma surivoodil õele andestanud. 

Teiseks, ta oli andestanud ka kõigile teistele ja lõpetanud oma elupäevad kõige 
meeltülendavamal viisil. Ma ise tunnen (hoolimata piiskoppidest ja muudest vaimulikest) 
kiriku vastu teesklematut austust, kuid olen samal ajal üpriski veendunud, et Saatan jäi häiri- 
matult kõrgeaulise Johni hinge valdajaks ning et viimane jõle tegu selle jõleda mehe elus oli 
(vabandage väljendust) vaimuliku tüssamine! 

See oli põhiliselt kõik, mis mul mister Franklinile rääkida tuli. Panin tähele, et mida 
kaugemale ma oma jutuga jõudsin, seda suurema huviga ta kuulas. Märkasin ka, et lugu 
sellest, kuidas kolonel õetütre sünnipäeval õe ukse tagant minema saadeti, mõjus mister 
Franklinile nagu täistabamus. Kuigi ta seda ise ei tunnistanud, nägin tema näost küllalt 
selgesti, et olin ta rahutuks teinud. 

«Te ütlesite kõik, mis teil öelda oli, Betteredge,» märkis ta. «Nüüd on minu kord. Enne aga, 
kui ma teile pajatan, mida ma Londonis avastasin ja kuidas mina sellesse teemandi loosse 
segatud sain, tahan üht asja teada. Teie ilme järgi otsustades, mu vana sõber, ei mõista te vist 
päris hästi, mis on meie nõupidamise eesmärk. Kas teie ilme on petlik?» 

«Ei, söör,» vastasin ma. «Vähemalt sedapuhku kõneleb mu ilme tõtt.» 

«Sellisel juhul,» jätkas mister Franklin, «esitan teile parem, enne kui me edasi läheme, oma 
seisukoha. Seoses koloneli sünnipäevakingiga mu nõole Rachelile näen ma kolme väga tõsist 
küsimust. Kuulake mind tähelepanelikult, Betteredge, ja loendage sõrmedel kaasa, kui see teid 
aitab,» ütles mister Franklin, tundes teatavat lõbu oma loogilise mõistuse demonstreerimisest 
ning tuletades mulle seega selgesti meelde neid vanu aegu, kus ta veel poisike oli. «Esimene 
küsimus: kas koloneli teemant oli Indias seotud mingi salanõuga? Teine küsimus: kas see 
salanõu on koloneli teemandile Inglismaale järgnenud? Kolmas küsimus: kas kolonel teadis, 
et teemandiga käib kaasas salanõu, ning kas ta jättis meelega oma.õele muret ja ohtu toova 
päranduse, kasutades vahendajaks õe süütut last? Vaat mida ma silmas pean, Betteredge. Ärge 
end sellest hirmutada laske.» 

Seda oli küll hea öelda, aga ta oli mulle tõesti hirmu nahka ajanud. Kui tal õigus oli, siis 
ähvardas mingi kuratlik India teemant äkitselt meie vaiksesse inglise majja tungida, tuues 
endaga kaasa elusate kelmide salanõu, mille oli meie peale lahti lasknud surnud mehe 
kättemaks. Just selline paistis meie olukord mister Franklini viimaste sõnade valguses! Kes on 
enne midagi selletaolist kuulnud — pange tähele, üheksateistkümnendal sajandil, progressi 
ajastul ja pealegi maal, mis naudib Briti põhiseaduse hüvesid? Keegi ei ole midagi selletaolist 
kuulnud ja järelikult ei või ka oodata, et keegi seda usuks. Kuid sellest hoolimata lähen ma 
oma looga edasi. 

Kui teid tabab niisugune äkiline ärevus nagu mind tookord, siis üheksal juhul kümnest annab 
see end kõhus tunda. Kui see end kõhus tunda annab, läheb teie tähelepanu hajevile ja te 
hakkate nihelema. Ma nihelesingi vaikides oma kohal. Mister Franklin pani tähele, et ma 
heitlen rahutuks muutunud kõhu või meelega — kuidas soovite, 

tegelikult tähendavad need ühte ja sedasama —,, ning just siis, kui ta oli alustamas loo 
omapoolset osa, ütles ta mulle teravalt: '«Mis teil vaja on?» 

Mis mul vaja oli? Temale ma seda ei öelnud, teile aga usaldan omavahel: tahtsin ühe mahvi 
piipu tõmmata ja pilgu «Robinson Crusoe'sse» heita. 


6. PEATÜKK 


Jätsin oma salasoovid enda teada ning palusin aupaklikult, et mister Franklin jätkaks. Mister 
Franklin vastas: «Ärge nihelge, Betteredge,» ja jätkaski. 

Meie noorhärra esimesed sõnad andsid mulle teada, et tema avastused kõlvatu koloneli ja 
teemandi asjus said alguse külaskäigust, mille ta oli teinud (enne meile tulekut) perekonna 
nõuande-advokaadile Hampsteadis. Kui nad ühel päeval pärast lõunasööki kahekesi jäid, 


pillas mister Franklin juhuslikult muu seas, et isa oli tema hooleks usaldanud miss Rachelile 
ühe sünnipäevakingi kättetoimetamise. Sõnale järgnes teine, ja lõpuks seletas advokaat, mida 
see kingitus endast õieti kujutas ning kuidas olid kadunud koloneli ja mister Blake vanema 
sõbralikud suhted alguse saanud. Siin esiletoodud asjaolud on tõesti nii erakordsed, et ma 
kahtlen, kas minu keel ikka suudab neid vääriliselt edasi anda. Parem püüan mister Franklini 
avastustest jutustades võimalikult täpselt tema enda sõnu kasutada. 

«Kas te mäletate seda aega, Betteredge,» alustas ta, «kui mu isa püüdis tõestada oma õigust 
sellele õnnetule hertsogitiitlile? Noh, just samal ajal pöördus Indiast tagasi ka onu Herncastle. 
Isa sai teada! et tema naisevenna valduses olid teatud dokumendid, millest oleks tõenäoliselt 
tema kohtuasjas kasu olnud. Ta külastas koloneli, tuues ettekäändeks soovi teda Inglismaale 
naasmise puhul tervitada. Koloneli juures aga ei läinud säärane kavaldamine läbi. «Te tahate 
mult midagi,» ütles ta, «muidu ei oleks te end eales minu külastamisega kompromiteerinud.» 
Isa taipas, et ainus võimalus oli mängida lahtiste kaartidega, ja tunnistas otsekohe, et tahab 
saada teatud dokumente. Kolonel palus ühe päeva järelemõtlemisaega. Tema vastus tuli ühe 
ülimalt iseäraliku kirja kujul, mida mu advokaadist sõber mulle näitas. Kolonel alustas 
sellega, et tema tahab omakorda midagi mu isalt, ja tegi ettepaneku sõbralikult teene teene 
vastu vahetada. Sõjaõnn (kolonel kasutas just seda sõna) oli tema valdusse andnud ühe 
suuremaid teemante maailmas ning tal olevat alust arvata, et ei tema ise ega ka ta väärtuslik 
kalliskivi pole koos olles üheski majas üheski maailma nurgas väljaspool ohtu. Sellises 
ohtlikus olukorras oli ta otsustanud teemandi kellegi teise kätte hoiule anda. Volimees ei 
pidanud millegagi riskima. Ta võis kalliskivi ükskõik millises eraldatud ning rangelt valvatud 
paigas — nagu näiteks pangas või juveliiri varakambris — hinnaliste väärtasjade seifi 
paigutada. Tema enese osa kogu loos pidi olema passiivset laadi. Kas isiklikult või 

usaldusväärse esindaja kaudu pidi ta igal aastal kokkulepitud päevadel ning kokkulepitud 
aadressil vastu võtma koloneli teate, mis lihtsalt kinnitab, et kolonel on sel kuupäeval veel 
elavate kirjas. Juhul kui see kuupäev möödub, ilma et teadet oleks saabunud, tuleb koloneli 
vaikimist võtta kindla märgina, et ta on mõrva ohvriks langenud. Sel juhul, ja ainult siis, tuleb 
avada teatud pitseeritud juhendid, mis sisaldavad edasisi korraldusi teemandi kohta ning on 
hoiustatud koos teemandiga, ja kõhklematult nende järgi toimida. Kui mu isa otsustaks selle 
kummalise ülesande enda peale võtta, oleksid koloneli dokumendid vastutasuks tema 
käsutuses. Selline oli see kiri.» «Mida teie isa siis tegi, söör?» pärisin ma. 

«Mida ta tegi?» kordas mister Franklin. «Ma ütlen teile, mida ta tegi. NTa võttis koloneli kirja 
üle otsustamiseks appi ühe hindamatu võime, mida nimetatakse kaineks mõistuseks. Kogu see 
lugu, kuulutas ta, on lihtsalt absurdne. Kusagil Indias rändamise käigus on kolonel üles 
korjanud mingi armetu kristalli, mida ta ise peab teemandiks. Mis puutub mõrvaohtu ja 
ettevaatusabinõudesse, mida ta oma elu ja tolle kristalli säilitamiseks on kavandanud, siis 
praegu on üheksateistkümnes sajand ja igal mõistuse juures oleval inimesel tarvitseb vaid 
politsei poole pöörduda. Kolonel oli juba aastaid olnud kurikuulus oopiumipruukija, ning kui 
ainus võimalus tema valduses olevaid väärtuslikke dokumente kätte saada nõudis 
oopiuminägemuste võtmist tõe pähe, siis nõustus mu isa üsna meelsasti tema peale pandud 
naeruväärse kohustusega — seda meelsamini, et temale endale ei teinud see vähimatki tüli. 
Teemant ja pitseeritud juhtnöörid pandi tema pankuri rahakambrisse ning meie perekonna 
advokaat mister Bruff sai ja avas mu isa esindajana koloneli kirju, mis reeglipäraselt teatasid, 
et onu on elus. Ükski mõistlik inimene poleks samasuguses olukorras saanud asjasse teisiti 
suhtuda. Miski siin maailmas ei tundu võimalik olevat, Betteredge, kui see meie endi tühise 
kogemusega kooskõlas ei- ole, ja romantilisi lugusid usume ainult siis, kui me neid ajalehest 
loeme.» 


Neist sõnadest sai mulle selgeks, et mister Franklin pidas oma isa arvamust kolonelist 
ennatlikuks ning valeks. 

«Mis te ise sellest asjast arvate, söör?» küsisin ma. 

«Lõpetame kõigepealt koloneli 100,» vastas mister Franklin. «Inglise mõtlemises valitseb 
kummaline süsteemitus, Betteredge, ja teie küsimus, mu vana sõber, on selle üheks näiteks. 
Kui me parajasti masinate valmistamisega ei tegele, siis oleme (vaimses mõttes) kõige 
lohakam rahvas universumis.» 

«Seal siis on see välismaine haridus!» mõtlesin endamisi. «Sel kombel meid pilkama on ta 
õppinud küll vist Prantsusmaal.» 

Mister Franklin võttis katkenud jutulõnga üles ning jätkas: 

«Mu isa sai need dokumendid, mis ta tahtis, ja pärast seda ta oma naisevenda enam ei näinud. 
Aasta aasta järel tuli kokkulepitud päevadel kolonelilt kokkulepitud kiri ja selle avas mister 
Bruff. Ma olen neid kirju näinud — tervet patakat —, kõigis ühesugune lühike ning asjalik 
tekst: «Söör, käesolevaga tõendan, et olen veel elus. Las teemant jääb sinna, kus ta on. John 
Herncastle.» Kunagi ei kirjutanud 

ta ridagi rohkem, ja need teated saabusid korrapäraselt kuni ühe päevani umbes kuus või 
kaheksa kuud tagasi, mil kirja vorm esmakordselt tavalisest erines. Tol korral kõlas see 
järgmiselt: «Söör, mulle öeldakse, et ma olen suremas. Tulge minu juurde ja aidake mul 
testament koostada.» Mister Bruff läks ja leidis koloneli ühest äärelinna krundil asuvast 
väikesest villast, kus too oli pärast Indiast tagasitulekut üksi elanud. Tal olid seltsiks koerad, 
kassid ja linnud, kuid mitte ühtegi inimhinge — peale passija, kes käis iga päev maja- 
pidamistöid tegemas, ja arsti, kes istus voodi ääres. Testamendi koostamine oli väga lihtne. 
Suurema osa oma varandusest oli kolonel kulutanud keemiaalastele uurimustele. Tema 
testament algas ja ühtlasi ka lõppes kolme klausliga, mis ta täielikult meelemõistusel olles 
voodist dikteeris. Esimene klausel tagas koloneli loomadele kindla ülalpidamise ja hoolitsuse. 
Teisega loodi ühes põhjapoolsemas ülikoolis eksperimentaalkeemia professuur. Kolmandaga 
pärandas kolonel Kuukivi sünnipäevakingina õetütrele, tingimusel, et mu isa toimiks 
testamenditäitjana. Esialgu isa keeldus. Asja kaaludes andis ta aga järele, kuna talle kinnitati, 
et see ei tee mingit tüli, ja pealegi oletas mister Bruff Racheli huvisid silmas pidades, et 
teemandil võib siiski ka mingi väärtus olla.» 

«Kas kolonel põhjendas kuidagi, söör,» pärisin ma, «miks ta teemandi just miss Rachelile 
jätab?» 

«Ta mitte ainult ei põhjendanud — tal oli põhjus lausa testamendis kirja pandud,» vastas 
mister Franklin. «Mul on sellest olemas väljavõte, mida te kohe varsti näete. Ärge oma 
mõtteid laokile laske, Betteredge! Ikka üks asi korraga. Te kuulsite koloneli testamendist; 
nüüd peate kuulma, mis juhtus pärast tema surma. Enne kui testament saadi kehtivaks 
tunnistada, tuli täita teemandi .hindamise formaalsus. Kõik juveliirid, kellega konsulteeriti, 
kinnitasid otsekohe koloneli väidet, et tema valduses oli üks maailma suuremaid teemante. 
Selle täpse väärtuse kindlakstegemine oli aga seotud mõningate raskustega. Suurus muutis 
kivi teemanditurul omaette nähtuseks, värv asetas selle erikategooriasse, ja lisaks neile 
ebamäärastele teguritele oli kivil üks defekt: päris tema südamikus oli mõra. Kuid isegi seda 
viimast tõsist puudust arvestades võrdus kõige madalam hinnang kahekümne tuhande naelaga. 
Kujutlege vaid mu isa hämmastust! Ta oli olnud ainsa sammu kaugusel sellest, et keelduda 
testamendi-täitjana toimimast ja lasta sel suurepärasel teemandil perekonnale kaduma minna. 
Huvi, mis tal nüüd asja vastu.oli tärganud, sundis teda pitseeritud ning koos teemandiga 
hoiustatud juhtnööre avama. Mister Bruff näitas mulle koos teiste paberitega ka seda 
dokumenti ja see annab (minu meelest) võtme koloneli elu ohustanud sepitsuste iseloomu 
mõistmiseks.» 

«Ni et teie siis usute, söör,» küsisin mina, «et salanõu oli olemas?» 


«Kuna mul ei ole mu isa oivalist kainet mõistust,» vastas mister Franklin, «siis usun, et 
koloneli elu oli tõesti ohus, täpselt nii, nagu kolonel ise väitis. Pitseeritud juhtnöörid minu 
arvates selgitavad, kuidas see nii läks, et ta siiski vaikselt oma voodis suri. Tema vägivaldse 
surma puhul (see tähendab, kui temalt kokkulepitud kuupäeval 

järjekordset kirja poleks tulnud) pidi mu isa Kuukivi salaja Amsterdami saatma. Selles linnas 
tuli kivi ühe kuulsa teemandi-lõikaja kätte viia ning lasta tal see neljaks kuni kuueks eraldi 
kiviks lõigata. Siis tuli need kivid maha müüa niisuguse hinna eest, mida oli võimalik saada, 
ning sissetulek pidi rakendatama sellesama eksperimentaalkeemia professuuri asutamiseks, 
mida kolonel oma testamendiga rahaliselt kindlustab. Noh, Betteredge, pingutage nüüd oma 
teravat mõistust ja katsuge taibata, millisele järeldusele koloneli juhtnöörid osutavad!» 
Hakkasin sedamaid oma mõistust pingutama. See oli aga lohakalt inglise sorti ja ajas 
järelikult kõik segi, kuni mister Franklin ta ise käsile võttis ja selgitas, mida nimelt taibata 
tuli. 

«Pange tähele,» ütles mister Franklin, «et siin on teemandi olemasolu tervikliku kivina osavalt 
koloneli elu puutumatusest sõltuma pandud. Ta ei rahuldu sellega, et teatab kardetud 
vaenlastele: «Tapke mind, ja te pole teemandile lähemal kui praegu: see on seal, kust te teda 
kätte ei saa, — panga valvatud varakambris.» Selle asemel ütleb ta: «Tapke mind, ja teemant 
lakkab olemast seesama teemant: tema identsus hävitatakse.» Mida see tähendab?» 

Siin tabas mind (nagu ma arvasin) suurepärane välismaise taiplikkuse välgatus. 

«Ma tean,» ütlesin ma. «See tähendab, et kivi väärtus väheneb ja kelmid saavad selle tõttu 
petta!» 

«Mitte midagi säärast,» kostis mister Franklin. «Ma uurisin järele. See mõrane teemant tooks 
tükkideks lõigatult sisse rohkem kui praegusel kujul ning seda sel lihtsal põhjusel, et temast 
saaks lõigata neli kuni kuus täiuslikku teemanti, mis maksaksid ühtekokku rohkem kui üks 
suur, aga rikkega kivi. Kui salanõu mõte oleks olnud röövimine kasusaamise eesmärgil, 
muutnuksid koloneli juhtnöörid kivi kahtlemata veelgi ihaldusväärsemaks. See oleks sisse 
toonud rohkem raha ning pärast Amsterdami meistrite käte alt läbikäimist oleks sellest 
teemanditurul ka lõpmatult kergem olnud lahti saada.» 

«Jumal hoidku, söör!» pahvatasin ma. «Mis selle salanõu mõte siis oli?» 

«Salanõu organiseerisid indialased, kellele teemant algselt kuulus,» seletas mister Franklin, 
ja selle taga seisab mõni iidne hindu väärusk. See on minu arvamus, ja seda kinnitab ka üks 
perekonna arhiivist.pärinev dokument, mis on mul praegusel hetkel kaasas.» 

Nüüd ma mõistsin, miks indialastest silmamoondajate ilmumine meie maja juurde oli mister 
Franklini silmis nii tähelepanuväärne asjaolu. 

«Ma ei taha teile muidugi oma arvamust peale suruda,» jätkas mister Franklin, «aga idee, et 
ühe vana hindu väärusu äravalitud teenrid end kõigist raskustest ja ohtudest hoolimata oma 
püha kivi tagasisaamise üritusele pühendavad, on minu meelest küll täielikus kooskõlas 
kõigega, mida me idamaailma rasside kannatlikkusest ja idamaailma usundite mõjust teame. 
Ma olen muidugi elava kujutlusvõimega inimene ning minu jaoks pole lihunik, pagar ja 
maksukoguja 

ainsad usutavad tõelisused. Suhtugem siis minu sellesse katsesse tõde selgitada just nii, nagu 
ta seda väärib, ning lähme edasi ainsa meid puudutava praktilise küsimuse juurde. Kas 
salanõu Kuukivi röövimiseks on koloneli üle elanud? Ja kas kolonel teadis seda, kui ta oma 
õetütrele sünnipäevakingi jättis?» 

Hakkasin nüüd nägema kogu selle loo seost armulise proua ja miss Racheliga. Ükski mister 
Franklini sõna ei läinud mul enam kõrvust mööda. 

«Kui ma Kuukivi loo teada sain,» lausus mister Franklin, «ei olnud mul just erilist tahtmist 
selle siiatoojaks hakata. Aga mister Bruff tuletas mulle meelde, et keegi peab mu nõo 


päranduse ikkagi kätte toimetama ja et mina võin seda teha sama hästi kui mõni teine. Kui 
olin teemandi pangast välja võtnud, tundus mulle, et üks närustes riietes tõmmu mees käis 
tänaval mu kannul. Läksin isa majja oma asjade järele ja leidsin sealt kirja, mis mind 
ootamatult Londonis kinni pidas. Viisin teemandi panka tagasi ning mulle näis, et nägin jälle 
seda näruses riides meest. Võtnud teemandi täna hommikul uuesti pangast välja, nägin meest 
kolmandat korda, lipsasin tal käest minema ning sõitsin (enne kui ta mulle uuesti jälile sai) 
pärastlõunase rongi asemel hommikusega. Siin ma nüüd olen koos terve ja puutumatu 
teemandiga — ja mis on esimene uudis, mida ma siin kuulen? Saan teada, et majas on käinud 
kolm rändavat indialast ning et niipea, kui nad arvavad end üksi olevat, on nende erilisteks 
huviobjektideks minu Londonist saabumine ja miski, mis mul peaks kaasas olema. Ma ei 
raiska aega ega sõnu sellele, et nad poisi peopessa tinti valasid ja tal selles eemalviibivat 
meest ja midagi tolle taskus näha käskisid. Selline vigur (mida ma olen Idas tihti näinud) on 
nii minu kui ka teie meelest lihtsalt üks hookuspookus. Praegu tuleb meil otsustada, kas ma 
pean ekslikult tähtsaks tühipaljast juhust või on meil tõesti alust uskuda, et indialased on Kuu- 
kivi jälil sellest hetkest peale, kui see panga seifist välja võeti.» 

Paistis, et selle küsimusega tegelemine polnud meile kummalegi meeltmööda. Vaatasime 
kõigepealt teineteisele otsa ja seejärel silmitsesime töusuvett, mis üle Vabiseva Liiva sujuvalt 
aina lähemale valgus. 

«Mida te mõtlete?» küsis mister Franklin äkitselt. 

«Mõtlesin parajasti, söör,» vastasin ma, «et tahaksin selle teemandi vesiliiva visata ja kogu 
küsimuse sellisel moel ära lahendada.» 

«Kui teil selle kivi väärtuse jagu raha taskus on,» vastas mister Franklin, «siis nii öelgegi, 
Betteredge, ja vesiliiva see kaob!» 

Huvitav küll, kui tohutut kergendust võib murelikule meelele tuua mõni täiesti tühine 
naljatlus. Tol hetkel tundsime suurt lõbu mõttest hävitada miss Racheli seaduslik omand ja 
tuua mister Blake'ile kui testamenditäitjale hirmsaid pahandusi kaela — kuigi praegu ei suuda 
ma kuidagi taibata, mis selles nii lõbusat oli. 

Mister Franklin pöördus esimesena tagasi meie jutuajamise tegeliku teema juurde. Ta võttis 
taskust ümbriku ning selle seest ühe paberi. 

«Betteredge,» ütles ta, «mu tädi pärast tuleb meil kaaluda, mis 

ajendas koloneli oma õetütrele seda pärandust jätma. Pidage meeles, kuidas leedi Verinder 
oma venda kohtles tolle Inglismaale tagasijõudmisest peale kuni päevani, mil kolonel ütles, et 
ta jätab oma õetütre sünnipäeva meelde. Ja lugege läbi see siin.» 

Ta ulatas mulle väljavõtte koloneli testamendist. Praegu, nende ridade kirjutamise ajal, on see 
mul käepärast ja ma teen sellest teie jaoks ärakirja: 

Kolmandaks ja viimaseks jätan ja parandan ma oma õetütrele Rachel Verinderile, minu õe, 
lesestunud Julia Verinderi ainsale lapsele, mulle kuuluva kollase teemandi, mida Idas tuntakse 
Kuukivi nime all, — tingimusel, et tema ema, mainitud Julia Verinder, mainitud Rachel 
Verinderi esimesel sünnipäeval pärast minu surma veel elus on. Seejuures soovin ma, et mu 
testamenditäitja annaks mu teemandi ise või mõne tema poolt määratud usaldusväärse 
esindaja kaudu mu mainitud õetütre Racheli isiklikku valdusse tema esimesel sünnipäeval 
pärast mu surma, ja kui võimalik, siis minu õe, mainitud Julia Verinderi juuresolekul. Ja ma 
soovin, et mu testamendi kolmanda klausli täpse ärakirja läbi teatataks mu õele, et jätan 
teemandi tema tütrele Rachelile tunnistuseks sellest, et ma andestan vabal tahtel kogu selle 
kahju, mida õe käitumine minu suhtes mu eluajal minu reputatsioonile tekitas, ja eriti selle 
tõenduseks, et ma ei kanna oma südames viha, nagu sobibki surevale mehele, solvangu pärast, 
mis mulle kui ohvitserile ja härrasmehele osaks sai, kui tema teener vastavalt tema käsule 
minu ees ta tütre sünnipäeval ukse sulges. 


Kirja olid pandud veel mõned korraldused juhuks, kui proua või miss Rachel testamenditegija 
surma ajaks juba sellest maailmast lahkunud oleks olnud. Siis oleks tulnud teemant vastavalt 
pitseeritud juhtnööridele, mis olid koos sellega hoiule antud, Hollandisse saata. Müügitulud 
oleks sel juhul tulnud lisada rahale, mis juba testamendiga oli määratud keemiaprofessuuri 
asutamiseks ühes põhjapoolses ülikoolis. 

Ulatasin paberi mister Franklinile tagasi ja olin tõsiselt mures, mida talle kosta. Kuni selle 
hetkeni olin kindlalt arvanud (nagu te teate), et kolonel suri niisama kõlvatuna, nagu ta oli 
elanud. Ma ei ütleks, et see ärakiri tema testamendist oleks mind seda arvamust lausa muutma 
sundinud; ütlen vaid, et see pani mind kahtlema. 

«Noh,» ütles mister Franklin, «mida te kostate — nüüd, kus te olete lugenud koloneli enda 
avaldust? Kas ma teenin Kuukivi tädi majja tuues pimedalt koloneli kättemaksu või õigustan 
teda kui pattukahetsevat ja kristlikku inimest?» 

«Me teeme ehk ülekohut, söör,» vastasin ma, «kui ütleme, et tal surres oli kohutav 
kättemaksuhimu südames ja kohutav vale huulil. Jumal üksi teab tõtt. Ärge seda minult 
küsige.» 

Mister Franklin keerutas ja mudis testamendiväljavõtet sõrmede vahel, just nagu oleks ta 
lootnud sellest nõndaviisi tõde välja pigistada. Samal ajal muutus tema olek üsna märgatavalt. 
Elav ning terane noormees muutus täiesti seletamatult pikaldaseks, surmtõsiseks ning 
mõtlikuks. 

«Sellel küsimusel on kaks külge,» sõnas ta, «objektiivne ja subjektiivne külg. Kummast me 
lähtuksime?» 

Lisaks prantsuse haridusele oli ta saanud ka saksa oma. Senini oli üks neist kahest (nagu ma 
oletasin) tema üle segamatult valitsenud. Ja nüüd (niipalju kui ma aru sain) võttis teine 
valitsuse üle. Üks minu elureegleid on mitte märgata seda, millest ma aru ei saa. Valisin 
objektiivse ja subjektiivse külje vahelise kesktee. Lihtsas kõnepruugis väljendades: ma 
vahtisin teda pärani silmi, lausumata sõnagi. 

«Toome välja asja varjatud mõtte,» lausus mister Franklin. «Miks jättis mu Onu teemandi just 
Rachelile? Miks ta seda mu tädile ei pärandanud?» 

«Seda vähemalt pole võimatu ära arvata, söör,» vastasin. «Kolonel Herncastle tundis armulist 
prouat küllalt hästi ja teadis, et õde oleks keeldunud igasugusest pärandusest, mis talle venna 
käest oleks tulnud.» 

«Kuidas ta teadis, et ka Rachel seda vastu võtmast ei keeldu?» 

«Kas leidub üldse noort daami, söör, kes suudaks kiusatusele vastu panna ja sellise 
sünnipäevakingi nagu Kuukivi tagasi lükata?» 

«See on subjektiivne seisukoht,» ütles mister Franklin. «Teile teeb suurt au, Betteredge, et te 
olete võimeline subjektiivsele seisukohale asuma. Kuid koloneli pärandusega on seotud veel 
üks mõistatus, mida me seni pole veel lahendanud. Kuidas aru saada sellest, et ta jätab 
Rachelile sünnipäevakingi ainult sel juhul, kui tolle ema elus on?» 

«Ma ei taha küll surnu kohta halba rääkida, söör,» vastasin ma, «aga kui ta oma õele selle 
tütre kaudu sihilikult on häda ja ohtu toova pärandi jätnud, siis peab see pärand muidugi 
seotud olema õe elusoleku tingimusega — et ta sellest täit vaeva tunda saaks.» 

«Ah siis niiviisi mõistate teie tema ajendeid? See on jällegi subjektiivne tõlgendus! Kas te 
olete kunagi Saksamaal käinud, Better-edge?» 

«Ei, söör. Lubage küsida, kuidas siis teie asjast aru saate?» 

«Mulle tundub,» vastas mister Franklin, «et koloneli sihiks ei olnud võib-olla tõesti 
kasutoomine õetütrele, keda ta ju iial näinudki polnud, vaid soov oma õele tõendada, et ta oli 
surres talle andestanud, ning tõendada seda pealegi väga kenasti — õelapsele tehtud kingituse 
abil. See seletus, Betteredge, erineb teie omast täielikult ja selle aluseks on subjektiiv- 


objektiivne vaatenurk. Niipalju kui mina aru saan, on üks tõlgendus just niisama tõenäoline 
kui teinegi.» 

Olles sellisele meeldivale ning lohutavale otsusele jõudnud, näis mister Franklin arvavat, et ta 
on teinud kõik, mida talt nõuda võis. Ta heitis selili liivale ja küsis, mis siis nüüd edasi teha. 
Ta oli nii tark ja läbinägelik olnud (enne kui ta seda välismaist loba ajama hakkas) ning kogu 
arutlust seni nii täielikult juhtinud, et kui ta nüüd järsku sedaviisi muutus ja abitult minu peale 
lootma jäi, tabas see mind täiesti ettevalmistamatult. Alles hiljem sain ma teada — tänu miss 
Rachelile, kes selle avastuse tegi —, et need mister Franklini hämmeldust tekitavad 
muutumised ja teisenemised tulenevad 

välismaisest haridusest. Vanuses, kus me kõik kipume oma eripära teiste inimeste eripära 
peegeldamise läbi leidma, saadeti mister Franklin välismaale ning ta käis ühe rahva käest teise 
kätte, nii et ühelgi eripäral polnud küllaldaselt aega tema juures kinnistuda. Seetõttu tuli ta 
tagasi nii paljude erinevate iseloomuomadustega, mis olid kõik üksteisele vähem või rohkem 
vasturääkivad, et tundus, nagu elaks ta pidevas vastuolus iseendaga. Ta võis olla toimekas ja 
laisk, võis olla segase ja selge mõtlemisega, otsustusvõime eeskuju ja abituse kehastus — 
kõik ühekorraga. Tema iseloomul oli oma prantsuse külg, oli saksa külg ja itaalia külg, aeg- 
ajalt aga paistis nende alt läbi esialgne inglise aluspõhi, nagu öeldes: «Siin ma olen. Nagu 
näete, on mind küll tugevasti moonutatud, kuid midagi minust on tema hingepõhjas siiski 
alles.» Miss Rachel ütles ikka, et itaalia külg on mister Franklinis võimust võtnud siis, kui ta 
ootamatult järele annab'ja teilt oma kenal leebel viisil palub, et teie tema vastutuse enda kanda 
võtaksite. Minu meelest ei ole te tema suhtes ülekohtused, kui tulete järeldusele, et praegu oli 
temas võimust võtnud just itaalia külg. 

«Kas pole mitte teie asi teada, söör, mida edasi teha?» küsisin ma. «Ega see ometi minu mure 
saa olla?» 

Paistis, et mister Franklin ei märganud mu küsimuse sisendusjõudu — ta oli parajasti asendis, 
milles ei saanudki märgata muud kui taevast pea kohal. 

«Ma ei taha oma tädi põhjusetult häirida,» lausus ta. «Aga ma ei taha teda ka ilma jätta 
hoiatusest, mis võib vägagi vajalikuks osutuda, öelge mulle, Betteredge, ühe sõnaga, mida teie 
minu asemel teeksite.» 

Ütlesin talle ühe sõnaga: «Ootaksin.» 

«Kogu südamest nõus,» vastas mister Franklin. «Kui kaua?» Asusin oma mõtet selgitama. 
«Nii nagu mina asjast aru saan, söör,» ütlesin ma, «peab keegi ikka selle neetud teemandi 
miss Rachelile sünnipäeval kätte andma — ja teie võite seda teha sama hästi kui mõni teine. 
Väga hea. Täna on kahekümne viies mai, aga sünnipäev on kahekümne esimesel juunil. Meil 
on sinnamaani aega ligi neli nädalat. Ootame ja vaatame, mis selle aja jooksul juhtub, ja 
vastavalt olukorrale kas hoiatame armulist prouat või ei.» 

«Siiamaani on kõik suurepärane, Betteredge!» hüüdis mister Franklin. «Aga mida tuleb 
teemandiga kuni sünnipäevani teha?» 

«Muidugi sedasama, mida tegi teie isa, söör!» vastasin ma. «Teie isa paigutas teemandi ühte 
Londoni panka hoiule. Viige teie see hoiule Frizinghalli panka.» (Frizinghall oli lähim linn ja 
isegi Inglise Pank polnud kindlam kui sealne.) «Teie asemel, söör,» lisasin veel, «ratsutaksin 
mä otsekohe, enne kui daamid tagasi jõuavad, teemandiga' Frizinghalli.» 

Väljavaade midagi teha — ja veelgi enam, teha seda hobuse seljas postis mister Franklini 
välgukiirusel seliliasendist üles. Ta hüppas püsti ja tõmbas mindki ilma pikema jututa jalule. 
«Betteredge, 

te olete lihtsalt kullatükk!» hüüatas ta. «Tulge kaasa ja saduldage jalamaid talli parim 
hobune!» 


Siin tungis tema inglise aluspõhi (õnnistagu seda jumal!) kogu välismaisest võõbast viimaks 
ometi läbi! Siin oli jälle see noorhärra Franklin, keda ma mäletasin, kes end ratsasõidu- 
väljavaate peale vanal heal viisil ilmutas ja mulle vanu häid aegu meelde tuletas! Saduldada 
talle hobune? Oleksin talle kas või kümme hobust saduldanud, kui ta vaid oleks nende kõigiga 
sõita suutnud! 

Läksime kiirustades maja juurde tagasi, saduldasime kiirustades talli kõige väledama ratsu 
ning mister Franklin kappas kiirustades minema, et see äraneetud teemant veel kord panga 
varakambrisse paigutada. Kui ma kuulsin, kuidas ta hobuse kabjaplagin teel vaibus, ning õuel 
ringi pöördusin ja end taas üksi leidsin, siis olin poolenisti valmis endalt küsima, kas ma seda 
kõike mitte unes polnud näinud. 


7. PEATÜKK 


Kui ma niiviisi segadusse aetult oma mõtete kogumiseks hädasti vaikset omaette olemist 
vajasin, jäi mulle risti teele ette mu tütar Penelope (just nii, nagu ta kadunud emal oli 
kombeks mulle trepil ette jääda), kes tahtis, et ma talle otsekohe kõik ära räägiksin, mis mister 
Franklini ja minu vahel jutuks oli olnud. Antud olukorras polnud muud teha kui Penelope 
uudishimu sealsamas summutada. Seepärast vastasin, et olime mister Frankliniga 
välispoliitikast kõnelnud, kuni väsimus peale tuli, ja siis mõlemad palava päikese käes 
magama jäänud. Katsetage õige sedasorti vastust järgmisel korral, kui teie naine või tütar teid 
kohatul ajal kohatute küsimustega tülitab, ja te võite kindlad olla, et naistele loomupärase 
armsusega tõttavad nad teid esimesel võimalusel suudlema ja asja heaks tegema. 

Pärastlõuna edenes ning proua ja miss Rachel tulid tagasi. 

On ütlematagi selge, kui hämmastunud nad olid, saades kuulda, et mister Franklin Blake oli 
saabunud ja uuesti minema ratsutanud. Niisamuti on ütlematagi selge, et ka nemad esitasid 
sedamaid kohatuid küsimusi ning et nende puhul ei läinud «välispoliitika» ja «päikese käes 
magama jäämine» juba enam läbi. Kuna mu leidlikkus oli lõpukorral, siis ütlesin, et mister 
Franklini saabumist varase rongiga võis vabalt mõne tema veidra tujuga seletada. Kui mult 
seepeale küsiti, kas ratsa minemakappamine oli samuti lihtsalt mister Frank- , Uni veider tuju, 
siis vastasin: «Jah, muidugi!» ja keerutasin end sedaviisi — minu meelest väga osavalt — 
kimbatusest välja. 

Kui olin raskustest daamidega niimoodi üle saanud, läksin oma tuppa ja leidsin, et ees 
ootavad uued raskused. Sinna tuli Penelope — naiste loomupärase armsusega — mind 
suudlema ja asja heaks tegema, ja — naiste loomupärase uudishimuga — jälle uut küsimust 
esitama. Seekord tahtis ta ainult, et ma talle räägiksin, mis on lahti meie teise toatüdruku 
Rosanna Spearmaniga. 

Ilmnes, et pärast mister Franklini ja minu juurest liivarannalt lahkumist oli Rosanna tulnud 
majja tagasi täiesti seletamatus olekus. 

Tema näol olid vaheldunud (kui Penelopet võis uskuda) kõik vikerkaarevärvid. Ta oli olnud 
kord põhjusetult lõbus, kord põhjusetult kurb. Ühe hingetõmbega esitanud ta mister Franklin 
Blake'i kohta sadu küsimusi ja sealsamas vihastanud Penelope peale, kuna see julges oletada, 
et võõras härra on temas mingit huvi äratanud. Satuti peale, kui ta naeratades mister Franklini 
nime oma õmblus-karpi kritseldas. Talle satuti peale ka siis, kui ta nuttes peegli ees seisis ja 
oma moondunud õlga silmitses. Kas nad olid mister Frankli-niga kunagi varem tuttavad 
olnud? Täiesti võimatu! Olid nad teineteisest midagi kuulnud? Jällegi võimatu! Ma võisin 
kinnitada, et mister Franklini imestus oli ehtne, kui ta märkas, kuidas tüdruk teda vahtis. 
Penelope võis kinnitada, et kui Rosanna mister Franklini kohta küsimusi esitas, oli tema huvi 
niisama teesklematu. See meie jutuajamine ,oli üsna tüütu, kuni mu tütar selle äkki lõpetas, 
pahvatades välja kõige uskumatuma oletuse, mida ma oma elus olin kuulnud. 


«Tead mis, isa,» ütles Penelope tõsiselt, «sellel kõigel saab olla üksainus seletus. Rosanna on 
mister Franklin Blake'isse esimesest pilgust armunud!» 

Te olete muidugi kuulnud ilusatest noortest daamidest, kes esimesest pilgust armuvad, ja 
pidanud seda küllaltki loomulikuks. Aga et parandusmajast tulnud, lihtlabase näo ja vigase 
õlaga toatüdruk armuks esimesest pilgust oma proua maja külastama tulnud härras-mehesse 
— eks te katsuge ühestki kristlikust juturaamatust leida midagi niisama naeruväärset! Ma 
naersin nii, et pisarad mööda põski veeresid. Penelope pani mu lõbusust üsna veidral kombel 
pahaks. «Ma ei teadnudki varem, isa, et sa võid ka julm olla,» lausus ta väga vaikselt ja läks 
toast välja. 

Tütre sõnad tabasid mind nagu sahmakas külma vett. Olin enda peale ise tulivihane selle 
kohmetuse pärast, mida need minus tekitasid, kuid salata ma seda ei saa. Teie lahkel loal 
muudaksime ehk parem teemat. Mul on kahju, et ma üldse sellest kirjutama pidin, aga mul oli 
selleks põhjust, nagu te ise veendute, kui oleme veidikese üheskoos edasi läinud. 


Õhtu jõudis kätte ja kellahelin andis märku, et on aeg õhtusöögiks riietuda, -enne kui mister 
Franklin Frizinghallist tagasi saabus. Viisin isa kuuma vee talle üles tuppa ja uskusin, et 
pärast sellist erakordset viivitust saan kuulda mingist ootamatust vahejuhtumist. Minu (ja 
kahtlemata ka teie) suureks pettumuseks polnud juhtunud midagi. Ei minnes ega tulles polnud 
ta indialasi kohanud. Ta andnud Kuukivi panka hoiule, kirjeldades seda lihtsalt kui väga 
hinnalist vääriseset, ning kviitung oli kindlalt tema taskus. Läksin trepist alla ja tundsin, et 
pärast kogu seda ärevust, mida teemant meis ennist oli tekitanud, oli see lõpp liiga tavaline. 
Kahjuks pole'minu võimuses kirjeldada, kuidas toimus mister Franklini kohtumine tädi ja 
nõoga. 

Oleksin andnud nii mõndagi, et sel päeval ise lauas teenida. Kuid 

arvestades minu positsiooni maja- idamises, oleks lauas teenimine (välja arvatud tähtsatel 
perekonnapidustustel) tähendanud mu väärikuse alandamist teiste teenijate silmis — ja seda 
ma kaldusin proua meelest niigi juba tegema, ilma et selleks oleks tarvitsenud lisavõimalusi 
otsida. Uudised «kõrgematest sfääridest» jõudsid sel õhtul minuni Penelope ja lakei kaudu. 
Nagu Penelope mainis, polnud ta kunagi varem märganud, et miss Rachel oma soengu suhtes 
nii nõudlik oleks olnud või et ta nii särav ja nägus oleks välja näinud kui alla võõrastetuppa 
mister Frankliniga kohtuma minnes. Lakei teatas, et aupaklik enesevalitsuse säilitamine 
endast paremate juuresolekul ja mister Franklin Blake'i teenimine söögilauas on kaks oma- 
vahel kõige raskemini lepitatavat asja, mis tema teenistusalase väljaõppe kunagi proovile on 
pannud. Õhtul hiljem kuulsime, kuidas nad klaveri saatel duette laulsid: mister Franklin 
piuksus kõrge häälega, miss Rachel veelgi kõrgemaga, ja armuline proua saatis klaveril, 
aidates neid nii-öelda üle kivide ja kändude sedavõrd imetlusväärse kindlusega, et neid oli 
pimedal terrassil läbi lahtiste akende üpris meeldiv kuulda. Veelgi hiljem läksin soodavee ja 
brändiga mister Franklini juurde suitsetamistuppa ning leidsin, et miss Rachel oli tal teemandi 
täielikult peast välja ajanud. «Ta on kõige veetlevam tütarlaps, keda ma Inglismaale 
tagasitulekust saadik olen kohanud!» — see oli kõik, mida ma temast välja pigistada suutsin, 
kui püüdsin vestlust tõsisematele asjadele viia. 

Enne keskööd tegin majas koos oma abilise, lakei Samueliga, tavapärase ringkäigu ja panin 
uksed lukku. Kui kõik uksed peale terrassile avaneva külgukse kindlalt kinni olid, saatsin 
Samueli magama ning astusin ise välja, et hingata veel sõõmuke värsket õhku, enne kui ma 
omakorda voodisse heidan. 

Öö oli vaikne ja lämbe ning taevas paistis täiskuu. Väljas valitses säärane vaikus, et aeg-ajalt 
kuulsin väga nõrgalt mere tasast kohinat, kui ummiklained meie väikese lahe suudme lähedal 
leetseljakule vajusid. Maja asendi tõttu jäi terrass varju, kuid kuupaiste valgustas heledalt 


kruusast jalgteed, mis kulges piki terrassi ristikülge. Pärast taevasse vaatamist pöörasin pilgu 
sinnapoole ja nägin, et kuuvalguses langeb rajale nurga taga seisva inimese vari. 

Kuna ma olen vana ja kaval, siis hoidusin hüüatamast; paraku aga olen ka vana ja raske ning 
mu jalaast kruusal reetis mind. Enne kui ma jõudsin, nagu olin kavatsenud, ootamatult ümber 
nurga hiilida, kuulsin, kuidas minu omadest kergemad jalad — ja rohkem kui üks paar — 
kiirustades põgenesid. Selleks ajaks, kui ma nurga juurde jõudsin, olid sissetungijad, kes nad 
ka polnud, teisel pool jalgteed tihedalt kasvavate puude ja põõsaste varju kadunud. Sellest 
põõsastikust võisid nad kerge vaevaga üle tara maanteele pääseda. Oleksin ma nelikümmend 
aastat noorem olnud, siis ehk oleks mul õnnestunud nad enne kinni püüda, kui nad meie 
pargist välja jõuavad. Nüüd aga läksin tagasi, et panna liikuma minu omast noorem jalapaar. 
Kedagi rohkem häirimata võtsime mõlemad Samueliga püssi ning käisime maja ümbruse ja 
põõsastiku läbi. Tegime kindlaks, et kusagil meie krundil enam keegi ei varitse, ja 
pöördusime tagasi. Minnes 

üle jalgtee, kus ma olin varju näinud, märkasin nüüd esmakordselt väikest läikivat eset, mis 
lebas puhtal kruusal kuuvalguses. Tõstsin selle eseme üles ja avastasin, et see oli väike pudel, 
milles oli püdel magusalõhnaline vedelik, must kui tint. 

Samuelile ei öelnud ma midagi. Kuna mul aga oli meeles, mida Penelope oli kõnelnud 
silmamoondajatest ja väikese tindiloigu valamisest poisi pihku, siis hakkasin otsekohe 
kahtlustama, et olingi seganud kolme indialast, kes varitsesid maja juures ja kavatsesid sel ööl 
oma paganlikul viisil teemandi asukoha kindlaks teha. 


8. PEATÜKK 


Ma leian, et siin on vaja hetkeks peatuda. 

Võttes appi omaenese mälestused — ja saades abi Penelopelt, kes päeviku varal oma mälu 
värskendas —, leian ma, et võime ajast mister Blake'i saabumise ja miss Racheli sünnipäeva 
vahel kaunis kiiresti üle libiseda. Suuremalt jaolt möödusid päevad ilma midagi 
märkimisväärset kaasa toomata. Seega siis, teie lahkel loal ja Penelope kaasabil, pööran 
praegu tähelepanu ainult teatud päevadele ning jätan endale võimaluse jutustada seda lugu 
jälle päev-päevalt, niipea kui jõuame ajani, mil Kuukivi kõigile meie majas viibijatele kõige 
olulisemaks asjaks muutus. 

Nüüd, kus see on öeldud, võime uuesti edasi minna — alustades muidugi magusalõhnalise 
tindi pudelist, mille ma öösel leidsin kruusatatud jalgteelt. 

Järgmisel hommikul (kahekümne kuuendal mail) näitasin seda silmamoonduse vahendit 
mister Franklinile ja rääkisin talle kõik ära, mida teie juba teate. Tema arvamus oli, et 
indialased polnud mitte ainult teemandi jälgi ajanud, vaid et nad olid ka tõesti küllalt rumalad 
uskuma oma võlukunsti — kõike seda märkide tegemist poisi pea kohal ja tindi valamist poisi 
pihku ning lootust, et poiss suudab näha isikuid ja asju, mis on väljaspool inimnägemise piire. 
Mister Franklin seletas mulle, et nii meie maal kui ka Idas on inimesi, kes selle veidra 
hookuspookusega tegelevad (küll ilma tindita) ja kutsuvad seda prantsuskeelse nimega, mis 
tähendab midagi umbes nagu «nägemise selgus». «Kindlasti pidasid indialased 
enesestmõistetavaks, .et me teemanti siin hoiame,» ütles mister Franklin, «ja 

võtsid kaasa oma selgeltnägija poisi, kes pidi neile teemandi juurde teed näitama, kui neil 
möödunud ööl oleks õnnestunud majja pääseda. » 

«Kas te arvate, söör, et nad teevad uuesti proovi?» küsisin mina. 

«Kõik sõltub sellest,» vastas mister Franklin, «mida see poiss tegelikult suudab. Kui ta on 
võimeline teemanti Frizinghalli panga raudkapis nägema, siis vähemalt esialgu inäialaste uued 
külaskäigud meid ei häiri. Kui ta aga seda ei suuda, siis avaneb meil uus võimalus nad 
põõsastikus kinni püüda, enne kui mell eriti palju öid seljataha on jäänud.» 

Olin üsna kindel, et see viimati mainitud võimalus meile avaneb, kuid, imelik küll, seda ei 
tulnudki. 

Kas silmamoondajad kuulsid linnas, et mister Franklinit oli pangas nähtud, ja tegid sellest 
vastavad järeldused, või suutis poiss tõesti näha teemanti seal, kus see tollal asus (mis 
minusse puutub, siis seda ma kohe kindlasti ei usu), või oli see üksnes juhus, igatahes on see 
puhas tõde, et nende nädalate jooksul, mis enne miss Racheli sünnipäeva möödusid, ei 
ilmunud maja lähedusse mitte indialaste varjugi. Silmamoondajad tegid linnas ja selle 
ümbruses oma trikke ja meie mister Frankliniga ootasime, mis edasi juhtub, otsustades, et me 
ei hakka kelme enneaegse kahtluste väljanäitamisega valvsaks muutma. Sellise ülevaatega 
mõlemapoolsest tegutsemisest piirdubki see, mis mul esialgu indialaste kohta on öelda. 


Kahekümne üheksandal kuupäeval leidsid miss Rachel ja mister Franklin uue mooduse, 
kuidas koos aega veeta, mis neil muidu oleks tüütult veninud. Mul on põhjust nende 
meelelahutusele erilist tähelepanu pöörata. Peagi veendute ise, et see on ühenduses 
sündmustega, mis hiljem aset leidsid. 

Üldiselt ootab härrasrahvast elus üks väga ebameeldiv kari — nende endi jõudeolek. 
Suuremalt jaolt veedavad nad oma elu tegevust otsides ning on imelik näha, kui tihti — eriti 
kui nende maitsed on nii-öelda vaimset laadi — nad sõgedalt mingile vastikule ajaviitele 
kalduvad. Üheksal juhul kümnest hakkavad nad kedagi piinama või midagi rikkuma — ja 
usuvad ise kindlalt, et arendavad oma mõistust, kusjuures, kui tõele au anda, tekitavad majas 
üksnes segadust. Ma olen neid näinud (pean kahjutundega ütlema, et daame just niisamuti kui 
härrasid) päev päeva järel välja minemas, kaasas näiteks tühjad rohukarbid, ja vesilikke, 
sitikaid, ämblikke ja konni püüdmas ning kodus neist õnnetutest olevustest nööpnõelu läbi 
torkamas või neid ilma kõige vähemagi süümepiinata väikesteks tükkideks lõikamas. Te 
näete, kuidas noorhärra või preili suurendusklaasiga mõne kinnipüütud ämbliku sisemust 
uurib, või satute trepil kokku mõne peata konnaga, ja kui te siis teada tahate, mida selline julm 
jäikus peaks tähendama, vastatakse teile, et noorhärra või preili huvitub loodusteadusest. 
Mõnikord jälle näete, kuidas nad tundide kaupa teravate riistade abil ilusat lille rikuvad, tahtes 
rumalast uudishimust teada, millest lill on tehtud. Kas selle värv on ilusam või lõhn magusam, 
kui te seda teate? Aga mis parata! Vaesekesed peavad ju millegagi oma aega täitma. Kui te 
veel laps olite, mäkerdasite vastikus mudas ja plätsisite sellest kooke; kui te suureks olete kas- 
vanud, mäkerdate vastikus teaduses, lahkate ämblikke ja lõhute lilli. Nii ühel kui teisel juhul 
on asja tagapõhi selles, et teie vaesel tühjal peal pole millelegi mõelda ja teie vaestel 
tegevuseta kätel pole midagi teha. Ja nii lõpebki asi sellega, et te hakkate värvidega lõuendit 
solkima ja panete maja haisema; või kasvatate porise veega klaaskastis konnakulleseid ning 
ajate kõik majas viibijad iiveldama; või lööte, kus iganes võimalik, kivide küljest kilde lahti, 
nii et kõik 

toiduainedki majas on kivipuru täis; või määrite oma sõrmi fotograafiaga tegeldes ning kõigi 
kodakondsete nägusid halastamatu tõetruudusega jäädvustades. Kahtlemata on neil inimestel, 
kes on sunnitud endale elatist teenima, pahatihti küllalt raske: neil tuleb töötada riiete eest, 
mis neid katavad, peavarju eest, mis neid kaitseb, toidu eest, mis neil elu sees hoiab. Kuid 
võrrelge kõige rängemat päevatööd, mis te kunagi olete teinud, jõudeolekuga, mis paneb lilli 
lõhkuma ja ämblikkude kohtusid lahkama, ning tänage oma õnne-tähte, et teie mõistusel on, 
mille üle mõelda, ja kätel, mida teha. 

Mis puutub mister Franklinisse ja miss Rachelisse, siis on mul rõõm öelda, et nemad ei 
piinanud kedagi. Nad piirdusid lihtsalt segaduse tekitamisega, ja kui õiglane olla, siis ainus, 
mida nad rikkusid, oli üks uks. 


Mister Franklin, kes universaalse geeniusena oli igal alal paras mäkerdaja, fhäkerdas ka, nagu 
ta seda ise nimetas, «dekoratiivse maalimise» alal. Ta teatas meile, et on leiutanud õlivärvide 
valmistamiseks uue segu, ja kirjeldas seda kui «vahendusainet». Millest see tehtud oli, seda 
mina ei tea. Mida see tegi, seda võin teile öelda kahe sõnaga: see haises. Kuna miss Rachel 
pööraselt ihkas selles uues menetluses kätt proovida, siis laskis mister Franklin Londonist 
vajalikke aineid tuua ja segas need kokku sedavõrd haisvaks seguks, et isegi koerad hakkasid 
aevastama, kui nad tuppa tulid. Seejärel seadis ta miss Rachelile rinnalapiga põlle ette ning 
pani ta kaunistama tema enda väikest elutuba, mida inglise nimetuse puudumisel kutsuti 
buduaariks. Nad alustasid ukse siseküljest. Mister Franklin kraapis kogu kena laki 
pimsskiviga maha ja valmistas, nagu ta ise ütles, «pinna, millel töötada». Siis kattis miss 
Rachel tema juhatusel ja kaasabil selle pinna mitmesuguste mustrite ja kujutistega — greifide, 
lindude, lillede, amorettide ja muu taolisega —, mis olid ühe kuulsa itaalia kunstniku 
jponistustelt kopeeritud. Kunstniku nimi ei tule mulle meelde — pean silmas toda, kes 
maailma Neitsi Maarjatega varustas ja kellel pagaripoes kallike oli. Kui töö seisukohalt võtta, 
siis oli see dekoreerimine üks aeglaselt edenev ja väga määriv tegevus. Aga meie preili ja 
noorhärra ei paistnud sellest põrmugi tüdinevat. Kui nad parajasti ei ratsutanud, külaliste 
seltsis ei viibinud, lauas ei istunud ega oma laule piuksunud, siis olid nad ninapidi koos ja 
rikkusid sipelgate usinusega ust. Kes küll oli see poeet, kes lausus, et «Saatan ikka paha teab, 
mis jõudekätel teha»? Kui ta oleks selles perekonnas minu kohal olnud ning miss Rachelit 
pintsli ja mister Franklinit tema vahendusainega näinud, siis ei oleks ta nende kummagi kohta 
saanud midagi õigemat kirjutada. 


Järgmine kuupäev, mis märkimist väärib, oli pühapäev, neljas juuni. 

Sellel õhtul arutasime peretoas esimest korda üht kodust küsimust, mis, nagu ukse 
dekoreeriminegi, on edaspidi toimuvaga omamoodi seotud. 

Nähes, millist lõbu mister Franklin ja miss Rachel teineteise 

seltskonnast tundsid, ja märgates, milline igas suhtes kena paar nad olid, arutasime 
loomulikult, kas on võimalik, et nad plaanitseksid koos ka midagi muud peale ukse 
dekoreerimise. Mõned ennustasid, et majas võib veel enne suve lõppu laulatust oodata. Teised 
(minuga eesotsas) möönsid, et on küll üsnagi tõenäoline, et miss Rachel varsti abiellub, kuid 
me kahtlesime (põhjustel, mis kohe ilmsiks tulevad), kas just mister Franklin Blake tema 
peigmeheks saab. 

Selles, et mister Franklin omalt poolt armunud oli, ei võinud keegi kahelda, kes teda nägi või 
kuulis. Ainus raskus peitus miss Racheli tunnete mõistmises. Laske ma võtan endale tema 
tutvustamise au, ja pärast seda võite juba ise teda mõista — kui suudate. 

See sünnipäev, mis nüüd kahekümne esimesel juunil pidi kätte jõudma, oli meie preili 
kaheksateistkümnes sünnipäev. Kui teile juhtumisi meeldivad tumedapäised naised (kes, nagu 
ma olen kuulnud, on seltskonnas viimasel ajal moest läinud) ning kui te just pikemat kasvu 
eelistama ei kaldu, siis võiksin vastutada, et miss Rachel oli üks kenamaid tütarlapsi, keda teie 
silmad kunagi on näinud. Ta oli väike ja sale, kuid pealaest jalatallani kaunilt vormitud. 
Vaadates, kuidas ta istus, kuidas ta toolilt tõusis, ja eriti, kuidas ta kõndis, võis iga terve 
mõistuse juures olev mees küllaldast kinnitust leida, et miss Racheli figuuri võlud (kui te mu 
väljendust vabandate) olid tema enese kehast ja mitte rõivastest tingitud. Ma pole kellelgi 
teisel näinud nii musti juukseid kui temal. Ta silmade värv oli juustega kooskõlas. Tunnistan, 
et tema nina oli väikesevõitu. Suu ja lõug (kui mister Franklini sõnu kasutada) võisid 
jumalaidki võluda ja tema näojume (sellelesamale vaieldamatule autoriteedile toetudes) oli 
niisama soe kui päike ise, kusjuures miss Rachelil oli päikesega võrreldes see suur eelis, et ta 
pakkus alati silmarõõmu. Lisage eelnevale veel see, et ta hoidis pead tarmukal, tulisel ning 
puhtaverelisel moel püsti, et tal oli selge, parajalt metalse kõlaga hääl, ja et ta naeratus sai 


enne huultele jõudmist väga armsalt alguse silmadest, — ning ongi teie ees miss Racheli 
elusuuruses portree, nii hästi, kui ma seda maalida suutsin! 

Ja mida tema iseloomu kohta võib öelda? Kas sellel võluval olendil siis vigu ei olnudki? Tal 
oli just niisama palju vigu kui teil, armuline proua, — ei vähem ega rohkem. 

Kui tõsiselt kõnelda, siis oli mu kallil ilusal miss Rachelil, keda kaunistas terve hulk võlusid 
ja veetlusi, ka üks puudus, mida range erapooletus sunnib mind tunnistama. Ta erines 
enamikust teistest samaealistest tütarlastest selle poolest, et ta mõtles omaenese peaga ning tal 
jätkus isemeelsust trotsida isegi moodi, kui see tema maitsega kokku ei sobinud. Pisiasjades ei 
olnud sellisel sõltumatusel viga midagi, kuid tähtsates küsimustes läks ta sellega (nii proua 
kui ka minu arvates) liiale. Ta otsustas asjade üle säärase iseseisvusega, millist harva kohtab 
temast isegi kaks korda vanemate naiste juures; ta ei küsinud kunagi nõu; ei rääkinud kunagi 
ette ära, mida ta teha kavatseb; ei usaldanud kunagi ühtki oma saladust kellelegi emast 
alamale. Nii väikestes kui suurtes asjades, nii inimestega, keda ta armastas, kui ka nendega, 
keda vihkas (ta tegi mõlemat 

ühtviisi kogu südamest), toimis miss Rachel elu rõõmudes ja muredes alati oma äranägemise 
Järgi. Ikka ja jälle olen ma kuulnud prouat ütlemas: «Nii Racheli parim sõber kui ka Racheli 
kõige kurjem vaenlane on Rachel ise.» 

Lisan veel ühe joone, ja siis on kõik. 

Kogu miss Racheli kinnisuse ja isemeelsuse juures ei olnud temas mitte valskuse varjugi. Ma 
ei mäleta, et ta oleks kunagi sõna murdnud, ei mäleta, et ta oleks kunagi «jah» mõeldes «ei» 
öelnud. Võin meenutada mitutki puhku tema lapsepõlvest, kus see hea väike hing mõne talle 
armsa mängukaaslase süü enda peale võttis ja karistust kandis. Kui asi ilmsiks, tuli ja teda 
selles süüdistati, ei kuulnud keegi talt kunagi ülestunnistust. Kuid teda ei kuuldud ka kunagi 
valetamas. Ta vaatas teile otse silma, raputas näpsakalt oma peakest ja lausus 

keerutamata: «Ei ütle.» Kui teda ka selle eest jälle karistati, palus ta oma sõnade pärast 
vabandust, kuid hoolimata sellest, et ta vee ja leiva peale jäeti, ei tunnistanud ta iial midagi 
üles. Ma möönan, et miss Rachel oli isemeelne —1 mõnikord la.usa põrgulikult isemeelne —, 
kuid ikkagi oli ta kõige hurmavam olend, kes selle maise maailma teid on tallanud. Võib-olla 
arvate, et siin peitub mingi vastuolu? Sellisel juhul sosistan teile midagi kõrva. Jälgige 
Järgmise 

kahekümne nelja tunni jooksul hoolikalt oma naist. Kui teie hea proua selle aja jooksul 
mingisuguseid vastuolusid ei ilmuta, siis aidaku teid taevas! — olete abiellunud peletisega. 


Nüüd olen teid miss Racheliga tuttavaks teinud ja see viib meid järgmiseks, nagu te veenduda 
võite, küsimuse juurde, missugused olid selle noore daami vaated abielule. 
Kaheteistkümnendal juunil saatis mu perenaine ühele Londoni härrasmehele kutse tulla miss' 
Racheli sünnipäeva tähistama. Uskusin, et just tollele õnnelikule isikule kuuluski salajas miss 
Racheli süda. Nagu mister Franklin, nii oli temagi miss Racheli nõbu. Tema nimi oli mister 
Godfrey Ablewhite. 

Meie proua teine õde (ärge muretsege, seekord me eriti põhjalikult perekonnaasjadesse ei 
süvene) — niisiis, meie proua teine õde elas armastuses läbi pettumuse, ja abielludes hiljem 
põhimõttel «parem pool muna kui tühi koor», ei läinud ta seisusekohasele mehele. Kogu 
perekond lõi hirmsal kombel kihama, kui kõrgeauline Caroline selle juurde kindlaks jäi, et ta 
abiellub Frizinghalli pankuri, lihtsa mister Ablewhite'iga. Mees oli väga rikas ja väga 
lugupeetud ning soetas hämmastavalt suure perekonna — senini kõneleb kõik tema kasuks. 
Kuid ta oli julgenud tõusta o/na madalast seisusest kõrgemale — ja see kõneles tema vastu. 
Aeg ja moodsate valgustusaadete edukäik siiski parandasid asja ning see mesallianss 
tunnistati täiesti vastuvõetavaks. Nüüdsel ajal muutume kõik vabameelseks, ja (eeldades, et te 
minu teenele teenega vastata võite) mis mul sellest, kas te kuulute parlamenti või ei, kas te 


olete prügivedaja või hertsog! See on moodne seisukoht — ja mina käin ajaga kaasas. 
Ablewhite'id elasid uhkes majas keset ilusat parki, Frizinghallist veidi väljas. Nad olid väga 
väärikad ja oma kandis suuresti lugupeetud inimesed. 

Neil lehekülgedel ei pööra me neile kuigi palju tähelepanu — välja arvatud mister Godfrey, 
kes oli mister Ablewhite'i teine poeg ning kes peab teie lahkel loal miss Racheli pärast siin 
talle kuuluvale kohale asuma. 

Hoolimata mister Franklini vaimukusest, tarkusest ja üldistest headest omadustest, olid tema 
väljavaated mister Godfrey'st meie preili silmis kõrgemale tõusta minu arvates üsna nigelad. 
Esiteks oli mister Godfrey tublisti pikemat kasvu. Ta oli üle kuue jala pikk, ilusa klaari jume 
ja punaste põskedega, tal oli ümar nägu, mis oli raseeritud niisama siledaks nagu teie käsi, 
ning tema pead katsid kenad pikad linakarva juuksed, mis kuklas langesid hooletult kaelale. 
Aga miks ma üldse nii kangesti püüan tema isikut kirjeldada? Kui te kunagi Londonis 
daamide heategevusega seotud olete olnud, siis tunnete mister Godfrey Ablewhite'i niisama 
hästi kui mina. Ta oli ametilt advokaat, meelelaadilt naistelemmik ja kutsumuselt halastaja 
samaariamees. Ei heategevad ega ka puudustkannatavad naised tulnud ilma temata kuidagi 
toime. Vaestele nurganaistele voodikohti muretsevad ühingud, magdaleenide ühingud 
langenud naiste patust pööramiseks, naisõiguslaste ühingud, mis tahtsid vaeseid naisi vaeste 
meeste kohtadele panna ja meestel kuidagiviisi omal jõul hakkama saada lasta, — ta oli neis 
kõigis asepresident, asjaajaja või vahekohtunik. Kui vaid kusagil leidus üks laud, mille ümber 
mingi daamide komitee nõu pidas, siis oli seal ilmtingimata oma kindel koht ka mister 
Godfrey'l, kes komiteed vaos hoidis ning neid armsaid olevusi, kübar käes, mööda 
asjaajamise okkalisi radu juhtis. Ma oletan, et ta oli tõesti kõige täiuslikum (tagasihoidliku 
sissetulekuga) filantroop, kes Inglismaal kunagi sündinud. Raske oleks olnud leida teist sellist 
kõnemeest, kes heategevuslikel koosolekutel veel nii hästi kuulajatest pisaraid ja raha välja 
pigistada oleks osanud. Ta oli läbi ja lõhki avaliku elu tegelane. Kui ma viimane kord 
Londonis käisin, võimaldas armuline proua mulle kaks mõnusat meelelahutust. Ta saatis mind 
teatrisse vaatama üht tantsijannat, kelle etendustele kõik tormi jooksid, ja Exeter Halli mister 
Godfrey't kuulama. Daam esines orkestriga. Härra esines taskuräti ja veeklaasiga. Jalgade 
antud etendusel oli saal puupüsti täis. Samasugune oli lugu keele antud etendusel. Ja 
sealjuures oli ta (pean silmas mister Godfrey't) kõige lahkeloomulisem, lihtsam, võluvam ja 
vähenõudlikum inimene, keda te kunagi olete kohanud. Ta armastas kõiki. Ja kõik armastasid 
teda. Mis võimalusi oli mister Franklinil — mis võimalusi sai üldse olla ühel keskpäraste 
võimete ja reputatsiooniga inimesel sellise mehega võrreldes? 


Neljateistkümnendal kuupäeval saabus mister Godfrey vastus. 

Mister Godfrey võttis mu perenaise kutse vastu ja lubas meile jääda kolmapäevale langevast 
sünnipäevast kuni reede õhtuni, mil kohustused daamide heategevuse liinis teda linna tagasi 
pöörduma sunnivad. Ta oli kirjale lisanud ka värsid oma nõo «hällipäeva» puhuks, nagu ta 
seda luuleliselt nimetas. Sain teada, et lõuna ajal heitnud miss Rachel koos mister Frankliniga 
nende värsside üle nalja, 

ning Penelope, kes oli kogu hingest mister Franklini poolt, küsis mult väga võidurõõmsalt, 
mida ma sellest arvan. «Miss Rachel on sind, mu kallis, küll valejälgedele juhtinud,» vastasin 
ma, «aga minu nina end nii lihtsalt petta ei lase. Oota, kuni mister Ablewhite'i värssidele 
järgneb mister Ablewhite ise.» 

Mu tütar vastas, et mister Franklin võib ju vahele segada ja oma õnne katsuda, enne kui poeet 
värssidele järgneda jõuab. Selle seisukoha kasuks pean ma tunnistama, et mister Franklin ei 
jätnud kasutamata ühtki võimalust, mis tal-miss Racheli poolehoiu võitmiseks avanes. 


Kuigi mister Franklin oli üks kirglikumaid suitsetajaid, keda ma kunagi olen kohanud, loobus 
ta sigaritest, sest ühel päeval mainis miss Rachel, et ta ei kannata tema rõivaste kolkunud 
suitsulõhna. Pärast sedaAennastsalgavat sammu magas ta tubaka harjumuspärase rahustava 
mõju puudumise tõttu niivõrd halvasti ja tuli igal hommikul sööma nii kurnatult ning 
roidunult, et miss Rachel ise palus teda uuesti suitsetama hakata. Ei! Ta ei hakka enam eales 
tegema midagi niisugust, mis võiks miss Rachelit kas või hetkekski häirida; ta juu-rib oma 
harjumuse otsustavalt välja ning saab varem või hiljem hea une tagasi, seda lihtsalt 
kannatlikult oodates. Te võite öelda (nagu ütlesid mõned teenijate poolel), et selline 
kiindumus ei saanud miss Rachelile soovitud mõju avaldamata jätta, liiatigi toetas seda iga- 
päevane ühine töö ukse kaunistamisel. Heakene küll, aga miss Racheli magamistoas oli mister 
Godfrey pilt, mis kujutas teda ühel avalikul koosolekul kõnelemas, juuksed tema enda 
kõneosavuse hingusest lehvimas ning ilusad silmad teie taskutest raha välja võlumas. Mis te 
selle kohta ütlete? Igal hommikul — nagu Penelope ise mulle tunnistas — vaatas see mees, 
kelleta naised kuidagi toime ei tulnud, pildi kujul pealt, kuidas miss Racheli juukseid 

kammiti. Minu arvamus selles asjas oli, et varsti hakkab ta seda ka tegelikult pealt vaatama. 
Kuueteistkümnes juuni tõi kaasa ühe sündmuse, mis minu meelest mister Franklini 
väljavaateid veelgi kahandas. 

Sel hommikul ilmus majja keegi võõras härrasmees, kes kõneles inglise keelt võõrapärase 
aktsendiga ning soovis mister Frankliniga ametiasjus kokku saada. Teemandiga ei võinud see 
ametiasi kuidagiviisi seotud olla kahel põhjusel: esiteks, mister Franklin ei rääkinud mulle 
sellest midagi, teiseks, ta kõneles võõrast härrast (oletan, et pärast selle lahkumist) armulisele 
prouale. Tõenäoliselt vihjas too omakorda midagi tütrele. Igatahes räägiti, et sel õhtul oli miss 
Rachel klaveri juures 'öelnud mister Franklinile ränki sõnu inimeste kohta, kelle hulgas too oli 
elanud, ja põhimõtete kohta, mida võõrastel maadel omaks võtnud. Järgmisel päeval ei tehtud 
esimest korda midagi ukse kaunistamiseks. Ma kahtlustan, et mister Franklini mingi mõt- 
lematu tegu mandril — mille taga peitus kas mõni naine või võlg — oli talle Inglismaale 
järgnenud. Kuid need kõik on üksnes oletused. Minu imestuseks jättis ka proua, nagu mister 
Franklingi. mind selles asjas teadmatusse. 

Seitsmeteistkümnendal paistis see pilv kõige järgi otsustades jälle hajuvat. Nad hakkasid 
uuesti ust kaunistama ning näisid ni isama suured sõbrad olevat kui enne. Kui Penelopet 
uskuda, siis oli taüster Franklin leppimist ära kasutanud ja teinud miss Rachelile abielu- 
ettepaneku, mida küll vastu ei võetud, kuid ka tagasi ei lükatu.d. Mu tütar oli kindel (mitmete 
märkide järgi, millega mul teid tüüd-ata ei tarvitse), et tema noor perenaine oli otsesest 
vastusest kõrvaks põigelnud, keeldudes uskumast, et mister Franklin tõsiselt kõneleb,, ning 
siis pärast salajas kahetsenud, et ta teda niiviisi kohtles Kuigi JEPerie-lope oma noore 
perenaisega sõbralikumas vahekorras oli kui toaneitsid tavaliselt — sest need kaks olid lapsest 
saadik peaaegu koos kasvanud —, tundsin ma miss Racheli kinnist iseloomu liiga hästi, et 
uskuda, nagu võiks ta kellelegi sel viisil oma suhtumist väljtA näidata. Kahtlustasin, et 
praegusel juhul rääkis mu tütar mulle küll rohkem seda, mida ta näha soovis, kui seda, mida ta 
tegelikult taadis 


Üheksateistkümnendal kuupäeval juhtus veel midagi. Nimelt; käis arst meie majas visiidil. Ta 
oli kohale kutsutud, et ta määraks; ravi isikule, keda mul juba oli võimalus teile neil 
lehekülgedel esitleda — meie teisele toatüdrukule Rosanna Spearmanile. 

See vaene tüdruk — kes oli mind, nagu teile teada, Vabiseva Liiva juures hämmeldusse 
ajanud — ajas mind sel vahepealsel ajal, millest ma praegu kirjutan, veel korduvalt 
hämmeldusse. Penelope arv-amus (mida mu tütar minu korraldusel rangelt salajas hoidis), et 
tema kaasteenija on mister Franklin Blake'isse armunud, oli minu meselest niisama 
naeruväärne kui ennegi. Kuid tuleb tunnistada, et nii ;minu enese kui ka mu tütre 


tähelepanekute põhjal hakkas meie teise toatüdruku käitumine pehmelt öeldes mõistatuslik 
tunduma 

Nii näiteks seadis tüdruk end pidevalt mister Franklini teele ette — küll väga vaikselt ja 
kavalalt, aga igatahes ta tegi seda. Mister Franklin pööras talle umbes niisama palju 
tähelepanu kui kajssile: tal ei tulnud eales pähe Rosanna ilutule näole ühtainustki pilku, rai- 
sata, Vaesekese söögiisu, mis polnud üldse eriti hea, kahanes kohutavalt, ning hommikuti oli 
ta silmist selgesti näha, et ta öösi ti ei maganud ja pisaraid valas. Ühel päeval tegi Penelope 
piinliku avastuse, mille me sealsamas surnuks vaikisime. Ta tabas Rosanna ee maldamas 
mister Franklini tualettlaualt üht roosi, mille miss Racheli oli tollele andnud nööpaugus 
kandmiseks, ning panemas selle asemele teist samasugust, mis oli ta enese nopitud. Pärast 
seda vastas Rosanna mulle paaril korral häbematult, kui ma talle head soovides üldsõnaliselt 
vihjasin, et ta võiks oma käitumises ettevaatlikum olla; ja, mis veelgi halvem: neil vähestel 
kordadel, kus miss Rachel teda ju hus-likult kõnetas, polnud ta just eriti aupaklik. 

Armuline proua märkas seda muutust ning küsis, mis mina sellest arvan. Püüdsin tüdrukut 
kaitsta ja vastasin, et minu meelest pole ta päris terve, ning asi lõppeski sellega, nagu juba 
mainitud, et üheksateistkümnendal kuupäeval kutsuti arst. See ütles, et viga on närvides, ja 
kahtles, kas tüdruk üldse ongi praegu teenistuseks kiõlblik. 

Proua tegi ettepaneku saata Rosanna õhuvahetuse mõttes sisemaale, ühte meie renditalusse. 
Tüdruk palus ja anus pisarsilmil, et tal lubataks kohale jääda, ning õnnetuseks soovitasin ma 
proual temaga veel veidi aega kannatada. Nagu sündmused tõendasid ja nagu te ise varsti 
näete, oli see kõige halvem nõu, mis ma võisin anda. Kui ma ainult pisutki oleksin suutnud 
ettepoole näha, siis oleksin ma Rosanna Spearmani sedamaid omaenese käekõrval majast 
minema viinud. 

Kahekümnendal kuupäeval saabus kirjake mister Godfrey'lt. Ta kavatses selle öö veeta 
Frizinghallis, sest tal oli vaja isaga rahaasjus nõu pidada. Järgmise päeva pärastlõunal pidi ta 
kahe vanema õe seltsis meile ratsutama ja aegsasti enne lõunasööki kohale jõudma. Kirjaga 
koos oli miss Rachelile kingituseks saadetud väga peen portselanist karhjke, millega 
kaasnesid tema nõo parimad soovid ja tervitused. Mister Franklin oli miss Rachelile kinkinud 
üksnes lihtsa medaljoni, mis ei maksnud pooltki nii palju. Mu tütar Penelope oli siiski kindel 
— selline on juba kord naiste põikpäisus —, et võitjaks jääb tema. 

Tänu taevale, lõpuks ometi oleme sünnipäeva eelõhtusse jõudnud! Arvatavasti möönate, et 
seekord olen teid küll ilma erilise ajaviitmiseta edasi juhtinud. Pea püsti! Toon teile kohe jälle 
uue peatükiga kergendust, ja mis veelgi tähtsam — see peatükk viib teid otse sündmuste 
keerisesse. 


9. PEATÜKK 


Kahekümne esimene juuni, miss Racheli sünnipäev, oli koidikul pilves ja heitlik, kuid hakkas 
keskpäeva paiku vapralt selginema. 

Meie peretoas alustasime seda rõõmsat tähtpäeva nagu tavaliselt, andes miss Rachelile üle 
oma tagasihoidlikud kingitused tavakohase kõne saatel, mille pidasin alati mina kui 
teenijaspere ülem. Ma järgin sedasama joont, mille kuninganna parlamendiistungite avamisel 
kasutusele on võtnud, — nimelt seda, et igal aastal räägitakse üsna ühesugust juttu. Kui mu 
kõne veel esitamata on, oodatakse seda (nagu kuninganna omagi) nii innukalt, nagu ei oleks 
midagi säärast kunagi enne kuuldud. Kui kõne aga juba ette on kantud ja ilmneb, et selles 
polnudki oodatud uudsust, siis küll pisut, nurisetakse, ent jäädakse ikkagi lootusrikkalt 
ootama, et järgmisel aastal saab ehk midagi uuemat kuulda. Moraal sellest: nii parlamendis 
kui ka köögis on hõlpsasti valitsetav rahvas. 


Pärast hommikusööki pidasime mister Frankliniga Kuukivi küsimuses eraviisiliselt nõu — 
nüüd oli ju kätte jõudnud aeg see Frizing-halli pangast ära tuua ja miss Rachelile üle anda. 
Ma eitea, kas mister Franklin oli püüdnud oma nõole uuesti armastust avaldada ja teda oli 
järsult tagasi tõrjutud või oli igaöine rikutud uni tema iseloomu veidraid vastuolusid ja 
kindlusetust veelgi süvendanud. Fakt on igatahes see, et sünnipäeva hommikul ei õnnestunud 
mister Franklinil end just kõige paremas valguses näidata. 

Teemandi suhtes muutis ta kahekümne minuti jooksul niisama palju kordi oma meelt. Mina 
omalt poolt jäin kindlaks meile teadaolevate selgete faktide juurde. Polnud midagi juhtunud, 
mis oleks meile õigust andnud prouat teemandi pärast ärevusse ajada, ja miski ei saanud 
muuta seda juriidilist kohustust, mis nüüd mister Franklinil lasus, — kohustust teemant oma 
nõole kätte toimetada. Niimoodi vaatasin mina asjadele, ja kuidas mister Franklin ka ei 
vingerdanud ega keerutanud, lõpuks oli ka tema sunnitud minuga nõustuma. Otsustasime, et 
ta ratsutab pärast lantši Frizinghalli ja toob teemandi ära, kusjuures tagasi pöördub ta 
tõenäoliselt mister Godfrey ja kahe noore daami seltsis. 

Kui see oli otsustatud, läks meie noorhärra miss Racheli juurde tagasi. 

Nad veetsid terve hommikupooliku ja veel natuke kauemgi lakkamatult ust kaunistades, 
kusjuures Penelope seisis nende kõrval ja segas õpetustele vastavalt värve. Kui lantšiaeg 
lähemale jõudis, kõndis proua, taskurätt nina ees (sest sel päeval kasutati ohtralt mister 
Franklini vahendusainet), uksest sisse ja välja, püüdes asjatult kaht kunstnikku nende tööst 
eemale rebida. Alles kell kolm võtsid nad põlled eest, lasksid Penelope (kes oli vahendusaine 
tõttu üpris sandis seisukorras) vabaks ning hakkasid end kõigest sellest sodist puhastama. 
Kuid nad olid saavutanud, mida tahtsid: olid ukse sünnipäevaks valmis saanud ja tundsid selle 
üle üsnagi suurt uhkust. Pean tunnistama, et kõiki neid greife, amorette ja nii edasi oli lausa 
lust vaadata, kuigi neid oli nii palju, nad olid sedavõrd lilledesse ja muudesse viguritesse 
mässitud ning nii segiläbi kõiksugu tegevustes ja poosides kujutatud, et nad jäid sind 
ebameeldivalt kummitama veel tundideks pärast seda, kui sa neid rõõmuga olid imetlenud. 
Kui ma veel lisan, et Penelope osa selle hommikupooliku töös lõppes oksendamisega 
tagaköögis, siis ei tule see siiski mitte vaenulikkusest vahendus-aine vastu. Ei, ei! Kuivanud 
peast see enam ei haisenud, ja kui kunst säherdusi ohvreid vajab — olgugi tegemist minu 
enda tütrega —, siis ütlen, et las kunst saab need ohvrid! 

Mister Franklin haaras lantšilaualt paar palukest ja ratsutas Frizinghalli — nõbudele vastu, 
nagu ta prouale ütles; Kuukivi tooma, nagu oli saladuskatte all teada ainult temale ja minule. 
Kuna see oli üks neid suuri pidustusi, mille puhul ma puhvetkapi juurde asusin ja lauas 
teenimist juhtisin, siis oli mul mister Franklini äraolekul küllalt mõtlemisainet. Kui olin veini 
valmis pannud ning lauas teenivad mehed ja naised üle vaadanud, tõmbusin tagasi, et enne 
seltskonna saabumist end koguda. Üks mahv — teate isegi, mida — ja pilk teatud raamatusse, 
mida mul on juhust olnud neil lehekülgedel juba mainida, kosutasid nii mu ihu kui ka hinge. 
Mind äratas sellest, mis, kaldun arvama, oli pigem mõtiskelu kui tukastus, hobusekap-jade 
plagin õuel, ning ma läksin vastu võtma ratsasalka, mis koosnes mister Franklinist ja tema 
kolmest nõost, keda saatis üks vana mister Ablewhite'i tallipoiss. 

Veider küll, aga mister Godfrey tundus esimesel pilgul selles mõttes mister Frankliniga 
sarnanevat, et ka tema polnud oma tavali- 

ses tujus. Ta surus mul küll nagu alati lahkelt kätt ning ütles väga viisakalt, et tal on rõõm 
näha oma vana sõpra Betteredge'i nii hea tervise juures. Kuid tema peal oleks nagu lasunud 
mingi vari, mida ma sugugi ei osanud seletada, ja kui ma küsisin, kuidas ta isa tervis on, 
vastas ta üsna lühidalt: «Nagu ikka.» See-eest jätkus kahel miss Ablewhite'il rõõmsat meelt 
kahekümne eest, ja nii sai tasakaal kuhjaga jalule seatud. Nad olid peaaegu oma venna 


pikkused, toredad kollaste juuste ja roosade põskedega piigad, kellel oli ülevoolavalt ohtrasti 
liha ja verd ning kes pealaest jalatallani lausa pakatasid tervisest ja heast tujust. Vaeste ratsude 
jalad värisesid nende kandmisest, ja kui preilid sadulast maha hüppasid (ootamata, et neid 
aidataks), siis, kinnitan teile, vetrusid nad maast lahti, otsekui oleksid nad kummist. Kõik, 
mida missid Ablewhite'id ütlesid, algas pika «oo»-ga; kõik, mida nad tegid, toimus suure 
lärmiga, ning lisaks kihistasid'ja kiljusid nad aega valimata kõige tühisemalgi põhjusel. 
Kekutised — vaat kuidas ma neid nimetan. 

Preilide käratsemist ära kasutades oli mul võimalik mister Frankliniga hallis paar sõna 
vahetada. 

«Kas teemant on kindlas kohas, söör?» 

Ta noogutas ja koputas oma kuue rinnataskule. 

«Kas te indialasi ei märganud?» 

«Mitte nende varjugi.» Andnud selle vastuse, päris ta proua järele, ning kuuldes, et too on 
väikeses võõrastetoas, suundus otse sinna. Ta polnud veel minutitki seal viibinud, kui kell 
helises ja Penelope saadeti miss Rachelile ütlema, et mister Franklin Blake soovib temaga 
rääkida. 

Kui ma umbes pool tundi hiljem läbi halli läksin, naelutas mind paigale väikesest 
võõrastetoast äkitselt kostma hakkav kiljumine. Ma ei saa öelda, et see mind põrmugi oleks 
ehmatanud, sest tundsin selles kisas ära misside Ablewhite'ide armastatud pika «oo». Astusin 
siiski tuppa (lõunasööki puutuvate juhtnööride küsimise ettekäändel), et teada saada, kas 
tõesti on midagi tõsist juhtunud. 

Laua ääres seisis miss Rachel nagu lummuses, koloneli pahaendeline teemant käes. Temast 
kummalgi pool põlvitas üks Kekutis, õgides kalliskivi silmadega ja kiljudes suurest 
vaimustusest iga kord, kui sellest mõne uue nurga all valguskiir sähvatas. Teisel pool lauda 
seisis mister Godfrey, plaksutades käsi nagu suur laps ning korrates tasasel häälel laulvalt: 
«Oivaline! Oivaline!» Mister Franklin istus raamatukapi kõrval toolil, sikutas habet ja vaatas 
murelikult akna poole. Sest seal seisis seljaga kogu seltskonna poole tema vaatlusobjekt — 
armuline proua, kes hoidis käes väljavõtet koloneli testamendist. 

Kui ma juhtnööre küsisin, vaatas proua mulle otsa ja ma nägin, et ta silmade kohale hakkas 
tekkima nende perekonnale iseloomulik kulmukortsutus ning et perekonna keevalisus pani ta 
suunurgad tõmblema. . 

«Tulge poole tunni pärast minu tuppa,» vastas ta. «Siis on mul teile midagi öelda.» 

Nende sõnadega lahkus ta toast. Oli üsna selge, et teda vaevas 

seesama küsimus, mis mister Franklinit ja mind meie arupidamisel Vabiseva Liiva ääres oli 
vaevanud. Kas Kuukivi pärandamine näitas, et ta oli oma venda kohelnud julmalt ning 
ülekohtuselt, või tõendas see, et vend oli halvem ka kõige halvemast, mis ta tema kohta eales 
oli arvanud? Sellele raskele küsimusele tuli proual vastus leida, samal ajal kui tema tütar, kes 
ei teadnud koloneli iseloomust midagi, koloneli kingitust käes hoidis. 

Enne kui mina omakorda toast lahkuda jõudsin, peatas mind miss Rachel. Ta oli alati väga 
tähelepanelik vana teenri vastu, kes oli majas viibinud juba siis, kui tema sündis. «Vaadake, 
Gabriel!» ütles ta ja tõstis aknast langevas päikesekiires küütleva teemandi mu silme 

ette. 

Taevas halasta! Oli see alles teemant! Nii suur — või peaaegu nii suur — kui Süüdi muna! 
Sellest hoovav valgus oli nagu lõikuskuise täiskuu kuma. Kui sa kivi sisemusse vaatasid, siis 
uppus su pilk kollasesse sügavikku, nii et sul enam millegi muu jaoks silmi ei jätkunud. See 
tundus põhjatu 'olevat; kalliskivi, mida oli võimalik pöidla ja nimetissõrme vahel hoida, näis 
põhjatu nagu taevas ise. Asetasime ta korraks päikese kätte, seejärel katsime aknad kinni, ja 
kivi enda säravad sügavused valgustasid pimedat tuba kuutaolise kumaga. Pole ime, et miss 
Rachel oli lummatud; pole ime, et ta nõod kiljusid. Teemant avaldas minulegi sellist mõju, et 


lasksin kuuldavale niisama pika «00» nagu Kekutisedki. Ainus, kes meie hulgast kaine 
mõistuse säilitas, oli mister Godfrey. Ta pani käe kummagi õe piha ümber ja lausus, ise 
kaastundliku pilguga kord teemandi, kord minu poole vaadates: «Süsinik, Betteredge! 
Lõppude lõpuks ikkagi vaid paljas süsinik, mu hea sõber!» 

Oletan, et ta tahtis mulle tarkust jagada. Kuid tal õnnestus mulle ainult lõunasöök meelde 
tuletada. Hakkasin alla oma teenriteväe juurde komberdama. Kui ma toast väljusin, ütles 
mister Godfrey: «Kallis vana Betteredge — ma tunnen tema vastu kõige siiramat 
lugupidamist!» Mind sellise kiindumusavaldusega austades embas ta ise oma õdesid ja vahtis 
armunud pilgul miss Rachelit. On need alles armastusevarud, mis selles mehes peituvad! 
Temaga võrreldes oli mister Franklin kõige ehtsam metslane. 

Kui pool tundi mööda sai, ilmusin, nagu kästud, armulise proua palge ette. 

See, mis tookord mu perenaise ja minu vahel toimus, kordas põhiliselt sedasama, mis oli 
toimunud mister Franklini ja minu vahel Vabiseva Liiva ääres — selle erinevusega, et ma 
jätsin silmamoondajad hoolega enda teada, sest juhtunud ei olnud midagi, mis oleks mulle 
õigust andnud prouat nende mainimisega häirida. Kui mul minna lubati, siis mõistsin, et proua 
vaatas koloneli ajendeid kõige mustemast küljest ning et ta kavatses oma tütre esimesel 
võimalusel Kuukivist vabastada. 

Pöördudes tagasi teenijate poolele, kohtasin mister Franklinit. Ta soovis teada, kas ma polnud 
tema nõbu Rachelit näinud. Ei, ta ei olnud mulle silma hakanud. Kas ma võisin öelda, kus 
viibib ta nõbu Godfrey? Mä ei teadnud ka seda, kuid mul tekkis kahtlus, et nõbu 

Godfrey polegi ehk kuigi kaugel nõbu Rachelist. Mister Franklini kahtlused võtsid ilmselt 
sellesama suuna. Ta sikutas kõvasti oma habet ning sulgus lõpmata tähendusrikkalt ust 
paugutades raamatukogusse. 

Piduliku sünnipäevalõuna ettevalmistamisel mind rohkem enam ei segatud, kuni jõudis kätte 
aeg end külaliste vastuvõtuks korda seada. Just siis, kui olin valge vesti selga saanud, tuli mu 
juurde Penelope, pakkudes end mu väheseid järelejäänud juukseid harjama ning mu valget 
kaelasidet kohendama. Mu tütar oli hiilgavas tujus ja ma taipasin, et tal on mulle midagi 
öelda. Ta suudles mind paljale pealaele ning sosistas: «Mul on sulle uudiseid, isa! Miss 
Rachel lükkas tema ettepaneku tagasi.» 

«Kelle «tema»?» küsisin ma. 

«Eks ikka daamide komitee tegelase,» kostis Penelope. «Vastik kavaldaja! Ma vihkan teda 
selle eest, et ta püüab mister Franklinit kõrvale tõrjuda!» 

Kui mul ainult oleks küllalt õhku jätkunud, oleksin kindlasti protesteerinud selle vääritu viisi 
vastu, kuidas mu tütar silmapaistvast filantroobist rääkis. Kuid just sel hetkel kohendas 
Penelope mu kaelasideme sõlme ja tema tunnete kogu jõud kandus ta sõrmedesse. Veel iialgi 
pole ma olnud lämbumisele nii lähedal kui siis. 

«Ma nägin, kuidas ta miss Racheli roosiaeda viis,» ütles Penelope. «Ja ma jäin astelpõõsa taha 
ootama, et näha, mis nägudega nad tagasi tulevad. Jalutama läksid nad käe alt kinni ja 
naerdes. Tagasi tulid nad eraldi, surmtõsistena, ja vaatasid teine teisele poole, nii et siin ei saa 
kaksipidi arvamust olla. Ma pole kunagi elus rohkem rõõmustanud, isa! Vähemalt üks naine 
maailmas suudab mister Godfrey Ablewhite'ile vastu panna, ja kui ma oleksin daam, siis 
oleksin mina teine!» 

Siin oleksin ma jällegi pidanud protesteerima. Kuid seekord oli mu tütrel käes juuksehari, ja 
tema tunnete kogu jõud oli sellesse kandunud. Kui te kiilaspäine olete, siis mõistate, kuidas ta 
mind kriimustas. Kui te aga kiilaspäine ei ole, siis jätke see lõik vahele ning tänage jumalat, et 
teil juukseharja ja pea vahel midagi kaitseks on. 

«Just teisel pool astelpõõsast,» jätkas Penelope, «jäi mister Godfrey seisma. «Kas sa 
eelistaksid siis,» küsis ta, «et ma jääksin siia, nagu poleks midagi juhtunud?» Miss Rachel 
pöördus nagu välk tema poole. «Sa võtsid vastu minu ema kutse,» kostis ta, «ja sa oled siin, et 


kohtuda tema külalistega. Kui sa just skandaali korraldada ei taha, siis sa muidugi jääd!» Ta 
astus paar sammu edasi ja näis siis pisut leebuvat. «Unustame selle, mis juhtus, Godfrey,» 
ütles ta, «ja jääme ikkagi nõbudeks.» Ta sirutas mister Godfrey'le käe. Too suudles seda — 
minu meelest lubas ta sellega endale küll liiga palju — ja siis läks miss Rachel ära. Mister 
Godfrey jäi natukeseks üksi seisma, pea maas, ja uuristas kannaga aeglaselt kruusa sisse auku; 
ma pole eluski näinud niivõrd rööpast väljalöödud meest. «Piinlik!» pressis ta siis pilku tõstes 
läbi hammaste ja hakkas maja poole minema. «Väga piinlik!» Kui see oli tema hinnang oma 
olukorrale, siis oli tal täitsa õigus. Usun küll, et üsna piinlik. Ja lugu lõpeb sellega, isa, mida 
ma 

sulle kogu aeg olen rääkinud,» hüüdis Penelope, ise mind veel viimast korda, kõige ägedamalt 
kriimustades. «Mister Franklin on see mees!» 

Sain juukseharja oma valdusse ja avasin suu, et tuua kuuldavale noomitus, mille, nagu te isegi 
aru saate, mu tütre kõnepruuk ja käitumine olid kuhjaga ära teeninud. 

Enne kui ma sõnagi lausuda jõudsin, peatas mind väljast kostev tollarataste mürin. Esimesed 
külalised olid saabunud. Penelope lippas jalamaid minema. Panin kuue selga ja vaatasin 
peeglisse. Mu pea oli küll vähkpunane, aga muus osas olin õhtuseks tseremooniaks nii kenasti 
riietatud, nagu üks mees olema peab. Jõudsin halli just parajaks ajaks, et kahe esimese 
külalise saabumist kuulutada. Teil ei tarvitse nende vastu erilist huvi tunda. Need olid ainult 
filantroobi isa ja ema — mister ja missis Abjewhite. 


10. PEATÜKK 


Üksteise kannul järgnes Ablewhite'idele ka ülejäänud seltskond, kuni kõik olid kohal. Koos 
perekonnaliikmetega viibis lõunasöögil kakskümmend neli inimest. See oli noobel vaatepilt, 
kui nad kõik oma kohtadel lõunalaua ümber istusid ja Frizinghalli pastor (väga hea kõnemees) 
tõusis ning söögipalve luges. 

Külaliste loetlemisega ei ole vaja teid tüütama hakata. Kedagi neist ei kohta te vähemalt minu 
jutustatud loos teist korda — välja arvatud kaks erandit. 

Need kaks külalist istusid teine teisel pool Rachelit, kes päeva-kangelannana tõmbas muidugi 
kõikide tähelepanu endale. Sedapuhku oli ta tavalisest veel enamgi keskpunktis, kuhu olid 
suunatud kõikide pilgud, sest ta kandis (proua salajaseks pahameeleks) oma imepärast 
sünnipäevakinki, mis kõik ülejäänud varju jättis, — Kuukivi. Kui kivi miss Rachelile üle anti, 
ei olnud sellel mingit raamistust, kuid mister Franklinil kui universaalsel geeniusel oli 
õnnestunud see oma osavate sõrmede ja jupikese hõbetraadi abil prossina miss Racheli valge 
kleidi rinnaesisele kinnitada. Loomulikult panid kõik imeks teemandi hämmastavat suurust ja 
ilu. Kuid ainult kaks inimest kogu seltskonnast ütlesid selle kohta midagi tavatut, ja need olid 
miss Racheli paremal ja vasakul käel istuvad külalised, kellele ma juba eespool viitasin. * 
Temast, vasakul istus mister Candy, meie arst Frizinghallist. 

See oli meeldiv ning seltsiv mehike, kellel, pean tunnistama, oli siiski üks puudus. Ta 
armastas nimelt igal võimalikul ja võimatul juhul nalja heita' ning küllaltki järelemõtlematult 
võõrastega vestlusse laskuda, ilma et ta enne ettevaatlikult maad oleks kuulanud. Seltskonnas 
juhtus tal alatasa jämedaid möödalaskmisi ning ta ässitas inimesi tahtmatult üksteise vastu. 
Arstipraksises oli ta mõistlikum, tehes oma otsuseid (nagu ta vaenlased rääkisid) mingile 
vaistule toetudes, kusjuures need osutusid enamasti õigeks, samal ajal kui tema palju 
ettevaatlikumad ametivennad eksisid. See, mida tema miss Rachelile teemandi kohta ütles, oli 
lausutud, nagu tavaliselt, 

udujutu või naljana. Ta anus miss Rachelit tõsiselt (teaduse huvides), et see laseks tal 
teemandi koju kaasa võtta ja ära põletada. «Kõigepealt, miss Rachel,» ütles arst, «kuumutame 
teda nii- ja niisuguse kraadini, siis asetame ta õhuvoolu ja vähehaaval aurustame selle 
teemandi — puhh!—, saastes teid niiviisi määratust murest, kuidas väärtuslikku kalliskivi 
kindlas kohas hoida!» Proua kuulas teda säärasel üpris vaevatud ilmel, otsekui oleks ta 
soovinud, et arst oma juttu tõsiselt mõtleks ning leiaks miss Rachelis küllalt innuka teaduse- 
huvilise, kes oleks valmis oma sünnipäevakinki ohvriks tooma. 

Teine külaline, kes istus meie preili paremal käel, oli silmapaistev seltskonnategelane ning 
kuulus India-rändur mister Murthwaite, kes oli eluga riskides tunginud maskeerituna sinna, 
kuhu enne teda polnud astunud ühegi eurooplase jalg. 

See oli pikk, kõhn, sooniline, pruuniks põlenud ning vaikiv mees. Tal oli tülpinud ilme, kuid 
väga ainitine ning tähelepanelik silmavaade. Käisid jutud, et ta on tüdinud üksluisest elust 
siinsete inimeste hulgas ja igatseb Idasse tagasi minna ning jälle sealsetes metsikutes paikades 
ringi hulkuda. Peale selle, mida ta miss Rachelile teemandi kohta ütles, ei lausunud ta kogu 
lõunasöögi jooksul vist kuut sõnagi ega joonud ka vist ühtegi klaasi veini. Kuukivi oli ainus 
asi, mis teda vähegi huvitas. Paistis, et selle teemandi kuulsus oli tema kõrvu ulatunud kusagil 
neis ohtlikes India piirkondades, kus ta rännakud olid kulgenud. Kui ta kalliskivi sedavõrd 
kaua vaikides oli silmitsenud, et miss Rachel juba kohmetuma hakkas, sõnas ta lõpuks oma 
külmaverelisel viisil: «Kui te kunagi Indiasse lähete, miss Verinder, siis ärge oma onu 
kingitust küll kaasa võtke. India teemant kuulub mõnikord kokku hindu usundiga. Ma tean 
ühte linna ja seal ühte templit, kus te oma praeguse ehtega viit minutitki ei elaks.» Ohutul 
Inglismaal viibiv miss Rachel kuulas suure lõbuga, millisesse ohtu ta Indias satuks. Kekutisi 
ajas see veelgi suuremasse vaimustusse; nad pillasid oma noad ja kahvlid kolksti käest ning 
pahvatasid üheskoos hingepõhjast: «Oo, kui huvitav!» Armuline proua hakkas toolil nihelema 
ja muutis kõneainet. 

Lõunasöök jätkus ja mul tekkis vähehaaval tunne, et see pidu ei suju nii, nagu olid sujunud 
varasemad. 

Nüüd, hiljem toimunu valguses sellele sünnipäevale tagasi vaadates, kaldun poolenisti 
arvama, et see neetud teemant avaldas kogu seltskonnale oma närvutavat mõju. Kallasin 
külalistele ohtralt veini, ja kuna ma olin eesõigustatud isik, siis järgnesin ringipakuta-vaile 
roogadele, mida vähem söödi, ning sosistasin lauasistujatele usalduslikult: «Palun muutke 
meelt ja proovige seda siiski. Ma tean, et see teile maitseb.» Üheksal korral kümnest 
muutsidki külalised meelt — nad suvatsesid öelda, et austusest selle vana isepärase 
Betteredge'i vastu —, kuid see kõik ei aidanud midagi. Lõuna jätkudes tekkisid vestluses 
pausid, mille tõttu mina isiklikult tundsin end õige ebamugavalt. Ja kui külalistel keel jälle 
kammittsast lahti pääses, pruukisid nad seda tahtmatult kõige õnnetumal kombel ja nii halbade 
tagajärgedega kui üldse võimalik. Näiteks tegi arst mister Candy rohkem piinlikke 
möödalaske, kui ma kunagi enne olin kuulnud. 

Olgu siin üksainus näide sellest, kuidas tema vestlemine sel õhtul käis, ja te mõistate, mida 
mina, kelle südameasjaks antud juhul oli peo kordaminek, pidin puhveti juures seistes läbi 
elama. 

Üks lõunal viibivatest daamidest oli professori lesk, üliväärikas missis Threadgall. Rääkides 
lakkamatult oma kadunud abikaasast, ei maininud see hea daam võõrastele kunagi, et tegemist 
on kadunukesega. Küllap ta arvas, et iga vähegi normaalne täiskasvanu Inglismaal peaks ise 
niipalju teadma. Ühe pausi ajal tegi keegi juttu inimese anatoomiast — kuiv Ja üsna vastik 
teema —, mispeale hea missis Threadgall hakkas otsekohe, nagu tavaliselt, oma kadunud 
abikaasast rääkima, mainimata sealjuures, et too on surnud. Tema jutu järgi oli anatoomia 
professori jõudeaja lemmikharrastus. Õnnetu juhuse tahtel kuulis seda tema vastas istuv 


mister Candy (kes ei teadnud surnud härrasmehest midagi). Kuna ta oli ülimalt viisakas mees, 
siis kasutas ta sedamaid võimalust professorile tolle anatoomilises ajaviites abi pakkuda. 
«Kirurgide kolleegium sai hiljuti mõned tähelepanuväärselt head luukered,» teatas mister 
Candy valju rõõmsa häälega üle laua. «Soovitan südamest, armuline proua, professoril neid 
vaatama minna, kui tal järgmine kord vaba tunnike leidub.» 

Tekkinud vaikuses oleks võinud nööpnõela kukkumist kuulda. Kogu seltskond istus 
(austusest professori mälestuse vastu) sõnatult. Seisin parajasti missis Threadgalli selja taga ja 
kosutasin teda salamahti klaasikese valge reinveiniga. Ta langetas pea ja lausus väga vaiksel 
häälel: «Minu armastatud abikaasat ei ole enam.» 

Õnnetu mister Candy, kes seda ei kuulnud ega võinud tõtt uneski aimata, jätkas veel valjemini 
ja viisakamalt: «Professor võib-olla ei' tea, et kolleegiumi liikmekaart võimaldab talle 
sissepääsu kõigil päevadel peale pühapäeva, kella kümnest neljani.» 

Missis Threadgall langetas lõua otse kleidikaelusesse ja kordas veelgi vaiksemal häälel neid 
pühalikke sõnu: «Minu armastatud abikaasat ei ole enam.» 

Pilgutasin mister Candyle üle laua kõigest väest silma. Miss Rachel puudutas teda käsivarrest. 
Proua pilk ütles talle väljendamatuid asju. Kõik ilmaaegu! Ta jätkas südamlikkusega, mida 
polnud kuidagi -võimalik peatada: «Saadaksin rõõmuga professorile oma nimekaardi, kui te 
oleksite nii lahke ja ütleksite mulle tema praeguse aadressi.» 

«Tema,praegune aadress, söör, onhau d,» vastas missis Threadgall korraga kannatust 
kaotades nii rõhukalt ning raevukalt, et klaasid klirisema hakkasid. «Professor on juba kümme 
aastat surnud!» 

«Oh püha taevas!» ütles mister Candy. Kui mitte arvestada Keku-tisi, kes pahvatasid naerma, 
siis haaras seltskonda selline tardumus, otsekui oleksid kõik olnud professori teed minemas 
või juba pärinenud, nagu temagi, kusagilt haua kandist. 

Niipalju siis mister Candyst. Ülejäänud oskasid, igaüks omal kombel, peaaegu niisama 
ärritavalt esineda nagu arstki. Kui nad oleksid pidanud rääkima, siis nad seda ei teinud, ja kui 
nad rääkisid, siis tingimata üksteisele vastu. Mister Godfrey, kes avalikel esinemis- 

tel oli nii väga kõneosav, keeldus eraelus end pingutamast. Ma ei oska öelda, kas ta pärast 
oma lüüasaamist roosiaias oli tujust ära või lihtsalt häbenes. Kogu ta jutt oli määratud üksnes 
tema kõrval istuva daami (ühe kaugema sugulase) kõrvadele. See oli üks tema komitee 
liikmeid — uskliku meelelaadiga naisterahvas, kellel olid silmatorkavad rangluud ja suur 
asjatundlikkus šampanja alal: talle meeldis kuiv šampanja, saate aru, ja suurtes kogustes. 
Kuna ma puhveti juures seisin nende kahe selja taga, siis võin kinnitada — selle põhjal, mida 
ma nendevahelisest jutust kuulsin —, et seltskond jäi ilma pikast ning ülimalt harivast 
vestlusest, mille mina pudeleid avades, lambaliha lahti lõigates ja muud taolist tehes kinni 
püüdsin. Mida nad oma heategevuse kohta ütlesid, seda ma ei kuulnud. Kui mul ükskord aega 
oli neid kuulata, olid nad jõudnud kaugele kõigist neist nurganaistest, kellele voodikohta vaja 
läks, ja naistest, keda tuli patust päästa, ning arutasid üpris tõsiseid teemasid. Religioon (nagu 
ma pudelite avamise ja lihalõikamise vahel mister Godfrey jutust aru sain) tähendas 

armastust. Ja armastus tähendas religiooni. Ja maa oli sama mis taevas — ehkki kulumise 
tõttu pisut viletsam. Ja taevas oli seesama mis maa, ainult «üles löödud», et ta jälle nagu uus 
välja näeks. Maa peal leidus mõningaid väga ebameeldivaid inimesi, kuid et seda heaks teha, 
saavad kõik naised taevas ühe määratu suure komitee liikmeteks, kus pole kunagi mingit 
tülitsemist ja kus mehed kaitseinglitena nende eest hoolitsevad. Imeilus! Imeilus! Kuid miks. 
pagana pihta, jättis mister Godfrey selle kõik üksnes oma daami ja enda teada? 

Mister Franklin omakorda ... Te ütlete muidugi, et mister Franklin lõi seltskonnale elu sisse ja 
muutis õhtu igati meeldivaks? 

Mitte sinnapoolegi! Ta oli täiesti rahunenud ning suurepärases vormis ja tujus — ma 
kahtlustan, et Penelope oli talle teatanud, missugune vastuvõtt mister Godfrey'le roosiaias 


osaks sai. Kuid millest ta ka iganes rääkis, üheksal juhul kümnest valis ta vale teema või 
kõnetas vale isikut, ja asi lõppes sellega, et ta mõnda solvas ning teised ajas hämmeldusse. 
See tema välismaine kasvatus — need prantsuse, saksa ja itaalia küljed, millest ma olen juba 
juttu teinud — ilmutas end armulise proua külalislahke laua taga kõige piinlikumal kombel. 
Mida te arvate näiteks tema arutlusest teemal, kui kaugele võib abielunaine minna oma 
poolehotus mehe vastu, kes ei ole tema abikaasa, pidades silmas, et ta esitas selle kõik 
prantslasliku selguse'ja vaimukusega Frizinghalli vikaari vanapiigast tädile? Mis te arvate 
sellest, kui ta saksa omaduste välja lüües teatas ühele mõisnikule, suurele asjatundjale 
karjakasvatuse alal, kes parasjagu kõneles oma kogemustest tõupullide aretamisel, et 
tegelikult pole kogemused midagi väärt ja et õige viis pullide aretamiseks on sügavalt 
omaenese mõistusse süüvida, arendada se.al välja idee täiuslikust pullist ning luua see siis 
tegelikkuses? Ja mis te kostate 

selle peale, kui meie krahvkonna nõukogu liige end juustu ja salati serveerimise ajal 
demokraatia levikut põhjates kuumaks küttis ja nõndaviisi pahvatas: «Kui me kord juba oma 
põlised õigused kaotame, mister Blake, siis lubage mul küsida, mis meile veel järele jääb?» — 
mis te kostate selle peale, kui mister Franklin itaalia seisukohast vastab: «Meile jääb kolm 
asja, söör: armastus, muusika ja salat.»? Vähe sellest, et ta kogu seltskonda selletaoliste 
avaldustega jahmatas; kui tema iseloomu inglaslik külg parajal hetkel lagedale ilmus, siis 
kaotas ta oma välismaise lihvi, ja sattunud arstikutse teemale, naeruvääristas tohtreid nii 
otsekoheste väljenditega, et ajas isegi heasüdamliku väikese mister Candy raevu. 
Nendevaheline vaidlus sai alguse sellest, et mister Franklin oli sunnitud — ma olen 
unustanud, millega seoses — tunnistama, et ta on viimasel ajal öösiti väga halvasti maganud. 
Seepeale ütles mister Candy, et mister Franklini närvid on täiesti korrast ära ning et ta peaks 
jalamaid ühe ravikuuri läbi tegema. Mister Franklin vastas, et tema hinnangu järgi on 
ravimine täpselt sama mis pimedas kobamine. Mister Candy andis kärme vastulöögi ja lausus, 
et mister Franklin kobät> hoopis ise — kui tema enda väljendit kasutada — pimedas und 
otsides, ning et ainult arstiteadus võib aidata tal seda leida. Mister Franklin ei jäänud omalt 
poolt võlgu ja kuulutas, et ta on tihti kuulnud sellest, kuidas pimedad juhivad pimedaid, kuid 
et alles nüüd mõistab ta esmakordselt, mida see tähendab. Sel viisil, vastastikuste torgete ja 
löökidega, lasksid nad elavalt käia, kuni sattusid mõlemad hoogu — eriti mister Candy läks 
oma ametit kaitstes niivõrd ägedaks, et proua oli sunnitud vahele segama ja edasise 
vaidlemise ära keelama. See igati vajalik korraldus summutas seltskonna lõbususe lõplikult. 
Siin-seal küll puhkes vestlus veel minutiks või paariks, kuid selles puudus kahetsusväärsel 
kombel elavus ja säde. See pidu oli Saatanast (või teemandist) kaetatud, ning kõik tundsid 
kergendust, kui majaproua tõusis ja andis daamidele märku härrad veini jooma jätta. 

Olin just karahvinid vana mister Ablewhite'i ette (tema asendas majaisandat) ritta seadnud, 
kui terrassilt kostis heli, mis mind sundis sedamaid kõiki seltskondlikke kombeid unustama. 
Vahetasime mister Frankliniga, pilke — see oli india trummi kõla. Võisin meie igapäevase 
leiva nimel vanduda, et need olid silmamoondajad, kes pöördusid meie juurde tagasi, niipea 
kui Kuukivi uuesti majja oli toodud! 

Kui nad juba terrassi nurga tagant nähtavale ilmusid, komber-dasin ma välja, et neid minema 
ajada. Kuid õnnetuseks jõudsid kaks Kekutist minust ette. Nad vuhisesid terrassile nagu paar 
rakette, täis tulist .kihku näha, kuidas indialased oma kunsttükke teevad. Teised daamid 
Järgnesid neile ja härrad tulid samuti välja. Enne kui te oleksite jõudnud öelda: «Taevas 
hoidku!», tegid kelmid juba oma hommikumaiseid "kummardusi ja Kekutised musitasid kena 
väikest poissi. 

Mister Franklin asus miss Racheli kõrvale ja mina seadsin end tema selja taha. Kui meie 
kahtlused õiged olid, siis seisis ta seal, ilma et oleks tõde aimanudki, ja näitas indialastele 
teemanti oma kleidi rinnaesisel! 


Ma ei oska teile öelda, mis trikke indialased esitasid või kuidas nad seda tegid. Pean 
tunnistama, et osalt nurjunud lõuna pärast, osalt 

pahameelest nende kelmide tagasituleku üle just parajal hetkel, et kalliskivi oma silmaga 
näha, kaotasin ma mõneks ajaks pea. Mäletan, et esimene asi, mida ma jälle märkasin, oli 
India-ränduri mister Murthwaite'i äkiline esileastumine. Piki seisvatest või istuvatest 
daamidest ja härradest poolringi läks ta vaikselt silmamoondajate selja taha ning kõnetas neid 
ootamatult nende emakeeles. 

Kui ta oleks indialasi täägiga torganud, ka siis poleks nood vist rohkem võpatanud ega 
tiigrilikuma väledusega tema poole pöördunud kui nüüd, kohe tema esimeste sõnade peale. 
Järgmisel hetkel nad juba tervitasid teda kõige viisakamate ja lipitsevamate idamaiste 
kummardustega. Pärast seda, kui pooled olid, vahetanud mõned sõnad tundmatus keeles, 
tõmbus mister Murthwaite niisama vaikselt tagasi, kui ta oli ilmunud. Indialaste peamees, kes 
oli ühtlasi tõlk, pöördus uuesti näoga härraste poole. Panin tähele, et sellest hetkest peale, kui 
mister Murthwaite seda tüüpi kõnetas, oli tolle kohvikarva nägu halliks tõmbunud. Ta tegi 
majaprouale kummarduse ja teatas, et etendus on läbi. Kirjeldamatult pettunud Kekutised 
lasksid kuuldavale valju «Oo!», mis väljendas rahulolematust sellega, et mister Murthwaite 
etenduse peatas. Indialaste peamees pani käe alandlikult rinnale ja teatas veel kord, et 
silmamoondamine on lõppenud. Väike poiss käis ringi, müts käes. Daamid tõmbusid 
võõrastetuppa ja härrad (peale mister Franklini ja mister Murthwaite'i) läksid tagasi veini 
jooma. Mina koos lakeiga järgnesin indialastele, sest tahtsin veenduda, et nad meie valdustest 
ikka tõesti lahkuvad. 

Tulles tagasi läbi põõsastiku, tundsin tubakalõhna ning leidsin mister Franklini ja mister 
Murthwaitte'i (viimane suitsetas manila sigarit) puude vahel aeglaselt edasi-tagasi sammumas. 
Mister Franklin andis mulle märku, et ma nende juurde läheksin. 

«See ongi Gabriel Betteredge,» ütles mister Franklin mind suurele rännumehele esitledes, 
«vana teener ja meie perekonna sõber, kellest ma teile just praegu rääkisin. Kui ma tohin 
paluda, siis ehk kordaksite ka temale kõike seda, mida te äsja mulle selgitasite.» 

Mister Murthwaite võttis sigari suust ja nõjatus oma tülpinud viisil vastu puutüve. 

«Mister Betteredge,» alustas ta, «need kolm indialast on niisama palju silmamoondajad kui 
teie ja mina.» 

See oli uus üllatus! Küsisin muidugi rändurilt, kas ta on nende indialastega kunagi varem 
kohtunud. 

«Mitte kunagi,» vastas mister Murthwaite, «aga ma tean, mida kujutab endast tõeline india 
silmamoondamine. Kõik, mida te täna õhtul nägite, on selle väga halb ja saamatu matkimine. 
Kui kogu mu pikaajaline kogemus mind just päriselt alt ei vea, siis on need mehed kõrgest 
kastist — braahmanid. Ma süüdistasin neid maskeerumis.es, ja te nägite, kuidas see neile 
mõjus, olgugi et hindud oskavad hästi oma tundeid varjata. Nende käitumise taga peitub 
mingi saladus, mida ma ei oska seletada. Nad on kahel korral oma kastikuuluvuse ohvriks 
toonud —: esimene kord üle mere sõitmisega ja teine kord enda silmamoondajateks 
maskeerimisega. Sellel maal, kust nemad tulevad, on see tohutu ohver. Neid peab olema 
ajendanud mingi väga tõsine 

põhjus, ja mingi hoopis tavatu õigustus peab aitama neil kodumaale naasmisel kastikuuluvust 
uuesti jalule seada.» 

See lõi mind tummaks. Mister Murthwaite suitsetas oma sigarit edasi. Mister Franklin, 
loovinud veidi aega, nagu mulle näis, salamisi oma iseloomu erinevate külgede vahel, 
katkestas vaikuse järgmiste sõnadega: 

«Ma ei hakkaks teid, mister Murthwaite, tülitama perekondlike asjadega, mis ei saa teis huvi 
äratada ja mida ma perekonnaringist väljaspool kuigi meelsasti ei räägikski. Kuid pärast seda, 


mis te ütlesite, tunnen ma, et olen leedi Verinderi ja tema tütre huvides kohustatud teile 
midagi rääkima, mis võib teile võtme anda. See on muidugi omavaheline jutt; te olete 
kindlasti nii lahke ja peate seda silmas? » 

Sellise sissejuhatuse järel jutustas ta India-rändurile kõik, mida minagi Vabiseva Liiva ääres 
olin kuulnud. Isegi alati kõigutamatut mister Murthwaite'i haaras kuuldu sedavõrd, et ta laskis 
sigaril kustuda. 

«Noh, ja mida kostab selle peale teie kogemus?» küsis mister Franklin, kui oli lõpetanud. 
«Minu kogemus, mister Franklin Blake,» vastas rännumees, «kostab, et te olete rohkem kordi 
üle noatera eluga pääsenud kui mina, ja sellega on palju öeldud.» 

Nüüd oli mister Franklini kord imestada. . «Kas asi on tõesti nü hull?» küsis ta. 

«Minu arvates küll,» vastas mister Murthwaite. «Pärast seda, mida te mulle rääkisite, ei saa 
ma kahelda, et Aust Kuukivi tagasitoimeta-mine tema kohale India ebajumalakuju laubal 
põhjendab ja õigustab seda kastikuuluvuse ohverdamist, millele ma äsja viitasin. Need mehed 
ootavad sobivat juhust kassi kannatlikkusega ja kasutavad seda siis.tiigri julmusega. Ma ei 
kujuta ette, kuidas teil on õnnestunud nende käest pääseda,» lausus silmapaistev rändur uuesti 
sigarit süüdates ja teraselt mister Franklinile näkku vaadates. «Te toimetasite seda teemanti 
siin ja Londonis edasi-tagasi ja olete ikka veel elus! Proovigem seda seletada. Ma oletan, et 
mõlemal korral, kui te kalliskivi Londoni pangast välja võtsite, oli päevaaeg?» 

«Täiesti valge,» kinnitas mister Franklin. 

«Ja tänavatel palju inimesi?» 

«Palju.» 

«Te määrasite muidugi mingi kindla aja, mil pidite leedi Verin-deri majja saabuma? Jaamast 
siia on üksildane tee. Kas te pidasite kokkulepitud ajast kinni?» 

«Ei, ma tulin neli tundi enne'kokkulepitud aega.» 

«Lubage ennast selle talitusviisi puhul õnnitleda! Millal te teemandi siinse linna panka 
viisite?» 

«Ma viisin ta sinna tund aega pärast seda, kui olin ta siia toonud, 

ja kolm tundi enne, kui keegi mind siin kandis näha lootis.» j 

«Lubage ennast veel kord õnnitleda! Kas olite üksi, kui te kivi täna siia tõite?» 

«Ei. Juhtumisi sõitsin tagasi koos oma nõbude ja tallipoisiga.» 

«Lubage ennast kolmas kord õnnitleda! Kui peaksite kunagi tundma soovi reisida väljaspool 
tsivilisatsiooni piire, siis andke mulle teada, mister Blake, ja ma tulen koos teiega. Teil on 
Õnne.» 

Siinkohal segasin mina vahele. Sedasorti asi ei sobinud sugugi minu inglise põhimõtetega. 
«Te ei taha ometi öelda, söör,» küsisin ma, «et nad oleksid oma teemandi kättesaamiseks 
võinud mister Franklinilt elu võtta, kui ta neile selleks võimaluse oleks andnud?» 

«Kas te suitsetate, mister Betteredge?» päris rännumees vastu. 

«Jah, söör.» 

«Kas teile läheb eriti korda, mis saab teie piipu jäänud tuhast, kui te seda tühjendate?» 

«Ei, SÖÖr.» 

«Sellel maal, kust need mehed pärinevad, tähendab inimeselt elu võtta niisama vähe, kui teile 
tähendab tuhk piibust välja raputada. Kui nende ja selle teemandi vahel seisaks ka tuhat 
inimelu ja kui nad loodaksid, et saavad kõik need inimesed karistamatult tappa, siis nad seda 
ka teeksid. Kui te teada tahate, siis kastikuuluvuse ohvriks-toomine on Indias tõsine asi. Elu 
ohvrikstoomine ei ole aga üldse kõneväärt.» 

Seepeale avaldasin arvamust, et nad pole midagi muud kui röövmõrtsukate kamp. Mister 
Murthwaite avaldas oma arvamust — et see on imetlusväärne rahvas. Mister Franklin, kes ei 
avaldanud üldse mingisugust arvamust, tõi meid uuesti käsiloleva loo juurde. 

«Nad nägid Kuukivi miss Verinderi kleidi küljes,» lausus ta. «Mida teha?» 


«Seda, mida teie onu teha ähvardas,» vastas mister Murthwaite. «Kolonel Herncastle mõistis 
neid inimesi, kellega tal tuli tegemist teha. Saatke teemant homme (rohkem kui ühe mehe 
kaitse all) Amsterdami ja laske ta tükkideks lõigata. Tehke sellest ühe asemel pool tosinat 
teemanti. See on Kuukivi lõpp — ja see on ka salanõu lõpp.» 

Mister Franklin pöördus minu poole. 

«Midagi pole parata,» ütles ta. «Peame homme leedi Verinderiga rääkima.» 

«Miks mitte täna, söör?» küsisin ma. «Mis siis, kui indialased tagasi tulevad?» 

Mister Murthwaite vastas mulle enne, kui mister Franklin sõnagi jõudis lausuda. 

«Täna öösel ei riski indialased tagasi tulla,» ütles ta. «Nad ei kasuta peaaegu kunagi otseseid 
teid — liiati veel niisuguses asjas, kus kõige väiksemgi viga võib eesmärgi saavutamisele 
saatuslikuks saada.» 

«Aga mis siis, kui need kelmid on julgemad, kui te arvate, söör?» ei jätnud ma järele. 
«Sellisel juhul laske koerad lahti,» kostis mister Murthwaite. «Kas teil on õues suuri koeri?» 
«Kaks, söör. Mastif ja verekoer.» 

«Nendest piisab. Käesolevas ohtlikus olukorras, mister Betteredge, on mastif'il ja verekoeral 
üks suur eelis: pole tõenäoline, et neid häiriksid teie kõlbelised kõhklused seoses inimelu 
pühadusega.» 

Kui ta minu pihta selle viimase paugu pani, kandus võõraste-toast meie kõrvu 
klaveriklimberdamine. Mister Murthwaite viskas oma sigarijupi minema ja toetus mister 
Franklini käsivarrele, et daamide juurde tagasi minna. Läksin nende järel maja polole ning 
märkasin, et taevas tõmbub kiiresti pilve. Ka mister Murthwaite pani seda tähele. Üle õla 
minu poole vaadates lausus ta oma kuival pilklikul kombel: 

«Täna öösel, mister Betteredge, läheb indialastel vaja vihmavarje!» 

Mis temal viga nalja heita! Kuid mina ei olnud silmapaistev rännumees ning minu eluviis siin 
ilmas ei olnud mind viinud selleni, et ma oleksin kusagil võõrastes paikades keset 
varganägusid ja mõrtsukaid omaenese eluga mänginud. Läksin oma väikesesse tuppa, istusin 
higisena toolile ja murdsin abitult, pead, mida edasi teha. Seesuguste mõtetega oleks mõni 
teine mees ennast ehk palavikulise ärevuseni üles kütnud, mina aga toimisin teisiti. Panin 
piibu põlema ja võtsin kätte «Robinson Crusoe». 

Ma polnud seda veel viit minutitki lugenud, kui jõudsin hämmastava lõiguni — saja 
kuuekümne esimesel leheküljel —, mis kõlas järgmiselt: 

«Sest eks ole hirm hädaohu ees ikka tuhat korda hirmsam kui see oht ise, kui ta kord käes on, 
ja õnnetuse' eelaimus on ikka palju rängem kui õnnetus ise.» 

Kes pärast seda ikka veel «Robinson Crusoe'sse» ei usu, sellel peab küll mõni kruvi logisema 
või siis on ta upsakuse uttu eksinud! Asjatu vaev on talle midagi tõestada ja haletsus tuleks 
parem jätta mõne usaldavama hingega inimese jaoks. 

Mul hakkas juba teine piibutäis otsa lõppema ning ma imetlesin ikka veel sügavalt seda 
suurepärast raamatut, kui Penelope (kes oli teed serveerinud) tuli ettekandega võõrastetoast. 
Ta oli jätnud Keku-tised duetti laulma — sõnad algasid pika «oo»-ga ja muusikagi oli vastav. 
Ta oli tähele pannud, et proua tegi — meie mäletamise järgi esimest korda — vistimängus 
vigu. Ta oli märganud, et suur rännumees tukkus nurgas. Ta oli pealt kuulnud, kuidas mister 
Franklin mister Godfrey ja daamide heategevuse kui sellise arvel keelt teritas, ning ühtlasi 
täheldanud, et mister Godfrey andis hoopis ägedamalt vastu, kui temasugusele heasoovliku 
iseloomuga härrasmehele oleks sobinud. Ta oli näinud, kuidas miss Rachel justkui missis 
Threadgalli rahustas ning talle mõningaid päevapilte näitas, tegelikult aga saatis" mister 
Franklinile vargsi pilke, mida ükski taibukas toaneitsi hetkekski valesti mõista ei saanud. 
Mister Candy oli vahepeal võõrastetoast salapäraselt ära kadunud ja siis uuesti salapäraselt 
välja ilmunud ning mister Godfrey'ga vestlusse astunud. Üldiselt edenesid asjad paremini, kui 


meil lõunasöögi põhjal oli alust oodata. Kui suudaksime veel vaid tunnikese vastu pidada, 
annaks vana Isa" Aeg tõllad ette ja vabastaks meid lõpuks külalistest. 

Kõik siin maailmas kulub, ja isegi «Robinson Crusoe» lohutav 

mõju kulus pärast seda, kui Penelope mind üksi jättis. Ma muutusin jälle rahutuks ja 
otsustasin maja ümbruse veel enne vihma üle vaadata. Lakei asemel, kelle inimesenina oleks 
ükskõik millise ootamatu ohu korral kasutu olnud, võtsin kaasa verekoera. Selle peale, et tema 
nina võõrast haistab, võis kindel olla. Tegime tervele krundile Mngi peale, läksime välja tee 
peale — ning tulime tagasi niisama targalt, kui olime minnes: mitte kusagil polnud me 
avastanud midagi säärast nagu luurav inimolend. 

Tõldade Saabumine oleks otsekui vihma alguseks märku andnud. Vihma valas, nagu 
kavatseks sadama jääda terveks ööks. Kui mitte arvestada arsti, keda ootas kaarik, läks 
ülejäänud seltskond koju mugavalt katuse all — kinnistes tõldades. Väljendasin mister 
Candyle oma, kartust, et ta saab läbimärjaks. Vastuseks avaldas ta imestust, kuidas ma olen 
nii vanaks elanud ja ei tea, et arsti nahk on veekindel. Niiviisi sõitiski ta omaenese väikest 
nalja naerdes läbi vihma minema ja nii saime meie oma peokülalistest lahti. 

Järgmiseks tuleb jutustada selle öö juhtumistest. 


11. PEATÜKK 


Kui viimased külalised ära olid sõitnud, läksin tagasi halli ja leidsin Samueli seismas ootel 
Joogilaua juures. Proua ja miss Rachel tulid kahe härra saatel võõrastetoast. Mister Godfrey 
jõi veidi soodaveega brändit. Mister Frankiin ei joonud midagi. Ta võttis surmväsinud ilmel 
istet; ma oletan, et see sünnipäevalaua-vestlus oli ta ära vaevanud. 

Proua pöördus nende poole, et head ööd soovida, ning silmitses teraselt kõlvatu koloneli 
pärandust, mis säras tema tütre kleidil. 

«Rachel.» küsis ta, «kuhu sa kavatsed oma teemandi ööseks 

panna?» » 

Miss Rachel oli ülemeelikus tujus, just sellises meeleolus, kus räägitakse rumalusi ja raiutakse 
neid põikpäiselt, nagu oleks neil suur mõte sees. Seda olete ehk mõnikord märganud noorte 
tüdrukute juures, kui nad mõne muljeterohke päeva lõpul väga üleskruvitud on. Miss Rachel 
kuulutas kõigepealt, et ta ei tea, kuhu teemant panna. Siis ütles ta: «Muidugi tualettlauale, 
teiste asjade juurde.» Siis meenus talle, et teemant võib pimedas oma jubedat kuutaolist 
valgust kiirgama hakata — ja see võia teda öösel hirmutada. Talle tuli meelde India kapike, 
mis seisis tema elutoas, ning sedamaid otsustas ta panna India teemandi India kapikesse, et 
lasta kahel ilusal meretagusel esemel teineteist imetleda. Ema oli tütre mõttetut lobisemist 
sinnamaani vaikides kuulanud, nüüd aga segas vahele ja peatas ta. 

«Mu kallis, su India kapike ei käi lukus,» ütles proua. 

«Püha taevas, mamma!» hüüdis miss Rachel. «Kas siin on siis mõni hotell? Kas majas on 
vargaid?» 

Sellele veidrale mõtteavaldusele tähelepanu pööramata soovis proua härradele head ööd. 
Seejärel pöördus ta miss .Racheli poole ja suudles teda. «Miks sa ei võiks teemanti täna 
ööseks minu kätte hoiule anda?» küsis ta. 

Miss Rachel võttis selle ettepaneku vastu nii, nagu ta oleks ehk kümne aasta eest suhtunud 
ettepanekusse lahkuda oma uuest nukust. Proua mõistis, et sel õhtul pole võimalik temaga 
midagi arutada. «Tule homme hommikul kohe minu tuppa, Rachel,» ütles ta. «Mul on sulle 
midagi rääkida.» Nende viimaste sõnadega lahkus ta meist aeglasel sammul, mõeldes oma 
mõtteid, mille suunaga ta ilmselt ei olnud eriti rahul. 


Järgmisena soovis head ööd miss Rachel. Ta andis kõigepealt kätt mister Godfreyle, kes seisis 
halli teises otsas ning silmitses üht pilti. Siis tuh' ta tagasi mister Franklini juurde, kes istus 
ikka veel väsinult ja vaikides nurgas. 

Ma ei tea öelda, mis sõnu nad vahetasid. Aga kuna ma seisin meie suure, vanas tammepuust 
raamis peegli kõrval, siis nägin sellest, kuidas miss Rachel enne magama tippimist mister 
Franklini kingitud medaljoni kelmikalt põuest.välja libistas ja seda talle hetkeks näitas — 
naeratusega, millel oli kindlasti mingi eriline tähendus. See vahejuhtum kõigutas pisut mu 
usku oma selgesse mõistusesse. Hakkasin mõtlema, et Penelopel võis oma noore käskijanna 
kiindumuste suhtes siiski õigus olla. 

Niipea kui mister Frankliml jälle ka millegi muu kui ainult miss Racheli jaoks silmi- jätkus, 
märkas ta mind. Talle loomuomaste vahelduvate tujude sunnil oli ta juba ka indialaste suhtes 
meelt muutnud. 

«Betteredge,» ütles ca, «ma kaldun juba poolenisti arvama, et võtsin mister Murthwaite'i juttu 
seal põõsaste vahel liiga tõsiselt. Huvitav, kas ta ehk lihtsalt proovis meie peal mõnd oma 
rännumehe-lugu? Kas te mõtlete tõesti koerad lahti lasta?» 

«Ma võtan neil kaelarihmad ära, söör,» vastasin ma, «ja jätan neile võimaluse öösel vabalt 
ringi joosta, kui nad selleks mingit vajadust peaksid haistma.» 

«Hüva, Betteredge,» kostis mister Frankiin. «Eks siis näe, mida homme tuleb teha. Ma ei 
tahaks sugugi oma tädi hirmutada, ilma et selleks väga tungivat vajadust oleks. Head*ööd.» 
Kui ta mulle noogutas ja küünla võttis, et üles minna, nägi ta välja nii,kahvatu ja kurnatud, et 
julgesin talle soovitada une-eelset napsi — tilgakest brändit veega. Mister Godfrey, kes tuli 
nüüd halli teisest otsast meie poole, toetas mind. Ta keelitas mister Frank-linit kõige 
sõbralikumal moel, et too enne voodisse heitmist midagi jooks. 

Märgin need pisiasjad ära ainult sellepärast, et pärast kõike, mida ma sel päeval olin näinud ja 
kuulnud, tegi mulle head meelt veenduda meie kahe noorhärra endiselt heas läbisaamises. 
Näis, et nende sõnasõda (mida Penelope võõrastetoas kuulis) ja võistlus miss Racheli 
soosingu pärast ei olnud nende vahel tõsisemaid lahkhelisid tekitanud. Kuid muidugi olid nad 
mõlemad hea iseloomuga ja mõlemad 

ka seltskonnainimesed. Ning päris kindlasti on kõrgema positsiooniga inimestel see hea 
omadus, et nad ei ole nii riiakad kui ilma igasuguse positsioonita inimesed. 

Mister Franklin keeldus brändist ja veest ning läks koos mister Godfrey'ga ülemisele 
korrusele, sest nende toad paiknesid kõrvuti. Trepimademel aga muutis ta siiski meelt nagu 
tavaliselt — kas siis nõo pealekäimisel või mõtles ta ise ümber. «Võib-olla tuleb mul öösel 
tahtmine,» hüüdis ta mulle alla. «Saatke pealegi veidi brändit ja vett üles minu tuppa.» 
Saatsin Samueli seda viima, ja siis läksin välja ning päästsin koerad ketist lahti. 
Hämmastusest selle üle, et neid niiviisi ööajal vabaks lasti, kaotasid mõlemad koerad pea ja 
kargasid minu najale püsti nagu kutsikad. Kuid vihm jahutas nad peagi maha; nad lakkusid 
mõlemad natuke vett ja ronisid tagasi kuuti. Majja minnes panin tähele, et taevamärgid 
ennustasid ilma muutumist paremuse poole. Esialgu aga ladistas ikka veel tugevasti ja 
maapind oli täiesti läbi ligunenud. 

Käisime Samueliga nagu tavaliselt kogu maja läbi ja sulgesime kõik, mis sulgeda oli. Seekord 
vaatasin kõik ise üle, usaldamata midagi oma asetäitjale. Kui ma siis kesköö ja kella ühe vahel 
oma vanad kondid voodisse puhkama sain, olid maja uksed ja aknad viimaseni korralikult 
kinni. 

Arvatavasti olid selle päeva mured minu jaoks pisut liiast olnud. Igatahes oli sel ööl minulegi 
mister Franklini tõbi külge hakanud. Alles päikesetõusu ajal jäin lõpuks magama. Kogu selle 
aja, mis ma ärkvel lebasin, oli maja vaikne kui haud. Seda vaikust ei rikkunud ükski hääl 
peale vihmapladina ja kahina puulehtedes, kui hommikul kerge tuuleke puhuma nakkas. 


Ärkasin umbes pool kaheksa ja avasin akna ilusasse päikesepaistelisse hommikusse. Kui kell 
oli juba kaheksa löönud ja ma kavatsesin just minna ning koerad uuesti ketti panna, kuulsin 
äkki selja taga trepil ägedat seelikukahinat. 

Pöördusin ümber — ja trepist tormas alla Penelope nagu hullumeelne. «Isa, tule jumala pärast 
üles!» karjus ta. «Teemant on läinud!» 

«Oled sa arust ära?» küsisin talt. 

«Läinud!» vastas Penelope. «Läinud, ja keegi ei tea, kuidas! Tule üles ja vaata.» 

Ta tiris mu enda järel meie noore daami elutuppa, kust viis uks magamistuppa. Seal, oma 
magamistoa lävel, seisis miss Rachel, näost peaaegu niisama valge kui hommikukleit tema 
seljas. India kapikese mõlemad uksepooled olid pärani lahti. Üks laegas oli nii pikalt välja 
tõmmatud kui võimalik. 

«Vaata!» ütles Penelope. «Ma ise nägin, kuidas miss Rachel tee-mandi eile öösel sellesse 
laekasse pani.» 

Läksin kapikese juurde. Laegas oli tühi. 

«Kas see on tõsi, miss?» küsisin ma. 

Võõra pilgu ja võõra häälega vastas miss Rachel nagu mu tütargi: «Teemant on läinud!» 
öelnud need sõnad, tõmbus ta oma magamistuppa, sulges ukse ja keeras selle lukku. 

Enne kui me otsustada jõudsime, mida nüüd peale hakata, astus tuppa proua, kes oli oma tütre 
elutoas minu häält kuulnud ning tahtis teada, mis lahti on. Uudis teemandi kadumisest muutis 
ta justkui soolasambaks. Ta läks otse miss Racheli magamistoa ukse taha ja nõudis, et teda 
sisse lastaks. Miss Rachel laskis ta sisse. 

Järgmiseks jõudis kulutulena läbi maja leviv häire kahe härrani. 

Esimesena väljus oma toast mister Godfrey. Kui ta juhtunust kuulis, ei teinud ta muud, kui 
ajas käed jahmunult püsti, mis ei andnud eriti tunnistust tema loomupärasest vaimujõust. 
Mister Franklin, kelle selgele mõistusele ja nõuannetele olin nii kindlalt lootnud, tundus 
niisama abitu nagu tema nõbu, kui ta omakorda uudist kuulis. Ime küll, aga ta oli ennast 
lõpuks ometi hästi välja maganud, ja nagu ta ise ütles, selline harjumatu luksus nagu uni oli 
teda ilmselt juhmistanud. Kui ta aga oli alla neelanud tassitäie kohvi, mida ta jõi välismaise 
kombe järgi alati mõni tund enne hommikusööki, muutus tema vaim erksamaks, maksvusele 
pääses tema selgemõistuslik külg, ja ta võttis asja otsustavalt ning arukalt käsile. See toimus 
umbes järgmiselt. 

Kõigepealt laskis ta kutsuda teenijad ja andis käsu jätta kõik alumised uksed ja aknad (välja 
arvatud eesuks, mille ma olin avanud) täpselt nii, nagu need meist olid jäänud, kui me nad 
ööseks lukustasime. Järgmiseks tegi ta oma nõole ja mulle ettepaneku enne edasiste sammude 
astumist välja uurida, kas teemant ei ole kogemata kuhugi kukkunud — ütleme laeka taha 
kapinurka või laua alla, millel kapike seisis. Otsinud mõlemast kohast tulemusteta ja 
küsitlenud ka Penelopet, kellelt polnud võimalik teada saada midagi enamat kui see vähene, 
mida ta. juba mulle oli rääkinud, pani mister Franklin ette laiendada uurimist ka miss 
Rachelile ja saatis Penelope magamistoa uksele koputama. 

Leedi Verinder tuli koputuse peale välja ning sulges enda järel ukse. Hetk hiljem kuulsime, 
kuidas miss Rachel selle seestpoolt lukustas. Proua astus meie juurde äärmiselt õnnetu näoga 
ja suures segaduses. «Paistab, et teemandi kadumine on Rachelit sügavalt masendanud,» 
lausus ta mister Franklinile vastuseks. «Väga imelikul kombel ei taha ta sugugi sellest rääkida 
—isegi mitte minuga. Praegu on teil küll võimatu temaga kokku saada.» 

Sellise jutuga miss Rachelist muutis proua meid veelgi nõutumaks. Ise aga sai ta pärast vähest 
pingutust oma tavalise enesevalitsuse tagasi ning asus tavalise otsustavusega tegutsema. 
«Ega ei ole vist midagi parata?» küsis ta vaikselt. «Ega mul ei jää vist muud üle kui kutsuda 
politsei?» 


«Ja kõigepealt,» lisas mister Franklin teda sõnast haarates, «tuleb politseil kinni võtta need 
india silmamoondajad, kes siin eile esinesid. » 

Proua ja mister Godfrey (kes ei teadnud, mida mister Franklin ja mina teadsime) võpatasid ja 
tegid suured silmad. 

«Mul ei ole praegu aega seletama hakata,» jätkas mister Franklin. «Võin teile ainult öelda, et 
kindlasti varastasid teemandi india-lased. Andke mulle soovituskiri ühe Frizinghalli 
kohtuniku jaoks,» ütles ta proua poole pöördudes, «teatage talle lihtsalt, et ma esindan teie 
huvisid ja soove, ja lubage mul sellega otsekohe minema sõita. Võimalus vargaid kinni püüda 
võib sõltuda sellest, et me ei raiska ühtki minutit asjatult.» (Nota bene: oli see nüüd prantsuse 
või inglise külg, igatahes paistis praegu esiplaanil olevat mister Franklini õige külg. Ainus 
küsimus oli, kui kauaks see nii jääb.) 

Ta asetas sulepea, tindi ja paberi oma tädi ette, kes (nagu mulle näis) kirjutas mister Franklini 
soovitud kirja pisut vastumeelselt. Kui oleks olnud võimalik sellisele asjale nagu kahekümne 
tuhande naelase kalliskivi kadumine läbi sõrmede vaadata, siis ma usun, et — arvestades 
proua hinnangut surnud vennale ja umbusku temalt tulnud sünnipäevakingi suhtes — tema 
isiklikult oleks lausa kergendust tundes lasknud varastel Kuukiviga takistamatult minema 
pääseda. 

Läksin koos mister Frankliniga välja tallide juurde ning juhust kasutades küsisin temalt, 
kuidas oli indialastel (keda ma muidugi niisama nutikalt nagu temagi kahtlustasin) võimalik 
olnud, majja pääseda. 

«Üks neist võis peoseltskonna lahkumise saginas halli lipsata,» vastas mister Franklin. «Võib- 
olla oli ta diivani all, kui mu tädi ja Rachel arutasid, kuhu teemant ööseks panna. Tal tarvitses 
vaid oodata, kuni maja vaikseks jäi, ja seal see Kuukivi siis kapikeses oligi, ole ainult lahke ja 
võta.» Lausunud need sõnad, hõikas ta talli-poisile, et see värava avaks, ja kappas minema. 
See tundus tõesti ainus mõistlik seletus olevat. Aga kuidas oli varas toime tulnud majast 
põgenemisega? Kui ma pärast tõusmist eesust avama läksin, leidsin selle lukus ja riivis, nagu 
olin ta öösel jätnud. Mis puutub teistesse ustesse ja akendesse, siis need olid kõik siiamaani 
kõvasti ja kindlalt kinni, kõneldes ise enda eest. Ja siis veel koerad! Kui ka oletada, et varas 
mõnest ülemisest aknast alla hüppas, — kuidas pääses ta koerte käest? Kas tal oli nende jaoks 
kaasas mürgitatud liha? Just siis, kui see kahtlus mulle pähe turgatas, tormasid koerad ise 
nurga tagant minu poole, tõugates teineteist märjas rghus pikali ning olles niivõrd terved ja 
eluvaimu täis, et mul oli nende vaigistamise ja kettipanemisega tükk tegemist. Mida rohkem 
ma asja omas mõttes vaagisin, seda vähem mister Franklini seletus mind rahuldas. 

Me sõime hommikust — ükskõik mis majas ka ei juhtuks, röövimine või mõrv, see ei loe, 
hommikust tuleb ikka süüa. Kui olime lõpetanud, laskis armuline proua mind kutsuda, ning 
ma olin sunnitud talle kõik ära rääkima, mida olin seni indialaste ja nende salanõu kohta 
varjanud. Kuna ta oli vapper naine, siis sai ta minu jutu esimesest ehmatavast mõjust varsti 
üle. Tema tütar paistis tal hoopis enam muremõtteid põhjustavat kui paganlikud kelmid ja 
nende 

sepitsused. «Te ju teate, kuivõrd omapärane on Rachel ja kui väga tema käitumine mõnikord 
erineb teiste tüdrukute omast,» sõnas proua. «Kuid mitte ealeski varem ei ole ma teda näinud 
nii veidra ja endassetõmbununa kui praegu. Tundub, nagu oleks ta oma kalliskivi kadumise 
pärast peaaegu aru kaotanud. Kes oleks võinud arvata, et see jube teemant nii lühikese aja 
jooksul tema üle sellise mõju saavutab!» 

See oli tõesti imelik. Üldiselt võttes polnud miss Rachel igasuguste lelude ja ehteasjakeste 
Järele sugugi nii hull nagu enamik noori tütarlapsi. Ja ometi püsis ta ikka veel lohutamatult 
oma magamistoas luku taga. õigluse nimel tuleb lisada, et ta polnud majas ainuke, kes oli 
rööpast välja viidud. Näiteks mister Godfrey: kuigi ameti poolest midagi ülemlohutaja taolist, 


ei osanud ta ilmselt endagagi midagi peale hakata. Tal puudus seltskond, kes teda oleks 
lõbustanud, ning tal ei avanenud ka võimalust katsetada miss Racheli peal oma kogemusi 
õnnetute naiste lohutamisel, ja nii ta siis hulkus majas ja aias sihitult ning rahutult sinna- 
tänna. Ta ei suutnud otsusele jõuda, kuidas oleks sobilik pärast meid tabanud õnnetust käi- 
tuda. Kasta pidi praeguses olukorras vabastama perekonna vastutusest tema kui külalise eest 
— või pidi ta igaks juhuks paigale jääma, sest isegi tema tagasihoidlikest teenetest võis ehk 
kasu olla? Lõpuks otsustas ta, et säärase iseäraliku perekondliku häda korral on viimane 
käitumisviis võib-olla kombekohasem ja teisi arvestavam. Raskused näitavad, mis puust üks 
mees tegelikult on. Kui raskused mister Godfrey proovile panid, ilmnes, et ta on pehmemast 
materjalist, kui ma olin arvanud. Mis naisteenijatesse puutub, siis nemad — välja arvatud 
Rosanna Spearman, kes hoidus omaette — hakkasid nurkades sosistama ja igat pisiasja 
kahtlustavalt piidlema, nagu on sel inimsoo nõrgemal poolel kombeks, kui majas midagi 
erakorralist sünnib. Tunnistan, et olin ka ise kärsitu ja pahur. See neetud Kuu-kivi oli meid 
kõiki justkui ära vahetanud. 

Veidi enne kella ühtteist jõudis mister Franklin tagasi. Nähtavasti oli tema otsustav külg 
vahepeal olukorrast tingitud pinge all järele andnud. Ta oli meist lahkunud kapates, tagasi tuli 
ta sammu sõites. Kui ta ära läks, oli ta rauast. Kui ta tagasi tuli, oli ta vatti täis topitud ja nii 
lõtv kui üldse võimalik. 

«Noh,» küsis armuline proua, «kas politsei tuleb?» 

«Jah,» vastas mister Franklin, «mulle lubati, et inspektor Seegrave teie kohalikust politseist ja 
tema kaks alluvat tulevad voorimehega järele. Puhas vormitaide! Lugu on lootusetu!» 

«Mis, kas indialased on põgenema pääsenud, söör?» küsisin ma. 

«Vaesed halvasti koheldud indialased on kõige ülekohtusemal kombel vanglasse pandud,» 
kostis mister Franklin. «Nad on ilmsüütud nagu sündimata lapsed. Minu oletus, et üks neist 
oli majas peidus, osutus niisama põhjendamatuks nagu mu teisedki oletused. On kindlaks 
tehtud,» jätkas mister Franklin, suure naudinguga omaenese saamatust esile tuues, «et see oli 
lihtsalt võimatu.» 

Hämmastanud meid selle täiesti uue pöördega Kuukivi loos, 

võttis meie noorhärra oma tädi palvel istet ja selgitas asja lähemalt. 

Ilmnes, et tema otsustav külg oli kuni Frizinghallini vastu pidanud. Ta oli kogu loo 
rahukohtunikule ette kandnud ja see oli jalamaid politsei kutsunud. Esimesed järelepärimised 
indialaste kohta näitasid, et nood ei olnud katsetki teinud linnast lahkuda. Edasine politseinike 
küsitlemine tõendas, et kõiki kolme koos poisiga oli nähtud eelmisel õhtul kella kümne ja 
üheteistkümne vahel Frizinghalli tagasi pöördumas — mis (võttes arvesse vahemaid ja 
kellaaegu) tõendas ka seda, et nad olid pärast etendust meie terrassil otseteed linna läinud. 
Veelgi hiljem, keskööl, oli politseil vaja olnud läbi otsida lihtne üürimaja, kus nad peatusid, 
ning neid kolme, koos väikese poisiga nagu tavaliselt, nähti uuesti. Varsti pärast keskööd olin 
ma ise maja kindlalt lukustanud. Selgeimaid tõendeid indialaste kasuks ei saanud olla. 
Kohtunik oli öelnud, et senini pole alust neid isegi kahtlustada. Kuid oli võimalik, et kui 
politsei asja uurima hakkab, siis avastatakse midagi ka silmamoondajate kohta, ja seepärast 
katsub kohtunik indialasi meie käsutuses hoida, pannes nad kelmide ning hulgustena nädalaks 
ajaks luku ja riivi taha. Nad olid linnas teadmatusest midagi korda saatnud (olen unustanud, 
mida nimelt), mille põhjal neid sai kuidagimoodi kohtulikule vastutusele võtta. Iga inimlik 
institutsioon (kaasa arvatud õigusnormid) annab veidi venima, kui ainult õigesti tõmmata. 
Auväärne kohtunik oli leedi Verinderi vana sõber — ja niipea kui kohus täna hommikul uksed 
avas, «mõisteti» indialased nädalaks ajaks vangi. 

Selline oli mister Franklini ülevaade sündmustest Frizinghallis. India võti kadunud kalliskivi 
saladuse avamiseks oli nüüd nähtavasti meie käes murdunud. Kui aga silmamoondajad süütud 
olid, siis kes, taeva pärast, oli Kuukivi miss Racheli laekast võtnud? 


Kümme minutit hiljem jõudis inspektor Seegrave meie lõpmatuks kergenduseks kohale. Ta 
teatas, et oli terrassil möödunud päikese käes peesitavast mister Franklinist (arvatavasti oli 
temas itaalia külg võimust võtnud), kes hoiatas temast mööduvaid politseinikke, et .juurdlus 
on lootusetu, — enne kui juurdlus üldse oli alanud. 

Meie perekonna olukorras oli Frizinghalli inspektor kõige lohutavam politseiametnik, keda 
võis näha soovida. Mister Seegrave oli pikk, tüse ja sõjaväeliste maneeridega. Tal oli tore 
käskiv hääl, ülimalt otsustav silmavaade ja uhke vormikuub, mida kaunistas nahk-kaeluseni 
wulatuv ilus nööbirida. «Mina olen just see mees, keda te vajate!» oli kirjutatud üle kogu tema 
näo, ning ta käsutas oma kaht alluvat politseinikku rangusega, mis meid kõiki veenis, et tema 
juba nalja ei mõista. 

Ta alustas sellest, et tegi ringkäigu maja ümber ja sees, ning selle ülevaatuse põhjal järeldas 
ta, et väljastpoolt ei olnud mingeid vargaid meile sisse tunginud; järelikult pidi röövimise 
korda saatma mõni majaline. Katsuge ise kujutleda, millisesse meeleollu sattus teenijaspere, 
kui see ametlik seisukoht nende kõrvu jõudis. Inspektor otsustas kõigepealt «buduaari» läbi 
uurida ning pärast seda teenijad üle kuulata. Samal ajal seadis ta ühe oma meestest valvesse 
trepile, mis 

teenijate magamistubadesse viis, käskides tollel kuni edasiste korraldusteni mitte ühtegi majas 
viibijat endast mööda lasta. 

Selle viimase korralduse peale läksid inimsoo nõrgema poole esindajad täiesti arust ära. 
Naised hüppasid oma nurkadest välja, pühkisid täies koosseisus trepist üles miss Racheli 
tuppa (seekord laskis ka Rosanna Spearman end kaasa viia), tormasid inspektor Seegrave'i 
juurde ning nõudsid kõik ühtviisi süüdlasliku ilmega, et ta kohe ütleks, keda nende hulgast ta 
kahtlustab. 

Härra inspektor oli ilmselt olukorra kõrgusel: ta vaatas neile otsustaval pilgul vastu ja 
heidutas neid oma sõjaväelasehäälega. 

«No kuulge, naised, minge nüüd kõik viimaseni uuesti alla. Ma ei luba teil siin tungelda. 
Vaadake!» ütles inspektor äkki, osutades miss Racheli ukse välisserval — just luku all — 
kohale, kus maalingu värv oli pisut laiali aetud. «Vaadake, mis pahandust teie seelikud juba 
on teinud. Välja siit! Välja siit!» Rosanna Spearman, kes oli temale ja ka väikesele määritud 
kohale uksel kõige lähemal, näitas kuulekuses teistele eeskuju ning lipsas sedamaid tagasi 
oma töö juurde. Teised läksid tema järel välja. Inspektor lõpetas toa ülevaatuse, ja 
saavutamata mingeid tulemusi, küsis minult, kes oli röövimise esimesena avastanud. Minu 
tütar oli selle esimesena avastanud. Saadeti minu tütre järele. 

Härra inspektor käitus Penelopega algul vähekese liiga teravalt. «Noh, neiu, pange tähele, mis 
ma ütlen, — ja vaadake, et te tõtt räägite.» Penelope lõi otsekohe pahameelest põlema. «Mind 
pole kunagi valetama õpetatud, härra politseinik! Ja kui isa saab seal seista ja rahulikult pealt 
kuulata, kuidas mind valskuses ja varastamises süüdistatakse, mu oma magamistuppa ei lasta 
ning mu hea nimi ära võetakse — see ainus, mis on vaesele tüdrukule jäänud —, siis pole ta 
küll see hea isa, kelleks ma teda olen pidanud!» Minu poolt õigeaegselt lausutud sõna muutis 
Penelope ja Seadusesilma vahelise läbisaamise paremaks. Küsimused ja vastused läksid 
libedalt ning ei andnud märkimisväärseid tulemusi. Mu tütar oli näinud, kuidas miss Rachel 
teemandi öösel viimase toiminguna kapikese laekasse pani. Järgmisel hommikul kell kaheksa 
oli ta läinud miss Rachelile tassi teed viima ja leidnud laeka lahtise ning tühjana. Seepeale oli 
ta majas häiret tõstnud — ja sellega Penelope tunnistused lõppe-sidki. 

Edasi palus härra inspektor võimalust kokku saada miss Racheli endaga. Penelope andis tema 
palve läbi ukse edasi. Vastus jõudis meieni samal teel. «Mul pole sellele politseinikule midagi 
öelda — ma ei saa kedagi vastu võtta.» Seda vastust kuuldes paistis meie kogenud politseinik 
niisama üllatunud kui solvunud olevat. Ütlesin talle, et meie preili on haige, ning palusin tal 
veidi kannatada ja temaga hiljem kõnelda. Seejärel läksime uuesti trepist alla ning kohtasime 


mister Godfrey't ja mister Franklinit, kes parajasti läbi halli sammusid. Kahel härrasmehel kui 
majas viibijatel paluti öelda, kas nad oskavad asjale mingit valgust heita. Kumbki ei teadnud 
midagi. Kas nad olid möödunud ööl mingit kahtlast müra kuulnud? Nad ei olnud midagi 
kuulnud peale vihmapladina. Kas mina, kes ma lebasin ärkvel 

kauem kui kumbki neist, ei kuulnud midagi? Ei midagi! Vabanenud ülekuulamisest, sosistas 
mister Franklin (kes oli ikka veel seisukohal, et meie raskused on lootusetud) mulle: «Sellest 
mehest pole meil vähimatki abi. Inspektor Seegrave on eesel.» Mister Godfrey, vabanenud 
omakorda, sosistas mulle: «Ilmselt väga asjatundlik mees, Betteredge! Mul on temasse 
äärmiselt suur usk!» Nii palju, kui on inimesi, nii palju on arvamusi, nagu on öelnud keegi 
vanaaja mees juba ammu enne mind. 

Härra inspektori järgmine ettevõtmine viis ta tagasi «buduaari», mina ja mu tütar tal kannul. 
Seekord tahtis ta teada saada, kas mõni mööbliese on öösel oma tavaliselt kohalt ära nihutatud 
— ilmselt polnud toa eelmine ülevaatus küllalt põhjalik, et ta selles küsimuses täiele selgusele 
oleks jõudnud. 

Kui me ikka veel toolide ja laudade vahel nuuskisime, avanes järsku magamistoa uks. Olles 
enne keeldunud kedagi sisse laskmast, tuli miss Rachel nüüd meie hämmastuseks omal tahtel 
välja. Ta võttis toolilt oma aiakübara ja läks siis järgmise küsimusega otse Penelope juurde: 
«Kas mister Franklin Blake saatis sind täna hommikul teatega minu juurde?» 

«Jah, miss.» 

«Ta soovis ju minuga rääkida, eks ole?» 

«Jah, miss.» 

«Kus ta praegu on?» 

Kuuldes all hääli, vaatasin aknast välja ning nägin meie kahte härrasmeest terrassil edasi- 
tagasi kõndimas. Vastates tütre eest, laususin ma: «Mister Franklin on terrassil, miss.» 
Lausumata rohkem ühtki sõna ja pööramata vähimatki tähelepanu härra inspektorile, kes 
püüdis teda kõnetada, lahkus miss Rachel surnukahvatuna ning kummaliselt omaenese 
mõtetesse süyenenuna toast ja läks oma nõbude juurde terrassile. 

Ehkki see minu poolt tähendas vajakajäämist aupaklikkuses, tähendas lünka heades 
kommetes, ei suutnud ma mingi hinna eest hoiduda aknast välja vaatamast, kui miss Rachel 
all härradega kohtus. Ta läks mister Franklini juurde, nagu polekski ta märganud mister 
Godfrey't, kes tõmbus seepeale tagasi ja jättis nad kahekesi. Paistis, et miss Rachel kõneles 
mister Frankliniga ägedal toonil. Jutuajamine kestis üsna lühikest aega, ja otsustades mister 
Franklini näo järgi (niivõrd kui ma seda aknast nägin), hämmastas teda ilmselt kirjeldamatult. 
Nad olid veel koos, kui armuline proua terrassile ilmus. Miss Rachel märkas teda, ütles mister 
Franklinile lõpetuseks veel paar sõna — ja läks kähku majja tagasi, enne kui ema tema juurde 
jõudis. Proua, kes oli ise imestunud ja märkas ka mister Franklini suurt imestust, kõnetas teda. 
Mister Godfrey läks nende juurde ja rääkis samuti midagi. Mister Franklin kõndis veidi maad 
nende kahe vahel, jutustades neile, nagu ma oletan, mis oli juhtunud, sest mõlemad jäid mõne 
sammu järel seisma nagu äkilisest jahmatusest rabatud. Olin jõudnud näha just niipalju, kui 
elutoa uks ägedalt lahti tõmmati. Tormakas ning vihane miss Rachel marssis raevukal 

pilgul, põsed hõõgumas, kiiresti oma magamistoa poole. Härra inspektor tegi veel kord katset 
teda küsitleda. Miss Rachel pöördus magamistoa uksel inspektori poole. «Mina pole teid siia 
kutsunud!» karjus ta ägedalt. «Mina teid ei vaja. Minu teemant on kadunud. Ei teie ega keegi 
teine leia seda enam kunagi!» Nende sõnadega läks ta tuppa ja keeras ukse meie nina ees 
lukku. Penelope, kes sellele kõige lähemal seisis, kuulis, kuidas ta selsamal hetkel, kui ta jälle 
üksi oli, nutma puhkes. 

Ühel hetkel raevus, järgmisel pisarates! Mida see tähendas? 


Ma ütlesin inspektorile, et see näitab, kuivõrd endast väljas on miss Rachel oma kalliskivi 
kadumise pärast. Kuna perekonna au oli mulle tähtis, siis kurvastas mind, et meie noor daam 
ennast kas või politseiametniku juuresolekul unustas, ning ma püüdsin teda niisiis parimal 
kombel välja vabandada. Sisimas aga olin ma miss Racheli ebatavalisest väljendusviisist ja 
käitumisest sõnulseletamatus segaduses. Lähtudes sellest, mida ta magamistoa uksel ütles, 
võisin üksnes järeldada, et politsei kutsumine oli teda hingepõhjani solvanud, ning mister 
Franklini hämmastust terrassil põhjustas teravus, millega miss Rachel talle (kui isikule, kes 
politsei kohaletoomises peamiselt kaastegev oli olnud) selles suhtes oma arvamust avaldas. 
Kui see oletus aga õige oli, siis miks, kaotanud teemandi, peaks tal midagi selle vastu olema, 
et majas viibivad just need inimesed, kelle ülesandeks on kõik teha, et ta teemandi tagasi 
saaks? Ja kuidas, taeva pärast, võis tema teada, et Kuukivi enam kunagi ei leita? 

Asjade praeguse seisu juures ei olnud lootust üheltki majas viibijalt neile küsimustele mingit 
vastust saada. Mister Franklin näis pidavat auasjaks mitte korrata ühelegi teenrile —. isegi 
mitte nii ammusele teenrile kui mina — seda, mida miss Rachel talle terrassil oli öelnud. 
Mister Godfrey, kellele kui härrasmehele ja sugulasele mister Franklin tõenäoliselt asja oli 
usaldanud, austas seda usaldust, nagu oligi tema kohus. Armuline proua, kes oli kahtlemata 
samuti saladusse pühendatud ning kes ainsana miss Racheli juurde pääses, tunnistas avalikult, 
et ei saa temast sugugi aru. «Sa ajad mind hulluks, kui sa teemandist räägid!» Sõnagi sellest 
rohkem ei suutnud kogu tema emalik mõjuvõim miss Rachelilt välja meelitada. 

Nõnda siis olimegi ummikus miss Racheli suhtes — ja Kuukivi suhtes samuti. Esimese puhul 
oli proua võimetu meid aitama. Teise puhul (nagu te kone ise otsustada võite) lähenes mister 
Seegrave kiiresti ühe täiesti nõutu inspektori seisundile. 

Nuhkinud terve «buduaari» läbi, ilma et ta mööbliesemete suhtes midagi oleks avastanud, 
pöördus meie kogenud politseinik minu poole pärimisega, kas teenijad üldiselt teadsid või ei, 
kuhu teemant ööseks pandi. 

«Kõigepealt, söör,» vastasin ma, «teadsin mina, kuhu see pandi. Lakei Samuel teadis samuti, 
sest ta viibis parajasti hallis, kui arutati, kus tuleks teemanti öösel hoida. Nagu mu tütar teile 
juba ütles, teadis ka tema. Samuel või Penelope võisid seda rääkida teistelegi teenijatele — 
või nood võisid seda juttu ise läbi halli kõrvalukse pealt kuulda, sest see uks võis tagatrepi 
poole lahti olla. Kõige järgi, 

mis ma oskan öelda, võis igaüks majas teada, kus see kalliskivi möödunud ööl asus.» 

Mu vastus jättis härra inspektori kahtlustustele üsna laia pinna ning ta püüdis seda kitsamaks 
muuta, paludes mul järgmiseks teenijaid iseloomustada. 

Mõtlesin kohe Rosanna Spearmanile. Kuid polnud ei mu kohus ega soov suunata kahtlust 
vaese tüdruku peale, kelle ausus oli kogu selle aja, mis mina teda tundsin, väljaspool kahtlust 
olnud. Parandusmaja matroon oli leedi Verinderile tema kohta öelnud, et tüdruk kahetseb 
siiralt ja on läbinisti usaldusväärne. Inspektori asi oli kõigepealt tema kahtlustamiseks põhjus 
leida, ja siis, aga mitte enne, oleks minu kohus olnud talle rääkida, kuidas see tüdruk meie 
proua teenistusse sattus. 

«Kõigile meie inimestele võib anda suurepärase iseloomustuse,» vastasin ma. «Ja kõik on 
õigustanud seda usaldust, mida nende perenaine neile on osutanud.» Pärast seda ei jäänud 
mister Seegrave'il muud üle kui tööle asuda ning ise teenijate iseloomud käsile võtta. 
Üksteise järel kuulati teenijaA üle ning peagi selgus, et ühelgi neist ei ole midagi öelda — ja 
nad teatasid seda (vähemalt mis naistesse puutus) paljusõnaliselt ning oma magamistubade 
valve alla panemise pärast väga vihaselt. Kui kõik teised tagasi teenijate poolele saadeti, siis 
kutsuti Penelope ja kuulati ta veel teist korda eraldi üle. 

Ilmnes, et mu tütre väike pahameelepurse «buduaaris» ja valmisolek mõelda, et teda 
kahtlustatakse, olid inspektor Seegrave'ile halva mulje jätnud. Nähtavasti püsis tal ka meeles, 
et Penelope oli olnud viimane, kes teemanti öösel nägi. Kui teine ülekuulamine läbi sai, tuli 


mu tütar minu juurde tagasi tulivihasena. Enam ei olnud mingit kahtlust — politseinik oli talle 
sama hästi kui öelnud, et tema on varas! Ma ei suutnud kuidagi uskuda, et mister Seegrave 
(lähtudes mister Franklini vaatenurgast) siiski niisugune eesel võiks olla. Ent kuigi ta otse 
midagi ei öelnud, ei olnud see pilk, millega ta mu tütart vaatas, just eriti meeldiv. Püüdsin 
vaesel Penelopel aidata sellest naeruga üle saada, väites, et asi on tõsiselt võtmiseks liiga 
naeruväärne — mida see ka kindlasti oli. Südamepõhjas aga, ma kardan, olin küllalt rumal, et 
ka ise vihastuda. Ajas ju ikka hinge täis kah, tõepoolest. Mu tütar istus üsna murest murtuna 
nurgas, põll näo ees. See oli temast rumal, ütlete teie; ta oleks võinud oodata, kuni inspektor 
teda avalikult süüdistab. Nojah, õiglase ja tasakaaluka inimesena pean ma seda möönma. 
Siiski oleks härra inspektor võinud meeles pidada... aga polegi tähtis, mida ta oleks võinud 
meeles pidada. Võtku teda vanafühi! 

Juurdluse järgmine ning viimane samm viis asjad, nagu öeldakse, kriisini. Inspektoril 
oli'jutuajamine (mille juures ma viibisin) armulise prouaga. Teatanud, et teemandi pidi 
olemaAvõtnud keegi majaustest, palus ta endale ja oma meestele luba teenijate toad ja 
isiklikud kastid kohe läbi otsida. Mu hea käskijanna kui suuremeelne ning hästikasvatatud 
daam keeldus laskmast meid kohelda nagu vargaid. «Ma ei nõustu iial, et mu majas 
töötavatele ustavatele teenijatele 

tasutaks kõige eest, mida ma neile võlgnen, sellise kohtlemisega,» ütles ta. 

Härra inspektor kummardas ja heitis mulle pilgu, mis selgesti kõneles: «Milleks te mind siis 
üldse palkasite, kui te mul nüüd niiviisi käed kinni seote?» Teenijaspere ülemana tundsin ma 
kohe, et kui tahame mõlema poole suhtes õiglased olla, ei tohi me oma perenaise 
suuremeelsust ära kasutada. «Täname alandlikult, armuline proua,» kostsin ma, «aga me 
palume luba teha seda, mis on praegusel juhul õige, ja anda oma võtmed üle. Kui Gabriel 
Betteredge eeskuju näitab,» ütlesin ma inspektor Seegrave'i uksel peatades, «siis luban teile, 
et ülejäänud teenijad toimivad samamoodi. Alustuseks on siin minu võtmed!» Proua võttis mu 
käe ja tänas mind pisarsilmil. Jumal küll, mis ma oleksin sel hetkel andnud õiguse eest 
inspektor Seegrave pikali virutada! 

Nii nagu ma teiste teenijate eest olin lubanud, järgisidki nad minu eeskuju, mis oli neile küll 
muidugi väga vastukarva, kuid nad nõustusid siiski minu seisukohta omaks võtma. Naised 
pakkusid tõelist vaatepilti, kui politseinikud nende asjades «sorisid. Kokal oli selline ilme, 
nagu võiks ta härra inspektori elusast peast lahtisel tulel ära küpsetada, ja ülejäänud naiste 
näod näitasid, et kui ta juba küps oleks, võiksid nemad ta rahumeeli nahka pista. 

Kui läbiotsimine oli toime pandud ja teemanti ega mingit märkigi sellest muidugi ei leitud, 
eraldus inspektor Seegrave minu väikesesse tuppa, et endamisi aru pidada, mis edasi teha. 
Tema ja ta mehed olid nüüd juba mitu tundi majas viibinud, kuid selles suhtes, kuidas 
Kuukivi ära oli võetud ja keda me oleksime pidanud kahtlustama, polnud me tolligi edasi 
nihkunud. 

Sel ajal kui politseiinspektor ikka veel üksinduses mõtteid mõlgutas, kutsuti mind mister 
Franklini juurde raamatukogutuppa. Just siis, kui mu käsi ukselinki puudutas, avati see äkki 
seestpoolt ja minu kirjeldamatuks hämmastuseks astus toast välja Rosanna Spearman! 

Pärast raamatukogu hommikust pünkimist ja puhastamist polnud ei esimesel ega teisel 
toatüdrukul ülejäänud päeva jooksul sinna mingit asja. Peatasin Rosanna Spearmani ja 
süüdistasin teda otsekohe kodukorra rikkumises. 

«Mida sa sellisel ajal raamatukogust otsid?» pärisin ma. 

«Mister Franklin Blake oli üleval ühe oma sõrmuse maha pillanud,» vastas Rosanna, «ja ma 
käisin siin seda talle ära toomas.» Niiviisi vastates lõi tüdruk üleni õhetama, heitis siis pea 
kuklasse ja kõndis minema, näol tähtis ilme, mida ma kuidagi ei osanud seletada. Kahtlemata 
oli majas toimuv kõik naisteenijad vähem või rohkem rööpast välja viinud, kuid ükski neist ei 
käitunud risti vastu oma loomusele, nagu Rosanna nüüd nähtavasti tegi. 


Leidsin mister Franklini raamatukogus laua taga kirjutamas. Niipea kui ma sisse astusin, küsis 
ta, kas oleks võimalik raudteejaama pääsemiseks sõidukit saada. Tema hääletoonist oli mulle 
kohe selge, et nüüd oli kord jällegi otsustava külje käes. Vatist mees oli kadunud ja minu ees 
istus uuesti rauast mees. 

«Kas lähete Londonisse, söör?» küsisin ma. 

«Lähen Londonisse telegrafeerima,» vastas mister Franklin. «Ma tegin tädile selgeks, et me 
vajame appi targemat pead kui inspektor Seegrave'i oma, ning sain temalt loa saata isale 
telegramm. Isa tunneb politseivalitsuse ülemat ja küll see juba leiab õige mehe, kes tee-mandi 
mõistatuse lahendaks. Muuseas, kui jutt kord juba mõistatustele läks,» jätkas mister Franklin 
häält tasandades, «siisenne kui te tallide juurde lähete, on mul teile veel midagi öelda. Ärge 
sellest esialgu kellelegi sõnakestki hingake, aga emba-kumba, kas ei ole Rosanna Spearman 
täie mõistuse juures või ma kardan, et ta teab Kuukivist rohkem, kui ta teadma peaks.» 

Ma ei oskagi õieti öelda, kas need sõnad mind enam jahmatasid või kurvastasid. Oleksin ma 
noorem olnud, siis oleksin võinud seda ka mister Franklinile tunnistada. Kuid vanast peast 
sugeneb teile üks suurepärane harjumus. Neil puhkudel, kus te ei oska kindlat seisukohta 
võtta, hoiate keele hammaste taga. 

«Ta tuli siia sõrmusega, mille ma magamistuppa maha olin pillanud,» jätkas mister Franklin. 
«Kui olin teda tänanud, ootasin muidugi, et ta ära läheb. Selle asemel seisis ta teisel pool 
lauda ja silmitses mind väga veidral pilgul — pooleldi hirmunult, pooleldi familiaarselt. .. ma 
ei saanud sellest õieti aru. «Kummaline lugu selle teemandiga, söör,» lausus ta imelikult 
äkilisel ja totakal viisil. Kostsin: «Jah, on küll,» ja ootasin huviga, mis edasi tuleb. Ausõna, 
Better-edge, ta peab peast segi olema! Ta ütles: «Seda teemanti ei leita kunagi, söör, ega ju? 
Ei! Ja ka mitte inimest, kes teemandi võttis, — selle eest ma võin pea anda!» Ta läks isegi 
niikaugele, et noogutas ja naeratas mulle! Enne kui ma jõudsin küsida, mida ta sellega mõtleb, 
kostsid ukse tagant teie sammud. Ta kartis vist, et te tema siin tabate. Igatahes ta punastas ja 
lahkus toast. Mida, pagana päralt, see tähendab?» 

Isegi nüüd ei suutnud ma talle tüdruku lugu jutustada. Oleksin sellega sama hästi kui öelnud, 
et tüdruk ongi varas. Pealegi, kui ma ka oleksin kõik puhtsüdamlikult ära rääkinud ja kui ta, 
oletame, olekski varastanud, ei oleks me ikkagi lähemale jõudnud põhjusele, miks ta oma 
saladuse just mister Franklinile pidi avaldama. 

«Ma ei tahaks vaest tüdrukut sellepärast veel sugugi täbarasse olukorda seada, et ta peast 
põrunu mulje jätab ja veidrat juttu räägib,» jätkas mister Franklin. «Ja ometi, kui ta seda 
inspektorile oleks öelnud, mida ta mulle ütles, süs — loll, nagu see inspektor on — ma 
kardan, gt... » Siinkohal ta peatus ja jättis ülejäänu välja ütlemata. 

«Kõige parem on, söör, kui mina sellest esimesel võimalusel armulisele prouale räägin. Proua 
suhtub Rosannasse väga sõbralikult ja osavõtlikult, ja'lõppude lõpuks võis tüdruk lihtsalt 
ninakas ning mõtlematu olla. Kui mõnes majas iial mingi segadus tekib, siis armastavad 
naisteenijad ikka kõike kõige süngemas valguses näha — see teeb nad vaesekesed nende endi 
silmis tähtsamaks. Kui keegi haigeks jääb, siis võite kindel olla, et naised ennustavad selle 
inimese surma. Kui on tegemist kadunud kalliskiviga, siis võite kindel olla, et seda nende 
ennustuste järgi enam kunagi ei leita.» 

See seletus tüdruku käitumisele (pean ütlema, et pärast järelemõt- 

lemist pidasin seda ka ise tõenäoliseks) paistis mister Franklini südant tunduvalt kergendavat: 
ta voltis oma telegrammi kokku ja jättis jutu sellega. Läksin tallide juurde korraldust andma, 
et kaless valmis seataks, ning heitsin teel pilgu peretuppa, kus parajasti lõunat söödi. Rosanna 
Spearmanit ma teiste hulgas ei näinud. Järelepärimisel sain teada, et tal oli äkitselt halb 
hakanud ning ta oli üleval oma toas voodisse heitnud. 

«Imelik! Kui ma teda viimati kohtasin, paistis ta küllalt kõbus olevat,» märkisin ma. 


Penelope tuli minu järel välja. «Ära teiste teenijate kuuldes niiviisi räägi, isa,» ütles ta. «Sa 
ässitad nad ainult veelgi rohkem Rosanna vastu. Vaesekese süda on mister Franklin Blake'i 
pärast murdumas.» 

See oli veel üks seletus tüdruku käitumisele. Kui oli võimalik, et Penelope arvamus paika 
pidas, siis võis Rosanna kummalise väljendusviisi ja käitumise põhjus peituda tervenisti 
selles, et tal oli täiesti ükskõik, mida ta suust välja ajas, senikaua kui tal ainult õnnestus mister 
Franklin Blake'i üllatada ja endaga kõnelema panna. Kui see oli mõistatuse õige lahendus, siis 
seletas see võib-olla ka tema kerglast, ennast täis ilmet, millega ta minust hallis möödus. 
Kuigi mister Franklin oli öelnud ainult kolm sõna, oli Rosanna siiski oma eesmärgi 
saavutanud, sest mister Franklin oli temaga rääkinud. 

Jälgisin ise, kuidas poni ette rakendati. Pean ütlema, et selles saladuste ja kindlusetuse 
põrgulikus võrgus, mis meid nüüd ümbritses, oli lausa kergenduseks näha, kui hästi pandlad 
ja rihmad üksteist mõistsid! Kui sa olid näinud, kuidas poni aiste vahele tagurdati, siis olid sa 
näinud midagi, milles polnud vaja kahelda. Ja see, lubage mul öelda, hakkas meie majas 
üheks kõige haruldasemaks lõbuks muutuma. 

Sõitsin kalessiga paraadukse ette ja leidsin, et trepil ootasid peale mister Franklini veel ka 
mister Godfrey ja inspektor Seegrave. 

Ilmnes, et härra inspektori mõtisklused (pärast seda, kui tal ei õnnestunud teemanti teenijate 
tubadest ega kastidest leida) olid ta täiesti uuele järeldusele viinud. Jäädes ikka oma esialgse 
veendumuse juurde, et kalliskivi oli varastanud keegi majas viibijatest, arvas meie kogenud 
politseiametnik nüüd, et varas (ta oli küllalt arukas, et mitte vaest Penelopet nimetada, 
ükskõik mida ta temast südamepõhjas ka ei mõelnud) tegutses koos indialastega, ning 
järelikult oli tarvis juurdlust jätkata silmamoondajate juures Frizinghalli vanglas. Sellest uuest 
otsusest kuulda saades tegi mister Franklin ettepaneku, et ta sõidutab inspektori linna, kust 
võis Londonisse telegrafeerida niisama hästi kui meie jaamast. Mister Godfrey, kes uskus 
ikka veel siiralt mister Seegrave'isse ning tahtis indialaste küsitlemist pealt kuulata, palus luba 
samuti majast lahkuda ja inspektoriga koos Fri-zinghalli minna. Üks politseinikest pidi 
ettenägematute sündmuste puhuks majja jääma. Teine pidi koos inspektoriga tagasi linna 
sõitma. Nii olidki kalessis kõik neli kohta hõivatud. 

Enne kui mister Franklin ohjad võttis, et minema sõita, viis ta mind mõne sammu võrra teiste 
kuuldekaugusest välja. 

«Ma viivitan Londonisse telegrafeerimisega,» teatas ta, «kuni 

82 

näen, mis indialaste ülekuulamisest selgub. Mina ise olen veendunud, et see kohalik 
tainapeast politseinik kobab endist viisi pimeduses ning püüab lihtsalt aega võita. Mõte, et 
üldse mõni teenija võiks indialastega kokku mängida, on minu meelest pööraselt rumal. 
Hoidke majas silmad lahti, Betteredge, kuni ma tagasi jõuan, ja katsuge Rosanna Spearmani 
suhtes nii palju selgust saada kui võimalik. Ma ei palu teil teha midagi niisugust, mis teie 
eneseväärikust riivaks või tüdruku suhtes kuidagi julm oleks. Palun ainult, et te rakendaksite 
tavalisest hoolikamalt oma vaatlemisoskust. Tädi ees võtame seda asja nii kergelt kui 
võimalik, aga tegelikult on see tähtsam, kui te võite arvata.» 

«Küsimus on kahekümnes tuhandes naelas, söör,» ütlesin ma, mõeldes teemandi rahalist 
väärtust. 

«Küsimus on Racheli meelerahus,» vastas mister Franklin tõsiselt. «Ma olen tema pärast väga 
mures.» 

Ta lahkus minust äkitselt, just nagu oleks tahtnud jutu jätkumist vältida. Arvasin mõistvat, 
miks ta seda tegi. Ta kartis, et edasise jutu käigus oleks ta mulle viimaks usaldanud, mida 
miss Rachel talle terrassil ütles. 

Niisiis sõitsid nad Frizinghalli poole minema. Olin üsnagi valmis Rosanna enda huvides 
temaga vähekese eraviisiliselt vestlema, kuid selleks ei avanenud sobilikku võimalust. Tüdruk 


ei ilmunud peretuppa enne kui alles teejoomiseks. Siis alla tulnud, oli ta kärsitu ja pinevil, 
sattus hüšteeriahoogu, nagu : seda nimetatakse, sai proua korraldusel annuse nuusksoola ning 
saadeti seejärel tagasi voodisse. 

Võin teile öelda, et päev venis õhtusse küllalt mornilt ning õnnetult. Miss Rachel püsis 
endiselt oma toas, teatades, et ta on söögitoas lõunastamiseks liiga haige. Armuline proua oli 
tütre pärast niivõrd tujust ära, et ma ei tihanud talle veel enam muret teha ega rääkida, mida 
Rosanna Spearman mister Franklinile oli öelnud. Penelope uskus kangekaelselt, et tema üle 
hakatakse jalamaid varguse pärast kohut mõistma, langetatakse otsus ning ta saadetakse 
sunnitööle. Teised naised võtsid kätte piiblid ja lauluraamatud ning lugesid neid, endal näod 
hapud peas — minu elukogemused on näidanud, et just sellise tulemuse annab tavaliselt 
vagaduse ilmutamine harjumatul kellaajal. Mis minusse puutub, siis ei jätkunud mul julgust 
isegi oma «Robinson Crusoe» avamiseks. Läksin välja õuele, ja kuna ma tundsin vajadust 
väikese rõõmsameelse seltskonna järele, siis seadsin oma tooli küütide juurde ning rääkisin 
koertega. 

Pool tundi enne lõunat jõudsid kaks härrat Frizinghallist tagasi, olles enne inspektor 
Seegrave'iga kokku leppinud, et ta tuleb järgmisel päeval uuesti meile. Nad olid külastanud 
India-rändurit mister Murthwaite'i tema praeguses linnalähedases elukohas. Mister Frank-lini 
palvel oli ta neid lahkelt oma keelegskusega aidanud, tegeldes nonde kahe indialasega, kes 
sõnagi inglise keelt ei mõistnud. Hoolikalt ja põhjalikult toimetatud ülekuulamine lõppes 
tulemusteta; polnud vähimatki põhjust kahtlustada, et silmamoondajad oleksid mõne meie 
teenija ära ostnud. Pärast sellele otsusele jõudmist saatis mister 

83 

Franklin oma telegrammi Londonisse ära ja nii see asi siis homseni jäi. 

Aitab nüüd sellest sünnipäevajärgsest päevast. Senini polnud meid ümbritsevasse pimedusse 
tunginud ainsatki valguskiirt. Kuid paari päeva pärast hakkas pimeduskate ometi pisut 
kerkima. Kuidas see toimus ja mida kaasa tõi, seda näete peatselt. 


12. PEATÜKK 


Neljapäeva öö sai mööda ja midagi ei juhtunud. Koos reede hommikuga saabus kaks uudist. 
Esimene: pagarisell teatas, et ta oli eelmise päeva pärastlõunal näinud Rosanna Spearmanit, 
tihe loor näo ees, mööda nõmmerada Frizinghalli poole minemas. Tundus imelik, et kedagi 
teist võidi Rosannaks pidada — temal vaesekesel oli ju vigane õlg üsna selgeks tundemärgiks 
—, aga eksima see mees ilmselt pidi, sest Rosanna, nagu te teate, oli kogu neljapäeva 
pärastlõuna haigena oma toas viibinud. 

Teise uudise tõi postiljon. Auväärt mister Candy, nagu selgus, oli öelnud veel ühe oma 
paljudest äpardunud vaimukustest, kui ta sünnipäeva õhtul vihmaga minema sõites mulle 
seletas, et arsti nahk olevat veekindel. Veekindlast nahast hoolimata oli ta läbimärjaks saanud 
ja külmetunud ning lamas nüüd palavikuga voodis. Postiljoni toodud viimased teated 
kõnelesid sellest, et ta pidi jampsima — rääkivat, vaene mees, palavikuuimas niisama ladusalt 
lollusi, nagu ta seda sageli täie mõistuse juures olles tegi. Meil kõigil oli väikesest tohtrist 
kahju, kuid paistis, et mister Franklin kahetses tema haigust eriti miss Racheli pärast. Sellest, 
mis ta hommikusöögi ajal prouale minu juuresolekul ütles, võis aru saada, et tema arvates — 
kui teadmatus Kuukivi asjus peatselt ei lahene — võib miss Rachel hädasti vajada parimat 
arstiabi, mis meie võimuses on muretseda. 

Üsna varsti pärast hommikusööki saabus mister Blake vanemalt pojale vastuseks telegramm! 
Selles teatati, et tal oli õnnestunud (oma sõbra, politseiülema abiga) leida õige mees meid 
aitama. Selle mehe nimi oli seersant Cuff ning teda võis Londonist oodata juba hommikuse 
rongiga. 


Selle uue politseiniku nime lugedes mister Franklin võpatas. Näib, et Londonis viibimise ajal 
oli ta oma isa advokaadilt seersant Cuffi kohta mõningaid huvitavaid lugusid kuulnud. 
«Hakkan lootma, et meie muredel on varsti lõpp,» lausus ta. «Kui ka pooled neist lugudest, 
mis ma olen kuulnud, tõele vastavad, siis ei leidu tervel Inglismaal seersant Cuffile saladuste 
lahendamises võrdset!» 

Kui selle kuulsa ning võimeka isiku ilmumise aeg kätte hakkas jõudma, haaras meid kõiki 
elevus ja kärsitus. Inspektor Seegrave, kes kokkulepitud ajal meie juurde tagasi pöördus, 
kuulis, et seersant on tulemas, ning sulgus otsekohe koos sulepea, tindi ja paberiga ühte tuppa 
ettekannet kirjutama, mida talt kindlasti pidi oodatama. Oleksin meelsasti ise seersandile 
jaama vastu sõitnud, kuid proua tõlla ja 

hobuste kasutamine ei tulnud isegi kuulsa Cuffi puhul kõne allagi ja kalessi läks hiljem mister 
Godfrey'le vaja. Ta kahetses sügavalt, et oli sunnitud tädist sellisel äreval ajal lahkuma, ning 
lükkas oma ärasõidu lahkesti edasi kuni viimase rongini, lootes kuulda, mida tark Londoni 
politseinik juhtumist arvab. Kuid reede õhtuks pidi ta tingimata linnas olema, sest laupäeva 
hommikul ootasid ühe raskustesse sattunud heategevuskomitee daamid tema nõuandeid. 

Kui seersandi saabumise aeg kätte jõudis, läksin talle väravale vastu. 

Jõudsin just pargivärava juurde, kui selle ees peatus jaamast tulnud voorimehekaarik, millest 
väljus hallipäine vanem mees, kes oli nii armetult kõhn, et tema luudel ei paistnud kusagil 
untsigi liha leiduvat. Ta oli üleni sündsalt musta rõivastatud, kaelas valge kaelaside. Tema 
nägu lõikas tuult nagu kirvetera, ja selle näo nahk oli kollane, kuiv ning krimpsus nagu 
sügisene leht. Tema heledate terashallide silmade vaade tekitas teie pilguga kohtudes piinliku 
tunde, nagu ootaks ta teilt midagi, millest te ise teadlik ei olegi. Ta kõnnak oli pehme, hääl 
kurvatooniline; pikad sihvakad sõrmed olid konksus nagu küünised. Välimuse järgi oleks ta 
võinud olla-pastor või surnumatja või kes tahes, välja arvatud see, kes ta tegelikult oli. Vean 
kihla, et kuidas te ka ei otsiks, kusagilt ei leiaks te täielikumat vastandit inspektor Seegrave'ile 
või politseinikku, kes oleks hätta sattunud perekonnale väliselt vähem lohutust tõotanud kui 
seersant Cuff. 

«Kas siin elab leedi Verinder?» küsis ta. 
«Jah, söör.» 

«Mina olen seersant Cuff.» 

«Olge nii lahke, söör, ja tulge minuga kaasa.» 

Teel maja juurde mainisin oma nime ja positsiooni perekonnas, et anda talle võimalus kõnelda 
asjast, mille pärast armuline proua teda pidi palkama. Sellest hoolimata ei lausunud ta asjast 
sõnagi. Ta imetles ümbrust ja märkis, et mereõhk tundub väga ergutav ning värskendav. Mina 
omalt poolt imestasin südamepõhjas, millega see kuulus Cuff küll oli endale nime teinud. 
Jõudsime maja juurde sellises meeleolus nagu kaks võõrast koera, kes on esimest korda elus 
ühe keti otsa pandud. 

Pärinud proua järele ja kuulnud, et ta on ühes triiphoones, läksime maja taha aeda ning ma 
saatsin teenri teda otsima. Ootamise ajal heitis seersant pilgu läbi igihalja võlvi meist vasakul, 
avastas meie rosaariumi ja kõndis otse sinna, ilmutades esmakordselt midagi huvitaolist. 
Aedniku hämmastuseks ja minu pettumuseks ilmnes, et see kuulus politseinik on tõeline 
teadmiste varasalv roosiaedade tühise hiilguse äial. 

«Ahaa, teie aed on õigesti lõuna ja edela poole,» lausus seersant Cuff oma halli pead 
noogutades, ja tema muidu kurvatoonilises hääles kõlas heameelenoot. «Ja kuju on just see, 
mis ühel roosiaial peab olema: pole midagi paremat kui ring keset nelinurka. Jaa, jaa, teed 
kõigi peenarde vahel. Ainult et nad ei tohiks olla kruusatatud. Rohi, härra aednik, — rooside 
vahele sobivad rohused rajad; kruus on nende jaoks liiga kõva. Vaat kus ometi võluv peenar: 
valged ja 


" 

roosakaspunased roosid. Need passivad ju alati nii hästi kokku, eks ole? Ja siin on valge 
muskusroos, mister Betteredge, meie vana inglise roos, mis hoiab parimate ja uusimate kõrval 
pea püsti. Sa mu kenakene!» ütles seersant muskusroosi oma pikkade sihvakate sõrmedega 
hellitades ja temaga nagu lapsega kõneldes. 

Oli ikka tore mees küll miss Racheli teemant! leidma ja selle varast avastama! 

«Paistab, et te armastate roose, seersant?» märkisin ma. 

«Mul pole kuigi palju aega midagi armastada,» vastas seersant Cuff. «Aga kui mul o n 
võimalus kinkida hetk armastust, siis enamikul juhtudel, mister Betteredge, saavad selle 
osaliseks roosid. Alustasin oma elu nende keskel, isa taimelavas, ja kui saan, siis ka lõpetan 
oma elu nende keskel. Jah, ühel päeval (annaks jumal) tõmbun varaste püüdmisest tagasi ja 
proovin kätt rooside kasvatamises. Minu peenarde vahel, härra aednik, saavad olema 
rohurajad,» lõpetas seersant Cuff, kellel meie roosiaia kruusarajad nähtavasti häirivalt meeles 
püsisid. 

«Teie ametis mehe jaoks näib see olevat veider harrastus, söör,» söandasin lausuda. 

«Kui te enda ümber ringi vaatate (mida suurem osa inimesi kunagi ei tee),» vastas seersant 
Cuff, «siis näete, et enamasti on inimeste harrastused nende ametiasjadele nii vastandlikud kui 
vähegi võimalik. Näidake mulle kahte asja, mis oleksid veel vastandlikumad kui roos ja varas, 
ning ma muudan oma harrastust — kui see minu aastates juba liiga hilja ei ole. Te vist leiate, 
härra aednik, et damaskuse roos on enamikule õrnemaile sortidele üsna hea pookealus? Jah, 
nii ma arvasingi. Sealt tuleb üks daam. Kas see ongi leedi Verinder?» 

Ta oli armulist prouat märganud enne kui mina või aednik — kuigi meie teadsime, kuhu 
vaadata, ja tema ei teadnud. Hakkasin arvama, et ta on siiski hoopis terasem, kui esimesel 
pilgul oli tundunud. 

Paistis, et seersandi kohaleilmumine või selle eesmärk — või mõlemad koos — tekitasid 
prouas mõningat kohmetust. Esimest korda elus, niipalju kui mina teda tundsin, ei osanud ta 
vestluses võõraga õigeid sõnu leida. Seersant Cuff peletas sedamaid tema ebamugavustunde. 
Ta küsis, kas enne teda on keegi seda röövimist juba uurinud, ja kuulnud, et keegi teine oli 
tõesti kohale kutsutud ja viibis praegu majas, palus luba kõigepealt temaga kõnelda. 

Proua hakkas maja poole minema. Enne talle järgnemist kergen- : das seersant südant 
kruusatatud radade asjus, öeldes lahkumisel aednikule: «Keelitage oma armulist prouat 
rohuradasid katsetama,» ning heitis jalgteedele halvakspaneva pilgu. «Ei mingit kruusa! Ei 
mingit kruusa!» 

Ma ei oska kuidagi seletada, miks inspektor Seegrave oma tegelikust suurusest hoopis 
väiksem paistis, kui teda seersant Cuffile esitleti. Võin ainult tõsiasja nentida. Nad sulgusid 
koos ühte tuppa ja jäid tüütult kauaks kogu maise segamise eest suletud ukse taha. 

Kui nad välja tulid, oli härra inspektor erutatud ja härra seersant haigutas. 

«Seersant soovib näha miss Verinderi elutuba,» teatas mister Seegrave minu poole pöördudes 
suure pidulikkuse ja agarusega. «Seersant tahab võib-olla ka mõningaid küsimusi esitada. 
Palun olge nii lahke ja saatke seersanti!» 

Sel ajal kui mind niiviisi käsutati, silmitsesin ma suurt Cuffi. Suur Cuff omakorda vaatas 
inspektor Seegrave'i — sel rahulikult ootaval moel, mida olin juba enne tähele pannud. Ma ei 
saa kinnitada, nagu oleks ta just oodanud oma ametivenna viivitamatut etteastet Eesli rollis; 
võin ainult öelda, et mul oli selles suhtes kõva kahtlus. 

Juhtisin nad trepist üles. Seersant vaatas India kapikese ja kogu «buduaari» vaikselt üle ja 
esitas küsimusi (härra inspektorile vahetevahel ja minule pidevalt), mille siht, ma usun, oli 
meile mõlemale ühtviisi arusaamatu. Lõpuks jõudis ta ootuspäraselt ukse juurde ning sattus 
silmitsi maalitud kaunistustega, mis on teile juba tuttavad. Ta osutas ühe oma luidra sõrmega 


küsivalt väikesele laialiaetud kohale just luku all — kohale, mida inspektor Seegrave juba siis 
oli märganud, kui ta naisteenijaid korraga tuppa trügimise pärast noomis. 

«Küll on kahju!» ütles seersant Cuff. «Kuidas see juhtus?» 

Ta esitas selle küsimuse minule. Vastasin, et teenijad olid eelmisel hommikul tuppa trüginud 
ja et keegi neist oligi oma seelikuga selle pahanduse korda saatnud. «Inspektor Seegrave 
käskis neil välja minna, söör,» lisasin ma, «enne kui nad veel rohkem kahju teevad.» 

«Õige!» kostis inspektor oma sõjaväelisel viisil. «Ma käskisin neil välja minna. Seelikud tegid 
seda, seersant, — seelikud tegid seda.» 

«Kas te märkasite, missugune seelik seda tegi?» küsis seersant Cuff, pöördudes ikka veel 
mitte oma ametivenna, vaid minu poole. 

«Ei, SÖÖr.» 

Seepeale pöördus ta inspektor Seegrave'i poole ja lausus: «Oletan, et teie märkasite?» 

Härra inspektorit näis see küsimus pisut ootamatult tabavat, kuid ta püüdis asjast auga välja 
tulla. «Ma ei või oma mälu üle koormata, seersant,» vastas ta. «See on ju lihtsalt üks pisiasi 
— tühipaljas pisiasi.» 

Seersant Cuff vaatas mister Seegrave'i samasuguse pilguga, nagu ta oli vaadanud 
kruusaradasid roosiaias, ja andis meile oma kurvameelsel moel esmakordselt tunda oma 
tegelikku väärtust. 

«Möödunud nädalal, härra inspektor, viisin ma läbi üht eraviisilist juurdlust,» lausus ta. «Selle 
juurdluse ühes otsas oli mõrv ja teises tindiplekk laudlinal, mida keegi ei osanud seletada. 
Kõigi oma kogemuste juures selle väikese räpase maailma kõige räpasematel teedel ei ole ma 
veel kunagi kohanud midagi sellist nagu pisiasi. Enne kui me selles loos sammugi edasi 
läheme, peame nägema seelikut, mis selle värvi laiali ajas, ja peame kindlalt teada saama, mis 
ajal see värv veel märg oli.» 

Härra inspektor, kes võttis selle nina pihta saamise vastu üsna 

tusaselt, küsis, kas tuleks naised kohale kutsuda. Seersant Cuff kaalutles hetke, ohkas siis ja 
raputas pead. 

«Ei» ütles ta, «alustame värvist. Värvi puhul on vastus kas «ei» või «jaa» — ja see käib 
lühidalt. Naiste puhul on küsimus seelikutes — ja see läheb pikale. Mis kellaajal olid teenijad 
eile siin toas? Kell üksteist — jah? Kas majas leidub kedagi, kes teaks, kas see värv oli eile 
hommikul kell üksteist veel märg või juba kuiv?» 

«Armulise proua õepoeg mister Franklin Blake teab,» laususin mina. 

«Kas see härra viibib majas?» 

Mister Franklin oli nii käepärast kui üldse võimalik — nimelt ootamas esimest võimalust 
suurele Cuffile esitletud saada. Poole minuti pärast oli ta juba toas ja andis järgmise 
tunnistuse: 

«Selle ukse, seersant,» ütles ta, «maalis miss Verinder minu juhendamisel, minu abiga ja minu 
enda leiutatud vahendusainega. See vahendusaine kuivab ükskõik milliste värvidega segatult 
kaheteistkümne tunniga.» 

«Kas te mäletate, söör, millal see laialiaetud koht värviti?» küsis seersant. 

«Mäletan täpselt,» vastas mister Franklin. «Selle lapikese maalisime viimasena. Tantsime 
ukse kolmapäeval valmis saada — ja ma ise lõpetasin selle kas kell kolm pärast lõunat või 
üsna varsti pärast seda.» 

«Täna on reede,» ütles seersant Cuff inspektor Seegrave'i poole pöördudes. «Arvestagem 
tagasi, söör. See maaling lõpetati kolmapäeva pärastlõunal kell kolm. Värvi vahendusaine 
kuivas kaheteistkümne tunniga — see tähendab, et värv kuivas ära neljapäeva hommiku kella 
kolmeks. Neljapäeva hommikul kell üksteist viisite teie siin läbi oma küsitlemist. Lahutage 
kolm üheteistkümnest, ja järele jääb kaheksa. Kui teie, härra inspektor, oletasite, et teenijate 
seelikud värvi laiali ajasid, oli värv juba kaheksa tundi kuiv olnud.» 


Esimene jalustrabav hoop mister Seegrave'i pihta! Kui ta poleks vaest Penelopet 
kahtlustanud, oleksin talle päris kaasa tundnud. 

Olles värviküsimuse selgeks teinud, loobus seersant Cuff sellest hetkest peale oma 
ametivenna kui lootusetu isikuga kõnelemast ning pöördus mister Franklini kui hoopis 
paljutõotavama abilise poole. 

«On üsna tõenäoline, söör,» lausus ta, «et olete andnud meie kätte saladuse võtme.» 
Vaevalt olid need sõnad tema suust kõlanud, kui magamistoa uks avanes ja miss Rachel 
ootamatult meie hulka ilmus. 

Ta kõnetas seersanti, nagu poleks märganudki (või hoolinud), el see oli talle täiesti võõras. 
«Kas te ütlesite,» küsis ta mister Franklinile osutades, «et tema andis teie kätte saladuse 
võtme?» 

(«See on miss Verinder,» sosistasin ma seersandi selja taga.) 

«Väga võimalik, miss,» vastas seersant, uurides oma terashallide silmadega tähelepanelikult 
meie preili nägu, «et see härra on andnud meie kätte saladuse võtme.» 

Miss Rachel pöördus hetkeks kõrvale ja proovis mister Franklinile 

otsa vaadata. Ma ütlen: proovis, sest enne kui nende pilgud kohtuda jõudsid, vaatas ta järsku 
uuesti kõrvale. Paistis, et tema meelt valdas mingi kummaline rahutus. Ta punastas, siis aga 
kahvatas kohe jälle. Koos kahvatusega tuli tema näole uus ilme — ilme, mis mind ehmatas. 
«Kuna ma teie küsimusele vastasin, miss,» ütles seersant, «siis palun, et lubaksite minul 
omakorda midagi küsida. Teie uksemaa-lingul on siin värv laiali aetud. Kas te juhuslikult 
teate, millal see juhtus või kes seda tegi?» 

Vastamise asemel jätkas miss Rachel küsimist, nagu ei oleks seersant midagi öelnud või 
nagu polekski ta tema sõnu kuulnud. 

«Kas teie olete ka politseinik?» 

«Ma olen seersant Cuff, miss, kriminaalpolitseist.» 

«Kas te arvate, et teil tasub kuulata ühe noore neiu nõuannet?» 

«Mul oleks rõõm seda kuulda, miss.» 

«Täitke oma kohust ise — ja ärge lubage mister Franklin Blake'il end aidata!» 

Ta lausus need sõnad nii põlglikult, nii tigedalt, kusjuures ta hääles ja pilgus oli äkki selline 
erakordne vaenulikkus mister Franklini vastu, et — kuigi tundsin teda lapsest saadik, kuigi 
austasin ja armastasin teda kõigist kõige rohkem pärast armulist prouat ennast — tundsin 
esmakordselt elus miss Racheli pärast häbi. 

Seersant Cuffi liikumatu pilk ei lahkunud hetkekski ta näolt. 

«Tänan teid, miss,» vastas ta. «Ega te juhtumisi sellest rikutud kohast midagi ei tea? Kas te 
võisite värvi ise kogemata laiali ajada?» 

«Ma ei tea sellest midagi.» 

Selle vastusega lahkus ta meie juurest ja lukustas end uuesti oma magamistuppa. Seekord 
kuulsin ma ise — nii nagu Penelope varem oli kuulnud —, kuidas ta nutma puhkes, niipea kui 
ta jälle üksi oli. 

Ma ei suutnud seersandile otsa vaadata — tõstsin pilgu mister FranÜinile, kes seisis mulle 
kõige lähemal. Paistis, et toimunu oli teda veelgi valusamalt riivanud kui mind. 

«Ma ju ütlesin teile, et olen tema pärast mures,» lausus ta. «Ja nüüd te mõistate, miks.» 
«Tundub, et miss Verinder on oma teemandi kadumise tõttu pisut endast väljas,» märkis 
seersant. «See on väärtuslik kalliskivi. Üsna loomulik! Üsna loomulik!» 

See oli seesama vabandus, mille mina tema käitumisele olin leidnud (kui ta end eelmisel 
päeval inspektor Seegrave'i ees unustas), kuid nüüd tuli see inimeselt, kes ei võinud tema 
pärast minu kombel muretseda, sest ta oli ju võhivõõras! Minust käis läbi justkui külmavärin, 
mida ma sel hetkel ei osanud seletada. Nüüd ma tean, et just siis aimasin ilmselt esimest korda 
uut kahtlust (ja kohutavat kahtlust), mis seersant Cuffil kogu selle loo suhtes oli tekkinud — 


ükspäinis selle põhjal, mida ta esimese vestluse käigus miss Racheli juures oli märganud ja 
miss Racheli suust kuulnud. 

«Noorte daamide keelt ei saa kinni siduda, söör,» ütles seersant mister Franklinile. 
«Unustagem ära, mis juhtus, ja mingem asjaga edasi. Tänu teile teame, millal värv kuivaks 
sai. Järgmiseks tuleb 

teada saada, millal maalingut viimati rikkumatuna nähti. Teil igatahes on pea otsas — ja te 
saate aru, mida ma silmas pean.» 

Mister Franklin võttis end kokku ja suunas oma mõtted pingutusega miss Racheli juurest 
käsiloleva küsimuse juurde. 

«Arvan, et saan tõesti aru,» ütles ta. «Mida kitsamaks me muudame ajavahemiku, seda 
kitsamaks muudame ka uurimisvälja.» 

«Nii see on, söör,» kinnitas seersant. «Kas te pöörasite oma tööle kolmapäeval tähelepanu 
veel ka pärast seda, kui olite ta lõpetanud?» 

Mister Franklin raputas pead ja vastas: «Ma ei või öelda, et oleksin seda teinud.» 

«Aga teie?» päris seersant Cuff minu poole pöördudes. «Ka mina ei või seda öelda, söör.» 
«Kes viibis kolmapäeva õhtul viimasena siin toas?» «Arvan, £t miss Rachel, söör.» 
Siinkohal segas mister Franklin vahele. «Või hoopis teie tütar, Betteredge.» Ta pöördus 
seersant Cuffi poole ja seletas, et mu tütar on miss Verinderi toaneitsi. 

«Mister Betteredge, paluge oma tütrel siia tulla. Pidage!» ütles seersant ja viis mind 
kuuldekaugusest välja, akna juurde. «See teie inspektor siin,» jätkas ta sosinal, «andis mulle 
üsna põhjalikult aru, mis ta selles loos on ette võtnud. Muu hulgas on ta vastavalt tema enda 
tunnistusele teenijad üles ärritanud. Väga tähtis on nad uuesti maha rahustada. Andke oma 
tütrele ja ka kõigile teistele edasi minu tervitused ning öelge neile kahte asja. Esiteks: mul 
pole praegu veel mingeid tõendeid selle kohta, et teemant üldse varastatud oleks; ma tean 
üksnes, et teemant on kadunud. Teiseks: minul on siin teenijatega asja ainult niipalju, et ma 
palun neil pead kokku panna ja aidata mul teemant üles leida.» 

Minu tähelepanekud naiste käitumise kohta siis, kui inspektor nende toad valve alla pani, 
kulusid nüüd marjaks ära. 

«Kas ma võin endale julguse võtta, seersant, ja öelda naistele veel üht asja?» küsisin ma. «Kas 
ma võin öelda (koos teie tervitustega), et nad tohivad vabalt treppidest üles ja alla ning oma 
magamistubade vahet käia, kui neil selleks iganes tuju tuleb?» 

«Täiesti vabalt,» soostus seersant. 

«See rahustab nad tõesti maha, söör,» märkisin ma, «kokast kuni nõudepesijani.» 

«Minge ja tehke seda otsekohe, mister Betteredge.» 

Tegin seda vähem kui viie minutiga. Kui ma jutuga magamistubadeni jõudsin, tekkis, tõsi 
küll, üks raskus. Pidin oma ülema-mõjuvõimu täie rangusega appi võtma, et kogu naissoost 
teenijas-pere minu ja Penelope kannul trepist üles ei tormaks — täis palavikulist õhinat 
seersant Cuffi vabatahtlike tunnistajatena aidata. 

Paistis, et Penelope oli seersandile meeltmööda. Tema morn olek mahenes raasikese ja tal oli 
vägagi sedamoodi ilme nagu siis, kui ta roosiaias valget muskusroosi märkas. Siin on mu tütre 
tunnistus, nii nagu seersant selle talt võttis. Penelope esines, mulle tundub, väga kenasti — 
aga noh, mis seal rääkida, ta on ju täielikult minusse, emalt Dole ta midagi pärinud; tänu 
taevale, emast pole temas tõesti midagi! 

Penelope vastused küsimustele: 

Ta tundis uksemaalingu vastu elavat huvi, sest oli aidanud värve segada. Ta märkas lukualust 
osa, sest see maaliti viimasena. Mõne tunni pärast oli ta seda näinud rikkumatuna. Kell 
kaksteist öösel oli see temast samuti rikkumatuna maha jäänud. Just südaööl oli ta oma 
noorele käskijannale magamistoas head ööd soovinud ja «buduaarist» kellalööke kuulnud. 


Hetke pärast oli ta käsi maalitud ukse lingil olnud, ja kuna ta teadis, et värv oli märg (sest ta 
oli aidanud värve segada, nagu eespool öeldud), siis kandis ta erilist hoolt, et mitte vastu ust 
puutuda. Ta võib vanduda, et hoidis oma seelikut üleval ning et maaling siis küll veel täiesti 
rikkumata oli. Ei, seda ta ei või vanduda, et tema kleit väljumisel kogemata sinna vastu ei 
puutunud. Jah, ta mäletab, millist kleiti ta kandis, sest see oli uus, miss Racheli kingitud. Isa 
mäletab samuti ja võib seda kinnitada. Ta võis kleidi tuua. lubas teha seda ja tegigi; isa tundis 
selle ära kui kleidi, mida Penelope tol õhtul kandis. Seelik vaadati üle, mis oli selle laiuse 
tõttu üsna aeganõudev töö. Kusagil ei avastatud mitte värvipleki varjugi. Penelope tunnistuse 
lõpp, ja kõik väga kena ning veenev. Alla kirjutanud Gabriel Betteredge. 

Edasi esitas seersant minule küsimusi majas leiduvate suurte koerte kohta, kes oleksid võinud 
tuppa pääseda ja värvi sabaliputamisega laiali ajada. Kuuldes, et see oli võimatu, laskis ta tuua 
suurendusklaasi ja vaatas, mismoodi rikutud koht läbi selle välja näeb. Värvile polnud jäänud 
mingit nahajälge (näiteks inimkäe oma). Kõik näha olevad märgid tõendasid, et värv oli laiali 
aetud kellegi riietusesemega, mis uksest möödumisel sinna vastu oli puutunud. See keegi (kui 
Penelope ja mister Franklini tunnistused kokku panna) pidi olema toas viibinud ja selle 
pahandusega hakkama saanud ööl vastu neljapäeva, kesköö ja kella kolme vahel. 

Jõudnud juurdlusega sellesse punkti, avastas seersant Cuff, et toas viibib ikka veel selline isik 
nagu inspektor Seegrave, ja tegi vahepeal toimunust oma ametivennale õpetuseks järgmise 
kokkuvõtte: 

«See teie pisiasi, härra inspektor,» ütles seersant, osutades kõnealusele kohale uksel, «on 
sellest ajast saadik, kui teie teda viimati märkasite, pisut tähtsust juurde saanud. Minu 
arvamust mööda võib juurdluse praeguses seisus sellest pisiasjast lähtudes teha kolm avastust. 
Uurida välja (esiteks), kas siin majas leidub mõni selle värviga määritud riietusese. Teha 
kindlaks (teiseks), kellele see kuulub. " Uurida (kolmandaks), kuidas too isik seletab oma 
viibimist selles toas ja värvi laialiajamist kesköö ja kella kolme vahel. Kui too isik ei suuda 
rahuldavat seletust anda, siis ei tule teil kaugelt otsida kätt, mis tee-mändi võttis. Ma tegelen 
selle juhtumiga edasi ise, kui lubate, ja ei hoia teid enam kauem eemal teie igapäevasest tööst 
linnas. Ma näen, et üks teie meestest on siin. Jätke ta minu käsutusse — juhuks, kui mul teda 
vaja peaks minema — ja lubage, et ma soovin teile head päeva.» 

Inspektor tundis seersandi vastu küll suurt lugupidamist, kuid iseendast pidas ta veelgi 
rohkem lugu. Saanud kuulsalt Cuffilt tugeva 

löögi, lõi ta toast lahkudes nii teravalt vastu, kui tema vaimuanded vähegi lubasid. 

«Ma hoidusin seni oma arvamuse väljendamisest,» teatas härra inspektor oma ikka veel heas 
töökorras oleva sõjaväelasehäälega. «Nüüd, jättes selle juhtumi teie kätesse, on mul teha 
üksainus märkus. On olemas selline asi, seersant, nagu sääsest elevandi tegemine. Head 
päeva!» 

«Võib juhtuda ka nii, et sääsk jääb hoopis märkamata, sest omaenese tähtsus varjab selle ära.» 
Vastanud sellisel kombel oma ametivenna komplimendile, pöördus seersant Cuff kannal 
ümber ja kõndis akna alla. 

Meie mister Frankliniga ootasime, mis edasi saab. Seersant seisis akna all, käed taskus, vaatas 
välja ja vilistas endamisi vaikselt «Suve viimse roosi», viisi. Hilisemate sündmuste käigus 
avastasin, et ta unustas head kombed ning hakkas vilistama ainult siis, kui ta mõistus kibedasti 
ametis oli, otsides toll-tollilt teed omaenese varjatud eesmärkide poole. «Suve viimne roos» 
ilmselt aitas ja julgustas teda neil puhkudel. Ma arvan, et see passis kuidagiviisi kokku tema 
iseloomuga. Vaadake, see meenutas talle tema armsaid roose, ja kui tema seda meloodiat 
vilistas, siis oli see maailma kõige kurblikum viis. 

Minuti või paari pärast pöörd"us seersant akna juurest ära, kõndis toa keskele ja peatus seal, 
ise sügavasti mõttes, pilk miss Racheli magamistoa uksel. Veidi aja pärast ta just nagu virgus, 


noogutas pead, otsekui öeldes: «See sobib!», pöördus siis minu poole ja avaldas soovi 
vestelda kümme minutit leedi Verinderiga, niipea kui see armulisele prouale sobib. 

Minnes seda sõnumit viima, kuulsin, kuidas mister Franklin seersandile ühe küsimuse esitas, 
ning peatusin lävel, et kuulda ka vastust. 

«Kas te oskate juba arvata,» päris mister Franklin, «kes teemandi varastas?» 

«Teemanti ei ole keegi varastanud,» vastas seersant Cuff. 

Võpatasime mõlemad sellist erakordset arvamust kuuldes ning palusime tõsiselt, et ta 
meile selgitaks, mida ta sellega tahab öelda «Oodake veidi,» vastas seersant. «Pildi tükid ei 
ole kõik veel kokku seatud.» 


13. PEATÜKK 


Leidsin armulise proua tema elutoast. Ta võpatas ja oli justku: pahane, kui ma teatasin, et 
seersant Cuff soovib temaga kõnelda «Kas ma pean ta tõesti vastu võtma?» küsis ta. «Kas 
teie, Gabriel ei saa mind esindada?» 

Ma ei teadnud, kuidas seda mõista, ja küllap see oli mu näost kl selgesti näha. Proua suvatses 
lähemalt selgitada. 

«Kardan, et mu närvid on pisut korrast ära,» ütles ta. «Selle; Londoni politseinikus on midagi, 
mis mind kohutab — ei tea isegi miks. 

Mul on eelaimus, et ta toob endaga majja muret ja õnnetust. See on väga rumal ja üldse mitte 
minu moodi, aga nii see on.» 

Ma ei osanud selle peale õieti midagi kosta. Mida rohkem ma seersant Cuffi nägin, seda 
rohkem ta mulle meeldima hakkas. Kui proua oli oma südant rääkimisega kergendanud, võttis 
ta end kokku — sest nagu ma teile juba olen öelnud, ta oli loomu poolest vapper naine. 

«Kui ma temaga rääkima pean, mis siis ikka,» lausus ta. «Aga ma ei suuda end sundida 
temaga üksi kõnelema. Kutsuge ta sisse, Gabriel, ja jääge siia senikauaks kui temagi.» 

See oli esimene halb tuju, mida ma oma perenaise juures nägin sellest ajast saadik, kui ta veel 
noor tütarlaps oli. Läksin tagasi «buduaari». Mister Franklin lonkis aeda mister Godfrey 
juurde, kelle ärasõidu aeg hakkas kätte jõudma. Meie seersant Cuffiga siirdusime otseteed mu 
perenaise tuppa. 

Kinnitan teile, et proua muutus seersanti nähes varjundi võrra kahvatumaks! Muidu aga 
valitses ta end igati ja küsis, kas seersandil on midagi selle vastu, kui mina jutuajamise juures 
viibin. Ta oli nii lahke ja lisas, et ma olen samavõrd tema vana teener kui usaldatud nõuandja 
ning et kõiges, mis teenijasperet puudutab, on minuga kahtlemata väga kasulik nõu pidada. 
Seersant vastas viisakalt, et ta võtab minu kohalviibimist kui vastutulekut, sest tal on midagi 
öelda teenijate kohta üldiselt ja ta leiab, et mu kogemustest selles osas ongi talle juba kasu 
olnud. Proua osutas kahele toolile ning me hakkasime kohe oma nõupidamisega peale. 

«Ma olen selle juhtumi kohta oma arvamuse juba kujundanud,» teatas seersant Cuff, «aga ma 
palun armulise proua nõusolekut jätta see esialgu enda teada. Praegu on mu ülesandeks teile 
rääkida, mida ma ülal miss Verinderi elutoas avastasin ja mida ma olen otsustanud (armulise 
proua loal) edasi teha.» 

Seejärel kõneles ta laialiaetud värvist ning esitas järeldused, mida ta sellest tegi, — nii nagu ta 
need oli esitanud inspektor Seegrave'ile (ainult et nüüd muidugi valitumate sõnadega). «Üks 
asi on kindel,» ütles ta lõpetuseks. «Teemant on kapikese laekast kadunud. Teine asi on 
peaaegu kindel. Uksel oleva värvi jäljed peavad leiduma mingil riietusesemel, mis kuulub 
kellelegi siin majas. Enne kui me saame edasi minna, peame selle riietuseseme üles leidma.» 
«Ja selle leidmine,» märkis mu perenaine, «tähendaks arvatavasti varga avastamist?» 

«Palun armuliselt proualt vabandust — ma ei ütle, et teemant on varastatud. Praegu ütlen 
ainult, et teemant on kadunud. Värviple-kiga rõiva avastamine võib viia selle leidmisele.» 


Proua vaatas mulle otsa. «Kas teie saate sellest aru?» küsis ta. 

«Seersant Cuff saab sellest aru, armuline proua,» vastasin ma. 

«Kuidas te soovitate seda määritud rõivast otsida?» päris mu perenaine jälle seersandi poole 
pöördudes. «Mul on väga piinlik, aga mu head teenijad, kes on minu juures aastaid elanud, 
pidid juba laskma eelmisel politseinikul oma kastid ja toad läbi otsida. Ma ei saa ega kavatse 
lubada, et neid sel viisil veel teist korda solvatakse!» 

(Vaat see oli alles perenaine, keda tasus teenida! Selliseid naisi leidub, kui soovite, üks kümne 
tuhande hulgas!) 

«Just sellest ma tahtsingi armulise prouaga rääkida,» lausus seersant. «Eelmine politseinik 
tegi uurimisele tohutut kahju, lastes teenijatel taibata, et ta neid kahtlustab. Kui mina nüüd 
teist korda neile põhjust annan mõelda, et neid kahtlustatakse, siis pole teada, milliseid 
kaikaid nad mulle kodaratesse visata võivad — eriti naised. Samal ajal aga tuleb nende kastid 
ikkagi uuesti läbi otsida — sel lihtsal põhjusel, et esimesel korral otsiti ainult teemanti, kuid 
nüüd tuleb otsida määritud rõivatükki. Olen teiega täiesti nõus, armuline proua, et teenijate 
tundeid tuleb arvestada. Kuid ma olen niisama kindlalt veendunud, et teenijate rõivad tuleb 
läbi vaadata.» 

Asi paistis ummikusse jooksvat. "Proua ütleski selle minu omast valitumas sõnastuses välja. 
«Mul on üks plaan, kuidas sellest raskusest üle saada,» sõnas seersant Cuff, «kui ainult 
armuline proua sellega päri on. Ma teen ettepaneku asi teenijatele ära seletada.» 

«Naised peavad end jalamaid kahtlusalusteks,» segasin ma vahele. 

«Naised ei tee seda, mister Betteredge,» vastas seersant, «kui ma võin neile öelda, et kavatsen 
üle vaadata kõigi rõivad — armulisest prouast alates —, kes ööl vastu neljapäeva majas 
magasid. See on lihtsalt formaalsus,» lisas ta mu perenaisele kõrvalpilku heites, «aga teenijad 
võtavad seda kui võrdset suhtumist neisse ja harrastesse ning juurdluse takistamise asemel 
peavad auasjaks sellele kaasa aidata.» 

Mõistsin, et tal oli õigus. Ka proua mõistis seda, kui esimene üllatus möödas oli. 

«Kas olete kindel, et selline uurimine on vajalik?» küsis ta. 

«See on kõige lühem tee, armuline proua, mida ma meie eesmärgi saavutamiseks näen.» 

Mu perenaine tõusis, et toatüdrukut kutsuda. «Te räägite teenijatega,» lausus ta, «minu 
rõivakapi võtmed käes.» 

Seersant Cuff peatas teda ühe väga ootamatu küsimusega: 

«Ehk oleks meil parem kõigepealt kindlaks teha, kas ka teised majas viibivad daamid ja 
härrad sellega nõustuvad?» 

«Ainus daam majas peale minu on miss Verinder,» vastas mu perenaine üllatunud ilmel. 
«Ainsad härrad on mu õepojad mister Blake ja mister Ablewhite. Pole vähimatki kartust, et 
ükski neist kolmesA keelduks.» 

Tuletasin siinkohal prouale meelde, et mister Godfrey kavatses ära sõita. Vaevalt jõudsin ma 
need sõnad lausuda, kui mister Godfrey ise uksele koputas, et hüvasti jätta. Talle järgnes 
mister Franklin, kes kavatses koos temaga jaama sõita. Proua selgitas neile meie kimbatust. 
Mister Godfrey lahendas asja otsekohe. Ta hüüdis läbi akna Samuelile, et tema sumadan 
uuesti üles viidaks, ja andis siis ise selle võtme seersant Cuffi kätte. «Mu pagas võib mulle 
Londonisse järgneda hiljem,» ütles ta, «kui juurdlus läbi on.» Seersant võttis võtme sobiliku 
vabandusega vastu. «Mul on kahju, söör, et tekitan teile palja formaalsuse pärast 
ebamugavust, aga härrast-- eeskuju 

teeb teenijate lepitamisel imesid.» Kui mister Godfrey prouaga väga osavõtlikult hüvasti oli 
jätnud, palus ta miss Rachelile edasi anda oma lahkumissõnad, millest sai mulle selgeks, et ta 
polnud «ei»-d lõpliku vastusena võtnud ja kavatses abieluettepanekut järgmisel võimalusel 
korrata. Oma nõo kannul väljudes teatas mister Franklin seersandile, et kõik tema riided on 


läbiotsimiseks kättesaadavad ning miski talle kuuluv ei ole luku ja riivi taga. Seersant Cuff 
väljendas neile oma ülimat tunnustust. Pange tähele, tema kavatsus oli leidnud proua, mister 
Godfrey ja mister Franklini poolt täielikku mõistmist. Nüüd jäi veel üksnes saada miss 
Racheli nõusolek, ning siis võis teenijad kokku kutsuda ja määritud rõivast otsima hakata. 
Kui me jälle omavahele olime jäänud, näis proua seletamatu vastumeelsus seersandi suhtes 
muutvat meie arupidamise talle veelgi vastumeelsemaks kui enne. «Kui ma miss Verinderi 
võtmed teile alla saadan,» ütles ta seersandile, «siis arvatavasti olen teinud kõik, mis te mult 
praegu soovite?» 

«Ma palun armuliselt proualt vabandust,» vastas seersant Cuff. «Enne kui me alustame, 
tahaksin ma, kui võimalik, pesuraamatut näha. Määritud rõivatükk võib olla pesuese. Kui 
läbiotsimine meile midagi ei anna, siis tahaksin saada ülevaate kogu majas leiduvast pesust, 
sealhulgas ka sellest, mis on pesusse saadetud. Kui mingi ese puudub, siis võime vähemalt 
oletada, et sellel oli värviplekk ja et omanik on selle kas eile või täna sihilikult kõrvale 
toimetanud. Inspektor Seegrave,» lisas seersant minu poole pöördudes, «juhtis sellele plekile 
kõigi teenijate tähelepanu, kui nad neljapäeva hommikul tuppa trügisid. See, mister 
Betteredge, võib osutuda üheks inspektor Seegrave'i järjekordseks veaks.» 

Proua soovis, et ma helistaksin kella ja laseksin tuua pesuraamatu. Ta jäi seniks meie juurde, 
kuni see toodi, et näha, kas seersant Cuff pärast raamatu vaatamist temalt veel midagi soovib. 
Pesuraamatu tõi Rosanna Spearman. Tütarlaps oli täna hommikul tulnud sööma 
haletsemisväärselt kahvatuna ja kurnatuna, kuid eelmise päeva haigusest oli ta siiski piisavalt 
paranenud, et oma tavaliste toimetuste juurde asuda. Seersant silmitses meie teist toatüdrukut 
tähelepanelikult — nägu, kui ta sisse astus, ja vigast õlga, kui ta väljus. 

«Kas teil on mulle veel midagi öelda?» küsis proua, soovides endise kannatamatusega 
seersandi seltskonnast pääseda. 

Suur Cuff avas pesuraamatu, sai sellest poole minuti jooksul täieliku ülevaate ja sulges selle 
taas. «Võtan endale julguse tülitada armulist prouat veel viimase küsimusega,» lausus ta. 
«Kas see noor naine, kes meile selle raamatu tõi, on teie teenistuses olnud niisama kaua kui 
teised teenijad?» 

«Miks te seda küsite?» kostis proua. 

«Viimati, kui ma teda nägin,» vastas seersant, «oli ta varguse pärast vanglas.» 

Pärast seda ei jäänud muud üle kui talle tõtt rääkida. Mu perenaine rõhutas tugevasti Rosanna 
eeskujulikku käitumist tema teenistuses ja head arvamust, mis oli temast parandusmaja 
matroonil. 

«Ega te ometi teda ei kahtlusta?» lisas proua lõpuks väga tõsiselt. 

«Olen armulisele prouale juba öelnud, et varguses ei kahtlusta ma esialgu ühtki isikut majas.» 
Pärast seda vastust proua tõusis, et minna ülakorrusele miss Racheli võtmeid küsima. Seersant 
jõudis ukse avamisel minust ette ja tegi väga sügava kummarduse. Seersandist möödumisel 
oleks prouast nagu värin läbi käinud. 

Ootasime ja ootasime, kuid mingeid võtmeid ei ilmunud. Seersant Cuffei lausunud mulle 
sõnagi. Ta pööras oma kurvameelse näo akna poole, pistis pikad kõhetud käed taskusse ja 
vilistas endamisi tasa «Suve viimset roosi». 

Lõpuks tuli tuppa Samuel, kuid mitte võtmete, vaid paberilehe-kesega minu jaoks. Sättisin 
mõningase kohmetuse ja vaevaga prillid ette, tundes endal kogu aeg seersandi kurblike 
silmade pilku. Paberil seisis kafts või kolm pliiatsiga kirjutatud rida proualt. Need tegid mulle 
teatavaks, et miss Rachel keeldus järsult oma rõivaid näitamast. Kui talt põhjust päriti, 
purskas ta nutma. Veelkordse küsimise peale vastas ta: «Ma ei lase, ja kõik. Kui te jõudu 
kasutate, siis pean muidugi järele andma, aga millelegi muule ma igatahes järele ei anna.» 
Mõistsin, et prouale oli tõesti vastumeelt ilmuda seersandi ette sellise vastusega oma tütrelt. 


Kui ma nooruse armastusväärsete nõrkuste jaoks liiga vana ei oleks olnud, siis oleksin vististi 
ka ise punastanud mõtte juures, et pean selle teate talle edasi andma. 

«Kas uudised miss Verinderi võtmetest?» 

«Preili ei luba oma rõivaid läbi vaadata.» 

«Ahaa!» hüüatas seersant. 

Oma häält ei valitsenud ta nii hästi kui nägu. Kui ta hüüatas: «Ahaa!», siis kõlas tema hääl 
just nii, nagu oleks ta kuulnud midagi, mida ta ootas. Ta ajas mind poolenisti vihale ja 
poolenisti hirmutas — miks, seda ma ei oska öelda, aga nii see oli. 

«Kas läbiotsimisest tuleb loobuda?» küsisin ma. 

«Jah,» vastas seersant, «läbiotsimisest tuleb loobuda, sest teie noor perenaine ei nõustu sellega 
nagu kõik teised. Me peame üle vaatama kas kõik rõivad majas või mitte ühtki. Saatke mister 
Able-white'i sumadan järgmise rongiga Londonisse ja andke pesuraamat mu tervituste ja 
tänuga tagasi noorele naisele, kes selle siia tõi.» 

Ta asetas pesuraamatu lauale, võttis välja sulenoa ja hakkas oma küüsi lõikama. 

«Paistab, et te ei olegi kuigivõrd pettunud,» ütlesin ma. 

«Ei,» vastas seersant Cuff, «ma ei ole kuigivõrd pettunud.» 

Püüdsin teda öeldut selgitama panna. 

«Miks peaks miss Rachel teid takistama?» pärisin ma. «Kas pole siis tema huvides teid 
aidata?» 

«Oodake pisut, mister Betteredge, — oodake pisut.» 

Targemad pead kui minu oma oleksid võinud aimata, kuhupoole ta tüürib. Või seda oleks 
võinud aimata inimene, kes oleks olnud miss Rachelisse vähem kiindunud kui mina. Proua 
hirmutunne seersandi ees võis tähendada (nagu ma hiljem olen mõelnud), et tema aimas neid 
mõtteid (nagu ütleb pühakiri) «kui peeglis tuhmi kuju- 

tist». Minuni need tookord veel ei jõudnud — see on kõik, mis ma tean. 

«Mida siis nüüd teha?» küsisin ma. 

Seersant Cuff lõpetas selle küüne lõikamise, mille kallal ta parajasti ametis oli, silmitses seda 
viivukese nukra huviga ja tõstis sule-noa üles. 

«Lähme välja aeda,» ütles ta, «ja vaatame roose.» 


14. PEATÜKK 


Proua elutoast viis lähim tee roosiaeda läbi põõsastiku, millest juba juttu oli. Selleks et te 
järgnevat paremini mõistaksite, võin lisada, et just sellel põõsastikualleel armastas mister 
Franklin jalutada. Kui ta väljas oli ja me teda igalt poolt mujalt asjata otsisime, siis leidsime ta 
tavaliselt lõpuks siit. 

Ma pean paraku tunnistama, et olen üks kaunis kangekaelne vanamees. Mida visamalt 
seersant Cuff oma mõtteid minu eest varjas, seda visamalt püüdsin ma neid teada saada. Kui 
me põõsastiku-alleele pöördusime, püüdsin teda teistviisi sisse vedada. 

«Asjade praeguse seisu juures,» ütlesin ma, «oleksin mina teie asemel küll täiesti nõutu.» 
«Kui te minu asemel oleksite,» vastas seersant, «siis oleks teil juba kujunenud oma arvamus 
— ja asjade praeguse seisu juures oleks teil kadunud igasugune varasem kahtlus oma 
järelduste suhtes. Jätkem need järeldused esialgu rahule, mister Betteredge. Ma ei toonud teid 
siia selleks, et te mind nagu mäkra urust välja tiriksite, vaid selleks, et teilt üht-teist teada 
saada. Kahtlemata oleksite võinud seda mulle ka majas rääkida, selle asemel et siia välja tulla. 
Aga uksed satuvad pahatihti kokku pealtkuulajatega, ja minu ametis on väga tervislik viibida 
rohkem vabas õhus.» 

Kes oleks küll suutnud seda meest üle kavaldada? Mina loobusin — ja ootasin nii kannatlikult 
kui suutsin, mis edasi tuleb. 


«Me ei süvene teie noore daami käitumise põhjustesse,» jätkas seersant, «me ainult 
kahetseme, et ta keeldub mind aitamast, sest nii toimides muudab ta selle uurimise raskemaks, 
kui see muidu oleks võinud olla. Peame nüüd katsuma lahendada värvipleki saladust — mis, 
te võite mu sõnu uskuda, on ühtlasi ka teemandi saladus — mingil muul moel. Ma otsustasin 
teenijaid küsitleda, mister Betteredge, ja uurida nende rõivaste asemel nende mõtteid ja 
tegusid. Aga enne kui ma sellega algust teen, tahaksin teile esitada paar küsimust. Te olete 
tähelepanelik mees — kas te märkasite mõne teenija juures midagi imelikku (võttes muidugi 
arvesse kartust ja erutust), pärast seda kui teemandi kadumine avastati? Mingit erilist tüli 
teenijate vahel? Kas oli keegi tavalisest erinevas meeleolus? Näiteks ootamatult endast väljas? 
Või siis haigestus järsku?» 

Mul jätkus just piisavalt aega, et mõelda Rosanna Spearmani äkilisele haigestumisele eelmise 
päeva lõunasöögi ajal, kuid ma ei 

jõudnud veel vastata, kui nägin seersant Cuffi järsku põõsastiku poole vaatavat ja kuulsin, 
kuidas ta vaikselt endamisi lausus: «Hol-lallaa!» 

«Mis viga?» küsisin. 

«Reumahoog seljas,» vastas seersant valju häälega, nagu oleks ta tahtnud, et veel keegi 
kolmas meid kuuleks. «Varsti on oodata ilmamuutust.» 

Veel mõned sammud, ja me jõudsime maja nurga juurde. Pöörasime järsult paremale, 
jõudsime terrassile ning läksime mööda selle astmeid alla roosiaeda. Seersant Cuff peatus 
lagedal kohal, kus mell oli igas suunas vaba väljavaade. 

«Mis te ütlete selle noore naisterahva, Rosanna Spearmani kohta?» alustas ta. «Ei ole just eriti 
tõenäoline, et tal tema välimuse juures kallim võiks olla. Aga tüdruku enda huvides pean ma 
teilt otsekohe küsima, kas ka tema vaeseke on endale teiste eeskujul armsama soetanud?» 
Mida, pagana päralt, ta silmas pidas, kui ta mulle praeguses olukorras säherduse küsimuse 
esitas? Vastamise asemel jõllitasin talle otsa. 

«Ma märkasin põõsastikust läbi minnes, kuidas Rosanna Spearman end seal peitis,» sõnas 
seersant. 

«Kas siis, kui te ütlesite «hollallaa»?» 

«Jah — kui ma ütlesin «hoilallaa». Kui mängus on armsam, siis ei tähenda peitmine suurt 
midagi. Kui aga ei ole, siis — arvestades praegust asjade seisu siin majas — äratab see ülimat 
kahtlust, ja nii valus kui mul ka pole, minu kohus on sellele vastavalt toimida.» 

Mida, halastaja taevas, pidin ma talle vastama? Teadsin, et mister Franklin armastas 
põõsastikus jalutada; teadsin, et kõige tõenäolisemalt valib ta jaamast tulles just selle tee; 
teadsin, et Penelope oli oma kaasteenijat korduvalt siin luusimas tabanud ning oli mulle alati 
seletanud, et Rosanna eesmärgiks on mister Franklini tähelepanu köita. Kui mu tütrel õigus 
oli, siis võis Rosanna tõesti parasjagu mister Franklini tagasipöördumist passida, kui seersant 
teda märkas. Pidin valima kahe halva vahel: kas esitada Penelope kujut-lusvili enda oma pähe 
või jätta too õnnetu olevus kannatama tagajärgede all, väga tõsiste tagajärgede all, mida tõi 
kaasa seersant Cuffi kahtluse äratamine. Puhtast kaastundest tüdruku vastu — vannun oma 
hinge ja hea maine nimel, et ainult puhtast kaastundest tüdruku .vastu — andsin seersandile 
vajalikud seletused ning ütlesin, et Rosannal oli tõesti jätkunud küllalt meeletust mister 
Franklin Blake'isse armuda. 

Seersant Cuff ei naernud kunagi. Neil vähestel puhkudel, kui miski teda lõbustas, kerkisid 
tema suunurgad pisut, ja see oli kõik. Tema suunurgad kerkisid ka nüüd. 

«Kas poleks parem öelda, et tal jätkub küllalt meeletust inetu tüdrukuna ja seejuures üksnes 
teenijana elada?» küsis ta. «Armumine mister Franklin Blake'i kommete ja välimusega 
härrasmehesse ei ole minu meelest mingil juhul tema käitumise kõige meeletum osa. Kuid ma 
olen rõõmus, et asjasse selgust sai; alati hakkab kuidagi 

kergem, kui mõni asi selgeks saab. Jah, ma jätan selle saladuseks, mister Betteredge, Mulle 
meeldib inimlike nõrkuste suhtes leebust ilmutada — kuigi minu ametis ei avane selle 
vooruse rakendamiseks eriti palju võimalusi. Te siis arvate, et mister Franklin Blake ei aimagi 
selle tüdruku kiindumust? Oh, ta oleks selle küllalt kiiresti avastanud, kui tüdruk nägus oleks. 
Inetutel naistel on siin ilmas halb elada; loodame, et see saab teises ilmas tasutud. Teil on siin 
tõesti kena aed ja hoolitsetud muru. Vaadake ise, kuivõrd ilusamad tunduvad lilled, kui neid 
ümbritseb rohi, aga mitte kruus. Ei, tänan teid, ma ei võta ühtegi roosi. Nende murdmine 
läheb mulle südamesse. Saate aru, just nagu teile läheb südamesse, kui peretoas midagi 
korrast ära on. Kui teemandi kadumine teatavaks sai, kas te märkasite siis mõne teenija 
käitumises midagi, mida te ei osanud seletada?» 

Olin seersant Cuffiga silani üsna hästi läbi saanud. Kuid kavalus, millega ta selle viimase 
küsimuse muu jutu hulka poetas, muutis mind valvsaks. Otse välja öeldes ei olnud mõte teda 
juurdluses aidata mulle sugugi meeltmööda, kui see juurdlus viis ta (justkui salakavala mao) 
minu kaasteenijate sekka. 

«Ma ei märganud midagi peale selle,» vastasin ma, «et kaotasime kõik pea, mina ise kaasa 
arvatud.» 

«Oo,» lausus seersant, «kas see on kõik, mis teil mulle on öelda?» 

Vastasin omast arust liikumatu ilmega: «See on kõik.» 

Seersant Cuffi kurvad silmad uurisid teraselt mu nägu. 

«Mister Betteredge,» sõnas ta, «kui teil midagi selle vastu ei ole, siis tehke mulle seda rõõmu 
ja lubage oma kätt suruda. Te olete mulle erakordselt meeldima hakanud.» 

(Miks ta oma poolehoiu väljendamiseks nimelt selle hetke valis, mil ma teda petsin, see käib 
küll üle minu mõistuse! Tundsin pisut uhkust — tundsin tõesti terake uhkust, et olin kuulsale 
Cuffile lõpuks siiski liiga kõvaks pähkliks osutunud!) 

Läksime tagasi maja poole, kusjuures seersant palus, et annaksin tema käsutusse omaette toa 
ning saadaksin seejärel teenijad (ainult majateenijad) vastavalt ametiredelile, esimesest kuni 
viimaseni, ükshaaval tema jutule. 

Juhatasin seersant Cuffi omaenda tuppa ja kutsusin siis teenijad halli kokku. Koos teistega 
ilmus sinna, üsna nii nagu tavaliselt, ka Rosanna Spearman. Ta oli omal kombel niisama 
terane kui seersant, ja ma kahtlustan, et ta kuulis, mida seersant minult just enne tema 
märkamist teenijate kohta küsis. Igatahes seal ta oli, ja tema näo järgi oleks võinud arvata, et 
ta ei ole sellisest kohast nagu põõsastik kunagi elus kuulnudki. 

Saatsin teenijad sisse ükshaaval, nagu oli kästud. Kokk astus esimesena kohtusaali, teiste 
sõnadega — minu tuppa. Ta jäi sinna üpris lühikeseks ajaks. Muljed pärast väljumist: 
«Seersant Cuff on halvas tujus, aga seersant Cuff on täiuslik härrasmees.» Järgmisena läks 
proua toaneitsi, kes jäi hulga kauemaks. Muljed pärast väljumist: «Kui seersant Cuff ühte 
korralikku naisterahvast ei usu, siis võiks ta vähemalt oma arvamuse enda teada jätta!» Siis oli 
Penelope 

100 

kord. Ta jäi tuppa ainult paariks hetkeks. Muljed pärast väljumist: «Seersandist on päris 
kahju. Kindlasti oli tal nooruses õnnetu armastus, isa.» Esimene toatüdruk järgnes Penelopele 
Ja jäi, nagu proua toaneitsigi, kauaks. Muljed pärast väljumist: «Ma ei astunud armulise proua 
teenistusse selleks, mister Betteredge, et mingi vilets politseinik mind lausa näkku 
kahtlustaks!» Järgmisena läks sisse Rosanna Spearman. Ta jäi kauemaks kui ükski teine. Ei 
mingeid muljeid pärast väljumist — hoopis hauavaikus ja tuhkhallid huuled-Lakei Samuel 
läks pärast Rosannat. Jäi paariks minutiks. Muljed pärast väljumist: «See, kes seersant Cuffi 
saapaid puhastab, peaks igatahes häbenema.» Viimasena sisenes köögitüdruk Nancy. Jäi paa 
riks minutiks. Muljed pärast väljumist: «Seersant Cuffil on süda sees, tema juba ei hakka, 
mister Betteredge, vaese rängalt töötava tüdruku kulul nalja heitma.» 


Kui küsitlus läbi oli, läksin ka ise kohtusaali, et kuulda, kas mulle on mingeid edasisi 
korraldusi, ning leidsin seersandi tema vana kombe kohaselt aknast välja vaatamas ja 
endamisi «Suve viimset roosi» vilistamas. 

«Kas avastasite midagi, söör?» pärisin ma. 

«Kui Rosanna Spearman palub luba välja minna,» ütles seersant, «siis laske vaesekesel 
minna, ainult teatage enne mulle.» 

Oleksin võinud parem Rosanna ja mister Franklini koha pealt suu pidada! Asi oli küllalt 
selge: õnnetu tüdruk oli ikkagi seersant Cuffi kahtluse alla langenud, hoolimata kõigist mu 
püüetest seda takistada. 

«Loodan, et te ei pea Rosannat osaliseks teemandi kadumises?» tihkasin küsida. 

Seersandi kurvameelse suu nurgad kerkisid ja ta vaatas mulle teraselt näkku, täpselt nii nagu 
enne aias. 

«Ma mõtlen, et parem on, kui ma teile midagi ei ütle, mister Betteredge,» lausus ta. 
«Vaadake, te võite veel teist korda pea kaotada.» 

Hakkasin kahtlema, kas ma ikka tõesti olin kuulsale Cuffile Uiga kõva pähkel olnud. Minu 
suureks kergenduseks katkestas meie jutu koputus uksele ja teade kokalt. Rosanna Spearman 
oligi palunud luba välja minna, esitades tavalise põhjenduse, et ta pea on uimane ja ta tahab 
pisut värsket õhku hingata. Seersandi märguande peale vastasin: «Las ta läheb.» Kui 
sõnumitooja oli lahkunud, küsis seersant: «Missugusest uksest teenijad väljas käivad?» 
Näitasin talle. «Keerake oma toa uks lukku,» ütles seersant, «ja kui keegi minu järele pärib, 
siis öelge, et olen teie toas ja mõtisklen.» Ta suunurgad kerkisid jälle ja ta kadus toast. 

Kui ma sellistel asjaoludel üksi jäin, tõukas näriv uudishimu mind iseseisvalt asja uurima. 

Oli selge, et seersant Cuffi kahtlused Rosanna suhtes olid targa nud teenijate küsitlemisel 
kuuldud vastuste põhjal. Noh, ainsad kaks teenijat (peale Rosanna enda), keda pikemalt üle 
oli kuulatud, olid proua toaneitsi ja esimene toatüdruk — just need kaks, kes algusest peale 
oma õnnetu kaasteenija tagakiusamise eestvedajaks olid. Jõudnud 

neile järeldustele, astusin ma just nagu juhuslikult korraks peretuppa, ning nähes, et on käimas 
teejoomine, seadsin ennastki sellest osa võtma. (Sest, nota bene, tilk teed on naisterahva 
keelele sama mis tilk õli kustuvale lambile.) 

Minu usk, et leian teekannus liitlase, ei jäänud tasumata. Vähem kui poole tunni möödudes 
teadsin niisama palju kui seersantki. 

Ilmnes, et proua toaneitsi ja esimene toatüdruk ei uskunud kumbki Rosanna eilset haigust. 
Need kaks saatanat — palun vabandust, aga kuidas teisiti saakski nimetada õelaid naisi? — 
olid neljapäeva pärastlõunal mitu korda trepist üles hiilinud, katsunud Rosanna ust ja leidnud 
selle lukus olevat, koputanud, kuid neile pole vastatud, kuulatanud, kuid pole kuulnud 
seestpoolt kippu ega kõppu. Kui tütarlaps alla teed jooma tuli ja ikka veel haiglasena uuesti 
voodisse saadeti, siis katsusid kaks eespool mainitud saatanat veel kord tema ust ja leidsid, et 
see oli lukus. Nad tahtsid läbi lukuaugu piiluda, aga ilmnes, et see oli täis topitud. Keskööl 
nägid nad ukse alt valgust ja umbes kell neli hommikul kuulsid tule praksumist (tuli teenija 
magamistoas juunikuus!). Kõike seda olid nad rääkinud ka seersant Cuffile, kes oli neid 
vastutasuks nende agaralt osutatud abi eest üksnes hapu ning kahtlustava pilguga silmitsenud 
ja neile selgesti näidanud, et ta ei usu ei ühte ega teist. Siit ka halvad muljed, mis need kaks 
naist endaga küsitluselt kaasa olid toonud. Siit ka nende valmidus (teekannu mõju 
arvestamata) seersandi lahkuseta käitumise teemal keelt peksta. 

Kuna mul suure Cuffi meetodite osas juba mõningaid kogemusi oli ja kuna ta viimati, kui ma 
teda nägin, ilmselt kavatses Rosannale jalutuskäigu ajal salaja järgneda, siis oli mulle nüüd 
selge, et ta ei näidanud toaneitsile ja toatüdrukule meelega välja, kui oluliselt nad teda olid 
aidanud. Nood olid täpipealt sedasorti naised, et kui ta nende tunnistusi usaldusväärsetena 


oleks võtnud, siis oleksid nad md puhevile ajanud ja kindlasti teinud või öelnud midagi 
niisugust, mis oleks Rosanna valvsaks muutnud. 

Läksin välja. Oli ilus suvine pärastlõuna. Tundsin vaesele tüdrukule südamest kaasa ja mu 
meel oli murelik pöörde pärast, mille asjad olid võtnud. Veidi hiljem kõndisin põõsastiku 
poole ja kohtasin seal mister Franklinit. Olles oma nõbu jaama saatmast tagasi tulnud, oli ta 
juba armulise proua juures käinud ning temaga pikalt vestelnud. Proua oli talle kõnelnud miss 
Racheli seletamatust keeldumisest lasta oma rõivad läbi vaadata ning viinud ta sellega nii 
rusutud meeleollu, et tundus, nagu ei tahaks ta üldse enam sel teemal rääkida. Tol õhtul nägin 
ma tema näos esmakordselt Herncastle'i perekonnale iseloomulikku ägedust. 

«Noh, Betteredge,» küsis ta, «kuidas teile meeldib see saladuslikkuse ja kahtlustamise 
õhkkond, milles me kõik nüüd elame? Kas te mäletate veel seda hommikut, kui ma Kuukiviga 
siia tulin? Jumala eest, ma soovin, et oleksime selle kivi vesiliivasse visanud!» 

Pärast sellist purset ei hakanud ta enne rääkima, kui oli end kogunud. Kõndisime paar minutit 
vaikides kõrvuti ja siis küsis ta minult, kuhu on kadunud seersant Cuff. Mister Franklinile oli 
võimatu 

puru silma ajada seletusega, et seersant istub minu toas ja mõtiskleb. Kirjeldasin talle täpselt, 
mis oli juhtunud, rõhutades eriti seda, mida proua toaneitsi ja toatüdruk Rosanna Spearmani 
kohta olid rääkinud. 

Mister Franklini selge mõistus taipas silmapilk, mis suuna seersandi kahtlustused olid võtnud. 
«Kas te mitte ei öelnud mulle täna hommikul,» küsis ta, «et pagarisell väitis, nagu oleks ta 
eile Rosannat näinud jalgrada mööda Frizinghalli poole minemas, sellal kui meie kõik 
oletasime, et ta oma toas haige on?» 

«Jah, söör.» 

«Kui mu tädi toaneitsi ja see teine naine õigust rääkisid, siis võite kindel olla, et too mees teda 
tõesti nägi. Haigushoog oli tüdrukul meie petmiseks mõeldud ettekääne. Tal oli salaja 
linnaminekuks mingi kahtlane põhjus. Värviga määritud kleit on kindlasti tema oma, ja see 
tuli, mille praksumist kell neli hommikul tema toas kuuldi, oli süüdatud selle kleidi 
põletamiseks. Rosanna Spearman varastas teemandi. Lähen otsekohe majja ja räägin tädile, 
millise pöörde asjad on võtnud.» 

«Mitte kohe praegu, kui tohin paluda, söör,» ütles meie selja taga kurvatooniline hääl. 
Pöördusime mõlemad ringi ja leidsime end vastamisi seersant Cuffiga. 

«Miks mitte kohe praegu?» nõudis mister Franklin. 

«Sellepärast et kui teie seda armulisele prouale räägite, siis ütleb armuline proua seda miss 
Verinderile.» 

«Oletame, et ütleb. Ja mis siis?» Mister Franklin lausus need sõnad äkilise viha ja ägedusega, 
nagu oleks seersant Cuff teda hingepõhjani solvanud. 

«Kas te arvate, söör,» vastas seersant Cuff rahulikult, «et on arukas esitada selline küsimus 
mulle — ja veel praeguses olukorras?» 

Hetke jooksul valitses vaikus; mister Franklin astus seersandile peaaegu rinnutsi vastu. Nad 
vaatasid teineteisele otse näkku. Mister Franklin hakkas esimesena kõnelema, alandades häält 
niisama äkitselt, nagu ta seda oli kõrgendanud. 

«Ma oletan, et te teate, mister Cuff,» lausus ta, «et tegu on delikaatse asjaga?» 

«Kõigist mu sadadest juhtumitest pole see sugugi esimene, kus ma leian end.delikaatse asjaga 
tegelemas,» vastas teine niisama kõigutamatu rahuga nagu ikka. 

«Kas ma pean seda niiviisi mõistma, et te keelate mul tädile rääkida, mis on juhtunud?» 
«Suvatsege seda niiviisi mõista, söör, et kui te juhtunust le.di Verinderile või ükskõik kellele 
räägite, enne kui mina selleks loa annan, siis loobun ma selle juhtumi edasisest uurimisest.» 
See otsustas asja. Mister Franklinil ei jäänud muud üle kui järele anda. Ta pöördus vihaselt 
kõrvale ja lahkus meie juurest. 


Olin nende juttu kuulanud üleni värisedes, teadmata, keda kahtlustada või mida edasi mõelda. 
Kuid keset mu mõtetes valitsevat 

kaost olid siiski kaks asja mulle selged. Esiteks: mingil seletamatul kombel oli nende kahe 
vahel .lausutud teravuste taga meie preili. Teiseks: nad mõistsid teineteist täielikult, ilma et 
kumbki oleks eelnevalt midagi selgitanud. 

«Mister Betteredge,» sõnas seersant, «te saite minu äraolekul hakkama ühe väga suure 
rumalusega. Te proovisite pisut omal käel detektiivi mängida. Ehk oleksite nii lahke ja 
mängiksite seda edaspidi minuga koos.» 

Ta võttis mu käevangu ja viis koos endaga edasi mööda teed, kust ta oli tulnud. Ma ei salga, et 
olin tema etteheite ära teeninud, kuid sellest hoolimata ei kavatsenud ma tal aidata Rosanna 
Spearmanile lõkse seada. Kas tüdruk oli varas või ei, kas see oli seaduslik või ei, ma ei 
hoolinud sellest — mul oli temast kahju. 

«Mis te minust tahate?» küsisin ma oma kätt vabaks rebides ja järsult seisma jäädes. 

«Ainult mõningaid andmeid ümbruskonna kohta,» vastas seersant. 

Selle vastu, et seersant Cuffi geograafia-alaseid teadmisi täiendada, ei saanud mul eriti midagi 
olla. 

«Kas maja juurest viib selles suunas mõni rada mereranda?» küsis seersant. Rääkides osutas 
ta kuuseistandikule, mis ulatus kuni Vabiseva Liivani. 

«Jah,» vastasin ma, «viib küll.» 

«Näidake seda mulle.» 

Suveõhtu hämaruses hakkasime seersant Cuffiga kõrvuti astuma 

Vabiseva Liiva poole. 


15. PEATÜKK 


Seersant vaikis oma mõtteid mõlgutades, kuni jõudsime kuuse-istandikku, kustkaudu pääses 
vesiliiva äärde. Seal rebis ta end mõtetest lahti, nagu oleks mingile otsusele jõudnud, ja 
kõnetas mind taas. 

«Mister Betteredge,» ütles ta, «kuna te olete mulle seda au osutanud ning minu ettevõttes 
käed külge löönud, ja kuna ma arvan, et teist võib mulle veel enne, kui päev õhtusse jõuab, 
mõningast abi olla, siis pole meil minu meelest mingit mõtet teineteise ees edasi salatseda 
ning ma kavatsen ise teile avameelsuses eeskuju anda. Te olete otsustanud, et ei anna mulle 
enam mingeid teateid, mis Rosanna Spearmanile kahjuks võiksid tulla, sest teie suhtes on ta 
kenasti käitunud ja te tunnete talle kogu südamest kaasa. Need inimsõbralikud kaalutlused 
teevad teile suurt au, kuid praegusel juhul on nad lihtsalt maha visatud. Rosanna Spearmanit 
ei ähvarda vähimgi oht hätta sattuda — ei, isegi mitte siis, kui ma teda süüdistan osalisena 
tee-mandi kadumises, ja seda tõendite varal, mis on niisama silmanähtavad kui nina teie 
näos!» 

«Kas te peate silmas seda, et proua ei hakka teda kohtusse kaebama?» küsisin ma. 

«Ma pean silmas seda, et teie proua ei saa teda kohtusse' kaevata,» kostis seersant. «Rosanna 
Spearman on ainult tööriist ühe 

teise isiku kätes, ja selle teise isiku pärast ei puudutata ka Rosanna Spearmanit.» 

Ta rääkis, nagu oleks tal tõsi taga — seda ei saanud eitada. Ometi tundsin, kuidas mu hinges 
hakkas tema vastu tekkima mingi rahutu vimm. «Kas te ei saa seda teist isikut nimepidi 
nimetada?» küsisin ma. 

«Kas teie ise ei saa, mister Betteredge?» 

«Ei.» 


Seersant Cuff seisis paigal nagu post ja silmitses mind nukra huviga. 

«Mulle teeb alati suurt rõõmu, kui ma saan inimlikesse nõrkustesse hellalt suhtuda,» ütles ta. 
«Praegusel hetkel, mister Betteredge, suhtun ma erilise hellusega just teisse. Ja teie tunnete 
selsamal suurepärasel,põhjusel erilist hellust Rosanna Spearmani vastu, eks ole ju? Ega te 
juhuslikult ei tea, kas ta on hiljuti uut pesu saanud?» 

Ma ei osanud kuidagi ära arvata, mis mõttega ta selle iseäraliku küsimuse nii ootamatult jutu 
sisse poetas. Kuna tõe tunnistamine minu meelest Rosannale kahju ei saanud teha, siis 
vastasin, et tütarlaps oli meile tulnud üsna nigela varustusega ning et kahe nädala eest oli 
proua talle tasuks hea käitumise eest (rõhutasin just tema head käitumist) uue pesu kinkinud. 
«On see ikka üks vilets maailm,» ütles seersant. «Inimelu, mister Betteredge, on omamoodi 
märklaud: alati sihib selle pihta õnnetus ja alati tabab ta märki. Kui seda uut pesu poleks 
olnud, siis oleksime Rosanna asjade seas avastanud uue öösärgi või alusseeliku ja ta sel moel 
paljastanud. Eks ole, te ju suudate mu mõttekäiku jälgida? Te küsitlesite ise teenijaid ja teate, 
mida kaks naist Rosanna ukse taga avastasid. Te kindlasti teate, mida see tüdruk eile tegi, 
pärast seda kui ta haigeks jäi? Te ei oska arvata? Oh heldus, see on ju niisama silmanähtav kui 
too valgusriba seal, kus puud lõpevad. Neljapäeva hommikul kell üksteist näitab inspektor 
Seegrave (kes aina koosnebki inimlikest nõrkustest) kõigile naisteenijatele laialiaetud värvi 
uksel. Rosannal on põhjust oma rõivaid kahtlustada; ta läheb esimesel võimalusel oma tuppa, 
leiabki öösärgilt, alusseelikult või mõnelt muult riideesemelt värvipleki, teeskleb haiget ja 
lipsab salaja linna, muretseb uue öösärgi või alusseeliku tegemiseks vajalikud materjalid, 
õmbleb selle neljapäeva öösel üksi oma toas valmis, süütab tule (mitte riideeseme 
põletamiseks — kaks tema kaasteenijat piiluvad ukse taga .ja muidugi ei hakka ta tekitama 
riide põlemise lõhna ega soetama hunnikut tuhka, millest ,on vaja lahti saada) —- ma ütlen, ta 
läidab tule selleks, et asendusrõivast pärast selle vettekastmist ja väljaväänamist kuivatada ja 
triikida, hoiab siis määrdunud rõivast peidus (tõenäoliselt enda seljas) ja tegeleb praegusel 
hetkel mõnes siinse üksildase ranna sobivas paigas sellest lahtisaamisega. Jälitasin teda täna 
teie kalurikülani ja nägin, kuidas 4a seal läks ühte majja, mida me võib-olla veel enne 
tagasiminekut peame külastama. Ta jäi mõneks ajaks sinna sisse, ja kui ta süs välja tuli, oli tal 
(nagu ma usun) midagi mantli alla peidetud. Mantel (naise seljas) on halastuse võrdkuju: ta 
varjab hulgaliselt patte. Ma nägin, kuidas tüdruk 

pärast kalurimajakesest väljumist hakkas piki randa põhja poole minema. Kas teie siinset 
randa peetakse eriti kauniks, mister Better- 

edge?» 

Vastasin: «Jah,» — nii lühidalt kui võimalik. 

«Maitse üle ei vaielda,» ütles seersant Cuff. «Oma vaatenurgast võin öelda, et ma pole kunagi 
näinud ühtegi rannamaastikku, mis mulle vähem oleks meeldinud. Kui te juhtute selles rannas 
mõnda isikut jälitama ja kui see isik juhtumisi ringi vaatab, siis ei ole siin kusagil ennast 
millegi varju peita. Pidin valima — kas võtta Rosanna lihtsalt kahtluse põhjal vahi alla või 
jätta ta väikesed trumbid talle esialgu pihku. Põhjustel, millega ma teid praegu tülitama ei 
hakka, otsustasin pigem kas või selle ohvri tuua kui häirida juba täna õhtul teatud isikut, kelle 
nime me ei nimeta. Tulin maja juurde tagasi, selleks et paluda teil mind teist teed pidi ranna 
põhjaotsa viia. Liiv — pidades silmas sellele jäävaid jälgi — on üks paremaid detektiive, keda 
ma tean. Kui me seda teed pidi Rosanna Spearmanile vastu minnes teda ei kohta, siis võib liiv 
meile öelda — kui ainult küllalt kauaks valgust jätkub —, mis asju ta ajas. Siin see liiv ongi. 
Kui te mulle pahaks ei pane, siis ma palun teid, et te keele hammaste taga hoiaksite ja 
laseksite minul ees minna.» 

Kui tohtrid tunnevad sellist haigust nagu detektiivipalavik, siis oli just see tõbi teie alandliku 
teenri nüüd täiesti oma võimusesse haaranud. Seersant Cuff sammus luidete vahel edasi mere 
poole. Järgnesin talle (hinge kinni pidades) ja jäin pisut kaugemale ootama, mis edasi juhtub. 


Ilmnes, et seisin peaaegu samas paigas, kus me Rosanna Spear-maniga vestlesime, kui mister 
Franklin Londonist saabudes äkitselt meie ette ilmus. Samal ajal, kui mu silmad seersanti 
jälgisid, rändasid mu mõtted tahtmatult sellele, mis eelmisel korral Rosanna ja minu vahel 
aset oli leidnud. Tõsijutt, mul oli peaaegu tunne, nagu oleks ta vaeseke jälle oma käe minu 
pihku libistanud ja talle lausutud lahkete sõnade eest tasakesi tänulikult mu kätt surunud. 
Tema hääl oleks nagu uuesti lausunud, et iga kord, kui ta välja läheb, näib Vabisev Liiv teda 
vastu ta enda tahtmist ligi tõmbavat; oleksin nagu uuesti näinud, kuidas ta nägu särama lõi, 
kui ta esmakordselt silmas mister Franklinit, kes kärmel sammul luidete vahelt meie poole 
tuli. Kõik need meenutused muutsid mu tuju aina halvemaks, ja kui ma ringi vaatasin, et end 
neist vabaks raputada, suurendas vaade sellele üksildasele abajale ainult veel enam minus 
kerkivat rahutust. 

Viimane õhtuvalgus oli hääbumas ja kogu sellel hüljatud paigal lasus hääletu ning õudne 
tardumus. Ulgumere lained vajusid suurele leetseljakule lahesuus vähimagi hääleta. Lahepind 
umbus hämarusse ja teda ei kurrutanud kergeimgi tuuleõhk. Vee liikumatul pinnal ujusid 
vastiku kollakasvalge löga laigud. Seal, kus kaks pikka kivist maasäärt, üks põhjas, teine 
lõunas, merre ulatusid, helendas kohati viimases päevavalguses limane merevaht. Tõus oli 
algamas, ja just nüüd, kus ma seal seisin ja ootasin, hakkas vesiliiva lai pruun pale kipruma 
ning värisema — see oli ainus liikuv asi kogu selles koledas paigas. 

Nägin, kuidas seersant võpatas, kui liiva vabin talle silma hakkas. Kui ta seda umbes minuti 
ringis oli silmitsenud, pöördus ta ümber ja tuli minu juurde tagasi. 

«Salakaval paik, mister Betteredge,» ütles ta, «ja Rosanna Spear-manist ei ole kusagil mingit 
märki, vaata kuhu sa vaatad.» 

Ta viis mind veepiirile lähemale ja ma nägin ise, et ainsad jalajäljed liival olid tema ja minu 
omad. 

«Kuhupoole jääb siit, kus me praegu seisame, too kaluriküla?» küsis seersant Cuff. 
«Kajakalõuka,» vastasin ma (sest nii oli külakese nimi), «jääb otse lõunasse ja on üsna 
lähedal.» 

«Ma nägin, kuidas tüdruk täna õhtul Kajakalõukast piki kallast põhjasuunas minema hakkas,» 
ütles seersant. «Järelikult pidi ta siiapoole tulema. Kas Kajakalõuka jääb teisele poole seda 
maanina seal? Ja kas meil on võimalik — praeguse madala veeseisu juures — randa mööda 
sinna pääseda?» 

Vastasin mõlemale küsimusele jaatavalt: 

«Kui te pahaks ei pane, ma arvan, et meil tuleb nobedasti astuma hakata,» lausus seersant. 
«Tahaksin veel enne pimeduse saabumist üles otsida selle koha, kus Rosanna rannast ära 
pööras.» 

Olime minu meelest umbes paarsada jardi Kajakalõuka poole kõndinud, kui seersant Cuff 
järsku liivale põlvili laskus, otsekui oleks teda haaranud äkiline meeletu soov palvetada. 
«Teie siinse' rannamaastiku kasuks võib siiski midagi öelda,» märkis seersant. «Siin on 
naisterahva jalajäljed, mister Betteredge: Nimetagem neid seni Rosanna jälgedeks, kuni 
leiame ümberlükkamatuid tõendeid, mis seda eitavad. Suvatsege tähele panna, et jäljed on 
väga segased — ütleksin, et sihilikult segaseks aetud. Ah, vaene hing! Ta mõistab liiva 
detektiivivoorusi niisama hästi kui mina! Aga kas tal mitte ei olnud liiga kiire, et jälgi 
põhjalikult segi tallata? Arvan, et nii see oli. Siin on üks jälg, mis tuleb Kajakalõuka poolt, ja 
teine, mis läheb sinnapoole tagasi. Kas mitte tema kinganina ei osuta siin otse veepiiri 
suunas? Ja kas ei näe ma mitte kahte kontsa-jälge kaugemal rannal, samuti päris veepiiri 
ääres? Ma ei taha teie tundeid riivata, kuid kardan, et Rosanna on kaval. Paistab, nagu oleks ta 
tahtnud jõuda sinna kohta, kust meie nüüdsama tulime, jät mata endast liivale reetlikke jälgi. 
Kas me võime oletada, et ta kõndis siit läbi vee nonde kaljurahnudeni meie taga, tuli sama 
teed pidi tagasi ning pöördus siis uuesti rannale, kus on veel näha need kaks kontsajälge? Jah, 


võime küll. See paistab klappivat minu arvamusega, et kalurimajast lahkudes hoidis ta midagi 
mantlihõlma all. Ei! Mitte midagi niisugust, mida ta oleks tahtnud hävitada, sest milleks 
sellisel juhul kõik need ettevaatusabinõud, mis pidid mind takistama välja uurimast, kus tema 
käik lõppes? Arvatavasti on õigem oletada, et ta tahtis midagi peita. Võib-olla, saame 
kalurimajja sisse astudes teada, mis asi see oli?» 

Selle ettepaneku peale langes mu detektiivipalavik järsult. «Mind teil seal küll vaja ei lähe,» 
laususin ma. «Mis kasu teil minust oleks?» 

«Mida kauem ma teid tunnen, mister Betteredge,» ütles seersant, 

«seda rohkem voorusi ma teis avastan. Tagasihoidlikkus — oh armas aeg, kui harva esineb 
tagasihoidlikkust selles maailmas ja kui palju peitub seda haruldast omadust teis! Kui ma üksi 
kalurimajja lähen, muutuvad inimesed kohe esimese küsimuse, peale, mis ma neile esitan, 
kidakeelseks. Kui ma aga lähen koos teiega, siis esitleb mind igati lugupidamisväärne naaber 
ja loomulikult on tulemuseks sundimatu vestlus. Minule paistab asi sellises valguses; kuidas 
see teile paistab?» 

. Kuna mul ei olnud ühtegi löövat vastust nii käepärast, nagu ma oleksin soovinud, siis 
püüdsin aega võita ja küsisin, millisesse majja ta minna tahtis. 

Kui seersant seda lähemalt kirjeldas, tundsin ära maja, kus elas Yollandi-nimeline kalur koos 
naise ja kahe täiskasvanud lapse — poja ja tütrega. Kui te korraks tagasi vaatate, siis leiate, et 
teie tähelepanu esimest korda Rosanna Spearmanile juhtides märkisin ma, et mõnikord jalutas 
ta Vabiseva Liiva asemel Kajakalõukasse oma sealseid sõpru külastama. Need sõbrad olidki 
Yollandid — lugupeetud, auväärsed inimesed, kes tegid tervele ümbruskonnale au. Rosanna 
oli Yollanditega tutvunud nende tütre kaudu, kes kannatas oma vigase jala pärast ja keda tunti 
siin kandis Lonkur-Lucy nime all. Arvan, et neid kahte kehaveaga tütarlast sidus mingi 
hingesugulus. Igatahes paistis, et neil harvadel puhkudel, kus Yollandid ja Rpsanna kokku 
puutusid, said nad alati kenasti ja sõbralikult läbi. See tõik, et seersant Cuff tütarlast nende 
majani oli jälitanud, seadis minu abi juurdluses täiesti uude valgusse. Rosanna oli lihtsalt 
läinud sinna, kus tal oli kombeks käia, ja näidata, et ta oli kaluri ja tolle perekonna seltsis 
viibinud, oli sama hea kui tõestada, et vähemasti seal oli ta süütult aega veetnud. Arutasin 
mõttes, et kui ma end seersant Cuffi loogikast veenda laseksin, siis tütarlapse kahjustamise 
asemel osutaksin talle järelikult hoopis teene. Seepärast tunnistasingi, et seersandil on 
õnnestunud mind nõusse saada. 

Hakkasime edasi Kajakalõuka poole minema, ja senikaua kui valdust jätkus, nägime kogu aeg 
liival jalajälgi. 

Kui me majja sisse astusime, selgus, et kalur ja tema poeg olid paadiga merel, Lonkur-Lucy 
aga, alati nõrk ning väsinud, puhkas ülemisel korrusel oma voodis. Hea missis Yolland võttis 
meid köögis üksi vastu. Kui ta kuulis, et seersant Cuff on Londonis kuulus isik, tõi ta lauale 
pudeli Hollandi džinni ja paar puhast piipu ning vahtis seersanti, nagu ei jõuaks ta teda 
ilmaski ära vaadata. 

Istusin vaikselt nurgas, ootasin ja kuulasin, kuidas seersant jutuga inna Spearmani juurde 
jõuab. Siin hakkas ta asjale lähenema veelgi rohkem ääri-veeri kui tavaliselt. Kuidas see tal 
siiski õnnestus, seda ei osanud ma öelda siis ega oska ka praegu. Kindel on aga see", et ta 
alustas kuninglikust perekonnast, esimestest metodistidest ja kalahindadest ning jõudis selle 
kõige juurest (oma kurvameelsel vargsel moel) Kuukivi kadumiseni, meie esimese toatüdruku 
kiusakuseni ja üldse naisteenijate karmuseni Rosanna Spearmani suhtes. Olles niiviisi lõpuks 
soovitud teemani jõudnud, seletas ta, et küsitleb inimesi kadunud teemandi asjus osalt selle 
ülesleidmise eesmärgiga, 

osalt aga selleks, et Rosannat majasiseste vaenlaste ülekohtusest kahtlustusest vabastada. 
Umbes veerand tundi pärast seda, kui me kööki sisenesime, oli hea missis Yolland täiesti 


veendunud, et ta kõneleb Rosanna kõige parema sõbraga, ning soovitas seersant Cuffil 
Hollandi pudeli sisuga kõhtu kosutada ja vaimu virgutada. 

Kuna mina omalt poolt olin veendunud, et seersant missis Yollandi peale ilmaasjata sõnu 
raiskab, siis istusin ja nautisin nendevahelist vestlust üsna samamoodi, nagu ma oma elus olen 
istunud ja näitemängu nautinud. Suur Cuff näitas üles imepärast kannatlikkust, katsus momilt 
kord üht-, kord teistviisi õnne ja nii-öelda tulistas lasu lasu järel huupi, lootes juhuslikult 
märki tabada. Kõik 

Rosanna kasuks, mitte midagi Rosanna kahjuks — nii see lõppes, ükskõik kuidas ta ka ei 
püüdnud; missis Yolland lobises seejuures lakkamatult ning .usaldas teda piiritult. Kui me 
olime juba kella vaadanud ja 'püsti tõusnud, et minema asutada, tegi seersant veel viimase 
katse. 

«Soovin teile nüüd head ööd, proua,» lausus seersant. «Ütlen lahkumisel veel ainult seda, et 
Rosanna Spearmanil on minu, teie kuuleka teenri isikus siiras heasoovija. Kuid, jumal paraku, 
praegusel kohal ei ole tal lootustki edasi jõuda ja mina soovitaksin tal lihtsalt ära minna.» 
«Tule taevas appi, just seda ta kavatsebki teha!» hüüdis missis Yolland. (Nota bene: ma panen 
missis Yollandi jutu jorkširi keelest inglise keelde ümber. Kui ma teile ütlen, et isegi see 
ülitäiuslik Cuff oli aeg-ajalt temast arusaamisega hädas, kuni ma talle appi tulin, siis võite ise 
arvata, milline oleks teie olukord, kui ma missis Yol-landi sõnad tema emakeeles edasi 
annaksin.) 

Rosanna Spearman kavatseb ära minna! See pani mind kõrvu teritama. Kõige pehmemalt 
öeldes tundus imelik, et ta ei olnud eelnevalt prouat ja mind hoiatanud. Mu mõtetes võttis 
maad teatud kahtlus, et seersant Cuffi viimane huupilask oli ehk viimaks siiski märki tabanud. 
Hakkasin endalt küsima, kas minu osa toimuvas ikka oli nii kahjutu, kui ma olin arvanud. 
Seersant võis ju oma asjaajamise käigus ausa naise küll valedevõrku mässida ja eksitusse viia, 
aga minu kui ausa protestandi kohus oli meeles pidada, et valede isaks on Saatan ning et 
pahateod ja Saatan pole kunagi teineteisest kaugel. Hakkasin õhus midagi kurjakuulutavat 
tajuma ja püüdsin seersant Cuffi minema viia. Tema aga seadis end jalamaid uuesti istuma ja 
küsis, kas ta saaks Hollandi pudelist tilgakese kosutust. Missis Yolland istus teisele poole 
lauda ja valas talle klaasikese. Astusin ukse juurde, hinges ülim ärevus, ja ütlesin, et pean 
neile küll vist head ööd soovima, — ja ometi ei läinud ma ära. 

«Nii et ta mõtleb siis koha üles öelda?» päris seersant. «Mida ta peale hakkab, kui ta sealt 
tõesti minema läheb? Kurb lugu! Vaesekesel pole ju terves maailmas ühtegi sõpra peale teie 
ja minu.» 

«Oi, aga on ikka!» vastas missis Yolland. «Nagu ma teile ennist ütlesin, tuli ta täna õhtul siia, 
ja kuita oli veidi aega istunud ning mu tütrekese Lucy ja minuga juttu ajanud, palus ta luba 
üksipäini üles Lucy tuppa minna. See on meil ainus tuba, kus on tinti ja sulge. 

«Ma tahan ühele sõbrale kirja kirjutada,» ütles ta, «ja seal häärberis ei saa ma seda teha, sest 
teised teenijad aina piiluvad ja luuravad mind.» Kellele see kiri oli, seda ma teile öelda ei 
oska; aga ilmatu pikk pidi see olema, otsustades aja järgi, mis tal üleval selle kirjutamisega 
läks. Kui ta alla tuli, pakkusin talle kirjamärki. Kirja tal aga käes ei olnud ja marki ta vastu ei 
võtnud. Ta, vaene hing, on pisut kinnine (nagu te isegi teate), kui asi temasse ja tema tegemis- 
tesse puutub. Aga sõber tai kusagil on, seda võin teile öelda, ja võite kindel olla, et just selle 
sõbra juurde ta lähebki.» 

«Kas varsti?» küsis seersant. 

«Niipea kui võimalik,» vastas missis Yolland. 

Siin astusin ma jälle lävelt tagasi. Armulise proua majapidamise valitsejana ei võinud ma 
lubada, et säherdune lobisemine ühe meie teenija minemisest või minemata jätmisest kauem 
minu juuresolekul jätkuks, ilma et ma sellele tähelepanu pööraksin. 


«Te olete kindlasti Rosanna Spearmanist . valesti aru saanud,» ütlesin ma. «Kui ta oleks 
kavatsenud oma praeguselt kohalt lahkuda, siis oleks ta seda kõigepealt minule maininud.» 
«Valesti aru saanud?» hüüatas missis Yolland. «Einoh, alles tunni aja eest ostis ta minu enese 
käest, mister Betteredge, sellessamas toas, reisi tarbeks mõned asjad. Ja see tuletabki mulle 
meelde,» jätkas see tüütu naine järsku oma taskus kobama hakates, «mis mul oli südame peal 
öelda Rosanna ja tema raha kohta. Kas kumbki teist juhtub teda nägema, kui te häärberi 
juurde tagasi lähete?» 

«Viin teie teate sellele vaesekesele suurima heameelega,» vastas seersant Cuff enne, kui 
mina jõudsin sõnakestki vahele poetada. 

Missis Yolland kraamis oma taskust lagedale mõned šillingid ja kuuepennilised ning luges 
need oma peopesal väga erilise, ärritava hoolikusega üle. Siis pakkus ta raha seersandile, 
kusjuures samal ajal paistis, et sellest lahkumine on talle üpris vastumeelt. 

«Kas ma tohiksin paluda, et te selle raha ühes minu parimate soovide ja tervitustega 
Rosannale tagasi annaksite?» küsis missis Yol-land. «Ta käis peale ja tahtis mulle ikkagi 
maksta nende paari asja eest, mis talle siin täna õhtul meeldima hakkasid, — ja eks raha ole 
meie majas ju üsnagi teretulnud, mis seal salata. Aga mu süda ei anna mulle siiski rahu, et ma 
vaesekeselt tema nappe säästusid võtsin. Ja kui õigust öelda, siis ma arvan, et mu mehele ei 
meeldiks, kui ta homme hommikul töölt koju tuleb ja kuulda saab, et ma Rosanna Spearmanilt 
raha vastu võtsin. Palun öelge edasi, et ma annan talle need asjad, mis ta mult ostis, kogu 
südamest niisama — kingiks. Ja ärge jätke seda raha siia lauale,» ütles missis Yolland münte 
järsku seersandi ette pannes, otsekui oleksid need ta näppe kõrvetanud. «Ärge seda tehke, 
olge hea mees! Sest ajad on rasked ja liha on nõder ja mul võib tekkida kiusatus raha taskusse 
tagasi panna.» 

«Lähme!» kutsusin ma. «Ma ei saa enam kauem oodata: pean koju - tagasi minema.» 

«Ma tulen teile otsekohe järele,» ütles seersant Cuff. 

Teist korda läksin ma ukse juurde, ja jälle, kuidas ma ka ei proovinud, ei suutnud ma üle läve 
astuda. 

«Raha tagasiandmine, proua,» kuulsin ma seersanti ütlemas, «on õrn küsimus. Te müüsite 
need asjad talle kindlasti odavalt?» 

«Muidugi odavalt!» vastas missis Yolland. «Tulge ja otsustage ise.» 

Ta võttis küünla ja kutsus seersandi ühte kööginurka. Ja mina ei suutnud mitte mingi hinna 
eest hoiduda neile järgnemast. Nurka oli maha puistatud hunnik kila-kola (enamasti vanu 
metallasju), mida kalur oli randa uhutud laevarusudest aja jooksul üles korjanud ja millele ta 
ei olnud veel meelepärast ostjat leidnud. Missis Yolland sukeldus sellesse kolikuhja ning tiris 
lagedale vana lakitud plekktoosi koos kaane ja aasaga, mille abil seda sai üles riputada; sellist 
toosi kasutatakse laevadel kaartide ja muu taolise kaitsmiseks niiskuse eest. 

«Näete!» ütles missis Yolland. «Kui Rosanna täna õhtul melle tuli, ostis ta teise samasuguse. 
«See kõlbab parajasti kätiste ja kraede jaoks,» ütles ta, «ja ei lase neil mu kastis kortsuda.» 
Üks šilling ja üheksa penni, mister Cuff. Meie igapäevase leiva nimel, mitte poolt pennigi 
rohkem!» 

«Poolmuidu!» lausus seersant raske ohkega. 

Ta kaalus toosi käes. Kui ta seda silmitses, arvasin kuulvat paari nooti «Suve viimsest 
roosist». Nüüd polnud enam mingit kahtlust! Ta oli teinud veel ühe avastuse Rosanna 
Spearmani kahjuks — just selles paigas, kus, nagu ma arvasin, tütarlapse head nime miski ei 
ohusta, ja kõike seda minu kaasaaitamisel! Jätan teie kujutleda, mida ma tundsin ja kui 
sügavasti ma kahetsesin, et olin missis Yollandi ja seersant Cuffi üldse tuttavaks teinud. 
«Aitab nüüd,» ütlesin ma. «Me peame tõesti minema.» 

Mulle vähimatki tähelepanu pööramata sukeldus missis Yolland uuesti kolihunnikusse ja 
ilmus seekord lagedale koeraketiga. 


«Kaaluge seda käes, söör,» ütles ta seersandile. «Meil oli neid kolm, ja Rosanna võttis kaks 
endale. «Milleks sulle, kullake, küll kahte koeraketti vaja on?» küsisin mina. «Kui ma nad 
omavahel ühendan, siis ulatuvad nad parajasti ümber mu kasti,» vastab tema. «Köis on 
odavam,» ütlen mina. «Kett on kindlam,» ütleb tema. «Kes seda enne on kuulnud, et kast 
ketiga kinni seotakse,» ütlen mina. «Oh, missis Yolland, ärge olge selle vastu!» ütleb tema. 
«Laske ma saan need ketid!» Imelik tüdruk, mister Cuff, — kuldse südamega ja mu Lucy 
vastu lahkem kui lihane õde, aga alati väheke imelik. Noh, ma tegin siis tema tahtmist mööda. 
Kolm šillingit ja kuus penni. Ausa naise, sõna selle peale, kolm šillingit ja kuus penni, mister 
Cuffl» 

«Kas kumbki?» küsis seersant. 

«Mõlemad kokku!» vastas missis Yolland. «Kolm šillingit ja kuus penni kahe keti eest.» 
«Muidu antud, proua,» lausus seersant pead vangutades. «Jumala-muidu antud!» 

«Seal see raha on,» ütles missis Yolland, nihkudes, külg ees, laual lebava väikese 
hõbedahunniku poole, nagu tõmbaks see teda vastu tema enda tahtmist ligi. «Ainult 
plekktoosi ja koeraketid ta ostis, ja need viis ta ka kohe kaasa. Üks šilling üheksa penni ja 
kolm šillingit 

kuus penni — kokku viis šillingit ja kolm penni. Tervitage teda — ja mu südametunnistus ei 
luba mul tõesti võtta vaese tüdruku säästusid, kui tal endal võib neid tarvis minna.» 

«Minu südametunnistus, proua, ei luba seda raha tagasi viia,» ütles seersant Cuff. 
«Tõepoolest, te olete need asjad talle ju sama hästi kui kinkinud.» 

«Kas see on teie puhtsüdamlik arvamine, söör?» küsis missis Yolland imekspandavalt särama 
lüües. 

«Selles suhtes ei saa olla mingit kahtlust,» vastas seersant. «Küsige mister Betteredge'ilt.» 
Minult küsimisest polnud mingit kasu. Minult ei kuulnud nad muud kui «head ööd». 

«Pagan võtaks seda raha!» pahvatas missis Yolland. Nende sõnade juures paistis ta enda üle 
igasuguse kontrolli kaotavat, kahmas järsku hõbedakuhjakese ja pistis selle otsemat teed 
tagasi taskusse. «See viib igaühe endast välja, tõsijutt, kui raha siin niimoodi vedeleb ja keegi 
teda ei võta,» hüüdis see arutu naisterahvas, istus mütsti maha ja vaatas seersant Cuffile otsa, 
nagu tahtes öelda: «Nüüd on see jälle minu taskus — eks võtke ta sealt välja, kui saate!» 
Seekord ei läinud ma mitte ainult ukse juurde, vaid lausa tee peale välja ning hakkasin kodu 
poole astuma. Seletage seda, kuidas tahate, aga mul oli selline tunne, nagu oleks üks neist või 
koguni mõlemad mind rängalt solvanud. Enne kui ma olin jõudnud küla vahel kolme 
sammugi astuda, kuulsin selja taga seersandi häält. 

«Tänan tutvustamise eest, mister Betteredge,» ütles seersant. «Võlgnen sellele kalurinaisele 
tänu ühe mulle täiesti uue elamuse eest. Missis Yolland ajas mind nimelt kimbatusse.» 

Mul oli juba keelel terav vastus — ainuüksi sellepärast, et kuna olin pahane iseenda peale, siis 
kandus see tunne ka temale. Aga kui ta oma kimpujäämist tunnistas, tärkas mul lohutav mõte, 
et võibolla ei ole asi siiski eriti hull. Ootasin tagasihoidlikult vaikides, mida ta veel ütleb. 
«Jah,» lausus seersant, nagu oleks ta pimeduses lausa mu mõtteid lugenud.' «Teid võib 
lohutada see teadmine, mister Betteredge (teie osavõtliku suhtumise juures Rosannasse), et te 
mitte ei aidanud mul jälgi leida, vaid et teie läbi ma hoopis kaotasin need. See, mida tüdruk 
täna õhtul tegi, on muidugi küllalt selge. Ta ühendas kaks ketti ja kinnitas need plekktoosi 
aasa külge. Ta uputas toosi kas vette või vesiliiva. Keti lahtise otsa kinnitas ta mingisse kohta 
kivide all, mis on teada üksnes talle endale. Ja niiviisi ankurdatult jätab ta toosi kindlasse 
kohta seniks, kuni praegune uurimine lõpule jõuab. Hiljem võib ta selle jälle, millal tal aga 
aega ja tahtmist on, salaja peidupaigast välja tõmmata. Siiamaani on kõik täiesti selge. Aga 
mõistatus on selles,» lisas seersant, ja ma kuulsin tema hääles esmakordselt kärsitust, «mida, 
pagana päralt, ta sinna plekktoosi peitis?» 

Mõtlesin endamisi: «Kuukivi!» Kuid seersant Cuffile ütlesin ainult: «Kas te ei oska arvata?» 


«Teemant see ei ole,» kostis seersant. «Terve mu elukogemus on ekslik, kui teemant Rosanna 
Spearmani käes on.» 

Kui ma neid sõnu kuulsin, hakkas vist põrgulik detektiivipalavik minus uuesti hõõguma. 
Igatahes selle uue mõistatuse lahendamise põnevuses unustasin enda täiesti. Pakkusin 
mõtlematult: «Määritud riideese!» 

Seersant Cuff seisatas pimeduses järsult ja pani käe mu käsivarrele. 

«Kui midagi sellesse teie vesiliiva visata, kas see siis kunagi uuesti pinnale kerkib?» küsis ta. 
«Mitte kunagi,» vastasin. «Kõik, mis iganes Vabisevale Liivale satub, olgu kerge või raske, 
imetakse sisse ja seda ei nähta enam kunagi.» v 

«Kas Rosanna Spearman teab seda?» 

«Ta teab seda niisama hästi kui mina.» 

«Sel juhul,» ütles seersant, «mida muud, pagana pihta, oleks tal tulnud teha *kui määritud 
rõivatükk mõne kivi ümber mässida ja vesiliivasse visata? Selle peitmiseks ei ole kõige 
vähematki põhjust — ja ometi peab ta olema selle peitnud. Küsimus on selles,» ütles seersant 
jälle astuma hakates, «kas see määritud rõivas on alus-seelik või öösärk — või koguni miski 
muu, mida on põhjust iga hinna eest säilitada. Mister Betteredge, kui midagi vahele ei tule, 
siis pean ma homme Frizinghalli minema ja välja uurima, mida nimelt Rosanna linnast ostis, 
kui ta uue riideeseme valmistamiseks salaja materjali muretses. Asjade praeguse seisu juures 
on minu majast lahkumine seotud riskiga, aga veel hoopis riskantsem oleks siin pimesi edasi 
tegutseda. Palun vabandust, et ma olen pisut tujust ära — olen iseenese silmis langenud, sest 
lasksin Rosanna Spearmanil end kimbatusse ajada.» 

Kui me tagasi jõudsime, sõid teenijad õhtust. Esimene isik, keda me eesõuel kohtasime, oli 
politseinik, kelle inspektor Seegrave seersandi käsutusse oli jätnud. Seersant küsis, kas 
Rosanna Spearman on tagasi tulnud. Jah. Millal? Ligi tunni aja eest. Mida ta siis tegi? Läks 
üles kübarat peast ja mantlit seljast võtma — ja praegu sööb rahulikult koos teistega õhtust. 
Selle peale sõnagi lausumata kõndis seersant Cuff edasi, maja taha, langedes iseenda silmis 
ikka madalamale ja madalamale. Ta ei pannud pimedas tagaust tähele ning sammus edasi 
(hoolimata sellest, et ma teda hüüdsin), kuni jõudis vitstest punutud aiaväravani. Kui ma tema 
juurde läksin, et teda õiget teed pidi tagasi juhatada, siis leidsin, ej ta silmitses 
tähelepanelikult ühte akent magamistubade korrusel maja tagaküljel. 

Omakorda üles vaadates avastasin ma, et tema huvi paelus miss Racheli toa aken ja et seal 
liikusid tuled edasi-tagasi, nagu oleks midagi ebaharilikku teoksil. 

«Kas see ei ole mitte miss Verinderi tuba?» küsis seersant Cuff. 

Vastasin, et on, ja kutsusin teda endaga 'koos õhtust sööma. Seersant jäi paigale ja pomises 
midagi õhtuse aia lõhnade nautimisest. Jätsin ta selle naudingu juurde. Parajasti siis, kui ma 
uksest sisse pöörasin, kuulsin punutud värava juurest «Suve viimset roosi». Seer- 

sant Cuff oli veel midagi avastanud! Ja sedakorda oli avastus seotud meie preili aknaga! 
Viimane tähelepanek sundis mind seersandi juurde tagasi minema viisaka seletusega, et mu 
süda ei luba teda üksi jätta. «Kas seal üleval toimub midagi teile arusaamatut?» lisasin ma 
miss Racheli aknale osutades. 

Seersant Cuffi hääle järgi otsustades oli ta enda silmis äkitselt jälle õigele kohale tõusnud. 
«Eks ole, teil siin Yorkshire'is armastatakse kangesti kihla vedada?» küsis ta. 

«Ja siis?» küsisin vastu. «Oletame, et see on nii.» 

«Kui mina oleksin jorkširlane,» jätkas seersant mul käe alt kinni võttes, «siis veaksin teiega 
sovrini peale kihla, mister Betteredge, et teie preili on äkitselt otsustanud majast lahkuda. Ja 
kui ma selle kihlveo võidaksin, siis veaksin kihla teise sovrini peale, et see mõte tuli talle pähe 
alles viimase tunni jooksul.» 


Seersandi esimene oletus jahmatas mind. Teine segunes kuidagiviisi mu peas politseiniku 
ettekandega, et Rosanna Spearman oli liivarannalt tagasi tulnud ligi tunni aja eest. Kui me 
sisse õhtust sööma läksime, avaldasid need kaks oletust üheskoos mulle veidrat mõju. 
Vabastasin oma käe seersant Cuffi käevangust, ja unustades igasuguse viisakuse, trügisin 
uksest enne teda sisse, et asju iseseisvalt uurida. 

Lakei Samuel oli esimene, keda ma koridoris kohtasin. «Armuline proua ootab teid ja seersant 
Cuffi,» ütles ta, enne kui ma jõudsin talle ühtegi küsimust esitada. 

«Kui kaua ta on juba oodanud?» küsis seersandi hääl minu selja taga. 

«Juba tund aega, söör.» 

Jälle seesama! Rosanna oli tagasi tulnud, miss Rachel midagi ebatavalist otsustanud ja proua 
seersanti oodanud — kõik viimase tunni aja sees! Polnud kuigi meeldiv leida, et need väga 
erinevad inimesed ja asjad sel moel seostusid. Läksin seersant Cuffile pilku heitmata ja teda 
kõnetamata trepist üles. Kui ma siis tahtsin oma perenaise toa uksele koputada, hakkas mu 
käsi äkki värisema. 

«Mind ei üllataks,» sosistas seersant üle mu õla, «kui täna õhtul majas skandaal puhkeks. 
Ärge sattuge ärevusse! Oma eluajal olen ma jagu saanud hullematestki perekondlikest 
pahandustest kui see.» 

Vaevalt jõudis ta need sõnad lausuda, kui ma kuulsin, kuidas mu . perenaise hääl meid sisse 
kutsus. 


16. PEATÜKK 


Tuba valgustas ainult lamp, mille valgel proua tavaliselt luges,,. Selle vari oli niiviisi alla 
lastud, et tema nägu jäi hämarusse. Selle asemel et meile oma tavalisel otsekohesel moel vastu 
vaadata, istus ta laua ääres ja hoidis kangekaelselt pilku avatud raamatul. 

«Kuulge, seersant,» küsis ta, «kas teie poolt läbiviidava juurdluse 

huvides on oluline ette teada, kui keegi praegu majas viibivatest isikutest kavatseb lahkuda?» 
«Väga tähtis, armuline proua.» 

«Siis ma pean teile teatama, et miss Verinder kavatseb minna oma tädi missis Ablewhite'i 
juurde Frizinghalli. Ta on korraldanud asja nii, et lahkub homme varahommikul.» 

Seersant Cuff vaatas mulle otsa. Astusin sammu ettepoole, et oma perenaist kõnetada — aga 
tundes, et mul ei jätku selleks julgust (kui ma just pean seda tunnistama), astusin uuesti tagasi 
ja ei öelnud midagi. 7 

«Kas ma võin armuliselt proualt küsida, millal miss Verinder teile teatas, et ta kavatseb tädi 
juurde minna?» päris seersant. «Umbes tunni aja eest,» vastas mu perenaine. 

Seersant Cuff vaatas mulle uuesti otsa. öeldakse, et vanade inimeste südant pole eriti kerge 
põksuma panna. Minu süda aga tagus nüüd nii kõvasti, et kõvemini poleks ta saanud taguda 
ka siis, kui ma jälle kahekümne viie aastane oleksin olnud. 

«Mul pole mingit õigust, armuline proua, miss Verinderi tegevust piirata,» ütles seersant. «Ma 
võin teilt üksnes paluda, et te tema ärasõidu, kui vähegi võimalik, hilisemale ajale edasi 
lükkaksite. Ma pean ise homme hommikul Frizinghalli minema — ja jõuan tagasi kella 
kaheks, kui mitte varem. Kui oleks võimalik miss Verinderi selle ajani siin hoida, siis 
sooviksin talle enne tema ärasõitu öelda — ettevalmistamatult — paar sõna.» 

Proua käskis mul kutsarile teatavaks teha oma korralduse, et miss Rachelile ei antaks tõlda 
ette enne kella kahte. Kui See oli tehtud, küsis ta seersandilt: «Kas teil on veel midagi öelda?» 
«Ainult üks asi, armuline proua. Kui see muudatus miss Verin-deris üllatust tekitab, siis palun 
ärge mainige mind kui tema reisi edasilükkamise põhjustajat.» 


Mu perenaine tõstis järsku pilgu raamatult, nagu oleks ta kavatsenud midagi öelda, hoidis end 
aga suure pingutusega tagasi, langetas uuesti pilgu avatud leheküljele ning saatis meid 
käeviipega minema. 

«Imetlusväärne naine,» lausus seersant Cuff, kui me uuesti halli jõudsime. «Kui tal sellist 
enesevalitsust ei oleks, mister Betteredge, siis oleks sellele saladusele, mis teile nii palju 
peamurdmist annab, juba täna õhtul lõpp tulnud.» 

Nende sõnade peale tungis tõde lõpuks ka minu vanasse rumalasse pähe. Läksin korraks vist 
lausa arust ära. Haarasin seersandil kuuekraest kinni ja surusin ta vastu seina. 

«Pagan teid võtku!» karjusin ma. «Midagi on viltu miss Racheliga, ja teie olete seda kogu aeg 
minu eest varjanud!» 

Vastu seina litsutud seersant Cuff vaatas mulle otsa, ilma et ta oleks kättki liigutanud või et 
tema kurvameelses näos oleks ükski lihas liikunud. 

«Ahaa,» ütles ta, «te siis ikka arvasite lõpuks ära.» Mu käsi vajus tema krae küljest lahti ja mu 
pea langes rinnale. Minu sellise purske õigustuseks pidage, palun, meeles, et olin seda 
perekonda viiskümmend 

aastat teeninud. Miss Rachel oli lapsena palju ja palju kordi mu põlvedel roninud ja mind 
vuntsidest sikutanud. Kõigi oma vigade juures oli miss Rachel minu meelest alati olnud kõige 
kallim ja kenam ja parem noor perenaine, keda üks vana teener iganes on teeninud ja 
armastanud. Palusin seersant Cuffilt vabandust, kuid kardan, et tegin seda märgade silmadega 
ja mitte kõige sündsamal viisil. 

«Ärge kurvastage, mister Betteredge,» ütles seersant lahkemalt, kui mul õigus oli temalt 
oodata. «Kui meie oma ametit pidades kergesti solvuvad oleksime, siis ei teeniks me ära isegi 
vett oma leiva sees. Kui see teile kergendust toob, siis haarake mul jälle kraest kinni. Teil pole 
küll aimugi, kuidas seda tehakse, aga teie tundeid arvestades jätan ma teie saamatuse kahe 
silma vahele.» 

Seersandi suunurgad kerkisid pisut, ning oma mornil moel mõtles ta vist, et oli ühe väga hea 
naljaga maha saanud. 

Juhtisin ta omaenese väikesesse elutuppa ja sulgesin ukse. 

«öelge mulle tõtt, seersant,» laususin ma. «Mida te kahtlustate? Nüüd pole enam sugugi kena 
seda minu eest varjata.» 

«Ma ei kahtlusta,» vastas seersant Cuff. «Ma tean.» 

Hakkasin jälle enesest välja minema. 

«Kas te tahate mulle selge sõnaga öelda,» küsisin ma, «et miss Rachel varastas ise oma 
teemandi?» 

«Jah,» vastas seersant. «Just seda ma tahan selgesti välja öelda. Miss Verinder on teemanti 
algusest peale salaja enda käes hoidnud. Ja Rosanna Spearmanist tegi ta oma usaldusaluse, 
sest ta arvestas, et me hakkame Rosanna Spearmani varguses kahtlustama. See ongi 
kokkuvõtlikult kogu lugu. Haarake mul uuesti kraest kinni, mister Betteredge! Kui te saate 
niiviisi oma südant kergendada, siis haarake mul jälle kraest kinni!» 

Jumal paraku, sel viisil ei oleks mu süda küll kergemaks muutunud. «Esitage mulle oma 
põhjendused!» See oli kõik, mis ma suutsin talle öelda. 

«Minu põhjendusi kuulete homme,» kostis seersant. «Kui miss Verinder keeldub oma sõitu 
tädi juurde edasi lükkamast (saate näha, et miss Verinder just seda teebki), siis olen 
kohustatud homme kogu loo teie perenaisele ette kandma. Ja kuna pole teada, mis sellest tulla 
võib, siis palun ma, et teie seal juures viibiksite ja oleksite tunnistajaks kõigele, mida kumbki 
pool ütleb. Täna õhtuks aga jätame selle jutu. Ei, mister Betteredge, Kuukivi kohta ei kuule te 
minult enam sõnagi. Teie laud on õhtusöögiks kaetud. See on üks paljudest inimlikest 
nõrkustest, millesse ma alati heatahtlikult suhtun. Kui te helistaksite teenritele, siis ütleksin 
mina söögipalve. «Issand õnnista meie sööki ja jooki.»» 


«Soovin teile head isu, seersant,» ütlesin ma. «Minu isu on igatahes kadunud. Ma hoolitsen 
selle eest, et teile korralikult serveeritaks, aga siis andke mulle andeks, kui ma ära lähen ja 
püüan asjast omal jõul üle saada.» 

Hoolitsesin selle eest, et talle serveeriti kõige paremaid roogasid — ja mui poleks põrmugi 
kahju olnud, kui ta nende parimate roogade kätte, oleks lämbunud. Samal ajal tuli sisse 
ülemaednik 

(mister Begbie) oma nädalaaruandega. Seersant hakkas temaga otsekohe arutama 
roosikasvatust ning kruusa- ja rohuradade eeliseid. Jätsin nad kahekesi ja läksin raske 
südamega toast välja. Minu mäletamist mööda oli see pikkade aastate jooksul esimene mure, 
mida ei saanud piibumahviga minema peletada ja mille vastu oli võimetu isegi «Robinson 
Crusoe». 

Olin rahutu ning õnnetu ja mul polnud ka tuba, kuhu minna, seepärast kõndisin terrassile ning 
mõtlesin kogu selle loo endamisi rahus ja vaikuses läbi. Mu mõtetel ei ole muidugi kuigi suurt 
tähtsust. Tundsin, et olen armetult vana ja kulunud ning ei kõlba enam oma kohale — ja 
esimest korda elus hakkasin mõtlema, millal jumalale meeldiks mind siit ilmast ära kutsuda. 
Kuid minu usk miss Rache-lisse jäi sellest kõigest hoolimata kindlaks. Kui seersant Cuff 
oleks olnud Saalomon kogu tema hiilguses ja mulle öelnud, et meie preili on end alatusse ning 
kuritegelikku sepitsusse mässinud, ka siis oleks mul Saalomonile kogu tema tarkuse juures 
olnud ainult üks vastus: «Teie teda ei tunne, aga mina tunnen.» 

Minu mõtisklused katkestas Samuel. Ta tõi mulle proualt kirjakese. 

Samuel pöördus majja tagasi küünla järele, mille valgel oleks saanud kirja lugeda, ja märkis 
uksel, et ilm paistab muutuvat. Murelik meel ei olnud mul lasknud seda varem märgata. Nüüd 
aga, kus mu tähelepanu sellele juhiti, kuulsin, et koerad on rahutud ja tuul oigab tumedalt. 
Vaatasin üles taevasse ja nägin, kuidas aina mustemaks muutuvad pilverüngad ikka kiiremini 
ja kiiremini üle kahvatu kuu ruttasid. Tulemas oli maru — Samueli oli õigus, tulemas oli 
maru. 

Proua kirjake teatas mulle, et Frizinghalli kohtunik oli talle kirjutanud ja kolme indialast 
meelde tuletanud. Järgmise nädala alguses tuli need kelmid lahti lasta ning jätta neile vabad 
käed tegutsemiseks. Kui meil neile veel küsimusi oli, siis ei tohtinud aega kaotada. Mu 
perenaine oli unustanud sellest rääkida, kui ta viimati seersant Cuffi nägi, ja soovis nüüd, et 
mina teate edasi ütleksin. Indialased olid mul Vahepeal täiesti meelest läinud (nagu nad 
kahtlemata on meelest läinud ka teil). Ma ei uskunud, et asja ülessoojendamisest mingit kasu 
oleks, kuid enesestmõistetavalt täitsin ma aega viitmata korralduse. 

Seersant Cuff ja aednik istusid pudeli šoti viski taga ja olid jäägitult haaratud vaidlusest 
roosikasvatuse teemal. Seersanti huvitas vestlus nii väga, et kui ma sisse astusin, tõstis ta käe 
ning andis mulle märku neid mitte segada. Niipalju kui ma suutsin aru saada, seisnes 
vaidlusküsimus selles, kas valget sammalroosi on vaja, et ta hästi kasvaks, koerakibuvitsale 
silmastada või ei. Mister Begbie ütles «jaa» ja seersant Cuff ütles «ei». Õhinal nagu 
poisikesed palusid nad minul oma sõna öelda. Mina aga ei teadnud rooside kasvatamisest 
üldse mitte midagi ja valisin seepärast kuldse kesktee — just nii, nagu teevad Tema 
Majesteedi kohtunikud, kui õigluse kaalud neid sellega pahandavad, et on karvapealt 
tasakaalus. '«Härrased,» märkisin ma, «mõlema poole kasuks saab palju öelda.» Ajutises 
vaikuses, mille see erapooletu lause esile kutsus, asetasin proua kirjakese seersant Cuffi silme 
ette lauale. 

Selleks ajaks olin seersanti juba peaaegu vihkama hakanud. Kuid tõearmastus sunnib mind 
tunnistama, et vaimuerksuse poolest oli ta üks imepärane inimene. 

Pool minutit pärast sõnumi lugemist oli ta oma mälust välja otsinud inspektor Seegrave'i 
ettekande, valinud sellest indialasi puudutava osa, ning vastus prouale oli valmis. Eks ole, 


mister Seegrave'i ettekandes oli juttu teatud kuulsast rännumehest, kes indialasi ja nende keelt 
mõistis? Väga hea. Kas ma tean selle härrasmehe nime ja aadressi? Jällegi väga hea. Kas ma 
kirjutaksin need armulise proua kirjakese tagaküljele? Ta on mulle väga tänulik. Seersant Cuff 
otsib selle härrasmehe ise üles, kui ta hommikul Frizinghalli läheb. 

«Kas te loodate, et sellest midagi tuleb?» küsisin ma. «Inspektor Seegrave leidis, et indialased 
on niisama süütud kui sündimata lapsukesed. » 

«Siiamaani on kõik inspektor Seegravel järeldused valeks osutunud,» vastas seersant. «Poleks 
sugugi paha homme välja uurida, kas inspektor Seegrave ka mitte indialaste suhtes ei 
eksinud.» öelnud seda, pöördus ta uuesti mister Begbie poole ja jätkas vaidlust täpselt sealt, 
kus see oli katkenud. «See meievaheline tüliküsimus, härra aednik, on õieti pinnase ja 
aastaaegade, kannatlikkuse ja vaeva küsimus. Laske ma esitan selle teile nüüd ühest teisest 
vaatenurgast. Te võtate oma valge sammalroosi... » 

Selleks ajaks olin ma juba ukse enda järel kinni pannud ja mõttevahetuse ülejäänud osa jäi 
minu kuuldekaugusest välja. 

Koridoris kohtasin ma Penelopet ja küsisin, mida ta seal passib. 

Ta ootas kellahelinat oma noorelt perenaiselt, kes pidi teda kutsuma, et jätkata asjade 
pakkimist homseks reisiks. Nagu edasisest pärimisest selgus, põhjendas miss Rachel oma 
soovi tädi juurde Fri-zinghalli sõita sellega, et kodu on talle väljakannatamatu ning et tal on 
talumatult vastik mingi politseinikuga kauem ühe katuse all viibida. Kuulnud pool tundi 
tagasi, et tema ärasõit on kella kaheni päeval edasi lükatud, oli ta sattunud ägedasse 
vihahoogu. Parajasti tema juures viibiv proua oli teda tõsiselt noominud ning saatnud siis 
(kuna ta ilmselt tahtis midagi öelda, mis oli mõeldud ainult tütre kõrvadele) Penelope toast 
välja. Mu tütar oli kõige majas toimunu pärast äärmiselt viletsas tujus. «Miski ei lähe enam nii 
nagu peab, isa, miski ei ole enam nii nagu enne. Mul on tunne, nagu ripuks meie kõigi kohal 
mingi hirmus õnnetus.» 

Ka minul oli niisugune tunne. Kuid tütre ees ei näidanud ma seda välja. Kui me rääkisime, 
heliseski miss Racheli kell. Penelope jooksis tagatrepist üles pakkimist jätkama. Mina läksin 
teistkaudu halli, et vaadata, mida baromeeter ilmamuutuse kohta näitab. 

Just siis, kui ma teenijate poolelt halli viiva pöördukse juurde jõudsin, paisati see teiselt poolt 
ägedasti lahti ja minust tormas mööda õnnetu ning valulise ilmega Rosanna Spearman, üks 
käsi tugevasti südamele surutud, otsekui oleks valuhoog tabanud just seda paika. «Mis viga 
on, mu tüdruk?» küsisin ma teda peatades. «Kas sa oled haige?» — «Jumala pärast, ärge 
minuga rääkige!» vastas ta, väänas end minu käte vahelt lahti ja jooksis tagatrepi poole. 
Hõikasin 

kokale (kes oli kuuldekaugusel), et ta vaese tüdruku eest hoolitseks. Ilmnes, et 
kuuldekaugusel oli peale koka veel kaks isikut. Seersant Cuff sööstis vaikselt mu toast välja 
ning küsis, mis on juhtunud. Vastasin: «Ei midagi» Mister Franklin tõmbas pöördukse teiselt 
poolt lahti ja päris mind halli viibates, et ega ma juhtumisi Rosanna Spearmanit näinud ei ole. 
«Ta jooksis siit just nüüdsama läbi ja oli näost väga ära ning erutatud olemisega.» 

«Kardan, et selle erutuse põhjustasin täiesti tahtmatult just mina, Betteredge.» 

«Teie, söör?!» 

«Ma ei oska seda seletada,» ütles mister Franklin, «aga kui see tüdruk tõesti teemandi 
kadumisega seotud on, siis usun ma päris tõsiselt, et vähem kui kaks minutit tagasi oli ta 
valmis kõik ära rääkima — ja millegipärast, just minule.» 

Vaatasin nende viimaste sõnade ajal juhuslikult pöördukse poole ning mulle tundus, nagu 
oleks seda, teiselt poolt pisut paotatud. 

Kas keegi kuulas pealt? Uks vajus uuesti kinni, enne kui ma selle juurde jõudsin. Kui ma hetk 
hiljem koridori vaatasin, arvasin nägevat seersant Cuffi väärika musta kuue saba nurga taha 
kadumas. Ta teadis niisama hästi kui mina, et nüüd, kus ma olin avastanud, kelle vastu tema 


juurdlus tegelikult pöördub, ei saanud ta enam minu abi arvestada. See oli täiesti tema moodi, 
et ta ennast säärases olukorras ise aitas ning just nimelt vargsel viisil tegutses.” 

Kuna ma polnud päris kindel, kas ma ikka tõesti olin seersanti näinud, ja kuna ma ei soovinud 
tekitada ilmaaegu pahandust seal, kus, taevas teab, oli pahandust juba niigi küllalt, siis ütlesin 
mister Franklinile, et minu arvates oli üks koertest majja pääsenud, ning palusin tal seejärel 
jutustada, mis Rosanna ja tema vahel oli juhtunud. 

«Kas te läksite parajasti läbi halli, söör?» küsisin ma. «Kas te kohtusite temaga juhuslikult, 
kui ta teid kõnetas?» 

Mister Franklin osutas piljardilauale. 

«Ma lõin siin kuule,» lausus ta, «ja püüdsin seda närust teemandi lugu peast välja ajada. 
Tõstsin juhuslikult pilgu — ja mu kõrval seisis Rosanna Spearman nagu kummitus! See, et ta 
säärasel kombel minu juurde hilis, oli nii imelik, et ma ei osanud alguses õieti midagi teha. 
Nähes tema näol väga ärevat ilmet, küsisin ma siis, kas ta soovib minuga kõnelda. Ta vastas: 
«Jah, kui julgust jätkub.» Teades, milles teda kahtlustatakse, sain ma neid sõnu ainult ühtviisi 
mõista. Ausalt öeldes hakkas mul üsna ebamugav. Mul polnud mingit soovi selle tüdruku 
usaldusaluseks saada. Samal ajal aga tundsin, et kõigi meid ahistavate murede juures ei ole 
mul õigust keelduda teda ära kuulamast, kui ta mulle tõepoolest midagi rääkida tahab. 
Olukord oli üsna piinlik ja ma ei salga, et käitusin üpris kohmakalt. Ütlesin talle. «Ma ei 
mõista teid päriselt. Kas ma saaksin midagi teie heaks teha?» Pange tähele, Betteredge, ma ei 
öelnud seda sugugi ebasõbralikult. Mõtlesin sel ajal ise, et vaene tüdruk ei saa sinna ju midagi 
parata, et ta inetu on. Mul oli kii ikka veel käes, ja piinlikkustunde vähendamiseks jätkasin 
kuulide löömist. Nähtavasti aga tegin asja sellega veel ainult 

119 

halvemaks. Kardan, et ma tahtmatult solvasin teda! Ta pöördus äkitselt kõrvale. «Ta vaatab 
piljardikuule,» kuulsin teda ütlevat. «Ta teeb pigem ükskõik mida, et ainult mitte mulle otsa 
vaadata!» Enne kui ma teda peatada jõudsin, oli ta hallist välja jooksnud. Mul jäi süda pisut 
kripeldama, Betteredge. Kas te võiksite Rosannale öelda, et ma ei mõelnud seda halvasti? 
Olen talle oma mõtetes vist veidi liiga teinud — peaaegu lootnud, et kadunud teemandi jäljed 
viivad tema juurde. Mitte et ma oleksin vaesele tüdrukule halba soovinud, aga ... » Siinkohal 
ta jäi äkki vait, läks tagasi piljardilaua juurde ning hakkas uuesti kuule lööma. 

Pärast seda, mis seersandi ja minu vahel oli aset leidnud, teadsin niisama hästi kui ta ise, mille 
ta ütlemata jättis. 

Ainult siis, kui teemandi jäljed meie teise toatüdrukuni viiksid, võiks miss Rachel vabaneda 
sellest nurjatust kahtlusest, mis temal seersant Cuffi silmis lasus. Enam polnud küsimus meie 
preili närvide rahustamises, nüüd oli küsimus tema süütuse tõendamises. Kui Rosanna ei 
oleks enesele millegagi halba varju heitnud, siis oleks see lootus, mida mister Franklin tema 
oma sõnade järgi hellitas, tüdruku suhtes tõesti ülekohtune olnud. Kuid asi polnud hoopiski 
nii. Rosanna oli teeselnud haiget ja läinud salaja Frizinghalli. Ta oli öö otsa üleval olnud ning 
midagi salaja valmistanud või hävitanud. Täna õhtul oli ta aga Vabiseval Liival käinud, ja 
sellega seotud asjaolusid võib nimetada vähemasti äärmiselt kahtlustäratavateks. Kõigil neil 
põhjustel (nii kahju kui mul Rosannast ka oli) ei saanud ma sinna midagi parata, et leidsin 
mister Franklini suhtumise tema seisukohalt täiesti loomuliku, ja mõistliku olevat. Ütlesin talle 
seda paari sõnaga. 

«Jajah!» lausus ta vastuseks. «Kuid on siiski olemas ka võimalus — väga väike muidugi —, 
et Rosanna käitumisel on mingi seletus, mida me praegu lihtsalt ei mõista. Naisterahva 
tundeid riivata on mulle väga vastumeelt, Betteredge! öelge vaesekesele, mis ma palusin teil 
öelda. Ja kui ta tõesti minuga rääkida tahab — ma ei hooli sellest, et võin täbarasse olukorda 
sattuda —, siis saatke ta minu juurde raamatukogusse.» Nende lahkete sõnadega pani ta kii 
käest ja läks minema. 


Kuulasin teenijate poolel järele ja sain teada, et Rosanna oli oma tuppa tõmbunud. Ta oli 
kõigist abipakkumistest tänuga keeldunud ning ainult seda palunud, et tal lastaks rahus 
puhata. Niisiis oli igasugusel temapoolsel pihtimisel (kui oletada, et tal tõesti oli midagi 
pihtida) selleks õhtuks lõpp. Teatasin sellest ka mister Franklinile, kes seepeale lahkus 
raamatukogust ja läks üles magama. 

Kustutasin just tulesid ja panin aknaid kinni, kui Samuel tõi teateid kahest külalisest, kes olid 
minu tuppa vestlema jäänud. Vaidlus valge sammalroosi üle oli lõpuks ilmselt otsa saanud. 
Aednik oli koju läinud, seersant Cuffi aga ei olnud tervelt maja alumiselt korruselt leida. 
Vaatasin oma tuppa. Üsna õige — seal polnud mingeid jälgi peale paari tühja klaasi ja vänge 
grokilõhna. Kas seersant oli omal käel läinud magamiskambrisse, mis tema jaoks valmis oli 
seatud? Läksin üles vaatama. 

Teisele trepimademele jõudes arvasin kuulvat endast vasakul vaikset ning korrapärast 
hingamist. Vasakule minnes pääses koridori, mis viis miss Racheli toa juurde. Heitsin pilgu 
sinna — ja mis ma nägin": kolmel risti üle koridori seatud toolil lamas kerratõmbunult 
seersant Cuff ning magas, punane taskurätt ümber halli pea seotud ja väärikas must kuub 
padjaks kokku rullitud! 

Selsamal hetkel, kui ma talle lähenesin, ärkas ta silmapilkselt ja vaikselt nagu koer. 

«Head ööd, mister Betteredge,» lausus ta. «Ja pidage meeles — kui te kunagi peaksite 
hakkama roose kasvatama —, et valge sammal-roos kasvab palju paremini, kui teda 
koerakibuvitsale ei silmastata, öelgu teie aednik selle vastu mida tahes!» 

«Mis te siin teete?» küsisin mina. «Miks te oma voodis ei maga?» 

«Ma ei maga oma voodis sellepärast,» vastas seersant, «et olen üks neist paljudest inimestest 
selles viletsas maailmas, kes ei saa oma leiba teenida ausalt ning samal ajal kerge vaevaga. 
Rosanna liivarannalt tagasituleku aeg ja see aeg, kus miss Verinder oma otsuse majast 
lahkuda teatavaks tegi, langesid täna õhtul kokku. Ükskõik mida Rosanna ka peitmas käis, 
minule on selge, et teie noor daam ei saa enne ära sõita, kui ta kindlalt teab, et see on 
peidetud. Ilmselt astusid nad õhtu jooksul juba korra salaja ühendusse. Kui nad püüavad seda 
uuesti teha öösel, kui maja on vaikseks jäänud, siis tahan ma neil tee peal ees olla ja seda 
takistada. Ärge süüdistage mind, mister Betteredge, et ma teie määratud toas ei maga, — 
süüdistage teemanti.» 

«Jumala eest, ma soovin, et see teemant poleks iialgi siia majja sattunud!» pahvatasin ma. 
Seersant Cuff silmitses haleda näoga kolme tooli, millel ta ise oli end määranud ööd veetma. 
«Ka mina soovin seda,» lausus ta rõhukalt. 


17. PEATÜKK 


Öösel ei juhtunud midagi ja (mul on rõõm lisada) seersant Cuffi valvsus jäi tasumata, sest 
miss Rachel ja Rosanna ei püüdnud ühendusse astuda. 

Olin oodanud, et seersant hommikul kohe Frizinghalli poole teele asub. K,uid ta viivitas, nagu 
oleks tal enne veel midagi muud teha. Jätsin ta oma asju ajama ning kohtasin varsti pärast 
seda parki minnes mister Franklinit, kes põõsastiku servas oma armsaimal alleel jalutas. 

Me polnud veel jõudnud kahte sõnagi vahetada, kui seersant ootamatult meiega liitus. Ta 
lähenes mister Franklinile, kes, pean tunnistama, kohtles teda küllaltki kõrgilt. «Kas teil on 
mulle midagi öelda?» oli ainus vastus, mida seersant mister Franklinilt oma viisaka tervituse 
peale kuulis. 

«Mul on teile, söör, midagi öelda selle juurdluse asjus, mida ma siin toimetan,» lausus 
seersant. «Eile te saite aru, millise pöörde see 

juurdlus tegelikult on võtnud. Teie seisukohalt on üsna loomulik, et olete rabatud ja 
masendatud. Ja on ka üsna loomulik, et te valate oma viha teie enda perekonnaskandaali 
pärast minu peale välja.» 

«Mida te tahate?» segas mister Franklin küllaltki teravalt vahele. 

«Tahan teile meelde tuletada, söör, et vähemalt seniajani ei ole veel tõestatud, et ma eksin. 
Seda silmas pidades olge nii lahke ja ärge ühtlasi unustage, et ma olen seaduse teenistuses 
olev ametiisik ja tegutsen siin majaproua heakskiidul. Kas nendel asjaoludel on või ei ole teie 
kui korraliku kodaniku kohus aidata mind igasuguste andmetega, mis teie valduses juhtuvad 
olema?» 

«Minu valduses ei ole mitte mingisuguseid erilisi andmeid,» vastas mister Franklin. 

Seersant Cuff laskis selle vastuse kõrvust mööda, nagu seda ei olekski olnud. 

«Kui te tahaksite minust aru saada ja avameelselt kõnelda, söör,» jätkas ta, «siis võiksite 
säästa mu aega, mida ma peaksin muidu raiskama uurimistööle siit kaugemal.» 

«Ma ei saa teist aru,» vastas mister Franklin, «ja mul ei ole midagi öelda.» 

«Üks naisteenija (nimesid ma nimetama ei hakka) kõneles teiega eile õhtul nelja silma all, 
SÖÖT.» 

Jällegi katkestas mister Franklin teda järsult, vastates veel kord: «Mul ei ole midagi öelda.» 
Seisin vaikides kõrval ja mõtlesin pöördukse liikumisele eelmisel õhtul ning kuuesabale, mida 
olin näinud koridori kadumas. Kahtlemata oli meie jutt, mida seersant enne minupoolset 
segamist kuulis, äratanud temas kahtluse, et Rosanna oli oma südant kergendanud ning mister 
Franklin Blake'ile midagi pihtinud. 

Vaevalt oli see mõte mulle pähe turgatanud, kui ei keegi muu kui Rosanna Spearman ise allee 
teises otsas nähtavale ilmus. Tema järel tuli Penelope, kes püüdis teda ilmselt tagasi majja 
minema sundida. Nähes, et mister Franklin pole üksi, jäi Rosanna seisma ning oli ilmselt 
suures segaduses, oskamata midagi edasi teha. Penelope ootas tema selja taga. Mister Franklin 
märkas tütarlapsi samal ajal kui minagi. Seersant oma saatanliku kavalusega tegi näo, nagu ei 
oleks ta neid üldse näinud. Kõik see toimus hetke jooksul. Enne kui mister Franklin või mina 
sõnagi lausuda jõudsime, hakkas seersant Cuff ladusalt kõnelema, jättes mulje, nagu jätkaks ta 
pooleliolevat vestlust. 

«Teil ei maksa karta, et te tüdrukule kahju teete, söör,» ütles ta mister Franklinile valju 
häälega, et ka Rosanna seda kuuleks. «Otse vastupidi: kui te Rosanna Spearmanisse 
osavõtlikult suhtute, siis soovitan teil mind oma usaldusega austada.» 

Mister Franklin tegi sedamaid näo, nagu ei oleks ka tema tütarlapsi märganud. Ta vastas 
omakorda valjusti: 

«Mul ei ole Rosanna Spearmanist sooja ega külma.» 

Vaatasin allee lõpu suunas. Sellest kaugusest nägin vaid, et niipeaV kui mister Franklin sai 
need sõnad öeldud, pöördus Rosanna järsult ümber. Ta ei tõrkunud enam Penelopele vastu, 
nagu ta oli teinud 

hetk tagasi, vaid laskis nüüd mu tütrel ennast käevangu võtta ning maja juurde tagasi viia. 
Kui kaks tütarlast olid silmist kadunud, kutsus kellahelin hommikueinele — ja nüüd oli isegi 
seersant Cuff sunnitud sellest vestlusest kui lootusetust ettevõtmisest loobuma. Ta ütles mulle 
vaikselt: «Lähen Frizinghalli. mister Betteredge, ja jõuan tagasi enne kella kahte.» Ta läks 
oma teed, ilma et oleks enam sõnagi lausunud, ja vähemalt mõneks tunniks olime temast nüüd 
kenasti lahti. 

«Te peate Rosannale kõik ilusasti ära seletama,» ütles mister Franklin mulle, kui olime üksi 
jäänud. «Paistab, et minu saatuseks on selle õnnetu tüdruku juuresolekul alati midagi taktitut 
öelda või teha. Te saite ju kindlasti ise ka aru, et seersant Cuff seadis meile mõlemale lõksu. 
Kui ta oleks suutnud mind küllalt segadusse ajada või Rosannat küllalt üles ärritada, siis 
oleksime mõlemad enese üle kontrolli kaotanud ja võinud öelda midagi, mis seersandi 


eesmärgile oleks vastanud. Tol hetkel ei näinud ma olukorrast ühtki paremat väljapääsu kui 
see, mida kasutasin. See takistas tüdrukut midagi ütlemast, ja seersant pidi aru saama, et ma 
nägin teda läbi. Ilmselt kuulas ta pealt, Betteredge, kui ma eile õhtul teiega rääkisin.» 
Mõtlesin endamisi, et ta oli teinud midagi veel halvemat kui pealtkuulamine. Tal oli meeles 
olnud minu jutt, et tüdruk on mister Franklinisse armunud, ja just sellele ta oma panuse tegigi, 
kui ta mister Franklini osavõtlikkuse Rosanna suhtes — Rosanna enda kuuldes — välja 
mängis. 

«Mis puutub pealtkuulamisse, söör,» märkisin ma (jättes teise punkti enda teada), «siis, kui 
niisugune lugu siin veel kaua kestab, vajutab see meile kõigile oma pitseri. Piilumine, 
nuhkimine ja pealtkuulamine on meie olukorras viibivatel inimestel päris loomulikud 
tegevused. Päeva või paari pärast, mister Franklin, oleme kõik ühtevtiisi tummad — sel lihtsal 
põhjusel, et igaüks tahab teiste juttu pealt kuulata, teiste saladusi välja nuhkida — ja me kõik 
teame seda. Palun vabandust, söör, et ma niimoodi välja pahvatasin. See kole saladus, mis siin 
majas meie kõigi kohal ripub, lööb mulle pähe nagu viin ja teeb mu pööraseks. Ma ei unusta, 
mida te mulle ütlesite. Kasutan esimest võimalust, et Rosanna Spearmanile kõik ära seletada. 
» 

«Ega te talle eilse õhtu kohta veel midagi pole öelnud?» küsis mister Franklin. 

«Ei, SÖÖT» 

«Siis ärge nüüd öelgegi. On parem, kui ma praegu, kus seersant peale passib, et meid koos 
üllatada, tüdruku usaldust ei õhuta. Minu käitumine pole just eriti järjekindel, Betteredge, ega 
ju? Ma ei näe sellest loost ühtegi väljapääsu, millele mõtleminegi mulle hirmu peale ei ajaks; 
võib-olla aitaks ainult see, kui teemandi jäljed Rosanna juurde viiksid. Ja ometi ei suuda ega 
taha ma aidata seersant Cuffil Aeda tüdrukut paljastada.» 

See ei olnud tõesti just eriti järjekindel. Kuid minu hingeseisund oli samasugune. Mõistsin 
teda täielikult. Kui teile kordki elus meenub, et olete surelik, siis võib-olla mõistate teiegi teda 
täielikult. 

Samal ajal, kui seersant Cuff Frizinghalli poole sõitis, oli asjade seis maja sees ja väljas 
lühidalt järgmine. 

Miss Rachel ootas aega, mil tõld ta tädi juurde pidi viima, ja istus ikka veel kangekaelselt oma 
toas lukustatud ukse taga. Armuline proua ja mister Franklin einestasid koos. Pärast 
hommikueinet tegi mister Franklin ühe oma äkilistest otsustest ja tõttas ennast pikema 
jalutuskäiguga rahustama. Olin ainus, kes tema minekut nägi, ja ta ütles mulle, et jõuab tagasi 
enne seersanti. Ilmamuutus, mida eelmisel õhtul võis aimata, oligi juba käes. Varsti pärast 
päikesetõusu oli tugevale vihmale järgnenud vali tuul, mis jäi puhuma terveks päevaks. Kuigi 
enam kui kord kerkisid üles ähvardavad pilved, ei läinud siiski vihmale. Noorele ning 
tugevale inimesele, kes suutis merelt lõõtsuvatele vägevatele iilingutele vastu panna, ei olnud 
see jalutamiseks sugugi paha päev. 

Mina viibisin pärast hommikueinet armulise proua juures ning aitasin tal majapidamisarveid 
kokku võtta. Kuukivi loole vihjas ta ainult korra -— nimelt selleks, et keelata mul seda teemat 
praegu puudutada. «Oodake, kuni see mees tagasi tuleb,» ütles ta seersanti silmas pidades. 
«Siis me peame sellest rääkima, praegu aga ei ole me selleks kohustatud.» 

Kui olin armulise proua juurest lahkunud, leidsin Penelope oma toas ootamas. 

«Ole hea, isa, tule ja räägi Rosannaga,» palus ta. «Ma olen tema pärast väga mures.» 

Arvasin üsna hõlpsasti ära, milles asi oli. Kuid minu üheks põhimõtteks on, et mehed (kuna 
nad on kõrgemad olevused) peavad naisi paremaks muutma — kui nad seda suudavad. Kui 
üks naine tahab, et ma midagi teeksin (see ei loe, kas ta on mu tütar või ei), siis tahan ma alati 
põhjust teada. Mida tihemini te neid sunnite põhjust otsides pead murdma, seda kergem on 


teil neid igas suhtes juhtida. Ei ole ju nende süü (vaesekesed!), et nad kõigepealt tegutsevad ja 
alles pärast mõtlevad; see on nende narride süü, kes naiste pilli järgi tantsivad. 

Penelope seekordse palve põhjuse võib edasi anda tema enda sõnadega. «Ma kardan, isa,» 
ütles ta, «et mister Franklin on kogemata kombel Rosannat julmalt haavanud.» 

«Mis seda Rosannat sinna põõsastikualleele ajas?» küsisin ma. 

«Tema enda meeletus,» vastas Penelope. «Kuidagi teisiti ma seda nimetada ei oska. Ta 
otsustas täna hommikul mister Frankliniga kõnelda, tulgu mis tuleb. Sa ise nägid, et ma.tegin 
tema peatamiseks, mida vähegi suutsin. Oleksin ma ometi jõudnud ta ära viia, enne kui ta neid 
hirmsaid sõnu kuulis!» 

«Nonoh,» vastasin ma, «ära nüüd ikka sedasi liialda. Mulle ei tule küll meelde, et oleks 
midagi juhtunud, mis oleks võinud Rosan-nat ahastusse viia.» 

«Ega ei juhtunudki midagi, isa. Aga mister Franklin ütles, et tai ei ole Rosannast sooja ega 
külma — ja oh, ta ütles seda nii südametu häälega!» 

«Ta ütles seda selleks, et seersandi suud kinni panna,» vastasin ma. «Seda kõike ma 
Rosannale ütlesin,» lausus Penelope. «Aga vaata, 

isa, —, kuigi mister Franklin pole õieti milleski süüdi, on ta juba mitu nädalat järjest Rosannat 
solvanud ja kurvastanud, ja nüüd kõige krooniks veel see! Muidugi pole Rosarmal mingit 
õigust oodata, et mister Franklin temast hooliks. See on lausa koletu, et ta niiviisi enda ja oma 
koha võib unustada. Aga paistab, et tal ei ole uhkusest ega sündsustundest enam midagi järele 
jäänud. Kui mister Franklin need sõnad lausus, isa, siis ajas Rosanna mulle lausa hirmu peale. 
Need oleksid ta nagu kiviks muutnud. Teda haaras mingi äkiline tardumus ja sellest ajast 
saadik on ta teinud oma tööd nagu unes.» 

Hakkasin pisut rahutuks muutuma. Penelope esitas asja nii, et see minu mõistuse vaikima 
sundis. Nüüd, kus mu mõtted juba selles suunas liikusid, tuletasin meelde, mis mister 
Franklini ja Rosanna vahel eelmisel õhtul oli toimunud. Siis oli tüdruk paistnud 
südamepõhjani haavatud olevat, ja nüüd oli teda, vaest hinge, õnnetu saatuse tahtel 
möödapääsmatult uuesti hella kohta löödud. Kurb, kurb! — seda kurvem, et tüdrukul ei olnud 
mingit õigustust ega mingit õigust nii-vüsi tunda. 

Olin mister Franklinile lubanud, et räägin Rosannaga, ja praegu tundus olevat kõige sobivam 
aeg seda lubadust täita. 

Leidsime tütarlapse magamistubade koridori pühkimas. Ta oli kahvatu ning rahulik ja kandis 
nagu ikka puhast tagasihoidlikku sitskleiti. Panin tähele, et ta silmad olid kummaliselt tuhmid 
ja tuimad — mitte nagu pärast nutmist, vaid nii, nagu ta oleks liiga kaua ühte asja vaadanud. 
Võimalik, et see oli midagi ebamäärast, mis tema oma mõtetest esile oli kerkinud. Igatahes 
tema läheduses ei olnud küll midagi niisugust, mida ta juba,sadu kordi polnud näinud. 

«Ära nukrutse, Rosanna,» ütlesin ma. «Sa ei tohiks ennast omaenese kujutlustega vaevata. 
Mul on sulle midagi mister Franklini poolt edasi öelda.» 

Seejärel esitasin talle kogu loo õigest seisukohast vaadatuna ja kõige sõbralikumate ning 
lõhutavamate sõnadega, mida ma leida oskasin. Nagu te võib-olla juba olete märganud, on 
minu põhimõtted vastassoo suhtes väga ranged. Aga kuidagiviisi juhtub ikka nii, et kui ma 
naistega vastamisi satun, ei taha mu tegutsemine (pean seda tunnistama) põhimõtetega kokku 
minna. 

«Mister Franklin on väga lahke ja tähelepanelik. Palun tänage teda minu poolt.» See oli kõik, 
mis ta mulle vastas. 

Mu tütar oli juba enne märganud, et Rosanna tegi oma tööd nagu unes. Lisasin nüüd sellele 
tähelepanekule omalt poolt, et ta ka kuulas ja rääkis nagu unes. Ma kahtlesin, kas see, mis ma 
öelnud olin, üldse tema mõistuseni oli jõudnud. 

«Kas sa oled täiesti kindel, Rosanna, et sa minust aru saad?» küsisin ma. 

«Täiesti kindel.» 


Ta kordas mu sõnu kajana, otsekui ei olekski ta elusolend, vaid mingisugune üleskeeratav 
nukk. Kogu selle aja pühkis ta ise põrandat. Võtsin tal harja käest ära nii hellalt ja lahkelt kui 
vähegi oskasin. 

«Nonoh, mu tüdruk,» laususin, «see ei ole üldse sinu moodi! Sul on vist midagi südame peal. 
Ma olen su sõber — ja jään su sõbraks 

isegi kui sa oled midagi pahasti teinud. Räägi kõik südame pealt ära, Rosanna, — räägi 
südame pealt ära!» 

Varemalt oleks minu selline sõbralik jutt talle pisarad silma toonud. Nüüd ei näinud ma tema 
pilgus mingit muutust. 

«Jah,» vastas ta, «ma räägin kõik südame pealt ära.» 

«Kas prouale?» küsisin. 

«Ei» 

«Kas mister Franklinile?» 

«Jah, mister Franklinile.» 

Selle peale ei osanud ma midagi kosta. Oma praeguses olukorras ei olnud ta võimeline 
mõistma mister Franklini hoiatust, et ta ei üritaks enam temaga omavahel kõnelda. 
Ettevaatlikult, ääri-veeri, ütlesin talle ainult niipalju, et mister Franklin läks «välja jalutama. 
«Sellest pole midagi,» vastas ta. «Täna ma mister Franklinit 

tülitama ei hakka.» 

«Miks sa ei võiks prouaga rääkida?» küsisin ma. «Sul läheks süda kindlasti kergemaks, kui sa 
kõneleksid armuliku ja kristliku perenaisega, kes on sinu vastu alati lahke olnud.» 

Hetkeks vaatas ta mulle tõsise ning tähelepaneliku pilguga otsa. nagu püüaks mu sõnu endale 
mällu vajutada. Siis võttis ta mu käest harja ja liikus sellega aeglaselt mööda koridori veidi 
eemale. 

«Ei,» lausus ta siis töötamist jätkates otsekui endamisi, «ma tean oma südame 
kergendamiseks paremat viisi.» 

«Mis see on?» 

«Palun laske mul tööd teha!» Penelope läks talle järele ja pakkus oma abi. 

Ta vastas: «Ei. Ma tahan oma tööd teha. Tänan sind, Penelope.» Ta pööras pead ja vaatas 
mulle otsa. «Tänan teid, mister Betteredge.» 

Ta oli kõigutamatu — ei olnud enam midagi öelda. Andsin Pene-lopele märku, et ta koos 
minuga ära tuleks. Jätsime Rosanna nii, nagu olime ta leidnud, — otsekui unes koridori 
põrandat pühkima. 

«Siin oleks arsti tarvis,» ütlesin ma. «Minu jõud sellest üle ei käi.» 

Mu tütar tuletas mulle meelde, et mister Candy on haige — ta oli (nagu te võib-olla mäletate) 
pärast sünnipäevapidu külmetunud. Tema assistent — keegi mister Ezra Jennings — oli 
muidugi meie käsutuses. Kuid meie kandis ei teatud temast peaaegu* midagi. Mister Candy 
oli ta üsna iseäralikel asjaoludel tööle võtnud, ja kas õigusega või mitte, keegi meist ei 
tundnud tema vastu usaldust ega poolehoidu. Frizinghallis oli veel teisigi arste. Nood aga olid 
meie majas võõrad, ja Penelope avaldas kahtlust, kas võõrad Rosannale tema pr,aeguses 
seisukorras kasu asemel hoopis kahju ei tooks. 

Mõtlesin prouaga nõu pidada. Kui mulle aga meenus see raske murekoorem, mis tema 
südamel niigi juba lasus, süs lõin kõhklema ja ei tahtnud seda uut häda tema endistele 
vaevadele lisada. Ent midagi tuli ikkagi ette võtta. Minu meelest ajas tüdruku seisukord tõesti 
hirmu peale — ja proua pidi sellest teada saama. Läksin küllaltki vastumeelselt tema elutuppa. 
Seal ei olnud kedagi. Proua oli 

koos miss Racheliga lukustatud ukse taga. Mul polnud võimalik temaga kokku saada, enne 
kui ta ükskord välja tuleb. 


Ootasin asjatult, kuni kell eestrepil kolmveerand kaks lõi. Viie minuti pärast kuulsin, et 
väljast, sissesõiduteelt, hõigati mu *iime. Tundsin selle hääle kohe ära. Seersant Cuff oli 
Frizinghallist tagasi jõudnud. 


18. PEATÜKK 


Alla eesukse poole minnes kohtasin seersanti juba trepil. 

Pärast seda, mis meie vahel oli toimunud, ei olnud mul vähimatki soovi talle näidata, et tema 
tegevus mind kas või karvavõrdki huvitab. Ometi tundsin selle vastu tahes-tahtmata lausa 
vastupandamatut huvi. Väärikustunne jättis mind maha ja mu suust pääsesid sõnad: «Mis 
Frizinghallis uudist?» 

«Rääkisin indialastega,» vastas seersant Cuff. «Ja sain teada, mida Rosanna neljapäeval salaja 
linnast ostis. Indialased lastakse järgmisel kolmapäeval vabaks. Minu ja ka mister 
Murthwaite'i meelest pole selles kahtlusekübetki, et nad tulid siia Kuukivi varastama. 
Muidugi paiskas see, mis kolmapäeva öösel majas juhtus, kõik nende arvestused segi, ja 
kalliskivi tegeliku kadumisega pole neil rohkem pistmist kui teil. Aga ma võin teile öelda 
ühte, mister Betteredge: kui meie Kuukivi ei leia, siis leiavad nemad. Te veel kuulete nendest 
kolmest silmamoondajast.» 

Just siis, kui seersant need jahmatavad sõnad lausus, tuli mister Franklin jalutuskäigult tagasi. 
Talitsedes oma uudishimu paremini kui mina, möödus ta meist sõnagi lausumata ning läks 
siseruumidesse. 

Et mina aga oma väärikusest kord juba olin loobunud, siis tahtsin sellest ohvrist ka täit kasu 
lõigata. «Aitab nüüd indialastest,» laususin ma. «Kuidas on lood Rosannaga?» 

Seersant Cuff raputas pead. 

«Selles osas on saladuseloor tihedam kui varem,» ütles ta. «Tema jäljed viisid Frizinghallis 
ühte poodi, mida peab Maltby-nimeline lõuendikaupmees. Ühestki teisest riidepoest, 
kübaraärist või rätsepa juurest ei ostnud ta kõige vähematki, ja ka Maltby juurest ei ostnud ta 
midagi muud kui tüki kalinguri. Ta valis väga hoolikalt just ühe kindla sordi. Mis hulka 
puutub, siis sellest jätkuks parajasti öösärgi õmblemiseks.» 

«Kelle öösärgi?» küsisin. 

«Muidugi tema enda. ööl vastu neljapäeva, kella kaheteistkümne ja kolme vahel, lipsas ta 
ilmselt teie noore daami tuppa, et otsustada, sel ajal kui teie, teised, kõik magasite, kuhu 
Kuukivi peita. Kui ta tagasi oma tuppa hakkas minema, siis riivas tema öösärk ilmselt ukse 
veel kuivamata värvi. Ta ei saanud plekki välja pesta, ta ei saanud seda öösärki ka ohutult 
hävitada, enne kui tal. oli olemas teine samasugune, mis tema pesunimekirja jälle täielikuks 
oleks teinud.» 

«Mis tõendab, et see oli just Rosanna öösärk?» vaidlesin ma vastu. 

«Riie, mille ta uue õmblemiseks ostis,» vastas seersant. «Kui see oleks miss Verinderi öösärk 
olnud, siis oleks ta pidanud ostma pitsi ja krookematerjali ja jumal teab mida kõike veel, ning 
ühe ööga ei oleks ta seda küll valmis õmmelnud. Lihtne kalingur tähendab lihtsat teenija 
öösärki. Ei, ei, mister Betteredge, see kõik on küllalt selge. Küsimus on selles, miks ta pärast 
uue särgi valmistamist vana ära peidab, selle asemel et seda lihtsalt hävitada. Kui tüdruk ise 
rääkima ei hakka, siis on sellest raskusest ülesaamiseks ainult üks võimalus. Peidupaik 
Vabiseval Liival tuleb läbi otsida — ja seal saabki selgeks, kuidas asjalood tegelikult on.» 
«Kuidas te mõtlete selle koha üles leida?» pärisin ma. 

«Mul on kahju, kui ma teile pettumuse valmistan,» kostis seersant, «aga see on saladus, mille 
ma kavatsen jätta enda teada.» 


(Et mitte teie uudishimu üles kruvida, nii nagu ta minuga tegi, teatan teile siinkohal, et tal oli 
Frizinghallist tagasipöördumisel kaasas läbiotsimisorder. Tema kogemused sellistes asjades 
ütlesid talle, et kõige tõenäolisemalt kannab Rosanna endaga kaasas mingit peidupaiga kohta 
käivat juhatust, mis aitaks tal mõne aja möödudes ja muutunud olukorras seda jälle üles leida. 
Kui seersant selle juhatuse enda valdusse oleks saanud, siis oleks ta olnud varustatud kõigega, 
mis ta iganes soovida võis.) 

«Ei, mister Betteredge,» jätkas ta, «jätame õige arutlused ja asume asja juurde. Ma käskisin 
Joyce'i, et ta Rosannal silma peal hoiaks. Kus Joyce on?» 

Joyce oli see Frizinghalli politseinik, kelle inspektor Seegrave seersant Cuffi käsutusse oli 
jätnud. Kui seersant selle küsimuse esitas, lõi kell kaks, ja minutilise täpsusega sõitis ette tõld, 
"mis pidi miss Racheli tädi juurde viima. 

«Ikka üks asi korraga,» ütles seersant mind peatades, kui ma olin juba kedagi Joyce'i järele 
läkitamas. «Kõigepealt pean ma tegelema miss Racheliga.» 

Kuna oli ikka veel sadu karta, siis pidi miss Rachel sõitma Fri-zinghalli kinnise tõllaga. 
Seersant Cuff andis Samuelile märku, et see tõlla päraistmelt alla tema juurde tuleks. 
«Siinpool pargiväravat, puude vahel, ootab üks minu sõber,» 

lausus seersant. «Tõlda peatamata ronib mu sõber teie juurde pära- 

istmele. Teie ei pea tegema midagi muud kui suu pidama ja silmad 

kinni pigistama. Muidu tuleb teil pahandusi.» 

Selle õpetusega saatis ta lakei tagasi tema istmele. Mida Samuel võis mõelda, seda ma ei tea. 
Minule oli igatahes selge, et sellest hetkest, kui miss Rachel meie majast lahkub — kui ta 
üldse lahkub —, hoitakse tal salaja silma peal. Meie preili Valve all! Nuhk tema selja taga ta 
ema tõlla päraistmel! Oleksin tahtnud endal ise keele suust välja lõigata selle eest, et olin end 
sedavõrd unustanud ja seersant Cuffiga üldse kõnelema hakanud. 

Esimesena väljus majast armuline proua. Ta astus trepipealself = Kõrvale ning jäi sinna 
niiviisi seisma, et tal kõigest toimuvast U T arnf°leks' Mule sa seersandile ei öelnud ta 
sõnagi. Nii ta seisis seal liikumatult nagu kuju, huuled kokku surutud ja käed vaheliti 

kerge aiakeebi all, mille ta oli välja tulles õlgadele võtnud, ning ootas oma tütre ilmumist. 
Hetk hiljem tuligi miss Rachel trepist alla. Ta oli väga kenasti rõivastatud mingist pehmest 
kollasest riidest kostüümi, mis tõi esile tema tõmmu jume ning rõhutas saledat pihta. Peas 
kandis ta väikest elegantset õlgkübarat, mille ümber oli keeratud valge loor. Kahvatu-köllased 
kindad liibusid teise nahana kätele. Ilusad mustad juuksed olid kübara all siledad nagu atlass. 
Väikesed kõrvad meenutasid roosasid merikarpe — kummaski rippus üks pärl. Ta tuli kiirel 
sammul meje poole, sirge nagu liilia varre otsas ja igas oma liigutuses nõtke ning painduv 
nagu noor kass. Ma ei leidnud, et tema kenas näos oleks midagi muutunud — peale silmade ja 
huulte. Silmad olid säravamad ja kurjemad, kui see mulle oleks meeldinud, ning huuled olid 
oma värvi ja naeratuse niivõrd täielikult kaotanud, et ma tundsin neid vaevalt ära. Ta suudles 
ema tõtlikult ning järsult põsele. Ta lausus: «Katsu mulle andestada, mamma,» ja tõmbas siis 
loori nii ägedalt näo ette, et loor rebenes. Järgmisel hetkel oli ta trepist alla jooksnud ning 
tõlda tormanud, otsekui oleks see olnud mingi pelgupaik. 

Seersant Cuff tegutses omalt poolt niisama kiiresti. Ta jõudis Samuelist ette ja seisis selsamal 
hetkel, kui miss Rachel end istuma seadis, avatud tõllaust hoides tema ees. 

«Mida te tahate?» küsis miss Rachel oma loori tagant. 

«Tahan teile öelda paar sõna, miss,» vastas seersant, «enne kui te ära sõidate. Seda julgust ma 
endale võtta ei saa, et keelaksin teil tädi külastada. Julgen ainult, öelda, et asjade praeguse 
seisu juures saab teie lahkumine takistuseks, mis ei lase mul teie teemanti üles leida. Palun 
suvatsege sellest aru saada ja otsustage nüüd ise, kas te lähete või jääte siia.» 

Miss Rachel isegi ei vastanud talle. «Sõitke minema, James!» hüüdis ta kutsarile. 


Rohkem sõnagi lausumata sulges seersant tõllaukse. Just siis, kui ta selle kinni pani, jooksis 
mister Franklin trepist alla. «Head aega, Rachel,» ütles ta kätt välja sirutades. 

«Sõitke minema!» karjus miss Rachel valjemini kui enne ja ei pööranud mister Franklinile 
rohkem tähelepanu kui seersant Cuffile. 

Mister Franklin astus tagasi nagu piksest rabatud — ja pole ka ime. Kutsar, teadmata, mida 
teha, vaatas proua poole, kes seisis ikka veel liikumatult trepipealsel. Proua näos võitlesid 
viha, kurbus ja häbi; ta andis märku hobused liikvele ajada ning pöördus siis rutakalt uksest 
sisse astuma. Mister Franklin, kes oli kõnevõime tagasi saanud, hüüdis talle järele, kui tõld 
minema sõitis: «Tädi! Teil oli täiesti õigus. Võtke vastu minu tänu kõige teie lahkuse eest — 
ja lubage mul minna.» 

Proua pööras ümber, otsekui tahaks temaga rääkida. Siis, nagu ei oleks ta endas päris kindel, 
viipas ta lahkelt käega. «Ma tahaksin sind veel näha, Franklin, enne kui sa meie juurest 
lahkud,» lausus ta murduval häälel — ja läks ära oma tuppa. 

«Osutage mulle viimane teene, Betteredge,» ütles mister Frank- 

lin, pöördudes minu poole, pisarad silmis. «Viige mind nii ruttu kui võimalik rongi peale!» 
Ka tema läks sisse. Sel hetkel polnud tema mehisusest midagi järel. Otsustage selle põhjal ise, 
kui suur pidi olema tema kiindumus miss Rachelisse. 

Jäime seersant Cuffiga vastamisi trepijalamile: Seersant seisis näoga nii, et talle oli puude 
vahelt näha sõidutee üks looge. Tal olid käed taskus ja ta vilistas endamisi «Suve viimset 
rOOSI». 

«Igal asjal oma aeg,» tähendasin ma üsnagi raevukalt. «Praegu igatahes pole paslik aeg 
vilistamiseks.» 

Sel hetkel ilmus kaugemal puude vahel nähtavale pargivärava poole sõitev tõld. Päraistmel 
paistis selgesti veel teinegi mees peale Samueli. 

«Väga hea!» lausus seersant endamisi.. Ta pöördus minu poole. «Nagu te ütlete, mister 
Betteredge, praegu pole paslik aeg vilistamiseks. Nüüd on aeg see asi kedagi säästmata käsile 
võtta. Alustame Rosanna Spearmanist. Kus on Joyce?» 

Hüüdsime mõlemad Joyce'i, kuid ei saanud mingit vastust.)Saat-sin ühe tallipoisi teda otsima. 
«Kas te kuulsite, mida ma miss Verinderile ütlesin?» küsis seersant, sel ajal kui me ootasime. 
«Ja kas te nägite, kuidas ta selle vastu võttis? Ma ütlen talle selge sõnaga, et tema lahkumine 
saab takistuseks, mis ei lase tema teemanti üles leida, — ja sellest hoolimata sõidab ta ikkagi 
ära! Teie noorel daamil on ema tõllas üks reisikaaslane, mister Betteredge, — ja selle nimi on 
Kuukivi.» 

Ma ei vastanud midagi. Hoidsin üksnes kõigest jõust kinni oma usust miss Rachelisse. 
Tallipoiss tuli tagasi ja talle järgiaes — nagu mulle näis, väga vastumeelselt — Joyce. 

«Kus on Rosanna Spearman?» küsis seersant Cuff. 

«Ma ei oska seda seletada, söör,.» alustas Joyce, «ja mul on tõesti väga kahju, aga 
kuidagiviisi... » 

«Enne Frizinghalli minemist,» lausus seersant teda järsult katkestades, «käskisin ma teid 
Rosanna Spearmanil silma peal hoida, ilma et ta märkaks, et teda jälgitakse. Kas te tahate 
mulle praegu öelda, et olete lasknud tal minema lipsata?» 

«Kardan, söör,» vastas Joyce värisema hakates, «et pidasin võibolla veidi liiga hoolikalt 
silmas, et ta mind ei märkaks. Selle maja alumisel korrusel on nii palju igasuguseid koridore 
n» 

«Kui kaua te teda enam pole näinud?» 

«Ligi tund aega, söör.» 

«Võite minna tagasi oma igapäevase töö juurde Frizinghalli,» lausus seersant niisama 
tasakaalukalt nagu ikka, oma hariliku vaikse ning kurva häälega. «Ma kardan, et teil pole 


meie töö peale põrmugi annet, mister Joyce. Teie praegune ülesanne käib teil terake üle jõu. 
Head päeva!» 

Politseinik hiilis minema. Mul on väga raske kirjeldada, millist mõju mulle avaldas teade, et 
Rosanna Spearman on kadunud. Mu peas valitses täielik kaos ja mõtted vaheldusid 
palavikulise kiirusega. 

Seisin ja jõllitasin seersant Cuffi — ja olin täiesti kõnevõime kaotanud. 

«Ei, mister Betteredge,» lausus seersant, otsekui oleks ta minu kõige viimase mõtte ära 
arvanud ning valinud vastamiseks just selle. «Teie noor sõber Rosanna mul juba nii lihtsalt 
sõrmede vahelt välja ei libise, nagu te arvate. Senikaua kui ma tean, kus viibib miss Verinder, 
on minu käsutuses vahendid ka tema kaassüüdlase tabamiseks. Möödunud ööl ei lasknud ma 
neil ühendusse astuda. Väga hea. Nüüd nad siis saavad kokku Frizinghallis. Käesolev juurdlus 
tuleb lihtsalt üle kanda (varem, kui ma ootasin) majja, mida miss Verinder külastab. Vahepeal 
aga, ma kardan, pean teile tüli tegema ja paluma teenijad uuesti kokku kutsuda.» 

Läksin koos seersandiga peretuppa. Mulle ei tee sugugi au, kuid on sellegipoolest tõsi, et tema 
viimaste sõnade ajal tabas mind uus detektiivipalaviku hoog. Unustasin ära, et ma seersant 
Cuffi ei salli, haarasin tal usalduslikult käsivarrest ja palusin: «Taeva pärast, öelge meile, 
milleks teil nüüd teenijaid vaja läheb?» 

Suur Cuff jäi liikumatult seisma ning pöördus mingis kurvameelses vaimustuspuhangus tühja 
õhu poole. 

«Kui see mees,» ütles seersant (mõeldes ilmselt mind), «ka veel midagi roosikasvatusest 
taipaks, siis oleks ta kõige täiuslikum inimene siin maamuna peal!» Pärast sellist tugevat 
tundeväljendust ohkas ta ja võttis mul käe alt kinni. «Lugu on selline,» ütles ta uuesti asjali- 
kuks muutudes, «et Rosanna on teinud ühte kahest. Ta kas tõttas otse Frizinghalli (olles kohal 
enne, kui mina sinna jõuan) või läks kõigepealt läbi peidupaiga juurest Vabiseval Liival. 
Nüüd tulebki kõigepealt teada saada, kes teenijatest teda viimasena majas nägi.» 

Kohe küsitluse alguses ilmnes, et viimasena oli Rosannat silmanud köögitüdruk Nancy. 
Nancy oli näinud, kuidas Rosanna, kiri käes, välja lipsas ja peatas lihunikuselli, kes oli just 
tagaukse kaudu liha toonud. Nancy oli kuulnud; kuidas Rosanna palus, et mees kirja 
Frizinghallis posti paneks. Mees oli aadressi vaadanud ja öelnud, et Frizinghalli kaudu läheb 
kiri Kajakalõukasse ju hirmus kaua aega, seda enam, kui laupäeval posti panna, sest siis ei 
jõua see kohale enne esmaspäeva hommikut. Rosanna oli vastanud, et pole üldse oluline, kas 
kiri jõuab pärale esmaspäeval või varem. Ta tahtis ainult kindel olla, et mees tema palve 
täidab. Too oli lubanud ning minema sõitnud. Nancy oli kutsutud tagasi kööki oma töö 
juurde. Ja hiljem polnud enam keegi Rosanna Spearmanit näinud. 

«Noh?» küsisin ma, kui me jälle kahekesi olime. 

«Nojah,» ütles seersant. «Ma pean Frizinghalli minema.» 

«Kas selle kirja pärast, söör?» 

«Jah. Peidupaiga juhatus on nimelt selles kirjas. Ma pean postkontoris seda aadressi nägema. 
Kui see on sama, mida ma kahtlustan, siis külastan esmaspäeval veel kord meie sõpra missis 
Yollandit.» 

Läksin seersandiga kaasa, et käskida kaless valmis seada. Talliõues aga saime kadunud 
tüdruku kohta uusi andmeid. 

19. PEATÜKK 


Nagu selgus, oli kuuldus Rosanna kadumisest ka tallimeeste kõrvu jõudnud. Nemad olid asja 
omakorda uurinud ning just nüüdsama sattunud ühe terase väikese rübliku peale, keda hüüti 


Duffyks ja palgati vahetevahel aeda rohima. See poiss oli Rosannat alles poole tunni eest 
näinud. Duffy oli kindel, et tüdruk möödus temast kuuse-istandikus ning mitte ei kõndinud, 
vaid jooksis ranna poole. 

«Kas see poiss tunneb siinset randa hästi?» küsis seersant Cuff. 

«Ta on siin rannas sündinud ja kasvanud,» vastasin ma. 

«Kuule, Duffy,» ütles seersant, «kas sa tahad ühe šillingi teenida? Kui tahad, siis tule minuga 
kaasa. Hoidke kaless seni sõiduvalmis, mister Betteredge, kuni ma tagasi tulen.» 

Ta suundus Vabiseva Liiva poole kiirusega, millega minu jalgadel (mis on küll mu ea kohta 
hästi säilinud) polnud lootustki toime tulla. Väike Duffy laskis kuuldavale huilge, nagu on 
meie kandi noortel metslastel kombeks, kui nad ülevas tujus on, ja sörkis seersandi kannul 
minema. 

Nüüd on minu meelest jällegi võimatu selgesti kirjeldada, millises hingeseisundis ma 
seersandist maha jäin. Mind haaras mingi kummaline, juhmistav rahutus. Tegin vähemasti 
tosina mitmesuguseid tarbetuid toimetusi sees ja väljas ning ei suuda neist nüüd ühtegi 
meenutada. Ma eitea isegi seda, kui palju aega seersandi randa-minekust oli möödunud, kui 
Duffy joostes tagasi tuli ja minule sõnumi tõi. Seersant Cuffoli poisile andnud oma 
taskuraamatust väljarebitud lehe, millele oli pliiatsiga kirjutatud: «Saatke mulle üks Rosanna 
Spearmani saabas, ja tehke kähku.» 

Saatsin esimese ettejuhtuva teenija Rosanna tuppa ning läkitasin poisi tagasi teatega, et tulen 
ise koos saapaga talle järele. 

Tean küll, et see ei olnud just kõige kiirem viis äsjasaadud korralduse täitmiseks. Kuid olin 
otsustanud, et enne kui ma Rosanna saapa seersandi kätte usaldan, tahan oma silmaga näha, 
mis uus vigur see teoksil on. Näis, et mu varasem soov tüdrukut võimalust mööda kaitsta oli 
nüüd, kaheteistkümnendal tunnil, tagasi tulnud. Sellised tunded (detektiivipalavikust 
rääkimata) ajasid mind, niipea kui olin saapa kätte saanud, ranna poole nii kiiresti, nagu üks 
seitsmekümneseks saanud mees endale mõistlikkuse piires vähegi lubada võib. 

Kui ma rannale hakkasin jõudma, kogunesid pea kohale mustad pilved ning tuul kihutas 
viltust vihma nagu suuri valgeid veepala-kaid enda ees. Kuulsin, kuidas meri lahesuus 
leetseljakul mürises. Veidi hiljem möödusin poisist, kes oli varju otsides luidete vahele maha 
kükitanud. Siis nägin ka juba raevutsevat merd, leetseljakule paiskuvaid kõrgeid laineid, 
tuulest aetud vihma, mis tuhises üle vee nagu lendav rüü, ja ranna kollast tühermaad, millel 
seisis üksik must kogu — seersant Cuff. 

Ta märkas mind ja viipas käega põhjasuunas. «Hoidke sinnapoole!» karjus ta. «Ja tulge 
sealtkaudu siia, minu juurde!» 

Rühkisin õhku ahmides tema juurde, endal süda tagumas, nagu 

oleks see tahtnud rinnust välja hüpata. Ma ei suutnud rääkida. Mul oli talle sada küsimust, 
kuid ühtegi neist ei saanud ma suust. Seersandi nägu ajas mulle hirmu peale. Pilk tema silmis 
oli täis õudust. Ta kahmas saapa mu käest ja seadis liival ühele jalajäljele, mis osutas meist 
lõunasse, otse selle merre ulatuva kivivalli suunas, mida Lõunasääreks kutsuti. Vihm polnud 
seda jälge veel ära uhtunud — ning tüdruku saabas sobis sinna karvapealt. 

Seersant osutas sõnagi lausumata saapale jäljes. 

Haarasin tal käsivarrest ja püüdsin temaga rääkida, kuid ei saanud seegi kord sõna suust. 
Seersant läks jälgi mööda ikka edasi, sinna, kus kivid ja liiv kokku puutusid. Lõunasäärt 
uhtusid parajasti tõusulained, vesi voogas üle Vabiseva Liiva peidetud palge. Kord nii, kord 
naa, jonnaka kannatlikkusega, mida oli hirmus vaadafa, passitas seersant saabast jälgedesse 
ning leidis, et see osutab alati ainult ühes suunas — otse kivide poole. Ükskõik kuidas ta ka ei 
Jahtinud, kusagilt ei leidnud ta ühtegi märki jälgedest, mis oleksid kivide juurest tagasi tulnud. 


Lõpuks jättis seersant järele. Ikka veel vaikides vaatas ta uuesti mulle otsa ning pööras siis 
pilgu veele, mis meie ees üle vesiliiva ikka kõrgemale ja kõrgemale tõusis. Vaatasin sinna 
kuhu temagi — ja nägin ta näost, mida ta mõtles. Mind haaras äkitselt üleni kohutav värin, 
mis muutis mu tummaks. Langesin põlvili rannale. 

«Ta käis uuesti peidupaigas,» kuulsin seersanti endamisi lausuvat. «Temaga juhtus seal 
kividel mingi saatuslik õnnetus.» 

Tüdruku muutunud välimus, tema sõnad ja teod — tuim tardumus, milles ta mind kuulas ja 
minuga kõneles, kui ma ta alles mõne tunni eest olin leidnud põrandat pühkimas —, kõik see 
kerkis mulle äkki meelde ja hoiatas mind juba kohe, kui seersant oma viimased sõnad lausus, 
et tema oletus on kaugel kohutavast tõest. Katsusin talle rääkida sellest hirmust, mis oli mul 
vere soontes tarretanud. Katsusin öelda: «Ta leidis siin surma, mida ta ise otsis, seersant.» Ei! 
Sõnad ei pääsenud mu suust. Värin hoidis mind endiselt oma haardes. Ma ei tundnud 
piitsutavaid vihmahoogusid. Ma ei näinud lähenevat tõusuvett. Mu silme ette ilmus otsekui 
unekangastuses see vaene kadunud olevus. Nägin teda jällegi nii, nagu olin näinud mõni aeg 
tagasi — tol hommikul, kui ma läksin teda sööma kutsuma. Kuulsin uuesti, kuidas ta rääkis, 
et Vabisev Liiv näib teda justkui väevõimuga enda poole tõmbavat ja et vahel ta mõtleb, kas 
mitte siin ei oota teda ta haud. Selle õnnetu saatuse kogu õudus jõudis minuni mingil seleta- 
matul kombel seoses kujutlusega mu oma lapsest. Mu tütar oli just niisama vana. Kui minu 
tütrele oleksid osaks langenud samasugused katsumused nagu Rosannale, siis oleks temagi 
võinud elada sellist õnnetut elu ja surra sellist kohutavat surma. 

Seersant aitas mind sõbralikult üles ja viis eemale sellest paigast, kus Rosanna oli hukkunud. 
Tundsin väheke kergendust, sain jälle normaalselt hingata ja hakkasin nägema asju enda 
ümber nii, nagu nad tegelikult olid. Luidete poole vaadates nägin mõisateenreid ja kalur 
Yollandit nõlvakust alla meie poole jooksmas. Kõik nad olid ähmi täis ja karjusid läbisegi, 

et kas tüdruk on leitud. Mõne napi sõna saatel'näitas seersant neile, mida jäljed tunnistasid, ja 
lisas, et tüdrukuga on ilmselt juhtunud mingi saatuslik õnnetus. Siis andis ta kalurile märku 
ning esitan talle, pöördudes taas mere poole, ühe küsimuse: «Kas praeguse ilmaga oleks tal 
olnud võimalik lahkuda paadis nende kivide juurest, kus ta jäljed lõpevad?» 

Kalur osutas leetseljakule rulluvatele lainevallidele ja suurtek lainetele, mis meist mõlemal 
pool vahupilvedes vastu maasääri paiskusid. 

«Ei ole veel ehitatud niisugust paati,» vastas ta, «mis läbi selle temani oleks pääsenud.» 
Seersant Cuff heitis viimase pilgu liival paistvatele jälgedele, mida vihm nüüd kiiresti ära 
uhtus. 

«Seal on tunnistus,» ütles ta, «et ta ei saanud siit lahkuda maad mööda. Ja siin,» jätkas ta 
kalurile otsa vaadates, «on tunnistus, et ca ei saanud ära minna merd mööda.» Ta vaikis ja 
kaalutles veidi. «Pool tundi enne seda, kui mina maja juurest siia jõudsin, nähti teda siiapoole 
jooksmas,» lausus ta Yollandile, «Sellest, on nüüd mõnevõrra aega mööda läinud. Ütleme, et 
kokku teeb see tunni. Kui kõrge võis sl ajal olla vesi sealpool kive?» Ta osutas lõunakülge — 
teisiti öeldes sinnapoole, kus ei olnud vesiliiva. 

«Tänase tõusu juures,» vastas kalur, «ei oleks tunni aja eest sealpool säärt isegi kassipoja 
uputamiseks küllalt vett olnud.» 

Seersant Cuff osutas põhja suunas, vesiliiva poole. 

«Aga siinpool?» küsis ta. 

«Veelgi vähem,» vastas Yolland. «Vabisev Liiv oleks, parajasti etud olnud ja mitte enam.» 
Seersant pöördus minu poole ja ütles, et nähtavasti juhtus õnnetus vesiliivapoolses küljes. See 
päästis mu keelepaelad lahti. «Ei olnud siin mingit õnnetust!» hüüdsin ma. «Kui Rosanna siia 
tuli, siis tuli ta oma elust tüdinuna seda siin lõpetama.» 

Seersant põrkas minust tagasi. «Kust te seda teate?» küsis ta. Kõik teised trügisid lähemale. 
Seersant sai jalamaid enesevalitsuse tagasi. Ta tõrjus nad minust eemale, ütles, et ma olen 


vana mees, et avastus on mind vapustanud, ja lisas: «Jätke ta veidikeseks rahule.» Siis 
pöördus ta Yollandi poole ning küsis: «Kas on mingi võimalus teda mõõna ajal" leida?» Ja 
Yolland vastas: «Mitte mingit. Mille liiv kord juba endale saab, seda hoiab ta igavesti.» Seda 
öelnud, astus kalur sammu minu poole. 

«Mister Betteredge,» lausus ta, «ma tahaksin teile öelda sõnakese selle noore naise surma 
kohta. Nelja jala laiuselt piki säärt on umbes poole sülla sügavuses liiva all kaljuastang. Ma 
küsin teilt: miks ta selle peale ei kukkunud? Kui ta kogemata kividelt alla libises, siis oleks ta 
kukkunud sinna, kus on kindel jalgealune ja kus liiv oleks talle vaevalt vöökohani ulatunud. 
Ta sumas või hüppas meelega sinna kõrvale sügavikku — muidu ta ei olek.s praegu kadunud. 
Ei olnud siin mingit õnnetust, söör! Vesiliiva sügavik on ta endale saanud. Ja see on ta endale 
saanud tema omal tahtel.» 

Kuuldes säärast tunnistust mehelt, kelle teadmistele võis kindel 

olla, jäi seersant vait. Ka meie üleülejäänud vaikisime. Üksmeelselt hakkasime uuesti 
rannanõlvast üles minema. . 

Luidete vahel kohtasime tallipoisi abi, kes jooksis meile maja poolt vastu. See on hea poiss ja 
tunneb minu vastu siirast austust. Sündsalt kurva ilmega ulatas ta mulle ühe sedelikese. «Selle 
saatis teile Penelope, mister Betteredge,» lausus ta. «Ta leidis selle Rosanna toast.» 

See oli õnnetu tütarlapse jumalagajätt selle vana mehega, kes oli teinud oma parima — tänu 
taevale, alati teinud oma parima —, et temaga sõbraks saada. 

Varemalt olete mulle sageli andestanud, mister Betteredge. Kui Te nüüd järgmine kord 
Vabisevat Liiva näete, siis katsuge mulle veel kord andestada. Olen leidnud oma haua seal, 
kus see mind ootas. Olen elanud ja surnud, söör, tänulikuna Teie lahkuse eest. 

Rohkem ei olnud sedelil sõnagi. Isegi selle vähese talumiseks ei jätkunud mul küllalt 
mehisust. Pisarad tulevad kergesti, kui olete veel noor ja alles alustate elu. Pisarad tulevad 
kergesti, kui olete juba vana ja hakkate elust lahkuma. Ma puhkesin nutma. 

Seersant Cuff astus sammu minu poole — kahtlemata mõtles ta seda hästi. Tõmbusin temast 
eemale. «Ärge puutuge mind,» ütlesin ma. «See oli hirm teie ees, mis ta niikaugele viis.» 

«Te eksite, mister Betteredge,» vastas ta rahulikult. «Aga meil on küllalt aega sellest rääkida, 
kui me jälle katuse all oleme.» 

Järgnesin teistele tallipoisi käsivarrele toetudes. Läksime läbi vihmapalakate tagasi — vastu 
murele ja hirmule, mis meid häärberis ootasid. 


20. PEATÜKK 


Eespool minejad olid hirmsat uudist juba enne meie päralejõudmist levitanud. Me leidsime 
teenijad eest lausa paanikas. Kui me armulise proua toast möödusime, paisati uks seestpoolt 
ägedalt lahti. Mu perenaine ilmus meie ette (talle järgnes mister Franklin, kes püüdis teda 
asjatult rahustada), olles selle kohutava loo tõttu üsna enesest väljas. 

«Teie vastutate selle eest!» karjus ta seersandile näkku ning tõstis ähvardavalt käe. «Gabriel! 
Andke sellele viletsale tema raha kätte ja vaadake, et ta enam mu silma alla ei satuks!» 
Seersant oli meie hulgas ainus, kes temaga toime tulla suutis — sest ta oli meie hulgas ainus, 
kes ennast valitses. 

«Selle masendava õnnetuse eest, armuline proua, pole mina rohkem vastutav kui teie 1se,» 
vastas ta. «Kui te poole tunni pärast ikka vee nõuate, et ma majast lahkuksin, siis võtan vastu 
küll tagandamise, kuid mitte armulise proua raha.» 

Ta kõneles väga aupaklikult, aga samal ajal väga kindlalt — ning see avaldas mõju nii mu 
peenaiseie kui ka minule. Proua laskis end Franklinil tuppa tagasi viia. Kui uks nende kahe 
järel sulgus, 

märkas seersant oma terava pilguga teenijaid silmitsedes, et samal ajal, kui teised olid lihtsalt 
hirmunud, oli Penelope pisarais. «Kui teie isa oma märjad rõivad kuivade vastu on 
vahetanud,» ütles seersant talle, «siis tulge tema tuppa meiega rääkima.» 

Vähem kui poole tunniga olin ise kuivad riided selga saanud ja ka seersant Cuffiie vajalikud 
vahetüsrõivad laenanud. Penelope tuli meie juurde kuulama, mida seersant temast tahab. Ma 
ei olnud vist kunagi varem nii teravalt tundnud, milline hea ja kuulekas tütar mul on. Võtsin ja 
panin ta oma põlvele istuma ning palusin talle jumalalt õnnistust. Ta peitis pea mu rinnale ja 
põimis käed ümber mu kaela, ja nii me istusime veidi aega vaikides. Arvan, et mõtlesime 
mõlemad sellele vaesele surnud tütarlapsele. Seersant läks akna juurde ja vaatas — samuti 
vaikides — välja. Pidasin õigeks teda selle eest tänada, et ta meie mõlema tundeid niiviisi 
arvestas, — ja seda ma ka tegin. 

Peenemad inimesed võivad endale lubada igasuguseid luksusi — muude hulgas ka luksust 
oma tunnetele voli anda. Lihtsatel inimestel säärast vabadust ei ole. Kohustuste sund, mis 
meist paremaid säästab, meie peale ei halasta. Me õpime varakult oma tundeid peitma ja oma 
toimetusi võimalikult kannatlikult edasi tegema. Ma ei kurda selle üle — ma ainult märgin 
ära. Olime Penelopega valmis seersandile vastama, niipea kui seersant omalt poolt selleks 
valmis oli. Kui ta mu tütrelt küsis, kas see teab, mis tema kaaslase enesetapuni viis, vastas 
Penelope (nagu te juba kindlasti ise aimate), et seda tegi armastus mister Franklin Blake'i 
vastu. Kui seersant järgmiseks küsis, kas ta seda arvamust ka kellelegi teisele on avaldanud, 
siis vastas Penelope: «Rosanna pärast ei ole ma seda teinud.» Pidasin vajalikuks ka omalt 
poolt sõnakese lisada. Ütlesin: «Ja samuti mister Franklini pärast, kullake. Kui armastus tema 
vastu Rosanna surma viis, siis ei sündinud see ei tema teadmisel ega tema süü läbi. Kui ta täna 
sellest majast lahkub, siis las ta parem lahkub ilma asjatu valuta, mida tõe teadasaamine talle 
teeks.» Seersant, Cuff lausus: «Täiesti õige,» ning jäi uuesti vait, võrreldes Penelope arvamust 
(nagu mulle näis) oma isikliku arvamusega, mille ta jättis enda teada. 

Kui pool tundi läbi sai, helises mu perenaise kell. Selle kutse 

peale proua juurde minnes kohtasin mister Franklinit, kes parajasti 

oma — Lutoast väljus. Tateatas, et armuline proua on valmis 

seersant Cuffi vastu võtma — minu juuresolekul nagu ennegi —, ning lisas, et kõigepealt 
tahaks ta ise seersant Cuffile paar sõna öelda. Hakkasime tagasi minu tuppa minema. Hallis ta 
peatus ja vaatas rongide sõiduplaani. 

«Kas te tõesti kavatsete meid maha jätta, söör?» küsisin ma. «Küllap miss Racheliga saab 
kõik jälle korda, kui te talle ainult aega annate.» 

«Temaga saab kõik kohe korda,» vastas mister Franklin, «kui ta kuuleb, et ma ära sõitsin ja ta 
mind enam ei näe.» 

Arvasin, et ta kõneleb nõnda meelehärmist selle üle, kuidas meie Preili teda oli kohelnud. 
Kuid see ei olnud nii. Mu perenaine oli märganud, et sellest ajast peale, kui politsei majja 
ilmus, piisas mister 

Franklini pelgast nimetamisest, kui juba miss Racheli pahameel lõkkele lõi. Mister Franklin 
oli oma nõosse liialt, kiindunud, et seda asjaolu endale meeleldi tunnistada, aga kui miss 
Rachel tädi juurde sõitma hakkas, paisati tõde mister Franklinile otse näkku. Ja kui ta silmad 
kord juba nii südametul kombel avati, tegi mister Franklin otsuse — ainsa otsuse, mida üks 
Vähegi mehine mees teha võis — meil" ära sõita. 

Mis tal seersandile rääkida oli, seda rääkis ta minu juuresolekul. Ta selgitas, et armuline proua 
on valmis oma sõnade liigset tormakust tunnistama, ja küsis, kas seersant Cuff nõustuks 
sellisel juhul oma tasju vastu võtma ning juurdlust samasse seisu jätma" kus see praegu oli. 
Seersant vastas: «Ei, söör. Tasu saan ma oma ülesande täitmise eest. Ma ei nõustu seda vastu 
võtma enne, kui mu ülesanae on täidetud.» 

«Ma ei mõista teid,» ütles mister Franklin. 


«Kohe selgitan, söör,» vastas seersant. «Kui ma siia tulin, siis võtsin endale ülesande 
teemandi kadumisele valgust heita. Olen nüüd valmis seda tegema ja ootan ainult võimalust 
oma kohust täita. Kui ma olen leedi Verinderile teatanud, milline on praegu asjade seis, ja 
talle ühtlasi ka selgesti öelnud, mida Kuukivi tagasisaamiseks tuleb teha, siis on vastutus minu 
õlgadelt langenud. Pärast seda võib armuline proua ise otsustada, kas ta laseb mul jätkata või 
ei. Siis olen ma enda peale võetud kohustuse täitnud — ja võtan tasu vastu.» 

Nende sõnadega tuletas seersant Cuff meile meelde, et isegi salapolitseis võib inimesel olla 
hea nimi, mida on võimalik kaotada. 

Tema seisukoht oli sedavõrd ilmselt õige, et selle peale ei olnud enam midagi öelda. Kui ma 
tõusin, et teda proua tuppa juhatada, küsis ta, kas mister Franklin soovib jutuajamise juures 
viibida. Mister Franklin vastas: «Ei, kui just leedi Verinder seda ei soovi.» Kui ma seersandi 
järel väljusin, sosistas mister Franklin mulle: «Ma tean, mida see mees kavatseb Racheli kohta 
öelda, ja Rachel on mulle selleks liialt kallis, et ma suudaksin Seda rahulikult pealt kuulata. 
Jätke mind parem üksi.» 

Ta jäi üpris õnnetuna, nägu kätesse peidetud, minu toa aknalauale nõjatuma — ja Penelope jäi 
ukse vahelt piiluma, soovides teda kõigest hingest lohutada. Mina mister Franklini asemel 
oleksin ta sisse kutsunud. Kui üks naine on sind halvasti kohelnud, siis pakub suurt lohutust 
seda teisele kurta — sest üheksal juhul kümnest asub see teine sinu poolele. Võib-olla 
kutsuski ta Penelope sisse, kui ma selja keerasin? Sellisel juhul tuleb mu tütre suhtes õiglane 
olla ja öelda, et mister Franklini lohutamiseks ei oleks ta mitte millegi ees tagasi põrganud. 
Vahepeal siirdusime, mina ja seersant Cuff, proua tuppa. 

Meie viimasel ühisel arupidamisel ei olnud tal just erilist soovi pilku laual lebavalt raamatult 
tõsta. Seekord oli toimunud muutus paremuse poole. Ta vastas seersandi kindlale pilgule 
samaga. Igast tema näojoonest paistis Herncastle'ite perekonna vahva vaim, ja ma mõistsin, et 
kui meie proua taoline naine on valmis kuulma halvimat, mida talle öelda võidakse, siis 
kohtab seersant võrdset vastast. 

21. PEATÜKK 


Kui olime istet võtnud, hakkas proua esimesena rääkima. 

«Seersant Cuff,» ütles ta, «neile mõtlematutele sõnadele, mis ma teile pool tundi tagasi 
laususin, võib ehk leida õigustust. Kuid mul pole mingit soovi ennast õigustama hakata. 
Tunnistan täiesti siiralt, et ma kahetsen, kui tegin teile ühekohut.» 

Proua lepitus oli pakutud sedavõrd meeldiva hääle ja moega, et see ei jätnud seersandile 
oodatud mõju avaldamata. Ta palus luba oma käitumist selgitada — esitades selle selgituse 
lausa kui austusavalduse mu perenaisele. Tema sõnade järgi ei saanud ta kuidagi süüdi olla 
meid kõiki vapustanud õnnetuses — sel küllaldasel põhjusel, et juurdluse edukas 
lõpuleviimine sõltus vägagi tema ettevaatlikust ümberkäimisest Rosanna Spearmaniga, keda 
ei tohtinud ei sõna ega teoga ärevile ajada. Ta palus mul tunnistada, kas tema käitumine oli 
olnud selle eesmärgiga kooskõlas. Ma võisin kinnitada, et see tõepoolest nii oli, ja seda ma ka 
tegin. Ja minu arust olekski võinud kogu loo sellega mõistlikult lõpetada. 

Seersant Cuff läks aga sammu võrra kaugemale, kavatsedes ilmselt (nagu te ise võite 
otsustada) nüüd kohe, saagu mis saab, alustada kõige ebameeldivamat selgitust, mis armulise 
proua ja tema enda vahel üldse toimuda sai. 

«Ma kuulsin selle noore naise enesetapu ühest võimalikust motiivist,» lausus seersant, «mis 
võib ka tõesti õige olla. Sellel ajendil ei ole mingit seost looga, mida mina siin uurin. Kuid ma 
olen siiski kohustatud lisama, et mina ise pean põhjuseks midagi muud. Ma usun, et selle 
vaese olevuse kihutas enesehävitamisele mingi talumatu ängistus, mis oli ühenduses teemandi 
kadumisega. Ma ei püüagi teeselda, nagu teaksin, mis see täpselt oli. Kuid ma arvan (armulise 
proua loal), et võin osutada isikule, kes on võimeline otsustama, kas mul on õigus Või ei.» 


«Kas see isik viibib praegu majas?» küsis mu perenaine pärast väikest viivitust. 

«See isik on majast lahkunud, proua.» 

Enam otsesemalt miss Rachelile osutada ei oleks saanud ükski vastus. Järgnes vaikus, millele 
minu meelest ei tahtnud lõppu tul-lagi. Jumal küll, kuidas tuul ulus ja kuidas vihm vastu akent 
rabistas, kui ma seal istusin ja ootasin, et kumbki neist uuesti rääkima hakkaks. 

«Olge nii hea ja öelge otse välja,» ütles proua. «Kas te peate silmas mu tütart?» 

«Jah,» vastas seersant Cuff selge sõnaga. 

Kui me ennist tuppa tulime, lebas mu perenaise kõrval laual tšekiraamat — kahtlemata 
kavatses ta seersandile töö eest tasuda. Nüüd pani ta selle tagasi sahtlisse. Mul oli valus 
vaadata, kuidas tema vaene käsi värises — see käsi, mis oli vana teenri heategudega üle 
külvanud; ja ma palun jumalat, et see käsi hoiaks minu oma, kui saabub aeg, mil ma oma 
kohalt igaveseks lahkun! 

«Ma lootsin,» hakkas proua väga aeglaselt ning vaikselt rääkima, 

«teile teie teenete eest tasuda ning teist lahkuda, ilma et miss Verin-deri nime oleks meie 
vahel niiviisi valjusti välja öeldud, nagu teie seda tegite. Mu õepoeg vististi rääkis teile sellest, 
enne kui te minu tuppa tulite?» 

«Mister Blake andis oma teate edasi, proua. Ja mina tegin talle teatavaks põhjuse —» 
«Minule ei tarvitse teil oma põhjust teatavaks teha. Te mõistate niisama hästi kui mina, et 
pärast seda, mida te just äsja ütlesite, on asi läinud liiga kaugele, et saaksite veel taganeda. 
Olen iseenda ja oma lapse pärast kohustatud kindlalt nõudma, et te siia jääksite ja täiesti 
avameelselt kõneleksite.» 

Seersant vaatas kella. 

«Kui mul oleks"aega olnud, proua,» vastas ta, «siis olekgin eelistanud esitada oma ettekande 
kirjalikult, mitte suusõnal. Ent kui seda juurdlust veel jätkata tuleb, siis on aeg liiga kallis, et 
seda kirjutamisele raisata. Olen valmis otsekohe asja juurde asuma. Mul on väga raske sellest 
kõnelda ja teil seda kuulda... » 

Siinkohal peatas mu perenaine teda veel kord. 

«Võib-olla suudan ma selle teile ja mu heale teenrile ning sõbrale siin pisut kergemaks 
muuta,» lausus ta, «kui ma omalt poolt vaprat eeskuju annan ja esimesena kõnelema hakkan. 
Te kahtlustate miss Verinderi selles, et ta on meid kõiki petnud ja teemandi mingil isiklikul 
eesmärgil ära peitnud? Kas mul on õigus?» 

«Jah, proua!» 

«Väga hea. Enne kui te nüüd alustate, pean mina kui miss Verin-deri ema teile ütlema, et ta ei 
ole üldse võimeline tegema seda, mida teie oletate. Teie õppisite tema iseloomu tundma alles 
paar päeva tagasi. Minu teadmised tema iseloomu kohta on kogunenud tema sündimisest 
saadik. Väljendage oma kahtlust tema suhtes nii teravalt kui soovite — te ei saa mind sellega 
solvata. Olen juba ette kindel, et seekord on asjaolud (teie kogemustest hoolimata) teid 
saatuslikult eksiteele viinud. Pange tähele, minu käsutuses ei ole mingeid salajasi andmeid. 
Mu tütar ei usalda mind sugugi rohkem kui teid. Te juba kuulsite seda ainsat põhjust, mis 
paneb mind nii veendunult kõnelema, — ma tunnen oma last.» 

Ta pöördus minu poole ja ulatas mulle käe. Suudlesin seda sõna- 

tult. «Võite jätkata,» ütles ta seersandile taas rahulikult otsa vaa- 

dates. 

Seersant Cuff kummardas. Mu perenaine oli talle mõju avaldanud ainult ühes suhtes. Tema 
karm nägu mahenes hetkeks, otsekui oleks tal prouast kahju hakanud. Mis aga puutub tema 
veendumusse, siis oli selge, et proua sõnad ei olnud seda karvavõrdki kõigutanud. Seersant 
seadis end mugavamalt toolile istuma ja alustas oma nurjatut rünnakut miss Racheli vastu 
järgmiste sõnadega: 


«Ma pean paluma,» ütles ta, «et armuline proua vaataks asja nii enda kui ka minu seisukohast. 
Kas te suvatseksite kujutleda, et tulete minu asemel ja minu kogemustega siia majja, ja kas te 
lubate mul vaga lühidalt märkida, millised need kogemused on olnud?» 

Mu perenaine andis märku, et ta on nõus. Seersant jätkas: 

«Viimase kahekümne aasta jooksul,» ütles ta, «on mul tihti tulnud perekondlikes skandaalides 
usaldusmehe osas esineda. Võin paari sõnaga kõnelda selle erapraksise ühest tulemusest, 
millel on mõningane seos ka käesoleva looga. Nimelt on minu kogemused mulle näidanud, et 
kõrgemast seisusest noortel daamidel on mõnikord salajasi võlgu, mida nad isegi oma 
lähimatele sõpradele ja omastele tunnistada ei julge. Mõnikord on selle taga modist või 
juveliir. Mõnikord vajatakse raha eesmärkidel, mida ma praeguses loos ei kahtlusta ja mille 
mainimisega ma ei tahaks teie meelepaha äratada. Pidage seda kõike silmas, proua, — ja 
vaadakem nüüd, kuidas selles majas toimunud sündmused sundisid mind varasemate 
kogemuste poole pöörduma, meeldis see siis mulle või ei.» 

Ta pidas hetke endamisi aru ja jätkas siis — hirmuäratava selgusega, mis lihtsalt sundis 
temast aru saama; vastiku õiglustundega, mis ei heitnud kellelegi armu. 

«Esimesed andmed Kuukivi kadumise kohta,» rääkis seersant, «sain ma inspektor 
Seegrave'ilt. Minu täielikuks rahulduseks tõestas ta, et ta on täiesti võimetu seda lugu uurima. 
Kogu tema jutus tundus tähelepanuväärne üksnes see, et miss Verinder oli keeldunud 
küsimustele vastamast ja kasutanud temaga kõneldes täiesti arusaamatult jämedat ning 
põlglikku tooni. See näis mulle imelik, kuid ma kirjutasin selle peamiselt mõne 
inspektoripoolse kohmakuse arvele, mis võis noort daami solvata. Pärast jätsin selle oma 
mõtetes kõrvale ja asusin ise üksi asja kallale. Nagu te teate, lõppes see laiali-aetud värvi 
avastamisega uksel ja mister Franklin Blake'i tunnistusega, mis mind veenis, et seesama 
määritud koht ja teemandi kadumine on ühe ja sama mõistatuse osad. Kui ma senini 
üldse'midagi kahtlustasin, siis seda, et Kuukivi on varastatud ja üks teenijatest võib vargaks 
osutuda. Väga kena. Ja mis juhtub asjade sellise seisu juures? Miss Verinder väljub äkitselt 
oma toast ja kõnetab mind. Märkan selle noore daami juures kolme kahtlast asjaolu. Ta on 
ikka veel väga erutatud, kuigi teemandi kadumisest on möödunud rohkem kui kakskümmend 
neli tundi. Ta kohtleb mind nii, nagu ta enne -oli kohelnud inspektor Seegrave'i. Ja mister 
Franklin Blakei peale on ta surmani solvunud. Jällegi väga kena. Siin (ütlen ma endale) on 
üks noor daam, kes on kaotanud hinnalise kalliskivi ja kes, nagu mu oma silmad ja kõrvad 
mulle teatavad, on ka keevalise temperamendiga. Sellises olukorras ja sellise iseloomuga — 
mida ta siis teeb? Ta ilmutab arusaamatut pahameelt mister Blake'i, härra inspektori ja minu 
enda vastu — teiste sõnadega, just nende kolme inimese vastu, kes kõik, igaüks omal kombel, 
on püüdnud aidata tal kadunud kalliskivi tagasi saada. Kui ma oma juurdlusega sellesse 
punkti olin jõudnud — siis, proua, ja mitte enne —, hakkasin ma oma mälust varasemaid 
kogemusi otsima. Need kogemused aitavad mul miss Verinderi muidu nii arusaamatut 
käitumist seletada. Need seostavad teda mitmete teiste noorte daamidega, keda ma varem olen 
kohanud. Need ütlevad, et tal on võlgu, mida ta ei julge tunnistada, kuid mis tuleb ära maksta. 
Ja need panevad mind endalt küsima, kas ei või teemandi kadumine tähendada, et teemant 
tuleb nende võlgade tasumiseks 

salaja pantida. Sellisele järeldusele jõudsin ma selgete faktide põhjal ja varasematele 
kogemustele toetudes. Mida on armulisel proual oma kogemuste najal sellele vastu öelda?» 
«Seda, mida ma juba ütlesin,» vastas mu perenaine. «Asjaolud on teid eksiteele viinud.» 

Mina omalt poolt ei öelnud midagi. Minu vanasse segasesse pähe oli — jumal teab, kuidas — 
turgatanud «Robinson Crusoe». Kui seersant Cuff oleks end sel hetkel leidnud üksikul saarel, 
ilma Reedeta, kes talle seltsi oleks pakkunud, ja ühegi laevata, mis teda sealt ära oleks viinud, 
siis oleks ,ta end leidnud täpselt seal, kus ma teda näha tahtsin! (Nota bene: ma olen 


keskmiselt hea kristlane, kui te mu kristlikku meelt liiga rängalt proovile ei pane. Ja kõik teie, 
ülejäänud, — mis on suureks lohutuseks — olete selles suhtes üsna minu moodi.) 

Seersant Cuff jätkas: 

«Kas mul oli õigus või ei, proua, aga kui ma oma järeldused olin teinud, siis järgmine asi oli 
neid kontrollida. Soovitasin armulisele prouale, et kõigi majas viibijate garderoobid üle 
vaadataks. Nii oleks olnud võimalik leida see riietusese, mis oli tõenäoliselt värvi laiali 
ajanud, ja nii pii ühtlasi ka võimalik minu järeldust kontrollida. Mis sellest välja tuli? 
Armuline proua oli nõus, mister Blake oli nõus, mister Ablewhite oli nõus. Ainult miss 
Verinder üksi tõmbas oma selgesõnalise keeldumisega kogu ettevõtmisele kriipsu peale. Tule- 
mus veenis mind, et olin õigesti arvanud. Kui teie, armuline proua ja mister Betteredge, 
minuga ikka veel nõustuda ei taha, siis peate küll pimedad olema selles suhtes, mis alles täna 
teie silme all toimus. Teie endi kuuldes ütlesin ma noorele daamile, et tema lahkumine (nagu 
asjalood siis olid) saab teemandi leidmisele takistuseks. Te nägite ise, et ta sõitis minema 
sellest väitest hoolimata. Te nägite ise: ta ei kavatsenudki mister Blake'ile andestada, et too oli 
minu abistamiseks teinud rohkem kui ükski teine; veel enam, ta solvas mister Blake'i avalikult 
oma ema maja trepil. Mida see kõik tähendab? Kui miss Verinder teemandi varjamises 
kaasosaline ei ole, siis mida see kõik tähendab?» 

Seekord vaatas seersant minu poole. Lihtsalt hirmus oli kuulda, kuidas ta ühe tõendi teise järel 
miss Racheli vastu kuhjas, hing endale aru anda, et preilit kogu hingest kaitsta soovides ei" 
olnud ometigi võimalik seersandi väiteid kummutada. Ma olen (tänu taevale!) kainest 
mõistusest juba loomupäraselt üle. See võimaldaski mul kindlalt proua seisukohale jääda, mis 
oli pealegi ka minu enda seisukoht. See tõstis mu tuju ja laskis mul seersant Cuffi pilgule 
julgelt vastata. Head sõbrad, ma palun teid, võtke minu näitest eeskuju! See säästab teid 
paljudest tuska tekitavatest hädadest. Arendage endas üleolekut kainest mõistusest, ja te näete, 
kuidas te kõigi mõistlike inimeste küüsi kärbite, kui nad teid teie enese kasu pärast püüavad 
kriimustada. 

Nähes, et ei mina ega ka mu perenaine teinud ühtegi märkust, läks seersant Cuff oma jutuga 
edasi. Jumal küll, mäherdust raevu see minus tekitas, et meie vaikimine teda põrmugi ei 
häirinud! 

«Niiviisi kõnelevad asjaolud miss Verinderi vastu eraldi võetuna,» ütles ta. «Järgmiseks 
tuleks vaadelda, kuidas need kõnelevad miss Verinderi ja kadunud Rosanna Spearmani vastu 
koos võetuna. Teie lahkel loal pöörduksime õige hetkeks tagasi teie tütre keeldumise juurde 
lasta oma rõivad läbi vaadata. Kui ma pärast seda teatud otsusele olin jõudnud, siis pidin 
järgmiseks kaaluma kahte küsimust. Esiteks — tuli leida juurdluse läbiviimiseks õige meetod. 
Teiseks — tuli teada saada, kas miss Verinderil oli majas naisteenijate seas mõni abiline. Kui 
olin asja hoolikalt läbi mõelnud, siis otsustasin juurdluse läbi viia ülimalt tavatul viisil, nagu 
me oma ametkonnas selle kohta ütleksime. Jfe seda järgmisel põhjusel: mul oli tegemist 
perekonnaskandaaliga ning minu mureks oli hoida see/ perekonna raames. Mida vähem kära 
ja mida vähem võõraid abilisi, seda parem. Mis puutub tavalisse asjaajamise korda, mille 
kohaselt inimesed võetakse kahtlustuse põhjal vahi alla, viiakse kohtuniku ette ja nii edasi, 
siis millestki sellisest ei võinud ma mõeldagi, kui kogu loo taga seisis armulise proua tütar 
(nagu ma uskusin). Sain aru, et selle juhtumi puhul on kõige kindlam võtta abiliseks mister 
Betteredge'i maine ja majasisese positsiooniga isik, kes teenijaid tunneb ja peab kalliks 
perekonna au. Oleksin võinud sama hästi ka mister Blake'iga katsetada, kuid sellel teel oli üks 
takistus. Ta taipas väga varakult, mis suuna mu juurdlus võtab, ning arvestades tema huvi 
miss Verinderi vastu, oli igasugune vastastikune mõistmine meie vahel võimatu. Tülitan 
armulist prouat nende üksikasjadega selleks, et näidata, kui, võrd ma tõesti olen perekonna 
saladust perekonnaringis hoidnud. Mina olen ainus võõras, kes asjast teab, — ja kogu mu 
ametialane olemasolu sõltub ju oskusest hoida keelt hammaste taga.» 


Siinkohal tundsin, et minu ametialane olemasolu sõltub sellest, et ma oma keelt hammaste 
taga ei hoia. See, et mind veel vanas eas mu oma perenaise ees peaaegu nagu mingi 
abipolitseinikuna välja näidati, oli jällegi rohkem, kui minu kristlik meel taluda jaksas. 

«Palun lubage teile teatada, armuline proua,» ütlesin ma, «et oma teada ei ole mina sellele 
jõledale detektiivivärgile mitte minutitki mingil kombel kaasa aidanud, ja las seersant Cuff 
vaidleb mulle vastu, kui julgeb!» 

Niisugune tunneteväljendus tõi mulle suurt kergendust. Armuline proua austas mind kerge 
sõbraliku õlalepatsutusega. Vaatasin seersandile õiglase nördimusega otsa, et näha, mida ta 
sellisest tunnistusest arvab. Seersandi pilk oli leebe kui tallekesel ning paistis, et ma meeldisin 
talle rohkem kui kunagi varem. 

Proua ütles talle, et ta võib oma aruannet jätkata. «Ma mõistan,» lausus ta, «et olete minu 
huvides, nagu teie neist aru saate, ausalt oma parima teinud. Olen valmis kuulama, mida teil 
nüüd järgmiseks on öelda.» 

«See, mida mul järgmiseks on öelda,» jätkas seersant Cuff, «puudutab Rosanna Spearmanit. 
Nagu armuline proua võib-olla mäletab, tundsin ma selle noore naise ära, kui ta pesuraamatu 
siia tuppa tõi. Selle ajani olin ma kaldunud pigem kahtlema, kas miss Verinder on 

üldse oma saladuse kellelegi usaldanud. Kui ma aga Rosannat nägin, siis muutsin meelt. 
Kahtlustasin otsekohe, et tema on teemandi varjamises kaasosaline. Vaeseke on kohutava 
surma läbi lõpu leidnud ja ma ei taha, et teie, armuline proua, mõtleksite nüüd, kus teda enam 
ei ole, et ma teda liiga karmilt kohtlesin. Kui oleks tegu olnud tavalise vargusega, siis ei oleks 
ma hakanud Rosannat kahtlustama sugugi rohkem kui ükskõik millist teist majateenijat. Meie 
kogemused parandusmaja naiste osas näitavad, et kui neid teenistuses proovile pannakse ja 
lahkelt ning mõistlikult koheldakse, siis enamikul juhtudel kahetsevad nad siiralt ja väärivad 
igati nende pärast nähtud vaeva. Kuid see ei olnud tavaline vargus. Minu meelest oli siin tegu 
põhjalikult kavandatud pettusega, mille taga seisis teemandi omanik. Seda silmas pidades 
tekkis mul seoses Rosannaga täiesti loomulikult kõigepealt järgmine mõte. Kas miss Verinder 
rahuldub sellega (palun armuliselt proualt vabandust), et ta paneb meid kõiki lihtsalt Kuukivi 
kadumist uskuma? Või astub ta sammu kaugemale ja viib meid ekslikule arvamusele, et 
Kuukivi on varastatud? Viimasel juhul oli vargakuulsusega Rosanna Spearman tal kenasti 
käepärast kui kõige sobivam isik selleks, et armulist prouat — ja ka mind — valejälgedele 
juhtida.» 

Kas oli võimalik (küsisin endalt) seda süüdistust miss Racheli ja Rosanna vastu veel 
hirmsamast seisukohast esitada? See oli võimalik, nagu te kohe näete. 

«Mul oli selle kadunukese kahtlustamiseks veel üks põhjus,» ütles seersant, «mis näis mulle 
veelgi mõjuvam. Kes võis miss Verin-deril kõige tõhusamalt aidata teemandi eest salaja raha 
saada? Rosanna Spearman. Mitte ükski miss Verinderi seisusest noor daam ei saaks sellist 
riskantset asja ise ajada. Tal peab olema vahendaja, ning ma küsin jällegi: kes kõlbas selleks 
veel paremini kui Rosanna Spearman? Armulise proua surnud toatüdruk oli vargaametis vilu- 
nud. Tean kindlalt, et tal olid sidemed ühega vähestest inimestest Londonis (rahalaenutamise 
liinis), kes sellise silmapaistva kalliskivi vastu, nagu seda on Kuukivi, suure summa raha 
annaks, ilma et ta ebamugavaid küsimusi või tingimusi esitaks. Pidage seda meeles, proua, 
ning lubage, et ma teile nüüd selgitan, kuidas minu kahtlusi kinnitasid Rosanna enda teod ja 
selged järeldused, mida nende põhjal võis teha.» 

Seepeale kirjeldas ta Rosanna kõiki toiminguid. Te olete nende toimingutega juba niisama 
tuttavad nagu ma ise ning mõistate muidugi, kui vaieldamatult see osa tema ettekandest 
tõestas, et mälestus vaesest surnud tütarlapsest seostus kaassüüga Kuukivi kadumises. Isegi 
mu perenaine oli kohkunud sellest, mida seersant nüüd rääkis. Kui seersant lõpetas, ei 
vastanud proua sõnagi. Seersant ei paistnud aga. sellest hoolivat, kas talle vastati või ei. Ta 
jätkas (kurat teda võtaks!) niisama rahulikult kui enne. 


«Nüüd, kus ma olen esitanud kogu selle loo nii, nagu mina sellest aru saan,» lausus ta, «tuleb 
mul armulisele prouale veel ainult öelda, millised on minu ettepanekud edasise suhtes. Ma 
näen selle juurdluse edukaks lõpuleviimiseks kahte võimalust. Ühte neist pean 

ma täiesti kindlaks. Teine, tunnistan, on julge katse ja ei midagi rohkemat. Valik jääb 
armulise proua teha. Kas vaatame esimesena kindlat võimalust?» 

Mu perenaine andis talle märku, et ta teeks oma äranägemise järgi ning valiks ise. 

«Tänan teid,» jätkas seersant. «Kuna armuline proua on nii hea Aja jätab otsustamise minu 
hooleks, siis alustame kindlast võimalusest. Ükskõik, kas miss Verinder jääb Frizinghalli või 
tuleb siia tagasi, mõlemal juhul teen ma ettepaneku hoolikalt jälgida kõiki tema toiminguid — 
inimesi, kellega ta kohtub, sõite ja jalutuskäike, mis ta ette võib võtta, kirju, mida ta võib 
kirjutada ja saada.» 

«Mis edasi?» küsis mu perenaine. 

«Edasi,» vastas seersant, «palun ma armulise proua luba tuua majja Rosanna Spearmani 
asemel teenijaks üks naine, kes on sedasorti erajuurdlustest varemgi osa võtnud ja kelle 
diskreetsuse eest ma võin vastutada» 

«Mis edasi?» kordas mu perenaine. 

«Edasi,» jätkas seersant, «ja ühtlasi viimaseks soovitan ma saata ühe minu ametivenna 
Londonis selle rahalaenajaga kokku leppima, keda ma äsja kui Rosanna Spearmani endist 
tuttavat mainisin ja kelle, nime ning aadressi — armuline proua võib selles kindel olla — 
Rosanna miss Verinderile edasi andis. Ma ei eita, et need abinõud, mida ma soovitan, lähevad 
midagi maksma ja võtavad aega. Kuid see-eest on tulemus kindel. Me veame Kuukivile ringi 
ümber ning tõmbame seda aina koomale, kuni leiame Kuukivi miss Verinderi käest — juhul 
kui ta otsustab selle enda kätte jätta. Kui teda aga võlad tagant sunnivad ja ta otsustab 
kalliskivi ära saata, siis on meil Londonis mees ootamas ja me saame Kuukivi kohe kätte, kui 
see sinna jõuab.» 

Asjaolu, et tema lihase tütre suhtes üldse selliseid abinõusid ette pandi, ärritas mu perenaist 
sedavõrd, et ta esimest korda selle kõneluse jooksul vihaselt häält tõstis. 

«Arvestage, et teie ettepanek on kõigis üksikasjades tagasi lükatud,» ütles ta. «Ja selgitage 
nüüd teist võimalust juurdluse lõpuleviimiseks.» 

«Minu teine võimalus,» sõnas seersant tavalise sundimatusega jätkates, «on proovida seda 
julget katset, mida ma enne nimetasin. Ma arvan, et olen endale miss Verinderi meelelaadist 
üsna õige hinnangu kujundanud. Ta on täiesti võimeline (minu arusaamise järgi) läbi viima 
mingit suurejoonelist pettust. Kuid tema iseloom on liiga äge, liiga keevaline, ja ta on 
petmisega liiga vähe harjunud, et pisiasjades silmakirjatseda ning igasuguste 
provokatsioonide korral enesevalitsust säilitada. Käesolevas loos on ta tunded korduvalt 
kontrolli alt pääsenud just siis, kui oleks ilmselgesti tema enda huvides olnud neid varjata. 
Just seda tema iseloomu eripärasust soovitangi nüüd ära kasutada. Tahan teda tugevasti 
vapustada asjaoludel, mis teda valusasti puudutavad. Selge sõnaga öeldes, ma tahan miss 
Verinderile rääkida Rosanna surmast, teda enne sõnagagi hoiatamata, — lootes võimalusele, 
et tema paremad tunded sunnivad teda 

siis kõike kohe südame pealt ära rääkima. Kas see võimalus on armulisele prouale 
vastuvõetav?» 

Mu perenaine hämmastas mind rohkem, kui ma väljendada suudan. Ta vastas seersandile 
otsekohe: «Jah, on küll.» 

«Kaless ootab väljas,» lausus seersant. «Ma soovin armulisele prouale head päeva.» 

Proua tõstis käe ja peatas ta uksel. 

«Minu tütre paremad tunded pannakse proovile, nagu te soovitasite,» ütles ta. «Kuid mina kui 
ema nõuan õigust seda ise teha. Teie jääte siia, kui tohin paluda; mina sõidan Frizinghalli.» 


Vähemalt ühel korral oma elu jooksul seisis suur Cuff hämmastu- 

sest sõnatuna nagu kõige harilikum inimene. 

Mu perenaine helistas kella ja laskis tuua oma vihmakindlad rõivad. Väljas valas ikka veel 
nagu oavarrest, ja kinnine tõld, nagu te teate, oli miss Racheliga Frizinghalli läinud. Püüdsin 
armulise proua soovi nii halva ilma kätte minna maha laita. See oli tühi töö! Palusin luba 
temaga kaasa minna ja vihmavarju hoida. Ta ei tahtnud sellest kuuldagi. Kaless sõitis koos 
tallipoisiga ette. «Te võite kindel olla kahes asjas,» ütles proua hallis seersant Cuffile. «Ma 
panen miss Verinderi proovile niisama järsult, nagu teie ise seda teeksite. Ja ma teatan teile 
tulemustest kas isiklikult või kirja teel, enne kui täna õhtul viimane rong Londonisse väljub.» 
Nende sõnadega astus ta kalessi, võttis ohjad oma kätte ja sõitis Frizinghalli poole minema. 


22. PEATÜKK 


Kui mu perenaine oli lahkunud, sain ma mahti seersant Cuffi peale mõelda. Leidsin ta halli 
ühes õdusas nurgas istumas ja õelalt muiates oma märkmikku uurimas. 

«Kas teete selle juhtumi kohta märkmeid?» küsisin ma. 

«Ei,» kostis seersant. «Vaatan järele, mis on minu järgmine ametialane kohustus.» 

«Oo!» imestasin ma. «Kas te siis arvate, et siin on kõik juba lõppenud?» 

«Ma arvan,» vastas seersant Cuff, «et leedi Verinder on üks targemaid naisi Inglismaal. Ma 
arvan ka, et roos väärib hoopis rohkem vaatamist kui teemant. Kus on aednik, mister 
Betteredge?» 

Rohkem polnud võimalik temalt Kuukivi kohta sõnagi välja pigistada. Ta oli käesoleva 
juurdluse vastu igasuguse huvi kaotanud ja otsis visalt aednikku. Tunni aja pärast kuulsin, 
kuidas nad triiphoones sõnelesid, kusjuures vaidlusküsimuseks oli jällegi koera-kibuvits. 


Vahepeal pidin välja uurima, kas mister Franklin jääb kindlaks oma otsusele lahkuda meie 
juurest pärastlõunase rongiga. Kui ta oli kuulnud nõupidamisest proua toas ja selle lõpust, 
otsustas ta jalamaid, 

et ootab siiski ära uudised Frizinghallist. See üsna loomulik plaanide muutus, mis tavaliste 
inimeste puhul ei oleks midagi erilist tähendanud, tõi mister Franklini puhul kaasa ühe 
ebameeldiva tagajärje. See jättis ta tegevuseta ning andis talle hulga vaba aega, mistõttu kõik 
tema iseloomu välismaised küljed ilmusid üksteise järel lagedale nagu rotid kotisuust. 

Kord itaallase-inglasena, kord sakslase-inglasena, kord prantslase-inglasena hulkus ta sihitult 
kõigis maja elutubades ringi, kusjuures rääkida ei olnud tal millestki muust kui sellest, kuidas 
miss Rachel teda oli kohelnud, ja mitte kellegi muu kui minuga. Nii näiteks leidsin ta 
raamatukogust, kus ta istus tänapäeva Itaalia kaardi all, «teadmata oma hädade vastu ühtegi 
muud vahendit kui nendest rääkimine. «Mul on mitmeid väärtuslikke püüdlusi, Betteredge, 
aga mida peaksin ma nendega nüüd peale hakkama? Olen täis uinuvaid häid omadusi, kui 
ainult Rachel oleks mul aidanud neid esile tuua!» Ta kirjeldas oma unarusse jäetud voorusi nii 
kõneosavalt ning kurtis siis nende kurba saatust nii liigutavalt, et mina ei mõistnud teda enam 
kuidagiviisi lohutada. Siis aga turgatas mul äkitselt pähe, et siin on tegemist juhtumiga, kus 
võiks kosutavalt rakendada lõigukest «Robinson Crusoe'st». Ma komberdasin uksest välja, 
oma tuppa, ja siis jälle koos selle surematu raamatuga tagasi. Raamatukogus polnud kedagi! 
Ainult tänapäeva Itaalia kaart vahtis mulle vastu ja mina vahtisin tänapäeva Itaalia kaarti. 

Ma heitsin pilgu võõrastetuppa. Põrandal lebas taskurätt, mis tõendas, et mister Franklin oli 
siia sisse triivinud. Ja tühi tuba tõendas, et ta oli jälle välja triivinud. 

Ma heitsin pilgu söögituppa ja avastasin Samueli, kes küpsise ja šerriklaasi kõrval vaikides 
tühja õhku uuris. Umbes minuti eest oli mister Franklin raevukalt kella helistanud ja väikest 


kerget kehakinnitust nõudnud. Kui Samuel selle meeletu kiirusega kohale toimetas, oli mister 
Franklin kadunud — juba enne, kui kell alumisel korrusel pärast tema jõulist tõmmet 
helisemise jätta jõudis. 

Ma heitsin pilgu elutuppa ja leidsin ta lõpuks sealt. Ta seisis akna juures ja vedas sõrmega 
udusele klaasile arusaamatuid märke. 

«Teie šerri ootab teid, söör,» ütlesin ma talle. Niisama hästi oleksin võinud kõnetada üht toa 
neljast seinast. Ta oli omaenese mõtiskluste põhjatuisse sügavikesse vajunud ning lootusetu 
oli teda sealt pinnale tõsta. «Kuidas teie Racheli käitumist seletate, Betteredge?» oli kõik, 
mida ma talt kuulsin. Kuna mul vajalikku vastust valmis ei olnud, siis tõin välja «Robinson 
Crusoe», kust, ma olen veendunud, kindlasti mingi seletuse oleks leidnud, kui me seda vaid 
küllalt kaua oleksime otsinud. Mister Franklin lõi «Robinson Crusoe» kinni ja kukkus 
sedamaid oma saksa-inglise jama ajama. «Miks mitte sinna sisse vaadata?» ütles ta, nagu 
oleks minul isiklikult midagi sinna sisse vaatamise vastu olnud. «Milleks, pagana päralt, 
kannatust kaotada, Betteredge, kui tõeni jõudmiseks ainult kannatust vaja lähebki? Ärge mind 
katkestage. Racheli käitumine on täiesti arusaadav, kui seda vähegi õiglaselt vaadata: 
kõigepealt objektiivsest seisukohast, siis subjektiivsest seisukohast ning lõpuks objektiiv- 
subjektiivsest 

seisukohast. Mida me teame? Teame, et Kuukivi kadumine möödunud - neljapäeva 
hommikul viis Racheli - närvivapustuseni, millest ta ei ole veel senini toibunud. Kas te 
kavatsete eitada, et objektiivne seisukoht on siiani kehtiv? Hüva, ärge mind siis katkestage. 
Kuidas me aga saame oodata, et ta käituks nüüd, närvivapustuses, ükskõik millise inimesega 
nii, nagu ta seda tavaliselt tegi? Milleni me jõuame sellise sisemiselt välimisele suunatud 
arutlusega? Me jõuame subjektiivse seisukohani. Katsuge te mul ainult subjektiivsele 
seisukohale vastu vaielda. Heakene küll — mis tuleb edasi? Taevakene, edasi tuleb 
muidugi —objektiiv-subjektiivne seletus! Rachel ei olegi õieti öeldes Rachel, vaid Keegi 
Teine. Kas mind haavab see, et Keegi Teine mind julmalt kohtleb? Te olete küll mõistmatu, 
Betteredge, aga selles te mind vaevalt süüdistada saarte. Millega see asi siis lõpeb? See lõpeb 
teie neetud inglise kitsarinnalisusest ja eelarvamustest hoolimata sellega, et ma olen täiesti 
õnnelik ja muretu. Kus on siis see šerri?» 

Selle aja peale valitses mu peas säherdune segadus, et ma ei olnud enam päris kindel, kas see 
ikka oli minu enda pea või hoopis mister Franklini oma. Selles haletsusväärses seisukorras 
sain ma hakkama — nagu mina seda mõistan — kolme objektiivse asjaga. Ma tõin mister 
Franklinile tema šerri, tõmbusin tagasi oma tuppa ning trööstisin end kõige rahustavama 
piibutäie tubakaga, mida ma oma elus mäletan. 

Ärge siiski arvake, et ma mister Franklinist nii lihtsalt lahti sain. Ta rahutus kandis teda 
elutoast jälle halli, siis sattus ta selle kõrval paiknevale teenijatepoolele, tundis mu 
piibutubaka lõhna ja talle meenus otsekohe, et ta oli küllalt lihtsameelne olnud ning 
miss Racheli pärast suitsetamisest loobunud. Silmapilk hiljem tormas ta oma sigarikarbiga 
minu juurde ja võttis jälle otsustavalt üles ikka selle ühe, igikestva teema, arendades seda 
seekord elegantses, vaimukas ning skeptilises prantsuse stiilis. «Pakkuge mulle tuld, Better- 
edge! Kas on üldse .mõeldav, et üks mees on nii pikka aega suitsetanud ja ei ole avastanud 
oma sigarikarbis peituvat süsteemi naiste kohtlemiseks? Jälgige mu juttu hoolikalt, ja ma 
tõestan seda paari sõnaga. Te valite ühe sigari, proovite seda — ja see valmistab teile 
pettumuse. Mida te siis teete? Te viskate selle ära ja proovite teist. Jälgige nüüd süsteemi 
rakendust! Te valite ühe naise, proovite temaga õnne ja ta purustab teie südame, Narr! 
õppige oma sigarikarbi varal. Heitke ta kõrvale ja proovige õnne mõne teisega!» 

Selle peale raputasin ma pead. Imekspandavalt tark, julgeksin öelda, aga minu oma kogemus 
rääkis sellele risti vastu. «Kadunud missis Betteredge'i ajal,» laususin ma, «tundsin tihtigi 
kalduvust teie filosoofiat katsetada, mister Franklin. Aga seadus nõuab, söör, et kui te oma 


sigari kord juba olete valinud, siis muudkui suitsetage seda.» Saatsin oma mõttetera 
tähendusrikka silmapilgutusega. Mister Franklin pahvatas naerma ning meil oli lõbu laialt, 
kuni tema iseloomu järgmine külg ootuspäraselt lagedale ilmus. Nii need asjad meie 
noorhärra ja minuga käisid ja niimoodi me kahekesi aega veetsime (sel ajal kui seersant ja 
aednik rooside pärast nääklesid), kuni saabusid uudised Frizinghallist. 

Kaless jõudis tagasi tubli pool tundi varem, kui ma olin julgenud loota. Proua oli otsustanud 
jääda esialgu õe juurde. Tallipoiss tõi temalt kaks kirja; üks oli adresseeritud mister 
Franklinile, teine mulle. 

Mister Franklini kirja saatsin ma talle raamatukogusse — sellesse pelgupaika olid tema 
ekslemised ta nüüd teistkordselt viinud. Oma kirja lugesin oma toas. Tšekk, mis ümbriku 
avamisel välja kukkus, 'teatas mulle (juba enne, kui olin sisuga tutvunud), et seersant Cuffi 
vabastamine juurdlusest Kuukivi asjus oli nüüd otsustatud. 

Saatsin triiphoonesse sõna, et soovin otsekohe seersandiga rääkida. Ta ilmus kohale, mõtted 
jäägitult aedniku ja koerakibuvitsa juures, ning kuulutas, et nii kangekaelset inimest, nagu 
seda on mister Begbie, ei ole veel kunagi olnud ega saagi olema. Palusin, et ta niisugused 
armetud pisiasjad meie vestlusest kõrvale jätaks ja pööraks kogu tähelepanu ühele tõesti 
tõsisele küsimusele. Seepeale pingutas ta end küllalt, et märgata kirja mu käes. «Aa,» ütles ta 
loiult, «te olete armuliselt proualt sõnumi saanud. Kas see mingil moel ka minusse puutub, 
mister Betteredge?» 

«Te saate selle üle ise otsustada, seersant.» Seejärel lugesin talle kirja (püüdlike rõhkude ja 
pausidega) sõna-sõnalt ette: 

«Mu hea Gabriel! Ma palun Teid seersant Cuffile teatada, et olen talle antud lubaduse täitnud, 
ning mis Rosanna Spearmanisse puutub, on tulemus järgmine. Miss Verinder kinnitab 
pühalikult, et sellest ajast peale, kui see õnnetu naine esimest korda minu majja astus, ei ole ta 
temaga sõnagi salaja rääkinud. Sel ööl, kui teemant kadus, ei kohtunud nad kordagi isegi 
juhuslikult, ja neljapäeva hommikust, kui häiret tõsteti, kuni selle laupäeva pärastlõunani, mil 
miss Verinder lahkus, ei olnud nende vahel mitte mingisugust ühendust. Sellise vastuse sain 
ma siis, kui ma oma tütrele ootamatult ja otsesõnu Rosanna Spearmani enesetapust teatasin.» 
Jõudnud sinnani, tõstsin pilgu ja küsisin seersant Cuffilt, mida ta sellest kirjast siiamaani 
mõtleb. 

«Oma arvamuse väljendamisega ma ainult solvaksin teid,» vastas seersant. «Jätkake, mister 
Betteredge,» lausus ta kõige vihastavama leplikkusega, «jätkake.» 

Kui mulle meenus, et sellel mehel oli piisanud jultumust kurta meie aedniku kangekaelsuse 
üle, siis sügeles mu keel soovist «jätkata» mu perenaise omadest sootuks erinevate sõnadega. 
Kuid seekord jäi mu kristlik meel siiski vankumatuks. Lugesin armulise proua kirja 
tasakaalukalt edasi: 

«Kui olin miss Verinderi poole pöördunud viisil, mida politseinik kõige sobilikumaks pidas, 
kõnelesin temaga edasi nii, nagu ma ise lootsin teda kõige rohkem mõjutada. Enne kui mu 
tütar minu katuse alt lahkus, olin teda kahel korral omavahel hoiatanud, et ta tõmbab endale 
täiesti talumatu ja alandava kahtlustuse. Nüüd ütlesin talle selge sõnaga, et minu kartused on 
täide läinud. 

Vastavalt tema enda pühalikule kinnitusele on vastus selgemast selgem. Esiteks, ta ei ole 
ühelegi elusolendile salaja võlgu. Teiseks, teemant ei ole praegu tema käes ega ole ka olnud 
sellest ajdst peale, kui ta selle kolmapäeva öösel kapikese laekasse pani. 

Kaugemale mu tütre usaldus minu vastu ei lähe. Ta vaikib endist viisi jonnakalt, kui ma talt 
küsin, kas ta oskab teemandi kadumist seletada. Ta keeldub pisarsilmil, kui ma anun, et ta kas 
või minu pärast kõik südamelt ära räägiks. «Ükskord tuleb päev, kus sa teada saad, miks see 


mulle korda ei lähe, et mind kahtlustatakse, ja miks ma isegi sulle midagi ei räägi. Ma olen 
teinud nii mõndagi, mis võiks mu ema mind haletsema panna, — kuid mitte midagi, mis mu 
ema minu pärast punastama paneks.» Need on mu tütre enda sõnad. 

Pärast seda, mis politseiniku ja minu vahel toimus, arvan ma, et kuigi ta on meile võõras, 
peaks ta miss Verinderi sõnadega tutvuma. Lugege see kiri talle ette ning andke siis üle see 
tšekk, mille ma kirjale lisan. Loobudes täiesti tema edasistest teenetest, jääb mul üksnes öelda, 
et olen veendunud tema aususes ja arukuses, kuid usun veelgi vankumatumalt kui enne, et 
käesoleval juhul on asjaolud ta saatuslikult eksiteele viinud.» 


Sellega kiri lõppes. Enne tšeki üleandmist küsisin ma seersant Cuffilt, kas tal on veel mingeid 
märkusi teha. 

«Minu kohustuste hulka, mister Betteredge,» vastas ta, «ei kuulu märkuste tegemine juhtumi 
kohta, mille uurimise ma olen lõpetanud.» 

Viskasin talle üle laua tšeki. «Kas te vähemalt seda osa armulise proua kirjast usute?» küsisin 
nördinult. 

Seersant silmitses tšekki ning kergitas armulise proua heldust tunnustades oma süngeid 
kulme. 

«See on niivõrd suuremeelne hinnang minu ajale,» lausus ta, «et ma tunnen omapoolset 
kohustust sellele kuidagiviisi vastata. Tuletan selle tšeki suurust meelde, mister Betteredge, 
kui tarvidus seda mäletada kätte jõuab.» 

«Mida te silmas peate?» küsisin ma. 

«Armuline proua on asjad praeguseks väga arukalt ära silunud,» kostis seersant. «Kuid see on 
just sedasorti perekonnaskandaal, mis puhkeb uuesti siis, kui seda kõige vähem oodatakse. 
Enne kui Kuukivi kuigi palju kuid vanemaks saab, söör, on meil käed jälie detektiivitööd 
täis.» 

Kui need sõnad üldse midagi tähendasid — ja kui üldse midagi tähendas see, kuidas ta neid 
ütles —, siis sai sellest järeldada ainult üht. Tema meelest oli mu perenaise kiri tõestanud miss 
Racheli küllaldast jultumust jääda kurdiks kõige tungivamale palvele, millega oli võimalik 
tema poole pöörduda, ja seda, et ta oli petnud omaenese ema (armas jumal, millistel 
asjaoludel!) terve rea jõledate valedega. Ma ei tea, kuidas teised inimesed minu asemel 
oleksid seersandile vastanud. Mina ütlesin talle suu sisse: 

«Seersant Cuff, ma pean teie viimast mõtteavaldust solvanguks armulise proua ja tema tütre 
aadressil!» 

«Mister Betteredge, pidage seda endale hoiatuseks, ja te olete täpsemalt märki tabanud.» 
Kuigi ma olin äge ja vihane, pani tema põrgulik enesekindlus mul suu kinni. 

Astusin akna juurde, et rahuneda. Vihm oli üle läinud, ja ennäe, keda ma õues nägin — ei 
kedagi muud kui aednikku, mister Begbie't, s kes väljas ootas, et jätkata seersant Cuffiga 
sõnasõda koerakibuvitsa pärast. 

«Minu lugupidamine säärsandile,» lausus mister Begbie, niipea kui ta mind märkas. «Kui ta 
on nõuks võtt jala jaama minna, siis põle mul midagist kaasaminemise vasta.» 

«Mis!» hüüdis seersant mu selja taga. «Kas te ei usu mind ikka veel?» 

«Põrgut ma usun!» vastas mister Begbie. 

«Siis lähen ma jalgsi jaama!» teatas seersant. 

«Siis ma ootan teid väravas!» kostis mister Begbie. 

Nagu te teate, olin ma küllaltki vihane — kuid kelle viha suudaks vastu panna sellisele 
segamisele! Seersant Cuff märkas minu meeleolumuutust ning julgustas seda õigeaegse 
nõuandega. «Einoh,» ütles ta, «miks te ei võiks minu arvamusse suhtuda nii, nagu seda teeb 
armuline proua? Miks te ei võiks öelda, et asjaolud on mind saatuslikult eksiteele viinud?» 


Suhtuda millessegi nii nagu armuline proua oli nauditav eesõigus — isegi sellest hoolimata, 
et seda pakkus mulle seersant- Cuff. Ma jahtusin pikkamisi maha ning sain oma 
tavalise meelerahu tagasi. Suhtusin igasugusesse proua ja minu omast erinevasse arvamusse 
miss Racheli kohta väärika põlgusega. Ainus, mida ma ei suutnud, oli Kuukivi teemal 
vaikida! Ma tean, mu enda terve mõistus oleks pidanud mind hoiatama, et ma asja sinnapaika 
jätaksin, — kuid paraku! voorused, mis praegust põlvkonda iseloomustavad, ei olnud minu 
ajal veel leiutatud. Seersant Cuff oli osatanud mu valusat kohta, ja kuigi ma tema peale 
põlgusega ülevalt alla vaatasin, pakitses hell paik siiski. Asi lõppes sellega, et ma tegin 
temaga põikpäiselt uuesti juttu armulise proua kirjast. «Mind ennast rahuldab see seletus 
täiesti,» laususin ma. «Aga ärge pange seda tähele! Jätkake, nagu oleks mind ikka veel 
võimalik ümber veenda. Te arvate, et miss Racheli sõnu ei või uskuda, ja ütlete, et me 
saame Kuukivist uuesti kuulda. Põhjendage oma arvamust, seersant,» lõpetasin ma muretul 
toonil. «Põhjendage oma arvamust.» 

Solvumise asemel haaras seersant Cuff mu käe ja surus seda nii kõvasti, et mu sõrmedel valus 
hakkas. 

«Olgu taevas mulle tunnistajaks,» ütles see imelik politseinik pühalikult, «et ma asuksin 
hommepäev majateenrina tööle, mister Betteredge, kui mul oleks võimalik oma ametit teie 
kõrval pidada! öelda, et te olete läbipaistev kui laps, söör, tähendaks teha lastele kompliment, 
mida üheksa last kümnest ei ole ära teeninud. Kuulge, kuulge, me ei hakka ometi uuesti 
vaidlema. Te saate selle põhjenduse mult kergema vaevaga teada. Armulise proua ja miss 
Verinderi kohta ei lausu ma enam sõnagi — hakkan üksnes kord üle hulga aja 

ja ainult teie pärast prohvetiks. Ma hoiatasin teid juba, et Kuukiviga tuleb teil veel tegemist. 
Väga hea. Nüüd, lahkumisel, räägin teile kolmest asjast, mis edaspidi aset leiavad ja, ma usun, 
teie tähelepanu endale tõmbavad, kas see teile meeldib või mitte.» 

«Jätkake,» sõnasin ma segadusse sattumata ja niisama muretult kui enne. 

«Esiteks,» lausus seersant, «te saate mingeid teateid Yollandi-telt — kui postiljon Rosanna 
kirja esmaspäeval Kajakalõukasse viib.» 

Kui ta oleks mulle pangetäie külma vett kaela kallanud, ka see ei oleks minus vist 
ebamugavamat tunnet tekitanud"kui need sõnad. Miss Racheli kinnitus oma süütuse kohta oli 
jätnud Rosanna toimingud — uue öösärgi tegemise, määrdunud öösärgi peitmise ja kõik muu 
— täiesti ilma seletuseta. Ja see ei olnud mulle üldsegi pähe tulnud, enne kui seersant Cuff 
selle kõik ühe hetkega meelde tuletas! 

«Teiseks,» jätkas seersant, «te kuulete jälle kolmest indialasest. Te kuulete neist siin 
lähikonnas, kui miss Rachel lähikonda jääb. Te kuulete neist Londonis, kui miss Rachel 
Londonisse läheb.» 

Kuna ma olin kolme silmamoondaja vastu igasuguse huvi kaotanud ning end põhjalikult meie 
preili süütuses veennud, siis suhtusin sellesse teise ettekuulutusse üsnagi kergelt. «Need olid 
siis kaks asja kolmest, mis juhtuma peavad,» sõnasin ma. «Palun kolmas!» 

«Kolmandaks ja viimaseks,» lausus seersant Cuff, «te kuulete varem või hiljem midagi sellest 
Londoni rahalaenajast, keda ma juba kahel korral olen söandanud mainida. Andke mulle oma 
taskuraamat, ma märgin tema nime ja aadressi üles — nii et selles suhtes mingit eksitust ei 
oleks, kui see tõesti juhtub.» 

Niisiis kirjutas ta ühele puhtale lehele: «Mr. Septimus Luker, Middlesexi põiktänav, Lambeth, 
London.» 

«Siin,» ütles ta aadressile osutades, «on Kuukivi teemal viimased sõnad, millega ma teid 
praegu tülitan. Aeg näitab, kas mul on õigus või ei. Vahepeal, söör, viin ma endaga kaasa siira 
sümpaatia teie vastu, mis minu arvates teeb au meile mõlemale. Kui me enne minu 
erruminekut enam ei kohtu, siis loodan, et tulete mind vaatama ühte väikesesse majja Londoni 
lähedal, millel ma juba silma peal 


hoian. Minu aias, luban teile seda, mister Betteredge, saavad olema 

rohurajad. Ja mis puutub valgesse sammalroosi...» 

«Ei saa te valget sammalroosi mitte kuradi väega kah kasvama, kui te teda kõiksepealt 
koerakibuvitsa peale ei silmasta!» hüüdis hääl akna tagant. 

Pöördusime mõlemad ümber. See oli väsimatu mister Begbie, kes kangest vaidlushimust 
polnud enam mallanud värava juures oodata. Seersant surus mul kätt ning tormas veel 
suurema õhinaga välja, õuele. «Kui ta tagasi tuleb, siis küsige talt sammalroosi kohta ja 
vaadake, kas ma olen tema väidetest kivi kivi peale jätnud!» hüüdis suur Cuff siis mulle 
omakorda läbi akna. «Härrased!» vastasin mina neid talitseda püüdes, nagu ma kord juba olin 
teinud. «Sammal-roosi suhtes saab mõlema poole kasuks palju öelda!» Oleksin võinud 

sama hästi (nagu ütlevad iirlased) verstapostile džiigi vilistada. Nad läksid koos minema, 
pidades teel rooside sõda, milles kumbki pool armu ei palunud ega halastust tundnud. 
Viimaseks nägin, kuidas mister Begbie oma jonnakat pead raputas ja seersant Cuff tal nagu 
vahialusel käsivarrest kinni hoidis. Oh, hüva, hüva! Tunnistan, et seersant mulle tahes- 
tahtmata meeldis  — kuigi ma teda samal ajal vihkasin. 

Eks seletage see hingeseisund ära, kui oskate. Üsna varsti saate minust ja mu vastuoludest 
lahti. Kui ma olen ka mister Franklini lahkumisest aru andnud, siis on lugu laupäevastest 
juhtumistest ometi viimaks lõpule jõudnud. Ja kui ma olen veel kirjeldanud teatud kummalisi 
asju, mis järgmise nädala jooksul juhtusid, siis on minu osa selles loos täidetud ning ma annan 
sule edasi isikule, kes on määratud minu poolt alustatut jätkama. Kui olete selle jutustuse 
lugemisest niisama väsinud kui mina selle kirjutamisest — jumal küll, kuidas me siis mõne 
lehekülje pärast vastastikku rõõmustame! 


23. PEATÜKK 


Olin kalessi valmis hoidnud — juhuks, kui mister Franklin ikka tõesti tahab meie juurest 
õhtuse rongiga lahkuda. Alumisele korrusele ilmuv pagas, millele peagi järgnes mister 
Franklin ise, näitas mulle üsna selgesti, et vähemalt korra elus oli ta vastuvõetud otsuse juurde 
kindlaks jäänud. 

«Ni et te olete siis tõesti otsustanud, söör?» küsisin ma, kui me hallis kohtusime. «Miks te ei 
võiks paar päevakest oodata ja miss Rachelile veel ühte võimalust anda?» 

Nüüd, kus oli tulnud aeg hüvasti jätta, ilmnes, et mister Frankli-nilt oli kogu välismaine võõp 
maha kulunud. Selle asemel et mulle suusõnal vastata, ulatas ta mulle kirja, mille armuline 
proua talle oli saatnud. Suurem osa kirjast sisaldas sedasama, mis oli juba öeldud minule 
määratud sõnumis. Kuid lõppu olid lisatud mõned read miss Rachelist, ja need seletavad 
vähemalt mister Franklini otsuse püsivust, kui mitte midagi muud. 


Küllap Sa imestad (kirjutas armuline proua), et ma lasen omaenese tütrel ennast täielikus 
teadmatuses hoida. Kaduma on läinud kahekümne tuhande naelane teemant — ja ma võin 
vaid järeldada, et Rachelile ei ole selle kadumine saladuseks ning et mulle täiesti tundmatu 

isik või isikud on tema peale pannud mingi arusaamatu vaikimiskohustuse, mille eesmärki ma 
isegi aimata ei oska. Kas on mõeldav, et ma endaga niiviisi naljatada luban? Racheli praegust 
seisundit arvestades on see üsnagi mõeldav. Tema närvid on sedavõrd pingul, et teda on hale 
vaadata. Ma ei julge Kuukivist enne rääkimagi hakata, kui aeg on teda veidike rahustanud.Just 
sellepärast ma saatsingi politseiniku kõhklematult minema. Saladus, mis teeb nõutuks meid, 
teeb nõutuks ka teda. Selles asjas ei saa meid ükski võõras 

153 


aidata. Minu murekoorma muudab ta ainult raskemaks, ja ainuüksi tema nime kuuldes läheb 
Rachel lausa pööraseks. 

Minu tulevikuplaanid on koostatud nii hästi, kui nad seda olla saavad. Esialgu kavatsen ma 
Racheli Londonisse viia — osalt selleks, et teda vahelduse abil rahustada, osalt proovima, 
mida tema heaks parimate arstlike nõuannete abil teha saab. Kas ma võin paluda, et 
kohtuksime linnas? Mu kallis Franklin, Sa pead omalt poolt samasugust kannatlikkust 
ilmutama ning ootama, nii nagu mina, sobivamat aega. Oma praeguses hirmsas 
hingeseisundis peab Rachel seda väärtuslikku abi, mida Sa juurdlusele osutasid, ikka veel 
andestamatuks süüteoks. Selles asjas uisapäisa tegutsedes oled Sa suurendanud murekoormat, 
mida tal kanda tuleb, ähvardades oma jõupingutustega tahtmatult tema saladust paljastada. 
Mul on võimatu Oigustada seda jonnakust, millega ta Sind süüdistab tagajärgedes, mida ei 
Sina ega mina osanud kujutleda ega ette näha. Talle ei ole võimalik aru pähe panna — teda 
võib üksnes haletseda. Pean Sulle kurvastusega teatama, et praegu on vist parem, kui Sa 
Rachelist lahus viibid. Omalt poolt saan Sulle soovitada ainult üht: anna talle aega. 

Ulatasin kirja tagasi ja mul oli mister Franklinist siiralt kahju, sest ma teadsin, kui väga 
kiindunud ta meie preilisse oli, ja nägin ka, et Racheli ema sõnad olid talle otse südamesse 
lõiganud. «Te ju teate seda vanasõna, söör,» oli kõik, mis ma talle ütlesin, «et kus häda kõige 
suurem, seal abi kõige lähem. Häda ei saa enam palju suurem olla, mister Franklin, kui ta 
praegu on.» 

Mister Franklin voltis tädi kirja jälle kokku, ning paistis, et see märkus, mille ma olin 
söandanud teha, teda just eriti ei lohutanud. 

«Kui ma tolle vastiku teemandiga Londonist siia tulin,» ütles ta, «siis ei olnud minu meelest 
vist tervel Inglismaal õnnelikumat maja kui see. Vaadake seda peret nüüd! Inimesed on laiali 
puistatud, lahutatud — isegi siinne õhk on saladustest ja kahtlustustest mürgitatud! Kas te 
mäletate veel toda hommikut Vabiseval Liival, kui me onu Herncastle'ist ja tema 
sünnipäevakingist rääkisime? Kuukivi on teeninud koloneli kättemaksuiha viisil, millest 
kolonel ise undki ei näinud!» 

Nende sõnadega andis ta mulle kätt ja läks kalessi juurde. 

Astusin tema järel trepist alla. Oli väga kurb näha teda niiviisi lahkumas sellest vanast majast, 
kus ta oli veetnud oma elu kõige õnnelikumad aastad. Penelope (väga rööpast väljas kõige 
tõttu, mis majas oli juhtunud) tuli nuttes temaga hüvasti jätma. Mister Franklin suudles teda. 
Viipasin käega nagu öeldes: «Olge nii lahked, söör.» Veel mõned teenijad tulid nurga tagant 
piiluma. Ta oli üks neid mehi, kes kõigile naistele meeldivad. Peatasin kalessi veel viimasel 
minutil ning palusin, et ta oleks nii hea ja annaks endast kirja teel teada. Ta ei paistnud 
märkavat, mida ma ütlesin, — ta pilk rändas ühelt asjalt teisele, otsekui oleks ta selle vana 
maja ja pargiga hüvasti jätnud, «öelge meile, kuhu te lähete, söör,» palusin kalessist kinni 
hoides, et tema tulevikuplaanidest natukenegi aimu saada. Mister Franklin tõmbas äkitselt 
kübara silmadele. «Kuhu ma lähen?» kordas 

ta mu küsimust nagu kaja. «Ma lähen kuradile!» Seda sõna kuuldes poni võpatas ning tõmbas 
paigast, nagu oleks ta selle ees kristlikku hirmu tundnud. «Õnnistagu teid jumal, söör, kuhu te 
ka ei läheks!» oli kõik, mida ma öelda sain, enne kui ta kuuldekaugusest välja jõudis ja 
silmistki kadus. Üks kena ja meeldiv härrasmees! Kõigist oma vigadest ja narrustest 
hoolimata üks kena ja meeldiv härrasmees! Kui ta meie proua majast lahkus, jäi temast maha 
nukralt tühi koht. 

See pikk laupäevane suveõhtu tõi kaasa üsnagi igava ning sünge meeleolu. 

Hoidsin oma tuju langemast ainult piibu ja «Robinson Crusoe» najal. Naised (Penelope välja 
arvatud) lõid aega surnuks Rosanna enesetapust lobisemisega. Kõik nad arvasid 
kangekaelselt, et vaene tüdruk oli Kuukivi varastanud ning teinud endale lõpu hirmust 
avastamise ees. Mu tütar jäi südames muidugi kindlalt selle juurde, mida ta kogu aeg oli 


öelnud. Tema arvamus enesetapu tegelikust ajendist ei rahuldanud kummalisel kombel just 
sellessamas punktis, kus ei rahuldanud ka meie preili süütuse kinnitus. See jättis täiesti 
seletamata Rosanna salajase käigu Frizinghalli ja samuti kõik, mis ta öösärgiga seoses oli 
teinud. Ei olnud mingit mõtet püüda seda Penelopele selgeks teha: vastuväide mõjutas teda 
umbes niisama palju kui vihmavaling veekindlat kuube. Asi on lihtsalt selles, et mu tütar on 
pärinud minu üleoleku kainest mõistusest — ja on selles suhtes oma isast veel kaugele ettegi 
läinud. 

Järgmisel päeval (pühapäeval) toodi mister Ablewhite'i juurde jäänud tõld meile tühjalt tagasi. 
Kutsar tõi mulle proualt teate ning proua toaneitsile ja Penelopele kirjalikud juhtnöörid. 

Mu perenaine teatas mulle, et ta on otsustanud miss Racheli esmaspäeval oma Londoni majja 
viia. Kirjalikes juhtnöörides tehti kahele toaneitsile teatavaks, missugused rõivad neil tuleb 
kaasa võtta ja millal nad peavad oma perenaisi linnas kohtama. Enamik teisi teenijaid pidi 
hiljem järele minema. Proua nägi, et pärast 

kõike toimunut oli siia tagasipöördumine miss Rachelile väga vastumeelt, ja otsustas 
Frizinghallist otse Londonisse sõita. Mina pidin edasiste korraldusteni maale jääma ning maja 
sees ja väljas kõige eest hoolt kandma. Kohalejäänud teenijad pidid hakkama elatusraha 
saama. 

Kuna see kõik meenutas mulle mister Franklini sõnu meie laialipuistatud ja lahutatud perest, 
siis juhtis see loomulikult mu mõtted mister Franklinile endale. Mida rohkem ma tema peale 
mõtlesin, seda murelikumaks mu meel tema tulevaste ettevõtmiste pärast muutus. Asi lõppes 
sellega, et saatsin pühapäevase postiga kirja tema isa kammerteenrile mister Jeffcole (keda ma 
varasematest aastatest tundsin) ja palusin tal teatada, mida mister Franklin Londonisse 
jõudmisel oli otsustanud teha. 

Pühapäeva õhtu oli (kui see on üldse võimalik) veelgi igavam kui laupäevane. Lõpetasime 
hingamispäeva nii, nagu selle lõpetavad sajad tuhanded inimesed neil saartel korrapäraselt 
igal nädalal — see tähendab, ei jõudnud uneaega ära oodata ja jäime toolidel tukkuma. 

Mida tõi esmaspäev ülejäänud majalistele, seda ma ei tea. Mind aga raputas esmaspäev 
kenakesti üles. Sel päeval läks täide seersant Cuffi esimene ettekuulutus — nimelt et ma pidin 
Yollanditelt teateid saama. 

Olin Penelope ja proua toaneitsi koos pagasiga Londoni rongile saatnud ning nokitsesin 
parajasti pisut niisama maja ümber, kui kuulsin äkki oma nime hüütavat. Ümber pöördudes 
leidsin end vastamisi kaluri tütre Lonkur-Lucyga. Kui jätta kõrvale tema vigane jalg ja kõhnus 
(minu meelest on see viimane naise juures hirmsaks puuduseks), oli sel tüdrukul meesterahva 
silmale ka midagi meeldivat pakkuda. Tõmmy, terane, arukas nägu, kena selge hääl ja ilusad 
pruunid juuksed kuulusid tema väärtuste hulka. Kark esines tema õnnetuste nimekirjas. Ja 
tema äge meelelaad moodustas ta puuduste kogusummas üsna kaaluka osa. 

«Noh, kullake,» ütlesin ma, «mida sa minust tahad?» 

«Kus on see mees, keda Franklin Blake'iks kutsutakse?» küsis tüdruk mind vihase pilguga 
mõõtes ja ise kargu najale seisma jäädes. 

«Niiviisi ei ole sünnis ühestki härrasmehest kõnelda,» vastasin ma. «Kui sa soovid proua 
õepoja järele pärida, siis suvatse teda nimetada mister Franklin Blake'iks.» 

Ta lonkas sammu lähemale ja vaatas mind nii, nagu oleks tahtnud mind elusalt nahka panna. 
«Mister Franklin Blake?» kordas ta minu järel. «Mõrtsukas Franklin Blake oleks tema kohta 
paslikum öelda.» 

Siinkohal kulusid mulle marjaks ära kogemused kadunud missis Betteredge'iga. Alati, kui 
naine püüab teid endast välja viia, vahetage pooled ja viige hoopis ta ise endast välja. 
Tavaliselt on nad valmis tõrjuma iga võtet, mida te enesekaitseks võite üritada, ainult mitte 
seda. Üksainus sõna ajab asja ära niisama hästi kui sada, ja Lonkur-Lucy puhul aitaski ühest 
sõnast. Vaatasin talle leebelt otsa ja ütlesin: «Häh!» 


Tüdruk läks otsekohe põlema. Ta seadis end tervele jalale tasakaalu, võttis kargu kätte ja lõi 
sellega kolm korda raevukalt vastu maad. «Ta on mõrtsukas! Ta on mõrtsukas! Ta on 
mõrtsukas! Tema ajas Rosanna Spearmani surma!» Seda kõike kisendas ta täiest kõrist. Paar 
meie läheduses töötavat inimest tõstsid pilgu, nägid, et see oli Lonkur-Lucy — teadsid, mida 
sealt kandist võis oodata, ning vaatasid jälle mujale. 

«Tema ajas Rosanna Spearmani surma?» kordasin ma. «Mille põhjal sa seda ütled, Lucy?» 
«Mis see teile korda läheb? Mis see üldse meestele korda läheb? Oh, oleks ta ometi meestest 
niiviisi mõelnud nagu mina, siis võiks ta praegu elus olla!» 

«Minust mõtles ta, vaene hing, alati hästi,» ütlesin ma. «Ja nii kuidas ma vähegi suutsin, 
püüdsin ma ka alati tema vastu lahke olla.» 

Laususin need sõnad nii lohutavalt kui oskasin. Ausalt öeldes ei jätkunud mul südant tüdrukut 
veel ühe terava vastusega ärritada. Alguses olin märganud üksnes tema ägedust. Nüüd 
märkasin, et ta 

oli õnnetu — ja te võite ise veenduda, et see ei ole sugugi harukordne, kui õnnetus lihtrahva 
häbematuks muudab. Mu vastus sulatas Lonkur-Lucy üles. Ta langetas pea ja toetas selle 
kargule. 

«Ma armastasin teda,» sõnas tüdruk vaikselt. «Ta oli viletsat elu elanud, mister Betteredge; 
nurjatud inimesed olid teda halvasti kohelnud ja viinud ta kurjale teele — aga see ei olnud 
ometi tema mahedat loomust rikkunud. Ta oli tõeline ingel. Minuga koos oleks ta võinud 
õnnelik olla. Mul oli kavatsus koos temaga, nagu kaks õde, Londonisse minna ja nõelatööga 
elatust hankida. See mees tuli siia ja ajas kõik nurja. Ta tegi Rosanna ära. Ärge öelge mulle, et 
ta ei tahtnud ega teadnud seda. Ta oleks pidanud seda teadma. Ta oleks pidanud tema peale 
halastama. «Ma ei suuda ilma temata elada — ja oh, Lucy, ta ei vaata mulle iial otsagi.» 
Nõndaviisi ta üAes. Julm, julm, julm. Mina ütlesin: «Ükski mees pole seda väärt, et tema 
pärast niiviisi norutada.» Ja tema ütles: «On mehi, kes on väärt, et nende pärast surra, Lucy, ja 
tema on üks nendest.» Ma olin pisut raha kogunud. Olin juba kõik isa ja emaga läbi rääkinud. 
Mõtlesin viia ta ära selle alanduse juurest, mille all ta siin kannatas. Me oleks võtnud 
Londonis väikese korteri ja elanud koos justkui õed. Nagu te teate, söör, oli tal hea koolitus ja 
ilus käekiri. Nõelatöö peale oli ta nobe. Minul on ka hea koolitus ja ilus käekiri. Nõelatöö 
peale ma nii nobe ei ole, kui tema oli, kuid hakkama oleksin ma saanud. Oleksime endid 
kenasti ära elatanud. Aga oh! — mis juhtub nüüd äkki täna hommikul? Tuleb tema kiri ja ma 
saan teada, et ta on oma elukoorma õlgadelt maha pannud. Tuleb tema kiri, milles ta jätab 
minuga igaveseks jumalaga. Kus on see mees?» hüüdis tütarlaps pead kargult tõstes ja läbi 
pisarate uuesti raevutsema hakates. «Kus on see härrasmees, kellest ma ilma austuseta 
kõnelda ei tohi? Haa, mister Better-edge, see päev ei ole enam kaugel, kus vaesed rikaste 
vastu üles tõusevad. Ma palvetan taeva poole, et nad alustaksid temast. Seda ma just soovin.» 
Siin on teile veel üks keskmiselt hea kristlane ja tema tavaline murdumine, mis tuleb sellest, 
kui seesama kristlik meel liiga rängalt proovile pannakse! Vaevalt et isegi pastor (kuigi ma 
tunnistan, et see on julgelt väidetud) oleks hakanud tüdrukut noomima sellises seisundis, nagu 
ta praegu oli. Mina söandasin teda üksnes endise teema juures hoida — lootuses, et ilmneb 
midagi, mis kuulamist 

väärib. . 

«Mida sa mister Franklin Blake'ist tahad?» küsisin ma. 

«Ma tahan teda näha.» 

«Mis põhjusel?» 

«Mul on tema jaoks kiri.» 

«Kas Rosanna Spearmanilt?» 

«Jah.» 

«Saadetud sulle sinu kirja sees?» 


«Jah.» 

Kas pimedus hakkas hajuma? Kas kõik need avastused, mida ma kogu hingest igatsesin teha, 
tulid end nüüd ise mulle lausa pakkuma? Olin sunnitud pisut viivitama. Seersant Cuffoli 
endast nakkuse maha 

jätnud. Teatud isiklikud märgid ja ended hoiatasid mind, et mul hakkas jälle detektiivipalavik 
tõusma. 

«Sa ei saa mister Franklinit näha,» laususin ma. 

«Ma pean teda nägema ja näen ka.» 

«Ta sõitis eile õhtul Londonisse.» 

Lonkur-Lucy vaatas mulle karmilt otsa ja mõistis, et ma räägin tõtt. Lausumata rohkem 
sõnagi, pöördus ta sedamaid ümber ja tegi minekut Kajakalõuka poole. 

«Pea!» hüüdsin talle järele. «Ma ootan homme mister Franklin Blake'i kohta teateid. Anna see 
kiri minu kätte ja ma saadan selle talle postiga.» 

Lonkur-Lucy seadis end kargu najal tasakaalu ja vaatas üle õla tagasi minu poole. 

«Ma pean kirja talle käest kätte üle andma,» vastas ta. «Ja ühelgi teisel viisil ma seda edasi 
toimetada ei tohi.» 

«Kas ma kirjutan ja teatan talle, mida sa rääkisid?» 

«Öelge talle, et ma vihkan teda, ja te ütlete tõtt.» 

«Jaa, jaa. Aga kirja kohta?» 

«Kui ta seda kirja tahab, siis peab ta siia tagasi tulema ja selle minu käest saama.» 

Nende sõnadega hakkas ta mööda teed Kajakalõuka poole lonkama. Detektiivipalavik põletas 
sedamaid ära kogu minu väärikuse. Läksin talle järele ja püüdsin teda rääkima panna. Kõik 
asjata. Olin õnnetuseks meesterahvas — ja Lonkur-Lucy nautis seda, et sai mulle pettumust 
valmistada. Pärastpoole samal päeval katsusin õnne tema emaga. Hea missis Yolland oli 
suuteline üksnes nutma ja soovitama tilgakest lohutust Hollandi pudelist. Kaluri leidsin ma 
rannalt. Ta ütles, et see on «sant lugu», ja jätkas võrgu parandamist. Ei isa ega ema teadnud 
rohkem kui mina. .Katsetada sai veel ainult mister Franklin Blake'ile kirjutamist, ja see 
võimalus võis avaneda järgmisel hommikul. 

Jätan selle teie kujutleda, kuidas ma teisipäeva hommikul postiljoni tulekut valvasin. Ta tõi 
mulle kaks kirja. Üks, Penelopelt, (mille lugemiseks mul vaevalt kannatust jätkus) teatas, et 
proua ja miss Rachel olid end Londonis kenasti sisse seadnud. Teine, mister Jeffcolt, tegi 
mulle teatavaks, et mister Jeffco peremehe poeg oli juba Inglismaalt lahkunud. 

Ilmnes, et pealinna jõudmisel oli mister Franklin läinud otse oma isa poole.. Tema külaskäik 
ei sattunud kõige sobivamale ajale. Mister Blake vanem oli üle pea alamkoja asjadesse 
sukeldunud ning lõbustas end sel õhtul kodus ühe parlamentaarse lemmikleluga, mida nimeta- 
takse «eraseaduseelnõuks». Mister Jeffco ise juhatas mister Franklini tema isa kabinetti. «Mu 
kallis Franklin! Miks sa mind sellisel kombel üllatad? Kas midagi on lahti?» — «Jah, 
Racheliga on midagi lahti. Ma olen selle pärast kohutavalt õnnetu.» — «Kurb seda kuulda. 
Kuid ma ei saa sind praegu ära kuulata.» — «Millal sa mind siis ära kuulata saad?» — «Mu 
kallis poiss! Ma ei hakka sind petma. Ma saan sind ära kuulata pärast istungjärgu lõppu ja 
mitte hetkegi varem. Head ööd.» — «Tänan, söör. Head ööd.» 

Nagu mister Jeffco mulle teatas, kulges vestlus kabinetis just nõnda. Vestlus väljaspool 
kabinetti oli veelgi lühem. «Jeffco, vaadake, millise rongiga ma homme mandrile sõitva 
auriku peale jõuaksin?» — «See läheb kell kuus nelikümmend, mister Franklin.» — «Palun 
mind äratada kell viis.» — «Kas lähete välismaale, söör?» — «Lähen sinna, Jeffco, kuhu 
raudtee mind iganes viib.» — «Kas ma teatan teie isale, söör?» — «Jah, teatage talle pärast 
istungjärgu lõppu.» 


Järgmisel hommikul asunudki mister Franklin teele võõraste maade poole. Millisesse paika ta 
täpselt suundus, seda ei osa riud keegi (ta ise kaasa arvatud) oletada ega ära aimata. Järgmisi 
teateid tema kohta võisime saada Euroopast, Aasiast, Aafrikast või Ameerikast. Mister Jeffco 
arvamust mööda olid võimalused täiesti võrdselt jaotunud kõigi nelja ilmakaare vahel. 

See uudis ei jätnud enam mingit lootust Lonkur-Lucy ja mister Franklini kokkuviimiseks, 
ning seega muutus võimatuks ka minu avastustegevuse edasine arenemine. Penelope 
veendumus, et Rosanna oli end tapnud õnnetu armastuse pärast mister Franklin Blake'i vastu, 
leidis küll kinnitust — aga see oli ka kõik. Oli võimatu öelda, kas selles kirjas, mille Rosanna 
mister Franklinile edasiandmiseks oli jätnud, peitus see pihtimus, mida ta mister Franklini 
kahtlustuse järgi juba eluajal teha oli proovinud, või ei. See võis olla üksnes jumalagajätt, 
millest ei selgu midagi muud peale tema õnnetu kiindumuse talle kättesaamatusse isikusse. 
See võis ka tunnistada täit tõtt tema kummaliste ettevõtmiste kohta Kuukivi kadumisest kuni 
selle ajani, mil ta Vabiseval Liival oma hukule vastu tormas, — ettevõtmiste kohta, mis 
seersant Cuff oli juba päevavalgele toonud. Pitseeritud kirjana oli see Lonkur-Lucy kätte 
läinud ja pitseeritud kirjaks jäi see minule ja igale teisele, tüdruku vanemad kaasa arvatud. Me 
kõik kahtlustasime, et ta oli surnud neiu usaldusalune, me kõik püüdsime teda rääkima panna, 
kuid kellelgi ei läinud see korda. Üks ja teine teenija — uskudes ikka veel, et Rosanna oli 
teemandi varastanud ja ära peitnud — piilus ja nuuskis mõnikord nende kivide ümber, kuhu 
jäljed olid Rosanna viinud, kuid piilus ja nuus-kis asjatult. Tõus ja mõõn vaheldusid, suvi 
möödus omasoodu ja kätte jõudis sügis. Ja vesiliiv, mis Rosanna surnukeha varjas, peitis ka 
tema saladust. 

Teated selle kohta, et mister Franklin pühapäeva hommikul Inglismaalt lahkus ja proua koos 
miss Racheliga esmaspäeva pärastlõunal Londonisse saabus, jõudsid minuni, nagu te teate, 
teisipäevase postiga. Tuli kolmapäev ja ei toonud midagi uut. Neljapäeval saabus uus patakas 
uudiseid Penelopelt. 

Mu tütar teatas mulle, et tema noore perenaise tervise asjus oli ühe kuulsa Londoni arstiga 
nõu peetud ning et arst oli ühe gini teeninud, soovitades miss Rachelit lõbustada. 
Lillenäitused, ooperid, ballid — ees seisis terve rodu lõbustusi ning miss Rachel haaras oma 
ema hämmastuseks neist kõigist innukalt kinni. Mister Godfrey oli neid külastanud. Tema 
tunded nõo vastu olid ilmselt endised, hoolimata vastuvõtust, mis talle osaks oli saanud, kui ta 
sünnipäeval oma 

õnne katsus. Penelope suureks kahetsuseks võeti teda väga lahkesti .vastu ning ta oli miss 
Racheli otsekohe ühte daamide heategevus-keltsi kirja pannud. Mu perenaise kohta teatas 
Penelope, et ta on tujust ära ning et tal on olnud kaks pikka jutuajamist perekonna 
advokaadiga. Edasi tulid mingid mõtteavaldused, mis puudutasid üht perekonna vaest 
sugulast, kedagi miss Clacki, keda ma sünnipäeva lõunasöögi kirjeldamisel juba mainisin. 
Seal istus ta mister Godfrey » kõrval ja laskis šampanjal hea maitsta. Penelope pani imeks, et 
miss Clack ei olnudki neid veel külastanud. Kindlasti klammerdub ta juba üsha pea, nii nagu 
tavaliselt, proua külge — ja nii edasi ja nii edasi, nagu naistel ikka kombeks on üksteise üle 
paberi peal või suusõnal keelt peksta. Tunnistan, et seda ei oleks tõesti tasunudki mainida, kui 
ei oleks olnud üht põhjust. Nagu ma olen kuulnud, antakse teid tõenäoliselt, kui mina olen 
lõpetanud, sellelesamale miss Clackile üle. Kui asi nii läheb, siis tehke mulle seda heameelt, 

et te eiusu ühtegi sõna, mida ta teie alandliku teenri kohta ütleb. 


Reedel ei juhtunud midagi — peale selle, et üks koer hakkas kõrvade tagant kärna minema. 
Andsin talle türnpuusiirupit ning panin ta esialgu keeduleeme ja juurvilja dieedile. 

Vabandage, et ma seda üldse nimetan. See lipsas kuidagiviisi sisse. Jätke see tähele panemata. 
Jõuan oma patustustega teie peene tänapäevase maitse vastu varsti lõpule. Pealegi oli see koer 
tubli olevus ja tõepoolest head tohterdamist väärt. 


Laupäev, nädala viimane päev, on ka minu jutustuse viimane päev. 

Hommikune post tõi mulle üllatuse Londoni ajalehe näol. Käekiri, millega aadress oli 
kirjutatud, tegi mind nõutuks. Võrdlesin seda siis rahalaenaja nime ja aadressiga oma 
taskuraamatus ning sain aru, et käekiri kuulus seersant Cuffile. 

Pärast seda vaatasin lehe üsnagi innukalt läbi ja leidsin, et ühe politseiteate ümber oli tindiga 
joon tõmmatud. Siin see on, teie käsutuses. Lugege seda, nagu mina lugesin, ja te hindate 
kindlasti vääriliselt seersandi viisakat tähelepanelikkust, millega ta selle viimase uudise mulle 
saatis. 

LAMBETH —- Veidi aega enne kohtu sulgemist pöördus eesistuja poole nõuande saamiseks 
mr. Septimus Luker, tuntud kaubitseja vanade gemmide, nikerduste, intaljode ja muu 
sellisega. Ta väitis, et teda on päeva jooksul korduvalt tülitanud mingid ringiluusivad 
indialased, kes on niikuinii tänavate nuhtluseks. Neid isikuid, kelle üle ta kaebas, oli arvult 
kolm. F'irast seda, kui politsei nad ära ajas, olid nad ikka jälle uuesti tagasi tulnud ning 
teinud isegi katset almuse palumise ettekäändel majja siseneda. Kui nad paraadukse juurest 
hoiatustega minema peletati, avastati nad peagi tagahoovis. Lisaks mainitud kaebusele 
väljendas mr. Luker teatavat kartust, et india- 

lased võivad röövimist plaanitseda. Tema kollektsioon sisaldavat mitmeid väga väärtuslikke 
ning ainulaadseid klassikalisi idamaiseid gemme. Alles eelmisel päeval oli tal tulnud 
varguskatses kahtlustatuna töölt vallandada üks vilunud elevandiluunikerdaja (nagu me aru 
saime, Indiast pärit), ning ta ei olnud sugugi kindel, et see tööline ja tänavaveiderdajad, kelle 
üle ta kaebas, koos ei tegutsenud. Nendp eesmärgiks võis olla rahvas kokku meelitada ja 
tänaval segadust tekitada, et siis selle varjus majja pääseda. Vastuseks kohtunikhi küsimusele 
möönis mr. Luker, et röövimiskavatsuse kohta ei ole tjal küll mingeid tõendeid tuua. Ta võis 
kinnitada, et indialased tüütasid ja häirisid teda, kuid ei midagi muud. Kohtunik maskis, et kui 
tülitamine kordub, tuleks kaebajal indialased sellesama kohtu ette tuua, kus nendega vastavalt 
seadusele kerge vaevaga toime tuldaks. Mis mr. Lukeri valduses olevatesse väärtasjadesse 
puutub, 'siis peab mr. Luker nende puutumatuse tagamiseks ise vajalikke samme astuma. 
Võib-olla teeks ta hästi, kui ta politseiga ühendust võtaks ja nende kogemustest lähtuvaid 
ettevaatusabinõusid kasutaks. Kaebaja tänas kõrgeaulist kohtunikku ja lahkus. 
Räägitakse, et üks vanaaja tarkadest soovitas (olen unustanud, mis puhul) oma kaasinimestel 
«lõppu vaadata». Vaadates nende oma lehekülgede lõppu ning meenutades, kuidas ma mõne 
päeva eest muret tundsin, kas ma ikka tulen selle kirjatööga toime või ei, näen ma, et see 
lihtne faktide kirjapanek jõuab iseenesest väga sobiva lõpuni. Selles Kuukivi loos oleme aina 
ühelt imelt teisele liikunud, ja nüüd lõpetame siin kõigist kõige suurema imega — nimelt seer- 
sant Cuffi kolme ettekuulutuse täideminekuga veel enne, kui nädal nende lausumisest mööda 
sai. 

Yollanditelt sain teateid esmaspäeval, ning nüüd lugesin Londoni uudistes ka indialastest ja 
rahalaenajast. Pidage meeles, ka miss Rachel ise viibis sel ajal Londonis. Vaadake, ma esitan 
asja kõige halvemas valguses, isegi kui see minu enda seisukohale risti vastu räägib. Kui te 
minu maha jätate ja enda ees olevate tõendite põhjal seersandi poolele asute — kui ainus 
arukas seletus, mida te näha suudate, on see, et miss Rachel ja mister Luker peavad olema 
kokku saanud ning et Kuukivi on arvatavasti rahalaenaja kätte panditud —, siis möönan, et 
ma ei saa teid sellele järeldusele jõudmise pärast süüdistada. Teid teadmatuses hoides olen ise 
seda põhjustanud. Teadmatusse olen ma sunnitud teid ka jätma — koos oma parimate 
soovidega. 

Mispärast sunnitud, võidakse küsida. Miks ma ei võiks viia lugejaid, kes on minuga koos 
siiani jõudnud, nendesse kõrgema valgustatuse sfääridesse, kus ma ise viibin? 


Vastuseks sellele võin ma vaid väita, et toimin vastavalt korraldustele ning et need 
korraldused on mulle antud (nagu ma aru saan) tõe huvides. Ma ei tohi selles jutustuses 
rohkem rääkida, kui ma ise tol ajal teadsin. Või lihtsamalt öeldes, ma pean rangelt omaenese 
kogemuste piires püsima ning ei tohi teile teatavaks teha, mida teised mulle jutustasid, — sel 
vägagi küllaldasel põhjusel, et te peate kogu 

loo vahetult neilt teistelt isikutelt endilt teada saama. Selles Kuukivi loos ei taheta mitte 
ümberjutustusi esitada, vaid tunnistajatele endile sõna anda. Kujutan ette, kuidas mõni 
perekonnaliige viiekümne aasta pärast neid lehekülgi loeb. Jumaluke, millise meelitusena 
võtab ta seda, et tal ei paluta midagi kuulduste põhjal uskuda ning et teda koheldakse igati 
nagu tõelist kohtunikku tema toolil! 

Siin me siis lähemegi lahku — vähemalt esialgu — pärast pikka ühist rännuteed, ja ma 
loodan, et see toimub mõlemapoolsete sõbralike tunnetega. India teemandi saatanlik tants on 
selle kivi Londonisse viinud ja Londonisse peate teiegi tema järel minema, jättes mind 
maamajja maha. Palun andke mulle andeks selle kirjatöö puudused — see, et ma nii palju 
enesest rääkisin ja et ma teiega võibolla ka liiga familiaarne olin. Ma ei mõelnud seda pahasti, 
ning ma rüüpan suure lugupidamisega (olles just lõunasöögi lõpetanud) armulise proua 
õllekannust teie terviseks ja hüvanguks” Soovin, et te leiaksite nendelt kirjalehtedelt seda, 
mida Robinson Crusoe leidis oma elust üksikul saarel — nimelt midagi, millest lohutust saada 
ja mis laseks teil hea ja kurja kirjeldamist selle jutustuse vooruste hulka arvata. — Elage 
hästi! 


Esimese perioodi lõpp 


TEINE PERIOOD TÕE AVASTAMINE (1848—49) 


Sündmused on edasi antud eri isikute jutustustena 


ESIMENE JUTUSTUS 


Kirja pannud miss Clack, kadunud söör John Verinderi õetütar 


1. PEATUKK 


Ma võlgnen selle eest tänu oma kallitele vanematele (nüüd mõlemad taevas), et 
korraarmastus ja korrapärased harjumused mulle juba väga varases eas omaseks said. 
Tol õnnelikul minevikku vajunud ajal õpetati mind juukseid nii päeval kui öösel korras 
hoidma ja oma riietusesemeid ühes ja samas järjekorras ühele ja samale toolile ühes ja samas 
kohas voodijalutsis hoolikalt kokku panema, enne kui ma puhkama heitsin. Riiete 
kokkupanemisele eelnes muutumatult päevasündmuste kirjapanek mu väikesesse päevikusse. 
Riiete kokkupanemisele järgnes muutumatult (juba voodis) «õhtune kiidulaul». Ja «Õhtusele 
kiidulaulule» järgnes muutumatult lapsepõlve magus uni. 

Hilisemas elus (paraku!) järgnesid kiidulaulule kurvad ning kibedad mõtisklused, ja magusat 
und asendas kahjuks vaid katkeline uinak, mis murelike rahutut puhkepaika painab. Oma 
riideid panen ma aga endist viisi kokku ja oma väikest päevikut pean samuti edasi. Esimene 
harjumus seob mind mu õnneliku lapsepõlvega — ajaga enne papa laostumist. Teine 
harjumus — seniajani kasulik peamiselt seetõttu, et aitab mul korrale allutada langenud 
inimloomust, mille me kõik oleme Aadamalt pärinud — osutus minu tagasihoidlikele 
huvidele ootamatult tähtsaks hoopis teises suhtes. See võimaldas vaesel minul teenida selle 
perekonna ühe jõuka liikme kapriisi, kellega mu kadunud onu ühendasid abielusidemed. Mul 
on nimelt õnn olla kasulik mister Franklin Blake'ile. 


164 


Olen juba mõnda aega olnud ära lõigatud kõigist uudistest nende inimeste kohta, kes mulle 
onu abielu kaudu sugulased on. Kui oleme eraldatud ja vaesed, siis ei juhtu just harva, et meid 
lihtsalt unustatakse. Praegu ma elan kokkuhoiu mõttes ühes väikeses Bretagne'] linnas, kus on 
olemas valitud ring tõsiseid inglastest sõpru ning hindamatud eelised protestandist vaimuliku 
ja odavate turuhindade näol. 

Selles eraldatuses (mis on nagu oaas keset meid ümbritsevat õudset paavstluse kõrbet) jõudis 
lõpuks minuni kiri Inglismaalt. Nagu näha, on mister Franklin Blake'ile äkitselt meenunud 
minu tähtsusetu olemasolu. Mu rikas sugulane — saaksin ma ometigi lisade: mu vaimliselt 
rikas sugulane! — kirjutab, püüdmata isegi varjata, et ta minult midagi tahab. Tal on tulnud 
tuju Kuukiviga seotud kahetsusväärne skandaal uuesti üles soojendada, ja minul tuleb teda 
aidata ning kirja panna kõik, mida ma leedi Verinderi Londonis külastades ise pealt nägin. 
Mulle pakutakse — rikastele omase tundetusega — rahalist tasu. Mul tuleb uuesti lahti 
kiskuda haavad, mida Aeg on vaevalt jõudnud kinni kasvatada; mul tuleb taas elustada 
piinavalt valulikud mälestused — ja kui see on tehtud, tuleb mul pidada hüvi tuseks seda uut 
verist haava, mille mister Blake'i tšekk minu südamesse käristab. Mu loomus on nõder. 
Pidasin maha raske võitluse, enne kui kristlik alandlikkus minus patuse uhkuse võitis ning 
enesesalgamine mind tšekki vastu võtma sundis. 

Kahtlen, kas ma ilma oma päevikuta — palun lubage mul seda kõige labasemal viisil 
väljendada! — oleksin olnud suuteline oma raha ausalt ära teenima. Koos päevikuga on vaene 
rügaja (kes andestab mister Franklin Blake'ile selle solvangu) oma palka väärt. F.al-list tädi 
Verinderi külastades ei jätnud ma midagi kahe silma vahele. Kõik sai (tänu mu ammusele 
harjumusele) päev-päevalt, nagu see juhtus, kirja pandud, ning kõik kuni väikseima 
üksikasjani jutustatakse siin ka edasi. Minu püha austus tõe vastu seisab (tänu Jumalale!) 
palju kõrgemal mu lugupidamisest inimeste vastu. Mister Blake saab kindlasti kerge vaevaga 
kõrvaldada neilt lehekülgedelt selle, mis ei osutu võib-olla eriti meelitavaks teatud isikule, 
kellest siin kõige rohkem juttu tuleb. Ta ostis küll mu aja, kuid isegi tema rik kus ei saa osta 
mu südametunnistust. * 

Mu päevik teatab mulle, et esmaspäeval, 3. juulil 1848 möödusin ma juhuslikult Montagu 
skvääril tädi Verinderi majast. 


* MÄRKUS. (Lisanud Franklin Blake.) — Miss Clacki süda võib selles suhtes üsna rahule 
jääda. Tema käsikirjas ega ka üheski teises käsikirjas, mis minu käest läbi käib, ei lisata, ei 
muudeta ega kõrvaldata midagi. Ükskõik milliseid arvamusi kirjutajad avaldavad, ükskõik 
millised käsitluse eripärad võivad iseloomustada ja võib-olla isegi kirjanduslikus mõttes 
rnoonu tada neid jutustusi, mida ma nüüd kogun, siiski ei võltsita seal algusest lop ühtki rida. 
Nad saadetakse mulle ehtsate dokumentidena, ja ehtsate dokumentidena ma neid ka säilitan 
— dokumentidena, mida toetavad tunnistajate ütlused, nende kinnitused faktidele. Jääb ainult 
üle lisada, et isik, kellest miss Clacki jutustuses «kõige rohkem juttu tuleb», on praegusel 
hetkel küllalt õnnelik, et miss «Clacki kõige teravamastki suleharjutusest üle olla ning et 
leoguni mõista selle kaheldamatut väärtust miss Clacki iseloomu avamise vahendina. 

Nähes avatud aknaluuke ja ülestõmmatud ruloosid, tundsin, et viisakus nõuab koputamist ja 
pererahva järele pärimist. Isik, kes ukse avas, teatas mulle, et tädi ja tema tütar (ma ei suuda 
teda kohe kuidagimoodi nõoks nimetada!) olid nädala eest maalt siia jõudnud ning kavatsesid 
mõneks ajaks Londonisse jääda. Saatsin otsekohe üles sõna, et ma ei soovi neid sugugi 
häirida, vaid palun üksnes teadet selle kohta, kas ma saaksin kuidagiviisi kasulik olla. 

Ukse avanud isik võttis mu sõnumi vastu solvavalt vaikides ning jättis mu halli seisma. Ta on 
ühe Betteredge'i-nimelise jumalavallatu vanamehe tütar, keda on kaua, tõesti liiga kaua tädi 


perekonnas talutud. Võtsin hallis istet ja ootasin vastust — ning kuna mul on alati mõned 
vaimulikud traktaadid käekotis, siis valisin neist ühe, mis oli saatuse tahtel täpselt kohane 
sellele isikule, kes ukse avas. Hall oli räpane ja tool kõva, kuid õnnis teadmine, et ma vastan 
kurjale heaga, tõstis mind sedalaadi tühistest asjaoludest hoopis kõrgemale. See traktaat 
kuulus seeriasse, mis oli määratud noortele naisterahvastele, ja selles oli juttu rõivastega 
patustamisest. Stiililt oli see vaga ja südamlik. Pealkiri kõlas: «Paar sõnakest sinuga su 
tanupaeltest». 

«Proua on väga tänulik ja palub teid homme kella kaheks lantšile.» 

Ma ei pööranud tähelepanu ei toonile, millega ta selle teate edasi andis, ega ka tema koledasti 
jultunud silmavaatele. Tänasin seda noort ilmalast ning küsisin kristlikku osavõttu väljendava 
häälega: «Kas te teeksite mulle seda heameelt, et võtaksite vastu ühe traktaadi?» 

Ta vaatas pealkirja. «Kas selle on kirjutanud mees või naine, miss? Kui selle on kirjutanud 
naine, siis ma arvan, et ma seda parem ei loe. Kui selle on kirjutanud mees, siis teatage talle, 
palun, et ta eitea neist asjadest midagi.» Ta ulatas traktaadi mulle tagasi ja avas ukse. Me 
peame headuse seemet siiski kuidagiviisi külvama. Ootasin, kuni uks minu järel suleti, ning 
libistasin siis traktaadi kirjakasti. Kui olin veel teise traktaadi läbi keldrikorruse-esise võreaia 
poetanud, siis tundsin, et ligimeste hingede eest vastutamise koorem ei rõhunud mu südant 
enam nii rängalt. 

Sel õhtul toimus meil emade abistamiseks mõeldud Isade Pükste Poegadele Ümbertegemise 
Ühingu erikomitee koosolek. Selle suurepärase heategeva ühingu eesmärgiks on — nagu kõik 
tõsised inimesed teavad — isade pandimajast väljalunastamata pükste päästmine ning, et 
parandamatu vanem neid endale tagasi võtta ei saaks, ka nende kohene lühendamine vastavalt 
süütu poja mõõtudele. Kuulusin tol ajal erikomiteesse ja mainin seda ühingut siin sellepärast, 
et mu kallis ning imetlusväärne sõber mister Godfrey Ablewhite oli meie kõlbelist ja ainelist 
kasu toova tööga samuti seotud. Sel esmaspäeva õhtul, millest ifia praegu kirjutan, olin 
lootnud teda juhatuse ruumides näha ning kavatsenud talle kohtumisel kõnelda kalli tädi 
Verin-deri Londonisse saabumisest. Minu suureks pettumuseks teda ei ilmunud. Kui ma tema 
puudumise üle imestust avaldasin, tõstsid kõik komitee õed pilgu pükstelt (meil oli sel õhtul 
väga palju tööd) ja 

küsisid hämmastunult, kas mina siis ei olnudki uudisi kuulnud. Tunistasin oma teadmatust, 
ning siis räägiti mulle esimest korda sündmusest, mis moodustab nii-öelda selle jutustuse 
lähtekoha. Eelmisel reedel olid kaks väga erineva seltskondliku positsiooniga härrasmeest 
langenud vägivallateo ohvriks, mis kogu Londonit vapustas. Üks neist härradest oli mister 
Septimus Luker Lambethist. Teine oli mister Godfrey Ablewhite. 

Kuna ma elan praegu eraldatud elu, siis ei ole mul võimalik oma jutustusele- lisada tollast 
ajaleheteadet selle vägivallateo kohta. Tol ajal ei olnud mul ka hindamatut eelist kuulda neist 
sündmustest mister Godfrey Ablewhite'i enda kirgliku ilukõne läbi. Kõik, mida ma teha saan, 
on esitada faktid nii, nagu need sel esmaspäeva õhtul mulle esitati, kusjuures ma teen seda 
niisama kavakindlalt, nagu mind juba lapseeas õpetati riideid kokku panema. Kõik seatakse 
kenasti korda ja iga asi paigutatakse oma kohale. Neid ridu kirjutab üks vaene nõrk naine. Kes 
oleks küllalt julm, et ühelt vaeselt nõrgalt naiselt rohkem nõuda? 

Selle sündmuse toimumise aeg — tänu mu kallitele vanematele ei saa ükski teatmeteos 
kuupäevade osas minust täpsem olla — oli reede, 30. juuni 1848. . 

Selle mälestusväärse päeva hommikul juhtus meie andekas mister Godfrey ühes Lombardi 
tänava pangas tšekki sularahaks vahetama. Panga nime kohal on tint mu päevikus kogemata 
laiali läinud ja minu püha austus tõe vastu keelab mul sellises asjas oletustega riskeerida, 
õnneks pole panga nimi tähtis. Tähtis on aga üks vahejuhtum, mis leidis aset, kui mister 
Godfrey oma asjatoimetused korda oli saanud. Kui ta ukseni jõudis, kohtas ta üht härrasmeest 


— täiesti võõrast —, kes juhuslikult temaga täpselt ühel ajal pangast lahkus. Nad võistlesid 
hetke jooksul viisakuses, suutmata otsustada, kumb peaks esimesena panga uksest väljuma. 
Võõras käis peale, et mister Godfrey läheks enne teda; mister Godfrey lausus mõned 
tänusõnad; nad tegid leineteisele kummarduse ja läksid tänaval lahku. 

Mõtlematud ning pealiskaudsed inimesed võivad öelda: «See siin on kindlasti üks lõpmata 
tühine vahejuhtum, mida on naeruväärselt üksikasjalikul viisil kirjeldatud.» Oh, mu noored 
sõbrad ja kaas-patused! Hoiduge oma vaese sureliku mõistuse liiga julgest tarvitamisest! Olge 
moraalselt puhtad! Olgu teie usk nagu teie sukad ja teie sukad nagu teie usk. Mõlemad alati 
plekita ja mõlemad alati kasutamiseks valmis! 

Palun tuhat korda vabandust. Läksin märkamatult üle oma püha-päevakooli-stiilile. 
Käesolevas jutustuses on see täiesti kohatu. Laske ma proovin olla ilmalik — las ma ütlen, et 
käesoleval juhul, nagu nii tihti varemgi, viisid pisiasjad hirmsate tagajärgedeni. Mainime üks- 
nes, et viisakas võõras oli mister Luker Lambethist, ja järgneme nüüd mister Godfrey'le tema 
elukohta Kilburnis. 

Ta leidis, et hallis ootas teda vaeselt rõivastatud, kuid peene ning huvitava välimusega 
poisike. Poiss ulatas talle kirja, mainides vaid, et selle usaldanud talle keegi vana daam, keda 
ta ei tundnud ning kes ei olnud tal käskinud vastust ootama jääda. Mister Godfrey kui avaliku 

heategevuse edendaja laialdaste kogemuste juures ei olnud sellised juhtumid eriti haruldased. 
Ta laskis poisil minna ja avas kirja. 

Käekiri oli talle täiesti tundmatu. Kirjas paluti, et ta külastaks tunni aja jooksul üht maja 
Northumberlandi tänavas (Strandilt* ära pöörata), kus ta ei olnud kunagi varem käinud. Kirjas 
märgiti, et silmapaistvalt ühingute eestseisjalt taheti kuulda mõningaid üksikasju Isade Pükste 
Poegadele Ümbertegemise Ühingu kohta, ja neid teateid soovis üks vanaldane daam, kes 
kavatses heategevuse ressurssidele omalt poolt ohtra annetuse lisada, kui tema küsimused 
rahuldava vastuse oleksid saanud. Ta mainis oma nime ning lisas, et tema Londonis viibimise 
lühiajalisus ei lasknud tal selle väljapaistva filantroobiga, kelle poole ta nüüd pöördus, varem 
ühendusse astuda. 

Tavalised inimesed oleksid võib-olla kahelnud, kas jkka jätta oma toimetused kõrvale ja 
minna kellegi võõra kutsumise peale. Kristlik kangelane ei kõhkle aga kunagi, kui küsimus on 
heateos. Mister Godfrey väljus otsekohe uuesti ja siirdus majja Northumber-landi tänavas. 
Keegi väga väärika välimusega, kuigi mõnevõrra kehakas mees avas ukse, ja kuuldes mister 
Godfrey nime, juhatas ta otsekohe tühja tuppa teisel korrusel, maja tagaküljel. Tuppa astudes 
märkas mister Godfrey kahte ebatavalist asja. Üks neist oli nõrk muskuse ja kampri lõhn. 
Teine oli vana idamaine käsikiri, rikkalikult kaunistatud india figuuride ja joonistustega, mis 
lebas avatult laual. 

Ta vaatas just parajasti raamatut, seistes seljaga eestuppa viivate suletud tiibuste poole, kui ta 
äkitselt ilma mingi hoiatava mürata tundis, kuidas tal tagantpoolt kõrist kinni haarati. Tal 
jätkus veel aega märgata, et käsivars tema kaela ümber oli paljas ning kollakas-pruun. Siis 
seoti tal silmad kinni, suruti tropp suhu, ja kaks meest (nagu ta arvas) heitsid ta abituna 
põrandale. Kolmas tuhnis tema taskutes ning — loodan, et mina kui daam üldse ikka tohin 
sellist väljendit kasutada — otsis ta ilma igasuguse tseremooniata põhjalikult läbi. 

Siinkohal peaksin nautima võimalust lausuda kiidusõnu vagale usule, mis ainsana mister 
Godfrey't sedavõrd hirmsas hädas võis toetada. Kuid võib-olla ei mahuks mu imetlusväärse 
sõbra asend ja välimus eespool kirjeldatud vägivallatsemise haripunktil sugugi ühe 
naisterahva siivsa jutustuse raamidesse. Lubage mul mõnedest järgnevatest hetkedest üle 
libiseda ning mister Godfrey juurde alles siis tagasi pöörduda, kui tema isiku vastik 
läbiotsimine juba lõpule oli viidud. Kallaletung oli toimunud haudvaikselt. Selle lõpul vahe- 
tasid nähtamatud kelmid omavahel mõne sõna keeles, mida mister Godfrey ei mõistnud, kuid 
sõnade toon väljendas selgesti (tema haritud kõrvale) pettumust ja raevu. Järsku tõsteti ta 


põrandalt üles, pandi toolile istuma ning seoti seal käsist ja jalust kinni. Järgmisel hetkel tajus 
ta lahtisest uksest sissehoovavat õhuvoolu, kuulatas ja jõudis järeldusele, et ta on toas jälle 
üksi. 

Mõne aja möödudes kuulis ta all mingit häält, mis meenutas naisekleidi kahinat. See kahin 
tõusis trepist üles ja peatus. Süüst täi - 


* Strand — üks Londoni keskosa peatänavaid. Tõlkija. 

detud õhku rebestas naisterahva karje. Mehehääl hõikas all: «Hallo!» Mehe sammud tulid 
treppi mööda üles. Mister Godfrey tundis, kuidas kristlikud sõrmed tema köidikud lahti 
päästsid ning tropi ta suust ära võtsid. Ta vaatas jahmunult kaht auväärset võõrast ja tõi nõrgal 
häälel kuuldavale: «Mida see tähendab?» Kaks auväärset võõrast vaatasid omakorda teda ja 
vastasid: «Täpselt sedasama tahtsime meie teilt küsida.» 

Järgnes vältimatu seletus. Ei! Laske ma olen piinlikult täpne. Järgnesid nuusksool ja vesi kalli 
mister Godfrey närvide kosutamiseks. Alles siis tuli seletus. 

Maja peremehe ja perenaise (ümbruskonnas hea kuulsusega isikud) jutust ilmnes, et nende 
teise ja kolmanda korruse toad üüris eelmisel päeval nädalaks ajaks üks väga auväärse 
välimusega härrasmees — seesama, keda juba kirjeldati mister Godfrey koputuse peale ust 
avamas. See härra oli nädala üüri ja kõik nädala lisakulud ette maksnud ning öelnud, et neid 
ruume on vaja tema sõpradele, kolmele idamaisele ülikule, kes külastavad esmakordselt 
Inglismaad. Kallaletungi päeva varahommikul tulid kaks idamaist võõrast koos oma inglise 
sõbraga kohale. Kolmas pidi nendega peagi ühinema, ning teatati, et pagas (jutu järgi väga 
mahukas) saadetakse hilisel pärastlõunal, kui see on tollist läbi käinud, neile järele. Mitte 
rohkem kui kümme minutit enne mister Godfrey külaskäiku oligi saabunud kolmas 
võõramaalane. Niipalju kui peremees ja perenaine allkorrusel teadsid, ei juhtunud majas 
midagi ebatavalist, enne kui nad umbes viie minuti eest nägid kolme välismaalast ja nende 
auväärset inglise sõpra üheskoos majast lahkuvat ja rahulikult Strandi poole jalutavat. 
Perenaine mäletas, et oli saabunud külaline, ning kuna ta ei olnud näinud teda majast 
lahkumas, siis oli tema meelest üsna imelik, et too härrasmees üksi üles jäeti. Pärast lühikest 
arupidamist abikaasaga otsustas ta kindlaks teha, kas midagi ei ole juhtunud. Järgnes tulemus, 
mida ma juba eespool püüdsin kirjeldada, ning sellega jõudiski peremehe ja perenaise selgitus 
lõpule. 

Järgmiseks uuriti tuba läbi. Kalli mister Godfrey varandus oli igale poole laiali pillutud. Kui 
esemed kokku korjati, ei puudunud sealt siiski midagi. Tema kella, kellaketti, rahakotti, 
võtmeid, taskurätti, märkmeraamatut ja kõiki lahtisi pabereid oli hoolikalt uuritud ning jäetud 
siis vigastamatult omanikule üles korjata. Ka majaomanikele kuuluvast varast ei olnud ühtegi 
asjakesi ära viidud. Idamaised ülikud olid kaasa võtnud ainult oma kaunistatud käsikirja ning 
ei olnud midagi muud puutunud. 

Mida see tähendas? Ilmalikust seisukohast paistis, et mister Godfrey oli mingi arusaamatu 
eksituse tõttu teatud tundmatute meeste ohvriks langenud. Meie keskel oli teoksil üks tume 
salanõu, ja meie armastatud ning süütu sõber oli selle võrku kinni jäänud. Kui isegi saja 
heategeva võiduga kristlik kangelane kukub püünisesse, mis tema jaoks eksikombel on üles 
seatud, siis oh, milliseks hoiatuseks on see meile ülejäänutele, et me lakkamatult valvel 
püsiksime! Kui pea võivad meie oma pahelised kired idamaisteks ülikuteks osutuda ja meile 
ootamatult kallale söösta! 

Võiksin sellel ühel teemal lehekülgede kaupa südamlikke hoiatusi kirjutada, kuid (paraku!) 
mul ei lubata õpetada — olen mõistetud jutustama. Mu rikka sugulase tšekk — nüüdsest, 
peale mu pidev luupainaja — manitseb mind, et ma ei ole selle vägivalla ülestähendust veel 


lõpetanud. Peame mister Godfrey Northumberlandi tänavasse kosuma jätma ja mister Lukeri 
selle päeva hilisemaid ettevõtmisi jälgima. 

Pärast pangast lahkumist külastas mister Luker äriasjus mitmeid paiku Londonis. Koju jõudes 
leidis ta eest ühe kirja, mille oli kirjelduste kohaselt veidi aja eest toonud üks poiss. Ka nüüd, 
nagu mister Godfrey'gi puhul, oli käekiri tundmatu, kuid kirjas oli mainitud mister Lukeri ühe 
kliendi nime. Kirjutaja teatas (kiri oli kolmandas isikus — ilmselt asemiku käe läbi), et teda 
oli ootamatuh>Londonisse kutsutud. Ta oli jõudnud end parajasti sisse seada ühes korteris 
Alfredi põiktänavas (pöörab ära Tottenham Courti teelt) ja soovis nüüd ühe kavatsetava ostu 
asjus viivitamatult mister Lukeriga kokku saada. See härrasmees oli kirglik idamaiste 
antiikesemete kollektsionäär, ning ta oli ka paljude aastate kestel Lambethi ettevõtte heldeks 
patrooniks olnud. Oh millal me küll end mammona kummardamisest võõrutame? Mister 
Luker võttis voorimehe ja sõitis jalamaid oma helde patrooni juurde. 

Täpselt seesama, mis oli juhtunud mister Godfrey'ga North-umberlandi tänavas, juhtus nüüd 
mister Lukeriga Alfredi põiktäna-vas. Jälle avas üks auväärne meesterahvas ukse ning juhatas 
külastaja trepist üles tagumisse võõrastetuppa. Seal lebas jällegi laual kaunistatud käsikiri. See 
kaunis India kunstiteos köitis mister Lukeri tähelepanu just niisamuti, nagu see oli köitnud 
mister Godfrey oma. Ka teda üllatas käsikirja uurimisel kollakaspruun paljas käsivars üle 
kõri, side silmadel ja tropp suus. Ka tema paisati pikali ja otsiti pealaest jalatallani läbi. 
Möödus veidi rohkem aega kui mister Godfrey puhul, kuid lõpp oli sama: pererahvas hakkas 
kahtlustama, et midagi on lahti, ja läks üles asja uurima. Täpselt sellesama seletuse, mille 
peremees Northumberlandi tänavas mister Godfreyle oli esitanud, andis nüüd peremees 
Alfredi põiktänavas mister Lukerile. Mõlemad majaomanikud olid end auväärse võõra 
usaldustäratavast jutust ja pungil rahakotist ühtviisi petta lasknud, kui too end võõramaiste 
sõprade nimel tutvustas. Ainus erinevus kahe juhtumi vahel ilmnes siis, kui mister Lukeri 
taskute laialipillatud sisu põrandalt kokku korjati. Tema kell ja rahakott olid puutumata 
jäetud, kuid siiski oli tal vähem õnne kui mister Godfrey'l: üks lahtine paber oli kadunud. 
Kõnealune paber oli kviitung, mis tõendas, et mister Luker oli sel päeval oma pankurite hoole 
alla andnud ühe kallihinnalise väärtasja. Seda dokumenti polnud võimalik pettuse eesmärgil 
kasutada, sest see nägi ette, et väärtasi antakse üle ainult selle omaniku isiklikul nõudmisel. 
Niipea kui mister Luker toibus, kiirustas ta : panka, sest teda röövinud vargad võisid 
teadmatusest kviitungi siiski esitada. Kui ta kohale jõudis, kuulis ta, et seal ei olnud keegi 
vargaid näinud, ja pole neid nähtud ka hiljem. Enne kui nad oleksid katset teinud kviitungit 
kasutada, oli nende auväärne inglise sõber (pankurite 

arvates) selle üle vaadanud ja neid õigeaegselt hoiatanud. 

Mõlemast kallaletungist teatati politseile ning ma usun, et väga energiliselt toimetati kõik 
vajalikud uurimised. Ametivõimud olid arvamusel, et röövimine oli kavandatud röövlite kätte 
sattunud puudulike andmete põhjal. Kelmid ei olnud ilmselt kindlad, kas mister Luker mitte 
oma väärtusliku kalliskivi üleandmist kellelegi teisele polnud usaldanud, ning vaene viisakas 
mister Godfrey oli saanud kannatada selle tõttu, et teda juhuslikult mister Lukeriga vestlemas 
nähti. Lisagem siia, et mister Godfrey puudus meie esmaspäeva-õhtuselt koosolekult 
sellepärast, et tema abi vajati nõupidamisel ametivõimudega. Nüüd aga on kõik vajalikud 
seletused antud ja ma võin edasi jutustada palju lihtsamat lugu isiklikult läbielatud sünd- 
mustest majas Montagu skvääril. 


Teisipäevasele lantšile ilmusin ma täpselt. Päevikust järelevaatamine näitab, et see oli üks 
kirju päev — nii mõndagi selles tuleb vagalt kahetseda ja paljugi eest tuleb vagalt tänulik olla. 
Kallis tädi Verinder võttis mind vastu tavalise heasoovlikkuse ja lahkusega. Kuid veidi aja 
pärast ma märkasin, et midagi on korrast ära. Tädi heitis tahtmatult oma tütrele murelikke 
pilke. Iga kord, kui ma ise Rachelit vaatan, pean imestama, kuidas saab küll nii väljapaistvatel 


vanematel nagu söör John ja leedi Verinder nii mittemidagiütleva välimusega tütar olla. 
Praegusel juhul aga ei valmistanud ta mulle üksnes pettumust- — ta lausa šokeeris mind. 
Tema kõnes ja kommetes puudus igasugune daamilik tagasihoidlikkus ja mul oli seda väga 
piinlik pealt vaadata. Teda valdas mingisugune palavikuline erutus, mis pani ta masendavalt 
valjusti naerma ning söökide ja jookide valimisel patuselt raiskama ja tujutsema. Tundsin ta 
vaesele emale sügavalt kaasa isegi enne, kui asjade tegelik seis mulle omavahel teatavaks 
tehti. 

Kui lantš läbi oli, lausus mu tädi: «Tuleta meelde, Rachel, mida arst sulle ütles. Ta soovitas 
sul end pärast söömist raamatute lugemisega rahustada.» 

«Ma lähen raamatukogusse, mamma,» vastas Rachel. «Kui aga Godfrey tuleb, siis lase mulle 
sellest teatada. Pärast tema seiklust Northumberlandi tänavas ma lausa põlen soovist temalt 
uudiseid kuulda.» Ta suudles ema laubale ja vaatas minu poole. «Head aega, Clack,» poetas ta 
hooletult. Tema ülbus ei tekitanud minus mingit vimma. Kirjutasin endale vaid kõrva taha, et 
tema eest tuleb palve- 

tada. 

Kui me omavahele jäime, rääkis tädi mulle kogu selle hirmsa loo India teemandist, mida, 
nagu ma õnneks tean, pole vaja siinkohal korrata. Ta ei varjanud minu eest, et oleks 
eelistanud sellest loost vaikida. Kuid olukorras, kus kõik tema teenijadki Kuukivi kadumisest 
teadsid ja kus mõned asjaolud isegi ajalehtedesse olid jõudnud — kui võõrad murdsid pead, 
kas leedi Verinderi maamajas juhtunul oli mingi seos sellega, mis Northumberlandi tänavas ja 
Alfredi põiktänavas oli toimunud —,, ei saanud enam mõeldagi mil- 

millegi varjamisele ning täielik avameelsus polnud mitte ainult voorus, vaid lausa 
paratamatus. 

Küllap oleksid mõnedki inimesed olnud imestusest rabatud, kuuldes seda, mida mina nüüd 
kuulsin. Mina aga teadsin, et Rachel oli juba lapsest saadik parandamatult isemeelne, ja ma 
olin valmis kõigeks, mida tädi mulle oma tütre kohta rääkida võis. Lugu oleks võinud minna 
aina halvemaks ning lõppeda mõrvaga, ja ma oleksin ikkagi enesele öelnud: Loomulik 
tulemus! Oh heldus, heldus! Loomulik tulemus! Mis mind aga tõesti šokeeris, oli see, 
milliseid abinõusid mu tädi säärases olukorras rakendas. Kui üldse mingil puhul oleks 
vaimulikku vaja läinud, siis just siin! Leedi -Verinder aga oli arvanud, et vaja läheb arsti. 
Kogu oma nooruse oli mu vaene tädi veetnud oma isa jumalakartmatus majas. Jällegi 
loomulik tulemus! Oh heldus, heldus! Jällegi loomulik tulemus! 

«Arstid soovitavad Rachelile palju liikumist ja lõbustusi ning nõuavad tungivalt, et ma 
hoiaksin ta mõtted möödunust nii kaugel kui võimalik,» ütles leedi Verinder. 

«Oh, milline paganlik nõuanne!» mõtlesin endamisi. «Milline paganlik nõuanne sellel 
kristlikul maal!» 

Tädi jätkas: «Ma teen oma parima nende juhtnööride täitmiseks. Kuid see Godfrey 
kummaline seiklus toimus väga õnnetul ajal. Sestsaadik kui Rachel sellest kuulis, on ta olnud 
lakkamatult erutatud ja rahutu. Ta ei andnud mulle enne asu, kui ma olin kirjutanud ja 
palunud oma õepojal Ablewhite'il siia tulla. Teda huvitab isegi see teine härra, keda samuti 
toorelt koheldi — mister Luker või midagi selletaolist —, kuigi see mees on talle loomulikult 
täiesti võõras.» 

«Teie tunnete ilmaelu minust paremini, kallis tädi,» tähendasin tagasihoidlikult. «Kuid 
Racheli sellisel erakordsel käitumisel peab ometi mingi põhjus olema. Ta varjab teie ja kõigi 
teiste eest mingit patust saladust. Kas nendes hiljutistes sündmustes ei ole äkki midagi 
niisugust, mis tema saladust paljastada ähvardaks?» 

«Paljastada?» kordas tädi. «Mida te küll sellega mõtlete? Paljastus mister Lukeri läbi? 
Paljastus mu õepoja läbi?» 


Vaevalt olid need sõnad ta huulilt kõlanud, kui eriline jumalik juhtimine end ilmutas. Teener 
avas ukse ja teatas mister Godfrey Ablewhite'i saabumisest. 


2. PEATÜKK 


Mister Godfrey järgnes oma nime teatamisele — nagu mister Godfrey ka kõike muud teeb — 
täpselt õigel ajal. Ta ei tulnud niivõrd teenri kannul, et oleks võinud meid ehmatada. Ta ei 
jäänud ka nii palju maha, et oleks meile ootuse ja avatud uksega kahekordselt ebamugavust 
põhjustanud. Just oma igapäevase elu täiuslikkuse läbi ilmutabki end tõeline kristlane. See 
kallis mees oli väga täiuslik. 

«Minge miss Verinderi juurde,» ütles mu tädi teenrile, «ja öelge talle, et mister Ablewhite on 
Siin.» 

Pärisime mõlemad tema tervise järele. Küsisime talt mõlemad korraga, kas ta on sellest 
möödunud nädala hirmsast seiklusest juba toibunud. Täiusliku peenetundelisusega oskas ta 
meile üheaegselt vastata. Leedi Verinderile vastas ta sõnadega. Minule sai osaks tema võluv 
naeratus. 

«Millega ma olen kogu selle kaastunde ära teeninud?» hüüdis ta piiritu õrnusega. «Mu kallis 
tädi! Mu kallis miss Clack! Mind aeti fu lihtsalt kellegi teisega segi. Mul ainult seoti silmad 
kinni; mind ainult kägistati; mind ainult paisati selili väga õhukesele vaibale, mis kattis 
iseäranis kõva põrandat. Mõelge vaid, kui palju hullemini mul oleks võinud minna! Mind 
oleks võidud tappa; mind oleks võidud paljaks röövida. Mida mul siis kahjustati? Ei midagi 
peale närvide — ja neid seadus omandiks ei tunnista, nii et rangelt võttes ei tehtud mulle üldse 
mingit kahju. Kui ma oleksin saanud oma tahtmist mööda toimida, siis oleksin selle seikluse 
enda teada jätnud — kõik see sekeldamine ja avalik tähelepanu on mulle äärmiselt 
vastumeelne. Kuid mister Luker tõi oma solvangu avalikkuse ette ning paratamatu tagajärjena 
kuulutati siis kõigile ka vägivalda minu kallal. Olen muutunud ajalehtede omandiks, 
kuni hea lugeja sellest teemast tüdineb. Mina ise olen igatahes juba täiesti tüdinud. 
Annaks taevas, et hea lugeja peagi minusarnaseks muutuks! Ja kuidas elab kallis Rachel? 
Naudib ikka veel Londoni lõbusid? Rõõm kuulda! Miss Clack, ma vajan kogu teie 
leebivust. Olen töö komitees ja oma kallid daamid kurval kombel unarusse jätnud. Kuid ma 
loodan järgmisel nädalal Isade Pükste Poegadele Ümbertegemise Ühingusse kindlasti sisse 
astuda. Kas te jõudsite esmaspäevasel komitee istungil palju ära teha? Kas juhatus on 
tulevikuväljavaadete suhtes lootusrikas? Kas meil ikka pükste tagavara on olemas?» 

Tema taevalikult malbe naeratus muutis ta vabandused vastupandamatuks. Tema sügav 
rinnahääl andis sellele asjalikule küsimusele, mille ta mulle nüüdsama oli esitanud, 
kirjeldamatu võlu. Tõtt-öelda olime praegu pükstega liigagi hästi varustatud, olime lausa 
nende alla mattumas. Pidin seda just ütlema, kui uks taas avanes ja ilmaliku rahutuse õhkkond 
miss Verinderi isikus tuppa tungis. 

Ta lähenes kallile mister Godfrey'le äärmiselt ebadaamiliku kiirusega, juuksed piinlikkust 
tekitavalt sassis ja nägu minu meelest lausa sündsusetult õhetamas. 

«Mul on imehea meel sind näha, Godfrey,» ütles ta mister Godfrey juurde jõudes. Pean 
kurvastusega lisama, et tema tooni iseloomustas selline muretu vabadus, millega üks 
noormees teise poole pöördub. «Kahju, et sa mister Lukerit kaasa ei toonud. Teie kahekesi 
olete (senikaua kui meie praegune elevus veel kestab) kõige huvitavamad mehed kogu 
Londonis. Seda öelda on inetu, see on haiglane, see on kõike seda, mille peale üks selline 
hästikorrastatud hing nagu miss Clacki oma vaistlikult judisema hakkab. Aga ära pane seda 
tähele. Räägi mulle otsekohe kogu Northumberland! tänava lugu ära. Ma tean, et ajalehtedes 
jäeti osa sellest välja.» 


Isegi kallis mister Godfrey's leidub osake langenud loomusest, 

173 

mille me kõik oleme Aadamalt pärinud. See on küll väga väike osa meie inimlikust pärandist, 
kuid paraku on see tal siiski olemas. Tunnistan, et mu meel läks kurvaks, kui ma nägin, kuidas 
mister Godfrey Racheli käe oma pihkude vahele võttis ja siis pehmelt vastu oma vasakut 
vestihõlma surus. Sellega kiitis ta ju otseselt heaks Racheli hoolimatu väljendusviisi ja tema 
häbematu vihje minu kohta. 

«Kalleim Rachel,» ütles mister Godfrey selsamal toonil, mis oli minus tundevärinaid 
tekitanud, kui ta meie väljavaadetest ja meie pükstest rääkis, «ajalehed on sulle juba kõik ära 
rääkinud — ja nad on seda teinud palju paremini, kui mina suudan.» 

«Godfrey arvab, et me kõik puhume selle asja liiga suureks,» märkis mu tädi. «Ta ütles just. 
äsja, et ta ei taha sellest rääkida.» 

«Miks?» 

Rachel esitas selle küsimuse ootamatult silmi välgutades ja mister Godfrey'le äkki otsa 
vaadates. Too omalt poolt silmitses teda nii mõistmatu ja nii teenimatu leebusega, et tundsin 
vajadust vahele segada. 

«Rachel, kallis,» manitsesin ma teda õrnalt, «tõeline suurus ja tõeline julgus on alati 
tagasihoidlikud.» 

«Sa oled omamoodi väga tore mees, Godfrey,» lausus miss Rachel — pange tähele, ta ei 
teinud minust väljagi ning kõneles oma nõoga ikka veel nii, nagu oleksid nad mõlemad 
noormehed. «Kuid ma olen päris kindel, et suurust sinus ei ole; ma ei usu ka, et sinus peituks 
mingit erakordset julgust; ja ma olen kindlalt veendunud, et kui sul kunagi üldse mingit 
tagasihoidlikkust oli, siis vabastasid sinu daamidest kummardajad sind sellest voorusest juba 
hea hulk aastaid tagasi. Sul on mingi salajane põhjus, miks sa oma seiklusest North- 
umberlandi tänavas rääkida ei taha, ja ma kavatsen selle teada saada.» 

«Minu põhjus on kõige lihtsam, mida kujutleda võib, ja seda on kerge omaks võtta.» vastas 
Godfrey ikka veel kannatlikult. «Ma olen sellest teemast tüdinud.» 

«Sa oled sellest teemast tüdinud? Mu kallis Godfrey, ma kavatsen sulle ühe märkuse teha.» 
«Mis märkuse?» 

«Sa viibid liiga palju naiste seltskonnas. Ja selle tagajärjel oled sa omandanud kaks väga halba 
harjumust. Sa oled õppinud tõsise näoga mõttetusi rääkima ja sa oled hakanud luiskamisest 
mõnu tundma. Oma daamidest kummardajatega sa otsekohene olla ei saa. Mina aga kavatsen 
sind sundida endaga otsekoheselt kõnelema. Tule ja istu. Mul on sulle tuhat avameelset 
küsimust ja ma ootan, et sul oleks neile ka tuhat avameelset vastust.» 

Ta lausa vedas mister Godfrey üle toa aknaaluse tooli juurde, kus valgus tollele otse näkku 
langes. Mulle on hirmus ränk see kohustus kujutada säärast väljendusviisi ja kirjeldada säärast 
käitumist. Kuid mis mul siis üle jääb, kui mind sunnib ühest küljest mister Franklin Blake'i 
tšekk ja teisest küljest minu enda pühalik austus tõe vastu. Vaatasin tädi poole. Ta istus 
liikumatult ja ei kavatsenud ilmselt üldse kuidagi vahele segada. Kunagi varem ei olnud ma 
temas 

niisugust tardumust märganud. See oli võib-olla maal läbielatud pinge järelmõju. Oli ta nüüd 
mis oli, kuid kalli leedi Verinderi vanuses ja kalli leedi Verinderi kehavormide sügisese 
lopsakuse juures ei olnud just meeldiv midagi seesugust täheldada. 

Vahepeal oli Rachel meie armastusväärse ja kannatliku — liiga kannatliku — mister Godfrey 
juurde akna alla istunud ja tegi algust kõigi nende paljude küsimustega, millega oli teda 
ähvardanud. Seejuures pööras ta oma emale ja mulle nii vähe tähelepanu, nagu poleks meid 
üldse toas olnudki. 

«Kas politsei on midagi välja uurinud, Godfrey?» 

«Mitte kui midagi.» 


$K 


«Kas see on kindel, et sulle seadsid lõksu needsamad kolm meest, 

kes hiljem mister Lukerile kallale tungisid?» 

«Mu kallis Rachel, inimlikult öeldes ei saa selles mingit kahtlust olla.» 

«Ja neist pole avastatud jälgegi?» 

«Mitte jälgegi.» 

«Arvatakse — kas pole nii? —, et need kolm meest on needsamad indialased, kes maal meie 
maja juures käisid?» «Mõned arvavad nii.» «Kas ka sina nii arvad?» 

«Mu kallis Rachel, enne kui ma nende nägusid näha jõudsin, sidusid nad mul silmad kinni. 
Ma eitea sellest mitte kui midagi. Kuidas saaksin ma siis selle kohta mingit arvamust 
avaldada?» 

Isegi mister Godfrey ingellik leebus hakkas lõpuks, nagu näete, selle kiusamise mõjul otsa 
lõppema. Ma ei julge uurima hakata, kas miss Verinderi küsimusi tingis ohjeldamatu 
uudishimu või taltsutamatu hirm. Panen ainult kirja, et kui mister Godfrey pärast nüüdsama 
kirjeldatud vastuse andmist tõusta püüdis, haaras Rachel tal sõna otseses mõttes õlgadest ja 
surus ta tagasi toolile. — Oh, ärge öelge, et see oli häbitu! Ärge isegi vihjake, et siin 
kirjeldatud käitumist saab seletada ükspäinis süüdlaslikust hirmust tuleneva hoolimatusega! 
Me ei pea teiste üle kohut mõistma. Tõesti, tõesti, mu kristlikud sõbrad, meie ei pea tõesti 
mitte teiste üle kohut mõistma! 

Rachel läks oma küsimustega häirimatult edasi. Tõsistele piibli- 

uurijatele meenub vahest — nagu meenus minule — lugu pimedusega 

löödud saatanalastest, kes häbi tundmata enne veeuputust oma orgiaid 

jätkasid. 

«Räägi mulle midagi mister Lukerist, Godfrey.» 

«Jälle mul ei vea, Rachel. Keegi ei tea mister Lukerist vähem kui mina.» 

«Kas sa ei olnud teda siis kunagi enne seda juhuslikku kohtumist pangas näinud?» 

«Mitte kunagi.» 

«Aga kas te pärast seda olete kohtunud?» «Jah. Politseis kuulati meid koos ja ka ükshaaval 
üle.» «Mister Lukerilt rööviti kviitung, mille ta oma pankurilt oli saanud, — kas pole nii? 
Mille vastu see kviitung oli antud?» «Panga seifi hoiule antud väärtusliku kalliskivi vastu.» 

«Seda kirjutati ka ajalehtedes. Sellest võib piisata tavalisele lugejale, kuid minule jääb sellest 
väheks. Pankuri kviitungil oli ju kindlasti nimetatud, mis kalliskivi see oli?» 

«Niipalju kui mina olen kuulnud, Rachel, ei mainitud pankuri kviitungil midagi säärast. 
Mister Lukerile kuuluv vääriskivi, hoiule antud mister Lukeri poolt, pitseeritud mister Lukeri 
pitsatiga, ja kuulub väljaandmisele ainult mister Lukeri isiklikul nõudmisel. Nii oli see 
vormistatud ja see on ka kõik, mida ma sellest tean.» 

Kui mister Godfrey seda oli öelnud, vaikis Rachel hetke. Ta vaatas oma ema poole ja ohkas. 
Siis vaatas ta uuesti mister Godfrey poole ja jätkas. 

«Paistab, et mõned meie perekonnaasjad on ajalehtedesse sattunud?» lausus ta. 

«Pean kurvastusega tunnistama, et nii see on.» 

«Ja mõned täiesti võõrad inimesed, kellel midagi muud teha ei ole, püüavad meie Yorkshire'i 
majas juhtunut kuidagiviisi sellega seostada, mis hiljem siin, Londonis, on toimunud?» 

«Ma kardan, et teatud ringkondades hakkab keelepeks tõesti just seda suunda võtma.» 
«Need inimesed, kes väidavad, et sind ja mister Lukerit rünnanud kolm tundmatut olid 
needsamad kolm indialast, ütlevad ka, et see hinnaline vääriskivi... » 

Siinkohal ta vakatas. Mõne viimase hetke jooksul oli ta vähehaaval näost aina valgemaks 
tõmbunud. Tema erakordselt tumedate juuste raamistuses näis see kahvatus kontrasti tõttu nii 
tontlik, et kui ta äkki keset lauset vait jäi, mõtlesime kõik, et ta minestab. Kallis mister 
Godfrey tegi teise katse toolilt tõusta. Tädi palus, et Rachel enam midagi ei ütleks. Tõttasin 


tädile abiks omapoolse malbe meditsiinilise rahupakkumisega nuusksoolapudelikese näol. 
Ühelgi meist ei õnnestunud teda vähimalgi määral mõjutada. «Godfrey, jää sinna, kus sa oled. 
Mamna, pole mingit põhjust minu pärast ärevusse sattuda. Clack, te põlete soovist mu sõnu 
lõpuni kuulda — ärge muretsege, just nimelt vastutulelikkusest teie suhtes ma ei minesta.» 
Täpselt neid sõnu ta kasutas — ma panin need päevikusse kirja, niipea kui koju jõudsin. Kuid 
oh, ärgem mõistkem kohut! Mu kristlikud sõbrad, ärgem tõesti mõistkem kohut! 

Rachel pöördus uuesti mister Godfrey poole. Kangekaelsusega, mida oli kole näha, jätkas ta 
uuesti sealtsamast, kus oli peatunud, ning lõpetas oma küsimuse niisuguste sõnadega: 
«Rääkisin sinuga äsja sellest, mida teatud ringkondades kõneldakse. Ütle mulle nüüd otse 
välja, Godfrey, kas keegi arvab, et mister Lukeri hinnaline vääriskivi on ... Kuukivi?» 

Kui Racheli huulilt kõlas selle India teemandi nimi, siis, nägin, kuidas mu imetlusväärse sõbra 
ilme muutus. Tema näkku valgus puna. Ta minetas selle leebe viisakuse, mis on üks tema 
suuremaid võlusid. Tema vastus oli kantud õilsast nördimusest. 

«Jah, nii tõepoolest arvatakse,» kostis ta. «On inimesi, kes ei kõhkle mister Lukerit 
süüdistamast, et ta mingil salajasel eesmärgil valetab. Ta on ikka ja jälle pühalikult 
kinnitanud, et enne kui kurjad 

keeled teda ründama hakkasid, ei olnud ta Kuukivist kuulnudki. Ja need nurjatud inimesed 
vastavad, ilma et neil tõenduse varjugi oleks: «Tal on salatsemiseks omad põhjused; me ei usu 
tema vannet.» Milline häbi ja teotus!» 

Sel ajal kui ta kõneles, vaatas Rachel teda kuidagi väga imelikult — ma ei oskagi seda õieti 
kirjeldada. Kui mister Godfrey oli lõpetanud, lausus Rachel: , 

«Arvestades seda, et mister Luker on sulle ainult juhuslik tuttav, Godfrey, astud sa tema 
kaitseks üsna tuliselt välja.» 

Mu andekas sõber andis talle kõige ehtsamalt evangeelse vastuse, mida ma kunagi oma elu 
jooksul olen kuulnud. 

«Ma loodan, Rachel, kõigi solvatute kaitseks tuliselt välja astuda,» lausus ta. 

Toon, millega need sõnad öeldi, oleks võinud isegi kivi sulama panna. Kuid oh taevas, mis on 
kivi kõvadus? Ei midagi, võrreldes patuse inimsüdame kõvadusega! Rachel irvitas. Ma lausa 
punastan seda meenutades — ta irvitas mister Godfrey'le näkku. 

«Hoia oma õilsad tunded oma daamide komiteede tarvis, Godfrey. Olen kindel, et need kurjad 
keeled, mis mister Lukerit ründasid, ei ole säästnud ka sind.» 

Need sõnad äratasid isegi mu tädi tardumusest. 

«Mu kallis Rachel,» noomis ta, «sul ei ole tõesti õigust niiviisi rääkida!» 

«Ma ei tee seda paha pärast, mamma, — ma soovin head. Varu minu jaoks hetk kannatust, ja 
sa veendud selles ise.» 

Ta vaatas jälle mister Godfrey't, ja tema pilgust paistis midagi äkilise haletsuse taolist. Ta läks 
isegi niikaugele — äärmiselt eba-daamilik temast —, et võttis Godfrey'1 käest kinni. 

«Olen kindel,» ütles ta, «et tean nüüd tegelikku põhjust, miks sa sellest asjast mu ema ja minu 
kuuldes rääkida ei taha. õnnetu juhus on sind inimeste mõtetes mister Lukeriga ühendusse 
viinud. Sa ütlesid, millised kuulujutud tema kohta liikvel on. Aga mida räägivad kurjad keeled 
sinu kohta?» 

Isegi sel viimasel minutil püüdis kallis mister Godfrey — alati valmis kurja heaga tasuma — 
teda säästa. 

«Ära seda küsi!» kostis ta. «Katsume selle parem unustada, Rachel, -— nii on tõesti parem.» 
«Ma tahan seda teada!» karjus Rachel raevukalt ja,, nii valjusti kui jaksas. 

«Ütle siis talle, Godfrey!» palus tädi. «Miski ei saa talle enam rohkem halba teha kui sinu 
praegune vaikimine.» 

Mister Godfrey kaunid silmad valgusid pisaraid täis. Ta saatis Rachelile veel ühe paluva pilgu 
ning lausus siis need saatuslikud sõnad: 


«Kui sa seda just tahad, Rachel, — käivad jutud, et Kuukivi on mister Lukerile panditud ja et 
mina olen see mees, kes ta pantis.» 

Rachel hüppas karjatades püsti. Ta vaatas nii meeletu pilguga mister Godfrey'lt mu tädile ja 
tädilt jälle mister Godfrey'le, et mõtlesin juba tõsiselt, kas ta pole mitte hulluks läinud. 

«Ärge rääkige minuga! Ärge puutuge mind!» hüüdis ta meist kõigist tagasi põrgates (tõsijutt, 
nagu mõni tagaaetav loom!) ja toa nurka taganedes. «See on minu süü! Ma pean selle heaks 
tegema. Enda ma ohverdasin — mul oli õigus seda teha, kui ma tahtsin. Aga näha, kuidas 
hukkub süütu inimene, hoida saladust, mis tema ausa nime igaveseks määrib, — oh jumal, see 
on liiga õudne! Ma ei suuda seda taluda!» 

Mu tädi hakkas toolilt tõusma ja laskus siis järsku tagasi. Ta hüüdis mind nõrgal häälel ja 
osutas väikesele rohupudelikesele oma käsitöökarbis. 

«Kähku!» - sosistas ta. «Kuus tilka veega. Vaadake, et Rachel ei näeks.» 

Mõnes teises olukorras oleks see mulle imelik tundunud. Praegu aga ei olnud aega mõelda — 
tuli kiiresti rohtu anda. Kallis mister Godfrey aitas tahtmatult mu tegevust Racheli eest 
varjata, kõneldes talle toa teises otsas midagi rahustavat. 

«Mis sa nüüd! See on tõesti liialdus!» kuulsin teda ütlevat. «Minu ausat nime selline armetu 
mööduv laimu j utt küll ei kahjusta. Juba järgmisel nädalal on see kõigil meelest läinud. Ei 
maksa sellest enam kunagi rääkida.» Rachelit ei suutnud aga liigutada isegi selline suure- 
meelsus. Tema käitumine läks aina hullemaks. 

«Ma pean sellele lõpu tegema ja teengi,» ütles ta. «Mamma! Kuula, mida ma ütlen. Miss 
Clack! Kuulake, mida ma ütlen. Ma tean, kelle käsi Kuukivi võttis. Ma tean ... » Ta lausus 
seda erilise rõhuga ja lõi jalaga raevukalt vastu maad. «Matean, et Godfrey Able -white on 
süütu. Vii mind kohtuniku juurde, Godfrey! Vii mind kohtuniku juurde, ja ma vannun seda!» 
Tädi haaras mul käest kinni ja sosistas: «Seiske paar minutit meie vahel. Ärge laske Rachelil 
mind näha.» Kohkumusega märkasin tema näol sinakat varjundit. Ta nägi, et ma olin 
ehmunud. «Need tilgad teevad mu enesetunde paari minutiga korda,» ütles ta, sulges siis 
silmad ning jäi rohu mõjumist ootama. 

Samal ajal kuulsin, kuidas kallis mister Godfrey ikka veel leebelt oma nõbu manitses. 

«Sa ei tohi sellisesse asjasse avalikult sekkuda,» lausus ta. «Sinu maine, mu kõige kallim 
Rachel, on midagi liiga puhast ja liiga püha, et sellega võiks naljatada.» 

«Minu maine!» Rachel puhkes naerma. «Oh, Godfrey, mind süüdistatakse ju niisamuti nagu 
sindki. Inglismaa parim detektiiv väidab, et ma varastasin oma teemandi ise. Küsi talt, mida ta 
mõtleb, ja ta vastab sulle, et ma pantisin Kuukivi oma salajaste võlgade tasumiseks!» Ta jäi 
vait, jooksis üle toa ja langes põlvili ema jalge ette. «Oh mamma, mamma, mamma! Ma olen 
vist tõesti hull — eks ju? —, et ma isegi praegu tõtt ei tunnista!» Oma erutuses ei märganudki 
ta ema seisukorda — hetke pärast oli ta jälle püsti ja uuesti mister Godfrey juures. «Ma ei lase 
seda sündida, et sind või ühtegi süütut inimest minu vaikimise tõttu süüdistatakse ja 
häbistatakse. Kui sa mind kohtuniku juurde ei vii, siis koosta dokument, kus sa oma süütust 
kinnitad, ja ma kirjutan sellele alla. Tee, nagu ma sulle ütlen, 

Godfrey, või ma kirjutan sellest ajalehtedele; lähen välja ja karjun seda tänavatel!» 

Me ei hakka ütlema, et nii kõnelesid süümepiinad, — me ütleme, et nii kõneles hüsteeria. 
Järeleandlik mister Godfrey katsus teda rahustada, võttes paberilehe ja kinnitades oma süütust 
kirjalikult. Rachel kirjutas sellele palavikulise kärsitusega alla. «Näita seda igal pool — ära 
minu peale mõtle,» ütles ta paberilehte mister Godfrey'le ulatades. «Ma kardan, Godfrey, et 
ma ei ole senini sinu vastu oma mõtetes päris õiglane olnud. Sa oled vähem isekas — sa oled 
parem inimene, kui ma arvasin. Kui saad, siis tule mõnikord meile, ja ma püüan parandada 
ülekohut, mida ma sulle olen teinud-.» 


Ta ulatas mister Godfrey'le käe. Oh seda meie langenud loomust! Oh seda mister Godfrey't 
küll! Ta mitte ainult ei unustanud end sedavõrd, et suudles Racheli kätt, vaid vastas talle ka 
nii hellalt, et praegusel juhul võrdus see juba peaaegu leplikkusega patu suhtes. «Ma tulen, mu 
kõige kallim,» ütles ta, «tingimusel, et me sellel vastikul teemal enam ei räägi.» Kunagi 
varem ei olnud meie kristlik kangelane minu nähes või kuuldes nii ebasoodsas valguses 
esinenud. 

Enne kui keegi jõudis sõnagi lausuda, ehmatas meid kõiki mürisev koputus välisuksele. 
Vaatasin aknast välja ning nägin maja ees ootamas Maailma, Liha ja Saatanat — nii nagu neid 
kehastasid hobustega tõld, puuderdatud teener ja kolm kõige julgemalt rõivastatud 
naisterahvast, keda ma kunagi oma elus olen näinud. 

Rachel võpatas ja võttis end kokku. Ta läks üle toa ema juurde. 

«Nad tulid mind lillenäitusele viima,» lausus ta. «Üks sõna, mamma, enne kui ma lähen. Ega 
ma sind ei kurvastanud?» 

(Kas nii suurt hingelist tuimust, mis pärast kõike toimunut lubab veel sellist küsimust esitada, 
tuleks haletseda või hukka mõista? Mulle meeldib halastuse poole kalduda. Haletsegem seda.) 
Tilgad olid mõju avaldanud. Mu vaese tädi näovärv oli jälle endine. «Ei, ei, mu armas,» 
vastas ta. «Mine meie sõpradega kaasa ja lõbutse.» 

Ta tütar kummardus ja suudles teda. Olin akna alt ära tulnud ja seisin parajasti ukse juures, 
kui Rachel väljumisel sinnapoole astus. Temaga oli toimunud uus muutus: ta oli pisarails. 
Vaatasin huviga selle kalgi südame hetkelist pehmenemist. Mul tekkis tahtmine lausuda talle 
mõned tõsised sõnad. Kuid paraku nähti mu südamest tulevas kaastundes ainult solvangut. 
«Mis mõttega te mind haletsete?» sosistas ta minust möödudes kibedalt. «Kas te ei näe, kui 
õnnelik ma olen? Ma lähen lillenäitusele, Clack, ja mul on peas Londoni kõige nägusam 
kübar.» Ta lõpetas selle õõnsa pilke õhusuudlusega minu suunas — ning läinud ta oligi. 

Oh et ma suudaksin sõnades väljendada kogu kaastunnet, mida ma selle õnnetu ning eksiteele 
sattunud tütarlapse vastu tundsin! Kuid sõnadega on mul peaaegu niisama kitsas käes kui 
rahaga. Lubage mul öelda — mu süda tilkus tema pärast verd. 

Läksin tädi tooli juurde tagasi ja märkasin, et kallis mister Godfrey käis vaikselt midagi 
otsides tuba mööda ringi. Enne kui ma talle oma abi pakkuda jõudsin, oli ta leidnud, mida 
otsis. Ta tuli tädi 

ja minu juurde, ühes käes tema süütuse kinnitus, teises toos tikke. 

«Kallis tädi, üks väike salanõu!» lausus ta. «Kallis miss Clack, vaga pettus, mille isegi teie 
kõrged kõlblad tõekspidamised andeks annavad! Kas te jätaksite Rachelile selle teadmise, et 
ma võtan vastu tema suuremeelse eneseohverduse, millega ta sellele paberile alla kirjutas? Ja 
kas te oleksite lahkesti tunnistajaks, et ma hävitan selle paberi enne majast lahkumist teie 
juuresolekul?» Ta tõmbas tikust tifld, pani paberi põlema ning asetas selle laual ühele 
taldrikule. «Need tühised ebameeldivused, mis mulle osaks saada võivad, pole midagi 
võrreldes sellega, kui tähtis on hoida Racheli puhas nimi eemal maailma rüvetavast 
puudutusest. No nii! Oleme selle nüüd väikeseks ohutuks tuhahunnikuks muutnud ja meie 
kallis kergesti erutuv Rachel ei saa kunagi teada, mida me tegime! Kuidas te end nüüd 
tunnete? Kuidas te end tunnete, mu armsad sõbrad? Minul viletsal on süda igatahes kerge 
nagu poisikesel!» 

Ta nägu lõi tema kaunist naeratusest särama, ta sirutas ühe käe tädile ja teise mulle. Olin tema 
üllast käitumisest nii sügavalt liigutatud, et ei suutnud sõnagi lausuda. Ma sulgesin silmad. 
Tõstsin ta käe mingis hingelises eneseunustuses huulile. Ta noomis mind leebel pominal. Oh 
joovastust! Oh selle hetke puhast, ebamaist joovastust! Võtsin istet — teadsin vaevu, millele 
— ning olin uppunud omaenese ülevaisse tunnetesse. Kui ma jälle silmad avasin, siis oleksin 
nagu taevast maa peale laskunud. Toas ei olnud kedagi peale mu tädi. Mister Godfrey oli 
läinud. 


Tahaksin siinkohal lõpetada — tahaksin oma jutustuse lõpetada mister Godfrey ülla käitumise 
kirjeldusega. Kahjuks on veel muid, mitmeid muid asju, mida mister Blake'i tšeki karm 
rahaline surve mind kohustab teile jutustama. Piinlikud paljastused, mille tunnistajaks ma 
selle teisipäevase külaskäigu ajal Montagu skvääri majas sain, ei olnud veel lõppenud. 
Leides end leedi Verinderiga kahekesi, hakkasin loomulikult tema tervisest kõnelema, 
puudutades peenetundeliselt tema murelikku püüet oma haigust ja selle ravimit tütre eest 
varjata. Tädi vastus pani mind tõsiselt imestama. 

«Drusilla,» kostis ta (kui ma ei ole veel maininud, et mu ristinimi on Drusilla, siis lubage mul 
seda nüüd teha), «te puudutate — ma mõistan, et teadmatusest — üht väga kurba teemat.» 
Tõusin otsekohe. Minule kui delikaatsele inimesele jäi vaid üks võimalus — vabandada ja 
lahkuda. Leedi Verinder peatas mind ning nõudis tungivalt, et ma uuesti istuksin. 

«Te sattusite juhuslikult ühe saladuse peale,» lausus ta, «mida ma olen usaldanud ainult oma 
õele missis Ablewhite'ile ja oma advokaadile mister Bruffile ning mitte kellelegi teisele. Ma 
võin nende diskreetsusele kindel olla ja usun, et kui ma olen teile olukorda selgitanud, siis 
võin ka teie vaikimise peale loota. Kas teil on ees mingeid kiireid asjatoimetusi, Drusilla, või 
olete täna pärastlõunal ise oma aja peremees?» 

On ütlematagi selge, et mu aeg oli täielikult tädi käsutuses. «Viibige siis veel tunnike minu 
seltsis,» lausus ta. «Mul on teile 

midagi öelda, mis teid arvatavasti kurvastab. Ja pärastpoole tahaksin teilt üht teenet paluda, 
kui teil midagi selle vastu ei ole.» 

Jälle on ütlematagi selge, et ma ei mõelnudki ära öelda, vaid põlesin innukast soovist teda 
aidata. 

«Te võite siin oodata,» jätkas ta, «kuni mister Bruff kell viis tuleb. Ja siis te võite tunnistajaks 
olla, Drusilla, kui ma oma testamendile alla kirjutan.» 

Tema testament! Mõtlesin tilkadele, mida olin näinud ta käsitöö-karbis. Mõtlesin sinakale 
varjundile, mida olin märganud tema näol. Valgus, mis ei olnud pärit sellest maailmast, — 
valgus, mis kumas prohvetlikult alles kaevamata hauast — laskis mul selgelt näha. Mu tädi 
saladus ei olnud minule enam saladus. 


3. PEATÜKK 


Austus vaese leedi Verinderi vastu ei lubanud mul isegi mõista anda, et ma olen kurba tõde 
aimanud juba enne, kui ta oma suu avas. Ootasin vaikides, millal ta rääkima hakkab. Olin 
südamepõhjas juba otsustanud esimesel sobival võimalusel mõned toetavad sõnad lausuda 
ning tundsin endas valmidust täita igasugust kohust, mis mind kutsuda võis, ükskõik kui valus 
see mulle ka poleks olnud. 

«Ma olen juba mõnda aega raskesti haige, Drusilla,» alustas mu tädi. «Ja imelik öelda, ma ise 
ei teadnudki seda.» 

Mõtlesin tuhandetele ja tuhandetele hukkuvatele inimolenditele, kes kõik olid praegusel 
hetkel vaimliselt haiged, ilma et nad seda ise oleksid teadnud. Ja ma kartsin väga, et mu vaene 
tädi võis olla üks nende seast. «Jah, kallis,» laususin kurvalt. «Jah.» 

«Nagu te juba teate, tõin ma Racheli Londonisse selleks, et arstidelt nõu küsida,» jätkas ta. 
«Pidasin õigeks kahe arsti poole pöörduda.» 

Kaks arsti! Ja ohtaevake, (Racheli seisukorras) mitte ühtegi vaimulikku! «Jah, kallis?» 
kordasin ma. «Jah?» 

«Üks neist kahest arstist,» jätkas mu tädi, «oli mulle võõras. Teine oli mu abikaasa vana 
sõber, kes tema tõttu suhtus ka minusse alati siira osavõtuga. Kui Rachelile olid ravimid 
määratud, avaldas ta soovi minuga teises toas omavahel kõnelda. Ootasin muidugi, et ta 


annab mulle mu tütre tervise eest hoolitsemiseks muigeid erilisi juhtnööre. Minu 
üllatuseks võttis ta mul tõsiselt käest; kinni ja lausus: «Ma vaatan teid, leedi Verinder, kui 
sõber ja kui arst. Kardan, et te ise vajate palju tungivamalt arstiabi kui teie tütar.» Ta esitas 
mulle mõned küsimused, millesse ma alguses suhtusin küllalt muretult — kuni märkasin, et 
mu vastused teda kurvastavad. Lõpuks leppisime kokku, et järgmisel päeval, kui Rachelit 
kodus ei ole, tuleb ta koos ühe arstist sõbraga mind vaatama. Selle visiidi tulemus — mis 
mulle väga ettevaatlikult ja hellalt teatavaks tehti — veenis mõlemat arsti, et kaotatud on 
palju väärtuslikku aega, mida ei saa enam kuidagi tasa teha, ning et minu haigus on juba 
arenenud väljapoole nende kunsti võimust. Olen kauem kui kaks aastat põdenud üht 

südamehaiguse varjatud vormi, mis on vähenaavai, lillid uuiuvu. 

ilminguteta, mu tervist saatuslikult õõnestanud. Võin elada veel mõned kuud — või surra 
enne, kui tänane päev õhtusse jõuab; midagi kindlamat arstid öelda ei oska ega söanda. Oleks 
edevus väita, mu kallis, et ma pärast oma tegeliku seisukorra teadasaamist pole mõningaid 
väga õnnetuid hetki üle elanud. Kuid nüüd olen oma saatusele juba alistunud ja püüan oma 
maised asjad võimalikult hästi korda seatla. Kõige suuremaks mureks on mulle see, kuidas 
tõde Racheli eest varjata. Kui ta sellest teada saaks, siis arvaks ta otsekohe, et mu tervise 
halvenemise põhjuseks on teemandiga seotud mured, ning teeks, vaene laps, endale kibedaid 
etteheiteid selle pärast, mis kuidagiviisi tema süü ei ole. Mõlemad arstid on ühel nõul, et mu 
tõbi sai alguse juba kaks, kui mitte isegi kolm aastat tagasi. Olen kindel, et te hoiate mu 
saladust, Drusilla, sest päris kindlasti näen ma teie näol siirast kurbust ja kaastunnet.» 
Kurbust ja kaastunnet! Oh, mis paganlikke tundeid küll oodatakse ühelt kristlikult inglannalt, 
kellele usk on kindel tugi! 

Mu vaesel tädil ei võinud pähegi tulla, millise vaga tänutunde värin mind läbis, kui ta oma 
kurva looga lõpule jõudma hakkas. Millised võimalused kasu tuua minu ees avanesid! Minu 
armastatud sugulane ja hukkuv ligimene oli selle suure muutuse eelõhtul täielikult ette 
valmistamata, ning jumalik juhtimine ise sundis teda oma olukorda just minule 
avaldama! Kuidas suudaksin ma kirjeldada seda rõõmu, millega meenutasin, et väärtuslikke 
vaimulikke sõpru, kelle abile ma võisin kindel olla, ei olnud mitte üks või kaks, vaid kümneid 
ja kümneid! Võtsin tädi oma käte vahele — minu ülevoolav õrnus ei rahuldunud nüüd enam 
millegi vähema kui embusega. «Oh,» hüüatasin ma kirglikult, «millist kirjeldamatut 
osavõtlikkust te minus äratate! Oh, kui palju head ma kavatsen teile veel teha, mu armas, enne 
kui me lahkume.» Valmistasin teda paari tõsise manitsusega ette ning andsin siis valida kolme 
oma kalli sõbra vahel, kes kõik hommikust õhtuni siin ümbruskonnas usinasti halastustööga 
tegelesid, kõik võrdselt väsimatud oma manitsustes, kõik kogu hingest valmis minu ainsa 
sõna peale oma vaimuandeid käiku laskma. Paraku ei olnud vastukaja kaugeltki julgustav! 
Vaene leedi Verinder paistis olevat hämmeldunud ning kohkunud ja vastas kõigele, mis ma 
ainult öelda oskasin, puhtal kujul ilmaliku vastuväitega, et ta ei ole võõrastega kohtumiseks 
piisavalt tugev. Andsin järele — muidugi üksnes selleks korraks. Minu rikkalikud 
kogemused (Lugeja ning Lohutaja kogemused tervelt neljateistkümne armastatud vaimuliku 
sõbra juhatusel) aitasid mul mõista, et tegu oli sellise juhtumiga, kus ettevalmistamine pidi 
toimuma raamatute abil. Mul oli väike raamatukogu, täis käesolevaks olukorraks täpselt 
sobivaid teoseid, mille eesmärgiks oli äratada, veenda, ette valmistada, valgustada ja kinnitada 
mu tädi. «Eks ole, te ju hakkate lugema, kallis?» küsisin ma oma kõige võitvamal toonil. «Te 
ju hakkate lugema, kui ma teile omaenda väärtuslikud raamatud toon? Kõikides õigetes 
kohtades on lehenurgad kahekorra keeratud, tädi. Ja pliiatsiga on märgitud kohad, kus tuleb 
peatuda ja endalt küsida: «Kas see ka minu kohta käib?»» Isegi see 

lihtne palve paistis mu tädi ehmatavat — nii jäägitult paganlik on selle ilma mõju. Ta vastas: 
«Ma teen, mida suudan, Drusilla, et teile meele järele olla,» endal silmis üllatunud pilk, mida 
oli ühtaegu õpetlik ja kohutav näha. Ei tohtinud hetkegi kaotada. Kell kamina-simsil näitas 
mulle, et mul oli parasjagu aega koju kiirustada ja end varustada valitud lugemiste esimese 
seeriaga (ütleme, ainult tosina raamatu ringis), ning siis võisin veel õigeaegselt advokaadiga 
kohtuda ja leedi Verinderi testamendi allakirjutamise juures tunnistajaks olla. Tõotanud kella 
viieks tagasi jõuda, lahkusin majast ja tõttasin oma halastustööd tegema. 

Kui mängus on ainult minu enda huvid, siis rahuldun ma alandlikult sellega, et sõidan 
omnibussiga ühest kohast teise. Lubage mul anda ettekujutus oma andumusest tädi huvidele ja 
teatada, et seekord lubasin endale sellist priiskamist nagu sõit voorimehega. 

Ma sõitsin koju, valisin välja ning varustasin märkidega oma lugemiste esimese seeria ja 
lasksin end siis tagasi Montagu skväärile sõidutada, reisikotis kümmekond teost, milletaolist, 
usun kindlalt, ei leidu ühegi teise Euroopa maa kirjanduses. Maksin voorimehele täpse 
sõiduraha. Ta võttis selle vastu vandesõnaga, mispeale ma ulatasin talle sedamaid ühe 
traktaadi. Vaevalt et see kõlvatu kelm ka siis palju rohkem oleks kohkunud, kui ma talle 
püstoli vastu pead oleksin surunud. Ta kargas pukis püsti ja kihutas pühadustteotavate hüüete 
saatel minema. Üsna ilmaasjata, võin ma suure rõõmuga öelda! Temast hoolimata külvasin 
ma siiski head seemet, visates teise traktaadi tõlla aknast sisse. 


Lakei avas mulle ukse — jah, minu suureks kergenduseks ei olnud see tanupaeltega isik, vaid 
lakei — ja teatas, et oli tulnud arst, kes viibis ikka veel leedi Verinderi juures. Advokaat 
mister Bruff oli äsja saabunud ning ootas raamatukogus. Ka mind juhatati sinna. 
Mister Bruff paistis mind nähes üllatunud olevat. Ta on perekonna nõuandeadvokaat ja me 
olime leedi Verinderi katuse all rohkem kui korra kohtunud. Pean kurbusega ütlema, et see 
mees on anaks saanud ja halliks läinud ilmalike asjade teenimisel. Oma töötundidel oli ta 
Seaduse ja Mammona äravalitud prohvet, vabal ajal aga oli ta ühtviisi võimeline romaani 
lugema ja traktaati puruks rebima. 

«Kas te kavatsete siia pikemalt peatuma jääda, miss Clack?» küsis ta mu reisikotile pilku 
heites. 

Paljastada mu väärtusliku koti sisu sellisele isikule oleks tähendanud lihtsalt pühadustteotava 
sõnadevoolu vallandamist. Laskusin tema tasemele ja teatasin, mis asja mul siia majja oli. 
«Tädi teatas mulle, et ta kavatseb oma testamendile alla kirjutada,» vastasin ma. «Ta oli nii 
hea ja palus mul üheks tunnistajaks olla.» 

«Ah või nii? Nojah, miss Clack, teie kõlbate tõepoolest. Te olete vanem kui kakskümmend 
üks aastat ja teil ei ole seoses leedi Verin-deri testamendiga vähimatki rahalist huvi.» 

Mitte vähimatki rahalist huvi seoses leedi Verinderi testamendiga. Oh, millist tänulikkust ma 
seda kuuldes tundsin! Kui mu tädi, kellele kuulusid tuhanded, oleks meeles pidanud vaest 
mind, kelle jaoks isegi viis naela oli suur summa, — kui mu nimi oleks testamendis esinenud 
seoses väikese lohutava pärandusosaga, siis oleksid mu vaenlased veel võinud kahelda 
põhjuses, mis mind oli sundinud oma raamatukogu valitumaid aardeid siia tassima ning oma 
kasinaid varusid priiskavalt voorimehe peale raiskama. Nüüd ei saanud ka kõige julmem 
pilkaja enam kahelda. Niimoodi oli palju parem! Oh, kindlasti, kindlasti palju parem! 
Nendest lohutavatest mõtisklustest äratas mind mister Bruffi hääl. Ilmselt mõjus mu 
sügavamõtteline vaikimine sellele ilmalapsele rõhuvalt ning nii-öelda sundis teda vastu ta 
oma tahtmist minuga kõnelema. 

«Noh, miss Clack, mis siis ka heategevates ringkondades uudist on? Kuidas tunneb end teie 
sõber mister Godfrey Ablewhite pärast seda, kui need kelmid teda Northumberlandi tänavas 
väntsutasid? Jumala eest, kenakest lugu pajatatakse minu klubis sellest heategevast 
härrasmehest!» 


Ma ei olnud välja teinud toonist, millega see inimene märkis, et ma olen üle kahekümne ühe 
ja et mul ei ole tädi testamendi vastu rahalist huvi. Kuid toon, millega ta kallile mister 
Godfrey'le vihjas, oli rohkem, kui ma suutsin taluda. Pärast seda, mis selsamal päeval minu 
juuresolekul oli toimunud, tundsin end kohustatud olevat kinnitama oma imetlusväärse sõbra 
süütust iga kord, kui selles kaheldi, — tunnistan ka, et mister Bruffi puhul pidasin oma 
kohuseks ühendada selle õiglase ettevõtmisega veel ka üks kibe nuhtlus. 

«Ma elan maailmast kõrvaletõmbunult,» ütlesin ma, «ja minul, söör, ei ole mõnda klubisse 
kuulumise eelist. Kuid juhtumisi tean ma seda lugu, millele te vihjate, ning võin ka öelda, et 
sellest alatumat valet ei ole ealeski kuuldud.» 

«Jajah, miss Clack, te usute oma sõbrasse. See on üsna loomulik. Mister Godfrey Ablewhite'il 
ei ole aga tervet maailma sugugi nii lihtne veenda kui mingit heategevate daamide komiteed. 
Faktid kõnelevad selgesti tema vastu. Ta viibis majas, kui teemant kaduma läks. Ja sellest 
majast sõitis just tema esimesena Londonisse. Need on näotud asjaolud, madam, kui neid 
hilisemate sündmuste valguses vaadata.» 

Tean, et oleksin pidanud ta peatama, enne kui ta veelgi kaugemale läheb. Oleksin pidanud 
talle ütlema, et ta lihtsalt ei tea mister Godfrey süütuse kinnitusest selle ainsa isiku poolt, kelle 
sõnades ei saanud kahelda, sest need rajanesid kindlal teadmisel. Paraku tundsin liiga suurt 
kiusatust advokaat osavalt täieliku lüüasaamiseni viia. Küsisin, mida ta «hilisemate 
sündmuste» all mõtleb, ja tegin seda ääretult süütu ilmega. 

«Hilisemate sündmuste all, miss Clack, mõtlen ma sündmusi, millesse on segatud indialased,» 
jätkas mister Bruff, muutudes vaese minu suhtes seda üleolevamaks, mida kauem ta kõneles. 
«Mida teevad indialased, niipea kui nad Frizinghalli vanglast on vabastatud? 

185 

Nad lähevad otse Londonisse ning võtavad mister Lukeri sihikule. Mis edasi? Mister Luker 
hakkab muretsema ühe tema majas leiduva «kallihinnalise väärtasja» ohutuse pärast. Ta 
paigutab selle salaja (üldsõnalise kirjelduse all) oma pankuri seifi. Väga tark temast, kuid 
indialased ei ole sugugi rumalamad. Nad kahtlustavad, et «kallihinnaline väärtasi» viiakse 
ühest kohast teise, ning leiavad oma kahtluste kontrollimiseks erakordselt julge ning täiusliku 
mooduse. Kelle nad süs kinni võtavad ja läbi otsivad? Mitte ainult mister Lukeri — see oleks 
küllalt arusaadav —, vaid ka mister Godfrey Ablewhite'i. Miks? Mister Ablewhite'i seletus on 
selline, et indialased nägid teda juhuslikult mister Lukeriga vestlemas ning tegutsesid 
hiljem pimeda kahtlustuse mõjul. Mõttetus! Mister Lukeriga kõneles tol hommikul veel pool 
tosinat inimest. Miks siis neid koduni ei jälitatud ega lõksu meelitatud? Ei, ei! Selge on 
see, et mister Ablewhtte'il oli samuti nagu mister Lukeril «väärtasjaga» mingi isiklik seos; 
india-lased ei olnud aga sugugi kindlad, kumma käes see oli, ja neil ei jäänud midagi muud 
üle kui nad mõlemad läbi otsida. Seda ütleb avalik arvamus, miss Clack. Ja käesoleval juhul 
ei ole avalikku arvamust sugugi kerge ümber lükata.» 

Need viimased sõnad lausus ta nii targa näoga ja sellise võrratu ilmaliku enesekindlusega, et 
ma ei suutnud kuidagi vastu panna kiusatusele (pean seda oma häbiks tunnistama) teda veel 
pisut kaugemale meelitada ja alles siis kogu tõega rabada. 

«Ma ei tihka nii targale advokaadile kui teie vastu vaielda,» ütlesin ma. «Kuid kas see on ikka 
mister Ablewhite'i suhtes päris õiglane, kui jätame seda juhtumit uurinud kuulsa Londoni 
politseiniku arvamuse täiesti tähele panemata? Seersant Cuffi meelest ei langenud kellelegi 
peale miss Verinderi kahtluse varjugi.» 

«Kas te tahate mulle öelda, miss Clack, et te olete seersandiga 

nõus?» 

«Mina ei mõista kellegi üle kohut, söör, ja ei avalda mingit arvamust. » 

«Ja mina teen mõlemat pattu, madam. Minu kohtuotsus on see, et seersandil ei ole sugugi 
õigus, ja ma avaldan arvamust, et kui ta oleks tundnud Rachelit niisama hästi kui mina, siis 
oleks ta kahtlustanud ükskõik keda majas, ainult mitte teda. Tunnistan, et Rachelil on omad 


vead: ta on kinnine ja isemeelne, ettenägematu ja tormakas ning teistest temaealistest 
tütarlastest hoopis erinev. Kuid ta on läbinisti aus ja isegi ülemäära õilis ning suuremeelne. 
Kui ka maailma selgeimad tõendid ühte tunnistaksid ja ainult Racheli ausõna vastupidist 
kinnitaks, siis, olgugi et ma olen advokaat, usuksin ma pigem tema sõna kui tõendeid! See on 
rängalt öeldud, miss Clack, aga just nii ma mõtlen.» 

«Kas te ei oleks nõus oma mõtet mõne näite varal selgitama, mister Bruff, nii et ma võiksin 
kindel olla, et teist ikka õigesti aru sain? Kui te äkki leiaksite, et miss Verinder tunneb üsna 
seletamatut huvi selle vastu, mis mister Ablewhite'i ja mister Lukeriga juhtus? Oletame, et ta 
esitaks selle kohutava laimu kohta väga kummalisi 

küsimusi ning ilmutaks täiesti talitsematut erutust, saaaes icaua, mida kurjad-keeled 
räägivad?» 

«Oletage kõike, mida soovite', miss Clack, see ei kõiguta karvavõrdki minu usku Rachel 
Verinderisse.» 

«Kas ta on siis nii absoluutselt usaldatav?» 

«Just nii absoluutselt usaldatav.» 

«Siis lubage endale teatada, mister Bruff, et mister Godfrey Alblewhite viibis vähem kui kaks 
tundi tagasi selles majas ning et miss Verinder ise kinnitas tema täielikku süütust Kuukivi 
kadumises, ja seda kõige kõvemate sõnadega, mida ma kunagi oma elus ühe noore daami 
suust olen kuulnud.» 

Nautisin võidurõõmu — kardan, et patust võidurõõmu —, nähes, kui hämmeldunud ja löödud 
oli mister Bruff neist minu vähestest lihtsatest sõnadest. Ta hüppas püsti ning jäi mind 
vaikides pärani silmi vahtima. Istusin häirimatult oma kohal ja kirjeldasin talle kogu stseeni 
täpselt nii, nagu see oli toimunud. «Ja mida te nüüd mister Ablewhite'i kohta ütlete?» küsisin 
erakordse malbusega, niipea kui olin lõpetanud. 

«Kui Rachel on tema süütust tunnistanud, miss Clack, siis ütlen kõhklemata, et usun seda 
niisama kindlalt nagu teie. Mind — samuti kui avalikku arvamust — viisid välised asjaolud 
eksiteele, ning ma püüan seda oma võimete kohaselt heaks teha, vaieldes teie sõpra ründavale 
laimule avalikult vastu kõikjal, kus mul sellega tegemist tuleb. Vahepeal aga lubage, et ma 
teid õnnitlen sellise meisterlikkuse puhul: te'saatsite oma patareide kogupaugu minu pihta just 
sel hetkel, kus ma seda kõige vähem ootasin. Kui te mehena oleksite sündinud, madam, siis 
oleksite minu ametis suuri asju korda saatnud.» 

Nende sõnadega pöördus ta kõrvale ja hakkas ärritatult tuba mööda edasi-tagasi sammuma. 
Oli täiesti selge, et see uus valgus, milles ma talle kogu lugu olin näidanud, teda suuresti 
üllatas ja häiris. Sedamööda kuidas ta üha enam oma mõtteisse süvenes, pillas ta üksikuid 
sõnu, mille põhjal ma mõistsin, millisel jälestusväärsel seisukohal ta senini kadunud Kuukivi 
saladuse suhtes oli olnud. Ta oli häbi tundmata kallist mister Godfrey't nurjatus varguses 
kahtlustanud ning Racheli käitumist seletanud suuremeelse otsusega kuritegu varjata. Miss 
Verinderi enda sõnad — nagu te teate, oli see mister Bruffi hinnangu kohaselt kahtlemata 
usaldusväärne allikas — näitasid nüüd, et asjaolude selline seletus oli täiesti väär. Ma olin 
selle kõrge õigusalase autoriteedi niivõrd nõutuks muutnud, et ta ei olnud isegi võimeline seda 
varjama. «No on alles lugu!» kuulsin teda ütlevat, kui ta akna juures peatus ja sõrmedega 
vastu klaasi trummeldas. «See trotsib kõiki seletusi, siin ei ole enam võimalik oletusigi teha.» 
Nendes sõnades ei olnud midagi, mis minupoolse vastuse üldse vajalikuks oleks teinud — ja 
ometi ma vastasin neile! Tundub uskumatu, et ma ei suutnud mister Bruffi isegi nüüd veel 
rahule jätta. Võiks arvata, et ilmalik kiusakus läks üle igasuguste piiride, kui ma avastasin 
tema äsjastes sõnades uue võimaluse end talle isiklikult vastumeelseks muuta. Kuid oh, mu 
sõbrad! Ilmalik kiusakus ei tunne 

piire, ja kui meie langenud loomus meie üle võimust võtab, siis on kõik usutav! 

«Andke andeks, et ma teie mõtisklusi segan,» ütlesin ma pahaaimamatule mister Bruffile. 
«Kuid on siiski olemas üks oletus, mis ei ole meile veel pähe tulnud.» 

«Võib-olla, miss Clack. Tunnistan, et ma eitea, mis oletus see on.» 

«Enne kui mul oli õnn teid mister Ablewhite'i süütuses veenda, söör, mainisite ühe kahtlase 
asjaoluna seda, et ta viibis teemandi kaotsimineku ajal samas majas. Lubage endale meelde 
tuletada, et 1 ka mister Franklin Blake oli teemandi kadumise ajal seal.» 

See vana ilmalaps tuli akna juurest ära, seadis end otse minu 

vastu istuma ja silmitses mind rahulikult, kalk ning õel naeratus 

näol. 

«Te ei ole siiski nii hea advokaat, miss Clack, kui ma oletasin,» märkis ta mõtlikult. «Te ei 
oska õigel ajal järele jätta.» 

«Kardan, et ma ei saa teist päriselt aru, mister Bruff,» laususin tagasihoidlikult 

«Ei lähe läbi, miss Clack, — teist korda ei lähe tõesti enam läbi. Nagu te hästi teate, on 
Franklin Blake minu eriline lemmik. Kuid sellel pole tähtsust. Ma võtan praegu teie 
seisukoha omaks, enne kui te jõuate mind rünnata. Teil on täiesti õigus, madam. Kahtlustasin 
mister Ablewhite'i põhjustel, mis abstraktselt võttes annavad alust ka mister Blake'i 
kahtlustamiseks. Väga hea — kahtlustagem siis neid mõlemaid. Ütleme, et Kuukivi 
varastamine on tema iseloomuga täiesti kooskõlas. Ainus küsimus on, kas see oli ka tema 
huvides.» 

«Mister Franklin Blake'i võlad,» märkisin ma, «on perekonnas kurikuulsad.» 

«Ja mister Godfrey Ablewhite'i võlad pole veel niikaugele arenenud. Üsna õige. Kuid teie 
teoorial, miss Clack, on juhtumisi kaks nõrka kohta. Ma ajan Franklin Blake'i rahaasju, ja 
lubage endale teatada, et enamik tema võlausaldajaid (teades, et ta isa on rikas) on oma 
võlgadelt intresse saades ning raha oodates üsna rahul. See on esimene nõrk koht — juba isegi 
küllalt hull. Kohe näete, et teine on veelgi hullem. Kuulsin leedi Verinderilt endalt, et enne 
kui see põrgulik India teemant majast kaotsi läks, oli tema tütar valmis Franklin Blake'iga 
abielluma. Edvistades nagu noor tütarlaps ikka, oli ta teda ligi meelitanud ja siis jälle eemale 
tõuganud. Kuid emale oli ta pihtinud, et armastab nõbu Franklinit, ja ema oli selle saladuse 
nõbu Franklinile usaldanud. Nii et temal, miss Clack, olid ootamisega leppivad võlausaldajad 
ja kindel väljavaade rikka pärijannaga abielluda. Olge nii lahke ja pidage teda lurjuseks, kui 
tahate, aga öelge mulle, palun väga, milleks ta oleks pidanud Kuukivi varastama?» 
«Inimsüda on äraarvamatu,» tähendasin ma leebelt. «Kes suudaks 

selle põhjani tungida?» 

«Teiste sõnadega, madam, — kuigi tal ei olnud Kuukivi võtmiseks vähimatki põhjust, võis ta 
selle oma loomupärase pahelisuse tõttu ikkagi võtta. Väga hea. Ütleme, et ta seda tegi. Aga 
miks, kuradi päralt.,..» 

«Palun vabandust, mister Bruff. Kui ma kuulen sellisel kombel kuradile viidatavat, siis pean 
ma toast lahkuma.» 

«Mina palun teilt vabandust, miss Clack, — tulevikus valin oma sõnu hoolikamalt. Ma tahtsin 
ainult küsida sellist asja. Miks — isegi kui oletada, et ta selle teemandi võttis — pidi Franklin 
Blake püüdma seda üles otsida ja tegema endast niiviisi kõige silmapaistvama isiku majas? Te 
võite ju öelda, et ta kavaldas ja püüdis kahtlust endalt kõrvale juhtida. Vastan, et tal ei olnud 
mingit vajadust seda teha — sest keegi ei kahtlustanud teda. Kõigepealt varastab ta oma 
loomupärase pahelisuse tõttu Kuukivi (ilma vähimagi põhjuseta) ning etendab siis juveeli 
otsimises osa, mille järele pole vähimatki vajadust ning mis viib ainult selleni, et ta solvab 
hingepõhjani noort daami, kes oleks temaga muidu abiellunud. Just sellist uskumatut oletust 
tuleb teil kinnitada, kui te Kuukivi kadumist mister Franklin Blake'iga seostada tahate. Ei, ei, 
miss Clack! Pärast meie tänast mõttevahetust näib, et see asi on täiesti ummikusse jooksnud. 


Racheli enda süütus (nagu tema ema ja mina teame) on väljaspool kahtlust. Mister 
Ablewhite'i süütus niisamuti — või Rachel ei oleks seda ealeski kinnitanud. Ja Franklin 
Blake'i süütus, nagu te äsja nägite, kinnitab end ise vaieldamatult. Ühelt poolt oleme kõigis 
neis asjades kindlad. Ja teiselt poolt oleme samavõrra kindlad, et keegi tõi Kuukivi 
Londonisse ning et praegusel hetkel hoiab mister Luker või tema pankur seda salaja oma 
valduses. Mis on säärase juhtumi puhul kasu minu või kellegi teise kogemustest? See teeb 
nõutuks mind, see teeb nõutuks teid, see teeb nõutuks igaüht.» 

Ei, mitte igaüht. Seersant Cuffi ei olnud see nõutuks teinud. Pidin seda just mainima — 
võimalikult leebelt ning juba ette protesteerides oletuse vastu, nagu tahaksin ma Rachelile 
halba varju heita —, kui teener sisse astus ja ütles, et arst on lahkunud ning tädi ootab meid. 
See lõpetas meie vaidluse. Mister Bruff korjas oma paberid kokku, ise meie pingelisest 
vestlusest pisut kurnatud olemisega. Mina võtsin oma kotitäie väärtuslikke väljaandeid ja 
tundsin, et oleksin suutnud veel tundide kaupa kõnelda. Läksime mõlemad vaikides leedi 
Verin-deri tuppa. 

Enne kui ma oma jutustusega teiste sündmuste juurde edasi lähen, lubage mul lisada, et kui 
ma nii täpselt kõike kirjeldasin, mis advokaadi ja minu vahel toimus, siis pidasin silmas teatud 
eesmärki. Mul kästi oma panuses Kuukivi vapustavale loole selgesti näidata kahtluse suundi 
ja nimetada isikuid, kellele kahtlus langes, tollal kui India teemant arvati Londonis olevat. 
Mulle tundus, et mister Bruffiga raamatukogus toimunud kõneluse kirjeldus vastab täpselt 
sellele eesmärgile — pealegi oli sellel ühtlasi minu jaoks see suur kõlbeline eelis, et mul tuli 
oma patune eneseväärikus ohvriks tuua. Olin kohustatud tunnistama, et mu langenud loomus 
sai minust võitu. Selle alandava tunnistuse läbi saan'ma omakorda võitu oma langenud 
loomusest. Kõlbeline tasakaal saab niiviisi taastatud; vaim-line õhkkond on jälle puhas. Kallid 
sõbrad, me võime jätkata. 

4. PEATÜKK 


Testamendile allakirjutamine oli palju lühem toiming, kui ma olin oodanud. Minu arvamist 
mööda tehti kõik lausa sündmatult kiirustades. Lakei Samuel kutsuti teiseks tunnistajaks — ja 
sulg pisteti otsekohe mu tädi kätte. Tundsin tugevat tungi lausuda mõned selleks pühalikuks 
puhuks sobilikud sõnad. Kuid mister Bruffi olek veenis mind, et vähemalt tema toasviibimise 
ajal oli kõige targem seda sise-sundi talitseda. Vähem kui kahe minutiga oli kõik möödas ja 
Samuel (ilma jäänud minu kasutoovast sõnavõtust) jälle alumisele korrusele läinud. 

Mister Bruff voltis testamendi kokku ja vaatas siis minu poole, küsides endalt nähtavasti, kas 
ma kavatsen ta tädiga omavahele jätta või ei. Mul oli täita oma halastusmissioon, ja kott 
väärtuslike väljaannetega seisis mu süles ootel. Advokaat oleks sama hästi võinud oodata, et 
Püha Pauluse katedraal tema pilgu peale paigast nihkub. Tal oli üks hea külg (kahtlemata tänu 
tema ilmalikule kasvatusele), mida ma ei kavatsegi eitada. Ta oli kiire taibuga. Paistis, et ma 
avaldasin talle umbes samasugust mõju, nagu olin avaldanud voorimehele. Ka tema laskis 
kuuldavale pühadustteotava väljendi ning lahkus tulise kiiruga, jättes mind lahinguvälja 
perenaiseks. 

Niipea kui olime omavahele jäänud, nõjatus mu tädi sohva seljatoele ja tegi siis pisut 
kohmetult juttu oma testamendist. 

«Loodan, et te ei tunne end kõrvalejäetuna, Drusilla,» ütles ta. «Kavatsen teile, mu kallis, teie 
väikese pärandiosa ise kätte anda.» 

See oli kuldne võimalus! Haarasin sellest otsekohe kinni. Teiste sõnadega, avasin sedamaid 
koti ja võtsin sealt kõige pealmise väljaande. See osutus üheks varajaseks trükiks — alles 
kahekümne viiendaks — kuulsast anonüümsest teosest (arvatakse, et selle autor on kallis miss 
Bellows) pealkirjaga «Madu kodus». Selle raamatu eesmärk — millega ilmalik lugeja ei ole 


võib-olla tuttav — on näidata, kuidas vanakuri meid igapäevase elu pealtnäha kõige 
süütumates toimingutes varitseb. Just naisterahvale lugemiseks kõige enam sobivad peatükid 
on «Saatan juukseharjas», «Saatan peegli taga», «Saatan teelaua all», «Saatan akna taga» ja 
paljud teised. 

«Kinkige oma tähelepanu, kallis tädi, sellele väärtuslikule raamatule — ja te olete mulle 
kinkinud kõik, mida ma palun.» Nende sõnadega ulatasin talle raamatu avatuna märgitud 
lõigu kohal, mis oli tervenisti üks leegitseva ilukõne palang. Selle teemaks oli Saatan 
sohvapatjade seas. 

Vaene leedi Verinder, kes pahaaimamatult oma sohva patjadele nõjatus, heitis raamatule ühe 
pilgu ja ulatas selle üha enam kohmetudes tagasi. 

«Ma kardan, Drusilla,» vastas ta, «et pean selle lugemisega ootama, kuni olen pisut tervem. 
Arst...» 

Niipea kui ta arsti mainis, teadsin kohe, mis on tulemas. Minu varasemas 
hingepäästmistegevuses olid paganlikkuse poolest kurikuulsa arstiameti esindajad ikka ja jälle 
minu ja mu halastusmissiooni vahele astunud — sel viletsal ettekäändel, et patsient vajavat 
rahu 

ning et kõigest kõige ohtlikumalt ja häirivamalt mõjuvat miss Clack oma raamatutega. Täpselt 
seesama pimedusega löödud materialism (tegutsedes reetlikult mu seljataga) püüdis mult 
nüüd röövida õigust sellele ainsale varandusele, mida ma oma vaesuses võisin nõuda, — 
õigust mu hukkuva tädi hingeaardele. 

«Arst ütles mulle,» jätkas mu vaene eksiteele viidud sugulane, «et täna ei ole mul tervis kuigi 
hea. Ta keelas mul võõraid vastu võtta ja soovitas lugeda, kui ma üldse loen, ainult kõige 
kergemaid ja lõbusamaid raamatuid. «Ärge tehke midagi, leedi Verinder, mis väsitaks teie 
pead või kiirendaks pulssi,» — need olid tema viimased sõnad, Drusilla, kui ta täna minu 
juurest lahkus.» 

Selle peale ei jäänud mul muud üle kui veel kord järele anda — muidugi üksnes selleks 
hetkeks, nii nagu ennegi. Igasugune avalik kinnitus, et minu abi on tohtrite omast lõpmatult 
tähtsam, oleks ainult pannud arsti oma patsiendi inimlikku nõrkust ära kasutama ja ähvardama 
ravi pooleli jätta. Õnneks saab head seemet külvata rohkem kui ühel viisil, ja üksnes vähesed 
tunnevad neid võimalusi paremini kui mina. 

«Võib-olla hakkab teil tunni või paari pärast parem, kallis,» laususin ma. «Või ehk ärkate 
homme hommikul tundega, et teil midagi puudub, ja siis võib isegi see tagasihoidlik köide 
teile seda anda. Tädi, te ju lubate mul selle raamatu siia jätta? Selle vastu ei saa arstil küll 
midagi olla!» 

Libistasin raamatu poolenisti sohvapatjade alla, tema taskuräti ja nuusksoolapudelikese 
lähedale. Iga kord, kui ta käsi ühte neist kobab, puudutab ta raamatut, ja varem või hiljem 
(kes teab!) võib see raamat omakorda tema hinge puudutada. Kui olin selle asja ära 
korraldanud, pidasin arukaks tagasi tõmbuda. «Lubage ennast nüüd puhkama jätta, kallis tädi; 
ma tulen homme jälle.» Seda öeldes vaatasin juhuslikult akna poole. Aknalaud oli täis 
pottides ja kastides lilli. Leedi Verinder armastas üliväga neid ajalikke aardeid ning tal oli 
kombeks aeg-ajalt tõusta, et neid vaadata ja nuusutada. Uus mõte sähvatas läbi mu pea. «Oo, 
kas ma tohin võtta ühe õie?» küsisin ma ning sain nõnda kahtlust äratamata akna juurde 
minna. Selle asemel et üht lille ära võtta, lisasin hoopis ühe juurde — nimelt järgmise 

kotist võetud raamatu näol, mille ma tädile üllatuseks pelargoonide ja rooside vahele 
jätsin. Seejärel tuli mul õnnelik mõte: «Miks mitte teha vaese kalli tädi heaks sedasama 
igas toas, kuhu ta siseneb?» Jätsin otsekohe hüvasti, ja läinud läbi halli, lipsasin 
raamatukogusse. Samuel, kes tuli ukse juurde, et mind välja lasta, oletas, et ma olin juba 
lahkunud, ning läks uuesti trepist alla. Raamatukogus laual märkasin kaht «lõbustavat 


raamatut», mida see jumalakartmatu arst oli soovitanud. Katsin need otsekohe kahe oma 
väärtusliku väljaandega kinni. Elutoas leidsin tädi lemmiku, kanaari-linnu, puuris laulmas. 
Tädi toitis seda lindu alati ise. Otse puuri all seisvale lauale oli puistatud pisut ristirohtu. 
Panin ühe raamatu ristirohu peale. Võõrastetoas leidsin oma koti tühjendamiseks veelgi 
rõõmustavamaid võimalusi. Klaveril lebasid tädi lemmikpalade 

noodid. Libistasin nende vahele jällegi kaks raamatut. Veel ühe seadsin tagumises 
võõrastetoas lõpetamata tikkimistöö alla, mille teadsin kuuluvat leedi Verinderile. 
Tagumisest võõrastetoast pääses kolmandasse, väikesesse tuppa, mida ukse asemel 
eraldasid ainult eesriided. Kaminasimsil lebas tädi lihtne vanamoeline lehvik. 
Avasin üheksanda raamatu ühe väga kasuliku lõigu kohalt ja panin lehviku sinna vahele 
Järjehoidjaks. Siis tekkis küsimus, kas ma peaksin ehk veel kõrgemale tõusma ning ka 
magamistubadega õnne katsuma — riskeerides kahtlemata solvatud saada, kui 
tanupaeltega isik juhtub maja ülemisel korrusel olema ja mind avastab. Kuid oh taevas, mis 
siis sellest! See on vilets kristlane, kes solvanguid kardab. Läksin üles, valmis kõike välja 
kannatama. Maja oli vaikne ja tühi — arvan, et oli parajasti teenijate teejoomise aeg. Mu tädi 
tuba oli esimene. Voodi vastasseinal rippus mu kalli kadunud onu söör Johni 
miniatuurportree. Tundus, nagu oleks ta mulle naeratanud, tundus, nagu oleks ta öelnud: 
«Drusilla, pane siia üks raamat.» Mõlemal pool tädi voodit seisis lauake. Tädi magas halvasti 
ning vajas — või arvas vajavat — öö jooksul paljusid asju. Panin ühe raamatu ühele poole, 
tikkude kõrvale, ja teise teisele poole, šokolaadidražeede karbi alla. Ükskõik, kas ta tahaks 
valgust või dražeesid, mõlemal juhul hakkaks üks väärtuslik väljaanne talle silma või puutuks 
kätte ning lausuks vaikivas ilukõnes: «Proovi mind! Proovi mind!» Minu koti põhja oli nüüd 
jäänud veel üksainus raamat, ja üksainus ruum oli senini veel läbi uurimata — vannituba, 
kuhu pääses magamistoast. Piilusin sisse, ja püha sisehääl, mis kunagi ei peta, sosistas: «Sa 
oled seadnud talle kohtumise, Drusilla, igal pool mujal; sea talle kohtumine ka vannis, ja su 
töö on tehtud.» Märkasin toolile heidetud hommikumantlit. Mantlil oli tasku, ja sellesse 
taskusse paningi ma oma viimase raamatu. Kas suudavad sõnad väljendada mu ülevat rõõmu 
täidetud kohuse üle, kui olin kõigist kahtlustamata majast välja lipsanud ning, tühi kott 
kaenlas, tänaval seisin. Oh, mu ilmalikud sõbrad, kes te seda viirastust, Lõbu, läbi Priiskamise 
patuste labürintide taga ajate, — kui kerge on õnnelik olla, kui te ainult olete hea! 

Kui ma oma rõivad sel õhtul seljast võtsin ja kokku panin — kui ma mõtisklesin nende 
tõeliste rikkuste üle, mida ma oma rikka tädi majas nii heldekäeliselt laiali olin puistanud —, 
siis, võin öelda, tundsin end igasugusest murest sedavõrd prii olevat, nagu oleksin uuesti 
lapseks muutunud. Mu süda oli nii kerge, et ma laulsin ühe salmi «õhtusest kiidulaulust». Mu 
süda oli nii kerge, et ma jäin magama, enne kui järgmist salmi alustada jõudsin. Jälle täitsa 
nagu laps! Jälle täitsa nagu laps! 

Nii veetsin ma selle õndsaliku öö. Kui noorena ma end tundsin järgmisel hommikul tõustes! 
Võiksin lisada: kui noor ma välja nägin, — kui oleksin võimeline omaenda ajaliku keha 
muredel peatuma. Kuid ma ei ole selleks võimeline, ja ma ei lisa midagi. 

Umbes lantši ajal — mitte kehaliste tarvete pärast, vaid soovist kallist tädi kindlasti eest leida 
— panin kübara pähe, et Montagu skväärile minna. Just siis, kui ma valmis olin, vaatas ukse 
vahelt 

sisse selle maja teenija, kus ma siis elasin, ja ütles «Leedi Verinderi teener soovib miss 
Clackiga kokku saada.» 

Sel perioodil oli mul Londonis üüritud salongikorrus. Kasutasin eesmist salongi elutoana. See 
oli väga väike, väga madal, väga vaeselt möbleeritud — kuid oh, nii korralik! Vaatasin 
koridori, et näha, missugune leedi Verinderi teener minu järele oli küsinud. See oli noor lakei 
Samuel — viisakas rõõsajumeline isik, kellel oli sõnavõtlik ilme ja väga teenistusvalmis 


käitumine. Olin Samueli vastu alati vaimlist huvi tundnud ning soovinud teda mõne tõsise 
sõnaga proovile panna. Seekord kutsusin ta oma elutuppa. 

Ta tuili sisse, suur pakk kaenlas, ja pani selle käest ära sellise ilmega, nagu hirmutaks see 
teda. «Proua laseb tervitada, miss, ja öelda, et sealt seest leiate kirja.» Andnud selle teate 
edasi, üllatas see noor rõõsajumeline lakei mind sellega, et tema näoilme reetis soovi jalamaid 
minema joosta. 

Pidasin teda kinni, et teha mõned lahked järelepärimised. Kas ma võiksin Montagu skvääri 
majja minnes oma tädi näha? Ei, ta oli sõitma läinud. Miss Rachel oli läinud temaga koos 
ning ka mister Ablewhite oli tõllas istet võtnud. Teades, kuivõrd hooletusse kallis mister 
Godfrey oma heategeva töö oli jätnud, pidasin pisut veidraks, et ta läks lõbusõidule, nagu ei 
oleks tal midagi muud teha. Peatasin Samueli uksel ja tegin veel mõned järelepärimised. Miss 
Rachel pidi kavatsema õhtul ballile minna ja mister Ablewhite oli lubanud nende pool kohvi 
juua ning siis temale seltsi pakkuda. Homseks oli välja kuulutatud hommikune kontsert, ja 
Samuelil kästud võtta piletid suurele seltskonnale, sealhulgas ka mister Ablewhite'ile. «Piletid 
võivad juba otsa saada, miss.» lausus see süütu nooruk, «kui ma neid otsekohe ostma ei 
jookse!» Need sõnad lausus ta juba minema tõtates ja ma leidsin end jälle üksi mõningate 
murelike mõtetega, mis mulle tegevust andsid. 

Sel õhtul oli meil Isade Pükste Poegadele Ümbertegemise Ühingu erakorraline koosolek, mis 
toimus just selleks, et mister Godfrey'lt nõu ja abi saada. Selle asemel et meie õeskonda 
toetada masendava püksteuputuse juures, mille all meie väike kogukond lausa ägas, oli ta 
lubanud Montagu skvääril kohvi juua ning pärast seda ballile minna! Järgmise päeva 
pärastlõuna oli valitud Briti Toatüdrukute Pühapäevakallimate Järelevaatuse Ühingu 
pidustusteks. Ja tolle oma olemasolu eest võitleva ühingu elu ja hing, selle asemel et kohal 
viibida,-oli andnud mingile ilmalaste seltskonnale sõna nendega hommikusele kontserdile 
sõita! Küsisin endalt, mida see tähendab. Paraku tähendas see seda, et meie kristlik kangelane 
hakkas end näitama minu jaoks täiesti uues osas ning asus mu mõtteis meie aja kõige 
hirmsamate ususalgajate kõrvale. 

Kuid pöördugem nüüd tagasi kõnealuse päeva juurde. Leides end üksi toas olevat, pöörasin 
oma tähelepanu loomulikult pakile, mis näis seda noort rõõsajumelist lakeid nii kummaliselt 
heidutavat. Kas tädi oli mulle lubatud pärandiosa ära saatnud? Kas see kujutas endast 
minemavisatud riideid, kulunud hõbelusikaid, moest läinud 

ehteid või muud selletaolist? Olin valmis kõik vastu võtma ja mitte midagi pahaks panema 
ning avasin paki — ja mida mu silmad nägid? Kõik kaksteist väärtuslikku väljaannet, mis ma 
eelmisel päeval mööda maja laiali olin paigutanud, olid mulle arsti käsul tagasi saadetud! See 
nooruke Samuel võis tõesti kohkuda, kui ta selle paki minu tuppa tõi! Ta võis tõesti jooksu 
pista, kui oli selle haletsusväärse ülesande täitnudl Mis mu tädi kirjasse puutub, siis selles oli 
lihtsalt öeldud, et ta, vaene hing, ei julgevat oma arstile vastu hakata. 

Mida siis nüüd teha tuli? Minu kasvatuse ja minu põhimõtete juures ei olnud mul selles suhtes 
hetkekski mingit kahtlust. 

Kui tõeline kristlane kord juba omaenese südametunnistusele toetudes ilmse kasutoomise 
teele on asunud, siis ei anna,ta kunagi järele. Kui meil kord juba on oma missioon, siis ei loe 
ei avalikud ega eraviisilised mõjutused meile mitte kui midagi. Meie missioon võib kaasa tuua 
maksustuse, võib kaasa tuua mässud, võib kaasa tuua sõja; meie aga jätkame oma tööd, 
arvestamata ühtegi inimlikku kaa-lutlust, mis maailma meist väljaspool liikuma panevad. Me 
oleme mõistusest kõrgemal, meid ei ole võimalik välja naerda; me ei näe kellegi teise 
silmadega, me ei kuule kellegi teise kõrvadega, me ei tunne kellegi teise südamega peale meie 
enda oma. Milline suurepärane, suurepärane eesõigus! Ja millega seda ära teenitakse? Oh, mu 
sõbrad, te võite end säästa asjatust pärimisest! Meie oleme ainsad inimesed, kes seda ära 
teenida võivad, sest meie oleme ainsad inimesed, kellel on alati õigus. 


Minu eksiteele viidud tädi puhul oli mulle küllalt selge, millise vormi vaga visadus järgmiseks 
pidi võtma. 

Leedi Verinderi ettevalmistamine vaimulike sõprade abil nurjus tema enese tõrksuse tõttu. 
Raamatute abil ei õnnestunud teda ette valmistada arsti jumalakartmatu kangekaelsuse tõttu. 
Olgu nii! Mida siis järgmiseks proovida tuli? Järgmiseks tuli proovida... ettevalmistust 
läkituste abil. Teiste sõnadega, kuna raamatud ise tagasi saadeti, siis tuli nendest 
väljaannetest valitud lõigud erinevate käekirjadega ümber kirjutada ning tädile adresseeritud 
kirjadena posti panna, mõned aga vastavalt eelmisel päeval kasutatud plaanile majas laiali 
paigutada. Kirjadena ei ärata nad mingit kahtlust; kirjadena nad avatakse — ja kui nad kord 
juba on avatud, siis võib-olla loetakse nad ka läbi. Mõned kirjutasin ma ise. «Kallis tädi, kas 
ma»tohin paluda, et te pööraksite tähelepanu neile ridadele?» ja nii edasi. «Kallis tädi, eile 
õhtul lugedes avastasin juhuslikult järgmise lõigu,» ja nii edasi. Teised kirjad kirjutasid 
minu palvel mu väärt kaastöölised isade pükste poegadele ümbertegemise õeskonnast. 
«Kallis proua, andke andeks see huvi, mida tunneb Teie vastu üks tõeline, kuigi alandlik 
sõber.» — «Kallis proua, kas üks tõsine inimene võib Teid mõne lohutava sõnaga 
üllatada?» Kasutades sääraseid viisakaid pöördumisi, andsime kõigile mu väärtuslikele 
lõikudele uue kuju, mida isegi arsti valvas materialism poleks osanud kahtlustada. Enne kui 
õhtu-varjud meie ümber tihenesid, oli mul tädi jaoks tosina äratava raamatu asemel valmis 
tosin äratavat kirja. Kuus neist lasksin ma otsekohe 

posti teel ära saata ja kuus jätsin oma tasku, et neid järgmisel päeval isiklikult majas levitada. 
Varsti pärast kella kahte olin taas vaga võitluse tandril, pöördudes leedi Verinderi maja uksel 
järjekordsete lahkete järelepärimistega Samueli poole. 

Mu tädil oli olnud raske öö. Ta viibis jälle selles toas, kus ma olin tema testamendile 
tunnistajaks olnud, ning püüdis sohval lebades pisut magada. 

Ma ütlesin, et lähen ootan raamatukogus ja loodan teda hiljem näha. Tundsin nii kirglikku 
indu oma kirju levitada, et mul ei tulnud pähegi Racheli järele pärida. Maja oli vaikne ning 
kontserdi alguse aeg juba' möödas. Pidasin enesestmõistetavaks, et tema ja kogu see 
lõbuotsijate seltskond (mister Godfrey, paraku, kaasa arvatud) viibib kontserdil, ning 
pühendasin end agaralt oma heale tööle, kuni aeg ja võimalused minu käsutuses olid. 

Mu tädi hommikused kirjad, sealhulgas ka need kuus äratavat kirja, mis ma eelmisel õhtul 
posti olin pannud, lebasid puutumatult raamatukogus laual. Ilmselt ei tundnud tädi end nii 
suure hulga kirjade läbilugemiseks küllalt hästi — ja kui ta pärastpoole raamatukogusse tuleb, 
siis võib nende rohkus teda heidutada. Panin ühe kaasavõetud kuuest kirjast eraldi 
kaminasimsile, lootes, et teistest eemal ning eraldi äratab see tema uudishimu. Teise kirja 
põetasin meelega hommikusöögitoa põrandale. Esimene teener, kes pärast mind sinna sisse 
tuleb, järeldab, et mu tädi on selle maha pillanud, ja toimetab kirja erilise hoolega talle kätte. 
Kui alumisel korrusel oli külv lõpetatud, jooksin kergejalgselt trepist üles, et oma armutegu- 
sid järgmiseks võõrastetubadesse puistata. 

Just siis, kui ma eesmisse tuppa astusin, kuulsin kahekordset koputust välisuksele — vaikset, 
ärevat, kaalutletud koputust. Enne kui ma jõudsin mõeldagi tagasi raamatukogusse 
lipsamisele (kus ma teatavasti pidin ootama), avas toimekas noor lakei juba hallis ust. Aga 
mis sellest siis ikka, mõtlesin ma. Tädi tervislik seisukord ei võimaldanud nagunii külalisi 
vastu võtta. Mu suureks kohkumuseks ja hämmastuseks osutus vaikse lühida koputusega isik 
erandiks sellest reeglist. Samueli hääl allkorrusel (ilmselt pärast mõnedele küsimustele 
vastamist, mida ma ei kuulnud) ütles täiesti ühemõtteliselt: «Olge lahked, söör, palun üles.» 
Järgmisel hetkel kuulsin samme — mehe samme — trepist üles tulemas. Kes see soositud 
meeskülaline küll võis olla? Peaaegu selsamal hetkel, kui ma endale selle küsimuse esitasin; 
tuli mul pähe ka vastus. Kes muu võis see olla kui arst. 


Oleks see olnud ükskõik milline teine külaline, ma oleksin lasknud end võõrastetoas avastada. 
Selles ei oleks midagi imelikku olnud, et ma raamatukogust tüdinesin ja vahelduseks üles 
läksin. Kuid mu eneseväärikus ei lubanud mul kohtuda isikuga, kes mind raamatute 
tagasisaatmisega oli solvanud. Lipsasin väikesesse tuppa, mis oli, nagu ma juba olen 
maininud, tagumise võõrastetoaga ühenduses, ja lasksin lahtist ukseava katvad eesriided alla. 
Kui ma seal ainult minuti või paar ootan, siis läheb kõik nii nagu säärastel puhkudel ikka. See 
tähendab, et arst juhatatakse patsiendi tuppa. 

Ootasin paar minutit ja isegi rohkem. Kuulsin, kuidas külaline rahutult edasi-tagasi kõndis. 
Kuulsin ka, kuidas ta endamisi kõneles. Arvasin koguni seda häält tundvat. Kas ma olin tõesti 
eksinud? Kas see ei olnudki arst, vaid hoopis keegi teine? Näiteks mister Bruff? Ei! Eksimatu 
vaist ütles mulle, et mister Bruff see ei olnud. Kes ta siis ka oli, ta kõneles ikka veel endamisi. 
Paotasin raskeid eesriideid ainult natu-natukene ning kuulatasin. 

Sõnad, mida ma kuulsin, olid järgmised: «Ma teen seda täna!» Ja hääl, mis neid lausus, kuulus 
mister Godfrey Ablewhite'ile. 


5. PEATÜKK 


Mu käsi langes eesriide küljest lahti. Aga ärge arvake — oh, ärge tõesti arvake, et mu mõtteis 
asus esikohal see täbar olukord, millesse ma olin sattunud! Nii kirglik oli veel minu õelik huvi 
mister Godfrey vastu, et ma ei hakanud endalt hetkekski küsima, miks ta kontserdil ei olnud. 
Ei! Ma mõtlesin üksnes tema sõnadele — ehmatavatele sõnadele —, mis olid nüüdsama tema 
huulilt kostnud. Ta teeb seda täna. Ta oli öelnud toonil täis hirmsat otsustavust, et ta teeb seda 
täna. Mida, oh mida ta ometi teeb? Kas midagi veel kurvastavamalt vääritut kui see, mida ta 
juba oli teinud? Kas ta taganeb usust? Kas ta jätab meie Isade Pükste Poegadele 
Ümbertegemise Ühingu maha? Kas me nägime tema ingellikku naeratust komitees viimast 
korda? Kas me kuulsime tema võrratut ilukõnet Exeter Hallis viimast korda? Paljas 
mõte neist kohutavatest võimalustest seoses sellise mehega ärritas mind sedavõrd üles, et 
ma oleksin juba peaaegu oma peidupaigast välja tormanud ning talt kõigi Londoni daamide 
komiteede nimel selgitust anunud — kui ma äkitselt kõrvaltoast veel üht häält kuulsin. See 
tungis eesriietest läbi, see oli vali, see oli julge, sellel puudusid kõik naiselikud võlud. See oli 
Rachel Verinderi hääl! 

«Miks sa siia üles tulid, Godfrey?» küsis ta. «Miks sa raamatukogusse ei läinud?» 

Mister Godfrey hakkas vaikselt naerma ja vastas: «Raamatukogus on miss Clack.» 

«Ah Clack on raamatukogus!» Rachel seadis end otsekohe tagumises võõrastetoas türgi 
diivanile istuma. «Sul on täiesti õigus, Godfrey. Meil on palju parem siia jääda.» 

Hetke eest olin ma otsekui palavikus hõõgunud ning mõningal määral kõhelnud, kuidas edasi 
toimida. Nüüd muutusin üleni jääkülmaks ja ei kõhelnud enam põrmugi. Pärast seda, mida ma 
äsja kuulsin, ei olnud enam võimalik ennast näidata. Kõne alla ei tulnud ka enda peitmine — 
kui just mitte kaminasse. Mind ootasid märtri-kannatused. Vähemalt seadsin ma eesriided 
tasakesi nii, et võisin kõike näha ja kuulda. Ja siis läksin varakristlase meelekindlusega oma 
märtripiinadele vastu. 

«Ära istu otomanile,» jätkas noor daam. «Too endale tool, Godfrey. Mulle meeldib, kui 
inimesed rääkides mu vastas istuvad.» 

Mister Godfrey istus lähimale toolile. See oli madal, la on väga pikk ja selle tooli jaoks üleliia 
suur. Kunagi varem ei olnud ma tema jalgu niivõrd ebasoodsalt mõjumas näinud. 

«Noh,» jätkas Rachel. «Mida sa neile ütlesid?» 

«Just seda, kallis Rachel. mida sa mulle ütlesid.» 


«Seda, et mamma ei tunne end täna üldsegi hästi? Ja et ma ei tahtnud teda kontserdi pärast 
üksi jätta?» 

«Just nimelt nii. Neil oli kahju ilma sinuta kontserdile minna, aga nad mõistsid sind täiesti. 
Nad saatsid sulle tervisi ja avaldasid julgustavat lootust, et leedi Verinderi haigus varsti üle 
läheb.» 

«Godfrey, ega sina ometi ei arva, et see midagi tõsist on?» 

«Kaugel sellest! Ma olen täiesti kindel, et mõne päeva pärast on kõik jälle korras.» 

«Mina mõtlen samuti. Alguses ma olin küll pisut kohkunud, aga nüüd mõtlen sedasama. See 
oli sinust väga kena, et sa läksid ja vabandasid minu nimel inimeste ees, kes on sulle peaaegu 
võõrad. Aga miks sa ei oleks võinud nendega koos kontserdile minna? Väga kahju, et ka sina 
seda muusikat ei kuule.» 

«Ära räägi nõnda, Rachel! Kui sa vaid teaksid, kui palju õnnelikum olen ma siin, sinu 
juures!» 

Ta surus käed kokku ja vaatas Rachelile otsa. Oma asendi tõttu toolil pöördus ta seejuures 
näoga minu poole. Kas suudavad sõnad kirjeldada, millist tülgastust ma tundsin, kui märkasin 
tema näol täpselt sedasama pateetilist ilmet, mis mind oli võlunud, kui ta Exeter Halli laval 
miljonite hädasolevate ligimeste eest välja astus! 

«Halbadest harjumustest on raske lahti saada, Godfrey, aga ma palun sind, püüa meelituste 
ütlemise kombest vabaneda — tee seda minu meeleheaks.» 

«Sinule, Rachel, ei ole ma kogu oma elu jooksul ühtegi meelitust öelnud. Tunnistan, et edukas 
armastus võib mõnikord meelituste keelt kasutada. Kuid lootusetu armastus, mu kallis, räägib 
alati tõtt.» 

Kui ta ütles «lootusetu armastus», siis tõmbas ta oma tooli otomanile lähemale ja võttis 
Racheli käe oma pihkude vahele. Saabus hetkeline vaikus. See mees, kes kedagi külmaks ei 
jätnud, oli kahtlemata sütitanud ka Racheli. Nüüd arvasin mõistvat sõnu, mida ta võõrastetoas 
üksi olles oli pomisenud: «Ma teen seda täna.» Jah, paraku, isegi kehastunud kombelisusel ei 
oleks saanud märkamata jääda, et just praegu ta seda tegigi. 

«Kas sa oled unustanud, Godfrey, mida me otsustasime, kui sa maal mihuga kõnelesid? Me 
leppisime ju kokku, et jääme nõbudeks ja ei millekski enamaks.» 

«Iga kord, kui ma sind näen, Rachel, rikun ma seda kokkulepet.» 

«Siis ära tule mind vaatama.» 

«Täiesti asjata! Ma rikun meie kokkulepet iga kord, kui ma sinule mõtlengi. Oh, Rachel, alles 
paari päeva eest ütlesid sa mulle nii lahkesti, et hindad mind kõrgemalt kui kunagi varem! Kas 
ma olen hull, kui ma neile kallitele sõnadele mingeid lootusi rajan? Kas ma olen hull, kui ma 
unistan, et kunagi võib saabuda päev, mil su süda minu suhtes pehmeneb? Kui ma tõesti hull 
olen, siis ära seda mulle ütle! 

Jäta, kallis, mulle mu pettekujutlus! Kui mul ka mitte midagi muud ei ole, jäägu mulle siis 
vähemalt see unistus, mida kalliks pidada ja millest lohutust leida.» 

Tema hääl hakkas värisema ja ta tõstis oma valge taskuräti silmadele. Jällegi Exeter Hall! 
Täielikust sarnasusest puudusid ainult publik, kiiduhüüded ja veeklaas. 

Isegi Racheli kalk loomus hakkas sulama. Nägin, kuidas ta God-frey'le pisut lähemale 
nõjatus. Kuulsin tema hääles järgmiste sõnade lausumisel uut huvi. 

«Kas sa oled selles tõesti kindel, Godfrey, et sa minusse nii väga kiindunud oled?» 

«Kas ma olen kindel?! Sa ju tead, missugune ma olin, Rachel. Luba, ma räägin sulle, mis 
minust on saanud. Mind ei huYita terves selles elus enam miski muu peale sinu. Minuga on 
toimunud mingi muutus, mida ma ise ka õieti seletada ei oska. Kas sa usud seda? Kogu see 
heategevuse värk on mulle talumatult tüütuks muutunud, ja kui ma nüüd mõnda daamide 
komiteed näen, siis tahaksin kõige kaugemasse maailma otsa pageda!» 


Kui ususalgamise kroonikates leidub midagi võrdväärset sellele avaldusele, siis võin ainult 
öelda, et mina oma lugemuse juures sellist näidet tuua ei oska. Mõtlesin isade pükste 
poegadele ümbertegijatele. Mõtlesin pühapäevakallimate järelevaatajatele. Mõtlesin teistele 
ühingutele, mida on eraldi mainimiseks liiga palju, kuid mis kõik olid rajatud selle mehe 
otsekui kindluse najale. Mõtlesin oma olemasolu eest võitlevatele naisseltsidele, mille 
asjaajamine nii-öelda hingas läbi mister Godfrey sõõrmete — selle mister Godfrey, kes oli 
just nüüdsama meie head tööd kui «tüütust» teotanud ning kuulutanud, et ta soovib meie 
seltskonnast kõige kaugemasse maailma otsa pageda. Minu noored naissoost sõbrad saavad 
sellest kindlasti oma meelekindlusele julgustust, kui ma mainin, et isegi minul õnnestus end 
ainult suure vaevaga talitseda ja oma õigustatud nördimust vaikides alla neelata. Samal ajal 
tuleb aga õigluse nimel lisada, et ma ei kaotanud vestlusest silpigi. Järgmiseks hakkas 
kõnelema Rachel. 

«Sina oled nüüd mulle pihtinud,» ütles ta. «Huvitav, kas see raviks sind terveks sellest 
õnnetust kiindumusest minusse, kui mina omakorda pihiksin?» 

Mister Godfrey võpatas. Tunnistan, et ka mina võpatasin. Küllap ta mõtles nii nagu minagi, et 
Rachel kavatseb avaldada Kuukivi saladuse. 

«Kas sa võiksid mind vaadates uskuda,» jätkas Rachel, «et ma olen kõige õnnetum tütarlaps 
maailmas? See on tõsi, Godfrey. Kas saab olla veel suuremat õnnetust kui elada teadmises, et 
oled enese silmis langenud? Minu elu on nüüd just selline.» 

«Mu kallis Rachel! On võimatu, et sul oleks mingit põhjust endast niiviisi kõnelda!» 

«Kust sa tead, et mul pole põhjust?» 

«Kas sa tõesti võid seda küsida? Ma tean, sest ma tunnen sind. Su vaikimine, kallis, ei ole 
ühegi tõelise sõbra suhtumist sinusse muutnud. Selle kallihinnalise sünnipäevakingi kadumine 
võib tunduda 

küll kummaline, sinu seletamatu seos selle sündmusega võib näida veelgi kummalisem... » 
«Kas sa räägid Kuukivist, Godfrey?» 

«Ma mõtlesin küll, et sa vihjad ... » 

«Mitte sinnapoolegi. Ma võin kuulda ükskõik keda Kuukivi kadumisest rääkimas, ilma et ma 
sealjuures enese silmis langeksin. Kui see teemandi lugu peaks kunagi päevavalgele tulema, 
siis saab selgeks, et ma võtsin endale hirmsa vastutuse; saab selgeks, et sidusin end armetu 
saladuse hoidmisega — kuid ühtlasi saab päevselgeks, et midagi alatut ma ei teinud! Sa said 
minust valesti aru, Godfrey. See on minu, süü, ma ei rääkinud küllalt selgesti. Maksku see 
mulle mis maksab, nüüd igatahes katsun selgemini väljenduda. Oletame, et sa ei ole minusse 
armunud. Oletame, et sa armastad kedagi teist.» 

«Jah?» 

«Oletame, sulle sai selgeks, et see naine sind üldse ei vääri. Oletame, sa oled täiesti 
veendunud, et tema peale mõtlemine sind lihtsalt alandab. Oletame, et juba üksnes mõte 
sellise naisega abiellumisest toob sulle häbipuna palge.» 

«Jah?» 

«Ja oletame, et kõigest sellest hoolimata ei suuda sa teda oma südamest välja rebida. Oletame, 
et tunne, mille ta sinus äratas (sel ajal, kui sa temasse veel uskusid), oli selline, mida ei olnud 
võimalik varjata. Oletame, et armastus, mille see vilets oli sinus äratanud .. . Oh, kuidas 
suudaksin ma leida sõnu, millega seda väljendada? Oh, kuidas suudaksin ma ühele mehele 
selgeks teha, et see tunne, mis mind iseendale vastikuks muudab, võib mind samal ajal ometi 
lummata. See on ainus, mis mul elu sees hoiab, Godfrey, ja ühtaegu mürk, mis mind aeglaselt 
tapab! Mine ära! Ma olen küll vist segane, et niiviisi räägin. Ei, sa ei tohi mind üksi jätta — 
ma eitaha, et sul minust vale mulje jääb. Pean ütlema kõik, mis mul enda kaitseks on öelda. 
Pea meeles: seda, mida ma sulle rääkisin, tema ei tea ega saa kunagi teada. Ma ei näe teda 
enam eales, tulgu mis tuleb; ma ei näe teda enam ealeski, ealeski, ealeski! Ära küsi mult 


tema nime! Ära küsi mult enam midagi! Räägime parem millestki muust. Kas sa taipad 
küllalt arstiteadusest, Godfrey, et seletada, miks mul on sellinetunne, nagu 
lämbuksin ma õhupuudusest? Kas on olemas mõni hüsteeria vorm, mis pisarate 
asemel vallandub sõnades? Küllap vist! Aga mis tähtsust sel on? Nüüd on sul üpris kerge 
üle saada igast murest, mida ma sulle olen põhjustanud. Nüüd olen sinu silmis õigele kohale 
langenud, eks ju? Ära pane mind enam tähele! Ära haletse mind! Jumala pärast, mine 
minema!» 

Ta pöördus äkitselt ringi ja tagus kätega meeletult vastu otomani seljatagust. Siis langetas ta 
pea patjadele ning puhkes nutma. Enne kui see kõik mind šokeerida jõudis, kohutas mind 
mister Godfrey täiesti ootamatu teguviis. Kas on võimalik uskuda, et ta langes Racheli jalge 
ette põlvili — kinnitan pühalikult, et mõlemale põlvele! Kas häbelikkus lubab mul mainida, et 
seejärel võttis ta Racheli oma käte vahele? Ja kas ma võin tahtmatu imetlusega tunnistada, et 
ta Rachelit ainult kahe sõnaga vapustas? 

«Õilis olevus!» 

Mitte sõnagi rohkem! Kuid seda ütles ta samasuguse vaimustus-puhanguga, nagu need teda 
kõnemehena kuulsaks olid teinud. Rachel istus, ma ei tea, kas otsekui piksest rabatult või 
otsekui lummatult, ja ei teinud isegi katset Godfrey käsi sinna tagasi lükata, kus nende koht 
oli. Mina aga olin oma sündsustunde tõttu täiesti pea kaotanud. Mind piinas selline võimetus 
otsustada, kas mu esmane kohus on sulgeda silmad või sulgeda kõrvad, et ma ei teinud 
kumbagi. See, et ma ikka veel suutsin eesriideid kõige nägemiseks ja kuulmiseks õiges 
asendis hoida, oli ilmselt tingitud allasurutud hüsteerikast. Isegi arstid on tunnistanud, et 
allasurutud hüsteerikas tuleb millestki kinni hoida. 

«Jaa,» lausus mister Godfrey oma jutlustajahääle ja käitumise kogu võluga, «sa oled õilis 
olevus! Naine, kes suudab rääkida tõtt tõe enda pärast, naine, kes toob ohvriks pigem oma 
uhkuse kui teda armastava ausa mehe, — selline naine on kõigist aaretest kõige hindamatum. 
Kui selline naine abiellub mehega, kes on võitnud' üksnes ta austuse ja lugupidamise, siis on 
see mees võitnud küllalt, et kogu ta elu oleks õilistatud. Sa rääkisid, kallis, oma väärtusest 
minu silmis. Otsusta ise, milline see väärtus on, kui ma sind põlvili anun, et sa oma vaese 
haavatud südame ravimise minu kätte usaldaksid. Rachel, kas sa teed mulle seda au, kas sa 
õnnestad mind sellega, et saad minu naiseks?» 

Seekord oleksin kindlasti otsustanud oma kõrvad kinni katta, kui mitte Rachel ei oleks neid 
lahti hoidma julgustanud, vastates talle esimeste mõistlike sõnadega, mida mul tema suust 
kuulda on õnnestunud. 

«Godfrey!» ütles ta. «Sa oled küll vist hulluks läinud!» 

«Ma ei ole kunagi mõistlikumalt kõnelnud, kallis, — pidades silmas nii sinu kui ka omaenda 
huvisid. Heida hetkeks pilk tulevikku. Kas sinu õnn tuleb ohverdada mehele, kes ei ole sinu 
tunnetest iial midagi teadnud ning keda sa oled otsustanud mitte kunagi enam näha? Kas ei 
ole sinu kohus iseenda ees see õnnetu kiindumus unustada? Aga kas sa oma praeguses elus 
suudad unustust leida? Sa oled seda elu proovinud ja hakkad sellest juba tüdinema. Ümbritse 
end õilsamate huvidega kui need seltskonna viletsad lõbustused. Üks süda, mis sind armastab 
ja austab, kodu, mille rahulikud nõuded ja õnnestavad kohustused päev päeva järel sinus 
hellalt poolehoidu äratavad, — proovi nendes kätkevat lohutust, Rachel! Ma ei palu sinult 
armastust — ma olen rahul su kiindumuse ja lugupidamisega. Jäta kõik muu täie usaldusega 
oma abikaasa andumuse ja aja hooleks, mis ravib terveks isegi nii sügavad haavad, nagu on 
sinu omad.» 

Rachel hakkas juba järele andma. Oh, milline kasvatus pidi tal küll olema! Oh, kui erinevalt 
oleksin mina tema asemel käitunud! 


«Ära ahvatle mind, Godfrey,» vastas ta. «Ma olen niigi küllalt õnnetu ja küllalt meeletu. Ära 
ahvatle mind veelgi suuremasse õnnetusse ja suuremale meeletusele!» 

«Üksainus küsimus, Rachel. Kas ma olen sulle kuidagi vastumeelne?» 

200 

«Minule?! Sa oled mulle alati meeldinud. Pärast seda, mida sa mulle äsja ütlesid, peaksin ma 
tõesti tundetu olema, kui ma sind veel ka ei austaks ega imetleks.» 

«Kas sa tunned paljusid abielunaisi, mu kallis Rachel, kes oma mehi austavad ja imetlevad? 
Ja ometi saavad nad oma abikaasadega väga hästi läbi. Kui paljud mõrsjad võiksid oma 
südame altari ees nende kõrval seisva mehe pilkudele avada? Ja ometi ei lõpe see õnnetult — 
kuidagiviisi see abielu ikka edasi veereb. Asi on selles, et naised kasutavad abielu 
pelgupaigana palju tihemini, kui nad tunnistada tahavad. Ja veelgi enam — nad leiavad, et 
abielu õigustab nende lootusi. Vaatame veel kord sinu lugu. Kas sinu vanuses ja sinu 
võludega on võimalik end vallaspõlvele pühendada? Usalda minu teadmisi elust: ei ole 
midagi võimatumat. See on ainult aja küsimus. Paari aasta pärast abielluksid sa mõne teise 
mehega. Kuid sa võid abielluda ka selle mehega, kallim, kes on praegu su jalge ees ning kes 
hindab su austust ja imetlust kõrgemalt kui ükskõik millise teise naise armastust.» 

«Tasa, Godfrey! Sa sisendad mulle midagi, millele ma kunagi varem ei ole mõelnud. Sa 
ahvatled mind uue väljavaatega, kui kõik teised teed on minu ees suletud. Enne kui sa veel 
midagi räägid sinu oma tingimustel abiellumisest, kordan ma uuesti, et olen niigi küllalt 
õnnetu ja küllalt meeletu. Võta seda hoiatust kuulda ja mine ära!» 

«Ma ei tõuse isegi põlvedelt, enne kui sa oled öelnud «jah»!» 

«Kui ma <jah» ütlen, siis kahetsed pärast sina ja kahetsen mina, aga on juba liiga hilja!» 

«Me veel õnnistame mõlemad seda päeva, kallis, kus mina peale käisin ja sina järele andsid.» 
«Kas sa oled selles tõesti niisama kindel, kui sa ütled?» 

«Sa võid ise otsustada. Ma räägin selle põhjal, mida ma oma perekonnas olen näinud. Ütle 
mulle, mida sa arvad meie Frizinghalli kodust? Kas mu isa ja ema kooselu on õnnetu?» 
«Kaugel sellest — niipalju kui mina aru saan.» 

«Kui mu ema alles tütarlaps oli, Rachel, siis (see ei ole perekonnas saladuseks) armastas ta 
samuti, nagu armastad sina: ta andis oma südame mehele, kes teda ei väärinud. Ta abiellus 
minu isaga teda austades, teda imetledes, kuid ei midagi enamat. Tulemust oled sa oma 
silmaga näha saanud. Kas see ei ole sulle ja mulle julgustuseks?»* 

«Ega s,a mind tagant ei kiirusta, Godfrey?» «Ma olen nõus sinu määratud ajaga.» «Sa ei küsi 
mult rohkem, kui ma suudan anda?» «Mu ingel! Ma palun sult üksnes sind ennast.» «Siis võta 
mind!» 

Nende sõnadega nõustus Rachel tema naiseks saama! 

Mister Godfrey't haaras veel üks hoog — sedakorda patuse õnnejoovastuse hoog. Ta tõmbas 
Rachelit endale "lähemale ja lähemale, kuni nende näod kokku puutusid, ja siis... Ei! Ma ei 
suuda end tõesti 


* Vt. Betteredge'i jutustus, 8. peatükk. 

sundida seda sündsusetut pilti edasi kirjeldama. Lubage mul vaid öelda, et ma püüdsin enne 
silmad sulgeda, kui see juhtus, kuid jäin parajasti ühe hetke võrra hiljaks. Vaadake, ma olin 
arvestanud, et Rachel paneb vastu. Tema aga andis järele. Ühelegi mu õigete tunnetega 
sookaaslasele ei suudaks ka terved köited rohkem öelda. 

Isegi mina — nii süütu, nagu ma säärastes asjades olin — hakkasin nüüd selle vestluse lõppu 
aimama. Selle aja peale mõistsid nad teineteist juba nii täielikult, et ma ei oleks imestanud, 
kui nad kohe teineteise käevangus laulatusele oleksid kõndinud. Mister Godfrey järgmistest 
sõnadest ilmnes aga, et tuli täita veel üks tühine formaalsus. Ta istus — seekord teda ei 


keelatud — Racheli kõrvale otomanile. «Kas mina räägin sinu kalli emaga?» küsis ta. «Või 
räägid sa ise?» 

Rachel ei nõustunud kummagi võimalusega. 

«On parem, kui ema sellest enne midagi ei kuule, kui ta tervis on paranenud. Ma soovin, et 
see jääks esialgu saladuseks, Godfrey. Mine nüüd ja tule õhtul tagasi. Oleme siin juba küllalt 
kaua kahekesi olnud.» 

Ta tõusis ja vaatas seejuures esimest korda selle väikese toa poole, kus mina märtripiinu 
talusin. 

«Kes need eesriided ette tõmbas?» hüüatas ta. «Siin toas on niigi lämbe, milleks veel sedaviisi 
õhu juurdepääsu takistada?» 

Ta hakkas eesriiete poole tulema. Hetkel, kui ta neid käega puudutas — hetkel, kui minu 
avastamine täiesti vältimatu näis —, kostis äkki trepilt noore rõõsajumelise lakei hääl, mis nii 
Racheli kui ka minu edasise tegutsemise katkestas. Ei olnud mingit kahtlust, et see oli väga 
kohkunud inimese hääl. 

«Miss Rachel!» hüüdis ta. «Kus te olete, miss Rachel?» 

Rachel põrkas eesriiete juurest tagasi ja sööstis ukse poole. 

Lakei tuli parajasti tuppa. Tema näolt oli kadunud kogu tavaline puna. Ta ütles: «Palun tulge 
alla, preili! Proua minestas ja me ei suuda teda enam kuidagi meelemärkusele tuua.» 
Järgmisel hetkel olin ma üksi ning võisin omakorda täiesti märkamatult alla minna. 

Hallis möödus minust arsti järele kiirustav mister Godfrey. «Minge sisse ja aidake neid!» 
käskis ta uksele osutades. Leidsin Racheli sohva kõrval põlvi tarnas, ema pea tema rinna 
najal. Ühest pilgust tädi näole piisas mulle (teades seda, mida ma teadsin) hirmsa tõe 
äratundmiseks. Jätsin oma mõtted arsti tulekuni enda teada. Teda ei tulnud kuigi kaua oodata. 
Kõigepealt saatis ta Racheli toast välja... ning ütles siis meile teistele, et leedi Verinder on 
meie hulgast lahkunud. Tõsiseid inimesi, kes paadunud skeptitsismi ilminguid otsivad, võib 
ehk huvitada, et minu otsa vaadates ei ilmutanud ta mingeid märke süümeptinadest. 
Pärastpoole piilusin ma hommiku-söögituppa ja raamatukogusse. Mu tädi oli surnud, avamata 
ühtki neist kirjadest, mis ma tema jaoks olin koostanud. Olin sellest nii šokeeritud, et alles 
mõni päev hiljem taipasin äkki, et ta ei olnud enne surma ka mulle lubatud väikest pärandiosa 
kätte andnud. 

6. PEATÜKK 


(1) Miss Clack võtab mister Franklin Blake'i tervitada, ja saates talle oma tagasihoidliku 
jutustuse viienda peatüki, soovib öelda, et ta ei ole võimeline kirjeldama nii põhjalikult, kui ta 
sooviks, antud olukorras sedavõrd kohutavat sündmust nagu leedi Verinderi surm. Seepärast 
on ta lisanud oma käsikirjale arvukalt väljavõtteid temale kuuluvatest väärtuslikest 
väljaannetest, mis kõik just seda hirmsat teemat puudutavad. Ja kõlagu need väljavõtted (miss 
Clack loodab tuliselt) tema lugupeetud sugulase mister Franklin Blake'i kõrvus nagu hoiatav 
pasunahääl. 

(2) Mister Franklin Blake saadab miss Clackile tervisi ja tahab teda jutustuse viienda peatüki 
eest tänada. Sellega koos olnud väljavõtteid tagasi, saates hoidub ta igasugustest isiklikest 
vastuväidetest seda liiki kirjanduse suhtes ning ütleb lihtsalt, et käsikirjale pakutud lisad ei ole 
tema seatud eesmärgi saavutamiseks vajalikud. 

(3) Miss Clack palub luba teatada, et ta on oma väljavõtted kätte saanud. Ta tuletab mister 
Franklin Blake'ile sõbralikult meelde, et ta on kristlane ning et seetõttu on mister Franklin 
Blake'il võimatu teda solvata. Miss C. suhtub mister Blakelsse endiselt kõige sügavama 
osavõtlikkusega ning tõotab neid väljavõtteid talle uuesti pakkuda, niipea kui mingi haigus ta 


maha peaks murdma. Vahepeal sooviks miss C. enne oma jutustuse viimaste peatükkide 
alustamist meeleldi teada, kas tal lubatakse tema tagasihoidlik panus täielikuks muuta ja 
Kuukivi saladust hilisemate avastuste valguses näidata. 

(4) Mister Franklin Blake'il on kahju miss Clackile pettumust valmistada. Ta võib üksnes 
korrata neid juhtnööre, mida tal oli au miss Clackile anda, kui see oma jutustust alustas. Tal 
palutakse inimeste ja sündmuste osas piirduda üksnes isiklike muljetega — nagu need tema 
päevikus kirja on pandud. Ta olgu nii hea ja jätku hilisemad avastused nende isikute 
kirjeldada, kes seda tegelike tunnistajatena teha võivad. 

(5) Miss Clack palub väga vabandust, et ta mister Franklin Blake'i veel ühe kirjaga tülitab. 
Tema väljavõtted saadeti tagasi ning tema küpsemate vaadete väljendamine Kuukivi teemal 
on ära keelatud. Miss Clack on valusalt teadlik, et ta peaks (ilmaliku väljenduse järgi) end 
lööduna tundma. Kuid ei, miss Clack on õnnetu saatuse koolis püsivust õppinud. Oma kirjas 
tahab ta teada saada, kas mister Blake (kes keelab kõike muud) keelab ka käesoleva 
kirjavahetuse lisamise miss Clacki jutustusele? õigluse nimel tuleks kuidagi selgitada seda 
olukorda, millesse mister Blake'i seisukoht tema kui autori on asetanud. Ja niiss Clack omalt 
poolt soovib kogu südamest, et tema kirjadel endil kõnelda lastaks. 

(6) Mister Franklin Blake nõustub miss Clacki ettepanekuga sel tingimusel, et miss Clack on 
nii lahke ja võtab selle nõusoleku teatavakstegemist nende kirjavahetusele pandud punktina. 
(7) Miss Clack peab oma kristlikuks kohuseks mister Franklin Blake'ife (enne kirjavahetuse 
lõpetamist) teatada, et tema viimane kiri — millega mõeldi ilmselt miss Clacki solvata — ei 
saavutanud 

soovitud eesmärki. Ta palub südamest, et mister Blake mõtleks oma toa üksinduses järele, kas 
see kasvatus, mis vaese nõrga naise solvangutele sedavõrd kättesaamatuks muudab, ei vääri 
siiski suuremat imetlust, kui ta praegu selle suhtes tunneb. Kui miss C-le seda heameelt 
tehakse ja järelemõtlemise tulemustest teatatakse, siis tõotab miss C. pühalikult mister 
Franklin Blake'ile uuesti oma väljavõtete täieliku seeria saata. 

(Sellele kirjale vastust ei tulnud. Kommentaarid on liigsed.) 

(Allkiri) Drusilla Clack 


7. PEATÜKK 


Eespool äratoodud kirjavahetus selgitab küllaldaselt, miks mulle ei jää mingit muud 
valikuvõimalust kui leedi Verinderi surmast üksnes selle tõiga lihtsa teatavakstegemisega üle 
libiseda, nii nagu mu viienda peatüki lõpus on tehtud. 

Piirdudes edaspidi rangelt vaid isiklikult läbielatuga, pean ma järgmiseks teatama, et tädi 
surmast möödus terve kuu, enne kui ma Rachel Verinderiga uuesti kohtusin. Ma veetsin siis 
nimelt mõned päevad temaga ühe katuse all. Selle külaskäigu ajal juhtus midagi, mis mõjutas 
tema kihlust mister Godfrey Ablewhite'iga, ja toimunu oli küllalt tähtis, et sellele neil 
lehekülgedel erilist tähelepanu pöörata. Kui see viimane paljudest meie perekonna valusatest 
küsimustest saab paberile pandud, siis on mu ülesanne täidetud: siis olen ma jutustanud kõik, 
mida ma sündmuste vahetu (ja täiesti tahtmatu) tunnistajana tean. 

Tädi maised jäänused viidi Londonist ära ning maeti väikesele kalmistule tema oma pargis 
asuva kabeli kõrval. Ka mind kutsuti koos kõigi teiste sugulastega matusele. Kuid minu 
religioossete vaadete juures oli mul täiesti võimatu selle surma põhjustatud vapustusest ainult 
mõne päevaga toibuda. Liiati kuulsin ma veel, et mu tädi pidi matma Frizinghalli pastor. Kuna 
ma olin varemalt ise oma silmaga seda vaimuliku seisuse häbiplekki leedi Verinderi vistilaua 
taga näinud, siis kahtlen, kas mul olekski olnud õigust sellest kombetalitusest osa võtta — 
isegi sel juhul, kui ma oleksin võimeline olnud sinna sõitma. 


Pärast leedi Verinderi surma jäi ta tütar tema õemehe, mister Ablewhite vanema hoole alla. Ta 
oli testamendiga oma naise õetütre hooldajaks määratud, kuni see abiellub või täisealiseks 
saab. Ma oletan, et sellistel asjaoludel teatas mister Godfrey isale oma uutest suhetest 
Racheliga. Igatahes kümme päeva pärast mu tädi surma polnud kihlus perekonnaringis enam 
mingi saladus ning mister Able-white vanem — veel üks kindel ususalgaja! — seisis 

Küsimuse eee, kuidas ennast ja oma volitusi noorele rikkale tütarlapsele kes tema pojaga 
abielluda kavatses, võimalikult meeldivaks muuta. 

Kohe alguses tegi Rachel talle oma edaspidise elukoha valikuga hulga tüli. Maja Montagu 
skvääril meenutas ema surma. Maja Yorkshire'is 

tuletas meelde kadunud Kuukivi kõmulist lugu. Hooldaja enda elukohal Frizinghallis selliseid 
puudusi ei olnud. Kuid Racheli sealviibimine pärast hiljutist rasket kaotust oleks tema 
nõbude, misside Ablewhite'ide lõbutsemisele takistuseks olnud — ning ta tegi ise ettepaneku 
oma külaskäik sobivama ajani edasi lükata. Lõpuks soovitas vana mister Ablewhite katsetada 
üht möbleeritud maja Brigh-tonis. Tema naine, üks põdur tütar ja Rachel võiksid seal koos 
elada ning oodata, kuni ta ise hiljem samuti nende juurde sõidab. Neil ei oleks vaja suhelda 
kellegi teisega peale mõne vana sõbra, ja tema poeg Godfrey oleks Londoni rongiga edasi- 
tagasi sõites alati nende käsutuses. 

Ma kirjeldan seda mõttetut ühest kohast teise kolimist, seda keha täitmatut rahutust ja hinge 
kohutavat tardumust üksnes tagajärge silmas pidades, milleni need viisid. Maja üürimine 
Brightonis saigi selleks sündmuseks, mis meid Rachel Verinderiga (jumaliku ettenägevuse 
sunnil) uuesti kokku viis. 

Mu tädi Ablewhite on suur heleda j umeline sõnakehv naine, kelle iseloomus on üks 
tähelepanuväärne joon. Ei ole teada, et ta oma sündimisest saadik iial midagi iseseisvalt oleks 
teinud. Ta on läinud läbi elu aina igaühe abi kasutades ja igaühe arvamusi omaks võttes. Ma 
ei ole kunagi näinud vaimlisest seisukohast lootusetumat inimest: tema puhul teeb nõutuks 
see, et puudub igasugune vastupanu, mille murdmiseks oleks vaja pingutada. Tädi Ablewhite 
kuulaks Tiibeti dalai-laamat täpselt niisamuti, nagu ta kuulab mind, ja oleks niisama valmis 
tema vaateid peegeldama kui minu omi. Möbleeritud maja Brightonis leidis ta sel viisil, et 
peatus ühes Londoni hotellis, võttis rahulikult sohval istet ja laskis oma poja kutsuda. 
Vajalikud teenijad muretses ta nii, et ühel hommikul voodis (ikka veel sealsamas hotellis) 
einestades andis ta oma toaneitsile vaba päeva, tingimusel et tüdruk «alustab meelelahutamist 
miss Clacki kohalekutsumisega». Leidsin ta kell üksteist ikka veel hommikumantlis endale 
muretult lehvikuga tuult lehvitamas. «Drusilla, kallis, mul oleks mõningaid teenijaid vaja. Te 
olete nii tark — palun hankige nad mulle.» Vaatasin korrastamata toas ringi. Kirikukellad 
kuulutasid argipäevase jumalateenistuse algust ning andsid mulle mõtte mõned omapoolsed 
leebed manitsussõnad lausuda. «Oh, tädi!» ütlesin ma kurvalt. «Kas s e e on ühe kristliku 
inglanna vääriline? Kas siis sellisel viisil saab ajalikust elust igavikku minna?» Tädi vastas: 
«Ma panen kleidi selga, Drusjlla, kui te olete nii lahke ja aitate mind.» Mis mul pärast seda 
veel öelda jäi? Olen teinud imesid naismõrtsukatega; tädi Able-white'iga ei ole ma aga tolli 
võrragi paigast nihkunud. «Kus on nende teenijate nimekiri,» küsisin ma, «keda teil vaja 
läheb?» Tädi raputas pead — tal ei jätkunud isegi nii palju energiat, et nimekirja enda käes 
hoida. «See on teises toas, kallis,» lausus ta, «Racheli käes.» Läksin teise tuppa, ja nii 
kohtusingi jälle Racheliga — esimest korda pärast seda, kui me Montagu skvääri majas lahku 
läksime. 

Ta nägi oma mustas leinariides haletsusväärselt väike ja kõhn välja. Kui raa peaksin vähegi 
tähtsaks sellist ajalikku pisiasja nagu isiklik välimus, siis võiksin lisada, et tal oli sedasorti 
õnnetu näovärv, 

mis alati kannatab, kui seda kaeluse ümber mingi valge kaunistusega esile ei tõsteta. Kuid mis 
tähendab meie näovärv ja väljanägemine? Need on ainult tõkked ja lõksud, kulla tütarlapsed, 
mis meid meie teel kõrgemate asjade poole takistavad! Kui ma tuppa astusin, tõusis Rachel 
minu suureks üllatuseks püsti ning tuli väljasirutatud käega mulle vastu. 

«Mul on rõõm teid näha,» lausus ta. «Drusilla, mul oli varem kombeks teiega väga rumalasti 
ja jämedalt kõnelda. Ma palun teilt vabandust. Loodan, et te mulle andestate.» 

Arvatavasti reetis mu nägu seda imestust, mida need sõnad minus 

tekitasid. Rachel punastas hetkeks ning hakkas siis oma sõnu selgi- 

tama. - 

«Mu vaese ema eluajal,» jätkas ta, «ei olnud tema sõbrad mitte alati tingimata ka minu 
sõbrad. Nüüd, kus ma ta olen kaotanud, pöördub mu süda lohutuse leidmiseks nende inimeste 
poole, kes talle meeldisid. Teie meeldisite talle. Püüdke mu sõber olla, Drusilla, kui suudate.» 
Iga õigesti mõtlevat inimest oleks selline tunnistus lihtsalt šokee-rinud. Siin, kristlikul 
Inglismaal, elas raske kaotuse läbiteinud noor naisterahvas, kellel oli nii vähe aimu sellest, 
kust tõelist lohutust otsida, et ta lootis tõemeeli seda oma ema sõpradelt leida! Siin oli üks 
minu sugulane, kes oli hakanud oma puudusi teistesse inimestesse suhtumises tajuma mitte 
veendumuse ja kohuse, vaid tunde ja hetke-meeleolu mõjul! Väga laiduväärne, kui selle peale 
mõelda, kuid minule kui suurte hingepäästmise kogemustega inimesele isegi mõnevõrra 
lootustandev. Mõtlesin, et poleks sugugi halb kindlaks teha, kui suure muutuse ema kaotus 
Racheli iseloomus on põhjustanud. Otsustasin ta proovile panna, võttes kõne alla tema kihluse 
mister Godfrey Ablewhite'iga. 

Kõigepealt vastasin Racheli lähenemispüüdele nii südamlikult kui suutsin, ning siis istusin ta 
enda palvel tema kõrvale diivanile. Arutasime perekonnaasju ja tulevikuplaane, ent ikka jäi 
mainimata see üks tulevikuplaan, mis pidi lõppema tema abieluga. Kuidas ma ka ei proovinud 
vestlust sellele juhtida, ta keeldus otsustavalt vihjetest aru saamast. Meie leppimise sedavõrd 
varasel astmel oleks minu poolt ennatlik olnud sellele teemale avalikult viidata. Pealegi olin 
juba kõik teada saanud, mida ma tahtsin. Rachel ei olnud enam see hoolimatu ja trotslik 
olend, keia ma oma märtripiinade ajal Montagu skvääri majas olin kuulnud ja näinud. See 
muutus juba iseenesest julgustas mind piisavalt tema edasist õigele elule pööramist käsile 
võtma — alustades tõsisest hoiatusest, et ta ei kiirustaks abielusidemete sõlmimisega, ning 
minnes siis edasi kõrgematele teemadele. Vaatasin teda nüüd selle uue huviga, ja kui ma 
meenutasin, mäherduse tuisupäise rutuga ta oli mister Godfrey vaated abielule omaks võtnud, 
tundsin, kuidas mind haaras niivõrd kirglik soov oma pühar kohust täita ning vahele segada, 
et olin juba ette kindel mingites erakordsetes tulemustes. Uskusin, et tegutsemise kiirus on 
selle juhtumi puhul eriti tähtis. Pöördusin otsekohe tagasi tollesse möbleeritud majja 
vajatavate teenijate küsimuse juurde. 

«Kus on nimekiri, kullake?» Rachel tõi selle. 

«Kokk, köögitüdruk, toatüdruk ja lakei,» lugesin ma. «Mu kallis Rachel, neid teenijaid läheb 
vaja ainult teatud ajaks — selleks ajavahemikuks, milleks teie hooldaja on maja üürinud. Meil 
on väga raske leida võimekaid ja heade soovitustega inimesi, kes sellise ajutise teenistuse 
vastu võtaksid, kui me neid Londonist otsima hakkame. Kas Brightonis on maja juba leitud?» 
«Jah, Godfrey üüris seal ühe maja, ning selle elanikud tahtsid, et ta nad teenijateks palkaks. 
Godfrey aga arvas, et nad meile ei sobi, ja tuli tagasi, ilma et ta oleks midagi ära 
korraldanud.» 

«Kas teil endal ei ole neis asjus mingeid kogemusi, Rachel?» 

«Mitte mingeid.» 

«Ja tädi Ablewhite ei taha ennast muidugi pingutada?» 

«Ei. Ärge te'da vaesekest süüdistage, Drusilla. Minu meelest on ta ainus õnnehk naine, keda 
ma kunagi olen kohanud.» - «Õnnelon erinevad astmed, mu kallis. Kunagi peame sellest 


pikemalt kõnelema. Vahepeal aga võtan ma teenijate muretsemise enda peale. Teie tädi 
kirjutab selle maja inimestele kirja... » 

«Ta annab allkirja, kui ma kirja tema eest valmis kirjutan, — mis tähendab tegelikult 
sedasama.» 

«Täpselt sedasama. Ma võtan siis selle kirja ning sõidan homme Brightonisse.» 

«Kui väga lahke te olete! Me tuleme teile järele, niipea kui te olete valmis meid vastu võtma. 
Ja ma loodan, et ka teie jääte minu külalisena sinna. Brighton on nii elav; teile meeldib seal 
kindlasti.» 

Nende sõnadega esitati mulle kutse, ning minu ees avanes suurepärane väljavaade 
tegutsemiseks. 

See kõik toimus nädala keskel. Laupäeva pärastlõunaks oli majas kõik nende vastuvõtuks 
valmis. Selle lühikese aja jooksul olin ma läbi sõelunud mitte ainult kõigi minu poole 
pöördunud vabade teenijate soovitused, vaid ka nende religioossed vaated, ja mul oli õnnes- 
tunud teha valik, mille mu südametunnistus heaks kiitis. Otsisin üles ka oma kaks selles linnas 
elavat tõsist sõpra, kellele võisin julgelt usaldada selle vaga eesmärgi, mis mind Brightonisse 
oli toonud. Üks neist — vaimulikust sõber — oli nii lahke ning aitas mul tolles kirikus, kus ta 
ise jutlusi pidas, meie väikese seltskonna jaoks kohad varuda. Teine — vallaline daam nagu 
ma isegi — andis oma raamatukogu rikkused (see kogu koosnes läbinisti väärtuslikest 
väljaannetest) täielikult minu käsutusse. Laenasin pool tosinat teost, mis said hoolikalt välja 
valitud just Rachelit silmas pidades. Kui ma need raamatud arukalt kõigisse neisse tubadesse 
laiali olin paigutanud, kuhu ta tõenäoliselt elama võis asuda, siis leidsin, et mu 
ettevalmistused olid tehtud, õiged tõekspidamised teenijatel, kes Rachelit ümmardavad, õiged 
tõekspidamised kirikuõpetajal, kes talle Jutlustab, õiged tõekspidamised raamatutes, mis tema 
laual lebavad, — niisuguse kolmekordselt kasuliku vastuvõtu olin. ma oma agaruses sellele 
emata tütarlapsele valmistanud! Kui ma sel laupäevasel pärastlõunal akna juures istusin ja 
sugulaste saabumist ootasin, täitis mind taevalik 

hingerahu. Kergemeelne rahvahulk sagis mu silme ees siia-sinna. Kuid paraku, kui paljud 
neist tundsid samasugust ülevat rõõmu oma täidetud kohuse üle? Hirmus küsimus. Sellele on 
parem vastamata jätta. 

Kuue ja seitsme vahel jõudsid reisijad kohale. Minu kirjeldamatuks üllatuseks ei saatnud neid 
mitte mister Godfrey (nagu ma olin oodanud), vaid advokaat mister Bruff. 

«Tere õhtust, miss Clack!» lausus ta. «Seekord kavatsen ma paigale jääda.» 

See vihje tollele juhtumile Montagu skvääri majas, kui ma sundisin teda ta asjatoimetustega 
minu missiooni ees taanduma, kinnitas minu aimust, et see vana ilmalaps oli tulnud 
Brightonisse mingit oma eesmärki silmas pidades. Olin armastatud Rachelile lausa väikese 
paradiisi loonud — ja ennäe, juba oli ka Madu kohal! 

«Godfrey oli väga tujust ära, Drusilla, et ta meiega koos tulla ei saanud,» ütles tädi Ablewhite. 
«Tal tuli ootamatult midagi ette, mis sundis teda linna jääma. Mister Bruff pakkus ennast 
tema asemele ning jääb siia puhkama kuni esmaspäeva hommikuni. Muide, mister Bruff, mul 
kästakse liikuda ja see ei meeldi mulle sugugi. Vaat see,» lisas tädi Ablewhite, osutades 
aknast invaliidile, kelle ratastooli üks mees lükkas, «on minu ettekujutus liikumisest. Kui sul 
on õhku vaja, siis saad seda hingata oma toolis istudes. Ja kui sa soovid end väsitada, siis 
usun, et seda tooli lükkava mehe vaatamine on küllalt väsitav.» 

Rachel seisis omaette vaikides akna all ja tema ainitine pilk oli pööratud merele. 

«Kas olete väsinud, mu armas?» pärisin ma. 

«Ei, ainult pisut nukker,» vastas ta. «Meie Yorkshire'i rannas vaatasin ma tihti sellist 
õhtuvalguses merd. Ja ma mõtlesin praegu, Dru-silla, neile päevadele, mis enam kunagi tagasi 
ei tule.» 


Mister Bruff jäi lõunale ning veetis meie juures ka kogu õhtu. Mida kauem ma teda jälgisin, 
seda kindlamaks muutus mu veendumus, et ta tuli Brightonisse mingil salajasel eesmärgil. 
Jälgisin teda hoolega. Tund tunni järel käitus ta pealtnäha ühtviisi sundimatult ja lobises 
ühtviisi jumalavallatult igasugusest tühjast-tähjast, kuni lahkumise aeg kätte jõudis. Kui ta 
Racheli kätt surus, märkasin ma, kuidas tema paadunud ning kaval pilk hetkeks erilise huvi ja 
tähelepanuga tütarlapsel peatus. Ilmselt oli tema tuleku eesmärk Racheliga seotud. 
Lahkumisel ei öelnud ta ei Rachelile ega kellelegi teisele midagi ebaharilikku. Ta pakkus end 
ise järgmiseks päevaks lantšile ja läks siis oma hotelli. 

Järgmisel hommikul oli täiesti võimatu tädi Ablewhite'il kiri-kussemineku ajaks 
hommikumantilit seljast ära saada. Tema põdur tütar (kes minu arvates ei põdenud midagi 
peale emalt päritud ravimatu laiskuse) teatas, et ta kavatseb terveks päevaks voodisse jääde. 
Rachel ja mina läksime kahekesi kirikusse. Minu andekas sõber pidas suurejoonelise jutluse 
maailma paganlikust ükskõiksusest väikeste pattude suhtes. Rohkem kui tund aega mürises 
tema ilukõne (tema toredast häälest kantuna) läbi pühakoja. Kui me väljusime, küsisin 

Rachelilt: «Kas see leidis tee teie südamesse, kallis?» Ja ta vastas: «Ei, see pani mul ainult pea 
valutama.» Mõningaid inimesi oleks selline vastus ehk heidutanud, aga kui mina kord juba 
kõrgemat kasu toovale teele olen asunud, siis ei suuda miski minult julgust röövida. 

Leidsime tädi Ablewhite'i ja mister Bruffi lantši söömas. Kui Rachel toidust keeldus, tuues 
selle põhjuseks peavalu, siis nägi advokaat oma kavaluses otsekohe talle avanevat võimalust 
ja haaras sellest kinni. 

«Peavalu vastu aitab ainult üks rohi,» ütles see vastik vanamees. «Jalutuskäik, Rachel, on see, 
mis teid terveks ravib. Kui te teete mulle seda au ja toetute mu käsivarrele, siis olen täiesti teie 
teenistuses.» 

«Suurima rõõmuga. Jalutuskäik on just see, mida ma igatsesin.» 

«Kell on juba kaks läbi,» tähendasin ma leebelt. «Ja pärastlõunane jumalateenistus, Rachel, 
algab kell kolm.» 

«Kuidas te võite oodata, et ma sellise peavaluga uuesti kirikusse läheksin?» vastas ta 
pirtsakalt. 

Mister Bruff avas talle ülima teenistusvalmidusega ukse. Mõne hetke pärast olid nad mõlemad 
majast läinud. Ma eitea, et ma oleksin vahelesegamise püha kohust kunagi nii tugevasti 
tundnud kui sel hetkel. Kuid mida sain ma teha? Ei midagi muud kui oodata ja hiljem 
esimesel võimalusel tegutseda. 

Kui ma pärastlõunaselt jumalateenistuselt koju tulin, leidsin, et ka nemad olid just tagasi 
jõudnud. Mõistsin neid vaadates sedamaid, et advokaat oli rääkinud, mida ta rääkida tahtis. 
Nii vaiksena ja nii mõtlikuna ei olnud ma Rachelit kunagi varem näinud. Kunagi varem ei 
olnud ma ka näinud, et mister Bruff oleks talle sellist andunud tähelepanu osutanud ning teda 
sellise silmatorkava austusega vaadanud. Mister Bruff oli (või mõtles ta selle välja) sel päeval 
kuhugi lõunale kutsutud ja ta lahkus meie juurest varakult, kavatsedes järgmisel hommikul 
esimese rongiga tagasi Londonisse sõita. 

«Kas teie otsus on kindel?» küsis ta veel uksel Rachelilt. 

«Täiesti kindel,» vastas see — ja nii nad lahku läksid. 

Niipea kui mister Bruff selja oli pööranud, tõmbus Rachel oma tuppa. Lõunale ta ei ilmunud. 
Tema toaneitsi (tanupaeltega isik) saadeti alla teatama, et Rachelil on pea uuesti valutama 
hakanud. Jooksin trepist üles ning pakkusin läbi ukse igati oma õelikku abi. Uks oli lukus ja 
lukku see jäigi. Siin ei olnud küll puudust vastupanust, mille murdmiseks end pingutada! 
Tundsin, kuidas see lukustatud uks mind suuresti virgutas ja mulle uut indu lisas. 

Kui Rachelile järgmisel hommikul tass teed üles viidi, läksin teenija järel tuppa. Istusin 
Racheli voodi servale ja ütlesin talle mõned tõsised sõnad. Ta kuulas loiu viisakusega. 
Märkasin, et mu tõsise sõbra väärtuslikud raamatud olid korratult ühele nurgalauale kuhjatud. 


Kas ta oli neisse juhtumisi sisse vaadanud; küsisin ma. Jah, aga need ei olevat teda huvitanud. 
Kas ta lubab mul ette lugeda mõned äärmiselt huvitavad kohad, mis tal tõenäoliselt kahe silma 
vahele olid jäänud? Ei, mitte praegu, tal olevat vaja muudele asjadele mõelda. Mulle vastates 
voltis ta oma öösärgi krookeid keskendu- 

nult kokku ja lahti. Ilmselt tuli tema tähelepanu köitmiseks kasutada mingit viidet neile 
maistele huvidele, mis ikka veel tema südames püsisid. 

«Kas teate, kullake,» laususin ma, «et mul tekkis eile mister Bruffi suhtes üks imelik 
ettekujutus? Kui ma teid pärast jalutuskäiku nägin, tuli mul mõte, et ta teatas teile vist 
mingeid halbu uudiseid.» 

Racheli sõrmed lasksid öösärgi krooked lahti ja tema metsikutest mustadest silmadest 
sähvatas minu suunas välkuv pilk. 

«Hoopis vastupidi!» ütles ta. «Need olid uudised, mis mind väga huvitasid — ja ma olen 
mister Bruffile sügavalt tänulik, et ta neid mulle rääkis.» 

«Jah?» laususin ma vagura huviga. 

Ta hakkas uuesti kroogete kallal näperdama ja pööras pea pahuralt kõrvale. Mind on mu agara 
hingepäästmistöö ajal sadu kordi sel viisil koheldud. Ta üksnes õhutas mind uuesti proovima. 
Oma kohkumatus õhinas tema heaolule kaasa aidata läksin suure riski peale välja ning tegin 
otseselt juttu tema kihlusest. 

«Uudised, mis teid väga huvitasid?» kordasin ma. «Ma oletan, mu kallis Rachel, et need 
uudised puudutasid mister Godfrey Able-white'i?» 

Rachel tõusis voodis järsult istuli ja muutus näost surnukahvatuks. Ilmselt oli tal juba keelel 
mõni varasemate aegade taltsutamatu, häbematu vastus. Ta ohjeldas ennast, langetas pea 
tagasi padjale, pidas väheke aru ning vastas siis nende tähelepanuväärsete sõnadega: 

«M a ei abiellugi üldse mister Godfrey Ablewhite'iga.» 

Nüüd oli minu kord võpatada. 

«Mida te küll sellega öelda tahate?» hüüdsin ma. «Seda abielu peetakse ju terves perekonnas 
juba otsustatud küsimuseks!» 

«Mister Godfrey Ablewhite'i oodatakse täna siia,» ütles ta jonnakalt. «Oodake, kuni ta tuleb, 
ja küll te siis näete.» 

«Kuid, mu kallis Rachel...» 

Ta helistas voodipeatsis rippuvat kella. Ilmus tanupaeltega isik. 

«Penelope, mu vann!» 

Lubage mul teda õiglaselt hinnata. Ma usun siiralt, et minu tollaseid tundeid arvestades leidis 
ta ainsa võimaliku viisi mind toast lahkuma sundida. 

Tühise ilmaliku mõtlemisviisi seisukohast oleks võinud tunduda, et ma olen Racheli suhtes 
tavatult keerulisse olukorda sattunud. Olin ma ju kavatsenud teda väikese abieluteemalise 
manitsuskõne abil kõrgemate asjade poole juhtida. Ja nüüd, kui teda uskuda, ei pidanud sellist 
sündmust nagu abiellumine üldse toimuma. Kuid oh, mu sõbrad, üks minu kogemustega 
tegevkristlane (kui tal avaneb võimalus äratustööd teha) vaatab asju laiemalt. Oletame, et 
Rachel tühistab tõepoolest selle kihluse, mida Ablewhite'id, nii isa kui ka poeg, täiesti 
kindlaks pidasid. Mis on selle tagajärg? Kui Rachel oma otsust ei muuda, siis ei saa see 
lõppeda kuidagi teisiti kui vastastikuste teravate sõnade ja kibedate süüdistustega. Ja kuidas 
mõjub see tormiline vestlus Rachelile? Loomulikult toob see kaasa teretulnud masenduse. 

Nagu tema iseloomule kohane, hakkab ta muidugi kõigile rünnakutele otsustavalt vastu ning 
ta uhkus ja kangekaelsus saavad ammendatud. Siis pöördub ta kaastunnet otsides esimese 
inimese poole, kellel seda talle pakkuda on. Ja see esimene inimene olen mina — pilgeni täis 
lohutust, ülevoolamiseni tulvil kohaseid ja kosutavaid sõnu. Veel kunagi ei olnud 
hingepäästmise väljavaade mu silme ees säravamana kangastunud kui nüüd. 


Rachel tuli alla hommikueinele, kuid ei söönud midagi ja sai vaevalt sõna suust. 

Pärast einet hulkus ta osavõtmatult toast tuppa, siis äkitselt virgus ning avas klaverikaane. 
Mängimiseks valis ta kõige häbitumalt jumalavallatu muusika — see tuletas meelde neid laval 
antavaid etendusi, millele mõeldeski juba veri soontes tardub. Sellisel hetkel oleks aga 
ennatlik olnud vahele segada. Uurisin salaja välja, mis ajaks mister Godfrey Ablewhite'i 
oodati, ja päästsin end sellest muusikast sealt majast lahkumisega. 

Üksi linnas käies kasutasin juhust ning külastasin oma kahte kohalikku sõpra. Oli 
kirjeldamatu mõnu lubada endale sellist luksust nagu tõsine vestlus tõsiste inimestega. 
Ammutanud sellest lõpmata palju julgustust ja värskendust, seadsin sammud küllalt varakult 
meie maja poole tagasi, et oodatud külalise saabumise ajaks kohal olla. Astusin söögituppa, 
mis sel kellaajal oli tavaliselt tühi, ning leidsin end vastamisi mister Godfrey Ablewhite'iga! 
Ta ei teinud vähimatki katset toast põgeneda. Otse vastupidi. Ta tuli mind üliväga varmalt 
tervitama. 

«Kallis miss Clack, just nimelt teid ma ootasingi. Vabanesin täna juhuslikult oma Londoni 
asjaajamistest varem kui olin arvanud, ning jõudsin seetõttu siia enne kokkulepitud aega.» 
Tema seletuses ei olnud tunda kohmetuse varjugi, kuigi kohtusime esimest korda pärast toda 
stseeni Montagu skvääri majas. Tõsi küll, ta ju ei teadnud, et ma selle tunnistajaks olin olnud. 
Kuid teisest küljest oli talle teada, et ma võisin olla kuulnud nii Isade Pükste Poegadele 
Ümbertegemise Ühingus kui ka teiste heategevusühingu-tega seotud sõpradelt, kui häbitult 
unarusse ta oma daamid ja vaesed oli jätnud. Ja sellest hoolimata seisis ta oma võluva hääle ja 
vastupandamatu naeratusega täiesti häirimatult minu ees! 

«Kas te Rachelit juba nägite?» küsisin ma. 

Ta ohkas õrnalt ja võttis mul käest kinni. Oleksin kindlasti oma käe ära tõmmanud, kui tema 
vastuse toon ei oleks mind lausa kangeks jahmatanud. 

«Ma nägin Rachelit,» lausus ta täiesti rahulikult. «Kas te teate, kallis sõber, et me olime 
kihlatud? Noh, ta on nüüd äkki otsustanud kihluse tühistada. Järelemõtlemine on teda 
veennud, et meie mõlema huvides on parem, kui ta oma ennatlikult antud lubaduse tagasi 
võtab ning laseb mul kusagil mujal õnnelikuma valiku teha. See on ainus, millega ta oma 
otsust põhjendab, ja ainus vastus, mille ta kõigile mu küsimustele annab.» 

«Ja mida teie omalt poolt tegite?» pärisin ma. «Kas te leppisite sellega?» 

211 

«Jah,» kostis ta täiesti kõigutamatu rahuga. «Ma leppisin sellega.» 

Ta käitus antud olukorras sedavõrd arusaamatult, et ma unustasin suurest hämmeldusest oma 
käe tema pihku. Ei ole viisakas kedagi pärani silmi vahtida, ühe härrasmehe suhtes on see aga 
lausa taktitu. Mina tegin nii ühte kui teist pattu. Ja ma küsisin otsekui unes: «Mida see 
tähendab?» 

«Lubage, et ma seletan,» vastas ta. «Ja mis oleks, kui me istuksime?» 

Ta viis mind tooli juurde. Mäletan ähmaselt, et ta oli väga südamlik. Ma ei usu hästi, et ta 
mind piha ümbert kinni hoides oleks toetanud — aga päris kindel ma selles ei ole. Olin täiesti 
abitu, ja tema käitub daamidega alati nii armastusväärselt. Igatahes me võtsime istet. Selle 
eest ma võin vastutada, kui ma ka millegi muu eest vastutada ei või. 


8. PEATÜKK 


«Ma olen kaotanud kauni tütarlapse, hiilgava seltskondliku positsiooni ja korraliku 
sissetuleku,» alustas mister Godfrey, «ja ma leppisin sellega ilma vastupanuta. Mis võib küll 
sellise erakordse käitumise põhjus olla? Mu kallis sõber, põhjust ei ole.» 

«Põhjust ei ole?» kordasin ma. 

«Lubage, mu kallis miss Clack, et ma palun teid meenutada oma kokkupuuteid lastega,» 
jätkas ta. «Laps peab kinni teatud käitumisjoonest. Te olete sellest rabatud ning püüate 


põhjust teada saada. See kallis väiksekene ei ole aga võimeline oma käitumist põhjendama. 
Niisama hästi võiksite küsida rohult, miks see kasvab, või lindudelt, miks nad laulavad. Noh, 
praegusel juhul sarnanen mina selle lapsukesega — või rohu või lindudega. Ma ei tea, miks 
ma miss Verinderile abieluettepaneku tegin. Ma ei tea, miks ma oma kallid daamid 
häbiväärselt unarusse olen jätnud. Ma ei tea, miks ma olen Isade Pükste Poegadele 
Ümbertegemise Ühingu hüljanud. Te küsite lapselt: «Miks sa olid paha?» Aga väike ingel 
pistab sõrme suhu ja ei tea, mida vastata. Minuga on lood täpselt nii, miss Clack! Kellelegi 
teisele ma seda tunnistada ei suutnud. Kuid ma tunnen, et teile ma lihtsalt pean pihtima!» 
Hakkasin toibuma. Siin oli tegemist hingeelulise küsimusega. Tunnen hingeeluliste küsimuste 
vastu sügavat huvi — ja üldiselt arvatakse, et ma olen nende lahendamises üsna vilunud. 
«Mu kõige parem sõber, pingutage oma mõistust ja aidake mind,» jätkas ta. «öelge mulle, 
miks mulle äkki on hakanud tunduma, nagu oleksin ma selle oma abiellumise asja otsekui 
unes ette võtnud? Miks tuleb mul äkitselt pähe, et minu tõeline õnn on mu kallite daamide 
abistamises, selles, et ma teen tagasihoidlikult oma kasutoovat tööd ja lausun mõned tõsised 
sõnad, kui eestseisja mind selleks üles kutsub? Milleks mulle positsioon? Mu on juba 
positsioon 

olemas. Milleks mulle sissetulek? Oma leiva ja juustu, oma kena väikese korteri ja kahe kuue 
eest aastas Jõuan ma niigi maksta. Milleks mulle miss Verinder? Ta ütles mulle ise (see, kallis 
miss Clack, olgu omavahel öeldud), et ta armastab teist meest ja abiellub minuga ainult 
lootuses, et suudab tolle teise niiviisi oma peast välja ajada. Milline jõle ühendus see oleks! 
Oh heldus, milline jõle ühendus see oleks! Selliseid mõtteid, miss Clack, mõlgutasin ma teel 
Brightonisse. Lähenesin Rachelile, tundes end kurjategijana, kes kohtuotsust ootab. Kui ma 
siis aga leidsin, et ka tema on meelt muutnud — kui ma kuulsin talt ettepanekut kihlus 
tühistada —, siis tundsin (selles pole mingit kahtlust) määratut kergendust. Kuu aega tagasi 
surusin teda õnnejoovastuses oma rinnale. Tund aega tagasi joovastas see õnnelik teadmine, et 
ma teda enam kunagi oma rinnale ei suru, mind nagu kange vägijook. See tundub võimatu — 
midagi niisugust ei saaks nagu olla. Ja ometi on see kõik tõsi, nagu mul oli au teile tunnistada, 
kui me neil kahel toolil kõrvuti istet võtsime. Ma kaotasin kauni tütarlapse, hiilgava 
seltskondliku positsiooni ja korraliku sissetuleku ning leppisin sellega ilma vastupanuta. Kas 
teie oskate seda seletada, kallis sõber? Minu mõistus seda küll ei võta.» 

Tema tore pea langes rinnale ning ta alistus meeleheites oma hingeelulistele raskustele. 

Olin sügavalt liigutatud. See juhtum (kui ma võin hingearstina kõnelda) oli mulle nüüd täiesti 
selge. Me kõik oleme võinud selle tunnistajaks olla, et kõrgemate võimete valdajad võivad 
mõnikord langeda samale tasemele kõige piiratumate inimestega enda ümber. Kahtlemata on 
jumalik juhtimine selle nii arukalt korraldanud, soovides suurmeestele meelde tuletada, et ka 
nemad on surelikud ning et vägi, mis neile suuruse on annetanud, võib selle ka ära võtta. 
Mister Godfrey kahetsusväärses käitumises, mille' nähtamatuks tunnistajaks ma olin olnud, 
võis nüüd minu meelest kerge vaevaga ära tunda ühe niisuguse kasuliku alanduse. Niisama 
kerge vaevaga võis selles kohkumises, mida mõte Racheliga abiellumisest temas esile kutsus, 
ning võluvas õhinas, millega ta oma daamide ja vaeste juurde tagasi pöörduda ihkas, näha 
tema parema loomuse teretulnud taasilmumist. 

Mõne lihtsa ning õeliku sõnaga avaldasin ma talle oma arusaamise sellest loost. Tema rõõmu 
oli ilus vaadata. Kui ma jätkasin, võrdles ta end eksinud inimesega, kes pimedusest valguse 
kätte jõuab. Kui ma talle yeel seda kinnitasin, et ta Isade Pükste Poegadele Ümbertegemise 
Ühingus armastusega vastu võetakse, siis täitis meie kristliku kangelase südant ülevoolav 
tänulikkus. Ta surus mu käsi vaheldumisi oma huultele. Teadmine, et ta meie hulka tagasi 
pöördub, täitis mind piiritu võidurõõmuga ning ma lasksin tal oma kätega teha, mida ta tahtis. 
Panin silmad kinni. Tundsin, kuidas mu pea hingelise eneseunustuse joovastuses tema õlale 


langes. Veel hetk, ja ma oleksin kindlasti tema käte vahel minestanud, kui mitte üks segav 
hääl välismaailmast mind uuesti meelemõistusele poleks toonud. Ukse tagant kostis nugade ja 
kahvlite hirmus klõbin ning lakei tuli tuppa, et lantšiks lauda katta. 

Mister Godfrey hüppas võpatades püsti ja vaatas kella kamina-simsil. 

«Kuidas küll aeg teie seltsis lendab!» hüüdis ta. «Ma jõuan hädavaevu rongile.» 

Söandasin talt küsida, miks ta nii väga linna tagasi kiirustab. Tema vastus meenutas mulle 
neid perekondlikke raskusi, millest tuli alles üle saada, ja veel ees ootavaid sugulaste vahelisi 
lahkhelisid. 

«Ma sain isalt teate,» vastas ta. «Äriasjad sunnivad teda täna Frizinghallist Londonisse 
minema ja tal on kavas kas juba täna õhtul või homme siia edasi sõita. Ma pean talle 
tingimata rääkima, mis Racheli ja minu vahel juhtus. Ta on meie abielust väga huvitatud — 
ma kardan, et on väga raske teda kihluse tühistamisega lepitada. Meie kõigi pärast pean ma 
teda siit seni eemal hoidma, kuni ta on olukorraga leppinud. Parim ja kalleim sõpradest, me 
kohtume taas!» 

Nende sõnadega kiirustas ta välja. Mina aga jooksin sama suure rutuga üles oma tuppa, et end 
pisut koguda, enne kui ma tädi Able-white'i ja Racheliga koos lantšilauda istun. 

Kui nüüd veel hetkeks mister Godfrey teemal peatuda, siis ma tean küll, et seltskonna kõike 
labastav arvamus on talle süüks pannud, nagu oleks tal endal mingi salajane põhjus olnud 
Rachelit esimesel selleks avanenud võimalusel kihlusest vabaks anda. Minu kõrvu on jõudnud 
ka jutt, et teatud ringkondades seletatakse tema innukat soovi minu lugupidamist tggasi võita 
mingite omakasupüüdlike taotlustega ära leppida (minu kaudu) ühe auväärse daami, Isade 
Pükste Poegadele Ümbertegemise Ühingu juhatuse liikmega, keda sellesinatse maailma 
varaga ohtralt on õnnistatud ja keda ma oma armastatud ning lähedaseks sõbraks pean. Neid 
vastikuid laimujutte nimetasin ma ainult selleks, et kuulutada: minu hing ei ole end nendest 
hetkekski mõjutada lasknud. Mulle antud juhtnööre järgides ja päevikust täpselt järele 
vaadates olen ma näinud, millised kõikumised tegi läbi minu oma arvamus meie kristliku 
kangelase kohta. Lubage mul enda vastu õiglane olla ja siinkohal lisada, et kui mu andekas 
sõber kord juba minu silmis oma endisele kohale oli tõusnud, siis ei kaotanud ta seda kohta 
enam kunagi. Ma kirjutan seda, pisarad silmis, ja põlen soovist rohkem öelda. Aga ei — 
inimeste ja sündmuste kirjeldamisel olen ma julmalt surutud üksnes isiklike kogemuste 
piiridesse. Vähem kui kuu aega pärast neid sündmusi sundisid muutused rahaturul (mis isegi 
minu viletsat sissetulekut kahandasid) mind välismaale pagendusse siirduma, jätmata mulle 
midagi peale õrna mälestuse mister Godfrey'st, mida seltskonna laim on küll rünnanud, kuid 
täiesti asjatult. 

Lubage ma kuivatan silmad ja pöördun oma jutustuse juurde tagasi. 

Läksin trepist alla lantšile, täis mõistetavat põnevust näha, mil- 

list mõju on kihlusest vabanemine Rachelile avaldanud. 

Mulle tundus — kuigi ma sellistes küsimustes olen ausalt öelda vilets otsustaja —, et 
tagasisaadud vabadus oli talle uuesti mõtteisse toonud tolle teise mehe, keda ta armastas, ning 
et ta oli enda peale tulivihane, kuna ei suutnud üle saada sellest tundest, mida ta südamepõhjas 

häbenes. Kes see mees oli? Mul olid küll omad kahtlused, kuid ei olnud mõtet tühjade 
oletustega aega raisata. Kui mul õnnestub Rachel usule pöörata, siis enesestmõistetavalt ei 
varja ta minu eest enam midagi. Ma kuuleksin kõik selle mehe kohta; ma kuuleksin kõik 
Kuukivi kohta. Kui mul temas vaimliste huvide äratamisega ka mingit kõrgemat eesmärki ei 
oleks olnud, siis oleks mind jätkama julgustanud juba üksnes väljavaade teda ta patusest 
saladusest vabastada. 


Tädi Ablewhite tegi oma pärastlõunase jalutuskäigu ratastoolis. Rachel saatis teda. «Tahaksin 
seda tooli ise lükata,» pahvatas ta meeleheitlikult. «Tahaksin ennast ümberkukkumiseni ära 
väsitada.» 

Õhtul oli ta samasuguses tujus. Ühes mu sõbra väärtuslikus väljaandes — «Miss Jane Ann 
Stamperi elu, kirjad ja katsumused», neljakümne .neljas trükk — avastasin ma kohti, mis 
imepäraselt Racheli praeguse olukorraga kokku käisid. Kui ma tegin ettepaneku neid lugeda, 
läks ta klaveri juurde. Kujutlege vaid, kui vähe ta tõsistest inimestest pidi teadma, kui ta 
oletas, et minu kannatlikkust sellisel viisil ammendada saab! Jätsin miss Jane Ann Stamperi 
enda juurde ning ootasin edasisi sündmusi kõige vankumatuma usuga tulevikku. 

Vana mister Ablewhite sel õhtul ei tulnudki. Kuid ma teadsin, kui tähtis oli tema ilmalikule 
ahnusele ta poja abiellumine miss Verinderiga, ning olin kindlalt veendunud, et (tehku mister 
Godfrey mis tahes selle takistamiseks) me näeme teda järgmisel päeval. Tema sekkumine 
asjasse toob kindlasti kaasa loodetud tormi, millele omakorda järgneb Racheli 
vastupanuvõime kasulik raugemine. Mulle ei ole teadmata, et vanal mister Ablewhite'il on 
üldiselt (eriti temast madalama positsiooniga inimeste hulgas) märkimisväärselt heasüdamliku 
inimese kuulsus. Minu tähelepanekute põhjal pälvib ta seda kuulsust aga üksnes senikaua, kui 
ta oma tahtmist saab, ja mitte hetkegi kauem. 

Täpselt nii, nagu ma olin ette näinud, sattus tädi Ablewhite järgmisel päeval oma abikaasa 
äkilise ilmumise tõttu hämmastumisele nii lähedasse seisundisse, kui tema loomus lubas. 
Vana mister Able-white oli napilt minut aega majas viibinud, kui talle järgnes, sedapuhku 
minu hämmastuseks, ootamatu olukorda raskendav asjaolu mister Bruffi näol. 

Ma ei mäleta, et selle advokaadi kohalolek mulle kunagi veel soovimatum oleks tundunud kui 
sel hetkel. Ta paistis igati valmis olevat minu tööd takistama — oli ehk isegi suuteline rahu 
säilitama, kuigi üheks võitlevaks pooleks oli Rachel! 

«See on meeldiv üllatus, söör,» lausus mister Ablewhite oma petliku südamlikkusega mister 
Bruffi poole pöördudes. «Kui ma eile teie kontorist lahkusin, ei teadnud ma küll seda au 
oodata, et teid täna Brightonis näha saan.» 

«Kui te olite ära läinud, mõtlesin ma meie vestluse üle järele,» vastas mister Bruff. «Ja mul 
tuli pähe, et käesoleval juhul võib minust siin mõnevõrra kasu olla. Jõudsin rongi peale 
viimasel minutil, 

nii et mul ei olnud võimalik seda vagunit, milles teie sõitsite, üles otsida.» 

Andnud selle seletuse, istus ta Racheli kõrvale. Mina tõmbusin tagasihoidlikult nurka, miss 
Jane Ann Stamper igaks juhuks süles. Mu tädi istus akna all ja, nagu ikka, lehvitas endale 
raugelt tuult. Mister Ablewhite seisis keset tuba, paljas pealagi palju roosam, kui ma seda 
kunagi olin näinud, ja pöördus kõige südamlikumal moel oma naise õetütre poole. 

«Rachel, mu kallis,» lausus ta, «Godfrey teatas mulle ühe äärmiselt kummalise uudise. Ja ma 
sõitsin siia seda asja uurima. Teil on selles majas oma elutuba. Kas te osutaksite mulle seda 
au, et juhatate mind sinna?» 

Rachel ei liigutanudki ennast. Kas ta oli otsustanud asja kriisini viia või õhutas teda mingi 
salajane märguanne mister Bruffilt — seda ei oska ma tõesti öelda. Igatahes ei osutanud ta 
vanale mister Able-white'ile seda au, et oleks teda oma elutuppa juhatanud. 

«Kõike, mida te mulle öelda soovite,» vastas ta, «võite öelda ka siin, minu sugulaste ja» (ta 
vaatas mister Bruffi poole) «mu ema vana ustava sõbra juuresolekul.» 

«Kuidas soovite, kullake,» vastas armastusväärne mister Able-white. Ta istus toolile. Kõik 
ülejäänud vaatasid talle näkku — otsekui oleksid nad lootnud, et selle ilme veel pärast 
seitsmekümne aasta pikkust ilmalikku elupraktikat võiks tõtt kõnelda. Mina vaatasin tema 
paljast pealage, sest olin juba varasematel kokkupuudetel tähele pannud, et tema tegelik 
meeleolu tavatses end ilmutada hoopis seal. 


«Mõne nädala eest,» jätkas vanahärra, «teatas mu poeg mulle, et miss Verinder oli talle seda 
au osutanud ja lubanud temaga abielluda. Kas on võimalik, Rachel, et ta teie tegelikke sõnu 
valesti tõlgendas või koguni moonutas?» 

«Sugugi mitte,» vastas Rachel. «Ma lubasin tõesti temaga abielluda.» 

«Väga otsekohene vastus!» ütles mister Ablewhite. «Ja siiamaani, mu kullake, on kõik korras. 
Tähendab, et selles suhtes, mis mõne nädala eest juhtus, Godfrey eksinud ei ole. Vea tegi ta 
ilmselt selles, mida ta mulle eile rääkis. Ma hakkan nüüd asjast aru saama. Te tülitsesite pisut, 
nii nagu armunud ikka, — ja mu rumal poeg võttis seda tõsiselt. Ah! Tema eas oleks küll 
võinud targem olla!» 

Seepeale tõstis Rachelis pead esiema Eeva patune loomus ning ta hakkas ärrituma. 

«Palun püüdkem teineteisest aru saada, mister Ablewhite,» vastas ta. «Mitte kõige vähematki 
tülitsemisetaolist ei ole eile teie poja ja minu vahel olnud. Kui ta teile ütles, et ma tegin 
ettepaneku kihlus tühistada ja et tema omalt poolt sellega nõustus, siis ütles ta teile tõtt.» 
Mister Ablewhite'i kiilas pealagi hakkas otsekui iselaadi termomeeter tema kasvavat 
pahameelt näitama. Tema nägu oli armastusväärseni kui kunagi enne, kuid niigi roosa pealagi 
oli juba tooni võrra tumedamaks tõmbunud! 

«Nonoh, mu armas!» ütles ta nii rahustavalt kui oskas. «Ärge 

nüüd vihaseks minge ja ärge vaese Godfrey vastu liiga karm olge! Ilmselt ütles ta teile midagi 
mõtlematut. Ta on juba lapsest saadik kohmakas olnud — aga ega ta siis halvasti mõtle, 
Rachel, ega ta halvasti mõtle!» 

«Mister Ablewhite, ma kas väljendusin segaselt või ei taha te minust meelega aru saada. Teie 
poja ja minu vahel on lõplikult otsustatud, et me jääme kogu ülejäänud eluks ainult nõbudeks 
ja ei millekski enamaks. Kas see on nüüd küllalt selge?» 

Rachel ütles need sõnad niisugusel toonil, et isegi vanal mister Ablewhite'il oli võimatu 
temast kauem valesti" aru saada. Termomeeter tõusis veel ühe pügala võrra, ja kui mister 
Ablewhite uuesti rääkima hakkas, siis ei olnud ta hääl enam sugugi selline, nagu ühele 
heasüdamlikkuse poolest kuulsale inimesele oleks sobinud. 

«Kas ma pean siis niimoodi mõistma,» küsis ta, «et teie kihlus on tühistatud?» 

«Olge nii lahke ja mõistke seda just niimoodi, mister Ablewhite.» 

«Kas ma pean teadmiseks võtma ka. seda, et kihluse tühistamise ettepanek tuli kõigepealt teie 
poolt?» 

«Kõigepealt tuli see minu poolt. Ja teie poeg, nagu ma teile juba ütlesin, võttis selle vastu 
nõusoleku ja heakskiiduga.» 

Termomeetril võis näha kõige kõrgemat näitu. Pean silmas seda, et roosa pealagi muutus 
järsku sarlakpunaseks. 

«Mu poeg on üks närune lurjus!» karjus see maruvihane vana ilmalaps. «Olge minu kui tema 
isa — mitte tema enda — suhtes õiglane ja vastake, palun, miss Verinder: milles te mister 
Godfrey Able-white'i süüdistate?» 

Siin segas mister Bruff esimest korda vahele. 

«Te ei ole kohustatud sellele küsimusele vastama,» ütles ta Rachelile. 

Vana mister Ablewhite kargas talle sedamaid harja. 

«Ärge unustage, söör,» lausus ta, «et keegi ei ole teid siia kutsunud. Teie sekkumine oleks 
olnud tunduvalt sündsam, kui te oleksite oodanud, kuni teilt seda palutakse.» 

Mister Bruff ei teinud temast väljagi. Tema vana patuse näo läbitungimatu ilme ei muutunud 
hetkekski. Rachel tänas teda nõuande eest ja pöördus siis uuesti vana mister Ablewhite'i 
poole, säilitades seejuures külmaverelisuse, mida (tema vanust ja sugu arvestades) oli lihtsalt 
hirmus näha. 

«Teie poeg pöördus minu poole sellesama küsimusega, mille teie praegu esitasite,» vastas ta, 
«Mul oli talle üksainus vastus, ja mul on üksainus vastus ka teile. Tegin ettepaneku, et me 


teineteist vabaks laseksime, sest" järelemõtlemine on mind veennud, et meie mõlema huvides 
on parem, kui ma oma ennatlikult antud lubaduse tagasi võtan ning tal kusagil mujal uuesti 
valida võimaldan.» 

«Mida mu poeg on teinud?» käis mister Ablewhite peale. «Mul on õigus seda teada. Mida mu 
poeg siis ikkagi on teinud?» 

Rachel jäi niisama kangekaelselt oma juurde. 

«Te kuulsite ainsat seletust, mida ma pean vajalikuks teile või temale anda,» vastas ta. 

«Ni et otse välja öeldes tuli teile, miss Verinder, pähe ja pakkus lõbu mu pojaga ainult 
mängida?» 

Rachel vaikis hetke. Istusin üsna tema selja taga ja kuulsin, kuidas ta ohkas. Mister Bruff 
surus kergelt tema kätt. Ta võttis end kokku ning vastas mister Ablewhitelle endise 
vahvusega. 

«Olen põhjust andnud hullemakski vääritimõistmiseks,» lausus ta. «Ja ma olen seda 
kannatlikult talunud. See aeg on möödas, kus te oleksite mind sellise süüdistusega solvata 
saanud.» 

Tema hääletooni kibedus veenis mind, et miski oli talle Kuukivi skandaali meelde tuletanud. 
«Rohkem ei ole mul midagi öelda,» lisas ta väsinult, otseselt kellegi poole pöördumata, ning 
vaatas meist kõigist mööda, talle lähimast aknast välja. 

Mister Ablewhite kargas püsti ja lükkas oma tooli nii ägedalt eemale, et see ümber kukkus. 
«Minul on küll veel midagi öelda,» teatas ta peopesaga vastu lauda lajatades. «Ma tahan 
öelda, et kui mu poeg ennast solvatuna ei tunne, siis mina igatahes tunnen!» 

Rachel võpatas ja vaatas talle äkilise üllatusega otsa. 

«Solvatuna?» kordas ta. «Mida te sellega tahate öelda?» 

«Solvatuna jah!» kordas mister Ablewhite. «Ma tean, miss Verinder, mis põhjusel te mu 
pojale antud lubaduse murdsite! Mulle ei oleks see ka siis selgem, kui te seda ise oleksite 
tunnistanud. Teie neetud perekonnauhkus on see, mis Godfrey't solvab, nii nagu mindki 
solvati, kui ma teie tädiga abiellusin. Tema perekond — tema puruvaene perekond — pööras 
talle selja, sellepärast et ta abiellus ausa mehega, kes oli endale ise koha ja varanduse kätte 
võitnud. Minul ei olnud kuulsaid esivanemaid. Mina ei põlvnenud tervest reast kaabakatest ja 
kõrilõikajatest, kes oleksid röövimisest ja tapmisest ela-tunud. Mina ei saanud osutada ajale, 
mil Ablewhite'idel särkigi seljas ei olnud ja mil nad isegi oma nime kirjutada ei osanud. Ha- 
ha-haa! Kui mina abiellusin, ei olnud ma Herncastle'ite jaoks küllalt hea. Ja nüüd, kus asi juba 
niikaugel, ei ole jälle minu poeg teie jaoks küllalt hea. Mul oli kogu aeg see kahtlus. Teis lööb 
välja Herncastle'i veri, mu noor daam! Seda ma kahtlustasin kogu aeg.» 

«Milline vääritu kahtlustus,» märkis mister Bruff. «Mind hämmastab, et teil jätkub julgust 
seda tunnistada.» 

Enne kui mister Ablewhite suutis vastamiseks sõnu leida, hakkas Rachel ülimalt ärritava 
põlgusega kõnelema. 

«Kindlasti ei vääri see üldse tähelepanu,» ütles ta advokaadile. «Kui ta on võimeline niiviisi 
mõtlema, siis las aga mõtleb pealegi.» 

Mister Ablewhite hakkas nüüd sarlakpunasest purpurpunaseks muutuma. Ta ahmis õhku ja 
jõllitas kord Rachelit, kord mister Bruffi, tundes mõlema vastu nii pöörast viha, et ta ei 
teadnud, kumba esimesena rünnata. Tema naine, kes oli senini osavõtmatuna istunud ja endale 
tuult lehvitanud, hakkas ärevust tundma ning püüdis, ehkkf täiesti tulemusteta, teda rahustada. 
Mina olin selle rusuva vestluse jooksul korduvalt tundnud sisemist kutset mõne tõsise sõnaga 
sekka lüüa, ent võimalikke tagajärgi kartes olin end talitsenud. See pole muidugi üldse ühe 
kristliku inglanna vääriline, kes ei peaks lähtuma 

mitte sellest, mis on väiklaselt mõistlik, vaid sellest, mis on moraalselt õige. Olukorras, 
milleni me nüüd olime jõudnud, tõusin ma kõrgemale igasugusest lihtlabase kombekuse 
arvestamisest. Kui ma oleksin kavatsenud omaenda alandliku isiku väljamõeldud väidetega 
sekkuda, siis võib-olla oleksin veel kõhelnud. Kuid minu silme ees toimuva kahetsusväärse 
koduse kriisi eest oli imepäraselt ja ilusasti hoolitsenud miss Jane Ann Stamperi kirjavahetus 
— tuhande esimene kiri, «Kodurahu». Tõusin oma tagasihoidlikus nurgas püsti ja avasin oma 
väärtusliku raamatu. 

«Kallis mister Ablewhite,» ütlesin ma, «ainult üks sõna!» 

Kui ma seltskonna tähelepanu püstitõusmisega endale tõmbasin, siis nägin, et mister 
Ablewhite kavatses mulle midagi ebaviisakat öelda. Minu õelik pöördumisviis aga ohjeldas 
teda. Ta vahtis mind pärani silmi paganlikus hämmastuses. 

«Lubage minul kui südamlikul heasoovijal ja sõbral,» jätkasin ma, «ja kui inimesel, kes on 
juba ammu teisi äratama, veenma, ette valmistama, valgustama ja kinnitama harjunud, võtta 
endale üks täiesti andestatav vabadus — nimelt vabadus teie meelt vaigistada. » 

Mister Ablewhite hakkas toibuma, ta oli raevust plahvatamas — ja kui minu asemel oleks 
keegi teine olnud, siis ta olekski plahvatanud. Kuid mu häälel (harjumuspäraselt leebel) on 
häda korral varuks paar kõrget tooni. Selle häda korral tundsin end tungivalt kutsutud olevat 
kõrgemal toonil kõnelema kui tema. 

Tõstsin oma väärtusliku raamatu tema silme ette ja koputasin mõjukalt nimetissõrmega avatud 
leheküljele. «Need ei ole minu sõnad!» hüüatasin ma kirglikus vahelesegamise õhinas. «Oh, 
ärge arvake, et ma nõuan tähelepanu omaenda alandlikele sõnadele! Taevamanna kõrbes, 
mister Ablewhite! Kaste paatunud maal! Lohutuse, tarkuse, armastuse sõnad — miss Jane 
Ann Stamperi õnnistatud, õnnistatud sõnad!» 

Siin jäi mul hetkeks hing kinni. Enne kui ma suutsin end koguda, karjus see koletis inimese 
kujul nagu pöörane: 

«Miss Jane Ann Stamper käigu kus ...!» 

Mul on võimatu kirja panna seda hirmsat sõna, mis on siin punktidega asendatud. Ma 
kiljatasin, kui see ta huulilt kõlas! Ma lausa lendasin oma väikese koti juurde seina ääres 
laual; ma raputasin sealt välja kõik oma traktaadid, haarasin ühe, mis just pühadustteotava 
vandumise kohta käis ja mille pealkiri oli «Vaikige, taeva nimel!». Ulatasin traktaadi temale, 
pilgus ahastav palve. Ta rebis selle pooleks ja viskas üle laua mulle tagasi. Teised hüppasid 
kohkunult püsti, teadmata" mis veel võib juhtuda. Istusin otsekohe uuesti oma nurka. Ükskord 
oli umbes samasugustel asjaoludel juhtunud, et miss Jane Ann Stamperil võeti õlgadest kinni 
ning ta visati toast välja. Tema meelekindlusest tiivustatuna ootasin Jema märtrisaatuse 
kordumist. 

Kuid ei — seda ei pidanud sündima. Järgmiseks pöördus mister Ablewhite oma naise poole. 
«Ke-ke-kes selle jultunud fanaatiku siia majja kutsus?» küsis ta vihast kokutades. «Kas sina?» 

Enne kui tädi Ablewhite jõudis sõnagi lausuda, vastas Rachel tema eest: 

«Miss Clack on siin minu külalisena.» 

Need sõnad avaldasid mister Ablewhite'ile imelikku mõju: muutsid ta järsku maruvihasest 
mehest jäiselt põlglikuks meheks. Kõigile sai selgeks, et Rachel oli oma lühikese ning selge 
vastusega öelnud midagi niisugust, mis lõpuks mister ,, Ablewhite'ile trumbid kätte andis. 
«Või nii?» sõnas ta. «Miss Clack on siin teie külalisena — minu majas?» 

Nüüd kaotas Rachel omakorda enesevalitsuse. Ta näkku tõusis puna ja silmad lõid ägedalt 
välkuma. Ta pöördus advokaadi poole ning küsis mister Ablewhite'ile osutades kõrgilt: «Mida 
ta sellega tahab öelda?» 

Mister Bruff segas kolmandat korda vahele. 

«Te vist unustate,» ütles ta mister Ablewhite'i poole pöördudes, «et te uurisite selle maja miss 
Verinderi hooldajana miss Verinde-rile kasutamiseks.» 


«Ei maksa kiirustada,» katkestas teda mister Ablewhite. «Mul on öelda veel viimane sõna, 
mille oleksin juba varem öelnud, kui see ... » ta vaatas minu poole, murdes pead, missuguse 
ilge nimega mind nimetada, «... kui see märatsev vanatüdruk ei oleks meid katkestanud. 
Lubage endale teatada, söör, et kui minu poeg ei kõlba miss Verinderi abikaasaks, siis ei 
söanda ma arvata, et tema isa kõlbaks miss Verinderi hooldajaks. Mõistke seda, palun, 
niiviisi, et ma keeldun mulle leedi Verinderi testamendis pakutud rollist. Teie juriidilises 
sõnastuses öeldult — ma keeldun hooldajana toimimast. See maja tuli üürida minu nimel. Ma 
võtan kogu vastutuse selle eest enda kanda. See on minu maja. Ma võin selle endale jätta või 
omakorda üürile anda, täpselt nii, nagu mulle meeldib. Ma ei taha miss Verinderi tagant 
kihutada. Vastupidi, ma palun tal oma külaline ja oma asjad siit minema toimetada just siis, 
kui talle kõige paremini sobib.» Ta tegi sügava kummarduse ja kõndis toast välja. 

Niiviisi maksis mister Ablewhite Rachelile kätte selle eest, et too keeldus tema pojaga 
abiellumast! 

Niipea kui uks tema järel oli sulgunud, sai tädi Ablewhite hakkama ühe harukordse teoga, mis 
meid kõiki päris tummaks lõi. Ta leidis endas küllalt energiat, et üle toa minna! 

«Kallis laps,» ütles ta Rachelil käest kinni võttes. «Ma peaksin oma abikaasa pärast 
häbenema, kui ma ei teaks, et sinuga kõneles tema pahameel, mitte tema ise. Teie,» jätkas tädi 
Ablewhite, pöördudes minu poole mu nurgas, kusjuures seekord koondus ta energia jäsemete 
asemel pugusse, «teie oletegi see kurja juur, kes ta üles ärritas. Ma loodan, et ma teid ja teie 
traktaate enam kunagi ei näe3> Ta läks tagasi Racheli juurde ja suudles teda. «Ma palun sult, 
mu kallis, oma abikaasa nimel vabandust,» lausus ta. «Mida ma saaksin sinu heaks teha?» 
Rachelit, kes oli kõiges järjekindlalt isemeelne — tujukas ja 

järelemõtlematu kõigis oma tegudes —, liigutasid need käibevahendid pisarateni ning ta 
vastas vaikides tädi suudlusele. 

«Kui mul lubataks miss Verinderi eest vastata,» lausus mister Bruff, «siis ma paluksin, et teie, 
missis Ablewhite, saadaksite Penelope tema perenaise kübara ja salliga alla. Jätke meid 
kümneks minutiks kahekesi,» lisas ta vaiksemal häälel, «ja te võite minu peale kindel olla — 
asjad saavad korraldatud nii, et te mõlemad rahule jääte.» 

Selle perekonna usaldus tolle mehe vastu oli lausa harukordne. Tädi Ablewhite ei lisanud 
omalt poolt enam ühtegi sõna ja lahkus toast. 

«Jah!» hüüatas mister Bruff talle järele vaadates. «Ma tunnistan, et Herncastle'i verel on omad 
puudujäägid. Kuid heas päritolus on siiski midagi!» 

Teinud selle puhtalt ilmaliku märkuse, vahtis ta terava pilguga minu nurka, otsekui oleks ta 
oodanud, et ka mina ära lähen. Mü huvi Racheli vastu — võrreldamatult kõrgem huvi kui 
tema oma — neetis mind aga tooli külge. 

Mister Bruffalistus täpselt nii, nagu ta oli alistunud tädi Verin-deri juures Montagu skvääril. 
Ta viis Racheli ühe aknaaluse tooli juurde ja kõneles temaga seal. 

«Mu kallis noor daam,» ütles ta, «mister Ablewhite'i käitumine tuli teile muidugi ootamatult 
ja vapustas teid. Kui oleks mingit mõtet sellisele mehele vastu vaielda, siis võiksime talle 
peagi näidata, et mitte kõik ei lähe tema tahtmist mööda. Kuid see ei tasu vaeva. Teil oli 
täiesti õigus, kui te äsja ütlesite, et ta ei vääri tähelepanu.» 

Ta tegi pausi ja vaatas uuesti minu nurga poole. Istusin seal täiesti liikumatult, traktaadid 
käeulatuses ja miss Jane Ann Stamper süles. 

«Te ju teate,» jätkas ta uuesti Racheli poole pöördudes, «et teie vaene ema nägi oma 
suurepärase iseloomu tõttu teda ümbritsevates inimestes alati kõige paremat ja iial mitte 
halvemaid külgi. Ta nimetas oma õemehe teie hooldajaks sellepärast, et ta uskus temasse ning 
tahtis lisaks oma õele heameelt teha. Mulle endale pole mister Able-white kunagi meeldinud 
ja ma mõjutasin teie ema, et ta lubaks mul lisada testamenti ühe klausli, mis annab 
testamenditäitjatele teatud olukordades õiguse minuga uue hooldaja määramise asjus nõu 


pidada. Üks selline olukord tekkiski täna, ja ma võin nüüd vist nende kuivade ametlike 
üksikasjade esitamise lõpetada, andes edasi loodetavasti meeldiva teate oma naiselt. Kas te 
osutaksite missis Bruffile seda au, et saate tema külaliseks? Ja kas te olete nõus meie pere 
liikmena minu katuse alla jääma, kuni meie, targad inimesed, pead kokku paneme ja 
otsustame, mida edasi teha?» 

Nende sõnade juures ma tõusin ja tahtsin vahele astuda. Mister Bruff oli teinud täpselt seda, 
mida ma kartsin, kui ta missis Able-white'il palus Racheli kübara ja salli alla saata. 

Enne kui ma suudki lahti teha sain, oli Rachel tema kutse kõige soojemate sõnadega vastu 
võtnud. Kui ma seda sündida lasen, et asi niiviisi korraldataksegi — kui ta kord juba üle 
mister Bruffi ukseläve astub —, siis jumalaga, mu elu kõige kallim lootus — lootus mu 

eksinud lambuke tagasi kiriku rüppe tuua! Juba paljas mõte sellisest õnnetusest vapustas mind 
hingepõhjani. Heitsin ilmaliku tagasihoidlikkuse viletsad kütked kõrvale ning avaldasin oma 
kirglikke tundeid esimeste pähe tulevate sõnadega. 

«Pidage!» hüüdsin ma. «Pidage! Te peate mind ära kuulama, mister Bruff! Teie ei ole Racheli 
sugulane, mina aga olen. Ma kutsun teda — ma nõuan, et testamenditäitjad mind hooldajaks 
määraksid. Rachel, mu kõige kallim Rachel, ma pakun teile oma tagasihoidlikku kodu; tulge 
kohe järgmise rongiga Londonisse, armas, ja jagage seda minuga!» 

Mister Bruff ei öelnud midagi. Rachel vaatas mind haigettegeva imestusega, mida ta ei 
püüdnudki varjata. 

«Te olete väga lahke, Drusilla,» lausus ta. «Ma külastan teid loodetavasti iga kord, kui ma 
Londonisse satun. Kuid ma võtsin juba mister Bruffi kutse vastu ja minu arvates on kõige 
parem, kui ma praegu tema hoole alla jään.» 

«Oh, ärge rääkige nõnda!» anusin ma. «Ma ei saa teist lahkuda, Rachel, ma ei saa teist 
lahkuda!» 

Püüdsin teda oma käte vahele haarata, kuid ta taganes. Mu tulised tunded ei nakatanud teda, 
vaid üksnes kohutasid. 

«Tõepoolest, milleks selline tarbetu erutus?» ütles ta. «Ma ei mõista seda.» 

«Mina samuti mitte,» kostis mister Bruff. 

Nende kalkus — nende õudne ilmalik kalkus — tekitas minus pahameelt. 

«Oh Rachel, Rachel!» pahvatasin ma. «Kas te ei ole siis veel aru saanud, et mu hing igatseb 
teist kristlast teha? Kas mingi sisemine hääl ei ole teile öelnud, et ma püüan nüüd teie heaks 
teha seda, mida ma püüdsin teha teie kalli ema heaks, kui surm ta minu käest ära kiskus?» 
Rachel astus mulle sammu lähemale ja vaatas mind väga imeliku näoga. 

«Ma ei mõista, mida te mu emast räägite,» lausus ta. «Kas te oleksite nii hea, miss Clack, ja 
seletaksite lähemalt?» 

Enne kui ma vastata jõudsin, tuli mister Bruff meie juurde, ning pakkudes Rachelile käsivart, 
püüdis teda toast välja juhtida. 

«Ärge parem seda juttu jätkake, mu kallis,» ütles ta. «Ja miss Clack ärgu parem hakaku 
midagi seletama.» 

Isegi kui ma oleksin känd või kivi olnud, ka siis oleks selline vahelesegamine mind tõde 
tunnistama kihutanud. Ma lükkasin mister Bruffi ise oma käega nördinult kõrvale ja esitasin 
pühalike ning sobivate sõnadega kristliku õpetuse seisukoha, mille järgi ei ole mingit kahtlust, 
et ettevalmistamatult suremine on hirmus õnnetus. 

Rachel põrkas minust — ma punastan seda kirjutades — õuduskarjega eemale. 

«Tulge ära!» hüüdis ta mister Bruffile. «Jumala pärast, tulge ära, enne kui see naine veel 
midagi öelda jõuab! Oh, mõelge vaid mu vaese ema süütu, kasuliku, kauni elu peale! Teie 
olite matusel, mister Bruff, ja nägite ise, kuidas kõik teda armastasid; nägite, kuidas vaesed 

abitud inimesed tema haual oma parimat sõpra taga nutsid. Ja see nurjatu seisab siin ning 
püüab mind kahtlema panna, kas mu ema, kes oli ingel maa peal, ikka on hüüd ingel taevas! 
Ärge sellest siin enam rääkima hakake! Tulge ära! Mind lämmatab see, et pean hingama 
temaga ühte õhku! Temaga ühes ja samas toas viibimine ajab mulle hirmu peale!» 

Kurt kõigile vastuväidetele, jooksis ta ukse juurde. 

Selsamal hetkel astus tema toaneitsi kübara ja salliga tuppa. Rachel tõmbas need kuidagiviisi 
pähe ja ümber. «Paki mu asjad,» ütles ta, «ja too need mister Bruffi juurde.» Üritasin talle 
läheneda — olin vapustatud ja kurb, kuid on ütlematagi selge, et mitte solvunud. Tahtsin talle 
ainult öelda: «Aidaku taevas teie kalki südant pehmendada! Ma annan teile meeleldi andeks!» 
Ta tõmbas loori üle näo, rebis salliotsa mu käest lahti, ruttas toast välja ning lõi ukse mu nina 
ees kinni. Talusin solvangut harjumuspärase meelekindlusega. Meenutan seda praegugi mulle 
omase harjumusega igasugusest solvumistundest üle olla. 

Enne kui mister Bruff omakorda välja kiirustas, oli tal minu jaoks veel varuks pilkav 
hüvastijätt. 

«Parem oleksite küll võinud seletamata jätta, miss Clack,» ütles ta, kummardas ja lahkus 
toast. 

Ka tanupaeltega isikul oli midagi öelda. 

«Täitsa selge pilt, kes nad kõik üksteise vastu ässitas,» ütles ta. «Ma olen küll ainult vaene 
teenija, aga tõsijutt, mul on teie pärast häbi!» Ka tema läks välja ning lõi ukse enda järel 
pauguga kinni. 

Jäin üksi tuppa. Neist kõigist mõnitatuna ja hüljatuna jäin ma üksi tuppa. 

Kas on võimalik veel midagi lisada sellele lihtsale tõsiasjade kirjeldusele — sellele liigutavale 
pildile maailma poolt tagakiusatud kristlasest? Ei, mu päevik tuletab mulle meelde, et üks 
minu paljudest kirevatest elupeatükkidest jõuab siinkohal lõpule. Tollest päevast peale ei ole 
ma Rachel Verinderi enam näinud. Andsin talle siis kohe andeks, kui ta mind solvas. Sellest 
saadik olen talle oma palvetes aina head soovinud. Ja kui ma suren — siis selleks, et lõpuni 
kurjale heaga vastata, parandan talle oma testamendiga «Miss Jane Ann Stamperi elu, kirjad 
ja katsumused». 


TEINE JUTUSTUS 


Kirja pannud Mathew Bruff, nõuandeadvokaat Gray's Inni skväärilt 


1. PEATÜKK 


Mu sõbranna miss Clack on sule käest pannud, ja kahel põhjusel võtan mina selle nüüd oma 
kätte. 

Esiteks on minu võimuses heita vajalikku valgust mõningatele huvitavatele asjaoludele, mis 
on siiani selgusetuks jäänud. Miss Verinderil oli kihluse katkestamiseks oma salajane põhjus 
— ja selle taga seisin mina. Godfrey Ablewhite'il oli oma salajane põhjus loobuda 
igasugustest õigustest oma võluva nõo käele — ja mina avastasin selle. 

Teiseks oli mul see õnn või õnnetus (ei teagi õieti, kumb), et mind tol ajal, millest ma praegu 
kirjutan, isiklikult selle India teemandi saladusse segati. Mul oli au kõnelda oma kontoris ühe 
suursuguste kommetega idamaise võõraga, kes ei olnud kahtlemata keegi muu kui kolme 
indialase peamees. Lisage sellele veel, et päev hiljem kohtasin ma kuulsat rändurit mister 
Murthwaite'i ja vestlesin temaga Kuukivi teemal, ning et sellel jutuajamisel on hilisemate 


sündmustega väga oluline seos. Ja nüüd olengi üles lugenud need asjaolud, mis annavad mulle 
õiguse teatud kohale neil lehekülgedel. 


Lugu tühistatud kihluse tegelikest põhjustest on ajaliselt esimene ning peab seetõttu ka 
käesolevas jutustuses esikohal asuma. Lastes mõttes terve selle sündmusteahela algusest 
lõpuni silme eest läbi, arvan, et mul tuleks alustada — nii veider kui see teie meelest ka oleks 
— oma suurepärase kliendi ja sõbra, kadunud söör John Verin-deri voodi äärest. 

Söör Johnil oli oma jagu — võib-olla üsna suurgi jagu — inim» konna süütumaid ja 
sümpaatsemaid nõrkusi. Kõnealuse looga seoses võin ma nende hulgast mainida näiteks 
võitmatut vastumeelsust — senikaua kui ta oma tavalise tugeva tervise juures oli — 
testamendi tegemise vastu. Nii leedi Verinder kui ka mina kasutasime oma mõju, 

et selles küsimuses tema kohusetunnet äratada. Ta tunnistas, et meie seisukohad olid 
põhjendatud, — kuid kaugemale sellest ta ei läinud, enne kui teda hakkas vaevama tõbi, mis 
ta lõpuks ka hauda viis. Siis alles saadeti minu järele, et ma paneksin kirja kliendi juhtnöörid 
testamendi asjus. Need osutusid kõige lihtsamateks juhatusteks, mida ma kogu oma 
ametialase tegevuse jooksul olin kuulnud. 

Söör John tukkus parajasti, kui ma tuppa astusin. Mind nähes ta virgus. 

«Tere päevast, mister Bruff!» ütles ta. «Mul ei lähe selle asjaga kuigi palju aega. Ja siis jään 
ma uuesti magama.» Ta jälgis suure huviga, kuidas ma suled, tindi ja paberi valmis seadsin. 
«Kas olete valmis?» küsis ta. Ma kummardasin, kastsin sule tindipotti ja jäin tema korraldusi 
ootama. 

«Ma jätan kõik viimaseni oma naisele,» ütles söör John. «See on kogu mu testament.» Ta 
keeras teise külje ning seadis end uuesti magama. 

Olin sunnitud teda häirima. 

«Kas ma pean aru saama,» küsisin ma, «et te jätate kogu selle varanduse, mida omades te 
surete, täielikult leedi Verinderile?» 

«Jah,» vastas söör John. «Ainult et mina ütlesin seda lühemalt. Miks ei võiks teiegi seda 
lühemalt öelda ja mul uuesti magama jääda lasta? Kõik minu naisele. Selline on minu 
testament. 

Tema varandus oli tervenisti ta enda käsutuses ja seda oli kahte liiki — maavaldused (hoidun 
sihilikult kasutamast erialatermineid) ja raha. Kardan, et enamikul juhtudel oleksin tundnud 
end kohustatuna paluma oma kliendil testament uuesti läbi mõelda. Söör Johni puhul aga 
teadsin, et leedi Verinder väärib igati (nagu kõik head naised) seda piiramatut usaldust, mida 
abikaasa talle osutas, ning on lisaks ka võimeline talle usaldatud varandust korralikult 
valitsema (niipalju kui mina õrnemat sugu tunnen, ei saa sellega hakkama isegi üks naine 
tuhandest). Kümne minutiga oli söör Johni testament koostatud ja seaduslikult kinnitatud ning 
söör John ise, va hea mees, jätkas oma katkestatud uinakut. 

Leedi Verinder õigustas kuhjaga seda usaldust, mida ta abikaasa oli tema vastu üles näidanud. 
Juba lesepõlve esimestel päevadel laskis ta mind kutsuda ning tegi ka oma testamendi. Ta 
hindas olukorda nii läbinisti kainelt ja mõistlikult, et mul ei tekkinud mingisugust vajadust 
talle milleski nõu anda. Minu vastutus algas ja lõppes tema juhtnööridele vajaliku juriidilise 
vormi andmisega. Söör John polnud kahte nädalatki hauas lebanud, kui tema tütre tulevik oli 
väga arukalt ning suure armastusega kindlustatud. 

Testament jäi oma tulekindlas laekas minu kontorisse rohkemateks aastateks, kui mulle 
meeldib kokku arvata. Alles tuhande kaheksasaja neljakümne kaheksanda aasta suvel pidin 
ma väga kurbadel asjaoludel seda uuesti vaatama. 


Tol ajal jõudsid arstid vaese leedi Verinderi suhtes otsusele, mis oli sõna otseses mõttes 
surmaotsus. Mina olin esimene, kellele ta oma seisukorrast teatas, ning ühtlasi soovis ta oma 
testamendi veel kord koos minuga läbi vaadata. 

Tema tütre tulevikku ei olnud võimalik enam paremini kindlustada. Kuid aja jooksul olid 
leedi Verinderi kavatsused mitmesugustele sugulastele jäetavate väiksemate pärandiosade 
suhtes pisut muutunud ning algdokumenti oli vaja täiendada kolme või nelja lisapunktiga. 
Ootamatuste ärahoidmiseks tegin ma seda kohe, kuid hiljem nõutasin armuliselt proualt loa 
koostada tema äsjaseid juhtnööre arvestades uus testament. Ma tahtsin sel viisil vabaneda 
paratama-tuist arusaamatustest ja kordustest, mis nüüd algdokumenti risustasid ning minu 
ametialast korrameelt tõtt-öelda valusasti riivasid. 

Selle uue testamendi seaduslikku kinnitamist kirjeldas juba miss Clack, kes oli nii lahke ja tuli 
tunnistajaks. Mis Rachel Verinderi rahalistesse huvidesse puutub, siis selles suhtes oli uus 
testament sõna-sõnalt esimese koopia. Sisseviidud muudatused puudutasid ainult Rachelile 
hooldaja määramist ja mõningaid minu nõuandel lisatud tingimusi sellega seoses. Pärast leedi 
Verinderi surma läks see testament minu voliniku kätte tavalises korras «tõestamiseks» (nagu 
öeldakse). 

Niipalju kui ma mäletan, oli see umbes kolm nädalat hiljem, kui minuni jõudis esimene 
hoiatus, et salamahti oli teoksil midagi täiesti tavatut. Astusin juhuslikult sisse oma volinikust 
sõbra kontorisse ja märkasin, et ta ilmutas mind nähes tavalisest suuremat huvi. 

«Mul on teile üks uudis,» ütles ta. «Mis te arvate, mida ma täna hommikul juristide 
kolleegiumis kuulsin? Leedi Verinderi testament on juba välja nõutud ning läbi vaadatud!» 
Vaat see oli alles uudis! Selles testamendis ei olnud absoluutselt midagi niisugust, mis oleks 
võinud vastuväiteid tekitada, ja ma ei kujutanud ette, kellel oleks vähimatki huvi olnud seda 
uurida. (Neile inimestele, kes asja ei tunne, oleks ehk parem siinkohal selgitada, et kui keegi 
mingi testamendi läbivaatamist taotleb, siis on see juristide kolleegiumis ühe šillingi suuruse 
tasu eest seadusega lubatud.) 

«Kas te kuulsite, kes seda testamenti küsis?» pärisin ma. 

«Jah, minule vastas sealne ametnik vähimagi kõhkluseta. Küsija oli mister Smalley firmast 
«Skipp ja Smalley». Testament ei ole veel suurtesse foolioregistritesse kantud. Seega ei 
jäänud muud üle kui lasta tal erandi korras originaaldokumenti näha. Ta vaatas selle hoolikalt 
läbi ja märkis midagi oma taskuraamatusse. Kas teil on aimu, milleks tal seda vaja oli?» 
Raputasin pead. «Ma uurin selle välja,» vastasin ma, «veel enne, kui päev õhtusse jõuab.» 
Nende sõnadega pöördusin otsekohe oma kontorisse tagasi. 

Kui mu kadunud kliendi testamendi vastu oleks seda seletamatut huvi ilmutanud mõni teine 
advokaadifirma, siis oleks mul vajalike andmete hankimisel mõningaid raskusi tekkinud. 
Kuid «Skipp ja Smalleyle» oli mul teatud mõju, mis tegi selle loo selgitamise suhteliselt 
lihtsaks. Minu tavaõiguse-ametnik (väga asjatundlik ning ees»-kujulik mees) oli mister 
Smalley vend, ja see kaudne side minuga oli võimaldanud «Skipp ja Smalley"» juba mõnda 
aastat korjata minu laualt kukkunud raasukesi kohtuasjade näol, mis olid küll minu kontorile 
esitatud, kuid mida ma mitmesugustel põhjustel vaevavääriliseks 

ei pidanud. Niisiis oli minu ametialane hoolitsus sellele firmale üsnagi tähtis. Nüüd 
otsustasingi neile vajaduse korral seda hoolitsust meelde tuletada. 

Niipea kui ma tagasi jõudsin, rääkisin oma ametnikule juhtunust ja saatsin ta siis venna 
kontorisse mister Bruffi tervitustega- ning teatega, et mister Bruff tahaks meelsasti kuulda, 
miks firma «Skipp ja Smalley» oli leedi Verinderi testamendi läbivaatamist vajalikuks 
pidanud. 


Selle sõnumi peale tuli mister Smalley ise koos vennaga minu kontorisse. Ta tunnistas, et oli 
toiminud ühelt kliendilt saadud korralduste alusel. Seejärel küsis ta minult, kas see poleks 
mitte ametialase usalduse kuritarvitamine, kui ta rohkem ütleb. 

Me läksime selle üle ägedalt vaidlema. Õigus oli kahtlemata temal ja mitte minul. Ma olin 
ausalt öeldes vihane ja kahtlustav ning käisin visalt peale, et rohkem teada saada. Veelgi 
hullem: ma keeldusin igasugust mulle usaldatud lisainformatsiooni saladuseks pidamast ja 
nõudsin täit vabadust sellega talitada, nagu ma heaks arvan. Läksin isegi niikaugele, et 
kasutasin lubamatult ära oma mõjuvõimu. «Valige, söör,» ütlesin ma mister Smalley'le, «oma 
kliendi ja minu vahel.» Möönan, et sellist teguviisi on võimatu õigustada — see ei olnud 
midagi muud kui puhas türannia. Nagu teisedki türannid, nii sain ka mina oma tahtmise. 
Mister Smalley ei kõhelnud valiku tegemisel hetkegi. Ta naeratas alistunult ja avaldas oma 
kliendi nime: mister Godfrey Ablewhite. 

Sellest oli mulle küllalt, rohkem ma teada ei tahtnud. 


Nüüd, kus ma oma jutustusega siiamaani olert jõudnud, on hädavajalik ka nende ridade lugeja 
leedi Verinderi testamendi sisusse pühendada. 

Lubage mul siis võimalikult väheste sõnadega teatada, et pärus-likku vara ei saanud Rachel 
Verinder kasutada mingil muul moel kui eluaegse intressina. Tema ema suurepärane vaist ja 
minu kauaaegsed kogemused olid seadnud asja nii, et ta oli vaba igasugusest vastutusest ning 
kaitstud igasuguse ohu eest tulevikus mõne vaese ning südametunnistuseta mehe ohvriks 
langeda. Ei tema ise ega ta mees (kui ta abielluks) saaks maa või kapitali arvel kuut pennigi 
hankida. Nad võiksid elada kas Londoni või Yorkshirel majas ning neil oleks.korralik 
sissetulek — ja see on kõik. 

Kui ma kuuldu üle järele mõtlema hakkasin, jäin üpris nõutuks, mida edasi teha. 

Vähem kui nädal tagasi olin ma kuulnud (oma üllatuseks ja masenduseks) miss Verinderi 
kavatsetavast abiellumisest. Tundsin tema vastu kõige siiramat imetlust ja kiindumust ning 
kurvastasin lausa kirjeldamatult, kui ma teada sain, et ta kavatseb end mister Godfrey 
Ablewhite'i peale raisata. Ja nüüd õigustas see mees — keda ma olin alati pidanud 
libekeelseks petiseks — kõige halvemat, mida ma temast olin mõelnud, ning näitas selgesti, et 
ta oli seda abielu soovinud kasuahnel eesmärgil! Ja mis siis sellest, võite teie vastata; seda 

tehakse ju iga päev. Oletame, austatud härra. Kuid kas te võtaksite seda niisama kergelt ka 
siis, kui see juhtuks (ütleme näiteks) teie oma õega? 

Loomulikult tuli mulle nüüd kõigepealt pähe järgmine kaalutlus. Kas mister Godfrey 
Ablewhite jätab oma kihluse jõusse ka pärast tema advokaadi tehtud avastust? 

See sõltub täiesti tema rahalisest seisust, mille kohta ma ei teadnud midagi. Kui olukord lausa 
meeleheitlik ei ole, siis tasuks tal miss Verinderiga abielluda juba ainuüksi tolle sissetuleku 
pärast. Kui tal aga on tungivalt vaja mingiks kindlaks tähtajaks suurt rahasummat muretseda, 
siis Oleks leedi Verinderi testament just selle vastu valmis ning hoiaks miss Rachelit lurjuse 
kätesse langemast. 

Viimasel juhul ei tarvitseks mul miss Rachelit tema leina esimestel päevadel tõe kohese 
avaldamisega masendada. Esimesel juhul tähendaks minu vaikimine kaasaaitamist abielule, 
mis ta eluks ajaks õnnetuks teeks. 

Mu kahtlustele tuli lõpp selles Londoni hotellis, kus missis Able-white ja miss Verinder 
peatusid. Nad rääkisid mulle, et sõidavad järgmisel päeval Brightonisse ning et ootamatu 
takistuse tõttu ei saa Godfrey Ablewhite neid saata. Pakkusin end otsekohe tema asemele. 
Seni kui ma Rachel Verinderile ainult mõtlesin, oli veel võimalik kõhelda. Kui ma teda aga 
oma ihusilmaga nägin, siis otsustasin jalamaid, tulgu mis tuleb, talle tõtt kõnelda. 

Mul avanes selleks võimalus, kui me teisel päeval pärast saabumist koos jalutama läksime. 


«Kas ma tohin teiega kihlusest rääkida?» küsisin ma. 

«Jah,» vastas ta ükskõikselt, «kui teil millestki huvitavamast rääkida ei ole.» 

«Kas te annate oma perekonna vanale sõbrale ja teenrile andeks, miss Rachel, kui ma söandan 
küsida, kas te sõlmite selle abielu südame sunnil?» 

«Ma abiellun meeleheitest, mister Bruff, — lootuses leida mingisugust vaikset sadamat, mis 
mind eluga võib lepitada.» 

Rängad sõnad! Ja lasevad aimata, et nende taga on midagi romantilise armuloo taolist. Kuid 
ma ei lasknud oma eesmärki silmist ning keeldusin (nagu meie, advokaadid, ütleme) 
laskumast kõrvalküsimustesse. 

«Vaevalt küll, et mister Godfrey Ablewhite teie arvamust jagab,» laususin ma. «Tema on selle 
abielu endale vist väga südamesse võtnud?» 

«Nii ta ütleb, ja küllap mul tuleb teda uskuda. Pärast seda, mida ma talle tunnistasin, ei 
hakkaks ta minuga küll abielluma, kui ta mind ei armastaks.» 

Vaeseke! Talle ei olnud see mõtegi pähe tulnud, et üks mees võiks omaenda isekatel ning 
kasuahnetel kaalutlustel tema kätt paluda. Ülesanne, mille olin endale võtnud, tõotas kujuneda 
raskemaks, kui ma olin oodanud. 

«Minu vanamoodsate kõrvade jaoks,» jätkasin ma, «kõlab see imelikult.» 

«Mis kõlab imelikult?» küsis ta. 

«See, et te kõnelete oma tulevasest abikaasast nii, nagu ei oleks te tema tunnete siiruses päris 
kindel. Kas te oskate nimetada ka mõnd põhjust, miks te temas kahtlete?» 

Oma harukordselt peene tajuga märkas ta, kui ma selle küsimuse esitasin, muutust mu hääles 
või pöördumisviisis ning see hoiatas teda, et olin selle jutuajamisega mingit varjatud eesmärki 
silmas pidanud. Ta peatus, vabastas oma käsivarre ja vaatas mulle uurivalt otsa. 

«Mister Bruff,» ütles ta, «te tahate mulle midagi Godfrey Ablewhite'ist rääkida. Kõnelge.» 
Tundsin teda küllalt hästi, et teda sõnast võtta. Ma rääkisin talle kõik ära. 

Ta võttis mul uuesti käe alt kinni ja me jalutasime aeglaselt edasi. Tundsin, kuidas ta käehaare 
minu käsivarrel iseenesest tugevnes, ning nägin, kuidas ta minu jutu jätkudes järjest 
kahvatumaks muutus, — kuid senikaua kui ma kõnelesin, ei kostnud ta suust sõnagi. Kui ma 
lõpetasin, vaikis ta ikka veel. Ta pea oli kergelt langetatud ja ta kõndis minu kõrval, 
märkamata mu sealolekut või midagi muud enda ümber, vajunud sügavale — võiksin peaaegu 
öelda: uppunud — omaenese mõtetesse. 

Ma ei üritanudki teda segada. Oma senistest kokkupuudetest tema meelelaadiga teadsin, et ka 
nüüd, nii nagu varasematelgi puhkudel, pidin talle lihtsalt aega andma. 

Kui üldjuhul tütarlastele midagi sellist rääkida, mis neid huvitab, siis esitavad nad kõigepealt 
hulga küsimusi ja lippavad siis asja mõne sõbratariga arutama. Rachel Verinder tõmbus aga 
sellisel puhul kõigepealt endasse ning mõtles asja iseseisvalt läbi. Mehe juures on selline 
absoluutne sõltumatus suur voorus, naise puhul aga tõsine puudus, sest see eraldab teda 
hingeliselt ülejäänud sookaaslastest ning seab ta ohtu saada vääriti mõistetud. Mul on kõva 
kahtlus, et olen selles küsimuses ülejäänud maailmaga ühel nõul — ainult mitte Rachel 
Verinderi puhul. Tema iseloomu juures pidasin ma sõltumatust vooruseks — kahtlemata osalt 
sellepärast, et ma teda siiralt imetlesin ja hindasin, osalt aga sellepärast, et seisukoht, millel 
ma tema isiku ja Kuukivi kadumise seose suhtes asusin, põhines just tema meelelaadi 
põhjalikul tundmisel. Nii halb kui see teemandi lugu pealtnäha ka paistis, nii rabav kui ka oli 
teadmine, et tema kuidagiviisi mingi avastamata vargusega seotud oli, siiski olin ma 
veendunud, et ta ei olnud teinud midagi vääritut, sest olin samuti veendunud, et kogu selles 
loos ei olnud ta astunud ühtegi sammu, mida ta poleks kõigepealt endamisi põhjalikult läbi 
mõelnud. 


Olime küll vist juba peaaegu miili maad edasi kõndinud, enne kui Rachel virgus. Ta vaatas 
mulle äkitselt otsa, näol nõrk vari õnnelikumate päevade naeratusest — kõige 
vastupandamatumast naeratusest, mida ma ühel naisenäol iganes olen näinud. 

«Ma võlgnen teie headusele juba niigi palju,» lausus ta. «Ja nüüd tunnen, et see võlg on 
suurem kui kunagi enne. Kui te Londonisse tagasi lähete ja seal mingeid jutte minu 
abiellumisest kuulete, siis lükake need minule viidates otsekohe ümber.» 

«Kas te olete otsustanud kihluse tühistada?» küsisin ma. 

«On teil selles veel kahtlust,» kostis ta uhkelt, «pärast seda, mida te ise mulle rääkisite?» 
«Mu kallis miss Rachel, te olete väga noor — ja võib juhtuda, et antud sõnast taganemine 
osutub raskemaks, kui te arvate. Kas teil ei ole kedagi — ma mõtlen muidugi mõnda daami — 
, kellega te saaksite nõu pidada?» 

«Mitte kedagi,» vastas ta. 

See vastus kurvastas mind, kurvastas päris tõsiselt. Ta oli nii noor ja nii üksik — ja talus seda 
nii vapralt! Soov teda aidata surus maha igasuguse võimaliku tunde, et ma praegusel juhul ei 
ole õieti asjatundja, ning ma väljendasin nii hästi kui suutsin mulle esimese hooga pähe tulnud 
mõtteid. Olen andnud nõu määratu suurele hulgale klientidele ja mul on aegade jooksul tulnud 
tegelda ka äärmiselt piinlike küsimustega. Kuid see oli esimene kord, kus ma pidin ühele 
noorele daamile õpetama, kuidas kihlusest vabaneda. Lühidalt öeldes andsin ma talle järgmist 
nõu. Soovitasin tal mister Godfrey Ablewhite'ile öelda — muidugi nelja silma all —, et nagu 
talle kindlast allikast teada, on mister Godfrey paljastanud oma abiellumisplaani kasuahned 
eesmärgid. Sellele pidi ta lisama, et pärast niisugust avastust on nende abielu muidugi täiesti 
mõeldamatu, ning andma mister Godfreyle seejärel valida, kas ta peab targemaks miss 
Racheliga nõustuda ja niiviisi kindlustada selle vaikimine, või soovib ta vastu hakata, 
sundides seega miss Rachelit oma toimimise põhjust avalikult teatavaks tegema. Kui mister 
Godfrey ennast kaitsta või tõsiasju eitada püüab, siis viidaku miss Rachel minule. 

Miss Verinder kuulas mu tähelepanelikult ära ja tänas mind siis väga armsasti nõuande eest, 
kuid teatas ühtlasi, et tal on võimatu selle järgi toimida. 

«Kas ma tohin küsida,» pärisin ma, «mis teid selles takistab?» 

Ta kõhkles ja vastas siis omapoolse küsimusega. 

«Mis oleks, kui teil palutaks mister Godfrey Ablewhite'i teguviisi kohta oma arvamust 
avaldada?» alustas ta. 

«Noh?» 

«Kuidas te seda nimetaksite?» 

«Ma nimetaksin seda alatu petise teguviisiks.» 

«Mister Bruff, mina jäin seda meest uskuma, ma lubasin selle mehega abielluda. Kuidas ma 
saan talle nüüd öelda, et ta on alatu, et ta mind pettis; kuidas saan ma teda nüüd veel maailma 
silmis häbistada? Ma olen ennast alandanud juba sellega, et ma üldse temast kui oma 
tulevasest abikaasast mõtlesin. Kui ma talle ütlen seda, mida te mul soovitate, siis tähendab 
see, et ma tunnistan tema ees omaenda 

alandust. Ma ei saa seda teha. Pärast seda, mis meie vahel on toimunud, ei saa ma seda teha! 
Temale ei loeks see häbi midagi, minule aga oleks see talumatu.» 

Nii sai mulle selgesti ilmsiks veel üks tema iseloomu tugev eripära. Tema äärmine vastikus 
pelga kokkupuute vastu millegi alatuga muutis ta pimedaks kõige suhtes, mida ta iseendale 
võlgnes, ning seadis ta väärasse valgusse, mis võis talle kõigi ta sõprade silmis 

halba varju heita! Seniajani olin ma oma nõuande sobilikkuse suhtes pisut kohkvel olnud. 
Kuid pärast tema äsjaseid sõnu ei jäänud enam mingit kaksipidist arvamust; just see oligi 
parim võimalik nõuanne, ning põrmugi kõhklemata soovitasin ma seda veel kord tungivalt. 
Ta ainult raputas pead ja kordas oma vastuväidet teiste sõnadega. 


«Ta oli mulle küllalt lähedane, et paluda mul oma naiseks saada. Olin temast küllalt kõrgel 
arvamusel, et talle oma nõusolek anda. pärast seda kõike ei saa ma talle ometi näkku öelda, et 
ta on kõige põlastusväärsem olevus terves maailmas!» 

«Aga, mu kallis Rachel,» väitsin ma vastu, «niisama võimatu on teil talle öelda, et te kihluse 
tühistate, nimetamata selleks mingit põhjust.» 

«Ma ütlen, et mõtlesin asja üle järele ning jõudsin veendumusele, et meile mõlemale on 
parem, kui me lahku läheme.» «Ja muud ei midagi?» «Ei midagi.» 

«Kas te olete mõelnud, mida ta teile omalt poolt võib öelda?» «öelgu, mida tahab.» 

Pidin tema peenetundelisust ja kindlameelsust tahes-tahtmata imetlema, kuid niisamuti ei 
saanud mulle märkamata jääda, et ta võtab süü enda peale. Palusin teda tungivalt, et ta ka oma 
huvidele mõtleks. Tuletasin talle meelde, et tema ajendeid võidakse mõista täiesti vääriti ja 
vastikult. «Te ei või oma isiklike tunnete sunnil avalikku arvamust trotsida,» ütlesin ma. 
«Võin küll,» vastas ta. «Ma olen seda juba teinud.» 

«Mida te silmas peate?» 

«Te olete unustanud Kuukivi, mister Bruff. Kas ma tookord ei trotsinud avalikku arvamust 
omaenda isiklikel põhjustel?» 

Miss Racheli vastus lõi mul korraks suu lukku. Üritasin sellest kogemata väljalipsanud 
kummalisest ülestunnistusest otsida selgitust tema käitumisele Kuukivi kadumise ajal. 
Nooremana oleksin sellega võib-olla toime tulnud. Nüüd aga ma seda küll ei suutnud. 

Kui me maja juurde tagasi pöördusime, proovisin teda veel viimast korda mõjutada. Ta oli 
niisama kõigutamatu kui enne. Lahkusin temast sel päeval vastuoluliste tunnetega. Ta oli 
jonnakas, tal ei olnud õigus. Ta oli huvitav, ta oli imetlusväärne, ta vääris sügavat kaastunnet. 
Võtsin talt lubaduse mulle kohe kirjutada, kui tal mingeid uudiseid on, ja sõitsin väga rahutus 
meeleolus tagasi Londonisse oma töö juurde. 

Selle päeva õhtul, enne kui lubatud kiri minuni jõuda sai, külastas mind mu üllatuseks mister 
Ablewhite vanem, kes teatas, et mister Godfrey oli selsamal päeval saanud oma äraütlemise 
— ja sellega leppinud. 

Mul oli asja kohta oma arvamus, ning selle valguses näitas juba ainuüksi teade Godfrey 
Ablewhite'i soostumisest tema ajendeid nii selgesti, nagu oleks ta ise neid tunnistanud. Ta 
vajas suurt rahasummat, ja ta vajas seda tähtajaliselt. Racheli sissetulekust, mis oleks talle 
kõike muud võimaldanud, ei olnud siinkohal abi, ja just sellepärast vabaneski Rachel temast, 
ilma et oleks hetkekski tõsist vastu- 

panu kohanud. Kui mulle öeldakse, et see on paljas oletus, siis küsin ma vastu: «Kuidas teisiti 
oleks võimalik seletada tema loobumist abielust, mis talle kogu ülejäänud eluks rikkuse oleks 
kindlustanud?» 

Minu võidurõõmu asjade õnneliku pöörde üle tumestas märgatavalt see, milliseks kujunes 
meie vestlus vana mister Ablewhite'iga. 

Ta tuli muidugi küsima, kas ma oskan miss Verinderi iseäralikku teguviisi kuidagi seletada. 
On ütlematagi selge, et soovitud vastust ei olnud mul võimalik talle anda. Pahameel, mida ma 
sellega tekitasin, tuli kohe pärast ärritust, mida oli põhjustanud hiljutine kõnelus pojaga, ja 
mister Ablewhite kaotas enda üle kontrolli. Nii tema ilmest kui ka väljendusviisist oli mulle 
selge, et kui ta järgmisel päeval Brightonisse daamide juurde sõidab, võib miss Verinder 
temas leida armutu vastase. 

Veetsin rahutu öö, kaalutledes, mida ma peaksin tegema. Milleni mu mõtisklused mind viisid 
ja kui põhjendatuks osutusid minu kartused mister Ablewhite'i suhtes, selle kõik on juba 
(nagu mulle öeldi) korralikult paika pannud too eeskujulik isik miss Clack. Mul jääb tema 
jutustuse täienduseks üksnes lisada, et miss Verinder leidis minu majas Hampsteadis seda 
rahu ja puhkust, mida ta vaeseke hädasti vajas. Ta austas meid üsna pikaajalise külastusega. 
Mu naine ja tütred olid temast võlutud, ning kui testamenditäitjad uue hooldaja suhtes 


kokkuleppele jõudsid, siis — võin seda siira uhkuse ja rõõmuga teatada — läksid mu külaline 
ja mu perekond lahku vanade sõpradena. 


2. PEATÜKK 


Nüüd aga tuleb mul esitada need lisaandmed, mis on minu käsutuses Kuukivi kohta — või 
õigemini indialaste salanõu kohta selle varastamiseks. See vähene, mis mul öelda, on aga 
siiski (nagu ma vist juba ütlesin) üsna tähtis, sest tal on tähelepanuväärne seos veel ees- 
seisvate sündmustega. 

Umbes nädal või kümme päeva pärast seda, kui miss Verinder oli meie majast lahkunud, tuli 
üks mu kontori ametnik minu erakabinetti, käes nimekaart, ja teatas mulle, et all ootab keegi 
härra, kes soovib minuga rääkida. 

Heitsin pilgu nimekaardile. Sellel seisis välismaine nimi, mis on mul meelest läinud. Kaardi 
alumisele servade olid aga kirjutatud inglise keeles sõnad, mida ma mäletan suurepäraselt: 
«Soovitanud mr. Septimus Luker». 

Mister Lukeri positsiooniga inimese jultumus söandada kedagi minule soovitada üllatas mind 
sedavõrd, et ma istusin hetke vaikides ja mõtlesin, ega mu silmad mind äkki ei petnud. 
Ametnik, kes mu hämmingut märkas, jagas minuga oma isiklikke tähelepanekuid all ootava 
võõra kohta. 

«See on üsna silmapaistva välimusega mees, söör. Ta on nii tõmmu, et me kõik kontoris 
pidasime teda indialaseks või kellekski selletaoliseks.» 

Seostasin mõttes ametniku sõnad nimekaardile kirjutatud reaga ning hakkasin arvama, et 
mister Lukeri soovituse ja võõra külaskäigu taga võiks ehk olla Kuukivi. Mu ametniku 
imestuseks otsustasin all ootava härra otsekohe jutule võtta. 

Et õigustada seda ülimat ebaprofessionaalsust — pelgale uudishimule toodud ohvrit —, 
tahaksin kõigile nende ridade lugejaile meelde tuletada, et ükski hing (vähemalt Inglismaal) ei 
saa väita, nagu oleks tal India teemandi romantilise looga lähedasem seos olnud kui minul. 
Mulle usaldati kolonel Herncastle'i salajane plaan mõrvast pääsemiseks. Minule adresseeris 
kolonel kirjad, milles ta perioodiliselt teatas oma elusolekust. Mina koostasin tema 
testamendi, millega ta jättis Kuukivi miss Verinderile. Mina keelitasin tema poolt määratud 
testamenditäitjat sellena toimima, sest kalliskivi võis osutuda perekonnale väärtuslikuks 
varanduseks. Ja lõpuks võitsin mina mister Franklin Blake'i kõhklused ning mõjutasin teda, et 
ta teemandi leedi Verinderi majja viiks. Kui kellelgi üldse on mingit moraalset õigust Kuukivi 
ja kõige sellega seotu vastu huvi tunda, siis ei saa küll vist keegi eitada, et just mina olen see 
inimene. 

Niipea kui mu saladuslik klient sisse juhatati, olin südamepõhjas veendunud, et viibin koos 
ühega kolmest indialasest — tõenäoliselt peamehega. Ta oli hoolikalt euroopalikku ülikonda 
rõivastatud. Kuid tema tõmmust jumest, pikast nõtkest kujust ja väärikatest ning meeldivatest 
kommetest piisas, et igale arukale silmapaarile tema idamaist päritolu reeta. 

Osutasin toolile ja palusin tal mulle teatavaks teha, mis asjus ta minu juurde tuli. 

Palunud kõigepealt vabandust — eeskujulikult valitud ingliskeelsete väljenditega — 
sellepärast, et ta oli söandanud mind tülitada, võttis indialane välja väikese kuldbrokaati 
mässitud pakikese. Ta eemaldas brokaadi ja veel mingi siidriide ning asetas mu lauale väikese 
eebenipuust karbi või laeka, mis oli väga kaunilt ning rikkalikult kalliskividega panustatud. 
«Tulin paluma, söör,» ütles ta, «et te mulle pisut raha laenaksite. Selle jätan ma teile 
tagatiseks, et mu võlg tasutud saab.» 

Osutasin tema nimekaardile. «Ja te pöördute minu poole mister Lukeri soovitusel?» 

Indialane kummardas. 


«Kas ma tohin küsida, miks mister Luker ise teile seda raha ei laenanud?» 

«Mister Luker teatas mulle, söör, et tal ei ole nii palju raha.» 

«Ja siis soovitas ta teil minu poole pöörduda?» Indialane osutas omakorda kaardile. «See on 
siin kirjas,» vastas ta. 

Lühidalt ning läbinisti asjakohaselt vastatud. Olen kindel, et kui Kuukivi oleks minu valduses 
olnud, siis oleks see idamaine härrasmees mind hetkegi kõhklemata mõrvanud. Kui aga seda 
väikest pudust mitte arvestada, siis, pean tunnistama, oli ta täiusliku kliendi msternäidis. Ta 
võis mitte austada mu elu, kuid ta tegi seda, mida 

minu kogemuste järgi veel ükski mu kaasmaalane polnud iial teinud, — ta austas mu aega. 
«Mul on kahju,» ütlesin ma, «et te endale minu juurde tulemisega tüli tegite. Mister Luker 
eksis teid siia saates. Mulle, nagu ka mu ametivendadele, usaldatakse küll laenamiseks raha. 
Kuid ma ei laena kunagi võõrastele ja ka mitte sellise tagatise vastu, nagu teie seda pakute.» 
Indialane ei teinud katsetki — erinevalt teistest inimestest — mind mõjutada mu oma reegleid 
rikkuma; ta ainult kummardas veel kord ja mähkis oma karbi sõnagi lausumata mõlemasse 
kattesse. Ta tõusis — see imetlusväärne mõrtsukas tõusis, et lahkuda, niipea kui ma olin talle 
vastanud! 

«Kas te oleksite võõra vastu nii armuline, et lubate tal enne lahkumist ühe küsimuse esitada?» 
ütles ta. 

Kummardasin omakorda. Ainult üks küsimus lahkumisel! Minu kogemuste põhjal esitati 
mulle lahkumisel keskmiselt viiskümmend küsimust. 

«Oletagem, söör, et teil oleks olnud võimalik (ja tavapärane) mulle raha laenata,» lausus ta. 
«Millise ajavahemiku järel oleks mul olnud võimalik (ja tavapärane) laenu tagasi maksta?» 
«Vastavalt meie maa tavadele,» kostsin ma, «oleks teil õigus olnud raha tagasi maksta (kui te 
oleksite seda soovinud) ühe aasta pärast, arvestades kuupäevast, mil see teile üle oleks antud.» 
Indialane tegi viimase, kõige sügavama kummarduse ja väljus kärmesti ning vaikselt toast. 

Ta kadus üheainsa hetke jooksul, käratul, nõtkel, kassilikul viisil, mis mind ausalt öeldes pisut 
ehmatas. Niipea kui ma olin end küllalt kogunud, et mõtlema hakata, tegin ühe selge järelduse 
selle muidu nii salapärase võõra kohta, kes mind oma külastusega oli austanud. 

Sellal kui ta minu juures viibis, valitses ta oma nägu, häält ja käitumist sedavõrd täielikult, et 
parimgi vaatlusoskus jäi siin kimpu. Kuid ta oli mulle siiski ühe võimaluse andnud korraks 
oma sileda välimuse alla vaadata. Ta ei paistnud millelegi, mida ma ütlesin, kuigivõrd tähtsust 
omistavat, kuni mainisin aega, mil võlgnik tavapäraselt oma laenatud raha tagasi võib maksta. 
Kui ma seda talle ütlesin, siis vaatas ta mulle esimest korda otse näkku. Ma tegin sellest 
järelduse, et viimase küsimuse esitas ta erilisel eesmärgil ning et ta oli mu vastusest eriliselt 
huvitatud. Mida põhjalikumalt ma meie vestluse peale mõtlesin, seda tugevamini hakkasin 
kahtlustama, et laeka pakkumine ja laenu palumine olid ainult ettekäänded, mis pidid sellele 
ühele, lahkumisel esitatud küsimusele teed sillutama. 

Olin selle järelduse õigsuses veendumusele jõudnud ja püüdsin parajasti sammu võrra 
kaugemale minna ning indialase tuleku põhjust ära arvata, kui mulle toodi kiri, mille saatjaks 
osutu» ei keegi muu kui mister Septimus Luker ise. Ta palus mult tülgastava orjameelsusega 
vabandust ning kinnitas, et ta võiks mulle kõik rahuldavalt ära seletada, kui ma talle seda au 
teeksin ja temaga isiklikult kõnelema soostuksin. 

Tõin oma professionaalsuse uuesti pelgale uudishimule ohvriks. Tegin talle seda au ja 
määrasin järgmiseks päevaks kokkusaamise Oma kontoris. 

Indialasega võrreldes oli mister Luker igas suhtes sedavõrd alaväärtuslik olend — nii labane, 
nii inetu, nii lömitav ja nii proosaline —, et temast ei ole mõtet neil lehekülgedel kuigi pikalt 
kirjutada. See, mida ta mulle öelda tahtis, oli kokkuvõtlikult järgmine. 


Päev enne seda, kui indialane mind külastas, oli see peen härrasmees oma visiidiga mister 
Lukerit austanud. Hoolimata külastaja euroopalikust maskeeringust oli mister Luker temas 
jalamaid ära tundnud nende kolme indialase peamehe, kes teda varemalt maja ümber 
luusimisega olid häirinud, nii et tal lõpuks polnud muud üle jäänud kui kohtuniku poole 
pöörduda. Sellest ehmatavast avastusest oli ta teinud, tõtliku järelduse (üsna arusaadavalt, 
peab ütlema), et ilmselt viibib ta koos ühega neist kolmest mehest, kes ta silmad kinni olid 
sidunud, talle tropi suhu pannud ja talt pankuri kviitungi röövinud. Lõpptulemusena sai ta 
hirmust lausa halvatud ning uskus kindlalt, et tema viimne tunnike on tulnud. 

Indialane aga käitus algusest lõpuni nii, nagu kohtuksid nad esmakordselt. Ta võttis välja 
väikese laeka ning esitas täpselt sellesama palve, millega ta hiljem minu poole pöördus. 
Mister Luker soovis temast võimalikult kiiresti vabaneda ning väitis sedamaid, et talei ole 
raha. Seepeale palus indialane tal öelda, kelle poole oleks soovitud laenu asjus kõige kindlam 
ja sobivam pöörduda. Mister Luker vastas, et sellistel puhkudel on tavaliselt kõige kindlamaks 
ning sobivamaks isikuks mõni lugupeetud nõuandeadvokaat. Kui mister Lukeril paluti mõnd 
sellist ametiisikut nimetada, siis oli ta maininud mind — sel lihtsal põhjusel, et teda haaranud 
kabuhirmus tuli talle esimesena pähe just minu nimi. «Mul voolas higi lausa ojadena, söör,» 
lõpetas see hale kuju. «Ma ei teadnudki õieti, mida ma räägin. Ja ma loodan, mister Bruff, et 
te ei pane mulle seda pahaks, söör, võttes arvesse, et ma olin päris tõesti hirmu pärast 
poolsegane.» 

Võtsin selle tegelase vabandused küllaltki armulikult vastu. See oli kõige kiirem viis teda oma 
silma alt ära saada. Kui ta juba minekul oli, peatasin teda veel ja esitasin ühe küsimuse. «Kas 
see indialane ütles teie majast lahkumisel midagi tähelepanuväärset?» 

Jaa! Lahkumisel oli indialane esitanud mister Lukerile täpselt sellesama küsimuse mille 
minulegi, ning saanud muidugi samasuguse vastuse nagu see, mille mina talle andsin. 

Mida see tähendas? Mister Lukeri seletus mul seda probleemi lahendada ei aidanud. Edasi 
võtsin appi omaenese taibukuse, kuid see jäi kahjuks' käesolevale raskusele alla. Olin sel 
päeval lõunasöögile kutsutud ja läksin pisut tujutuna trepist üles, oskamata aimatagi, et 
seekord osutub tee riietumistuppa ühtlasi teeks mõistatuse lahendusele. 

3. PEATÜKK 


Leidsin, et lõunakülaliste hulgas oli keskseks kujuks mister Murthwaite. 

Kui ta pärast oma rännakuid Inglismaale ilmus, oli seltskond temast väga huvitatud kui 
mehest, kes on palju ohtlikke seiklusi läbi teinud ja otsekui selleks eluga pääsenud, et neist 
teistele pajatada. Nüüd oli ta teatanud kavatsusest oma kangelastegude paika tagasi pöörduda 
ning tungida piirkondadesse, mida seni veel polnud uuritud. Suurejooneline külmaverelisus, 
millega ta ennast teistkordselt ohtu kavatses seada, puhus selle kangelase austajate vaibuma 
hakkava huvi uuesti lõkkele. Sel korral oli tõenäosuse seadus selgelt tma pääsemise vastu. 
Mitte iga päev ei õnnestu meil lõunasöögil mõnda väljapaistvat isikut kohata ning tunda, et 
järgmiste uudistena tema kohta on küllaltki mõistlik oodata teadet tema mõrvamisest. 

Kui härrad söögituppa omavahele jäeti, sattusin ma mister Murthwaite'i kõrvale istuma. Kuna 
kõik kohalviibivad külalised olid inglased, siis on ütlematagi selge, et niipea kui daamide 
juuresoleku soodsalt ohjeldav mõju kadus, läks jutt möödapääsmatult poliitikale. 

Selle ülihaarava rahvusliku kõneaine osas olen ma juhtumisi üks kõige ebainglaslikumaid 
inglasi, kes kunagi on elanud. Poliitiline vestlus tundub mulle üldreeglina kõigist vestlustest 
kõige tüütum ja kasutum olevat. Kui pudelid olid laual esimese ringi teinud, heitsin pilgu 
mister Murthwaite'ile ning nägin, et ta on ilmselt minu mõttekaaslane. Ta tegi seda väga 
osavalt — oma võõrustaja tundeid võimalikult säästa püüdes —, kuid sellegipoolest oli küllalt 
selge, et ta seadis end uinakule. Mul tuli mõte, et tasuks ehk proovi teha, kas ettevaatlik vihje 


Kuukivile ajaks tal une pealt ära, ja kui see juhtuks, siis kuulata, mida tema arvab sellest india 
salanõu uuest riukast, mis minu kontori proosalises miljöös välja mängiti. 

«Kui ma ei eksi, mister Murthwaite,» alustasin ma, «siis te olite tuttav kadunud leedi 
Verinderiga ning tundsite vist mõningal määral huvi nende kummaliste sündmuste vastu, mis 
lõppesid Kuukivi kadumisega?» 

Väljapaistev rändur osutas mulle seda au, et ärkas jalamaid üles ja küsis, kes ma olen. 
Selgitasin talle oma ametisidemeid Herncastle'i perekonnaga, unustamata ka neid iseäralikke 
kohustusi, mis mul varemalt koloneli ja tema teemandi suhtes olid olnud. 

Mister Murthwaite keeras end toolil niiviisi ümber, et jättis kogu ülejäänud seltskonna (nii 
konservatiivid kui liberaalid) selja taha ning koondas kogu oma tähelepanu lihtsale mister 
Bruffile Gray's Inni skväärilt. 

«Kas te olete viimasel ajal neist indialastest midagi kuulnud?» küsis ta. 

«Mul on täielik alus arvata,» vastasin, «et eile vestles üks neist minuga mu kontoris.» 

Mister Murthwaite'i polnud just lihtne imestama panna, kuid 

minu vastus rabas teda tõepoolest. Kirjeldasin kõike, mis mister Lukeri ja minuga oli 
juhtunud, — täpselt nii, nagu ma seda eelmises peatükis tegin. «Selge on see, et indialase 
viimasel küsimusel oli mingi eesmärk,» lisasin ma. «Miks tundis ta nii suurt huvi selle vastu, 
mis ajal on võlgnikul tavaliselt õigus raha tagasi maksta?» 

«Kas on tõesti võimalik, et te põhjust ei taipa, mister Bruff?» 

«Mul on oma rumaluse pärast häbi, mister Murthwaite, aga ma ei taipa seda tõesti.» 

Suurel ränduril tekkis tõsine tahtmine uurida, kui kaugele minu määratu arulagedus õieti 
ulatub. 

«Lubage, et ma esitan teile ühe küsimuse,» ütles ta. «Mis seisus on praegu see salanõu, mille 
eesmärgiks on Kuukivi röövimine?» 

«Ma ei oska seda öelda,» vastasin ma. «Indialaste sepitsused on mulle mõistatuseks.» 
«Indialaste' sepitsused, mister Bruff, saavad teile mõistatuseks olla ainult seetõttu, et te ei ole 
neid kunagi tõsiselt uurinud. Kas vaatame need koos läbi, alates ajast, mil te kolonel 
Herncastle'i testamendi koostasite, ja lõpetades ajaga, mil indialane teie kontorit külastas? 
Teile kui perekonna advokaadile võib olla ülimalt tähtis, et te miss Verinderi huvides oleksite 
vajaduse korral võimeline kogu asja endale selgesti ette kujutama. Seda silmas pidades öelge 
nüüd, kas te tahate ise indialase küsimuse tagamõtteni jõuda? Või meeldiks teile rohkem, kui 
ma teie vaeva säästaksin ja selle teile kohe välja ütleksin?» 

On ütlematagi selge, et hindasin vääriliselt seda praktilist eesmärki, mida ta, nagu ma nüüd 
mõistsin, silmas pidas, ning loomulikult valisin neist kahest võimalusest esimese. 

«Väga hea,» sõnas mister Murthwaite. «Vaatame kõigepealt kolme indialase vanust. Võin 
tunnistada, et nad paistavad kõik peaaegu üheealised olevat — ja te võite ise otsustada, kas 
see mees, keda te nägite, oli või ei olnud parimais aastais. Alla neljakümne, arvate teie? Mina 
mõtlen niisamuti. Ütleme, et alla neljakümne. Vaadake / nüüd tagasi ajale, mil kolonel 
Herncastle Inglismaale tuli ning teie tema elu kindlustamiseks leiutatud plaaniga seotud olite. 
Pole vaja, et te aastaid loeksite. Ütlen vaid: on täiesti selge, et praegu tegutsevate indialaste 
vanust arvestades peavad nad olema nonde kolme indialase järeltulijad, kes (kõik kodumaalt 
lahkumisel kõrgest kastist braahmanid, mister Bruff) koloneli kannul Inglismaa kallastele 
jõudsid. V.äga hea. Need praegused mehed niisiis järgnesid meestele, kes olid siin enne neid. 
Kui asi sellega, piirduks, siis ei tasuks seda uuridagi. Kuid nad tegid rohkem. Nad võtsid üle 
selle organisatsiooni, mille nende eelkäijad siin maal olid loonud. Ärge ehmuge! Kahtlemata 
on see organisatsioon meie arusaamade kohaselt üpris tühine ettevõte. Mina iseloomustaksin 
seda lühidalt järgmiselt: raha käsutamise võimalus; vajaduse korral selliste kahtlast sorti 
inglaste teened, kes Londonis igasuguste võõramaalaste ümber mehkeldavad; lõpuks selliste 


üksikute kaasmaalaste salajane poolehoid, kes nende Usku kuuluvad (või vähemalt kuulusid) 
ning kes on selle suurlinna arvukate vajaduste rahuldamisel mingit tegevust leidnud. Ei 
midagi 

eriti hirmuäratavat, nagu näete! Kuid hakatuseks tasub siiski teada, sest võib-olla avaneb meil 
edaspidi juhus sellele tagasihoidlikule organisatsioonile viidata. Pärast kõiki neid 
sissejuhatavaid selgitusi tahan ma teile nüüd ühe küsimuse esitada ja loodan, et teie kogemu- 
sed aitavad sellele vastata. Milline sündmus andis indialastele esimese võimaluse teemanti 
kätte saada?» 

Sain aru, mida tähendas vihje minu kogemustele. 

«Esimene võimalus, mille nad said,» vastasin ma, «avanes muidugi kolonel Herncastle'i 
surmaga. Ma oletan, et nad said muidugi tema surmast teada?» 

«Enesestmõistetavalt. Ja tema surm, nagu te ütlete, andis neile esimese võimaluse. Selle ajani 
oli Kuukivi panga seifis hoiul. Teie koostasite koloneli testamendi, millega see juveel jäeti 
tema õetütrele, ning testament tõestati tavalises korras. Teil kui advokaadil ei tohiks raske olla 
taibata, millise tegutsemisjoone indialased (inglaste nõuannete kohaselt) pärast seda valivad.» 
«Nad muretsevad endale juristide kolleegiumist testamendi koopia,» vastasin mina. 

«Täpselt. Üks või teine noist kahtlastest inglastest, kellele ma vihjasin, muretseb neile selle 
koopia. Sellest saavad nad teada, et Kuu-kivi on pärandatud leedi Verinderi tütrele ning et 
mister Blake vanem või mõni tema poolt volitatud isik peab selle pärijale üle andma. Te 
kindlasti nõustute minuga, et selliste inimeste kohta nagu leedi Verinder ja mister Blake on 
äärmiselt lihtne vajalikke andmeid hankida. Teatavat raskust tekitab indialastele ainult 
otsustamine, kas nad peaksid üritama teemanti enda kätte saada selle pangast äratoomise ajal 
või tuleks neil oodata, kuni see Yorkshire'i, leedi Verinderi majja on viidud. Teine võimalus 
oleks ilmselt kindlam — ja see seletabki silmamoondajateks maskeerunud indialaste ilmumise 
Frizinghalli, kus nad jäid oma aega ootama. On ütlematagi selge, et Londonis oli nende 
käsutuses organisatsioon, mis neid sündmustega kursis hoidis. Selleks piisas kahest inimesest. 
Üks pidi jälitama igaüht, kes mister Blake'i majast panka läheb. Ja teine pakkuma maja 
alamatele teenritele õlut ning vastutasuks kuulma maja uudiseid. Nende lihtsate abinõude 
varal said nad teada, et mister Franklin Blake oli pangas käinud ning et mister Franklin Blake 
oli ka ainus inimene majas, kes pidi minema leedi Verinderi külastama. Mida nende 
teadmistega seejärel peale hakati, seda te mäletate kahtlemata niisama hästi kui mina.» 
Mäletasin, et Franklin Blake oli tänaval ühte jälitajat märganud, et ta seetõttu oli Yorkshire'i 
mineku mõne tunni võrra ettepoole tõstnud ning siis (tänu vana Betteredge'i hiilgavale 
nõuandele) tee-mandi Frizinghalli panka paigutanud, enne kui indialased teda üldse seal 
kandis näha lootsid. Siiani oli kõik täiesti selge. Ent kui indiala-sed nendest 
ettevaatusabinõudest midagi ei teadnud, kuidas siis juhtus, et nad kogu Racheli sünnipäevani 
Jäänud aja jooksul kordagi ei üritanud leedi Verinderi majja tungida (kus teemant ju nende 
arvates pidi asuma)? 

Seda küsimust mister Murthwaite'i ette seades pidasin õigeks 

238 

lisada, et olin kuulnud väikesest poisist ja tindist ja kõigest ülejäänust ning et mind igatahes ei 
rahuldanud ükski selgeltnägemisel põhinev seletus. 

«Mind ka mitte,» vastas mister Murthwaite. «Käesoleval juhul on selgeltnägemine lihtsalt 
india iseloomu romantilise külje ilming. Neile meestele on see lihtsalt kosutuseks ja 
julgustuseks — tunnistan, et inglase mõtteviisile on see täiesti kujuteldamatu —, küi nad oma 
tüütu ja ohtliku ülesande siin maal teatud imepärasuse ja üleloomulikkuse oreooliga 
ümbritseda saavad. Nende poiss on kahtlemata sugestioonile tundlik subjekt — ja selle mõju 
all peegeldas ta muidugi seda, mis oli juba mõjutava isiku mõtetes. Olen selgeltnägemise 
teooriat kontrollinud, ja ma ei ole kordagi näinud, et nähtuse praktilised avaldused sellest 


punktist kaugemale ulatuksid. Indialased seda asja niiviisi ei uuri; nemad vaatavad oma poissi 
kui nende silmadele nähtamatute asjade Nägijat — ja ma kordan, see ime äratab neis uut huvi 
neid ühendava eesmärgi vastu. Mainin seda üksnes kui inimloomuse üht kummalist tahku, 
mis on teile vist täiesti tundmatu. Selles loos, mida me praegu uurime, ei ole mingit tegemist 
selgeltnägemise, sugestiooni ega muu säärasega, mida ühel praktilise mõtlemisega inimesel 
on raske uskuda. Minu eesmärgiks, kui ma indialaste salanõu samm-sammult jälgin, on meile 
teadaolevatelt tagajärgedelt mõistuse abil loomulike põhjusteni jõuda. Kas see on mul siiani 
rahuldavalt õnnestunud?» 

«Selles pole mingit kahtlust, mister Murthwaite! Kuid ma ootan siiski suure põnevusega 
mõistuspärast vastust küsimusele, mida mul äsja oli au teile esitada.» 

Mister Murthwaite naeratas. «Sellele küsimusele on kõige lihtsam vastata,» ütles ta. «Lubage 
mul kõigepealt tunnistada, et teie lähenemisviis oli täiesti õige. Kahtlemata ei teadnud 
indialased, mida mister Franklin Blake teemandiga oli teinud, — sest nagu me teame, tegid 
nad esimesel ööl pärast mister Blake'i saabumist tädi majja oma esimese vea.» 

«Oma esimese vea?» kordasin ma. 

«Muidugi! Nad lasksid Gabriel Betteredge'il end öösel terrassi naabruses varitsemise ajal 
avastada. Kuid neile tuleb au anda: nad mõistsid ka ise oma väärsammu, sest nagu te jällegi 
ütlesite, nad ei ilmunud pärast seda nädalate kaupa maja lähedusse, kuigi neil oli selleks 
piisavalt aega.» 

«Miks, mister Murthwaite? Just seda ma teada tahangi! Miks?» 

«Sest ükski indialane, mister Bruff, ei hakka kunagi asjata riskima. Klausel, mille te kolonel 
Herncastle'i testamendis kirja panite, andis neile teada (oli ju nii?), et Kuukivi läheb miss 
Verinderi sünnipäeval täielikult tema valdusse. Väga hea. öelge, mis oli nende olukorras siis 
ohutum? Kas teha katset teemanti kätte saada, kui seda kontrollis ikka veel mister Franklin 
Blake, kes oli juba näidanud, et ta oskab neid kahtlustada ja üle kavaldada? Või oodata, kuni 
tee-mandi saab oma valdusse noor tütarlaps, kes tunneb süütut rõõmu selle suurepärase, 
kalliskivi kandmisest igal võimalikul juhul? Võib-olla te tahate, et ma oma teooria õigsust 
tõendaksin? Võtke tõen- 

duseks indialaste endi teguviis. Pärast nädalaid väldanud ootamist ilmusid nad miss Verinderi 
sünnipäeval maja juurde (ning tasuks oma kannatlikkuse ja arvestuste täpsuse eest said näha 
Kuukivi miss Verinderi kleidi rinnaesisel! Kui ma pärastpoole kogu seda lugu kolonelist ja 
teemandist kuulsin, olin ma sedavõrd kindel, et mister Franklin Blake'i oli ähvardanud suur 
oht (nad oleksid teda kindlasti rünnanud, kui tal ei oleks leedi Verinderi juurde tagasi sõites 
teisi inimesi kaasas olnud), ja nii sügavalt veendunud, et miss Verinderi ootavad ees veelgi 
suuremad ohud, et soovitasin koloneli tegevusplaani järgida ning see kalliskivi kui selline 
hävitada, lastes ta mitmeks kiviks lõigata. Te teate niisama hästi kui mina, kuidas kivi 
iseäralik kadumine tol ööl mu nõuande kasutuks muutis ning indialaste sepitsused täielikult 
nurja ajas — ja kuidas indialaste kogu edasise tegevuse halvas see, et nad järgmisel päeval 
kelmide ning hulgustena vangi pandi. Siin lõpeb salanõu esimene vaatus. Enne kui me teise 
juurde läheme, lubage mul küsida, kas minu esitatud seletus rahul- ' dab ühe praktilise inimese 
mõistust?» 

Oli võimatu eitada, et ta oli mu küsimusele täiesti ammendavalt vastanud — eelkõige tänu 
sellele, et ta indialaste loomust paremini tundis, aga ka seetõttu, et temal polnud tarvitsenud 
kolonel Hern-castle'i ajast saadik sadadele teistele testamentidele mõelda. 

«Siiani on siis kõik korras,» jätkas mister Murthwaite. «Indialaste esimene võimalus teemanti 
kätte saada luhtus sel päeval, kui nad Frizinghallis vangi pandi. Millal avanes neil teine 
võimalus? Teine võimalus avanes — nagu ma võin tõendada —, kui nad ikka veel vangistuses 
viibisid.» 

Ta võttis välja oma taskuraamatu ja avas selle teatud leheküljelt 


«Tol ajal,» jätkas ta siis, «olin ma Frizinghallis oma sõpradel külas. Päev või paar enne seda, 
kui indialased vabaks lasti (see oli vist esmaspäevane päev), tuli vanglaülem ühe kirjaga minu 
juurde. Selle oli indialastele edasiandmiseks toonud keegi missis Macann, kellelt nad oma 
eluruumid olid üürinud, ja selle missis Macanni ukse taha oli kiri toodud eelmisel hommikul 
tavalise postiga. Vanglavõimud panid tähele, et ümbrik kandis Lambethi postitemplit ning et 
esiküljele kirjutatud aadress oli küll õiges inglise keeles, kuid erines kummaliselt kirja saajale 
osutamise tavalisest vormist. Kirja avanud, leidsid nad, et selle sisu on võõras keeles, mida 
nad üsna õigesti pidasid hindustani keeleks. Minu poole pöördusid nad muidugi selleks, et ma 
kirja neile ära tõlgiksin. Tegin nii originaalist kui ka tõlkest oma märkmikusse ärakirja — ja 
siin nad on, mõlemad teie käsutuses.» 

Ta ulatas mulle avatud taskuraamatu. Kõigepealt oli seal ümbrikult kopeeritud aadress. See 
oli kirjutatud järjest, ilma igasuguse liigendamiseta: «Kolmele India mehele kes elavad 
Macanni-nimelise daami juures Frizinghallis Yorkshire'is.» Seejärel tulid india kirjamärgid 
ning lõpuks ingliskeelne tõlge järgmiste salapäraste sõnade näol: 

Öö Valitseja nimel, kes istub antiloobil ja kelle käed embavad maa nelja nurka. 

Vennad, pöörake oma näod lõunasse ja tulge minu juurde kärarikkale tänavale, mis viib 
mudase jõe äärde. 

Põhjus on see. 

Minu oma silmad on seda näinud. 


Siinkohal lõppes kiri ilma igasuguse kuupäeva või allkirjata. Ulatasin selle mister 
Murthwaite'ile tagasi ja tunnistasin, et see hindu kirjastiili veider näide tegi mind üsna 
nõutuks. 

«Esimese lause võin mina teile ära seletada,» ütles ta, «ja indialaste edasine käitumine seletab 
kõik ülejäänu. Hindu mütoloogias kujutatakse kuujumalat neljakäelise jumalusena, kes istub 
antiloobi seljas, ja üks tema tiitleid on «öö valitseja». Siin on kõigepealt kohe midagi, mis 
tundub kahtlaselt sarnane kaudse viitega Kuukivile. Nüüd vaadakem, mida tegid indialased 
pärast seda, kui vanglavõimud kirja neile üle andsid. Selsamal päeval, mil nad vabaks lasti, 
läksid nad kohe raudteejaama ning istusid esimesse Londoni poole sõitvasse rongi. Me kõik 
kahetsesime Frizinghallis, et nende tegevusel salaja silma peal ei hoitud. Ent kuna leedi 
Verinder oli politseiniku selle looga tegelemisest vabastanud ja üldse igasuguse edasise 
juurdluse lõpetanud, ei söandanud enam keegi selles asjas midagi ette võtta. Indialased võisid 
vabalt Londonisse minna, ja just sinna nad läksidki. Mida me neist järgmiseks kuulsime, 
mister Bruff?» 

«Nad tüütasid mister Lukerit,» vastasin rria, «kolades Lambethis tema maja ümber.» 

«Kas te lugesite ajalehesõnumit mister Lukeri pöördumisest kohtuniku poole?» 

«Jah.» 

«Kui te mäletate, viitas ta oma avalduses ühele tema juures töötavale võõramaalasele, kelle ta 
oli äsja varguskatses kahtlustatuna vallandanud ning keda ta umbusaldas ka võimalike 
sidemete pärast teda tülitanud indialastega. Siit, mister Bruff, võib üsnagi selgelt järeldada, 
kes kirjutas selle kirja, mis teid äsja nõutuks tegi, ja ka seda, millist mister Lukeri idamaist 
aaret too tööline oli püüdnud varastada.» 

Järeldus (nagu ma ruttasin tunnistama) oli liiga selge, et seda oleks vaja olnud veel eraldi 
välja tuua. Ma ei olnud kunagi kahelnud, et tolleks ajaks, millele mister Murthwaite viitas, oli 
Kuukivi mister Lukeri kätte jõudnud. Mul oli tekkinud ainult üks küsimus: kuidas indialased 
sellest asjaolust teada said? See küsimus (minu arvates kõige keerulisem) oli nüüd leidnud 
vastuse nagu ülejäänudki. Kuigi ma olen advokaat, hakkasin tundma, et võin mister 
Murthwatte'il lasta end kinnisilmi läbi selle labürindi viimaste keerdkäikude juhtida, mida 


mööda ta mind siiamaani oli talutanud. Tegin talle selle komplimendi ja leidsin, et mu väike 
mööndus võeti vastu väga heasoovlikult. 

«Enne kui me edasi läheme, andke teie omakorda mulle mõningaid andmeid,» ütles ta. 
«Keegi pidi Kuukivi Yorkshire'ist Londonisse tooma. Ja keegi pidi selle arvel raha saama, või 
muidu poleks 

see ju üldse mister Lukeri valdusse sattunud. Kas on juba avastatud, kes see isik oli?» 

«Minu teada küll mitte.» 

«Käisid mingid jutud (oli ju nii?) mister Godfrey Ablewhite'ist. Olen kuulnud, et ta on 
väljapaistev filantroop — ja see räägib juba kohe otsustavalt tema kahjuks.» 

Selles suhtes olin ma mister Murthwaite'iga siiralt ühel meelel. Samal ajal aga tundsin 
kohustust talle teatada (miss Verinderi nime mainimata, nagu on ütlematagi selge), et Godfrey 
Ablewhite'i vabastab igasugusest kahtlustusest üks tunnistus, mille usaldusväärsus on täiesti 
vaieldamatu. 

«Väga hea,» lausus mister Murthwaite rahulikult, «las siis aeg annab arutust. Vahepeal aga, 
mister Bruff, peame teie huvides india-laste juurde tagasi pöörduma. Nende reis Londonisse 
lõppes lihtsalt veel ühe nurjumisega. Teistkordselt luhtus nende võimalus Kuukivi enda kätte 
saada minu meelest eelkõige mister Lukeri kavaluse ja ettenägelikkuse tõttu. Ta ei ole 
ilmaaegu sellise õitsva ning iidse elukutse tipus, nagu seda on liigkasu võtmine! Oma 
teenistuses oleva mehe viivitamatu vallandamisega jättis ta indialased ilma abist, mida nende 
kaasosaline oleks neile majja pääsemisel osutanud. Kuukivi viivitamatu panka viimisega 
üllatas ta vandenõulasi, enne kui neil uus röö-vimisplaan valmis sai. Kuidas indialased sel 
viimasel korral kahtlustama hakkasid, mida ta oli teinud, ja kuidas neil õnnestus kviitung enda 
kätte saada — need on liiga hiljutised sündmused, et neil eraldi peatuda. Piisab, kui öelda, et 
nad teavad: Kuukivi on taas neile kättesaamatu ja (üldsõnalise kirjelduse «kallihinnaline 
väärtasi» all) panga varakambrisse hoiule pandud. Noh, mister Bruff, milline on nende kolmas 
võimalus teemanti kätte saada ja millal see saabub?» 

Kui see küsimus tema huulilt kõlas, arvasingi ma lõpuks ära indialase külaskäigu põhjuse! 
«Selge!» hüüatasin ma. «Indialased, nagu meiegi, peavad enesestmõistetavaks, et Kuukivi on 
panditud, ja neil on muidugi vaja teada, kunas on selle pandi lunastamise kõige varasem 
võimalik tähtaeg — sest see on kõige varasem aeg, mil teemant võidakse pangast minema 
viia!» 

«Ma ütlesin teile, mister Bruff, et te jõuate selleni ise, kui ma teile vaid soodsa võimaluse 
annan. Aasta möödumisel Kuukivi pantimise ajast on indialased valvel ja varitsevad oma 
kolmandat võimalust. Mister Lukeri enda suust kuulsid nad, kui kaua neil oodata tuleb, ja teie 
oma auväärse autoriteediga kinnitasite neile, et mister Luker rääkis tõtt. Kas me oskame 
oletada, millal umbes Kuukivi liigkasuvõtja kätte jõudis?» 

«Juunikuu lõpu poole,» vastasin ma, «niipalju kui mina oskan arvata.» 

«Ja praegu on meil neljakümne kaheksas aasta. Väga hea. Kui tundmatu, kes Kuukivi pantis, 
selle aasta pärast lunastada võib, siis läheb kalliskivi uuesti tolle isiku kätte neljakümne 
üheksanda aasta juuni lõpus. Mina olen siis juba Inglismaast ja inglise uudistest tuhandete 

miilide kaugusel. Teil aga tasuks ehk see aeg üles märkida ning korraldada asjad nii, et te sel 
ajal Londonis viibite.» 

«Kas te arvate, et juhtub midagi tõsist?» küsisin ma. 

«Ma arvan, et keset Kesk-Aasia kõige metsikumaid fanaatikuid olen ma väiksemas ohus kui, 
Kuukivi taskus, panga uksest välja astudes,» vastas ta. «Indialased on kaks korda järjest 
kaotajaks jäänud, mister Bruff. Usun kindlalt, et kolmas kord ei lase nad seda juhtuda.» 
Need olid viimased sõnad, mis ta sel teemal lausus. Toodi kohvi; siis külalised tõusid ja 
valgusid toas laiali, ning me kõik läksime üles daamide juurde. 


Märkisin kuupäeva üles, ja pole vist paha lõpetada oma jutustus selle märkme kordamisega: 
Juuni 1849. Kuu lõpu poole oodata uudiseid indialastest. 

See tehtud, ulatan sule, mille edasiseks kasutamiseks mul enam õigust ei üleskirjutajale, kes 
tuleb minu järel. 


KOLMAS JUTUSTUS Kirja pannud Franklin Blake 
1. PEATÜKK 


Tuhande kaheksasaja neljakümne üheksanda aasta kevadel rändasin ma Idas ringi ning olin 
hiljuti muutnud oma mõned kuud tagasi koostatud reisiplaane, mis olid teada ka mu 
advokaadile ja pankurile Londonis. 

Selle muutuse tõttu tuli mul saata üks mu teenistuses olev mees kirjade ja rahasaadetiste järele 
Inglise konsuli juurde teatud linnas, mis uue reisiplaani järgi enam mu peatuspaikade hulka ei 
kuulunud. Käskjalg pidi kokkulepitud ajal ja kohas minuga jälle ühinema. Selle ülesande 
täitmisel pidas teda teel kinni üks ettenägematu juhus, mille eest ta ei olnud vastutav. Ootasin 
koos oma inimestega laagris kõrbe piirimail terve nädala. Lõpuks ilmus puuduv mees koos 
raha ja kirjadega mu telgiavausele. 

«Kardan, et ma toon teile halbu uudiseid, söör,» lausus ta, osutades ühele leinaraamiga 
ümbrikule, mille aadress oli kirjutatud mister Bruffi käekirjaga. 

Säärasel puhul ei ole minu meelest midagi hullemat kui teadmatus. Leinaraamiga kirja avasin 
ma kõigepealt. 

Selles teatati mulle, et mu isa on surnud ning et ma olen nüüd tema suure varanduse pärija. 
See minu kätte langenud varandus tõi endaga kaasa ka kohustusi, ja mister Bruff palus mul 
aega viitmata Inglismaale tagasi pöörduda. 

Järgmisel hommikul koiduajal olin juba teel kodumaale. 


Pilt, mille minust maalib mu vana sõber Betteredge minu Inglismaalt lahkumise ajal, on (minu 
arvates) pisut liialdatud. Ta võttis nähtavasti oma veidral moel tõsiselt üht oma noore 
perenaise paljudest pilkavatest märkustest minu välismaise hariduse kohta ning sisendas 
endale, et ta nägigi tõesti neid minu iseloomu prantsuse, saksa ja itaalia külgi, mida mu 
teravmeelne nõbu ainult naljaviluks väitis avastavat ja mis ei ole üldse kusagil mujal 
eksisteerinud kui 

meie hea Betteredge'i kujutluses. Kui see puudus aga välja arvata, siis pean tunnistama, et ta 
kirjutas sulatõtt: olin sellest, kuidas Rachel mind kohtles, tõesti südamepõhjani haavunud ning 
mu elu kõige kibedamast pettumusest põhjustatud kannatuste esialgne teravus oligi just see, 
mis mind sundis Inglismaalt lahkuma. 

Läksin välismaale, olles otsustanud — kui vaheldus ja lahusolek mind aidata suudavad — ta 
unustada. Kes ütleb, et vaheldusest ja lahusolekust säärases olukorras abi ei ole, see ei tunne 
inimloomust: need sunnivad inimest oma tähelepanu teda jäägitult vallanud kurbuselt kõrvale 
pöörama. Ma ei unustanud Rachelit, kuid vähehaaval, sedamööda kuidas aeg, vahemaa ja 
uued muljed end aina mõjukamalt Racheli ja minu vahele seadsid, hakkas tema mälestusega 
seotud valu oma kõige hullemat kibedust kaotama. 

Teiselt poolt on aga niisama kindel, et ravim, mis mind aina tõhusamalt oli aidanud, hakkas 
nüüd, kus ma kodu poole liikusin, aina enam oma mõju kaotama. Mida lähemale ma jõudsin 
sellele maale, kus Rachel elas, ning väljavaatele teda taas näha, seda vastupandamatumalt 
hakkasin taas tundma tema võimu enda üle. Minu Inglismaalt lahkumisel oli ta küll viimane 


inimene, kelle nime ma oleksin lubanud oma huulilt libiseda. Inglismaale tagasi jõudmisel oli 
ta esimene, kelle järele ma mister Bruff iga kohtudes kohe pärisin. 

Sain muidugi teada kõigest, mis minu äraolekul oli juhtunud — teiste sõnadega, kõigest, mis 
siin Betteredge'i jutustuse järel kirja on pandud —, välja arvatud üksainus asjaolu. Sel ajal 
mister Bruff veel ei arvanud endal õigust olevat mulle teatada, mis põhjusel siis ikkagi 
Racheli ja Godfrey Ablewhite'i kihlus tühistati. Ma ei hakanud teda sel delikaatsel teemal ka 
piinlike küsimustega tülitama. Pärast kogetud armukadedat pettumust seoses sellega, et 
Rachel üldse oli kavatsenud Godfrey naiseks saada, oli mulle küllaldaseks kergenduseks juba 
teadmine, et ta järele kaaludes oli jõudnud veendumusele selle sammu mõtlematuses ning et 
ta oli antud lubaduse ise tagasi võtnud. 

Olles mineviku kohta kõik teada saanud, jõudsin oma pärimistega (ikka veel Racheli järele!) 
loomulikult käesoleva ajani. Kelle hoole alla ta pärast mister Bruffi majast lahkumist anti ja 
kus ta nüüd elab? 

Ta elas kadunud söör John Verinderi ühe lesestunud õe, kellegi missis Merridew' hoole all, 
keda ta ema testamenditäitjad olid palunud hooldajaks hakata ning kes oli selle ettepanekuga 
nõustunud. Mulle öeldi, et nad saavat omavahel imehästi läbi ning olevat end nüüd missis 
Merridew' majas Portlandi põiktänavas sisse seadnud. 

Pool tundi pärast nende andmete saamist olin ma juba teel Portlandi põiktänavale — ilma et 
mul oleks jätkunud julgust seda mister Bruffile tunnistada! 

Teener, kes ukse avas, ei olnud kindel, kas miss Verinder on kodus või ei. Saatsin ta oma 
nimekaardiga üles, sest nii oli võimalik seda küsimust kõige kiiremini lahendada. Mees tuli 
läbitungimatu näoilmega alla tagasi ja teatas, et miss Verinder on välja läinud. 

Mõnda teist oleksin ma võinud kahtlustada selles, et mind sihi- 

likult vastu ei võeta. Kuid Rachelit ei olnud võimalik kahtlustada. Jätsin tema jaoks teate, et 
tulen õhtul kell kuus uuesti. 

Kell kuus öeldi mulle teistkordselt, et miss Verinderi ei ole kodus. Kas mulle oli jäetud mingi 
teade? Mulle polnud jäetud mingit teadet. Kas miss Verinder polnud mu kaarti kätte saanud? 
Teener palus vabandust — miss Verinder oli selle kätte saanud. 

Järeldus oli niivõrd selge, et seda tuli uskuda. Rachel keeldus minuga kokku saamast. 

Mina omalt poolt aga ei tahtnud end niiviisi kohelda lasta, ilma et ma vähemalt oleksin 
üritanud teada saada, mis on selle põhjuseks. Saatsin oma nimekaardi üles missis Merridew'le 
ja palusin, et ta lahkesti soostuks minuga isiklikult vestlema, ükskõik mis ajal ta ise sobivaks 
peab. 

Missis Merridew oli valmis mind otsekohe vastu võtma. Mind juhatati mugavasse 
elutoakesse, kus ma leidsin eest mõnusa väikese vanaldase daami. Ta oli nii hea, et avaldas 
siirast kahetsust ning pani Racheli käitumist väga imeks. Samal ajal aga ei olnud ta võimeline 
mulle midagi seletama ega ka Rachelit mõjutama, sest asi puudutas ilmselt Racheli isiklikke 
tundeid. Ta kordas seda ikka ja jälle viisaka kannatlikkusega, mida miski ei suutnud 
ammendada, ja midagi enamat ma missis Merridew' poole pöördumisega ei saavutanud. 
Minu viimane võimalus oli Rachelile kirjutada. Järgmisel päeval viis mu teener talle kirja 
ning jäi vastavalt rangetele juhtnööridele vastust ootama. 

Vastus tuli sõna otseses mõttes ühe lausena. 

«Miss Verinder palub öelda, et ta keeldub igasugusest kirjavahetusest mister Franklin 
Blake'iga.» 

Nii kuidas ma teda ka armastasin, selles vastuses sisalduv solvang tekitas minus ometi 
nördimust. Kui mister Bruff siis minuga mõningaid asjaajamisi arutama tuli, ei olnud ma veel 
enesevalitsust tagasi saanud. Jätsin asjaajamised kohe kõrvale ja rääkisin talle kõik ära. Ta ei 
osanud mind sugugi rohkem valgustada kui missis Merridew. Küsisin temalt, kas mind on 
Racheli ees laimatud. Mister Bruff ei olnud minu kohta mingit laimu kuulnud. Kas Rachel oli 


mind kuidagiviisi meenutanud, kui ta mister Bruffi katuse all viibis? Mitte kordagi. Kas ta ei 
olnud kogu mu pika äraoleku jooksul isegi mitte seda küsinud, olen ma elus või surnud? 
Sellist küsimust ei olnud kunagi tema suust kuuldud. Võtsin oma taskuraamatu vahelt kirja, 
mille vaene leedi Verinder mulle Frizinghallist samal päeval oli saatnud, kui ma tema 
Yorkshire'i majast lahküün. Ma juhtisin mister Bruffi tähelepanu kahele lausele: 

«Oma praeguses hirmsas hingeseisundis peab Rachel seda väärtuslikku abi, mida Sa 
juurdlusele osutasid, ikka veel andestamatuks süüteoks. Selles asjas uisapäisa tegutsedes oled 
Sa suurendanud murekoormat, mida tal kanda tuleb, ähvardades oma jõupingutustega 
tahtmatult tema saladust paljastada.» 

«Kas on võimalik,» küsisin ma, «et ta tunneb minu vastu ikka veel seda pahameelt, mida siin 
on kirjeldatud?» 

Mister Bruffi näol paistis siiras kurbus. 

«Kui te mult vastust nõuate,» kostis ta, «siis tunnistan, et kuidagi isiti ma tema käitumist küll 
tõlgendada ei oska.» 

Helistasin kella ja andsin teenrile korralduse pakkida mu reisi-ohver ning muretseda rongide 
sõiduplaan. Mister Bruff küsis hämmastunult, mida ma kavatsen teha. 

«Sõidan järgmise rongiga Yorkshire'i,» vastasin ma. 

«Kas ma võin küsida, mis eesmärgil?» 

«Mister Bruff, see abi, mida ma täiesti pahaaimamatult teemandi otsimisel osutasin, oli ligi 
aasta tagasi Racheli meelest andestamatu süütegu ning on seniajani andestamatuks süüteoks 
jäänud. Ma ei lepi selle olukorraga! Olen otsustanud välja uurida, miks ta oma emale midagi 
ei öelnud ja millest tuleb tema vaenulikkus minu vastu. Kui aeg, vaev ja raha midagi 
suudavad, siis otsin ma üles selle varga, kes Kuukivi võttes!» 

Väärikas vanahärra püüdis vastu vaielda, manitseda mind mõistuse häält kuulama — lühidalt, 
püüdis täita oma kohust minu suhtes. Jäin kõigile tema soovitustele kurdiks. Mitte mingid 
maised kaalutlused ei oleks sel hetkel minu otsustavust kõigutanud. 

«Ma alustan uuesti juurdlust,» jätkasin ma, «samast punktist, kus ma selle pooleli jätsin, ja 
lähen sellega samm-sammult edasi, kuni jõuan praeguse ajani välja. Tõendite ahelas, nagu 
mina selle jätsin, on puuduvaid lülisid, mida saab mulle anda Gabriel Betteredge, ja Gabriel 
Betteredge'i juurde ma sõidangi.» 

Enne veel, kui päike sel õhtul looja läks, seisin taas mulle nii hästi tuttaval terrassil ning 
silmitsesin jälle seda rahulikku vana maamaja. Esimene inimene, keda ma. seal mahajäetud 
paigas kohtasin, oli aednik. Betteredge oli tund aega tagasi jäänud temast oma harju- 
muspärasesse tagaõuenurka päikese käes mõnulema. Teadsin seda kohta hästi ning ütlesin, et 
lähen otsin ta ise üles. 

Sammusin mööda tuttavaid radu ümber maja ning vaatasin avatud õueväravast sisse. 

Seal ta oligi — mu kallis vana sõber õnnelikest päevadest, mis ei saanud enam kunagi 
korduda —, seal ta istus oma endises nurgas vanal korvtoolil, piip suus ja «Robinson Crusoe» 
süles, ning tema sõbrad, kaks koera, tukkusid teine teisel pool! Viimastes viltustes 
päikesekiirtes langes minust otse ettepoole pikk vari. Koerad kas nägid seda või teatas nende 
terav haistmine mu lähenemisest, igatahes hüppasid nad urisedes püsti. Ka vanamees võpatas 
ärkvele, rahustas .koerad ühe sõnaga maha, varjas siis oma tuhmuvad silmad käega päikese 
eest ja vaatas küsivalt väraval seisva kuju poole. 

Minu silmad valgusid pisaraid täis. Pidin viivukese ootama, enne kui usaldasin teda kõnetada. 


2. PEATÜKK 


«Betteredge,» ütlesin ma, osutades tema põlvedel lebavale raamatule, mida nii hästi 
mäletasin, «kas «Robinson Crusoe» teile täna õhtul teatas, et te võite Franklin Blake'i siia 
oodata?» 

«Pagana pihta, mister Franklin,» hüüdis vanamees, «nimelt seda see «Robinson Crusoe» 
tegigi!» 

Ta ajas end minu abiga jalule ja seisis veidi aega pilku «Robinson Crusoe'lt» minule ja jälle 
tagasi pöörates, suutmata ilmselt selgusele jõuda, kumb meist teda rohkem oli üllatanud. 
Lõpuks langetas ta otsuse raamatu kasuks. Ta hoidis oma imepärast köidet avatuna enda ees 
ning vahtis seda kirjeldamatult ootusrikka pilguga — nagu oleks ta lootnud, et Robinson 
Crusoe ise lehekülgedelt maha astub ja suvatseb meiega isiklikult vestelda. 

«Siin see koht on, mister Franklin!» ütles ta, niipea kui oli kõnevõime tagasi saanud. «Meie 
igapäevase leiva nimel, söör, siin on see koht, mida ma lugesin — just enne seda, kui te sisse 
tulite! Saja viiekümne kuues lehekülg, ja siin on kirjas: «Ma jäin seisma nagu piksest rabatud, 
justkui oleksin vaimu näinud.» Kui sellega ei ole öeldud: «Oodake mister Franklin Blake'i 
äkilist ilmumist», siis ei ole inglise keelel üldse mingit tähendust!» lausus Betteredge ning lõi 
raamatu plaksatusega kinni, nii et tal lõpuks üks käsi vabaks sai ja ta võis mu terekäe vastu 
võtta. 

Ma olin oodanud, et ta mind, nagu antud olukorras üsna loomulik, küsimustega üle külvab. 
Aga ei — kui keegi perekonnaliikmetest maja külastama tuli (ükskõik mis viisil!), siis juhtis 
vana teenri tegutsemist esmajoones külalislahkus. 

«Astuge sisse, mister Franklin,» ütles ta oma veidra vanamoelise kummarduse saatel 
tagantkätt ust avades. «Mis teid siia tõi, seda küsin ma pärastpoole — kõigepealt aga pean teil 
olemise mugavaks tegema. Pärast teie ärasõitu on siin kurbi muutusi toimunud. Maja on kinni 
pandud ja teenrid minema läinud. Aga ärge pange tähele! Ma valmistan teile ise lõunasöögi ja 
aedniku naine teeb teile aseme üles... Jiing kui keldrisse on jäänud veel ükski pudel meie 
kuulsat Latouri klaretti, siis, mister Franklin, läheb see pudelitäis teie kõrist alla. Tere 
tulemast, söör! Kõigest südamest tere tulemast!» ütles see vaene vana, mahajäetud maja 
süngusega mehiselt võideldes ja mind endiste aegade külalislahke ning viisaka tähelepanuga 
vastu võttes. 

Ma poleks tahtnud talle pettumust valmistada. Kuid see maja kuulus nüüd Rachelile. Kas ma 
võisin siin süüa või magada pärast seda, mis Londonis oli juhtunud? Kõige tavalisem 
eneseväärikus ei lubanud mul — tõepoolest ei lubanud — üle selle läve astuda. 

Võtsin Betteredge'il käsivarrest kinni ning juhtisin ta aeda. 

Polnud midagi parata. Pidin talle tõtt rääkima. Asjade selline pööre tekitas temas valusat 
nõutust ja masendust, sest ta oli nii Rachelisse kui ka minusse väga kiindunud. Kuita siis oma 
arvamust avaldas, tegi ta seda talle omase otsekohesusega, ning muidugi peegeldas tema 
seisukoht meeldivalt kõige positiivsemat filosoofiat, mida ma tean, — Betteredge'i koolkonna 
filosoofiat. 

«Miss Rachelil on omad vead — ma ei ole seda kunagi eitanud,» alustas ta. «Ja see, et ta 
vahetevahel nina püsti ajab, kuulub nende hulka. Ta püüdis teist üle astuda — ja teie 
kannatasite selle ära. Jumalukene, mister Franklin, kas te siis ikka veel naisi nii halvasti 

tunnete? Kas ma kadunud missis Betteredge'i kohta olen teile midagi rääkinud?» 
Kadunud missis Betteredgel kohta oli ta mulle üsna palju rääkinud — kusjuures ta tõi 
kadunukese alati ümberlükkamatuks näiteks naissoo sünnipärasest nõrkusest ja rikutusest. 
Samasuguse näitena tuli õndsal missis Betteredge'il nüüdki esineda. 


«Väga hea, mister Franklin. Nüüd kuulake mind. Erinevatel naistel on erinev viis nina püsti 
ajada. Kadunud missis Betteredge rakendas seda naissoo lemmikvõtet alati siis, kui ma talle 
juhtumisi midagi keelasin, mis ta endale pähe oli võtnud. Kui ma säärastel kordadel koju 
tulin, siis hüüdis mu naine mulle kindlasti alt köögist, et pärast niisugust jõhkrat kohtlemist ta 
lihtsalt ei suuda mulle lõutiat teha. Talusin seda mõnda aega kannatlikult — just nii, nagu teie 
praegu samasugust asja talute miss Racheli poolt. Lõpuks sai mu mõõt täis. Läksin alla kööki, 
tõstsin missis Betteredge'i — südamlikult, mõistate — kätele ja kandsin ta otseteed kõige 
paremasse tuppa, kus ta oma külalisi vastu võttis. Ütlesin: «Siin on sinu õige koht, mu kallis,» 
ja läksin tagasi kööki. Keerasin ukse lukku, võtsin kuue seljast, käärisin särgikäised üles ja 
tegin endale ise lõuna. Kui toit valmis sai, serveerisin selle nii hästi kui veel vähegi oskasin, ja 
sõin suure mõnuga. Pärast tõmbasin piipu ja rüüpasin grokki; seejärel koristasin laua, pesin 
nõud, puhastasin noad-kahvlid, siis panin asjad oma kohtadele ja pühkisin koldegi puhtaks. 
Kui kõik oli jälle nii särav ja puhas kui võimalik, avasin ukse ja lasksin missis Better-edge'i 
sisse. «Ma sõin lõunat, mu kallis,» ütlesin talle, «ning ma loodan, et jätsin köögi selliseks, 
nagu su hing iganes võib ihaldada.» Selle naise ülejäänud elupäevade jooksul, mister 
Franklin, ei pidanud ma enam kunagi ise endale lõunat tegema! Siit moraal: Londonis te 
talusite miss Racheli tujusid kannatlikult; Yorkshire'is ärge neid enam taluge. Tulge parem 
majja!» 

Raudne loogika! Võisin oma heale sõbrale üksnes kinnitada, et praegusel juhul oli isegi tema 
veenmisjõud minu peale raisatud. 

«Õhtu on ilus,» ütlesin ma. «Ma jalutan Frizinghalli ja ööbin võõrastemajas, homme 
hommikul aga peate tulema ja minuga koos einestama. Ma tahan teile midagi rääkida.» 
Betteredge vangutas väärikalt pead. 

«Mul on südamest kahju,» lausus ta. «Ma lootsin kuulda, mister Franklin, et teie ja miss 
Racheli vahel on asjad jälle kenasti korras. Aga kui te just peate oma tahtmist saama, söör,» 
jätkas ta hetkelise kaalutlemise järel, «siis voodi pärast pole teil küll vaja vastu ööd 
Frizinghalli minema hakata. Seda saab lähemaltki. Siit vaevalt kahe miili kaugusel on 
Hotherstone'i talu. Selle vastu ei saa teil miss Racheli pärast küll midagi olla,» lisas vanamees 
kavalalt. «Hotherstone, mister Franklin, ei ela mitte miss Racheli, vaid omaenese maa peal.» 
Mulle meenus see koht samal hetkel, kui Betteredge seda mainis. Talumaja asus ühes 
varjulises orus, Yorkshire'i selle kandi kõige kenama jõekese kaldal, ning talunikul oli vaba 
magamistuba ja elutuba, mida ta tavaliselt üüris kunstnikele, õngitsejatele ja muudele 

lõbureisijatele. Meelepärasemat eluaset siin ümbruses viibimise ajaks ei oleks ma osanud 
soovidagi. 

«Kas toad on praegu vabad?» küsisin ma. 

«Eile palus missis Hotherstone ise, et ma neid kellelegi hea sõnaga soovitaksin.» 

«Võtan nad, Betteredge, suurima rõõmuga.» 

Läksime tagasi õuele, kuhu olin jätnud oma reisikoti. Kui Betteredge oli kotisanga 
kepikonksu võtnud ja koti üle õla vinnanud, siis näis ta jällegi sattuvat sellesse hämmeldusse, 
mida ennist, kui ta korvtoolis tukkus, oli põhjustanud minu äkiline ilmumine. Ta vaatas 
uskmatul pilgul maja, pöördus siis ümber ja vaatas veelgi uskmatumal pilgul mind. 

«Ma olen siin maailmas juba kenakest aega elanud,» ütles see kõigist vanad-est teenritest 
parim ja kalleim, «aga midagi säärast ei oleks ma küll kunagi osanud oodata. Seal seisab maja 
ja siin seisab mister Franklin Blake — ja olgu ma neetud, kui üks neist praegu teisele selga ei 
keera ja üürituppa magama ei lähe!» 

Ta hakkas pead vangutades ja pahaendeliselt pomisedes minu ees astuma. «Nüüd võib juhtuda 
veel üksainus ime,» ütles ta mulle üle õla. «Järgmiseks teete te seda, mister Franklin, et 
maksate mulle ära need seitse šillingit ja kuus penni, mis te mult poisikesena laenasite.» 


See väike tögamine muutis ta meele iseenda ja minu suhtes muhedamaks. Eemaldusime 
majast ja läksime läbi pargiväravate välja. Kui me pargist kord juba väljas olime, lõppesid 
külalislahkusega seotud kohustused (vastavalt Betteredge'i moraalikoodeksile) ning 
uudishimu astus oma õigustesse. 

Betteredge aeglustas sammu, et ma tema kõrvale jõuaksin. «Ilus õhtu jalutamiseks, mister 
Franklin,» ütles ta, otsekui oleksime just sel hetkel juhuslikult kohtunud. «Oletame, et te 
oleksite läinud Frizinghalli võõrastemai ja, söör.» 

«Mis siis?» 

«Siis oleks mul olnud au homme hommikul koos teiega einestada.» 

«Tulge ja einestage koos minuga Hotherstone'i talus.» 

«Olen teie lahkuse eest väga tänulik, mister Franklin, aga tegelikult ei pidanud ma silmas 
mitte hommikusööki. Minu arust te nimetasite, et tahate mulle midagi rääkida. Kui see just 
saladus ei ole, söör,» lausus Betteredge äkitselt kavaldamist jättes ja otse asja juurde asudes, 
«siis ärge pange pahaks, aga ma lausa põlen soovist teada saada, mis teid nii ootamatult siia 
tõi.» 

«Mis mind eelmisel korral siia tõi?» küsisin vastu. 

«Kuukivi, mister Franklin. Aga mis teid seekord siia toob, söör?» 

«Jälle Kuukivi, Betteredge.» 

Vanamees jäi järsku seisma ja vaatas mulle hallis hämaruses otsa, nagu ei oleks ta oma kõrvu 
uskunud. 

«Kui see on nali, söör,» ütles ta, «siis kardan, et hakkan vanas eas väheke töntsiks jääma. Ma 
ei saa sellest aru.» 

«See ei ole nali,» vastasin ma. «Tulin siia selleks, et uuesti alustada juurdlust, mis siis 
lõpetati, kui ma Inglismaalt lahkusin. Tulin 

siia tegema seda, mida keegi siiani pole teinud, — välja uurima, kes teemandi varastas.» 
«Jätke see teemant rahule, mister Franklin! Võtke mu nõu kuulda ja jätke see teemant rahule! 
See neetud India kalliskivi on kõik eksiteele viinud, kes tema lähedusse on sattunud. Ärge 
raisake oma raha ega närve— oma kaunil elukevadel, söör — selle Kuukiviga õiendamisele. 
Mis lootust onte11 õnnestumisele (ärge pange pahaks), kui isegi seersant Cuff kõik segi 
ajas? Seersant Cuff!» kordas Betteredge minu poole karmilt näppu viibutades. «Inglismaa 
kõige kuulsam politseinik!» 

«Minu otsus on kindel, mu vana sõber. Mind ei heiduta isegi seersant Cuff. . . Muide, varem 
või hiljem võib mul tulla tahtmine temaga nõu pidada. Kas te olete temast viimasel ajal 
midagi kuulnud?» 

«Seersant ei aita teid, mister Franklin.» 

«Miks mitte?» 

«Teie äraoleku ajal, söör, toimus politseiringkondades üks sündmus. Suur Cuff läks erru. Tal 
on Dorkingis väike maja ja ta on üle pea süvenenud rooside kasvatamisse. Seda kirjutas ta 
mulle ise, mister Franklin. Ta on juba kasvatanud valge sammalroosi, ilma et oleks seda 
eelnevalt koerakibuvitsale silmastanud. Ja aednik mister Begbie peab nüüd Dorkingisse 
minema ning tunnistama, et ta on seersandile lõpuks alla jäänud.» 

«See ei tähenda midagi,» laususin ma. «Tuleb siis ilma seersant Cuffi abita läbi ajada. Ja 
alguses pean ma teie peale lootma.» 

Küllap ma vist kõnelesin üsna hooletul toonil. Igatahes tundus, et miski minu viimases lauses 
Betteredge'i riivas. «Leidub ehk minust kehvemaidki, kelle peale loota, mister Franklin, — 
seda ma võin teile öelda,» kostis ta pisut teravalt. 

Taipasin tema vastuse toonist ja mingist rahutusest, mida ma temas pärast seda märkasin, et ta 
teadis midagi, kuid kõhkles, kas seda mulle öelda või ei. 


«Ma loodan,» ütlesin ma, «et te aitate mul kokku koguda neid tõenduskilde, mis seersant 
Cuffist maha jäid. Ma tean, et te seda suudate. Kas te aga rohkemaks ei ole võimeline?» 
«Mida te minult siis veel ootate, söör?» küsis Betteredge ülimalt alandlikul ilmel. 

«Selle põhjal, mida te nüüdsama ütlesite, ootan ma rohkemat.» 

«Puhas kelkimine, mister Franklin,» kostis vanamees jonnakalt. «Mõned inimesed on 
sündinud kelkijad ja nad ei saa sellest surmatunnini lahti. Mina olen just sihuke.» 

Tema mõjutamiseks oli üksainus võimalus. Kasutasin ära seda huvi, mida ta Racheli ja minu 
vastu tundis. 

«Betteredge, kas see valmistaks teile rõõmu, kui Rachel ja mina jälle headeks sõpradeks 
saaksime?» 

«Kui te selles kahelda võite, söör, siis olen ma teie perekonda küll üsna ilmaaegu teeninud!» 
«Kas te mäletate, kuidas Rachel mind kohtles, enne kui ma Inglismaalt lahkusin?» 

«Mäletan nii selgesti, nagu oleks see eile olnud! Proua ise kirjutas teile veel selle kohta kirja 
ja te olite nii lahke ja näitasite seda mulle ka. Seal oli öeldud, et miss Rachel on teie peale 
surmani solvunud kõige selle pärast, mida te tema kalliskivi leidmiseks teha püüdsite. Ja ei 
proua ega teie ise ega ka keegi muu osanud arvata, miks see nii oli.» 

«Täiesti õige, Betteredge! Ja ma tulen oma rännakutelt tagasi ning leian, et ta on ikka veel 
surmani solvunud. Mullu ma teadsin, et selle taga oli teemant, ja ma tean, et teemant on selle 
taga ka nüüd. Tahtsin temaga rääkida, aga ta ei võta mind jutule. Proovisin talle kirjutada, 
kuid ta keeldub mulle vastamast. Kuidas, taeva pärast, saan ma siis asjasse selgust tuua? 
Rachel ise on mulle jätnud ainult ühe võimaluse — võimaluse Kuukivi kadumist uurida!» 
Need sõnad seadsid kogu loo tema silmis ilmselt uude valgusse. Ta esitas ühe küsimuse, mis 
näitas, et olin teda lõpuks ometi kõigutanud. 

«Ega teil selle juures mingit vimma südames ei ole, mister Franklin?» 

«Kui ma Londonist lahkusin, siis olin küll veidi vihane,» vastasin ma. «Aga see viha on nüüd 
täiesti lahtunud. Ma tahan, et Rachel minuga asjad selgeks räägiks — ja ei midagi muud.» 
«Oletame, et te tõesti midagi avastate — kas te ei karda, söör, et äkki saate midagi miss 
Racheli kohta teada?» 

Mõistsin seda kiivast usku noorde perenaisesse, mis need sõnad ette ütles. 

«Ma usun temasse niisama kindlalt kui teie,» vastasin ma. «Kui tema saladus ka täielikult 
avalikuks tuleks, ikkagi ei ilmneks sellega midagi, mis teie või minu hinnangut tema kohta 
võiks muuta.» 

Seepeale kadusid Betterec(ge'i viimasedki kõhklused. 

«Kui ma teie aitamisega halba teen, mister Franklin,» hüüdis ta, «siis ma võin öelda ainult 
üht: saan sellest ise niisama vähe aru nagu sündimata lapsuke! Ma võin teile avastuse teeotsa 
kätte näidata, kui te ainult oskate seda mööda edasi minna. Kas te seda meie vaest tüdrukut — 
Rosanna Spearmanit — veel mäletate?» 

«Muidugi!» 

«Te vist kahtlustasite kogu aeg, et tal oli selles Kuukivi asjas midagi südame peal, mida ta 
teile pihtida tahtis?» 

«Ma ei osanud tema imelikku käitumist kuidagi teisiti seletada.» «Te võite selles suhtes 
selgust saada, mister Franklin, millal aga 

ige soovite.» 

Nüüd oli minu kord seisma jääda. Püüdsin tihenevas pimeduses asjatult tema nägu näha. 
Üllatuse sunnil pärisin pisut kannatamatult, mida ta sellega mõtleb. 

«Rahu, söör,» jätkas Betteredge. «Mõtlen just seda, mis ma ütlesin. Rosanna Spearman jättis 
maha pitseeritud kirja — kirja, mis on adresseeritud teile.» 

«Kus see on?» 

«Tema sõbratari käes Kajakalõuka külas. Kui te viimati siin olite, 

söör, siis kuulsite kindlasti ka Lonkur-Lucyst — vigasest, karguga tüdrukust.» 

«Kaluri tütrest?» 

«Tollestsamast, mister Franklin.» 

«Miks seda kirja mulle edasi ei saadetud?» 

«Lonkur-Lucy on isemeelne tüdruk, söör. Ta ei anna seda kellelegi teisele peale teie. Ja teie 
lahkusite Inglismaalt, enne kui ma teile kirjutada jõudsin.» 

«Lähme tagasi, Betteredge, ja toome selle kohe ära!» 

«Täna õhtul on liiga hilja, söör. Meie rannas hoitakse kangesti küünlaid kokku ning 
Kajakalõukas minnakse vara magama.» 

«Mõttetus! Me jõuaksime sinna poole tunniga.» 

«Teie ehk jõuaksite, söör. Ja kui te sinna jõuate, leiate eest lukustatud ukse.» Ta osutas 
kusagil allpool kumavale valgusele, ja samal silmapilgul kuulsin ma õhtuvaikuses jõekese 
vulinat. «Siin see talu ongi, mister Franklin! Seadke end täna ööseks kenasti sisse ja tulge 
homme hommikul minu juurde — kui te nii lahke olete.» 

«Kas te tulete koos minuga kaluri juurde?» 

«Jah, söör.» 

«Kohe varahommikul?» 

«Nii vara, mister Franklin, kui teile meeldib!» Hakkasime mööda talu juurde viivat rada alla 
laskuma.. 


3. PEATÜKK 


Sellest, mis Hotherstone'i talus toimus, on mul väga ähmane mälestus. 

Mäletan südamlikku vastuvõttu, hämmastavalt rikkalikku õhtusööki, mis oleks Idas terve küla 
ära toitnud; meeldivalt puhast magamistuba, millele sai ette heita ainult meie esiisade narruse 
koledat tulemust — sulgmadratsit; rahutut ööd paljude tikkude läitmisega ja ühe väikese 
küünla korduva süütamisega; ja määratut kergendustunnet, kui lõpuks ometi koitma hakkas ja 
ma võisin üles tõusta. 

Eelmisel õhtul olime Betteredge'iga kokku leppinud, et enne Kajakalõukasse minekut lähen 
tema juurest läbi nii vara kui tahan — mis tähendas, arvestades minu kärsitut soovi kirja kätte 
saada, nii vara, kui ma vähegi suutsin. Hommikueinet talus ära ootamata võtsin ma 
leivakoorukese pihku ja asusin teele — küll mõningase kartusega, et äkki taban tubli 
Betteredge'i veel voodis. Minu suureks kergenduseks ilmnes, et meie eelseisev ettevõtmine 
erutas teda niisama palju kui mindki. Leidsin ta juba minekuvalmis ja, kepp käes, mind 
ootamas. 

«Kuidas täna enesetunne on, Betteredge?» 

«Väga vilets, söör.» 

«Kurb kuulda. Mille üle te kaebate?» 

«Kaeban ühe uue, minu enda leiutatud tõve üle, mister Franklin. Ma ei taha teid küll 
hirmutada, aga on kindel, et veel enne, kui hommik möödas, hakkab see ka teile külge.» 

«Kurat võtaks! Kas tõesti?» 

«Kas te ei tunne kõhus ebamugavat kuumust, söör, ja vastikut tagumist peas? Ah veel mitte? 
See tabab teid Kajakalõukas, mister Franklin. Mina nimetan seda detektiivipalavikuks, ja 
esimest korda haigestusin ma sellesse seersant Cuffi seltskonnas.» 

«No ütle nüüd! Ja ma oletan, et praegusel juhul on ravivõtteks Rosanna Spearmani kirja 
avamine? Lähme ja toome selle ära.» 


Kuigi aeg oli varajane, leidsime kaluri naise köögis toimetamas. Kui Betteredge mind oli 
esitlenud, järgnes hea missis Yollandi poolt tseremoonia, mis oli (nagu ma pärastpoole teada 
sain) eranditult üksnes kõige tähtsamatele võõrastele ette nähtud. Ta pani lauale pudeli 
Hollandi džinni ja paari puhtaid pupusid ning alustas vestlust, küsides minult: «Mis Londonis 
uudist, söör?» 

Enne kui ma sellele tohutult laiahaardelisele küsimusele vastata oskasin, lähenes mulle ühest 
pimedast kööginurgast mingi ilmutis. Haiglaselt kaame, metsiku välimusega ning kõhn 
tüdruk, kellel olid tähelepanuväärselt ilusad juuksed ja raevukalt läbitungiv pilk, lonkas 
kargule toetudes laua juurde, mille ääres ma istusin, ja vaatas mind, nagu oleksin ma olnud 
ühtaegu huvitav ning kohutav ja paelunud just seetõttu tema tähelepanu. 

«Mister Betteredge,» lausus ta pilku minult pööramata, «palun olge nii lahke ja öelge veel 
kord tema nimi.» 

«Selle härra nimi,» vastas Betteredge (rõhutades tugevasti sõna «härra»), «on mister Franklin 
Blake.» 

Tüdruk pööras mulle selja ja lahkas äkitselt toast. Hea missis Yolland, nagu ma usun, palus 
oma tütre kummalise käitumise pärast vabandust ja Betteredge (tõenäoliselt) tõlkis selle 
korralikku inglise keelde. Ma ei ole selles kõiges kindel. Kogu mu tähelepanu oli koondunud 
tüdruku kargu kompsimisele. Komps-komps puutrepist üles; komps-komps üle meie peade 
kohal asuva toa põranda; komps-komps uuesti alla, ja juba seisiski see ilmutis avatud uksel, 
kiri käes, ning viipas mind välja! 

Jätsin missis Yollandi ikka veel vabandust paluma ja järgnesin sellele kummatisele olevusele, 
kes liipas minu ees ikka kiiremini ja kiiremini mööda rannanõlva alla. Ta juhtis mind paatide 
taha, kus külaelanikud meid ei näinud ega kuulnud, peatus siis ning pöördus esmakordselt 
näoga minu poole. 

«Seiske seal,» ütles ta. «Ma tahan teid vaadata.» 

Tema.näoilmet ei saanud valesti mõista. Ma tekitasin temas kõige sügavamat põlgust ja 
tülgastust. Ma ei taha nii edev olla ning kinnitada, nagu ei oleks ükski naine mind varem 
niiviisi vaadanud. Söandan ainult välja tulla tagasihoidlikuma väitega, et ükski teine naine 
polnud mul seda veel kunagi märgata lasknud. Sellist silmitsemist suudab üks mees teatud 
olukorras ainult kindla piirini taluda. Püüdsin Lonkur-Lucy tähelepanu juhtida mõnele vähem 
vastikule objektile kui minu nägu. 

«Ma arvan, et teil on mulle vist üks kiri üle anda,» alustasin ma. «Kas see on seesama, mida te 
käes hoiate?» 

«Öelge seda veel kord,» oli ainus vastus, mille ma sain. 

Kordasin oma sõnu nagu hea laps, kes koolitükke õpib. 

«Ei,» ütles tüdruk endamisi, kuid hoidis oma pilku ikka veel armutult mu näol. «Mina ei saa 
küll aru, mida ta tema näos leidis. Ma ei suuda ära arvata, mida ta tema hääles kuulis.» Järsku 
pööras ta pilgu kõrvale ja langetas pea väsinult kargule. «Oh mu vaene kullakene!» lausus ta, 
ja ma kuulsin esimest korda tema hääles pehmust. «Oh mu kadunud sõbrake, mida sa ometi 
selles mehes nägid?» Ta tõstis jälle pea ning vaatas mulle uuesti tigedalt otsa. «Kas teile söök 
ja jook sisse läheb?» 

Püüdsin kogu jõust oma väärikust säilitada ning vastasin: «Jaa.» 

«Kas te magada saate?» 

«Jaa.» 

«Kui te mõnd vaest teenijatüdrukut näete, kas te siis mingeid süümepiinu ei tunne?» 
«Muidugi mitte. Miks ma peaksin?» 

Äkki (nagu öeldakse) tõukas ta kirja mulle näkku. 

«Eks võtke siis!» hüüatas ta maruvihaselt. «Ma ei ole teid kunagi enne näinud. Ja 
kõigevägevam jumal hoidku, et ma teid veel kunagi peaksin nägema.» 


Nende lahkumissõnadega liipas ta nii kiiresti kui suutis minu juurest minema. Kahtlemata 
võib igaüks aimata, millise ainsa seletuse ma oskasin tema käitumisele leida. Võisin ainult 
oletada, et ta on hull. 

Teinud selle vältimatu järelduse, pöörasin pilgu huvitavamale uurimisobjektile — Rosanna 
Spearmani kirjale. Aadress oli kirjutatud järgmiselt: «Franklin Blake, Esg.* Lucy Yollandi 
kaudu tema enda kätte andmiseks (ja mitte kellelegi teisele usaldamiseks).» 

Murdsin pitseri lahti. Ümbrikus oli kiri ja selle vahel omakorda väike paberileht. Lugesin 
kõigepealt kirja läbi: 

Söör, kui Teil on huvi teada saada, mida tähendas mu käitumine Teie suhtes tol ajal, kui Te 
mu perenaise leedi Verinderi majas viibisite, siis tehke, mida Teil sellele kirjale lisatud 
juhatuses teha kästakse, — ainult ärge laske ühelgi inimesel seal juures olla. Teie alandlik 
teener 

Rosanna -Spearman 

Seejärel keerasin lahti paberilehekese. Siin on sellel leiduva teksti sõnasõnaline ärakiri: 
Juhatus: Minna mõõna ja tõusu piiril Vabisevale Liivale. Kõndida mööda Lõunasäärt, kuni 
Lõunasääre tuletorn ja Kajakalõukast edasi asuva rannavalvejaama lipuvarras ühele joonele 
jäävad. Asetada kividele kepp või mõni muu sirge asi, mis käe täpselt majaka ja lipuvarda 
joonele juhiks. Kanda sealjuures hoolt, et kepi üks ots toetuks kivide sellele servale, mis 
vesiliiva kohale ulatub. Kobada piki keppi vetikate vahel (alustades sellest kepiotsast, mis 
tuletorni poole jääb), 

* Esg. (esguire) — viisakustiitel (eriti aadressil) härrasmehe nime järel. Tõlkija. 

kuni kett kätte satub. Kui kett on leitud, siis libistada kätt seda mööda kuni kohani, kus see üle 
kivide vesiliiva sisse läheb. Ja siis õmmata ketist. 

Just siis, kui ma olin jõudnud need viimased sõnad — originaalis alla kriipsutatud — läbi 
lugeda, kuulsin selja taga Betteredge'i häält. Detektiivipalaviku leiutaja oli sellele 
vastupandamatule tõvele täiesti alla vandunud. «Ma ei suuda enam kauem kannatada, mister 
Franklin. Mis seal kirjas on? Taeva pärast, söör, öelge mulle, mis selles kirjas on!» 

Ulatasin talle kirja ja juhatuse. Esimese luges ta läbi suuremat huvi ilmutamata. Kuid teine — 
juhatus — jättis talle tugeva mulje. 

«Seersant ütles seda!» hüüdis Betteredge. «Seersant kinnitas algusest peale, söör, et Rosannal 
on peidupaiga juhatus olemas. Ja siin see ongi! Jumal hoidku, mister Franklin, siin ongi see 
saladus, mis kõiki kimbatusse ajas, suurest Cuffist endast alates, ja nüüd niiöelda ainult ootab, 
et end teile avada! Praegu on mõõn, söör, nagu igaüks isegi võib näha. Kui palju veel tõusu 
alguseni aega on?» Ta tõstis pilgu ja nägi, et meist veidi maad eemal parandas üks nooruk 
võrku. «Tammie Bright!» karjus ta kõigest kõrist. 

«Ma kuulen!» karjus Tammie vastu. 

«Millal tõus algab?» 

«Tunni aja pärast.» 

Vaatasime mõlemad kella. 

«Võime ringiga mööda randa minna, mister Franklin,» ütles Betteredge. «Sealtkaudu pääseme 
kah vesiliiva juurde ja aega jääb veel maa ja ilm. Mis te selle peale kostate, söör?» 

«Lähme!» 

Teel Vabiseva Liiva poole palusin, et Betteredge aitaks mul meelde tuletada seersant Cuffi 
juurdluse ajal toimunud sündmusi, mis Rosanna Spearmanit puudutasid. Mu vana sõbra abiga 
olid asjaolud varsti mu peas järjestikku seatud. Rosanna käik Frizinghalli, sellal kui kõik 
kodakondsed teadsid teda oma toas haige olevat; Rosanna saladuslik öine tegevus lukustatud 
ukse taga ja hommikuni põlev küünal; Rosanna kahtlased ostud missis Yollandilt — lakitud 
plekktoos ja kaks koeraketti; seersandi kindel veedumus, et Rosanna oli midagi Vabisevale 
Liivale peitnud, ja seersandi täielik teadmatus sellest, mis see olla võis, — kõik need 


kummalised asjaolud, mis Kuukivi kaotsimineku nurjunud juurdluse käigus teada saadi, olid 
mul jälle kenasti selged, kui me lõpuks vesiliivani jõudsime ja kõrvuti mööda Lõunasääreks 
kutsutud madalat kivist maariba hakkasime astuma. 

Betteredge! abiga seisin varsti õiges kohas, et näha tuletorni ja rannavalve lipuvarrast ühel 
joonel. Juhatust järgides asetasime seejärel minu kepi vajalikku suunda — nii täpselt, kui see 
neil konarlikel kividel õnnestus. Ja siis vaatasime veel kord kella. 

Tõusu alguseni oli jäänud ligi kakskümmend minutit. Tegin ettepaneku oodata selle aja 
rannaliival ja mitte neil märgadel ning libedatel kividel. Kuivale liivale jõudnud, 
hakkasin end istuma 

seadma — ja nägin oma suureks üllatuseks, et Betteredge kavatseb minust lahkuda. 
«Mispärast te ära lähete?» küsisin ma. 

«Vaadake veel kord kirja, söör, ja te mõistate.» 

Pilk kirjale tuletas mulle meelde, et mind manitseti seda avastust üksi tegema. 

«Mul on üpris raske teid sellisel silmapilgul maha jätta,» lausus Betteredge. «Aga see vaene 
hing suri hirmsat surma, ja ma tunnen, mister Franklin, nagu oleks mu kohus tema tahtmist 
täita. Pealegi,» lisas ta usalduslikult, «pole kirjas midagi öeldud selle kohta, et te oma saladust 
hiljem avalikuks teha ei või. Ma lähen longin seal kuuseistandikus ja ootan, kuni te mulle 
järele tulete. Ärge viivitage kauem kui just hädatarvilik, söör. Praegustel asjaoludel ei ole 
detektiivipalavik sedasorti haigus, millega oleks kerge hakkama saada.» 

Selle viimase hoiatusega jättis ta mind üksi. 

Ootamisaeg, mis tavalise ajaarvestuse järgi oli üsna lühike, venis närvipinge mõjul 
hirmuäratavalt pikaks. See oli üks neid puhkusid, kus suitsetamisharjumusest iseäranis 
märgatavat abi ja leevendust saab. Süütasin sigari ning istusin rannanõlvale. 

Päikesevalgus valas oma pilvitu iluga kõik üle, mida silm seletas. Õhu oivaline värskus 
muutis juba üksnes elamise ja hingamise luksuseks. Isegi see üksik väike lahesopp näitas 
hommikut tervitades rõõmsat nägu, ja vesiliiva enda paljastatud niiske pihd sädeles kuldses 
säras ning peitis oma valeliku pruuni palge võikust põgusa naeratuse varju. See oli kõige 
ilusam päev, mida ma Inglismaale tagasitulekust saadik olin näinud. 

Tõus algas enne, kui ma oma sigariga lõpule jõudsin. Nägin, kuidas liiv kõigepealt kerkima 
hakkas, ning siis roomas üle ta pinna see jube vabin — otsekui oleks mingi kuri vaim neis 
põhjatutes sügavustes elanud, liikunud ja värisenud. Viskasin sigari ära ja läksin uuesti kivide 
juurde. 

Juhtnöörid käskisid mul kobada piki kepiga tähistatud joont. 

Jõudsin niiviisi juba rohkem kui poole kepini, kuid mulle ei sattunud käe alla midagi peale 
kiviservade. Tolli või paari võrra kaugemal aga sai mu kannatlikkus tasutud. Kitsas lõhekeses 
puutus mu nimetissõrme ots vastu ketti. Püüdsin kätt seda mööda vesiliiva poole libistada, 
kuid leidsin, et mind takistavad tihedad vetikad, mis olid kivi-lõhesse kasvanud ilmselt selle 
aja jooksul, mis Rosanna Spearmani peidupaiga valimise päevast oli möödunud. 

Ühtviisi võimatu oli vetikaid välja tirida ja kätt nendest läbi suruda. Märkisin vesiliivapoolse 
kepiotsa koha ära ning otsustasin keti otsimist jätkata omaenese plaani kohaselt. Kavatsesin 
kohe kivide kõrval «sondeerida», lootes keti kadunud otsa leida kohal, kus see liiva sisse pidi 
minema. Võtsin kepi kätte ja põlvitasin Lõunasääre servale. 

Sellises asendis oli mu nägu vesiliiva pinnast'ainult mõne jala kaugusel. Selle läheduse ja ikka 
veel esinevate võigaste vabisemis-hoogude mõjul kaotasin ma korraks närvid. Kohutav 
kujutlus, kuidas see surnud naine oma enesetapu paika ilmub, et mind otsimisel 

abistada, sõnulseletamatu hirm, et näen teda äkki tõusmas läbi paksu liivakihi ja õigele kohale 
osutamas, valdas mind niisuguse jõuga, et mul sooja päikese käes külm hakkas. Tunnistan, et 
pigistasin silmad jänni, kui kepiots vesiliiva vajus. 


Hetk kiljem, kui kepp vaevalt mõne tolli võrra liivasse oli tunginud, olin oma ebauskliku 
hirmu haardest vabanenud ning värisesin pealaest jalatallani erutusest. Huupi sondeerides olin 
ma juba sel esimesel katsel märki tabanud! Kepp puutus vastu ketti. 

Vasaku käega kõvasti vetikatest kinni hoides heitsin ma kõhuli, küünitasin end üle serva ja 
kobasin parema käega vee kohale ulatuvate kivide all. Mu käsi leidis keti. 

Tõmbasin selle kerge vaevaga üles. Ja keti otsa oli kinnitatud lakitud plekktoos. 

Kett oli vee toimel nii roostetanud, et ma ei saanud kuidagi lahti lõksu, millega ta toosi külge 
oli kinnitatud. Panin toosi põlvede vahele, ning kõigest jõust pingutades õnnestus mul kaas 
lahti saada. Kui ma siis toosi sisse vaatasin, nägin, et see oli üleni täis midagi valget. Pistsin 
käe sisse ja leidsin, et see oli pesuriie. 

Riiet välja tõmmates tõmbasin välja ka ühe kirja, mis oli riide vahele keeratud. Kui olin 
aadressi vaadanud ja avastanud, et seal seisis minu nimi, pistsin kirja taskusse ning võtsin 
riide päriselt välja. See oli tihedasti rulli keeratud, et ta kenasti mahuks sellesse toosi, kus ta 
nii kaua oli peidus olnud, ilma et merevesi teda sugugi oleks kahjustanud. ; 

Viisin riide kuivale rannaliivale, rullisin ta seal lahti ja silusin sirgeks. Polnud mingit kahtlust, 
et tegemist oli riietusesemega. See oli öösärk. 

Kui ma selle laiali laotasin, oli pealpool näha üksnes arvukaid volte ja kortse ja muud ei 
midagi. Seejärel vaatasin alumist poolt — ning silmasin otsekohe värviplekid, mis pärines 
Racheli buduaari ukselt. 

Mu pilk jäi nagu naelutatult selle pleki külge kinni ja mõtted tegid hüppe olevikust 
minevikku. Mulle meenusid nii selgesti seersant Cuffi sõnad, otsekui oleks ta ise jälle minu 
kõrval seisnud ning esitanud oma ümberlükkamatut järeldust, mille ta tegi laialiläinud 
uksevärvi põhjal: 

«Uurida välja, kas majas leidub mõni värviplekiga riietusese. Teha kindlaks, kellele see 
kuulub. Uurida, kuidas too isik seletab oma viibimist selles toas ja värvi laialiajamist kesköö 
ja kella kolme vahel. Kui too isik ei suuda rahuldavat seletust anda, siis ei tule teil kaugelt 
otsida kätt, mis teemandi võttis.» 

Üksteise järel käisid need sõnad läbi mu pea, ikka ja jälle tüütavalt ning masinlikult kordudes. 
Virgusin sellest otsekui tunde kestnud tardumusest — mis tegelikult oli kahtlemata väldanud 
vaid mõne hetke — mind hüüdva hääle peale. Tõstsin pilgu ja nägin, et Betteredge'i kannatus 
oli lõpuks katkenud. Randa tagasi tulles ilmus ta parajasti luidete vahelt nähtavale. 
Vanameest märgates sain ma ajataju tagasi ning see tuletas mulle keelde, et juurdlus, millega 
ma nii kaugele olin jõudnud, polnud veel 

lõpetatud. Ma olin leidnud värviplekiga öösärgi. Kellele see öösärk aga kuulus? 

Esimese hooga tahtsin pöörduda taskus oleva kirja poole, mille olin leidnud toosist. 

Kui mu käsi juba tõusis seda taskust välja võtma, meenus mulle, et on olemas ka kiirem 
võimalus, öösärk ise avaldab tõe, sest küllap ta on omaniku nimega märgistatud. 

Ma tõstsin öösärgi liivalt üles ja hakkasin märki otsima. 

Ma leidsin selle ja lugesin — 

OMAENESE NIME. 

Tuttavad tähed ütlesid mulle, et öösärk on minu oma. Tõstsin pilgu. Päike paistis, lahevesi 
sillerdas, vana Betteredge tuli mulle aina lähemale. Ma vaatasin uuesti tähti. Mu enese nimi. 
Selgesti mu silme ees — minu enese nimi. 

«Kui aeg, vaev ja raha midagi suudavad, siis otsin ma üles selle varga, kes Kuukivi võttis» — 
need sõnad huulil, olin ma lahkunud Londonist. Nüüd olin tunginud saladusse, mida vesiliiv 
kõigi teiste elusolendite eest oli varjanud. Ja vääramatu asitõend värvipleki näol näitas mulle, 
et varas olin ma ise. 


4. PEATÜKK 


Oma tunnete kohta sel hetkel ei oska ma sõnagi öelda. Mul on mulje, et mind tabanud 
vapustus röövis mult igasuguse mõtlemis-ja tundmisjõu. Kui Betteredge minu juurde jõudis, 
ei andnud ma endale oma tegevusest vist sugugi aru, sest tema sõnade järgi olevat ma tema 
küsimuse peale, milles asi seisab, naerma pahvatanud ja öelnud öösärki tema kätte andes, et ta 
mõistatuse ise lahendaks. 

Sellest, mida me omavahel rannas rääkisime, ei ole mul mitte kõige udusematki mälestust. 
Esimene, mida ma jälle selgesti mäletan, on kuuseistandik mu ümber. Betteredge ja mina 
läheme koos maja poole tagasi ja Betteredge räägib mulle, et küllap me suudame mõlemad 
asjale näkku vaadata, kui oleme joonud klaasi külma grokki. 

Tegevus kandub istandikust Betteredge'i väikesesse elutuppa. Minu otsus Racheli majja mitte 
sisse astuda on unustatud. Toa jahedus, varjulisus ja rahu tekitab minus tänumeelt. Joon 
grokki (sel kellaajal minu jaoks täiesti uus mõnu), mida mu vana hea sõber segab jääkülma 
kaevuveega. Igas teises olukorras see jook lihtsalt juhmistaks mind. Praegu aga turgutab see 
mu närve. Ma hakkan «asjale näkku vaatama», nagu Betteredge ennustas. Ja Betteredge 
hakkab omalt poolt samuti «asjale näkku vaatama». 

Pilt, mille ma praegu endast annan, võib arvatavasti väga imelik tunduda — kui mitte rohkem 
öelda. Mis on esimene asi, mida ma teen, kui olen sellisesse tõepoolest võrreldamatusse 
olukorda sattunud? Kas ma tõmbun igasugusest seltskonnast kõrvale? Kas ma sunnin oma 
mõistust seda minu ees seisvat vastikut ning täiesti võimatut, 

kuid siiski vaieldamatut tõsiasja analüüsima? Kas ma kiirustan esimese rongiga tagasi 
Londonisse, et kõige asjatundlikumate inimestega nõu pidada ning juurdlus otsekohe käima 
panna? Ei. Ma lepin peavarjuga majas, kuhu sisseastumist ma endale alandavaks olin pidanud, 
istun ühe vana teenri seltskonnas ja trimpan kell kümme ommikul veega segatud 
vägijooki. Kas minu koletusse olukorda sattunud inimeselt oleks võinud säärast 
teguviisi oodata? Võin üksnes vastata, et vana Betteredge'i tuttav nägu pakkus mulle 
kirjeldamatut lohutust, ning usun, et vana Betteredge'i groki-joomine aitas mind tollases 
täielikus kehalises ja vaimses rammetuses rohkem kui miski muu. See on mu ainus vabandus, 
Ja ma võin üksnes imetada seda kõigutamatut väärikust ning rangelt järjekindlat, loogilist 
Käitumist elu ohtudes ja hädades hällist kuni hauani, millega paistavad silma kõik need 
mehed ja naised, kes neid ridu juhtuvad lugema. 

«Noh, mister Franklin, vähemalt üks asi on kindel,» ütles Betteredge, visates öösärgi meie 
vahele lauale ja osutades sellele nagu elus-endile, kes võiks teda kuulda. «Kõigepealt: ta on 
valelik.» Mina aga ei saanud seda lohutavat vaatepunkti omaks võtta. «Omaenese teadmist 
mööda olen ma teemandivarguses niifama süütu kui teiegi,» laususin ma. «Kuid asitõendid 
tunnistavad minu vastu! Värviplekk ja nimi öösärgil on faktid.» 

Betteredge võttis laualt mu klaasi ja pistis selle mulle sisendavalt pihku. 

«Faktid?» kordas ta. «Rüübake parem veel tibake grokki, mister Franklin, ja te saate sellest 
faktide uskumise nõrkusest üle! Sulitemp, söör!» jätkas ta usalduslikult häält tasandades. 
«Mina saan sellest mõistatusest niiviisi aru. Kusagil siin on sulitemp mängus — ja meie 
peame selle jälile jõudma. Kas te sellest plekktoosist midagi muud ei leidnud, kui te käe sinna 
sisse pistsite?» 

See küsimus tuletas mulle meelde, et mul on taskus kiri. Võtsin selle välja ja avasin. 
Ümbrikus oli hulk tihedasti täiskirjutatud lehekülgi. Otsisin kannatamatult allkirja. See oli 
«Rosanna Spearman». 

Selle nime lugemisel valgustas mu mõtteid äkiline mälestus, mille mõjul kerkis üks hoopis 
uus kahtlus. 


«Pidage!» hüüdsin ma. «Kas Rosanna Spearman tuli mu tädi teenistusse parandusmajast? 
Rosanna Spearman oli vist ennemalt varas olnud?» 

«Salata seda ei saa, mister Franklin. Aga lubage küsida, mis sellest nüüd siis on?» 

«Mis sellest nüüd on? Kust me teame, et ta seda teemanti ikkagi ei varastanud? Kust me 
teame, et ta mu öösärki meelega värviseks ei teinud... ?» 

Betteredge pani oma käe mu käsivarrele ja peatas mind, enne kui ma jõudsin rohkem öelda. 
«Pole mingit kahtlust, mister Franklin, et teil õnnestub sellest süüdistusest vabaneda. Aga ma 
loodan, et mitte sel viisil. Vaadake, mis kirjas on öeldud, söör. õiglustunne selle tüdruku 
mälestuse suhtes nõuab, et te vaataksite, mis seal on öeldud.» 

Tajusin tõsidust, millega ta kõneles, — tajusin seda sõbraliku 

etteheitena endale. «Te võite ise selle kirja üle otsustada,» vastasin ma. «Loen selle valjusti 
ette.» 

Ma alustasin — ja lugesin järgmised read: 

«Söör, ma pean Teile midagi tunnistama. Mõnikord saab suurtest kannatustest väga väheste 
sõnadega pihtida. Mina võin seda teha kolme sõnaga. Ma armastan Teid.» 

Kiri kukkus mul käest. Vaatasin Betteredge'ile otsa. «Taeva pärast, mida see tähendab?» 
küsisin ma. Paistis, nagu tõrguks ta keel vastamast. 

«Te jäite hommikul Lonkur-Lucyga kahekesi, söör,» ütles ta. «Kas ta teile midagi Rosanna 
Spearmanist ei rääkinud?» 

«Ta ei maininud isegi Rosanna Spearmani nime.» 

«Palun lugege edasi, mister Franklin. Ma ütlen teile ausalt, et mul ei ole südant teid 
kurvastada pärast seda, mida te juba olete pidanud taluma. Las Rosanna räägib ise enda eest, 
söör. Ja jooge oma grokki. Teie enda huvides, jooge oma grokki.» 

Ma jätkasin kirja lugemist: 

«Selline ülestunnistus oleks mulle väga suureks häbiks, kui ma sel ajal, kui Te seda loete, veel 
elus oleksin. Kui Te mu kirja leiate, söör, olen ma juba surnud ja sellest ilmast kadunud. See 
annabki mulle julgust. Mind ei jää meenutama isegi haud. Ma võin kartuseta tõtt tunnistada 
— sest vesiliiv ootab, et mind pärast nende sõnade kirjutamist endasse peita. 

Peale kirja leiate mu peidupaigast oma öösärgi, millel on värvi-plekk, ning te tahate muidugi 
teada, kuidas see juhtus, et mina selle ära peitsin, ja miks ma sellest Teile oma eluajal midagi 
ei rääkinud. Mul on ette tuua üksainus põhjus. Kõiki neid veidraid asju tegin ma sellepärast, 
et ma Teid armastan. 

Jutustusega iseendast või oma elust enne Teie tulekut proua majja ma Teid pikalt tüütama ei 
hakka. Leedi Verinder võttis mu parandusmajast. Parandusmajja olin sattunud vanglast. 
Vanglasse pandi mind sellepärast, et ma olin varas. Varas sai minust sellepärast, et kui ma 
alles üsna väike tüdruk olin, läks mu ema tänavale. Mu ema läks tänavale sellepärast, et see 
härra, kes minu isa oli, jättis ta maha. Pole mõtet kuigi pikalt peatuda nii tavalisel lool nagu 
see. Neist kirjutatakse küllalt sageli ajalehtedes. 

Leedi Verinder oli minu vastu väga lahke, samuti mister Betteredge. Nemad ja parandusmaja 
matroon on ainsad head inimesed, keda ma kogu oma elu jooksul olen kohanud. Oleksin oma 
kohal edasi teeninud — mitte just õnnelikuna, kuid oleksin siiski võinud edasi teenida —, kui 
Teie poleks siia sõitnud. Ma ei süüdista Teid, söör. See on minu süü — ainult minu süü. 

Kas te mäletate, kuidas Te tol hommikul mister Betteredge'i otsides luidete vahelt meie juurde 
tulite? Te olite nagu muinasjutuprints. Te olite nagu unelmate armsam. Te olite kõige 
taevalikum inimolend, keda ma kunagi olin näinud. Sel hetkel, kui mu silmad Teid nägid, 
kangastus mu ees midagi õnneliku elu taolist, mida ma 

veel kunagi polnud tunda saanud. Ärge naerge selle üle, kui suudate. Oh, kui mul ainult 
õnnestuks Teile selgeks teha, kui tõsine see kõik minu jaoks on! 


Läksin tagasi koju, kirjutasin Teie ja enda nime oma käsitöökarpi ning joonistasin nende alla 
armusölme. Siis sosistas mulle üks kuri vaim — ei, peaksin ütlema, et hea ingel: «Mine ja 
vaata peeglisse.» Peegel ütles mulle — pole tähtis, mida. Kuid ma olin liiga narr, et hoiatust 
kuulda võtta. Kiindusin Teisse aina enam ja enam, just nagu oleksin olnud Teie seisusest 
daam ja kõige kaunim olend, kelle peal teie silmad eales on puhanud. Ma püüdsin — oh 
heldus, kuidas ma püüdsin — Teie tähelepanu endale tõmmata. Kui Te oleksite teadnud, kui 
õnnetult ja alandatult ma öösiti sellepärast nutsin, et Te mind iial põrmugi tähele ei pannud, 
siis võib-olla oleks Teil minust hale hakanud ja Te oleksite mulle ehk aeg-ajalt kinkinud mõne 
pilgu, mille varal ma oleksin võinud elada. 

See pilk ei oleks vahest küll eriti lahke olnud, kui Te oleksite teadnud, kuidas ma miss 
Rachelit vihkasin. Ma usun, et taipasin isegi enne kui Teie ise, et Te temasse armunud olete. 
Ta andis Teile tihti roose nööpaugus kandmiseks. Ah,misterFranklin,Te kandsite minu roose 
tihemini, kui tema või Teie võisite mõelda! Tol ajal oli minu ainsaks lohutuseks see, et ma 
vahetasin tema roosi Teie veeklaasis salamisi oma nopitu vastu — ning viskasin siis 
tema roosi minema. 

Kui ta tõesti nii ilus oleks, kui Teie arvate, siis ehk oleks mul kergem olnud seda välja 
kannatada. Ei, usun, et see oleks minus pigem veelgi suuremat vimma tekitanud. Mis oleks, 
kui riietada miss Rachel teenijarõivastesse ja võtta ära kõik tema ehted... ? Ma ei tea, mis 
mõttega ma seda kirjutan. Ei saa igatahes eitada, et tal on halb kuju: ta on liiga kõhn. Kuid kes 
oskab öelda, mis meestele meeldib? Ja noored daamid võivad endale lubada säärast käitumist, 
mis teenijale tema koha maksaks. See ei ole muidugi minu asi. Ja ma ei või loota, et Te mu 
kirja läbi loete, kui ma sellises vaimus jätkan. Aga ajab ju tõesti vihale, kui kuuled, et miss 
Rachelit ilusaks nimetatakse, ning tead ise samal ajal, et ta on seda ainult tänu oma kleitidele 
ja enesekindlusele. 

Katsuge minuga kannatlik olla, söör. Ma lähen nii kiiresti kui võimalik selle aja juurde, mis 
Teid kindlasti huvitab, — aja juurde, mil teemant kadus: 

Kuid enne pean ma Teile siiski veel ühest asjast kirjutama. 

Mu elu ei olnudki eriti raskesti talutav, kui ma varas olin. Alles siis, kui mind parandusmajas 
arusaamisele toodi, kui sügavale ma olen langenud, ja mulle paremaid püüdlusi sisendati, 
muutusid päevad pikaks ning tüütavaks. Nüüd hakkasid mõtted tulevikust end mulle peale 
sundima. Tundsin, milliseks kohutavaks etteheiteks olid mulle ausad inimesed — isegi kõige 
lahkemad neist — juba oma olemasoluga. Südantlõhestav üksildustunne käis minuga kaasas, 
kuhu ma ka iganes läksin, mida ka iganes tegin, milliste inimestega iganes kokku puutusin. 
Ma tean, minu kohus oli püüda uues kohas teiste teenijatega kenasti läbi saada. Millegipärast 
aga ei suutnud ma nendega sõbruneda. Nad olid niisuguse näoga (või kujutasin ma 
seda 

lihtsalt ette), nagu aimaksid nad, kes ma varem olin. Ma ei kahetse (kaugel sellest!), et minus 
äratati püüd end parandada, — kuid tõesti, tõesti, see oli tüütu elu. Kui Teie tulite, tungis mu 
ellu algul nagu päikesekiir — ja siis tuhmus ka see. Ma olin küllalt meeletu, et Teid 
armastada, kusjuures ma ei suutnud isegi Teie tähelepanu köita. See oli suur piin — see oli 
tõesti suur piin. 

Nüüd hakkan jõudma selleni, mida ma Teile öelda tahtsin. Noil painavatel päevadel läksin 
mulle lubatud vabal ajal kaks või kolm korda oma lemmikpaiku — Vabiseva Liiva randa. Ja 
ma ütlesin endale: «Küllap see kõik ükskord siin lõpeb. Kui ma sedcyenam taluda ei suuda, 
küllap see siis siin lõpeb.» Saage aru, söör, et see paik oli mind juba enne Teie tulekut 
kuidagiviisi lummanud. Mul oli alati mingi aimdus, et minuga vesiliival midagi juhtub. Kuid 
enne seda aega, millest rryi praegu kirjutan, ei olnud ma seda veel kordagi vaadanud kui 
vahendit, millega endale otsa peale teha. Siis aga mõtlesin ma tõesti, et siin on paik, mis kõik 
mu hädad paari hetkega lõpetaks — ja mind pärast igaveseks peidaks. 


See on kõik, mis mul enda kohta on öelda alates sellest hommikust, mil ma Teid esimest 
korda nägin, ja lõpetades hommikuga, mil majas teemandi kadumise pärast häiret tõsteti. 
Mind pahandasid teenijad, kes muust enam ei rääkinudki kui sellest, keda esmajoones tuleks 
kahtlustada, ja ajasite vihale ka Teie (nii rumal olin ma siis) oma suure agarusega teemandi 
Jahtimisel ja politsei kutsumisel; seepärast hoidusin ma, niipalju kui võimalik, omaette, kuni 
hiljem Frizinghalli politseinik meile tuli. 

Mister Seegrave alustas, nagu Te võib-olla mäletate, sellest, et pani naiste magamistoad valve 
alla, mispeale kõik naised tormasid vihaselt talle üles järele, et teada saada, mida see solvang 
pidi tähendama. Ka mina läksin koos teistega, sest kui ma midagi teistest erinevat oleksin 
teinud, siis oleks mister Seegrave*i taoline mees mind otsekohe kahtlustama hakanud. 
Leidsime ta miss Racheli toast. Ta ütles meile, et ta ei luba hulgal naistel seal tungelda, osutas 
laiali-aetud uksevärvile, ütles, et mõni meist on oma seelikuga selle pahanduse teinud, ja 
käskis meil tagasi alla minna. 

Kui ma miss Racheli toast olin lahkunud, peatusin hetkeks omaette ühel trepimademel, et 
vaadata, ega see värviplekk äkki minu kleidil ei ole. Penelope Betteredge (ainuke 
naisteenijatest, kellega ma sõbralikult läbi sain) läks mööda ja märkas, mida ma tegin. 

«Sul pole vaja muretseda, Rosanna,» lausus ta. «Miss Racheli ukse värv on juba mitu tundi 
kuiv. Kui mister Seegrave ei oleks meie nagamistubasid valve alla pannud, oleksin võinud 
seda ka temale öelda. Ma ei tea, kuidas sina leiad — mind igatahes ei ole eladeski nii rängalt 
solvatud!» 

Penelope on ägeda loomuga tüdruk. Ma rahustasin teda ja viisin lutu tagasi selle juurde, mis ta 
uksevärvi kuivamise kohta oli õelnud. 

«Kust sa seda tead?» küsisin temalt. » 

«Olin terve eilse hommiku miss Racheli ja mister Frankliniga koos,» vastas 
Penelope, «ning segasin värve, kui nemad ukse maalimist 

lõpetasid. Kuulsin, kuidas miss Rachel küsis, kas uks saab õhtuks kuivaks, et ka 
sünnipäevakülalised seda näha võiksid. Ja mister Franklin raputas pead ning ütles, et värv on 
kuiv alles kaheteistkümne tunni pärast. Kui nad lõpetasid, oli lantšiaeg ammugi läbi — kell 
oli kolm. Mis tulemuse sinu rehkendus annab, Rosanna? Minu oma näitab, et see uks oli kuiv 
juba täna hommikul kell kolm.» 

«Kas mõni daamidest käis eile õhtul üleval ust vaatamas?» küsisin ma. «Ma nagu kuulsin, 
kuidas miss Rachel neid ukse vastu puutumise eest hoiatas.» 

«Ükski daam seda värvi laiali ei ajanud,» vastas Penelope. «Kui miss Rachel eile öösel kell 
kaksteist voodisse oli heitnud ja ma ära tulin, siis vaatasin ust, ja sellel ei olnud veel midagi 
viga.» 

«Kas sa ei oleks pidanud seda mister Seegrave'ile teatama, Penelope?» 

«Mister Seegrave'i abistamiseks ei lausuks ma mitte mingi hinna eest poolt sõnagi!» 

Ta läks oma tööd tegema ja mina asusin oma toimetuste juurde. 

Minu ülesandeks, söör, oli Teie voodit üles teha ja tuba koristada. See oli mu päeva kõige 
õnnelikum tund. Tavaliselt suudlesin ma siis patja, millel Teie pea terve öö oli puhanud. 
Ükskõik kes Teie rõivaste eest pärast mind on hoolitsenud, igatahes ei ole neid kunagi nii 
kenasti kokku pandud, nagu mina panin. Ühelgi pisiasjal Teie riidekirstus ei olnud 
tolmukübetki. Teie ei pannud seda muidugi rohkem tähele kui mind ennast. Ma palun 
vabandust — hakkan end jälle unustama. Teen nüüd kiiresti ja jätkan. 

Niisiis, ma läksin sel hommikul Teie tuppa oma tööd tegema. Teie öösärk oli visatud üle 
voodi — just nii, nagu Te selle seljast, olite tõmmanud. Tõstsin selle üles ja hakkasin kokku 
panema — ning nägin miss Racheli ukse värvi plekki! 


Olin sellest avastusest nii kohkunud, et jooksin, öösärk käes, uksest välja ning tõttasin 
tagatrepi kaudu oma tuppa, kuhu ma end siis lukustasin, et vaadata seda kohas, kuhu keegi 
mind segama tulla ei saaks. 

Niipea kui ma jälle rahulikumalt hingata suutsin, meenus mulle jutuajamine Penelopega ja ma 
ütlesin endale: «Siin on asitõend, et ta viibis eile öösel kella kaheteistkümne ja kolme vahel 
miss Racheli elutoas!» 

Ma ei ütle Teile otse välja, milline kahtlus mulle pärast seda esimesena pähe turgatas. See 
ajaks Teid ainult vihale — ja kui Te vihane olete, siis jätate mu kirja äkki hoopis pooleli ja 
rebite puruks. 

Teie lahke loaga ma ütleksin ainult järgmist. Kui ma kõige üle nii hästi kui suutsin järele olin 
mõelnud, siis mõistsin, et minu oletus ei olnud tõenäoline — põhjusel, mida ma ka Teile 
ütlen. Kui Te oleksite sellisel kellaajal öösel miss Racheli teadmisel tema elutoas viibinud (ja 
olnud küllalt arutu, et unustada värskelt värvitud uks), siis oleks tema seda Teile meelde 
tuletanud: miss Rachel juba ei oleks Teil lasknud kaasa viia sellist tõendit tema vastu nagu 
see, mida ma nüüd vaatasin! Tunnistan, et samal ajal ei olnud ma omas meeles päris kindel, 
et ma oma kahtluse paikapidamatust olin tõestanud. 

Ega Te pole unustanud, et ma miss Rachelit vihkasin? Katsuge aru saada, kui suudate, et see 
vihkamine mõjutas pisut kõiki mu mõtteid. Asi lõppes sellega, et otsustasin öösärgi enda kätte 
jätta ning oodata, valvata ja vaadata, kuidas ma seda kasutada saaksin. Palun pidage meeles, 
et tollal ei tulnud mulle midagi sellist pähegi, et Teie oleksite võinud teemandi varastada.» 
Siinkohal katkestasin ma kirja lugemise teist korda. Selle õnnetu naise pihtimuse neid kohti, 
mis mind puudutasid, olin ma lugenud teesklematu üllatusega, ning võin puhtast südamest 
lisada, et ka siira kurbusega. Ma kahetsesin, kahetsesin tõesti seda laimu, millega olin tema 
mälestust mõtlematult määrinud, enne kui ma tema kirjast ridagi olin näinud. Kui ma aga 
eespool toodud lõiguni jõudsin, siis, pean tunnistama, hakkas minus Rosanna Spearmani vastu 
järjest enam kibedust kogunema. «Lugege ise edasi,» ütlesin kirja üle laua Betteredge'ile 
ulatades. «Kui selles leidub midagi, mida ma lausa nägema pean, siis võite seda mulle 
lugemise käigus öelda.» 

«Ma saan teist aru, mister Franklin,» vastas ta. «See on üsna loomulik. Ja temast (aidaku meid 
kõiki jumal),» lisas ta vaiksemal häälel, «ei ole see sugugi vähem loomulik.» 

Kopeerin nüüd kirja järje minu valduses olevalt originaalilt. 

Kiti olin otsustanud öösärgi enda kätte jätta ja vaadata, kuidas see mu armastusele või mu 
kättemaksule (ma ei tea tõesti, kummale) tulevikus kasuks tulla saab, siis pidin välja mõtlema, 
kuidas seda niiviisi enda käes hoida, et seda ei avastataks. 

Oli ainult üks võimalus: õmmelda teine, täpselt samasugune öösärk, ja juba enne laupäeva, 
mil pesunaine pidi oma inventariraamatuga majja tulema. 

Ma ei julgenud seda järgmise päevani (reedeni) edasi lükata, sest kartsin, et vahepeal võib 
midagi juhtuda. Otsustasin teha uue öösärgi selsamal päeval (neljapäeval), kui ma oma 
võimalusi ära kasutades endale vaba aega muretseda saan. Kõigepealt aga (pärast seda, Kui 
olin Teie öösärgi oma sahtlisse lukustanud), läksin ma tagasi Teie magamistuppa — mitte 
niivõrd selleks, et seda korda seada (Penelope oleks teinud seda minu eest, kui ma teda 
oleksin palunud), kuivõrd selleks, et järele vaadata, ega Te oma öösärgi värviplekiga ka 
voodit või mõnda muud mööblieset määrinud ei olnud. 

Uurisin kõike põhjalikult ja leidsingi lõpuks Teie hommikumantli siseküljelt mõned nõrgad 
värvitriibud — mitte sellel linasel hommikukuuel, mida Te suvel tavaliselt kannate, vaid 
flanellist hommikumantli, mis oli Teil samuti kaasas. Arvatavasti hakkas Teil öösärgi väel 
ringikõndimisest vilu ja Te panite selga kõige soojema asja, mis Teile kätte puutus. Igatahes 
olid Teie hommikumantli siseküljel need värvitriibud näha. Kraapisin pisut riidekiude ning 


sain värvist üsna kergesti lahti. Kui see oli tehtud, siis tunnistas Teie vastu veel ainult see 
asitõend, mis minu sahtlis luku taga seisis. 

Olin Teie toa koristamise just lõpetanud, kui mind koos teiste teenijatega mister Seegrave'i 
juurde küsitlusele kutsuti. Siis vaadati 

meie kõigi asjad läbi. Ja sellele järgnes päeva kõige erakordsem sündmus — vähemalt minu 
jaoks — pärast seda, kui olin Teie öösärgilt värvipleki leidnud. See sündmus oli seotud 
Penelope Betteredge'i teistkordse . küsitlemisega inspektor Seegrave'i poolt. 

Penelope tuli meie juurde tagasi ning oli viha pärast täiesti endast väljas, sest mister Seegrave 
oli teda rängalt solvanud: oli täiesti ühemõtteliselt vihjanud, et ta kahtlustab Penelopet 
varguses. Seda kuuldes olime kõik ühtviisi hämmastunud ja küsisime: «Miks?» 
«Sellepärast, et teemant oli miss Racheli elutoas,» vastas Penelope. «Ja sellepärast, et mina 
öösel viimasena sealt toast lahkusin!» 

Vist isegi enne, kui need sõnad tema suust olid kõlanud, meenus mulle, et üks inimene oli 
viibinud seal toas hiljem kui Penelope. See olite Teie. Mu pea hakkas ringi käima ja mõtetes 
valitses kohutav segadus. Keset seda kõike sosistas miski mu peas, et plekk Teie öösärgil võib 
tähendada hoopis midagi muud, kui mina olin arvanud. «Kui kahtlustada tuleb viimast 
inimest, kes toas viibis,» mõtlesin endamisi, «siis ei ole varas mitte Penelope, vaid mister 
Franklin Blake!» 

Usun, et iga teise härrasmehe puhul oleksin ma sellist kahtlustust häbenema hakanud, niipea 
kui see mulle pähe oleks tulnud. 

Kuid paljas mõte sellest, et Teie olite minu tasemele laskunud ning et mina olin Teie öösärki 
enda kätte jättes saanud ka võimaluse Teid avastamise ja terveks eluks häbistamise eest 
kaitsta, — teate söör, juba üksnes see mõte näis minu ees avavat sellise väljavaate Teie 
heatahtlikkust võita, et läksin lausa kinnisilmi, nagu- võiks öelda, kahtlustamiselt uskumisele 
üle. Ma järeldasin sedamaid, et Te olite politsei kutsumisel sellist agarust ilmutanud üksnes 
meik kõikide petmiseks, ning et käsi, mis oli miss Racheli teemandi võtnud, ei saanud 
kuidagiviisi kellelegi teisele kuuluda kui Teile. 

Arvan, et see uus erutav avastus pani mul vist mõneks ajaks pea pööritama. Tundsin sellist 
põletavat soovi Teid näha — lausuda Teile prooviks paar sõna teemandi kohta ning panna 
Teid selle abil mulle otsa vaatama ja minuga rääkima —, et seadsin oma juuksed korda, tegin 
end nii kenaks kui suutsin ja läksin julgelt raamatukogusse, kus teadsin Teid parajasti 
kirjutavat. 

Te olite ühe oma sõrmuse üles tuppa unustanud ja see andis mulle Teie juurde tulekuks nii 
hea ettekäände, et paremat ei võinud tahtagi-Kuid oh, söör! Kui Te kunagi armastanud olete, 
siis mõistate, kuidas see juhtus, et kogu mu julgus kadus, niipea kui ma tuppa astusin ja end 
Teie seltsist leidsin. Ja siis Te vaatasite nii külmalt üles, mulle otsa, ja tänasite sõrmuse 
leidmise eest nii ükskõikselt, et mu põlved hakkasid värisema ja mul oli tunne, nagu võiksin 
sealsamas Teie jalge ette põrandale kukkuda. Kas Te ehk mäletate, et pöörasite pilgu kohe 
pärast seda, kui Te mind olite tänanud, uuesti oma kirjatööle? Olin sellisest kohtlemisest 
niivõrd haavunud, et kogusin küllalt vaprust kõnelemiseks. Ma ütlesin: «Kummaline lugu 
selle teemandiga, söör.» Te vaatasite jälle üles ja vastasite: «Jah, on küll!» Te rääkisite 
viisakalt (seda ei saa ma eitada), kuid hoidsite meie vahel siiski distantsi — julma distantsi. 
Kuna ma uskusin, et kadunud teemant 

oli samal ajal kusagile Teie juurde ära peidetud, siis ärritas feie külmaverelisus mind nii väga, 
et hetkeline ägedus andis mulle piisavalt vahvust sellele vihjamiseks. Ütlesin: «Seda teemanti 
ei leita kunagi, söör, ega ju? Ei! Ja ka mitte inimest, kes teemandi võttis, — selle eest ma võin 
pea anda!» Noogutasin ja naeratasin Teile, tahtes sellega öelda: «Ma tean!» Seekord vaatasite 
mulle otsa, silmis midagi huvitaolist, ning ma tundsin, et kui me veel mõned sõnad vahetame, 


siis võib tõde päevavalgele tulla. Just sel silmapilgul tuli mister Betteredge ukse taha ja rikkus 
kõik ära. Tundsin teda sammudest ning teadsin ka, et tema kodukorrareeglid ei lubanud mul 
sellel kellaajal raamatukogus viibida, rääkimata sellest, et olin seal Teie seltsis. Mul jätkus 
parajasti aega sealt ise enne välja saada, kui ta mind minema ajada oleks jõudnud. Olin vihane 
ja pettunud, kuid sellegipoolest mitte päriselt lootust kaotanud. Vaadake, jää meie vahel oli 
muriud, ja ma mõtlesin, et kui järgmine juhus tuleb, hoian mister Betteredge'i teelt 
kõrvale. 

Kui ma tagasi peretuppa jõudsin, helistati parajasti meie lõuna-kella. Juba lõunaaeg käes! Aga 
minul tuli ju veel uue öösärgi jaoks riie muretseda! Selleks oli ainult üks võimalus. Teesklesin 
lõuna ajal haiget ning sain niiviisi oma käsutusse kogu aja kuni teejoomiseni. 

Mida ma tegin sel ajal, kui ma kõigi teada voodis pidin lamama, ja kuidas ma veetsin öö 
pärast seda, kui olin ka teejoomise ajal haiget teeselnud ning end üles voodisse saata lasknud, 
— seda ei ole mul vaja rääkida. Kui seersant Cuff ka midagi muud ei avastanud, siis selle 
uuris ta küll välja. Ja ma võin oletada, kuidas. Mind tunti Frizing-hallis riidekaupmehe juures 
ära (kuigi hoidsin loori näo ees). Selle leti taga, kus ma kalinguri ostsin, oli peegel, ja sellest 
peeglist nägin ma, kuidas üks müüjatest minu õlale osutas ning midagi teisele sosistas, öösel 
jällegi, kui ma oma toas luku taga salaja töötasin, kuulsin läbi ukse nende teenijate 
hingamist, kes mind kahtlustasid. 

See oli mulle siis täiesti ükskõik ja on täiesti ükskõik ka praegu. Reede hommikul, mitu tundi 
enne seda, kui seersant Cufj majja astus, oli uus öösärk — minu käes oleva öösärgi asemel, et 
arv klapiks — õmmeldud, märjaks kastetud ja välja väänatud, kuivatatud, triigitud, märgitud, 
kokku pandud nii, nagu pesunaised seda ikka teevad, ning asetatud õnnelikult Teie sahtlisse. 
Polnud mingit hirmu (kui majas pesu uurima oleks hakatud), et öösärgi uus väljanägemine 
mind reeta võiks. Kogu Teie pesu ju uuendati, kui Te meie majja tulite, = — arvatavasti 

Teie välismaalt kojutuleku puhul. 

Siis saabus seersant Cuff, kes põhjustas järgmise suure üllatuse, teatades, mida tema ukse 
laialiaetud värvist arvas. 

Ma olin uskunud Teie süüd (nagu olen juba tunnistanud) rohkem sellepärast, et ma soovisin 
Teid süüdi olevat, kui millegi muu pärast. Nüüd aga oli seersant jõudnud hoopis erinevat teed 
pidi sellelesamale järeldusele (öösärgi suhtes) millele minagi! Ja minu käes oli see riideese, 
mis ainsana Teie süüd tõendas! Ja' seda ei teadnud mitte ükski hing — Teie ise kaasa arvatud! 
Ma kardan Teile öelda, mida toa tundsin, kui ma selle kõik endal läbi pea lasksin, — Te 
vihkaksite Pärast seda igavesti mu mälestust. 

Sel kohal tõstis Betteredge pilgu kirjalt. 

«Seni ei ole veel mingit valguskuma, mister Franklin,» lausus vanamees, võttes eest oma 
raskete kilpkonnaluust raamidega prillid ning lükates Rosanna Spearmani pihtimuse endast 
veidi eemale. «Kas te ise, söör, ei ole vahepeal midagi välja mõelnud?» 

«Lugege kõigepealt see kiri lõpuni, Betteredge; võib-olla on seal lõpus midagi, mis meile 
mingi pidepunkti annab. Pärast seda tahaksin ma teile paar sõna öelda.» 

«Väga hea, söör. Ma puhkan natuke silmi ja hakkan siis uuesti lugema. . . Ma ei taha teid küll 
tagant kiirustada, mister Franklin, aga kas te ei ütleks mulle esialgu paari sõnaga, kas te juba 
teate, kuidas sellest hirmsast kimbatusest välja pääseda?» 

«Ma tean seda, et sõidan tagasi Londonisse mister Bruffiga nõu pidama,» vastasin ma. «Kui 
tema mind aidata ei suuda ... » 

«Jah, söör?» 

«Ja kui seersant oma erupõlvest Dorkingis ei loobu ...» 

«Seda ta ei tee, mister Franklin!» 

«Siis, Betteredge, — niipalju kui ma praegu aru saan — on minu mõistus otsas. Ma ei tea, et 
veel ükski hing peale mister Bruffi ja seersandi mulle vähimalgi määral kasulik saaks olla.» 


Vaevalt olid need sõnad mu suust kostnud, kui keegi toa uksele koputas. 

Betteredgel näis see segamine nii üllatavat kui ka pahandavat. 

«Tulge sisse,» hüüdis ta ärritatult, «kes te ka poleks!» 

Uks avanes ja tuppa astus vaikselt kõige tähelepanuväärsema välimusega mees, keda ma 
kunagi olin näinud. Kehaehituse ja liigutuste järgi otsustades oli ta veel noor. Tema nägu 
vaadates ja seda Betteredge'i omaga võrreldes tundus aga, et tema on neist kahest vanem. 
Jume oli tal mustlaslikult tõmmu, lahjad põsed olid tugevasti auku vajunud ja sarnad eendusid 
nende kohal nagu ärklid. Nina oli peenelt vormitud, nii nagu seda tihti Ida vanade rahvaste 
juures kohtab ja mis on nii harv Lääne nooremate rasside hulgas. Kõrge laup kerkis kulmudelt 
otse üles. Nägu oli kaetud loendamatute kortsude ja kurdudega. Ja sellest kummalisest näost 
vaatasid teid ning (vähemalt minu puhul) vangistasid oma tahtmist mööda teie tähelepanu 
veelgi kummalisemad, imemahedat pruuni värvi, unistavad ning kurblikud ja sügaval 
silmakoobastes asetsevad silmad. ||isage nüüd veel tihe kräsus juuksepahmakas, mis oli 
looduse mingi kapriisi tõttu oma värvi jahmatavalt laigulisel kombel kaotanud. Pealael olid 
juuksed ikka veel sügavmustad, mis oli ka nende loomulik värvus. Külgedel olid need läinud 
täiesti valgeks, kusjuures selle harukordse kontrasti mõju ei mahendanud mingid hallid 
üleminekutoonid. Kahe värvi piirjoon oli üpris korrapäratu. Ühes kohas ulatusid valged 
juuksed üles mustade sekka, teises kohas mustad juuksed alla valgete sekka. Vaatasin seda 
meest uudishimuga, mida ma, pean oma häbiks tunnistama, ei olnud suuteline varjama. Tema 
mahedad pruunid silmad vaatasid mulle leebelt otsa ja ta vastas mu tahtmatult ebaviisakale 
jõllitamisele vabandusega, mida ma ei olnud sugugi ära teeninud. 

«Andke andeks,» ütles ta. «Mul ei olnud aimugi, et mister Betteredge on hõivatud.» Ta võttis 
taskust ühe paberilehe ja ulatas selle Betteredge'ile. «Järgmise nädala nimekiri,» tähendas ta. 
Tema pilk peatus veel korraks minul — ja siis lahkus ta toast niisama vaikselt nagu oli sisse 
tulnud. 

«Kes see oli?» küsisin ma. 

«Mister Candy assistent,» vastas Betteredge. «Muide, mister Franklin, teid kindlasti kurvastab 
kuulda, et see väike tohter ei paranenudki haigusest, mille ta sünnipäevalt koju minnes endale 
külge sai. Tema tervis on nüüd küll juba üsna hea, aga palavik röövis talt mälu ja ta ei ole 
sellest seniajani rohkem kui riismeid tagasi saanud. Kogu töö langeb tema assistendi õlgadele. 
Seda pole praegu küll just palju — peale vaeste. Vaadake, neil ei jää ju muud üle. Nemad pea- 
vad leppima mehega, kellel on lapilised juuksed ja mustlase jume, — või muidu nad ei saagi 
mingit ravi.» 

«Paistab, et ta ei meeldi teile, Betteredge?» 

«Ta ei meeldi kellelegi, söör.» 

«Miks teda siis ei armastata?» 

«Noh, mister Franklin, kõigepealt tuleb talle kahjuks tema välimus. Ja siis käib veel mingi 
jutt, et mister Candy võttis ta ametisse tema väga kahtlasest kuulsusest hoolimata. Keegi ei 
tea, kes ta õieti on, ja siin kandis ei ole tal ühtki sõpra. Kuidas te seda kõike teades saaksite 
veel oodata, et ta inimestele meeldiks?» 

«Muidugi, täiesti võimatu! Kas ma tohin küsida, mida ta teist tahtis, kui ta teile selle paberi 
andis?» 

«Ta tõi ainult iganädalase nimekirja nendest haigetest, kes veidi veini vajavad. Armuline 
proua laskis põduratele vaestele alati korrapäraselt head tervislikku portveini ja šerrit jagada, 
ning miss Rachel soovib, et seda kommet jätkataks. Ajad on muutunud! Ma mäletan, kui 
mister Candy ikka ise selle nimekirja mu perenaisele tõi. Nüüd toob mister Candy assistent 
nimekirja minule... Kui te lubate, söör, siis ma loen seda kirja edasi,» ütles Betteredge 
Rosanna Spearmani pihtimust uuesti lähemale tõmmates. «Pean tunnistama, et see ei ole just 
lõbus lugemine. Aga noh, see ei lase mul vähemalt läinud aegade pärast kibedaid mõtteid 


heietada.» Ta pani prillid ette ja vangutas süngelt pead. «Sellel, kuidas me oma emadega 
ümber käime, kui nad meid elutee algusse seavad, on oma mõte sees. Me kõik tuleme siia 
ilma vähem või rohkem vastu tahtmist. Ja meil kõigil on tuline õigus.» 

Mister Candy assistent oli mulle selleks liiga tugeva mulje jätnud, et oleksin temast oma 
mõtetes otsekohe suutnud vabaneda. Lasksin Betteredge'i viimase ümberlükkamatu 
filosoofilise väite kõrvust mööda ja tegin ve"el kord lapiliste juustega mehest juttu. 
«Kuidas tema nimi on?» küsisin ma. 

«Just nii kole nimi, nagu talle passib,» vastas Betteredge pahuralt. «Ezra Jennings.» 

5. PEATÜKK 


Kui Betteredge mulle mister Candy assistendi nime teatavaks oli teinud, leidis ta ilmselt, et 
olime tühja asja peale juba küllalt aega raisanud. Ta süvenes Rosanna Spearmani kirja 
lugemisse. 

Mina istusin akna all ja ootasin, millal ta lõpetab. Vähehaaval kustus mu meelest mulje, mille 
oli jätnud Ezra Jennings. Näis tõesti arusaamatu, et minu olukorras üldse mõni inimolend 
mulle mingisugust muljet võis avaldada! Mu mõtted pöördusid endisele rajale. Sundisin end 
oma uskumatule olukorrale veel kord otsustavalt näkku vaatama. Vaagisin veel kord mõttes 
läbi selle tegutsemiskava, mille koostamiseks ma lõpuks küllaldase meelerahu olin 
saavutanud. 

Minna selsamal päeval tagasi Londonisse, kanda kogu lugu mister Bruffile ette, ja lõpuks 
kõige olulisem: muretseda (ükskõik milliste vahenditega või milliste ohvrite hinnaga) 
võimalus Racheliga isiklikult kokku saada — selline oli mu tegevusplaan, niipalju kui ma sel 
ajal üldse midagi kavandada suutsin. Rongi väljumiseni jäi veel rohkem kui tund aega. Ja oli 
olemas ka see napp võimalus, et Betteredge avastab Rosanna Spearmani kirja veel lugemata 
osas midagi, mida ma võib-olla peaksin teadma, enne kui lahkun majast, kus teemant kaduma 
läks. Seda võimalust ma ootasingi. 

Kiri lõppes niiviisi: 

Teil ei maksaks vihastada, mister Franklin, kuigi see teadmine, et ma kogu Teie tulevikku 
oma kätes hoian, mulle väikest võidurõõmu valmistas. Peagi tulid minu juurde jälle tagasi 
mured ja hirmud. Seersant Cuffi seisukoht teemandi kadumise suhtes pidi kindlasti selleni 
viima, et ta meie pesu ja kleidid läbi vaatab. E1 minu toas ega ka terves majas polnud ühtegi 
kohta, kuhu ma rahuliku südamega oleksin võinud öösärgi tema eest peita. Kuhu see küll 
panna, nii et isegi seersant seda leida ei suudaks, ja kuidas seda teha ilma hetkegi väärtuslikku 
aega kaotamata? Neile küsimustele polnud kerge vastata. Minu kõhklemine lõppes otsusega, 
mis võib Teid naerma ajada. Riietusin lahti ja panin öösärgi endale selga. Teie olite seda 
kandnud — ja kandes seda pärast Teid, kogesin ma veel ühte üürikest rõõmuhetke. 
Järgmised uudised, mis peretuppa jõudsid, näitasid, et ma ei olnud öösärgi peitmisega asjatult 
kiirustanud. Seersant Cuff tahtis pesuraamatut näha. 

Leidsin selle ja viisin talle proua elutuppa. Varem.atel aegadel olime seersandiga rohkem kui 
korra kokku juhtunud. Ma olin kindel, et ta mu ära tunneb, — ja ma ei osanud arvata, mida ta 
teha võib, leides mind teenijana majas, kus hinnaline kalliskivi on kaduma läinud. Selles 
kahkvelolekus tundsin, et mulle tooks kergendust, kui meie kohtumine rutem toimuks ja ma 
otsekohe kõige halvema teadta saaksin. 

Kui ma talle pesuraamatu ulatasin, vaatas ta mulle otsa nagu võõrale ning tänas mind 
erakordselt viisakalt selle toomise, eest-Pidasin nii seda kui ka teist halvaks märgiks. Ei 
olnud teada, mida 

ta mu kohta tagaselja öelda võis; ei olnud teada, kui pea mind võidi kahtlustuse põhjal vahi 
alla võtta ja läbi otsida. Teie pidite parajasti mister Godfrey Ablewhite'i rongile saatmast 
tagasi jõudma, seepärast läksin ma Teie lemmikalleele põõsastikus, et veel kord üritada 
Teiega kõnelda — kõige järgi otsustades võis see olla mu viimane võimalus. 

Teid aga ei ilmunud, ja mis veelgi halvem — mister Betteredge ja seersant Cuff möödusid 
paigast, kus ma ennast peitsin, ning seersant nägi mind. 

Pärast seda ei jäänud mul muud üle kui oma õigesse kohta ja õige töö juurde tagasi pöörduda, 
enne kui mind veel mõni õnnetus oleks tabanud. Just siis, kui ma üle allee hakkasin minema, 
jõudsite Teie jaamast tagasi. Te sammusite otse põõsastiku poole, kuid siis märkasite mind — 
ma olen kindel, söör, et Te mind märkasite — ja Te pöörasite kõrvale, nagu oleksin ma olnud 
katkutõbine, ning läksite ära majja. 

Läksin ka ise, nii kiiresti kui mu jalad kandsid, tagaukse kaudu majja sisse. Pesuköögis ei 
olnud sel ajal kedagi ja ma jäin sinna üksi istuma. Ma olen Teile juba rääkinud neist mõtetest, 
mida Vabisev Liiv minus äratas. Need mõtted tulid mul nüüd jälle pähe. Küsisin endalt, mis 
on raskem, kui asjad sedaviisi edasi arenevad, — kas mister Franklin Blake'i ükskõiksust 
taluda või vesiliiva hüpata ja kõik igaveseks lõpetada? 

Ei ole mõtet paluda, et ma Oma tollast käitumist seletaksin. Ma püüan küll, kuid ei suuda 
seda ka ise mõista. 

Miks ma Teid ei peatanud, kui Te minu eest nii julmalt ära pöörasite? Miks ma ei hüüdnud: 
«Mister Franklin, ma tahan Teile midagi öelda. See puudutab Teid ennast; Te peate selle ära 
kuulama ja Te kuulate selle ära!»? Te olite minu võimuses. Nagu öeldakse, te olite mul peos. 
Ja veel enam, minu käsutuses oli võimalusi (kui ma vaid oleksin suutnud Teis usaldust 
äratada), mille abil oleksin saanud Teile tulevikus kasulik olla. Muidugi ei arvanud ma 
kunagi, et Teie, härrasmees, selle teemandi lihtsalt lõbu pärast oleksite näpanud. Penelope oli 
kuulnud miss Rachelit ja mina mister Betteredge'i kõnelemas Teie pillavusest ja Teie 
võlgadest. Mulle oli küllalt selge, et Teie eesmärk oli olnud teemant maha müüa või pantida 
ning sel teel vajalik raha muretseda. Noh, mina oleksin võinud Teile juhatada Londonis ühe 
mehe, kes selle kalliskivi vastu üsnagi suure rahasumma oleks andnud ning kes Teile 
sealjuures mingeid ebamugavaid küsimusi ei oleks esitanud. 

Miks, oh miks ma ometi Teiega ei kõnelnud?! 

Kas võis põhjuseks olla see, et ma ei suutnud enam muude murede ja hädadega toime tulla 
peale selle ohu ja pinge, mis öösärgi hoidmisega paratamatult kaasnes? Teiste naistega 
oleks lugu tõesti võinud 


Märkus Franklin Biakelt — Kirjutaja vaeseke eksib rängalt. Ma ei pannud teda üldse tähele. 
Kindlasti kavatsesin ma põõsastikus jalutada. Kuid siis meenus mulle, et tädi tahab mind 
ehk pärast mu jaamast tulekut näha, ja ma muutsin meelt ning läksin majja. 

nõnda olla — aga kuidas sai see niiviisi olla minuga? Noil aegadel, kui ma veel varas olin, 
riskeerisin kümneid kordi rohkem ning leidsin pääsetee isegi raskustest, mille kõrval see 
praegune oli lihtsalt lapsemäng. Ma olin, nagu võiks öelda, pettustes ja sissevedamistes kooli- 
tatud. Mõned neist olid nii suurejoonelised ja nii nutikalt läbi viidud, et said kuulsaks ning 
sattusid koguni ajalehtedesse. Kas on tõenäoline, et selline tühine asi nagu öösärgi varjamine 
võis nii väga mu südant rõhuda ja mulle hirmu nahka ajada, et ma ei saanud sõna suust, kui 
oleksin pidanud Teiega kõnelema? Milline mõttetus üldse sellist küsimust esitada! See ei 
olnud võimalik. 

Mis mõtet on mul nii pikalt omaenese meeletusel peatuda? Lihtne tõde on ehk niigi küllalt 
selge? Teie seljataga armastasin ma Teid kogu hingest. Teie näo ees aga — ma ei saa seda 
eitada — kartsin ma Teid, kartsin Teid vihale ajada, kartsin seda, mida Te mulle öelda 
võiksite (kuigi Te olite tõesti teemandi võtnud), kui ma söandaksin Teile tunnistada, et olen 


Teie teo avastanud. Kui ma Teiega raamatukogus rääkisin, siis jõudsin sellele tunnistusele nii 
lähedale kui vähegi tihkasin. Siis Te mulle selga ei keeranud. Siis Te ei põrganud minust 
eemale kui katkutõbisest. Püüdsin ennast Teie peale vihaseks ajada ja niiviisi julgust saada. 
Aga ei, ma ei suutnud tunda midagi muud peale piina ja alanduse. «Sa ei ole ilus; sul on 
vigane õlg, sa oled ainult toatüdruk — mida sa õige mõtled, et tahad Minuga rääkida?» Te ei 
lausunud kunagi selliseid sõnu, mister Franklin, kuid ometi ütlesite mulle seda kõike. Kas 
saab säärast meeletust nagu minu oma üldse seletada? Ei. See tuleb ainult üles tunnistada ja 
asi sellega jätta. 

Palun Teilt veel kord vabandust, et mu sulg jälle sedaviisi koosale k(ddus. Ärge kartke, 
enam seda ei juhtu. Lõpp on nüüd juba lähedal, 

Penelope oli esimene, kes mind tühja pesukööki segama tuli. Ta oli mu saladuse juba ammu 
ära arvanud ja teinud oma parima, et mulle aru pähe panna, — kusjuures teinud seda 
väga lahkesti. 

«Aa!» ütles ta. «Ma tean, miks sa siin nii murest murtult ja üksi istud. Sinule, Rosanna, oleks 
küll kõige parem, kui mister Franklini külaskäik lõpule jõuaks. Mausun, et ega ta siia enam 
kauaks jäägi.» 

Mõte Teie ärasõidust ei olnud mulle veel kordagi pähe tulnud. Mul ei olnud jõudu Penelopega 
rääkida. Suutsin talle ainult otsa vaadata. 

«Tulin just miss Racheli juurest,» jätkas Penelope. «Ja mul oli tõesti tükk tegemist, et tema 
halba tuju välja kannatada. Ta ütles, et senikaua kui politsei siin viibib, on see maja talle 
talumatu ning ta on otsustanud täna õhtul prouaga rääkida ja homme tädi Ablewhitei poole 
sõita. Kui ta seda teeb, siis võid sa päris kindel olla, et peagi leiab ka mister Franklin mingi 
põhjuse lahkumiseks.» 

Selle peale sain ma kõnevõime tagasi. «Kas sa tahad öelda, et mister Franklin läheb koos 
temaga?» küsisin ma. 

«Küll ta läheks, kui miss Rachel teda laseks, aga seda juba ei juhtu. Nüüd saab ka mister 
Franklin miss Racheli iseloomu tunda, nüüd on ka tema miss Racheli mustas nimekirjas — ja 
mõelda vaid. kui palju ta vaeseke on mu prellit aidata püüdnud! Ei, ei! Kui nad 

enne homset ära ei lepi, siis saad näha, et miss Rachel läheb ühele poole ja mister Franklin 
teisele. Ma ei kujuta ette, kuhu ta minna võib. Aga pärast seda, Rosanna, kui miss Rachel 
kodunt ära on sõitnud, ei jää ta enam mingil juhul siia.» 

Mul õnnestus varjata meeleheidet, mida ma tundsin mõtte juures, et Te ära lähete. Kui tõtt 
tunnistada, siis nägin ma miss Racheli ja Teie vahelistes võimalikes tõsistes lahkhelides (kui 
neid tõesti oli) enda jaoks tillukest lootuskiirt. «Kas sa tead,» küsisin, «mille pärast nad tülli 
läksid?» 

«Tüli on ainult miss Racheli poolel,» kostis Penelope. «Ja kõige järgi otsustades on süüdi 
lihtsalt miss Racheli ohjeldamatus ja ei midagi muud. Ma ei tahaks sind kurvastada, Rosanna, 
aga ära sa võta pähegi sellist mõtet, et mister Franklin temaga iial tülli võiks minna. Selleks 
on ta temasse liiga sügavalt kiindunud!» 

Vaevalt oli ta need julmad sõnad lausunud, kui mister Betteredge meid kutsuda laskis. Kõik 
majateenijad pidid halli kogunema. Ja siis pidime ükshaaval mister Betteredge'i tuppa minema 
ning end seersant Cuffil küsitleda laskma. 

Minul tuli minna siis, kui proua toaneitsi ja esimene toatüdruk olid juba küsitletud. Seersant 
Cuffi küsimused — kuigi ta neid väga. kavalalt maskeeris — näitasid mulle peagi, et nood 
kaks naist (mu kõige õelamad vaenlased selles majas) olid neljapäeva pärastlõunal ja ka 
neljapäeva öösel mu ukse taga luuramas käinud. Nende jutust piisas, et seersandil osa tõe 
suhtes silmi avada-. Ta arvas õigesti, et ma olin salaja uue öösärgi teinud, kuid uskus valesti, 
et värviplekiga öösärk kuulus minule. Selle põhjal, mida ta ütles, veendusin ma veel ühes 
asjas, millest ma õieti aru ei saanud. Ta muidugi kahtlustas, et ma olen teemandi kadumisega 


seotud. Kuid samal ajal laskis ta mul mõista — minu arvates sihilikult —, et ta ei pea mind 
kalliskivi kadumise eest peamiselt vastutavaks. Ta paistis mõtlevat, et ma olin tegutsenud 
kellegi teise juhtnööride järgi. Keda ta silmas pidas, seda ei osanud ma siis ega oska ka praegu 
ära arvata. 

Kogu selles segases loos oli vähemalt üks asi selge — et seersant Cuff oli tõe teadmisest väga 
kaugel. Teie olite väljaspool ohtu, seni kui öösärk väljaspool ohtu oli — aga mitte hetkegi 
kauem. 

Ma lihtsalt ei tea, kuidas Teile mõistetavaks teha, mäherdune ahastus ja hirm mind nüüd 
rõhus. Kauem ei võinud ma Teie öösärgi kandmisega enam riskeerida. Mind võidi ette 
hoiatamata, palja kahtlustuse alusel Frizinghalli politseikohtusse viia ning seal läbi otsida. 
Seni kui ma seersant Cuffi armust veel vabaduses olin, tuli mul valida — ja otsekohe —, kas 
hävitan öösärgi või peidan selle kusagil majast küllalt kaugel kindlasse kohta. 

Kui ma Teid ainult veidi vähem oleksin armastanud, siis arvatavasti oleksin selle hävitanud. 
Aga oh, kuidas oleksin ma võinud hävitada seda ainsat asja, millega ma sain tõendada, et olin 
Teid paljastamisest päästnud? Kui me mingi seletuseni 'oleksime jõudnud ja kui Te mind 
mingis halvas tagamõttes oleksite kahtlustanud ning kõike eitanud, kuidas oleksin ma siis 
suutnud Teie usaldust võita, kui mul öösärki ette näidata ei oleks olnud? Kas ma teen Teile 
ülekohut, kui 

uskusin siis ja usun veel praegugi, et lööte kõhklema ja ei lase minusugusel vaesel tüdrukul 
oma saladust jagada ega olla Teie kaasosaline varguses, millele Teid olid ahvatlenud 
rahamured? Mõelge oma tõrjuvale käitumisele, söör, ja siis vahest ei pane Teid enam 
imestama, et ma ei tahtnud hävitada seda ainsat mulle sülle langenud võimalust tõestada oma 
õigust Teie usaldusele ja tänulikkusele. 

Otsustasin öösärgi ära peita, ning selleks valisin ma koha, mida ma kõige paremini tundsin, 
— Vabiseva Liiva. 

Niipea kui küsitlemine läbi sai, tulin lagedale esimese ettekäändega, mis mulle pähe turgatas, 
ja mul lubati minna välja värsket õhku hingama. Läksin otse Kajakalõukasse, mister Yollandi 
majakesse. Tema naine ja tütar olid minu kõige paremad sõbrad. Ärge arvake, et ma neile 
Teie saladuse usaldasin — seda ei ole ma kellelegi usaldanud. Ma tahtsin ainult Teile selle 
kirja kirjutada ja öösärgi rahulikult seljast ära võtta. Kahtluse all, nagu ma olin, ei saanud ma 
meie majas kumbagi teha. 

Ja nüüd hakkab mu pikk kiri, mida ma olen üksipäini siin Lucy Yollandi magamistoas 
kirjutanud, lõpule jõudma. Kui ma sellega valmis saan, siis keeran öösärgi rulli, peidan selle 
mantli varju ja lähen alla. Vanade asjade hunnikust missis Yollandi köögis leian ma need 
vahendid, mida vajan, et see rikkumatu ning kuivana oma peidupaigas säiliks. Ja siis lähen ma 
Vabisevale Liivale — ärge kartke, et lasen jälgedel end reeta! — ning peidan öösärgi liivasse, 
kust seda ükski elusolend üles ei leia, kui ma talle ise enne selle saladust teada ei anna. 

Ja kui ka see on tehtud, mis siis saab? 

Siis, mister Franklin, on mul kahekordne põhjus püüda veel kord Teile öelda neid sõnu, mida 
ma siiani ei ole öelnud. Kui Te meilt ära sõidate, nagu Penelope arvab, ja kui ma Teiega enne 
seda kõnelda ei ole saanud, siis kaotan ma selle võimaluse igaveseks. See on üks põhjus. Ja 
kui mu jutt Teid tõesti vihastab, siis lohutab mind teadmine, et vähemalt öösärk võib minu 
kaitseks tunnistada. See on mu teine põhjus. Kui isegi need kaks koos mulle nii palju jõudu ei 
anna, et suudaksin üle saada külmusest, mis mu südant siiani on ahistanud (ma mõtlen 
külmust, millega Teie mind kohtlete), siis on lõpp kõigil mu pingutustel — ja lõpp ka mu elul. 
Jah. Kui ma järgmise võimaluse mööda lasen — kui Te ikka jälle nii julm olete ja kui ma 
nagu varemgi seda taluda ei suuda —, siis jumalaga, see maailm, mis on keelanud mulle õnne, 
mida ta teistele kingib. Jumalaga, elu, mida miski peale natukesegi lahkuse Teie poolt mulle 
uuesti meeldivaks muuta ei saa. Ärge süüdistage ennast, söör, kui see niiviisi lõpeb. Kuid 


püüdke — püüdke tõesti — mulle andeks anda ja pisutki kaasa tunda! Kui mul endal Teiega 
enam rääkida ei õnnestu, siis kannan hoolt, et Te ikkagi teada saate, mida ma Teie heaks olen 
teinud. Kas Te ütlete siis minu kohta mõne hea sõna — samasugusel õrnal toonil, nagu Te 
miss Racheliga räägite? Kui Te seda teete ja kui sellised asjad nagu vaimud olemas on, siis 
usun, et mu vaim kuuleb seda ja väriseb rõõmust. 

On aeg lõpetada. Ajan end sedaviisi veel nutma. Kuidas ma näen 

siis teed peidupaika, kui lasen neil kasututel pisaratel end pimestada? 

Miks peaksin ma pealegi asja nii süngetes värvides nägema? Miks mitte uskuda — kuni see 
on võimalik —, et kõik lõpeb veel hästi? Võib-olla Te olete täna õhtul heas tujus — aga kui 
ei, siis ehk läheb mul homme hommikul paremini. Tüsatsemine ei tee mu ilutut nägu ometi 
mitte ilusamaks — ega ju? Kes teab, võib-olla olen ma kõik need pikad tüütud leheküljed 
ilmaasjata täis kirjutanud? Nad lähevad kindluse mõttes (teise põhjuse peale ei maksa praegu 
mõelda) koos öösärgiga peidupaika. Selle kirja kirjutamine oli väga-väga raske töö. Oh, kui 
me vaid lõpuks vastastikusele arusaamisele jõuaksime — millise rõõmuga ma need lehed siis 
puruks rebiksin! 

Lubage mul jääda, söör, Teie truuks armastajaks ja alandlikuks teenriks. 

Teie 

Rosanna -Spearman 

Betteredge luges kirja vaikides lõpuni. Pannud selle hoolikalt ümbrikusse tagasi, istus ta 
mõttes, pea langetatud ja silmad maas. 

«Betteredge,» küsisin ma, «kas kirja lõpus oli mingi vihje, mis mind aidata võiks?» 

Raske ohke saatel tõstis ta aeglaselt pea. 

«Seal ei ole midagi, mis teid aidata võiks, mister Franklin,» vastas ta. «Kui ma tohih teile nõu 
anda, siis hoidke seda kirja senikaua ümbrikus, kuni teie praegused mured ükskord möödas 
on. See kurvastab teid valusasti, ükskõik millal te seda ka ei loeks. Praegu ärge seda igatahes 
lugege.» 

Panin kirja oma taskuraamatu vahele. 

Kui Betteredge'i jutustuse kuueteistkümnendale ja seitsmeteistkümnendale peatükile, tagasi 
vaadata, siis saab selgeks, et mul oli tookord — ajal, kus mu meelekindlus juba julmalt 
proovile oli pandud — tõesti põhjust selle lugemisest hoiduda. Veel kahel korral oli see 
õnnetu naine teinud katset minuga kõnelda. Ja veel kahel korral oli mul õnnetus (jumal teab, 
et ma ei teinud seda meelega!) tema lähenemiskatsed tagasi lükata. Reede õhtul, nagu 
Betteredge seda tõepäraselt kirjeldab, leidis ta mind üksi piljardilaua ääres. Tema Käitumine 
ja väljendusviis lasksid mul oletada — ja igaüks oleks Samadel asjaoludel sama mõelnud —, 
et ta kavatseb tunnistada oma seost teemandi kadumisega. Et asja talle kergemaks teha, ei 
ilmutanud ma sihilikult mingit erilist huvi selle vastu, mis tulema pidi; tema enese pärast 
hoidsin ma nimme pilgu piljardikuulidel — ja mis oli tulemus? Olin teda südamepõhjani 
solvanud ning enda juurest minema peletanud! Laupäeval jällegi — kui ta juba Penelope jutu 
põhjal arvata võis, et mu ärasõit on lähedal — jälitas meid ikka seesama kuri saatus. Ta 
proovis minuga veel kord põõsastikus kokku saada, kuid leidis mu seal Betteredge'i ja 
seersant Cuffi seltsis. Seersant, kes pidas silmas oma salajast eesmärki, tegi minuga Rosanna 
Spearmanist tema enda kuuldes juttu. Jällegi vaesekese enese pärast vastasin ma 
politseinikule otsese eitamisega ning kuulutasin valjusti — nii et ka tema mind kuuleks —,, et 
«mul ei ole Rosanna 

Spearmanist sooja ega külma». Nende sõnade peale, millega ma tahtsin teda ainult hoiatada, 
et ta minuga omavahel kõnelda ei püüaks, pöördus ta ümber ja lahkus — mõistes mu hoiatust, 
nagu ma siis uskusin; mõistes end surmale, nagu ma nüüd tean. Sealt edasi olen ma juba 
kirjeldanud seda sündmuste rida, mis viis mind hämmastava avastuseni vesiliival. Nüüd on 


tagasivaade täielik. Võin lasta Rosanna Spearmani õnnetul lool endal — mida ma isegi nii 
pika aja tagant ei suuda meenutada, ilma et mu süda valust kokku ei kisuks — kõnelda kõigest 
sellest, mis siin meelega ütlemata on jäetud. Võin Vabiseval Liival toimepandud enesetapult, 
millel on minu praegusele olukorrale ja tulevikuväljavaadetele kummaline ning hirmus mõju, 
minna edasi selle jutustuse elavate inimeste murede juurde ja sündmustele, mis juba sillutasid 
teed mu aeglasele ning vaevarohkele rännakule pimedusest valguse kätte. 


6. PEATÜKK 


On vist ütlematagi selge, et raudteejaama kõndisin ma Gabriel Betteredge'i saatel. Kiri oli mul 
taskus ja öösärk kindlalt väikesesse kotti pakitud — et neid mõlemaid mister Bruffile näidata, 
veel enne kui ma sel õhtul magama heidan. 

Lahkusime majast vaikides. Esimest korda kogu selle aja jooksul, mis ma Betteredge'i tunnen, 
ei osanud ta minu seltsis sõnagi lausuda. Kuna minul aga oli, mida öelda, siis hakkasin 
rääkima, niipea kui me pargiväravatest välja olime jõudnud. 

«Enne kui ma Londonisse sõidan,» alustasin ma, «on mul teile kaks küsimust, Need 
puudutavad mind ennast ja ma usun, et need võivad teid üsnagi üllatada.» 

«Kui nad mind selle vaesekese kirja unustama panevad, mister Franklin, siis tehku minuga 
muud, mida aga tahavad. Palun hakake mind võimalikult ruttu üllatama, söör.» 

«Minu esimene küsimus, Betteredge, on selline. Kas ma olin Racheli sünnipäeva õhtul 
purjus?» 

«Teie purjus!» hüüatas vanamees. «Einoh, see on ju teie kõige suurem viga, et te joote ainult 
lõunasöögi juurde ja hiljem ei võta enam tilkagi!» 

«Aga sünnipäev oli ju eriline puhk! Ma võisin just sel õhtul oma tavalistest harjumustest 
loobuda.» Betteredge kaalutles hetke. 

«Te rikkusite tõesti oma harjumusi, söör,» vastas ta. «Ja kohe ma ütlen teile, kuidas. Te nägite 
nii armetult halb välja — ja me keelitasime teid jooma tilgakese brändit veega, et te veidi 
reipamaks muutuksite.» 

«Ma pole harjunud seda jooma. On täiesti võimalik...» 

«Oodake pisut, mister Franklin. Ka mina teadsin, et te pole harjunud. Valasin teile pool 
veiniklaasitäit meie viiekümneaastast konjakit ja (häbi mulle!) uputasin selle õilsa joogi ligi 
õlleklaasitäies 

külmas vees. Isegi laps ei oleks sellest purju jäänud, rääkimata siis täiskasvanud mehest!» 
Ma teadsin, et säärases asjas võisin tema mälu usaldada. Tähendab purjusolekust ei saanud 
juttugi olla. Läksin teise küsimuse juurde. 

«Enne kui mind välismaale saadeti, Betteredge, nägite teie mind poisieas üsna tihti, eks ole? 
öelge mulle nüüd otsekoheselt, kas te ei mäleta, et ma oleksin vahel pärast magamaheitmist 
midagi imelikku teinud? Ega te ei tabanud mind mõnikord unes kõndimast?» 

Betteredge peatus, vaatas mulle hetkeks otsa, noogutas pead ja kõndis jälle edasi. 

«Nüüd ma saan aru, kuhu te tüürite, mister Franklin!» lausus ta. «Te püüate selgusele jõuda, 
kuidas see värv niiviisi teie öösärgile sattus, et te sellest ise midagi ei tea. See ei lähe, söör. Te 
olete tõest ikka veel miilide kaugusel. Unes kõndida? Te ei ole eluski säherdust asja teinud!» 
Tundsin, et siin peab jällegi Betteredge'il õigus olema. Mu elu polnud ei kodus ega välismaal 
üksildane olnud. Kui ma kuutõve all 'oleksin kannatanud, siis oleksid sajad inimesed seda 
juba ammu , pidanud märkama, ja kindlasti oleksid nad mu enda ohutuse huvides mind selles 
suhtes hoiatanud ning midagi selle pidurdamiseks ette võtnud. 

Kõike seda mööndes klammerdusin ma siiski — antud asjaoludel nii loomuliku ja 
vabandatava kangekaelsusega — nende kahe ainsa ikzeletuse külge, millega ma oma tollast 


talumatut olukorda oskasin põhjendada. Nähes, et ma ikka veel rahule ei jäänud, juhtis Better- 
edge kavalalt mu tähelepanu mõningatele hilisematele sündmustele Kuukivi loos ning tegi mu 
mõlemad teooriad pihuks ja põrmuks. «Proovime teistmoodi, söör,» ütles ta. «Jääge oma 
arvamuse juurde ija vaadake, kui kaugele te sellega tõe tagaajamisel jõuate. Kui me öösärki 
peame uskuma — mida mina, muide, ei usu —,, siis te mitte ainult et ajasite enda teadmata 
ukse peal värvi laiali, vaid võtsite ka enda teadmata teemandi. Kas siiamaani on kõik selge?» 
«Täiesti õige. Jätkake.» 

«Väga hea, söör. Ütleme, et kui te kalliskivi võtsite, olite purjus või kõndisite unes. See 
seletab sündmusi sünnipäevajärgsel ööl ja hommikul. Aga kuidas seletab see kõike muud, mis 
hiljem on juhtunud? Hiljem on teemant Londonisse viidud. Hiljem on teemant mister Lukerile 
panditud. Kas seda tegite samuti teie, ilma et oleksite |ise teadnud? Kas te olite purjus, kui ma 
teid tol laupäeva õhtul kalessiga minema saatsin? Ja kui rong teid lõppjaama oli viinud, kas te 
kõndisite siis unes mister Lukeri juurde? Ärge pange pahaks, aga see lugu on teid nii väga 
rööpast välja viinud, et te ei ole veel võimeline millegi üle kainelt otsustama. Mida rutem.te 
mister Bruffiga pead dkokku panete, seda rutem leiate väljapääsu sellest ummikust, kuhu te 
praegu olete sattunud.» 

Me jõudsime jaama ainult paar minutit enne rongi väljumist. Andsin Betteredge'ile 
kiirustades oma Londoni aadressi, et ta mulle vajaduse korral kirjutada saaks, ja lubasin 
talle omalt poolt 

teatada, kui minul mingeid uudiseid on. Kui see oli tehtud ja ma temaga parasjagu hüvasti 
Jätsin, juhtusin raamatute ja ajalehtede leti poole vaatama. Seal seisis jälle mister Candy 
tähelepanuväärse välimusega assistent ning rääkis kaubitsejaga! Selsamal hetkel kohtusid 
meie pilgud. Ezra Jennings kergitas tervituseks kübarat. Vastasin omapoolse tervitusega ja 
läksin vagunisse just siis, kui rong juba liikuma hakkas. Küllap oli mulle kergenduseks 
mõelda millelegi niisugusele, mis näis isiklikult minu suhtes täiesti kõrvaline olevat. Igatahes 
alustasin ma seda otsustavat reisi, mis pidi mind mister Bruffi juurde viima, tõtt-öelda üsna 
mõttetu imestusega selle üle, et ma toda lapiliste juustega meest ühe päeva jooksul kaks korda 
nägema juhtusin! 

Londonisse jõudsin ma nii hilja, et mul ei olnud enam mingit lootust mister Bruffi tema 
ametiruumidest leida. Sõitsin jaamast otse tema eramajasse Hampsteadis ning segasin vana 
advokaadi head äraolekut: ta tukkus üksi oma söögitoas, mopsist lemmik süles ja veinipudel 
käeulatuses. 

Kõige selgema pildi minu jutustuse mõjust mister Bruffile annab see, kui ma kirjeldan tema 
tegutsemist pärast minu ärakuulamist. Ta käskis oma kabinetti küünlaid ja kanget teed tuua 
ning saatis oma perekonna daamidele sõna, et nood meid mitte mingisugusel ettekäändel ei 
segaks. Kui need ettevalmistused olid tehtud, uuris ta kõigepealt öösärki ja süvenes siis 
Rosanna Spearmani kirja lugemisse. 

Kui ta sellega lõpule oli jõudnud, kõnetas ta mind esimest korda pärast seda, kui me kahekesi 
tema tuppa eraldusime. 

«Teate, Franklin Blake,» lausus vanahärra, «see on mitmes suhtes väga tõsine lugu. Minu 
arvates puudutab see Rachelit niisama lähedalt kui teid. Tema iseäralik käitumine ei ole nüüd 
enam mingi mõistatus. Ta usub, et teie varastasite teemandi.» 

Mu oma mõistus oli tõrkunud seda nii vastumeelset mõttekäiku lõpuni mõtlemast. Kuid see 
sundis end mulle ikkagi peale. Just selle järelduse tõttu, mida mister Bruff nüüdsama 
väljendas, olingi ma tegelikult kindlale otsusele jõudnud, et pean Racheliga tingimata isik- 
likult kokku saama. 

«Esimene samm, mis nüüd asja selgitamiseks tuleb astuda,» jätkas advokaat, «on Racheli 
poole pöördumine. Ta on kogu selle aja vaikinud põhjusel, mida ma (tema iseloomu tundes) 
võin hõlpsasti mõista. Kuid pärast seda, mis on juhtunud, ei saa selle vaikimisega enam 


kauem leppida. Teda tuleb kas keelitada või sundida meile ütlema, mis alusel ta usub, et teie 
Kuukivi võtsite. On väike võimalus, et kogu see lugu, mis meile praegu nii tõsine tundub, 
laheneb iseenesest, kui me vaid suudame Racheli juurdunud kinnisusest läbi murda ja saame 
ta niikaugele, et ta kõik ära räägib.» 

«Minule on teie seisukoht väga lohutav,» laususin ma. «Tahaksin siiski teada... » 

«Tahaksite teada, millega ma seda põhjendan,» segas mister Bruff vahele. «Võin seda teile 
öelda kahe minutiga. Kõigepealt saage aru, et mina vaatan asja advokaadi vaatevinklist. Minu 
puhul seisab kogu 

küsimus tõendites. Väga hea. Tõendid osutuvad kohe kõigepealt ühes tähtsas punktis 
ebapiisavaks.» 

«Millises punktis?» 

«Kohe kuulete. Möönan, et nimi tunnistab öösärgi teie omaks. Möönan, et värviplekk tõendab 
selle seost Racheli uksel laialiaetud värviga. Kuid mis tõendab, et öösärk teemandi kadumise 
ajal just teie seljas oli?» 

Mister Bruffi vastuväide mõjus mulle seda tugevamini, et see peegeldas minu enda mõtteid. 
«Mis aga sellesse puutub,» jätkas advokaat, tõstes üles Rosanna Spearmani pihtimuse, «siis 
ma saan muidugi aru, et see kiri teid masendab. Saan ka aru, et te ei tihka seda täiesti 
erapooletust seisukohast analüüsida. Kuid mina ei ole teie olukorras. Ma võin seda dokumenti 
vaadelda oma ametialastele kogemustele toetudes, just niisamuti, nagu ma teeksin iga teisega. 
Viitamata selle naise varga-karjäärile, märgin ma vaid, et oma kirjas tunnistab ta ennast ise 
vilunud petiseks, ning selle põhjal on mul õigus teda kahtlustada ainult pooliku tõe 
avaldamises. Ma ei hakka praegu mingit teooriat looma selle kohta, mida ta teha võis ja mida 
mitte. Ütlen ainult, et kui Rachel teid üksnes selle öösärgi põhjal on kahtlustanud, siis 
üheksakümne üheksal juhul sajast oli just Rosanna Spearman see isik, kes talle särki, näitas. 
See naine tunnistab oma kirjas, et ta oli Racheli peale armukade, tunnistab, et ta vahetas 
roose, tunnistab, et ta nägi Racheli ja teie tülliminekus enda jaoks lootuskiirt. Ma ei hakka 
küsima, kes Kuukivi võttis (oma eesmärgi saavutamiseks oleks Rosanna Spearman võtnud 
kas või viiskümmend Kuukivi), ütlen ainult, et kalliskivi kadumine andis sellele teisse 
armunud kahetsevale vargaplikale hea võimaluse teid Racheliga eluks ajaks riidu ajada. 
Tuletage meelde, siis ei olnud ta veel end tappa otsustanud, ning ma väidan täie kindlusega, et 
tema iseloomu juures ja oma tollases olukorras ei oleks ta seda võimalust kasutamata jätnud. 
Mida te selle kohta ütlete?» 

«Mingi sedavärki kahtlus vilksatas ka minu peast läbi,» vastasin ma, «kui ma kirja avasin.» 
«Täpselt! Ja kui te kirja läbi olite lugenud, siis hakkas teil vaesekesest kahju ning teil ei olnud 
südant teda kahtlustada. See teeb teile au, kulla härra, — see teeb teile au!» 

«Aga kui selgub, et ma seda öösärki siiski kandsin? Mis siis?» 

«Ma ei kujuta ette, kuidas seda saab tõendada,» vastas mister Bruff. «Kuid eeldades, et 
tõendus on võimalik, ei ole teie süütuse kaitsmine just kerge töö. Praegu me sellesse 
küsimusse ei süvene. Oodakem ja vaadakem, kas Rachel on teid ainult öösärgi põhjal 
kahtlustanud.» 

«Püha jumal, kui külmavereliselt te sellest räägite, et Rachel mind kahtlustab!» pahvatasin 
ma. «Mis õigust on tal mind ükskõik milliste süütõendite põhjal varguses kahtlustada?» 
«Väga mõistlik küsimus, kulla härra. Küll pisut ägedalt esitatud, kuid sellegipoolest kaalumist 
väärt. Mis teeb nõutuks teid, see teeb nõutuks ka mind. Otsige oma mälus ja öelge mulle üht. 
Kas teie 

sealviibimise ajal ei juhtunud midagi, mis oleks — ei, muidugi mitte et kõigutanud Racheli 
usku teie ausse, aga ütleme, kõigutanud tema usku (ükskõik kui tühisel põhjusel) teie 
üldistesse kõlbelistesse põhimõtetesse?» 


Hüppasin taltsutamatus erutuses püsti. Advokaadi küsimus tuletas mulle esimest korda pärast 
Inglismaalt lahkumist meelde, et midagi oli tõesti juhtunud. 

Betteredge'i jutustuse kaheksandast peatükist võite leida viite ühele võõrale välismaalasele, 
kes ametiasjus mu tädi majja saabus. Tema tuleku põhjus oli järgmine. 

Mul oli jätkunud rumalust (olles tol ajal, nagu tavaliselt, rahalistes raskustes) võtta Pariisis 
laenu ühe väikese restorani omanikult, kes mind kui klienti hästi tundis. Raha tagasimaksmise 
aja suhtes olime kokku, leppinud, ent kui see aeg kätte jõudis, siis leidsin (nagu on leidnud 
tuhanded teisedki ausad mehed), et mul on võimatu kokkuleppest kinni pidada. Saatsin 
võlausaldajale veksli. Mu nimi sedasorti dokumentidel oli aga liiga hästi tuntud, ja tal ei 
õnnestunud vekslit rahaks teha. Pärast seda, kui ma talt laenu olin võtnud, olid ta äriasjad 
allamäge läinud, ta seisis pankroti äärel, ja üks tema sugulane, prantsuse advokaat, tuli 
Inglismaale mind otsima ning võla tasumist nõudma. See oli väga ägeda loomuga mees ja võt- 
tis minu suhtes vale tooni. Mõlemalt poolt sai öeldud teravaid sõnu, kusjuures õnnetuseks 
viibisid mu tädi ja Rachel kõrvaltoas ning kuulsid pealt. Leedi Verinder tuli sisse ja nõudis, et 
talle öeldaks, milles on asi. Prantslane esitas oma volikirjad ning väitis, et mina olen laostanud 
ühe vaese mehe, kes mind kui aumeest oli usaldanud. Mu tädi maksis nõutud summa talle 
otsekohe ära ja saatis ta minema. Tädi tundis mind muidugi küllalt hästi, et mitte jagada 
prantslase suhtumist. Kuid ta oli minu hooletusest nördinud ning täie õigusega vihane, et olin 
end asetanud olukorda, mis ilma tema vahelesegamiseta oleks võinud väga häbistavaks 
kujuneda. Ma ei tea, kas Rachelile rääkis ema midagi või kuulis ta ise kõike. Ta võttis asja 
suhtes oma, romantilise ning kõrgelennulise seisukoha. Ma olin «südametu», ma olin «autu», 
mul «polnud põhimõtteid», ei olnud teada, «mida ma Võin järgmiseks korda saata» — 
lühidalt, ta ütles mulle kõige karmimaid sõnu, mida ma iial ühegi noore daami suust olin 
kuulnud. Tüli meie vahel kestis terve järgmise päeva. Kolmandal päeval õnnestus mul temaga 
rahu jalule seada ja ma ei mõelnud sellele enam. K«s see õnnetu vahejuhtum oli Rachelile 
uuesti meenunud siis, kui minu väärtust tema silmis jälle — ning sootuks tõsisemalt — 
Rünnati? Kui ma neid asjaolusid mister Bruffile olin maininud, vastas ta sellele küsimusele 
otsemaid jaatavalt. 

«Kindlasti avaldas see talle oma mõju,» lausus ta tõsiselt. «Ja teie £nda pärast soovin ma, et 
seda ei oleks juhtunud. Aga nüüd on meile teada, et teie vastu oli tõesti olemas eelsoodumus, 
ja niiviisi oleme Igatahes ühest selgusetust punktist üle saanud. Ma ei kujuta ette, et see 
praegu midagi rohkemat teha saaksime. Meie järgmine samm selles juurdluses peab meid 
viima Racheli juurde.» 

Ta tõusis ja hakkas toas mõtlikult edasi-tagasi sammuma. Kaks 

korda oleksin ma talle peaaegu juba öelnud, et olen otsustanud Racheliga isiklikult kohtuda, ja 
kaks korda lõin tema vanust ja iseloomu arvestades kõhklema, kas ikka maksab teda 
ebasoodsal hetkel üllatada. 

«Põhiline raskus on selles,» jätkas ta, «kuidas teda tõesti suud puhtaks rääkima panna. Kas 
teie oskate midagi välja pakkuda?» 

«Ma olen otsustanud Racheliga ise rääkida, mister Bruff.» 

«Teie!» Ta peatus järsult ja vaatas mind. nagu oleks ta mõelnud, et ma olen mõistuse 
kaotanud. «No tõepoolest.. .» Ta jäi vait ja tegi toas veel ühe tiiru. «Oodake pisut.» ütles ta. 
«Säärastel erakordsetel juhtudel on ehk tormakas tee mõnikord see kõige õigem.» Ta kaalus 
küsimust hetke või paar selles uues valguses ja tegi siis julgelt otsuse minu kasuks. «Kes 
kahju kardab, see kasu ei saa,» jätkas vanahärra. «Teie poolt räägib üks asjaolu, millega mina 
arvestada ei saa, — ja niisiis teetegi just teie esimesena katset.» 

«Üks asjaolu minu poolt?» kordasin ma suurima imestusega. 

Esimest korda mahendas mister Bruffi nägu naeratus. 


«Nii see on,» kostis ta. «Ütlen teile ausalt, ma ei looda ei teie peenetundelisuse ega teie 
enesevalitsuse peale. Kuid ma loodan sellele, et Rachelil on kusagil sügavas südamesopikeses 
ikka veel säilinud teatud põikpäine nõrkus teie vastu. Puudutage seda, ja uskuge, et 
tulemuseks on kõige täielikumad paljastused, mis ühe naise huulilt võivad kõlada! Küsimus 
on ainult selles, kuidas te temaga kokku 

saate.» 

«Ta on teie majas külaline olnud,» vastasin. «Kas ma tohin võtta endale julguse soovitada — 
kui minust eelnevalt midagi ei räägita —, et saaksin temaga kokku siin?» 

«Tore küll!» ütles mister Bruff. Pärast seda kahesõnalist kommentaari minu vastusele tegi ta 
toas veel ühe ringi. 

«Nii et selge sõnaga öeldes,» jätkas ta siis, «tuleb minu majast Rachelile lõks teha, kusjuures 
söödaks saab kutse mu naiselt ja tütardelt. Kui te ei oleks Franklin Blake, vaid keegi teine, ja 
kui see asi kübekegi vähem tõsine oleks, siis ma keelduksin kategoorili-, selt. Praegustel 
asjaoludel usun aga kindlalt, et Rachel tänab mind elu lõpuni selle eest, et ma veel vanas eas 
ta sisse vedasin. Võite mind oma vandeseltslaseks pidada. Rachelil palutakse üks päev siin 
veeta, ja teile antakse sellest parajal ajal märku.» 

«Millal see päev on? Kas homme?» 

«Homseks ei jõua me temalt vastust saada. Ütleme, et ülehomme.» 

«Kuidas te mulle teatate?» 

«Jääge kogu hommikuks koju ja oodake minu tulekut.» 

Avaldasin talle kõige siiramat tänu hindamatu abi eest, mida ta mulle osutas, ning loobudes 
külalislahkest pakkumisest see. öö Hampsteadis veeta, pöördusin tagasi oma Londoni 
korterisse. 

Järgmise päeva kohta võin ma vaid öelda, et see oli kõige pikem päev minu elus. Kuigi 
teadsin end süütu olevat ning olin kindel, et minul lasuv vastik süüdistus saab varem või 
hiljem ümber lükatud, tundsin end ometi kuidagi alandatuna ja vältisin seepärast vaistlikult 
sõpradega kohtumist. Me kuuleme tihti (kuigi peaaegu alati 

pealiskaudsetelt vaatlejatelt), et süüdlane võib paista süütuna. Minu meelest on lõpmatult 
õigem see, et süütu võib paista süüdlasena. Ma ei võtnud terve päeva ühtegi külalist vastu 
ning julgesin välja minna alles öö varjus. 

Järgmisel hommikul istusin parajasti söögilauas, kui mister Bruff mind oma tulekuga üllatas. 
Ta ulatas mulle ühe suure võtme ja teatas, et tunneb esimest korda elus enda pärast häbi. 
«Kas ta tuleb?» 

«Ta tuleb täna lantšile ning veedab pärastlõuna mu naise ja tüdrukutega.» 

«Kas missis Bruff ja teie tütred on saladusse pühendatud?» 

«See oli hädavajalik. Kuid naistel, nagu te ehk olete märganud, puuduvad põhimõtted. Mu 
perekond ei jaga minu süümepiinu. Kuna meie eesmärk on teid Racheliga jälle kokku viia, 
siis suhtuvad mu naine ja tütred selle saavutamiseks rakendatavaisse abinõudesse nii 
rahulikult, nagu oleksid nad jesuiidid.» 

«Olen neile lõpmata tänulik. Mis võti see on?» 

«Minu tagaaia värava võti. Olge täna kell kolm pärast lõunat seal. Tulge väravast sisse ja siis 
talveaia kaudu majja. Minge läbi väikese võõrastetoa ning avage enda ees olev uks, mis viib 
muusikatuppa. Sealt leiategi Racheli — ja ta on seal üksi.» 

«Kuidas ma teid küll tänada saan?» 

«Kohe ütlen, kuidas. Ärge süüdistage mind selles, mis pärast juhtub.» 

Nende sõnadega läks ta minema. 

Mul tuli oodata veel mitmeid tüütuid tunde. Ajaviiteks vaatasin oma saabunud kirjad läbi. 
Nende hulgas oli ka kiri Betteredge'ilt. 


Avasin selle õhinal. Minu üllatuseks ja pettumuseks algas kiri vabandusega — hoiatas juba 
ette, et ma mingeid tähtsaid uudiseid ei ootaks. Järgmises lauses ilmus jällegi see igavene 
Ezra Jennings! Ta oli Betteredge'i jaama juures peatanud ja küsinud, kes ma olen. Saanud 
seda kuulda, oli ta minuga kohtumisest ka mister Candyle rääkinud. Seepeale lasknud mister 
Candy ennast Betteredgel juurde sõidutada ja väljendanud kahetsust selle üle, et me temaga ei 
kohtunud. Tal olevat mingi eriline põhjus minuga kõnelda ning ta palunud endale tingimata 
teatada, kui ma järgmine kord Frizinghalli kanti tulen. Peale mõnede iseloomulike 
filosoofiliste mõtteavalduste oli see Betteredge'i kirja kogu sisu. Südamlik ning ustav 
vanamees tunnistas ka ise, et oli kirjutanud peamiselt mulle kirjutamise lõbu pärast. 

Toppisin kirja taskusse ja unustasin selle samas, sest ootasin suure ärevusega eelseisvat 
jutuajamist. 

Kui Hampsteadi kiriku kell kolm lõi, pistsin mister Bruffi võtme müürivärava lukuauku. Pean 
tunnistama, et aeda astudes ja väravat eestpoolt jälle lukku keerates tundsin esialgu mingit 
süüdlaslikku kõhedust. Vaatasin vargsi mõlemale poole, kahtlustades mõne ootamatu 
tunnistaja viibimist mõnes varjatud aianurgas. Eiilmnenud aga midagi, mis oleks mu 
kartusi õigustanud. Jalgteed olid viimaseni imtühjad, ning linnud ja mesilased olid ainsad 
tunnistajad. 

Läksin läbi aia, läbi talveaia ning läbi väikese võõrastetoa. Kui ma käe enda ees olevale 
ukselingile asetasin, kuulsin, kuidas toas võeti klaveril mõned nukrad akordid. Rachel oli ka 
siis tihti niiviisi klahve sõrmitsenud, kui ma ta ema majas peatusin. Pidin veidi ootama, et end 
koguda. Minevik ja olevik kerkisid sel pineval hetkel teineteise kõrvale — ning kontrast oli 
rabav. 

Möödus terve minut, enne kui suutsin oma mehisuse kokku võtta ja ukse avada. 


7. PEATÜKK 


Samal silmapilgul, kui ma ukseavasse ilmusin, tõusis Rachel klaveri tagant püsti. 

Sulgesin enda taga ukse. Seisime vaikides vastamisi, terve toa pikkus meie vahel. Paistis, et 
Rachelile oli püstitõusmine see ainus jõupingutus, milleks ta praegu suuteline oli. Kõik tema 
ülejäänud võimed, olgu kehalised või vaimsed, näisid kuluvat üksnes selleks, et mulle otsa 
vaadata. 

Mul vilksatas peast läbi kartus, et olin end liiga äkitselt ilmutanud. Astusin paar sammu talle 
lähemale. Ütlesin õrnalt: «Rachel!» 

Mu häälekõla tõi ta liikmetesse elu tagasi ning näole puna. Ta hakkas, ikka veel sõnagi 
lausumata, mulle vastu tulema. Aeglaselt, nagu tegutseks ta mingi tema tahtest sõltumatu jõu 
mõjul, tuli ta mulle lähemale ja lähemale, soe sügav õhetus põskedel hõõgumas ning pilk 
elustuvast vaimsusest iga hetkega säravamaks muutumas. Unustasin eesmärgi, mis mind tema 
juurde oli toonud, unustasin nurjatu kahtluse, mis mu head nime määris, unustasin kõik mine- 
viku, oleviku ja tulevikuga seotud kaalutlused, mida olin kohustatud meeles pidama. Ma ei 
näinud midagi peale selle, et naine, keda armastasin, tuli mulle üha lähemale. Ta värises, ta 
seisatas kõheldes. Ma ei suutnud enam vastu panna — jäärasin ta oma käte vahele ning katsin 
ta näo suudlustega. 

Oli üks hetk, mil mulle tundus, et mu suudlustele vastati; hetk, mil näis, et ka tema on ehk 
kõik unustanud. Ent see mõte jõudis mu peas vaevalt kuju võtta, kui tema esimene tahtlik 
liigutus mulle tunda andis, et ta mäletas kõike. Otsekui hirmukarjatusega — ning jõuga, 
millele ma vist isegi siis poleks suutnud vastu panna, kui oleksin seda üritanud — tõukas ta 
mind endast eemale. Nägin ta silmis armutut viha, tema huulil halastamatut põlgust. Ta 


mõõtis mind pilguga pealaest jalatallani, justkui oleksin ma olnud mõni võõras, kes on teda 
solvanud. 

«Argpüks!» hüüdis ta. «Sina alatu, vilets, südametu argpüks!» 

Sellised olid tema esimesed sõnad! Ta oli minu poole pöördumiseks valinud kõige 
talumatuma etteheite, mida üks naine võib mehele teha. 

«Ma mäletan aega, Rachel,» vastasin ma, «kus sa oleksid mulle väärikamal viisil öelda 
osanud, et ma sind solvasin. Ma palun sult vabandust.» 

Võib-olla väljendus osa sellest kibedusest, mida ma tundsin, mu hääles. Mu vastuse esimeste 
sõnade peale vaatasid ta silmad, mis hetk varem olid kõrvale pööratud, tahtmatult uuesti minu 
poole. Ta vastas madalal häälel, tusase alistuvusega, mis oli minule tema juures täielikuks 
uudiseks. 

«Võib-olla leidub mulle mõni vabandus,» kostis ta. «Kas see on sinust mehine tegu, kui sa 
pärast kõike, mida sa oled teinud, niiviisi minu juurde tungid? Minu meelest on argpükslik mu 
nõrkust sinu vastu proovile panna. Minu meelest on argpükslik mind niiviisi üllatada, et lasen 
sul ennast suudelda. Aga eks see ole ju muidugi ainult naisterahva seisukoht. Oleksin pidanud 
teadma, et sina seda jagada ei saa. Oleksin teinud paremini, kui oleksin end valitsenud ja mitte 
midagi öelnud.» 

See vabandus oli solvangust veelgi hullem. Ka kõige madalamale langenud mees oleks end 
sellest alandatuna tundnud. 

«Kui mu au sinu kätes ei oleks,» laususin ma, «siis lahkuksin otsemaid ning ei kohtuks sinuga 
enam iial. Sa rääkisid millestki, mida ma teinud olen. Mida ma siis olen teinud?» 

«Mida sa oled teinud?! Sina küsid seda minu käest?» 

«Jah, ma küsin.» 

«Ma olen sinu nurjatust salajas hoidnud,» vastas ta. «Ja olen selle varjamise tagajärgi talunud. 
Kas mul pole õigust nõuda, et sa sääs-taksid mind sellest solvavast küsimusest — mida sa 
oled teinud? Kas sinus on igasugune tänutunne surnud? Kunagi olid sa aumees. Kunagi olid 
sa kallis mu emale ja veelgi kallim minule ... » 

Ta hääl katkes. Ta vajus toolile, pööras mulle selja ning kattis näo kätega. 

Ootasin veidi, enne kui usaldasin midagi öelda. Sel vaikushetkel ei teadnud ma isegi, mida ma 
kõige teravamalt tundsin — kas põlguse mürgiastelt, mille ta minusse oli vajutanud, või 
omaenese uhket otsustavust, mis ei lasknud mul tema kurvastusest mingilgi määral osa võtta. 
«Kui sa esimesena kõnelema ei hakka,» laususin ma, «siis pean ma ise seda tegema. Tulin siia 
selleks, et sinuga tõsiselt rääkida. Kas sa oleksid mu vastu niigi õiglane, et kuulad ära, mis 
mul öelda on?» 

Ta ei liigutanud ega vastanud. Ma ei palunud teda teist korda, ma ei nihkunud tema toolile 
tolligi lähemale. Ilmutades niisama jonnakat uhkust nagu ta isegi, rääkisin talle oma leiust 
Vabiseval Liival ja kõigest, mis mind selleni oli viinud. See jutustus võttis muidugi hea tüki 
aega. Algusest lõpuni ei vaadanud ta kordagi minu poole ega öelnud ühtegi sõna. 

Hoidsin end vaos. Vägagi tõenäoliselt sõltus kogu mu tulevik sellest, et ma sel hetkel 
enesevalitsemist ei kaotaks. Oli saabunud aeg mister Bruffi teooria proovile panna. Hingetu 
erutavast soovist seda kiiremini teha, läksin ma ümber tema tooli ja jäin ta ette seisma. 

«Mul on sulle üks küsimus,» ütlesin ma. «Ja seepärast tuleb mul ühe valusa punkti juurde 
tagasi pöörduda. Kas Rosanna Spearman näitas sulle seda öösärki? Jah või ei?» 

Ta kargas püsti ja tuli otse minu ette. Ta pilk uuris mu nägu, otsekui 

peaks ta sealt midagi sellist lugema, mida ta veel kunagi varem polnud lugenud. 

«Kas sa oled hull?» küsis ta vastu. 


Hoidsin end ikka veel vaos. Ütlesin vaikselt: «Rachel, kas sa vastad mu küsimusele?» Ta ei 
teinud minust väljagi ning jätkas: 

«Kas sa pead silmas mingit eesmärki, millest mina aru ei saa? Kas sind ajendab mingi minuga 
seotud väiklane hirm tuleviku pärast? Räägitakse, et isa surm on sinust rikka mehe teinud. 
Võib-olla tulid sa siia selleks, et mulle mu teemant kinni maksta? Ja su hinges on veel niipalju 
ausust, et sa oma tuleku eesmärgi pärast häbi tunned? Võib-olla sellepärast sa süütut 
teeskledki ja räägid mingit lugu Rosanna Spearmanist? Kas seekord saab kogu seda 
valelikkust seletada häbitundega?» 

Siinkohaf ma katkestasin teda. Ma ei suutnud end enam kauem valitseda. 

«Sa teed mulle nurjatut ülekohut!» pahvatasin ma ägedalt. «Sa kahtlustad, et ma varastasin su 
teemandi. Mul on õigus teada —ja ma tahan teada —, mis alust sul selleks on!» 

«Või mina kahtlustan sind!» hüüdis ta ja tema viha tõusis koos minu omaga. «Sa lurjus, ma 
nägin oma ihusilmaga, kuidas sa teemandi võtsid! » 

Mulle nende sõnadega näkku paisatud vapustav uudis põrmustas silmapilk kogu teooria, 
millele mister Bruff oma lootused oli rajanud, ning lõi mind tummaks. Süütu, nagu ma olin, 
seisin abitult vaikides tema ees. Tema ja ükskõik kelle teise silmadele pidin ma küll paistma 
mehena, kes on oma süü ilmsikstulekust rabatud. 

Ta tõmbus sellest minu alanduse ja tema triumfi pildist eemale. Minu äkiline sõnatuks 
jäämine näis teda hirmutavat. «Tol ajal ma säästsin sind,» ütles ta. «Ma oleksin sind nüüdki 
säästnud, kui sa ei oleks mind kõnelema sundinud.» Ta oleks nagu tahtnud toast lahkuda, kuid 
lõi enne ukse juurde jõudmist kõhklema. «Miks sa tulid siia ennast alandama?» küsis ta. Siis 
astus ta veel paar sammu ja peatus uuesti. «Jumala pärast, ütle ometi midagi!» hüüatas ta kirg- 
likult. «Kui sinusse veel kübekegi halastust on jäänud, siis ära lase mul enam madalamale 
langeda! Ütle midagi — ja aja mind toast välja!» 

Ma läksin tema poole, isegi vaevalt teades, mida ma teen. Võibolla oli rnul mingi ähmane 
kavatsus teda kinni pidada, kuni ta mulle rohkem on rääkinud. Sellest hetkest peale, kui ma 
teada sain, et Rachel mõistab mind hukka selle põhjal, mida ta oma silmaga nägi, ei olnud 
mulle ienam miski selge —ma ei olnud isegi oma süütuses veendunud. Võtsin tal käest kinni, 
püüdsin rääkida kindlalt ja asjalikult. Kõik, mida ma aga öelda suutsin, oli: «Rachel, kunagi 
sa armastasid mind.» 

Ta judises ja pööras pilgu kõrvale. Tema käsi lebas jõuetult ning värisedes minu peos. «Lase 
lahti,» lausus ta nõrgal häälel. 

Mu puudutus näis talle samamoodi mõjuvat nagu mu häälekõlagi, kui ma ennist tuppa astusin. 
Pärast seda, kui ta mind argpüksiks oli 

nimetanud, pärast seda, kui ta oli teinud ülestunnistuse, mis mind kui varast häbimärgistas, — 
kuni ta käsi oli minu peos, oli mul tema üle ikkagi veel võimu! 

Tõmbasin ta õrnalt, toa keskele tagasi. Panin ta enda kõrvale istuma ja ütlesin: «Kuule, 
Rachel, ma ei suuda seletada vastuolusid selles, mida ma sulle rääkida kavatsen. Võin üksnes 
tõtt rääkida, nagu sina tegid. Sa nägid mind — sa nägid oma silmaga, kuidas ma teemandi 
võtsin. Jumala nimel, kes meid kuuleb, ma kinnitan, et praegu sain oma teost esimest korda 
kuulda. Kas sa minus ikka veel kahtled?» 

Ta ei pööranud mu sõnadele tähelepanu — ei olnud neid vist kuulnudki. «Lase mu käsi lahti,» 
kordas ta nõrgalt. See oli tema ainus vastus. Ta pea vajus mu õlale ning käsi klammerdus 
alateadlikul! minu käe külge — selsamal hetkel, kui ta mul selle vabastada palus. 

Ma ei käinud oma küsimustega peale. Kuid sellega mu kannatlikkus piirdus. Võimalus, et ma 
veel kunagi ausate inimeste hulgas pead püsti saaksin hoida, sõltus sellest, kas mul õnnestub 
teda kõikt avameelselt ära rääkima panna. Minu ainus lootus oli see, et tõendite ahelas võis 
temal ehk midagi olla kahe silma vahele jäänud — võib-olla mingi tühine pisiasi, mis hoolikal 
uurimisel sellegipoolest lõpuks mu süütust võis kinnitada. Tunnistan, et hoidsin ta kätt ikka 


oma peos. Tunnistan, et temaga kõneldes panin oma häälde kogu selle poolehoiu“ning 
usalduse, mida ma möödaläinud ajast elustada suutsin. 

«Mul on sulle üks palve,» laususin ma. «Ma tahan, et sa mulle kõik ära räägiksid, mis juhtus 
sestsaadik, kui me teineteisele head ööd soovisime, kuni ajani, mil sa mind teemanti võtmas 
nägid.» 

Ta tõstis pea mu õlalt ja tegi katset kätt vabastada. «Oh, milleks selle juurde tagasi minna!» 
ütles ta. «Milleks veel selle juurde tagasi minna!» 

«Ma ütlen sulle, milleks. Nii sina kui ka mina oleme mingisuguse koletusliku, tõe maski 
kandva pettekujutluse ohvrid. Kui me sinu sünnipäevale järgnenud öö sündmused üheskoos 
läbi vaatame, siis võime lõpuks veel teineteise mõistmiseni jõuda.» 

Ta pea langes mu õlale tagasi. Silmisse valgusid tal pisarad, mis veeresid aeglaselt üle 
põskede. «Oh, kas siis minul ei ole seda lootust olnud?» kurtis ta. «Kas mina siis ei ole 
püüdnud asjast niiviisi aru saada nagu sina nüüd?» 

«Sa oled püüdnud üksi,» vastasin ma. «Sa ei ole püüdnud minu abiga.» 

Need sõnad paistsid temas äratavat umbes samasugust lootust, nagu ma neid lausudes ise 
tundsin. Ta vastas mu küsimustele enam kui kuulekalt — ta pingutas oma mõistust ning avas 
mulle meelsasti kõik oma mõtted. 

«Alustame sellest,» ütlesin ma, «mis juhtus siis, kui me olime teineteisele head ööd soovinud. 
Kas sa heitsid voodisse või istusid veel üleval?» 

«Ma heitsin voodisse.» 

«Kas sa märkasid, mis kell oli? Kas aeg oli hiline?» 

«Mitte väga. Vist kaheteistkümne ringis.» 

«Kas sa jäid magama?» 

«Ei, mul ei tulnud und.» 

«Kas sa olid rahutu?» 

«Ma mõtlesin sinule.» 

See vastus röövis mult peaaegu kogu mehisuse. Veel enamgi kui sõnad, läks nende toon mulle 
südamesse. Alles pärast väikest pausi olin ma võimeline jätkama. 

«Kas su toas mingit valgust oli?» jätkasin ma. 

«Mitte mingit — kuni ma uuesti tõusin ja küünla süütasin.» 

«Kui palju aega siis voodisse heitmisest oli möödunud?» 

«Arvan, et tunni ringis. Kell oli umbes üks.» 

«Kas sa lahkusid magamistoast?» 

«Ma kavatsesin sealt lahkuda. Panin hommikumantli selga ja mõtlesin minna elutoast 
raamatut võtma... » 

«Kas su magamistoa uks oli lahti?» 

«Olin ta just avanud.» 

«Äga sa ei olnud veel elutuppa läinud?» 

«Ei — mind takistati selles.» 

«Mis sind takistas?» 

«Nägin ukse alt valgust ja kuulsin uksele lähenevaid samme.» 

«Kas sa kohkusid?» 

«Siis mitte. Ma teadsin, et ema magab halvasti, ja mul oli meeles, kuidas ta mind õhtul oli 
püüdnud veenda, et ma oma teemandi tema hoolde annaksin. Leidsin, et ta muretseb selle 
pärast ülearu, ning kujutlesin, et ta tuleb vaatama, kas ma ehk veel ei maga, et minuga veel 
kord teemandist rääkida.» 

«Mida sa siis tegid?» 

«Ma puhusin küünla ära, et talle jääks mulje, nagu ma magaksin. See polnud minust mõistlik, 
aga ma olin otsustanud oma teemanti hoida seal, kus ma ise heaks arvasin.» 


«Kas sa läksid pärast küünla kustutamist tagasi voodisse?» 

«Ma ei jõudnud enam. Samal silmapilgul, kui ma küünla ära puhusin, avanes elutoa uks ja ma 
nägin ... » 

«Sa nägid?» 

«SIND.» 

«Kas tavalises riietuses?» 

«Ei.» 

«Öösärgis?» 

«Öösärgis, ja magamistoa küünal käes.» 

«Üksi?» 

«Üksi.» 

«Kas sa mu nägu nägid?» 

«Jaa.» 

«Selgesti?» 

«Täiesti selgelt. Küünal su käes valgustas seda.» 

«Kas mu silmad olid lahti?» 

«Jaa.» 

«Kas sa ei märganud nende juures midagi imelikku? Nagu liikumatut, tühja pilku või nii?» 
«Mitte midagi seesugust. Su silmad olid säravad — isegi säravamad kui tavaliselt. Sa vaatasid 
toas ringi, nagu teades, et viibid kohas, kus sa olla ei tohiks, ja nagu kartes, et sind võidakse 
avastada.» 

«Kui ma tuppa tulin — kas sa panid siis tähele, kuidas ma kõndisin?» 

«Sa kõndisid nagu alati. Sa tulid toa keskele, siis jäid seisma ja vaatasid ringi.» 

«Mida sa tegid, kui sa mind märkasid?» 

«Ma ei suutnud midagi teha. Ma olin nagu kivistunud. Ma ei suutnud kõnelda, ma ei suutnud 
hüüda, ma ei suutnud end isegi niipalju liigutada, et uks kinni panna.» 

«Kas ma võisin sealt, kus ma seisin, sind näha?» «Muidugi oleksid sa võinud mind näha. Aga 
sa ei vaadanud minu poolegi. Sellel küsimusel ei ole mingit mõtet. Ma olen kindel, et sa mind 
ei näinud.» 

«Miks sa selles nii kindel oled?» 

«Kui sa oleksid märganud, et ma ärkvel olen ja sind vaatan, kas sa oleksid siis teemandi 
võtnud, kas sa oleksid siis käitunud nii, nagu sa hiljem käitusid, ja kas sa oleksid siis praegu 
siin? Ära sunni mind sellest rääkima! Ma tahan sulle rahulikult vastata. Aita mul,rahu 
säilitada. Küsi midagi muud.» 

Tal oli õigus — õigus igas suhtes. Läksin muude küsimuste juurde. 

«Mida ma tegin, kui ma toa keskele olin jõudnud ja seal seisma jäänud?» 

«Sa pöörasid kõrvale ja läksid otse akna kõrvale nurka — sinna, kus seisab mu India kapike.» 
«Kui ma kapikese juures olin, pidin ma seljaga sinu poole seisma. Kuidas sa nägid, mida ma 
seal tegin?» 

«Kui sina liikusid, liikusin ka mina.» 

«Selleks et näha, mida ma oma kätega teen?» 

«Mu elutoas on kolm peeglit. Kui sa kapikese juures seisid, nägin ma ühest peeglist kõike, 
mis sa tegid.» 

«Mida sa siis nägid?» 

«Sa panid küünla kapikese peale. Sa avasid ja sulgesid ühe laeka teise järel, kuni jõudsid 
selleni, kuhu ma oma teemandi olin pannud. Sa silmitsesid hetke avatud laegast. Ja siis pistsid 
sa käe sinna sisse ja võtsid teemandi välja.» 

«Kuidas sa tead, et ma teemandi välja võtsin?» 


«Ma nägin, kuidas su käsi laekasse läks. Ja kui sa käe välja võtsid, nägin ma, kuidas kivi su 
sõrme ja pöidla vahel helkis.» 

«Kas mu käsi lähenes uuesti laekale — näiteks selleks, et seda kinni lükata?» 

«Ei. Teemant oli su paremas käes ja vasakuga võtsid sa kapikese pealt küünla.» 

«Kas ma vaatasin pärast seda jälle ringi9» 

«Ei.» 

«Kas ma lahkusin otsekohe toast?» 

«Ei. Sa seisid, nagu mulle tundus, küllalt kaua täiesti liikumatult. Nägin peeglist külje pealt su 
nägu. Suloli selline ilme, nagu sa mõtleksid ja ei oleks oma mõtetega rahul.» 

«Mis edasi juhtus?» 

«Sa justkui raputasid end äkki virgeks ja läksid otseteed toast 

välja.» 

«Kas ma panin ukse enda järel kinni?» 

«Ei. Sa läksid kiiresti koridori ja jätsid ukse lahti.» 

«Ja siis?» 

«Siis su küünla valgus kadus, su sammude kaja vaibus ja ma jäin üksi pimedusse.» 

«Kas midagi enam ei juhtunud — selle ajani, kui kogu maja teada sai, et teemant on 
kadunud?» «Mitte midagi.» 

«Kas sa oled selles kindel? Äkki sa vahepeal magasid veidike?» 

«Ma ei. maganud silmatäitki. Ma ei läinud isegi enam voodisse, itte midagi ei juhtunud, kuni 
Penelope hommikul tavalisel ajal ppa tuli.» 

Lasksin ta käe lahti, tõusin ja tegin toas ühe tiiru. Kõigile minu üsimustele oli vastatud. Iga 
üksikasi, mille järele ma pärida oskan, oli mu ette seatud. Olin isegi unesrände ja purjusoleku 
teooria uurde tagasi pöördunud, ja jällegi sai nii ühe kui ka teise väärtuse-us tõestatud — 
seekord tunnistaja läbi, kes mind ise oli näinud, ida siis nüüd tuli öelda? Mida edasi teha? 
Läbitungimatu pimeduse eskelt, mis kõik muu endasse mattis, kerkis ainsa silmanähtava ning 
käegakatsutava asjana minu ette kohutav tõsiasi — vargus! Kui ma Vabiseval Liival Rosanna 
Spearmani saladuse teada sain, ei vilksatanud ühtki valguskiirt, mis oleks mulle teed 
näidanud. Ja ei ühtki valguskiirt ka nüüd, kus ma olin Racheli enda poole pöördunud ja tolle 
öö vastikut lugu otse tema suust kuulnud. 

Seekord oli tema esimene, kes vaikuse katkestas. «Noh?» ütles ta. «Sa oled küsinud ja mina 
olen vastanud. Sa sisendasid mulle lootust, et sellest kõigest võib midagi selguda, sest sa ise 
lootsid seda. Mis on sul nüüd öelda?» 

Tema hääletoon hoiatas mind, et ma olin mõju tema üle jällegi kaotanud. 

«Me pidime minu sünnipäevale järgnenud öö sündmused üheskoos läbi. vaatama,» jätkas ta, 
«ja siis pidime teineteise mõistmiseni jõudma. Kas see läks nii?» 

Ta ootas halastamatult mu vastust. Vastamisel tegin ma aga saatusliku vea: lasksin olukorrast 
tingitud ahastamapaneval abitustun-del enda üle võimust võtta ja hakkasin talle mõtlematult 
ning kasutult ette heitma, et ta oma vaikimisega oli tõde minu eest praeguseni varjanud. 

«Kui sa oleksid rääkinud siis, kui sa rääkima oleksid pidanud,» alustasin ma, «kui sa oleksid 
minu suhtes vähegi õiglane olnud ja oma teguviisi selgitanud... » 

Ta katkestas mind pöörase vihakarjega. Paistis, et need mõned 

sõnad, mis ma olin lausunud, ajasid ta sedamaid meeletusse raevu. 

«Selgitanud!» kordas ta. «Oh. kas leidub terves maailmas teist sellist meest9 Ma säästan teda, 
kui mu süda on murdumas; ma varjan teda, kui mu oma hea nimi on kaalul; ja tema — just 
nimelt tema — tuleb mind nüüd süüdistama ja ütleb, et ma oleksin pidanud selgitama! Pärast 
seda, kui ma nii väga temasse uskusin, pärast seda, kui ma teda nii väga armastasin, pärast 
seda, kui ma temast päeval mõtlesin ja öösel und nägin — ta paneb veel imeks, et ma kohe 


esimesel kohtumisel talle tema autut tegu näkku ei paisanud: « Mu südame kallim, sa oled 
varas! Sina, minu kangelane, keda ma armastan ja austan, hiilisid öö varjus minu tuppa ja 
näppasid mu teemandi!» Seda oleksin ma pidanud ütlema. Sa lurjus, sa närune, närune lurjus, 
parem oleksin ma viiskümmend teemanti kaotanud kui näinud su nägu mulle valetamas, nagu 
ma seda praegu näen!» 

Võtsin oma kübara. Halastusest tema vastu — jah, ma võin seda ausalt öelda, et halastusest 
tema vastu — pöördusin ma sõnagi lausumata kõrvale ning avasin ukse, mille kaudu ma tuppa 
olin tulnud 

Ta jooksis mulle järele, rebis mul ukse käest, lükkas selle kinni ja osutas uuesti toolile, kust 
ma olin tõusnud. 

"Ei!» ütles ta. «Veel mitte! Näib, et mul tuleb oma käitumist sinu ees õigustada. Sa jääd siia ja 
kuulad mu ära. Või sa laskud kõige suurema nurjatuseni ning lahkud siit jõudu kasutades.» 
Mul oli lausa piin teda näha; mul oli lausa piin teda kuulda. Andsin vastuseks märku — see 
oli kõik. mida ma teha suutsin —, et alistun tema tahtele. 

Kui ma tagasi läksin ja vaikides toolile istusin, hakkas sügav vi.ha-puna ta näolt taanduma. Ta 
ootas pisut ja kogus ennast. Kui ta jätkas, võis tema tundeid üksnes ta poosist välja lugeda. Ta 
kõneles minu poole vaatamata. Ta käed olid süles tugevasti kokku pigistatud ja pilk püsis 
põrandal. 

«Ma oleksin pidanud sinu suhtes pisutki õiglane olema ning oma teguviisi selgitama,» kordas 
ta mu enda sõnu. «Kohe saad teada, kas ma proovisin sinu suhtes õiglane olla või mitte. Ma 
ütlesin sulle nüüdsama, et pärast seda, kui sa mu elutoast lahkusid, ei maganud ma silmatäitki 
ega läinud isegi tagasi voodisse. Pole mingit mõtet sind sellega häirida, mida ma siis mõtlesin 
— nendest mõtetest ei saaks sa aru; ütlen sulle ainult, mida ma tegin, kui ma mõne aja 
möödudes toibuma hakkasin. Ma ei tõstnud majas häiret ega jutustanud kõigile, mis oli 
juhtunud, — kuigi oleksin pidanud seda tegema. Hoolimata sellest, mida ma olin näinud, olin 
ma sinusse ikka veel küllalt kiindunud, et pigem uskuda — olgu mis on! — kõige 
võimatumaid asju kui iseendale tunnistada, et sa olid lihtsalt külmavereline varas. Ma 
mõtlesin ja mõtlesin — ning lõpetasin sellega, et kirjutasin sulle.» 

«Ma ei ole seda kirja saanud.» 

«Ma tean, et sa ei ole seda saanud. Kannata veidi, ja sa kuuled, miks. Mu kiri ei oleks sulle 
midagi otse välja öelnud. Kui see kellegi teise kätte oleks sattunud, ei oleks see sind kogu 
eluks hävitanud. See oleks vaid öelnud — viisil, millest sa ise valesti aru saada ei 

oleks võinud —, et mul on põhjust arvata, et sul on võlgasid, ning nii mina kui mu ema oleme 
näinud, kuivõrd hoolimatu ja vähe valiv sa oled raha hankimise viiside suhtes, kui sul seda 
hädasti vaja. Sulle oleks meenunud prantsuse advokaadi visiit ja sa oleksid teadnud, millele 
ma vihjan. Kuisul pärast seda veel huvi oleks olnud edasi lugeda, siis oleksid sa jõudnud 
pakkumiseni, mida ma sulle teha tahtsin, — salajase laenupakkumiseni (pane tähele, 

avalikult ei pidanud sellest meie vahel sõnagagi juttu tulema!) nii suure summa ulatuses, kui 
mul võimalik oleks hankida. — Ja ma oleksin selle hankinud!» hüüdis ta, puna taas näkku 
tõusmas ja pilk uuesti minule pööratud. «Kui ma seda raha ka muul viisil ei oleks saanud, siis 
oleksin ise teemandi pantinud! Sellest ma sulle kirjutasingi. Oota! Ma tegin isegi rohkem 
Leppisin Penelopega kokku, et ta annab kirja sulle siis kätte, kui kedagi laheduses ei ole. 
Kavatsesin end magamistuppa sulgeda ja elutoa kogu hommikuks lahti ning tühjaks jätta. Ja 
ma lootsin — lootsin kõigest hingest, et sa kasutad juhust ning paned teemandi salaja laekasse 
tagasi.» 

Püüdsin vahele rääkida. Ta peatas mind kannatamatu käeliigutusega. Nii nagu tema 
meeleolud üldse kiiresti vaheldusid, hakkas temas nüüd jälle viha lõkkele lööma. Ta tõusis 
toolilt ja tuli mulle lähemale. 


«Ma tean, mida sa öelda kavatsed,» jätkas ta. «Sa kavatsed mulle uuesti meelde tuletada, et sa 
pole mu kirja saanud. Ma võin sulle öelda, miks. Ma rebisin selle puruks.» 

«Mis põhjusel?» küsisin ma. 

«Kõige kaalukamal põhjusel. Ma eelistasin selle pigem puruks rebida kui seda sinusuguse 
mehe peale raisata! Mis oli esimene uudis, mis hommikul minuni jõudis? Mida ma 
kuulsin just siis, kui mu väike plaan valmis sai? Kuulsin, et sina — sina!!! — olid majas 
esimene, kes politsei kutsus. Sina olid agar, sina olid eestvedaja, sina nägid kõikidest kõige 
rohkem vaeva, et kalliskivi tagasi saada! Sa läksid oma jultumuses isegi niikaugele, et küsisid 
luba minuga teemandi kadumisest rääkida — selle teemandi kadumisest, mille sa ise olid 
varastanud ja mis kogu see aeg oli sinu enda käes! Kui ma niiviisi sinu kohutavas 
valelikkuses ja kavaluses veendusin, siis rebisingi kirja puruks. Kuid isegi siis — isegi kui 
ma olin selle sinu kohalekutsutud politseiniku nuhkimisest ja küsitlemisest hulluks 
minemas —, isegi siis olin sinusse veel sedavõrd armunud, et see ei lasknud mwl sind välja 
anda. Ütlesin endale: «Ta mängib seda põlastusväärset kometit kõigi teiste ees. Proovin õige, 
kas ta suudab seda mängida ka minu ees.» Keegi ütles mulle, et sa oled terrassil. Läksin sinna. 
Sundisin end sulle otsa vaatama; sundisin end sinuga rääkima. Kas sa oled unustanud, mida 
ma ütlesin?» 

Ma oleksin võinud vastata, et mäletan iga tema sõna. Kuid mis Aasu sellest vastusest 
praegusel hetkel oleks olnud! 

Kuidas sain ma talle öelda, et tema sõnad olid mind hämmasta-Wgk olid mind kurvastanud, 
olid mulle näidanud, et ta viibib ohtli-*«s erutusseisundis, olid minus tekitanud isegi 
hetkelise kahtluse, >Kas kalliskivi kadulvne üldse oligi talle nii suureks mõistatuseks 

kui meile ülejäänutele, — kuid ei olnud rnul silmapilgukski lasknud tõde aimata. Kuna mul 
puudus vähimgi võimalus oma süütust tõendada, kuidas sain ma teda siis veenda, et kui ta 
minuga terrassil rääkis, ei teadnud ma sellest, mis tal tegelikult mõttes oli, rohkem kui mõni 
võhivõõras. 

«Sinu huvides võib olla unustada; minu huvides on meeles pidada,» jätkas Rachel. «Ma tean, 
mida ma ütlesin, sest mõtlesin selle enne hästi läbi. Andsin sulle tõe tunnistamiseks ühe 
võimaluse teise järel. Mä ei jätnud midagi ütlemata, mida ma vähegi öelda sain; ma ainult ei 
öelnud sulle suu sisse, et ma teadsin — sina olidki varguse toime pannud. Sinu ainuke vastus 
oli aga see, et sa vaatasid mulle oma võltsilt süütu näoga otsa ja teesklesid alatult hämmastust 
— just nii, nagu sa vaatasid täna, just nii, nagu sa vaatad praegu! Lahkusin sinust tol 
hommikul, saanud lõpuks teada, milline sa tegelikult olid — milline sa oled: kõige nurjatum 
kaabakas, kes kunagi ilmas on elanud!» 

«Kui sa tookord oleksid avameelselt kõnelnud, Rachel, siis oleksid võinud minust lahkuda 
teadmisega, et sa oled süütule mehele julmalt ülekohut teinud.» 

«Kui ma teiste inimeste ees oleksin avameelselt rääkinud,» sähvas ta vastu uues 
nördimuspuhangus, «siis oleksid sa kogu eluks häbistatud olnud! Kui ma oleksin nelja silma 
all avameelne olnud, siis oleksid sa kõike eitanud, nagu sa eitad praegu! Miks ma oleksin 
pidanud sind uskuma? Kas kõhkleb valetamast mees, kes on teinud seda. mida ma sind olin 
näinud tegevat, ja kes on seejärel käitunud nii, nagu ma sind nägin käituvat? Ma ütlen sulle 
veel kord, pärast seda jubedust, mida ma olin tundnud sind varastamas nähes, ei tahtnud ma 
seda uuesti tunda, kuuldes sind valetamas. Sa räägid, nagu oleks see mingi tühine 
arusaamatus, mida oleks võimalik olnud mõne sõnaga ära klaarida! Noh, arusaamatusel on 
nüüd lõpp. Kas asi on ära klaaritud? Ei, asi on täpselt sealmaal, kus ta enne oli. Ma ei usu sind 
nüüdki! Ma eiusu, et sa leidsid öösärgi, ma ei usu Rosanna Spearmani kirja, ma ei usu sõnagi 
sellest, mis sa rääkisid. Sa varastasid teemandi — ma nägin sind! Sa teesklesid politsei 
abistamist — ma nägin sind! Sa pantisid teemandi Londonis liigkasuvõtjale — olen selles 
kindel! Sa suunasid kahtluse (tänu mu vääritule vaikimisele!) süütule inimesele. Sa põgenesid 


järgmisel hommikul oma saagiga mandrile! Pärast kõiki neid nurjatusi võisid sa veel ainult 
ühte teha. Sa võisid siia tulla, huulil viimane vale, — sa võisid siia tulla ja öelda, et mina teen 
sulle ülekohut!» 

Kui ma veel hetke oleksin viivitanud, siis ehk oleksid mu suust pääsenud sõnad, mida ma 
hiljem asjatu kahetsuse ja hingepiinaga oleksin meenutanud. Läksin temast mööda ning 
avasin teist korda ukse. Teist korda — ärritatud naisterahva pöörase põikpäisusega —» haaras 
ta mul käsivarrest kinni ja tõkestas väljapääsu. 

«Lase ma lähen, Rachel,» ütlesin ma. «See on meile mõlemale parem. Lase ma lähen.» 
Hüsteeriline raev paisutas ta rinda — tema kiirenenud, krampis 

hingamine lõi mulle peaaegu näkku, kui ta mind ukse juures tagasi ida püüdis. 

«Miks sa siia tulid?» nõudis ta meeleheitlikult. «Ma küsin sult uuesti — miks sa siia tulid? 
Kas sa kardad, et ma sind paljastan? Nüüd, kus sa oled rikas mees, nüüd, kus sul on maailmas 
positsioon, nüüd, kus sa võid abielluda parima pruudiga kogu maal, — kas sa 'kardad, et ma 
ütlen need sõnad, mida keegi peale sinu veel kunagi pole kuulnud? Ma ei saa neid sõnu öelda! 
Ma ei saa sind paljastada! Ma olen veel hullem kui sina — kui see üldse võimalik on!» Valla 
pääsesid nuuksed ja pisarad. Ta võitles nendega ägedalt, ta hoidis mind aina tugevamini 
kinni. «Isegi nüüd,» ütles ta, «ei suuda ma sind [oma südamest välja rebida! Sa võid kindlalt 
loota sellele häbiväärsele, häbiväärsele nõrkusele, mis saab üksnes niiviisi sinu vastu või- 
delda!» Ta laskis mind äkitselt lahti, heitis käed üles ja ringutas neid ahastades. «Iga teine 
naine häbeneks temasugust meest puudutada!» hüüdis ta. «Oh jumal! Ma põlgan ennast veelgi 
hullemini kui teda!» 

Mul tungisid tahes-tahtmata pisarad silma — seda hirmsat stseeni Ri suutnud ma enam kauem 
taluda. 

«Ükskord saad sa veel teada, et oled mulle ülekohut teinud,» laususin ma. «Või sa ei näe mind 
enam kunagi!» 

Nende sõnadega lahkusin ma temast. Ta hüppas püsti toolilt, millele ta hetke eest oli vajunud; 
ta hüppas püsti — see õilis olend! — ja närgnes mulle läbi kõrvaltoa viimase armuliku 
lahkumissõnaga. 

«Franklin!» hüüdis ta. «Ma annan sulle andeks! Oh, Franklin, Franklm! Me ei kohtu enam 
kunagi. Ütle, et sa annad ka minule andeks:» 

Pöördusin, et ta näeks mu näost, et ma ei ole võimeline rääkima. — pöördusin ja lehvitasin 
kätt ning nägin teda ähmaselt kui nägemust läbi pisarate, mis olid minust lõpuks võitu 
saanud. Järgmisel hetkel oli kõige hullem möödas. Olin jälle väljas aias. Ma ei näinud ega 
kuulnud teda enam. 


8. PEATÜKK 


Minu üllatuseks saabus sel õhtul hilja mu korterisse mister Bruff. 

Advokaadi käitumine oli märgatavalt muutunud. Selles puudus tavaline enesekindlus ja 
tarmukus. Esimest korda elus surus ta mul vaikides kätt. 

«Kas olete Hampsteadi minemas?» küsisin ma, et midagi öelda. «Hampsteadist ma just 
tulen,» vastas ta. «Ma tean, mister Franklin, et te saite lõpuks tõe teada. Aga ma ütlen teile 
ausalt — kui ma oleksin ette näinud, millist hinda selle eest maksta tuleb, siis oleksin 
eelistanud teid teadmatusse jätta.» 

«Te siis nägite Rachelit?» 

«Tulin siia pärast seda, kui olin ta tagasi Portlandi tänavasse viinud. Täiesti võimatu oli tal 
üksipäini sõita lasta. Ma ei saa teid kuidagi vastutavaks pidada selle vapustuse eest, mida see 
õnnetu vestlus 

temas tekitas, — arvestades seda, et kohtusite temaga minu majas ja minu loal. Ainus, mida 
ma teha võin. on hoolt kanda, et see ei korduks. Ta on noor, tal on otsustav meelelaad — aja 
ja puhkuse abiga saab ta sellest üle. Tahan teilt kinnitust, et te ei hakka millegagi tem;, 
paranemist takistama. Kas ma võin kindel olla, et te ei ürita temagn enam uuesti kokku saada 
— välja arvatud minu loal ja heakskiidul: 

«Pärast seda, mida ta on kannatanud, ja pärast seda. mida min olen kannatanud, võite minu 
peale kindel olla.» 

«Kas annate mulle sõna?» 

«Teil on mu sõna.» 

Paistis, et mister Bruff tundis kergendust. Ta pani kübara käest ja nihutas oma tooli minu 
omale lähemale. 

«See on siis otsustatud!» ütles ta. «Nüüd aga tulevikust — ma mõtlen, teie tulevikust. Minu 
meelest saame pärast seda ootamatut pööret öelda järgmist. Esiteks — me oleme kindlad, et 
Rachel rääkis teile kogu tõe nii selgesti kui üldse võimalik. Teiseks — kuigi me teame, et 
kusagil peab olema mingi hirmus eksitus —, me ei saa talle kuidagi pahaks panna, et ta usub 
teie süüd, kui tema oma silmad talle tõendasid ning kui seda tõendust pealegi toetavad 
asjaolud, mis on pealtnäha täiesti teie kahjuks.» 

Siinkohal ma katkestasin teda. «Ma ei pane Rachelile pahaks,» ütlesin ma. «Kahetsen ainult, 
et ta endast tol ajal võitu ei suutnud saada ja minuga selgemalt ei rääkinud.» 

«Te võite sama hästi kahetseda, et Rachel on Rachel ja mitte.keegi teine,» väitis mister Bruff 
vastu. «Ja isegi siis ma kahtlen, käs üks vähegi peenetundeline tütarlaps, kes kogu südamest 
teiega abielluda soovis, oleks suutnud end niikaugele viia, et ta oleks teid otse näkku varguses 
süüdistanud. Racheli loomuga see igatahes kokku ei käinud. Ma tean juhtumisi, et ühes teie 
loost väga erinevas asjas — see seadis ta siiski üsna sarnasesse olukorda — mõjutas teda üks 
põhjus, mis üsnagi sarnanes tema käitumismotiiviga teie juhtumis. Pealegi — nagu ta 
mulle ise täna õhtul linna sõites ütles — kui ta oleks selgemalt rääkinud, ega ta siis teie 
eitamist rohkem oleks uskunud, kui ta seda praegu usub. Mida te selle peale vastata saate? 
Sellele ei saagi vastata. Kuulge, mister Franklin! Ma tunnistan küll, et minu seisukoht selles 
asjas on täiesti valeks osutunud, aga praeguses olukorras poleks siiski paha mu nõuannet 
kuulda võtta. Ütlen teile otse, et kui me püüame seda hirmsat keerdsõlme tagantjärele algusest 
peale lahti harutada, siis ainult raiskame aega ja murrame asjatult pead. Unustame otsustavalt 
kõik, mis möödunud aastal leedi Verinderi maamajas juhtus, ja selle asemel et tulutult 
minevikust lahendust otsida, pöörame parem pilgu sellele, mida me tulevikus avastada 
võime.» 

«Te vist unustate,» laususin ma, «et kogu see lugu — vähemalt selles osas, mis minusse 
puutub — kuulub põhiliselt minevikku?» 

«Öelge mulle üht,» kostis mister Bruff kähku. «Kas Kuukivi on või ei ole kogu pahanduse 
põhjuseks?» 

«On muidugi.» 

«Väga hea. Mida meie arvates Kuukiviga tehti, kui ta Londonisse oli toodud?» 

«See panditi mister Lukerile.» 

«Me teame, et teie seda ei pantinud. Kas me teame, kes seda tegi?» 

«Ei.» 

«Kus Kuukivi meie arvates praegu asub?» 

«Ta on mister Lukeri pankurite käes hoiul.» 

«Täpselt. Pange nüüd tähele. Praegu on juba juunikuu. Selle kuu lõpu poole (täpset päeva ma 
öelda ei oska) möödub aasta ajast, kui kalliskivi meie arvates panditi. On olemas võimalus — 


see on kõige tagasihoidlikumalt öeldud —, et isik, kes selle pantis, võib olla valmis seda 
aastase ajavahemiku möödumisel välja lunastama. Kui ta seda teeb, siis peab mister Luker 
isiklikult — vastavalt tema enda seatud tingimustele — teemandi pangast välja võtma. Neid 
asjaolusid arvestades panen ma ette käesoleva kuu lõpu poole sellesse panka valve seada ja 
kindlaks teha, kes see isik on, kellele mister Luker Kuukivi tagasi annab. Kas te nüüd 
mõistate?» 

Tunnistasin (pisut vastumeelselt), et see oli igatahes üks uus mõte. 

«See on samavõrd mister Murthwaite'i kui minu mõte,» ütles ster Bruff. «Mulle poleks 
see vist kunagi pähe tulnud, kui poleks olnud meievahelist jutuajamist mõni aeg tagasi. Kui 
mister Murthwaite'il õigus on, siis peavad ka indialased tõenäoliselt pangal silma peal — ja 
asi võib üsnagi tõsiseks minna. Teile ja mulle see muidu rda ei läheks, ainult et me võime 
niiviisi kätte saada selle saladusliku kellegi, kes teemandi pantis. Võite kindel olla, et just too 
isik on vastutav (ma ei püüagi nägu teha, nagu teaksin, kuidas) olukorra eest, milles teie 
praegu viibite, ning et ainult too isik saab teie hea nime Racheli silmis taastada.» 

«Ma ei eita,» laususin ma, «et see plaan, mida te pakute, tõotab ie probleemile väga julget, 
väga leidlikku ja väga uudset lahen-st. Aga ...» 

«Aga teil on vastuväide?» 

«Jah. Minu vastuväide on see, et teie ettepanek sunnib meid ootama.» 

«Tõsi küll. Minu arvestuse järgi on ootamisaeg umbes kahe nädala ringis. Kas seda on nii 
hirmus palju?» Minu olukorras on see terve igavik, mister Bruff. Kui ma oma hea nime 
tagasisaamiseks otsekohe midagi ette ei võta, muutub elu mulle lihtsalt väljakannatamatuks.» 
«Hüva, hüva. ma mõistan seda. Kas te olete juba mõelnud, mida te teha saate9» 

«Ma mõtlesin seersant Cuffiga nõu pidada.» 

«Ta on erru läinud. Mõttetu on loota, et seersant teid aitab.» 

«Ma tean, kust teda leida, ja proovi võin ma ju ikka teha.» 

«Tehke,» ütles mister Cuff pärast hetkelist kaalutlemist. «Sellest ajast saadik, kui seersant 
Cuff asjaga tegeles, on see niivõrd erakordse ilme võtnud, et teil õnnestub ehk tõesti temas 
juurdluse vastu uut huvi äratada. Tehke proovi ja teatage mulle tulemustest. Kui te aga kuu 
lõpuks midagi avastanud ei ole,» jätkas ta tõustes, «kas mul 

on siis omalt poolt vabadus katsetada, mida saab panka valvates ära teha?» 

«Muidugi,» vastasin ma, «kui ma teid just vahepeal selle katse tegemise vajadusest ei 
vabasta.» 

Mister Bruff naeratas ja võttis oma kübara. 

«Öelge seersant Cuffile,» lausus ta, «et minu meelest sõltub tõe avastamine tolle isiku 
avastamisest, kes teemandi pantis. Ja teatage mulle, mida seersant kõigi oma kogemuste 
juures sellest arvab.» 

Nii me lahkusimegi. 

Järgmisel hommikul asusin teele väikesesse Dorkingi linna — seersandi erupõlve elukohta, 
nagu Betteredge mind oli valgustanud. 

Tegin võõrastemajas järelepärimisi ja sain seersandi majakese leidmiseks vajalikud 
juhtnöörid. Sinna viis vaikne kõrvaltee, ja maja asus linnast pisut väljas, õdusalt keset aeda, 
mis oli tagant ja külgedelt kaitstud hea tugeva telliskivimüüriga ning eest kõrge viirpuu- 
hekiga. Värav, mille ülemist osa kaunistas peenemoeliselt värvitud võre, oli lukus. Helistasin 
kella, kiikasin läbi võre ning nägin kõikjal suure Cuffi lemmiklilli; neid õitses aias, kiikus 
kobaratena ukse kohal, piilus akendest sisse. Kaugel suure linna kuritegudest ja mõistatustest 
elas see kuulus vargapüüdja rahulikult ning, uppunud roosidesse, tundis oma eluõhtust mõnu. 
Korralik vanemapoolne naisterahvas avas mulle värava ja hajutas kohe kõik mu lootused 
seersant Cuffi endale appi saada. Alles eelmisel päeval oli ta Iirimaale reisinud. 


«Kas ta läks sinna mingeid asju ajama?» 

Naine naeratas. «Tal on nüüd üksainus asi ajada, söör.» vastas ta, «ja see puudutab roose. 
Mingi suure mehe aednik Iirimaal on roosi-kasvatuse alal midagi uut avastanud — ja mister 
Cuff läks seda lähemalt uurima.» 

«Kas te teate, millal ta tagasi tuleb?» 

«Ma ei tea midagi kindlat öelda, söör. Mister Cuff ütles, et ta võib kas otsekohe tagasi tulla 
või mõneks ajaks sinna jääda — kõik sõltub sellest, kas see uus avastus tema meelest 
tundmaõppimist väärib või ei. Kui te talle mingi teate soovite jätta. söör..siis ma kanna/i hoolt, 
et ta selle kätte saab.» 

Andsin talle oma nimekaardi, olles sellele enne pliiatsiga kirjutanud: «Mul on midagi Kuukivi 
kohta teatada. Andke mulle endast teada, niipea kui tagasi jõuate.» See tehtud, ei jäänud muud 
üle kui olukorraga leppida ja Londonisse tagasi sõita. 

Olin tol ajal, millest ma praegu kirjutan, kergesti ärrituv, ning tühjaläinud reis seersandi poole 
ainult süvendas minus rahutut tungi midagi teha. Ma otsustasin juba samal päeval, kui ma 
Dorkingist tagasi jõudsin, et järgmine hommik leiab mind kohe tegemas uusi jõupingutusi 
selleks, et läbi kõigi takistuste pimedusest valguse kätte tungida. 

Kuidas pidi mu järgmine katse välja nägema? 

Kui mu võrratu sõber Betteredge oleks mind selle küsimuse kaalumise juures näinud ning kui 
ta ka veel mu mõtetesse pühendatud oleks olnud, siis oleks ta kahtlemata väitnud, et 
käesoleval juhul oli 

minus valitsevaks küljeks saksa külg. Kui tõsiselt rääkida, siis võib-olla mõningal määral 
põhjustas tõesti just mu saksa haridus selle viljatute arutluste labürindi, millesse ma end nüüd 
ise eksitasin. Suurema osa ööst istusin suitsetades ja teooriaid luues, üks võimatum kui teine. 
Kui ma lõpuks magama läksin, jälitasid ärkveloleku kujutlused mind veel unenägudeski. 
Igatahes kui ma järgmisel hommikul ärkasin, olid objektiiv-subjektiivne ja subjektiiv- 
objektiivne mu peas lootusetult puntras ning ma alustasin seda päeva, mis pidi tunnistajaks 
saama mu uuele praktilisele jõupingutusele, kahtlemisega, kas mul on üldse mingit õigust 
(puhtfilosoofilisel pinnal) ükskõik millist asja (kaa,sa arvatud teemant) reaalselt 
eksisteerivaks pidada. 

Mul on võimatu öelda, kui kaua ma omaenese metafüüsika udus oleksin eksinud, kui sealt 
väljapääsemine oleks jäänud minu enese hooleks. Kujunes aga nii, et mulle tuli appi juhus, 
mis mind õnnelikult päästis. Kandsin sel hommikul juhuslikult sedasama kuube, mis mul 
Racheliga vestlemise päeval seljas oli olnud. Otsisin midagi ühest taskust ja mulle puutus 
kätte kortsutatud paberileht; võtsin selle välja ning leidsin, et tegemist on Betteredge'i 
unustatud kirjaga. 

Tundsin, et see pole mu vana sõbra suhtes ilus, kui ma talle vastamata jätan. Läksin 
kirjutuslaua juurde ja lugesin ta kirja uuesti läbi. 

Kirjale, milles ei leidu midagi vähimalgi määral tähtsat, ei ole igakord just kerge vastata. 
Betteredge! käesolev ponnistus minuga kirjavahetust pidada kuulus just sellesse 
kategooriasse. Mister Candy assistent, teiste sõnadega Ezra Jennings, oli öelnud oma 
leivaisale, et ta oli mind näinud, ja mister Candy omakorda tahtis mind näha ning mulle 
midagi öelda, kui ma järgmine kord Frizinghalli kanti juhtun. Kuidas pidin ma sellele 
vastama, nii et see vastus vähemalt paberitki vääriks, millele ta on kirjutatud? Istusin jõude ja 
joonistasin mälu järgi mister Candy tähelepanuväärse välimusega assistendi kujutisi 
paberilehele, mille olin tõotanud Betteredge'ile pühendada, — kuni mul järsku turgatas pähe, 
et ennäe, see väsimatu Ezra Jennings on jälle mu teele sattunud! Viskasin vähemalt 
kümmekond selle lapiliste juustega mehe portreed (kõigil olid juuksed originaaliga 
märkimisväärselt sarnased) prügikorvi — ja kirjutasin Betteredge'ile otsekohe vastuse. See oli 
täiesti mittemidagiütlev kiri, kuid tal oli mulle imeväärne mõju. Pingutus, mida mõne lihtsa 


ingliskeelse lause kirjutamine mult nõudis, rookis mu peast välja kogu selle uduse mõttetuse, 
mis seda eelmisest päevast saadik oli täitnud. 

Panin pea veel kord tööle selle lahendamatu mõistatuse kallal, mida mu olukord endast 
kujutas, ja püüdsin seda nüüd puhtpraktilisest seisukohast vaagida. Kuna tolle mälestusväärse 
öö sündmused mulle ikka veel arusaamatuks jäid, siis vaatasin pisut kaugemale tagasi ning 
hakkasin sünnipäeva varasematest tundidest mingit vahejuhtumit otsima, mis mulle võtme 
leidmisel kuidagi abiks võiks olla. 

Kas juhtus midagi siis, kui me Racheliga' ukse värvimist lõpetasime? Või pärastpoole, kui ma 
Frizinghalli ratsutasin? Või siis, kui ma koos Godfrey Ablewhite'i ja tema õdedega tagasi 
tulin? Või hiljem, kui ma Kuukivi Racheli kätte andsin? Või veelgi hiljem, kui 

külalised saabusid ja me kõik lõunalauda kogunesime? Mu mälu sai selle küsimustereaga 
küllalt kergesti hakkama, kuni järg kõige viimase kätte jõudis. Püüdes meenutada, mis kõik 
piduliku lõuna ajal oli juhtunud, leidsin end kohe uurimise algul ummikus olevat. Mul ei 
tulnud meelde isegi minuga ühe laua taga istunud külaliste täpne arv. 

Oma nõutuse äratundmine ja järeldus, et lõunalaua juhtumised võivad uurimisvaeva eriti 
rikkalikult ära tasuda, olid minu puhui ühe ja sama mõtteahela lülid. Usun, et minu olukorras 
oleks igaüks samamoodi arutlenud. Kui me enda huvides oleme sunnitud iseennasi uurima, 
siis äratab meis ikka kahtlust nimelt see, mida me ei tea. Otsustasin, et kui mul kord juba 
kõigi lõunal viibinud isikute nimed käes on, siis pöördun oma mälu lünkade täitmiseks 
ülejäänud külaliste poole ja palun, et nad kõik kirja paneksid, mida nad sünnipäeval toimunust 
suudavad meenutada. Seejärel uurin neid tulemusi selle valguses, mis majas pärast seltskonna 
lahkumist juhtus. 

See viimane ning kõige uudsem mu paljudest juurdluskunsti-alastest katsetustest — mida 
Betteredge oleks tõenäoliselt põhjendanud sellega, et minus oli parajasti ülekaalu saanud 
selgemoistuseline ehk prantsuse külg — on siin eraldi jäädvustamise ausalt ära teeninud. Nii 
uskumatu kui see ka võib tunduda, olin ma pimesi kobades nüüd lõpuks asja juurteni jõudnud. 
Vajasin veel ainult vihjet, mis oleks mulle alguses kohe õige suuna kätte näidanud. Enne kui 
järgmine päev mööda sai, tuligi see vihje ühelt inimeselt, kes sünnipäeva-lõuna külaliste 
hulka oli kuulunud! 


Uut tegutsemisplaani silmas pidades oli mul kõigepealt vaja end varustada külaliste täieliku 
nimekirjaga. Selle võisin ma hõlpsasti saada Gabriel Betteredge'ilt. Otsustasin selsamas 
päeval jälle Yorkshire'! sõita ning järgmisel hommikul oma kavandatud juurdlusega algust 
teha. 

Olin parajasti hiljaks jäänud rongile, mis lahkus Londonist enne lõunat. Ei jäänud muud üle 
kui oodata ligi kolm tundi järgmisi/ rongi. Kas ma ei saanud seda aega Londonis tulusalt ära 
kasutada? 

Mu mõtted pöördusid jälle kangekaelselt sünnipäevalõuna juurde. 

Kuigi olin unustanud külaliste arvu ja nii mõnegi nime, mäletasin küllalt selgesti, et valdav 
enamik neist oli pärit Frizinghallist või selle ümbrusest. Kuid enamik ei olnud veel kõik. 
Mõned meist ei olnud krahvkonna pärisasukad. Mina ise olin üks niisugune. Mister 
Murthwaite oli teine. Godfrey Ablewhite oli kolmas. Mister Bruff — ei. mulle meenus, et 
mister Bruffi olid ametiasjad takistanud peost osa võtmast. Kas oli seal viibinud mõni daam, 
kes muidu Londonis elas? Sellest viimasest kategooriast suutsin meelde tuletada üksnes miss 
Clacki. Kuid siin elas igatahes kolm külalist, kellega mul £ enne linnast lahkumist vägagi 
soovitav kokku saada. Kuna ma ei teadnud nende isikute aadresse, siis sõitsin otsekohe mister 
Brufi kontorisse, lootes, et tema võib ehk mulle nende leidmiseks juhatust anda. 

Mister Bruffoli liiga hõivatud, et kulutada minu peale rohkem ui minuti oma väärtuslikust 
ajast. Kuid selle minuti jooksul õnnestus tal kõigile mu küsimustele ülimalt heidutaval viisil 
vastata. 

Esiteks leidis ta, et minu leiutatud meetod saladuse võtme avastamiseks on midagi nii puhtalt 
mõttekujutuslikku, et seda üldse tõsiselt arutada ei tasuvat. Teiseks, kolmandaks ja 
neljandaks: mister Murthwaite oli juba teel oma möödunud seikluste maale; miss Clack oli 
kandnud rahalisi kaotusi ning asunud kokkuhoiu mõttes elama Prantsusmaale; mister Godfrey 
Ablewhite võis ja võis ka mitte kusagil Londonis kättesaadav olla. Kui ma õige küsiksin tema 
klubist? Ja võib-olla ma vabandan mister Bruffi, kui ta oma ametiasjade juurde tagasi pöördub 
ning mulle head päeva soovib? 

Kuna uurimisala Londonis oli nüüd sedavõrd kitsenenud, et mul tuli ainult Godfrey aadress 
teada saada, siis võtsin advokaadi soovitust kuulda ja*sõitsin Godfrey klubisse. 

Kohtasin hallis üht klubi liiget, kes oli mu nõo vana sõber ja keda ka mina tundsin. Kui see 
härra mulle Godfrey aadressi oli andnud, rääkis ta mulle ka kahest hiljutisest sündmusest 
minu nõo elus, mis olid iseenesest küllalt tähtsad, kuid polnud veel minu kõrvu jõudnud. 
Ilmnes, et Godfrey ei olnud sellest hoopiski julgust kaotanud, et Rachel kihluse katkestas, 
vaid oli üsna varsti pärast seda lähenenud abiellumiskavatsustega ühele teisele noorele 
daamile, kes oli kuuldavasti suure varanduse pärijanna. Tema kosjad olid vastu võetud ja 
abiellumist peetud juba täiesti kindlaks ning otsustatud asjaks. Kuid jällegi oli kihlus äkki 
ning ootamatult katkestatud — sedapuhku, nagu räägiti, tõsiste lahkarvamuste tõttu, mis olid 
neiu isa ja peigmehe vahel tekkinud abielulepingu asjus. 

Nagu teatavaks hüvituseks selle teise abiellumiskatse krahhi eest oli üks paljudest Godfrey 
austajannadest talle rahalises vormis oma kiindumust tõendanud. Üks rikas vana daam, keda 
Isade Pükste Poegadele Ümbertegemise Ühingus väga hinnati ja kes oli miss Clacki suur 
sõber (kellele ta ei jätnud midagi peale leinasõrmuse), oli imetlusväärsele ning teenekale 
Godfrey'le pärandanud viis tuhat naela. Kui Godfrey omaenese tagasihoidlikele rahalistele 
ressurssidele sel-[lise kena lisa sai, siis oli kuulda olnud, et ta tundvat vajadust oma 
heategevuslikest ettevõtmistest pisut hinge tõmmata ning et arst on tal soovitanud «korraks 
mandrile sõita, sest tulevikus võib sellest tema tervisele palju kasu olla». Kui ma teda näha 
tahtsin, siis oli parem, kui ma oma plaanitsetud külaskäiguga ei viivitanud. Läksin jalamaid 
teda külastama. 

Seesama kuri saatus, mis mind päeva võrra hilinema pani, kui ma Seersant Cuffi poole läksin, 
jättis mind päeva võrra hiljaks ka Godfrey puhul. Just eelmisel hommikul oli ta rongiga 
Londonist Doveri suunas minema sõitnud. Ta pidi üle väina Ostendesse siirduma, ning ta 
teener arvas teadvat, et sealt läheb ta edasi Brüsselisse. Tema tagasituleku aeg ei olnud täpselt 
teada, kuid ma võivat kindel olla, et la jääb ära vähemalt kolmeks kuuks. 

Läksin oma korterisse tagasi pisut rõhutud meeleolus. Kolm sünnipäevalöuna külalist — kõik 
erakordselt arukad inimesed — olid 

Mulle kättesaamatud just sel ajal kui nendega ühendusse astumine väga oluline oli. Nüüd olid 
minu viimased lohutused rajatud Betteredge'ile ja kadunud leedi Verinderi nendele sõpradele, 
keda ma ikka veel Racheli maamaja naabrusest võtsin leida. 


Seekord sõitsin ma otse Frizinghalli — kuna see linn oli nüüd minu uurimisvälja keskpunkt. 
Jõudsin sinna liiga hilja õhtul, et veel Betteredge'iga ühendust võtta. Järgmisel hommikul 
saatsin talle käskjalaga kirja, milles palusin teda niipea kiti võimalik minu juurde 
võõrastemajja tulla. 

Osalt aja võitmiseks, osalt selleks, ei Betteredge'ii mugavam oleks, lähetasin sõnumiviija 
voorimehega, ja ootamatuid viivitusi arvestamata võisin vanameest näha juba vähem kui kahe 


tunni pärast. Vahepeal mõtlesin ma alustada oma kavandatud küsitlust nende sünnipäeval 
viibinud külaliste hulgas, keda ma isiklikult tundsin ning kes olid kergesti kättesaadavad. 
Need olid mu sugulased Ablewhite'id ja mister Candy. Arst oli väljendanud erilist soovi mind 
näha ja liiati elas ta sealsamas ümber nurga. Nii et mister Candy juurde läksingi ma 
kõigepealt. 

Pärast seda, mis Betteredge mulle oli rääkinud, ootasin ma loomulikult, et põetud raske haigus 
on arsti näkku oma jäljed jätnud. Kuid ma olin täiesti ette valmistamata selliseks muutuseks, 
mida ma tema juures märkasin, kuita tuppa astus ja mul kätt surus. Tema silmad, olid 
tuhmid, juuksed täiesti halliks läinud, nägu oli kortsus, keha kokku kuivanud. Vaatasin seda 
kunagi nii elavat, tuulepäist ning humoorikat väikest tohtrit, kes mu mälestustes seostus 
parandamatute seltskondlike taktituste ja lugematute lapsikute naljadega, ja ma ei näinud tema 
endisest minast enam midagi peale vana kalduvuse vulgaarselt moekaid rõivaid kanda. Mees 
ise oli vare, kuid tema rõivad ja ehted olid — otsekui julmaks pilkeks temas toimunud 
muutusele — niisama kirevad ja uhked nagu ikka. 

«Olen tihti teie peale mõelnud, mister Blake,» ütles ta, «ja mul on südamest hea meel teid 
nüüd lõpuks jälle näha. Kui ma n/dagi teie heaks teha saan, siis palun kasutage mu teeneid — 
palun kasutage mu teeneid!» 

Ta lausus need kulunud vtiisakused tarbetu tõtlikkuse ja õhinaga, ilmutades uudishimu selle 
suhtes, mis mind Yorkshrrel oli toonud, kusjuures ta oli täielikult — võiksin öelda: lapselikult 
— võimetu seda varjama. 

Oma eesmärki silmas pidades olin ma muidugi ette näinud, et mul tuleb anda mingi seletus, 
enne kui võin loota mulle enamasti võõrastes inimestes sellist huvi äratada, et nad juurdluse 
abistamiseks oma parima teeksid. Teel Frizinghalli olin ma läbi mõelnud, milline see seletus 
peab olema, ja haarastn nüüd kinni võimalusest selle mõju mister Candy peal katsetada. 
«Käisin eelmisel korral ja olen nüüdki jälle Yorkshire'is üsna romantilise asja pärast,» ütlesin 
ma. «Selle vastu, mister Candy, ilmu-3a04 d kõik kadunud leedi Verinderi sõbrad mõningast 
huvi. Kas te 

mäletate, kuidas India teemant nüüd juba ligi aasta eest mõistatuslikult kaduma läks? Hiljuti 
ilmnenud asjaolud annavad lootust, et seda on veel võimalik üles leida — ja mina kui 
perekonna liige püüan sellele kaasa aidata. Üks minu ees seisvaid raskusi on see, et tuleb jälle 
kokku koguda kõik tõendid, mis tol ajal avastati, ja kui võimalik, siis isegi rohkem. Mõningad 
selle juhtumi iseärasused nõuavad, et ma elustaksin oma mälestused kõigest, mis miss 
Verinderi sünnipäeva õhtul majas juhtus. Ja ma söandan pöörduda tema kadunud ema nende 
sõprade poole, kes tolle sündmuse tähistamisel viibisid, ning paluda, et nad mind oma 
meenutustega abistaksid ... » 

Olin oma seletuse harjutamisega sinnamaani jõudnud, kui mind äkitselt peatas mister Candy 
näoilme, mis selgesti näitas, et mu katse oli tema juures täielikult läbi kukkunud. 

Kogu selle aja, mis ma rääkisin, istus väike tohter rahutult oma sõrmeotsi näperdades. Tema 
ähmased vesised silmad vaatasid mulle näkku nukra ning mõttelageda küsiva ilmega, mida oli 
lausa valus näha. Oli võimatu aimata, mida ta mõtles. Täiesti selge oli ainult see, et pärast 
esimest kahte või kolme sõna ei olnud mul enam õnnestunud tema tähelepanu köita. Paistis, et 
ainus võimalus tema mõtteid uuesti koondada oli teemat muuta. Katsetasin viivitamatult uut 
kõneainet. 

«Niipalju siis sellest, mis mind Frizinghalli tõi!» ütlesin ma lõbusalt. «Nüüd, mister Candy, 

on teie kord. Te saatsite mulle Gabriel Betteredge'iga teate... » 

Ta jättis oma sõrmede näppimise ja lõi äkitselt näost särama. 

«Jaa, jaa, jaa!» hüüatas ta õhinal. «Täpselt nii! Ma saatsin teile teate!» 

«Ja Betteredge andis selle nagu kord ja kohus kirja teel edasi,» jätkasin ma. «Te tahtsite mulle 
midagi öelda, kui ma järgmine kord teie kanti satun. Noh, mister Candy, siin ma olen!» 


«Sun te olete!» kordas arst kajana. «Ja Betteredge'il oli täiesti õigus. Ma tahtsin teile midagi 
ütelda. See oligi mu teade. Betteredge on suurepärane inimene. Milline rrrilu! Milline mälu 
tema eas!» 

Ta jäi jälle vait ja hakkas oma'sõrmi näppima. Meenutades, mida ma Betteredgellt olin 
kuulnud palaviku mõjust tema mälule, jätkasin vestlust lootuses, et see aitab tal ehk algust 
kätte saada. 

«Me ei ole teiega ammu enam kohtunud,» ütlesin ma. «Viimati olimegi koos sel viimasel 
pidulikul lõunal, mille mu vaene tädi korraldas.» 

«Täpselt nii!» hüüdis mister Candy. «Sünnipäevalõuna!» Ta hüppas hoogsalt jalule ja vaatas 
mulle otsa. Sügav puna valgus järsku üle ta närtsinud näo ning ta istus kohe uuesti, nagu 
mõistes, et oli reetnud nõrkuse, mida ta oleks parema meelega varjanud. Oli selge, 
haletsusväärselt selge, et ta oli omaenese mälupuudulikkusest teadlik ning oleks kõigest 
hingest tahtnud seda oma sõprade eest peita. 

Siiamaani oli ta minus ainult kaastunnet äratanud, kuid tema viimased sõnad — nii vähe kui 
neid ka oli — kruvisid mu uudishimu silmapilk kõige kõrgema kraadini üles. 
Sünnipäevalõuna oli minu teadvuses juba selleks üheks minevikusündmuseks muutunud, 
millele 

ma kummaliselt segatud lootuse ja umbusuga tagasi vaatasin. Ja nüüd ei saanud enam olla 
mingit kahtlust, et just sünnipäevalõuna asjus oli mister Candyl mulle midagi tähtsat öelda! 
Proovisin teda veel kord välja aidata. Kuid sedapuhku seisid kaastunde taga mu oma huvid, ja 
need kiirustasid mind pisut liiga kärsitult tagant. 

«Sellest on nüüd juba ligi aasta möödas,» laususin ma, «kui me koos tolle meeldiva laua taga 
istusime. Kas te olete ehk teinud mõne märkme — oma päevikusse või kuhugi mujale — selle 
kohta, mida te mulle öelda tahtsite?» 

Mister Candy mõistis seda vihjet ning näitas mulle, et ta võttis seda solvanguna. 

«Ma ei vaja mingeid märkmeid, mister Blake,» ütles ta küllaltki jäigalt. «Ma ei ole veel nii 
hirmus vana — ja mu mälu (tänu taevale) on täiesti usaldusväärne!» 

On ütlematagi selge, et ma tegin näo, nagu poleks ma tema solvumist märganud. 

«Soovin, et ma oma mälu kohta sedasama öelda saaksin,» vastasin ma. «Kui mina püüan aasta 
tagasi juhtunud asjadele mõelda; siis on mu mälestused harva nii elavad, kui ma tahaksin. 
Võtame näiteks tolle lõuna leedi Verinderi juures ...» 

Samal hetkel, kui ma selle vihje kuuldavale tõm, lõi mister Candy taas särama. 

«Aa! See lõuna, see lõuna leedi Verinderi pool!» hüüatas ta veel innukamalt kui enne. «Mul 
on teile selle kohta midagi öelda.» 

Ta silmadest vaatas mulle jälle vastu see valulevalt küsiv ilme, nii nukker, nii mõttelage ja nii 
haledalt abitu. Ilmselt püüdis ta kõigest väest, kuid asjatult üht kadunud mälestust meelde 
tuletada. «See oli väga meeldiv lõuna,» pahvatas ta järsku nii, nagu oleks ta just seda öelda 
tahtnudki. «Väga meeldiv lõuna — eks olnud ju, mister Blake?» Ta noogutas ja naeratas ning 
paistis arvavat, vaene mees, 

et end õigeaegselt kokku võttes oli tal õnnestunud oma täielikku 

mälukaotust varjata. 

See oli nii masendav, et viisin jutu otsekohe — nii sügavat huvi kui ma tema kadunud 
mälestuse vastu ka tundsin — kohalikele teemadele. 

Siin läks kõik üsnagi ladusalt. Linnakese tühised skandaalid ja tülid, isegi need, mis juba kuu 
aja eest olid toimunud, paistsid talle hõlpsasti meenuvat. Ta lobises edasi ja selles oli midagi 
ta endiste aegade vestlemisladususest. Kuid isegi siis, kui ta täiesti hoogu oli sattunud, 
tekkisid vahel pausid, mil ta äkitselt kõhklema lõi — vaatas mulle hetkeks otsa, silmis jällegi 
see tühi küsiv pilk —, sai siis endast jagu ning jätkas taas. Alistusin kannatlikult oma märtri - 


saatusele (vaikses enesesalgavuses kuulata väikelinna uudiseid 0] ole ühele maailmakodaniku 
meelelaadiga mehele kindlasti midagi vähemat kui ehtne märtripiin), kuni kell kaminasimsil 
näitas, et mu külaskäik oli väldanud juba üle poole tunni. Kuna mul oli mõningane õigus 
arvata, et olen oma ohvri juba toonud, siis tõusin ja hakkasin 

hüvasti jätma. Kui me kätlesime, võttis mister Candy ise sünnipäeva-peo teema uuesti üles. 
«Ma olen nii rõõmus, et me jälle kohtusime,» ütles ta. «Mul oli ikka südamel. . . mul oli tõesti 
südamel teiega rääkida, mister Blake. Sellest lõunast leedi Verinderi pool, teate. Meeldiv 
lõuna... oli ju tõesti üks meeldiv lõuna, eks ole?» 

Selle lause kordamisel ei paistnud ta sugugi enam nii kindel olevat, et tal mu kahtlusi tema 
mälu vajaka jäänuste osas hajutada õnnestus. Tema nägu varjutas jälle nukker ilme, ja kuigi ta 
ilmselt oli kavatsenud mind välisukseni saata, muutis ta järsku meelt, helistas teenrile kella 
ning jäi ise võõrastetuppa. 

Laskusin arsti trepist aeglaselt alla, tundes masendava kindlusega, et tal oli tõesti midagi minu 
jaoks eluliselt tähtsat öelda, kuid ta ei olnud võimeline seda ütlema. Jõupingutus, millega ta 
meenutas, et ta minuga üldse kõnelda tahtis, oli liigagi ilmselt ainus pingutus, milleks tema 
nõrgenenud mälu nüüd veel suuteline oli. 

Just siis, kui ma trepist alla olin jõudnud ja ümber nurga eeskotta pöörasin, avanes kusagil 
alumisel korrusel vaikselt üks uks ning leebe hääl lausus mu selja taga: 

«Kardan, söör, et te leidsite mister Candy kurval kombel muutunud olevat?» 

Pöördusin ümber — ja minu ees seisis Ezra Jennings. 


9. PEATÜKK 


Doktori nägus toatüdruk ootas mind välisust lahti hoides. Kui ma pöördusin' ja mister Candy 
assistendile otsa vaatasin, langes hommikuvalgus ukse vahelt otse talle näkku. 

Oli võimatu vastu vaielda Betteredge'i kinnitusele, et üldlevinud seisukohast vaadates tuli 
Ezra Jenningsile tema välimus kahjuks. Tema mustlasejume, kuivetunud põsed, kondised 
sarnad, unistavad silmad, iseäralikud kahte värvi juuksed, segadusse ajav vastuolu ta näo ja 
keha vahel, mille tõttu ta nägi välja ühtaegu nii vana kui ka noor, — kõik need jooned olid 
enam-vähem sellised, et jätsid võõrale ebasoodsa mulje. Ja ometi — kuigi ka mina seda kõike 
muidugi tajusin — ei saa eitada, et Ezra Jennings äratas minus mingit seletamatut poolehoidu, 
millele ma ei suutnud vastu panna. Mu elukogemused soovitasid mul talle vastata, et mister 
Candy on tõesti kurval kombel muutunud, ning siis edasi oma teed minna, kuid huvi Ezra 
Jenningsi vastu naelutas mind paigale ja andis talle võimaluse, mida ta ilmselt oligi oodanud, 
— võimaluse minuga nelja silma all oma leivaisast kõnelda. 

«Kas meil on üks tee, mister Jennings?,» küsisin ma tema käes kübarat märgates. «Ma 
kavatsen oma tädi missis Ablewhite'i poole minna.» 

Ezra Jennings vastas, et ta läheb üht patsienti vaatama ja et meil on tõesti üks tee. 

Lahkusime majast koos. Panin tähele, et see nägus teenijatüdruk, kes naeratusest ja 
armastusväärsusest säras, kui mina talle väljudes head päeva soovisin, kuulas Ezra Jenningsi 
tagasihoidlikku teatekest selle kohta, millal teda tagasi võib oodata, huuli mossitades ja 
demonstratiivselt mujale vaadates. Ilmselt ei olnud see vaene mees siin majas sugugi soositud. 
Mis puutub suhtumisse väljaspool maja, siis selle kohta oli mul Betteredge'i kinnitus, et teda 
ei armastatud kusagil. «On aga elu!» mõtlesin endamisi, kui me arsti maja välis-trepilt 
tänavale astusime. 

Olles juba omalt poolt viidanud mister Candy haigusele, näis Ezra Jennings nüüd ootavat, et 
mina selle teema uuesti üles võtaksin. Tema vaikimine ütles ilmekalt: «Nüüd on teie kord.» 


Ka minul olid oma põhjused arsti haigusest juttu teha ning ma võtsin vastutuse esimesena 
kõnelema hakkamise eest meelsasti enda peale. 

«Otsustades selle muutuse järgi, mida ma mister Candy juures märkasin,» alustasin ma, «pidi 
tema haigus küll palju raskem olema, kui ma oletasin.» 

«On peaaegu ime, et ta selle üldse üle elas,» vastas Ezra Jennings. 

«Kas ta mälu ei ole kunagi parem kui selline, nagu ma täna nägin? Ta püüdis minuga rääkida 
> 

«Millestki, mis juhtus enne tema haigeksjäämist?» küsis assistent, märgates, et ma kõhklen. 
«Jah.» 

«Tolle aja sündmuste osas on tema mälu lootusetult nõrgenenud,» ütles Ezra Jennings. «Tuleb 
peaaegu kahetseda, et tal, vaesel mehel, selle riismedki alles on jäänud. Talle meenuvad küll 
ähmaselt tollased plaanid, mõningad asjad, mida ta enne haigust pidi ütlema või tegema, kuid 
ta on täiesti võimetu meelde tuletama, mis plaanid need olid või mida täpselt ta ütlema või 
tegema pidi. Ta on oma puudusest ise valusalt teadlik, ja nagu te kindlasti märkasite, ihkab 
seda kogu hingest teiste eest varjata. Kui ta oleks niiviisi paranenud, et minevik tema mälust 
täiesti oleks kustunud, siis oleks ta praegu kahtlemata õnnelikum. Võib-olla oleksime kõik 
õnnelikumad,» lisas ta nukra naeratusega, «kui me vaid suudaksime täielikult unustadal» 
«Kas pole iga inimese elus siiski sündmusi,» vastasin ma, «mida ta sugugi päriselt unustada ei 
tahaks?» 

«Ma loodan, et seda võib öelda enamiku inimeste kohta, mister Blake. Kordan, et kõigi kohta 
see küll ei kehti. Kas teil on mingit põhjust oletada, et see kadunud mälestus, mida mister 
Candy meenutada püüdis, kui te just äsja temaga kõnelesite, oli midagi sellist, mis on teile 
isiklikult tähtis?» 

Nende sõnadega oli ta ise puudutanud just seda küsimust, mida ma ihkasin temaga arutada. 
Huvi sunnil, mida ma selle kummalise mehe vastu tundsin, olin talle kõigepealt andnud 
võimaluse minuga kõnelda, kusjuures ma jätsin ütlemata selle, mida ma omalt poolt tema 
tööandja kohta öelda oleksin võinud, sest tahtsin enne veenduda, kas ma võin tema taktitunnet 
ja diskreetsust usaldada. Kuid sellest vähesestki, mida ta senini oli öelnud, piisas mulle 
mõistmiseks, et ma kõnelen aumehega. Temas oli midagi, mida ma söandaksin 

nimetada sundimatuks väärikuseks, ja see annab kindlat tunnistust heast kasvatusest — mitte 
ainult Inglismaal, vaid ka mujal tsiviliseeritud maailmas. Ükskõik mis eesmärki ta äsja 
esitatud küsimusega silmas pidas, igatahes ei olnud mul mingit kahtlust, et vähemalt sellele 
võisin ma avameelselt vastata. 

«Ma usun, et mulle on äärmiselt tähtis nende asjaolude jälile 

saada,» laususin ma, «mida mister Candy ei olnud võimeline meelde 

tuletama. Kas ma tohin küsida, ega teie äkki ei tea mingit meetodit, 

mille abil oleks võimalik tema mälu aidata?» A 

Ezra Jennings vaatas mulle otsa ja tema unistavates pruunides silmades välgatas äkiline huvi. 
«Mister Candy mälu ei saa enam kuidagi aidata,» ütles ta. «Ma võin seda väita täie 
kindlusega, sest tema paranemisest saadik olen ma küllalt sageli püüdnud seda teha.» 

Tema sõnad valmistasid mulle pettumuse ja ma ei varjanud seda. 

«Ausalt öelda panite mind pisut julgustavamat vastust lootma,» ütlesin ma. 

Ezra Jennings naeratas. «Võib-olla ei ole see päris lõplik vastus, mister Blake. Võib-olla saab 
neid ununenud asjaolusid taastada mister Candy enda poole pöördumata.» 

«Kas tõesti? Kas minu poolt oleks taktitu küsida, kuidas nimelt?» 

«Mitte sugugi. Ainus raskus teie küsimusele vastamisel on see, et asja ei ole just lihtne 
seletada. Kas ma võin loota teie kannatlikkusele, kui ma veel kord mister Candy haiguse 
juurde tagasi pöördun ja sellest sedapuhku räägin koos teatud erialaste üksikasjadega?» 
«Palun tehke seda! Te olete minus nende üksikasjade vastu juba huvi äratanud.» 


Minu agarus paistis teda lõbustavat — võiksin ehk pigem öelda: talle rõõmu valmistavat. Ta 
naeratas jälle. Selle aja peale olime linna viimasedki majad selja taha jätnud. Ezra Jennings 
peatus hetkeks ja noppis teeäärse heki kõrvalt mõned põllulilled. «Kui ilusad nad on!» lausus 
ta oma väikest lillekimpu mulle näidates lihtsalt. «Ja kui vähe inimesi Inglismaal paistab neid 
nii imetlevat, nagu nad seda õieti väärivad!» 

«Kas teie ei ole alati Inglismaal elanud?» küsisin ma. 

«Ei. Ma sündisin ja osalt ka kasvasin ühes meie koloonias. Mu isa oli inglane, ema aga... 
Me kaldume teemast kõrvale, mister Blake, ja see on minu süü. Tõtt-öelda seostub mul nende 
tagasihoidlike teeäärsete lillekestega nii mõndagi. . . Kuid see pole tähtis; me rääkisime ju 
mister Candyst. Niisiis pöördumegi tagasi mister Candy juurde.» 

Ma seostasin need vähesed ja nii vastumeelselt kuuldavale toodud sõnad tema enda kohta 
selle kurvameelse ellusuhtumisega, mille järgi inimliku õnne eeltingimuseks oli mineviku 
täielik unustamine, ning olin nüüd veendunud, et lugu, mida ma tema näost lugesinf langes 
tema tegeliku saatusega kokku vähemalt kahes üksikasjas. Ta oli elus kannatanud, nagu ainult 
vähestel tuleb kannatada, ja töma inglise verre oli segatud võõra rassi verd. 

«Küllap te vist olete kuulnud, millest mister Candy haigus õieti 

alguse sai?» hakkas ta jälle rääkima. «Leedi Verinderi korraldatud sünnipäevapeo õhtul sadas 
kõvasti. Minu leivaisa sõitis lahtises kaarikus läbi vihma ning jõudis koju üdini märjana. Ees 
ootas teda kiire väljakutse ühelt hädaliselt patsiendilt, ja oma suureks õnnetuseks tõttas ta 
otsekohe haige juurde, ilma et oleks rõivaid vahetanud. Ka mina ise viibisin sel õhtul ühe 
patsiendi juures, Frizinghallist tükk maad eemal, ning jäin öö peale. Kui ma järgmisel 
hommikul tagasi koju jõudsin, leidsin eest suures ärevuses teenri, kes juhatas mind sedamaid 
oma isanda tuppa. Selleks asjaks oli häda juba käes ja haigus alanud.» 

«Mulle kirjeldati seda haigust üksnes üldsõnaliselt kui palavikku,» tähendasin ma. 

«Ma ei saa seda kirjeldust mitte millegagi täpsemaks muuta,» vastas Ezra ,Jennings. 
«Algusest kuni lõpuni ei võtnud see palavik mingit spetsiifilist vormi. Saatsin otsekohe mister 
Candy kahe siinse meedikust sõbra järele, et nad tuleksid ja juhtumi kohta oma arvamust 
avaldaksid. Nad nõustusid minugaAet haigus on tõsine, kuid ravi osas läks nende arvamus 
minu omas? tugevasti lahku. Me jõudsime patsiendi pulsi põhjal täiesti erinevatele 
järeldustele. Pulsilöökide sagedusest lähtudes väitsid kaks arsti, et palavikku alandav ravi on 
ainus, mida kasutada võib. Mina omalt poolt küll möönsm pulsi kiirust, kuid juhtisin 
tähelepanu ka selle ärevusttekitavale nõrkusele, mis näitas organismi üldist kurnatust ning 
ühtlasi ka ilmset vajadust haigele stimuleeri vaid vahendeid anda. Mõlemad arstid pooldasid 
patsiendi hoidmist jahukördi, sidrunijoogi, odratummija muu taolise dieedil. Mina soovitasin 
kasutada šampanjat või brändit, nuuskpiiritust ja hiniini. Tõsised lahkarvamused, nagu näete! 
Ja need lahkarvamused tekkisid kahe linnakeses austatud ning tunnustatud arsti ja mingi 
võõra vahel, kes oli liiati ainult arsti assistent. Esimestel päevadel ei jäänud mul muud üle kui 
vanematele ja kõrgema positsiooniga inimestele järele anda; patsient muutus aga jär-jjest 
nõrgemaks. Tegin teise katse juhtida tähelepanu vaieldamatult selget keelt kõnelevale pulsile. 
Selle kiirus oli endine, nõrkus aga oli süvenenud. Minu kangekaelsus solvas arste. Nad 
ütlesid: «Mister Jennings, selle juhtumiga tegeleme kas meie või teie. Nii et kes siis?» Ma 
vastasin: «Härrased, andke mulle viis minutit järelemõtlemiseks, ja teie selge küsimus saab 
selge vastuse.» Kui see aeg läbi sai, oli mul vastus valmis. Ma küsisin: «Kas te keeldute 
kindlalt ravist stimulaatoritega?» Nad keeldusid otsesõnaliselt. «Ma kavatsen seda jalamaid 
katsetada, härrased.» — «Katsetage seda, mister Jennings, ja meie loobume edasisest ravist.» 
Lasksin keldrist pudeli šampanjat tuua ning andsin sellest oma käega pool veeklaasitäit 
patsiendile sisse. Kaks arsti võtsid vaikides oma kübarad ja lahkusid majast.» 

«Te võtsite enda peale tõsise vastutuse,» ütlesin ma. «Kardan, et mina teie asemel oleksin 
sellest tagasi kohkunud.» 


«Kui te minu asemel oleksite olnud, mister Blake, siis oleks teile meenunud, et mister Candy 
võttis teid oma teenistusse asjaoludel, mis teid tema eluaegseks võlglaseks tegid. Te oleksite 
näinud, kuidas 

tema jõud tund-tunnilt aina kahaneb, ning oleksite pigem ükskõik millega riskinud kui 
lasknud oma silme all surra sellel ainsal inimesel maa peal, kes oli teisse sõbralikult suhtunud. 
Ärge arvake, et ma endale aru ei andnud, millisesse hirmsasse olukorda ma end seadsin! Oli 
hetki, kus ma tundsin oma üksinduse kogu piina, selle kohutava vastutuse kogu ränkust. Kui 
ma õnnelik inimene oleksin olnud, kui ma igati edukas oleksin olnud, siis usun, et oleksm 
endale võetud koorma all kokku varisenud. Kuid mul ei olnud õnnelikke aegu, mida 
meenutada, ei olnud mineviku hingerahu, mida oleksin pidanud praeguse mure ja ärevusega 
kõrvutama, — ning ma jäin algusest lõpuni oma otsuse juurde kindlaks. Keskpäeval, kui mu 
patsiendi seisukord oli kõige parem, lubasin endale veidi hädavajalikku puhkust. Ülejäänud 
ööpäeva jooksul ei lahkunud ma hetkekski ta voodi kõrvalt, niikaua kui tema elu ohus oli. 
Nagu selliste juhtude puhul tavaline, algas enne päikeseloojangut kõrge palavikuga kaasnev 
sonimine. See vältas enam-vähem terve öö ning lõppes sel hirmsal varahommikusel ajal — 
kella kahe ja viie vahel —, mil isegi kõige tervematel meie seast on elujõud äärmises 
madalseisus. Just siis lõikab surm inimeste hulgas kõige rikkalikumat saaki. Just siis pidasin 
ma tema voodi kohal surmaga võitlust, et otsustada küsimus, kes seal lamava mehe pärib. Ma 
ei kõhelnud kordagi kasutamast seda ravi, millele olin teinud kogu panuse. Kui vein enam 
tulemusi ei andnud, proovisin brändit. Kui teised ergutusvahendid mõju kaotasid, siis 
kahekordistasin annuseid. Pärast ärevat kaaluloleku-aega — jumala eest, ma loodan, et mul 
midagi sellist enam kunagi üle elada ei tule — saabus päev, mil pulss natuke, kuid siiski 
märgatavalt aeglustus, ja mis veelgi parem — ka pulsilöögid ise hakkasid ilmselgesti 
ühtlasemaks ning tugevamaks muutuma. Siis teadsin ma. et olin ta päästnud, ja siis, pean 
tunnistama, varisesin ma kokku. Panin vaese mehe kõhnunud käe tagasi voodile ja puhkesin 
nutma. See oli hüsteeriline kergenduspuhang, mister Blake, ei midagi muud! Füsioloogia 
ütleb, ja ütleb õigesti, et mõned mehed on sündinud naiseliku põhilaadiga — ja mina olen üks 
neist!» 

Selle karmilt professionaalse põhjenduse oma pisaratele esitfas ta niisama rahulikult ja 
loomulikult, nagu ta kõik see aeg oli rääkinud. Kogu tema jutustuse vältel andsid ta toon ja 
väljendusviis tunnistust mingist erilisest, peaaegu haiglasest kartusest minus enda vastu 
kaastunnet äratada. 

«Te võite muidugi küsida, miks ma teid kõigi nende üksikasjadega tüütan,» jätkas ta. «Ma ei 
näe ühtki teist võimalust, mister Blake. kuidas ma saaksin teid õigesti ette valmistada selleks, 
mis mul järgmiseks öelda on. Nüüd te teate täpselt, milline mu olukord mister Candy haiguse 
ajal oli, ja teil on ehk kergem mõista, mäherdune terav vajadus mul tekkis oma vaimul lasuvat 
koormat mõningase vaheldusega kergendada. Juba mõnda aastat on mul jätkunud küi-» lalt 
jultumust, et vabal ajal üht oma ametivendadele mõeldud raamatut kirjutada — raamatut, mis 
käsitleb aju ja närvisüsteemi keerulist ning õrna teemat. Tõenäoliselt ei saagi mu raamat 
valmis ja kindlasti ei avaldata seda kunagi. Sellegipoolest on see paljudel 

üksildastel tundidel mulle sõbraks olnud, ja see aitas mul ka lühendada ängistavat aega — ei 
millegi muu kui tegevusetu ootuse aega — mister Candy voodi kõrval. Ma vist juba ütlesin 
teile, et ta sonis? Ja nimetasin ka, millal sonimine algas?» «Jah.» 

«Hüva, tol ajal olin ma parajasti jõudnud oma raamatu selle osani, kus ma just niisugust 
sonimist puudutasin. Ma ei hakka teile oma teooria esitamisega tüli tegema — piirdun vaid 
sellega, mis teile praegu võib huvi pakkuda Minu praksise jooksul on mulle tihti pähe tulnud 
kahtlus, kas me võime sonimise korral õigustatult väita, et seostatud kõne võime kaotus 


tähendab tingimata ka seostatud mõtlemise võime kaotust. Vaese mister Candy haigus andis 
mulle võimaluse seda kahtlust kontrollida. Ma oskan kiirkirja ning sain patsiendi 
«ekslemised» seetõttu täpselt nii Wrja panna, nagu need ta suust kostsid. — Kas te mõistate, 
mister Blake, milleni ma nüüd lõpuks välja jõuan?» 

Mõistsin seda selgesti ja ootasin erutusest hinge kinni pidades, et ta edasi kõneleks. 
«Mõnedel vabadel hetkedel,» jätkas Ezra Jennings, «kirjutasin oma märkmed tavalises 
kirjaviisis ümber, jättes mister Candy huulilt langenud lausekatkendite ja isegi üksikute 
seostamata sõnade vahele laiad vahed. Sel moel saadud tulemusele lähenesin siis umbes 
niisugusel põhimõttel nagu laste kokkupandavale pildile. Esialgu valitseb täielik segadus, aga 
kui te kord õige otsa kätte saate, siis on võimalik kõik korda seada ja asjale õige kuju anda. 
Sellest plaanist lähtudes hakkasin ma paberil lünkasid täitma — vastavalt sellele, millist 
kõneleja kavatsust neist mõlemal pool paiknevatest sõnadest ja lausekatketest välja võis 
lugeda. Tegin järjest uusi muudatusi ja parandusi, kuni mu täiendused nende eel kõneldud 
sõnadele loomulikult järgnesid ning nende järel lausutud sõnadega ladusalt sobisid. Sel viisil 
õnnestus mul mitte ainult paljusid tühje ning murelikke tunde täita, vaid ka jõuda tulemuseni, 
mis (nagu mulle tundus) minu teooriat kinnitas. Lihtsamalt öeldes, pärast seda, kui ma 
lausekatken-did kokku olin sobitanud, leidsin, et mõtlemine kui kõrgem võime jätkus mu 
patsiendi ajus enam-vähem seostatult ka siis, kui kõnelemise alam võime oli peaaegu täiesti 
rivist välja viidud.» 

«Üks sõna!» pistsin ma õhinal vahele. «Kas mõne tema sonimise puhul esines minu nimi?» 
«Kohe kuulete, mister Blake. Minu nüüdsama esitatud väite kirjalike tõendite hulgas — või 
õigemini nende kirjalike katsete hulgas, millega mu väidet saaks proovile panna' — on tõesti 
üks. kus esineb teie nimi. Peaaegu terve ühe öö oli mister Candy mõistus tegevuses millegagi, 
mis teie ja tema vahel oli toimunud. Need tema huulilt pudenenud seosetud sõnad on mul 
kirjas ühel paberilehel. Ja teisel lehel seovad neid mu oma tuletatud sõnad. Summa (nagu 
ütlevad aritmeetikud) on arusaadav sõnum — kõigepealt millestki, mida minevikus tegelikult 
tehti, teiseks millestki, mida mister Candy tulevikus teha plaanitses, kui haigus ei oleks vahele 
tulnud ja teda takistanud. Küsimus on selles, kas meil on tegemist just selle 

ununenud mälestusega, mida ta asjatult püüdis meenutada, kui te teda täna hommikul 
külastasite.» 

«Selles ei ole mingit kahtlust!» vastasin ma. «Lähme kohe tagasi ja vaatame neid pabereid!» 
«Täiesti võimatu, mister Blake.» 

«Miks?» 

«Seadke end hetkeks minu olukorda,» vastas Ezra Jennings. «Kas teie avaldaksite kellelegi 
teisele, mis on teie kannatava patsiendi ning abitu sõbra huulilt tema teadmata libisenud, enne 
kui te kõigepealt veendute, et tungiv vajadus teie suupaotamist õigustab?» 

Tundsin, et talle ei olnud võimalik vastu vaielda, kuid püüdsin küsimust siiski edasi arutada. 
«Sellises delikaatses olukorras, mida te kirjeldate,» vastasin ma, «sõltuks minu talitusviis 
suuresti sellest, kas mu avameelsus sõbra head nime kahjustaks või ei.» 

«Küsimuse selle külje kaalumiseks ei ole juba ammu enam mingit vajadust,» kostis Ezra 
Jennings. «Kõik mu märkmed, milles midagi niisugust leidus, mida mister Candy oleks 
võinud soovida salajas hoida, on juba hävitatud. Minu käsikirjalised sõbra voodi kõrval tehtud 
eksperimendid ei sisalda nüüd enam midagi, mida ta ise oleks kõhelnud teistele avaldamast, 
kui ta oma mälu tagasi oleks saanud. Mis teisse puutub, siis on mul igati põhjust oletada, et 
mu märkmetes on see kirjas, mida ta tõesti teile öelda soovis... » 

«Ja ometi te kõhklete?» 

«Ja ometi ma kõhklen. Ärge unustage, mis asjaoludel ma kõik need andmed oma valdusse 
sain! Nii kahjutu kui see ka oleks, ma ei saa neid teile enne avaldada, kui te mind veenate, et 
selleks' on tõesti tungiv põhjus. Ta oli nii raskesti haige, mister Blake, oli nii abitu ja sõltus 


minust nii täielikult! Kas see on liiga palju nõutud, kui ma palun, et te ainult vihjaksite, mis 
laadi huvi teid selle kadunud mälestusega seob — või milles see mälestus teie arvates 
seisneb?» 

Kui ma oleksin talle vastanud avameelsusega, millele tema sõnad ja olek mind üles kutsusid, 
siis oleks see tähendanud avalikult tunnistada, et mind kahtlustatakse teemandi varguses. 
Kuigi Ezra Jennings oli tugevasti suurendanud minu esialgset impulsiivset poolehoidu tema 
vastu, ei suutnud ma siiski võita oma ülesaamatut vastumeelsust kõnelda sellest alandavast 
olukorrast, milles ma viibisin. Otsisin veel kord abi seletustest, millega olin valmistunud 
võõraste uudishimu rahuldama. 

Seekord ei olnud mul põhjust kaevata, et isik, kelle poole ma pöördusin, mind vähese 
tähelepanuga oleks kuulanud. Ezra Jennings kuulas kannatlikult, isegi innukalt, kuni ma olin 
lõpetanud. 

«Mul on väga kahju, mister Blake, et ma äratasin teis lootusi vaid selleks, et lõpuks pettumust 
valmistada,» ütles ta siis. «Kogu haiguse jooksul, algusest lõpuni, ei puudutanud mister 
Candy oma soni-mistes poole sõnagagi teemanti. Kinnitan teile, et asjaolud, millega ta minu 
kuuldes teie nime seostas, ei ole kuidagiviisi ühenduses miss Verinderi kalliskivi kadumise 
või leidmisega.» 

Ta lausus need sõnad just siis, kui olime jõudnud kohta, kus maantee, 

mida mööda me kõndisime, kaheks hargnes. Üks tee viis mister Ablewhite'i maja juurde ja 
teine ühte kahe või kolme miili kauguse] asuvasse nõmmepealsesse külasse. Ezra Jennings 
peatus küla poole suunduva teeharu otsal. 

«Mina lähen sinnapoole,» ütles ta. «Mul on tõesti südamest kahju, mister Blake, et ma teile 
kuidagi kasulik olla ei saa.» 

Ma mõistsin tema hääletoonist, et ta kõneles siiralt. Ta mahedate pruunide silmade pilk peatus 
minul hetkeks nukra huviga. Siis ta kummardas ja hakkas sõnagi lausumata küla suunas 
astuma. 

Terve minuti või isegi kauem seisin ma nvtg jälgisin, kuidas ta minust ikka kaugemale ja 
kaugemale läks, viils endaga kaasa selle, mille ma nüüd juba kindlalt uskusin olevat otsitud 
võtme. Kui ta veidi maad oli kõndinud, pöördus ta ümber ja vaatas tagasi. Nähes mind ikka 
veel sealsamas seisvat, kus me lahku olime läinud, peatus ta nagu kõheldes — 'et kas ma ehk 
tahan veel midagi öelda. Mul ei olnud aega oma olukorra üle pikalt aru pidada ega endale 
meelde tuletada, et lasen käest võimaluse, mis võib mu elu pöördepunktiks kujuneda, — ja 
seda ainult sel tähtsusetul põhjusel, et ma ei suuda oma enesearmastusest võitu saada. Mul 
jätkus aega üksnes tema tagasikutsumiseks — mõelda võisin pärast. Küllap ma vist olen üks 
suuremaid tuisupäid maailmas. Hõikasin teda tagasi — ja ütlesin siis endale: «Nüüd pole 
enam midagi parata. Ma pean talle tõtt rääkima!» 

Ta hakkas otsekohe tagasi tulema. Läksin talle teed mööda vastu. .«Mister Jennings,» ütlesin 
ma talle, «ma ei olnud teie suhtes päris aus. Minu huvi mister Candy kadunud mälestuse vastu 
ei ole seotud Kuukivi otsimisega. Mind sundis Yorkshire'! sõitma üks tõsine isiklik asi. Et ma 
teiega avameelne ei olnud, sellele on mul ainult üks vabandus: oma tegeliku olukorra 
selgitamine ükskõik kellele on mulle kirjeldamatult ebameeldiv.» 

Ezra Jennings vaatas mulle otsa ja ma nägin esimest korda tema pilgus kohmetust. 

«Mul ei ole mingit õigust ega mingit soovi, mister Blake,» lausus ta, «teie eraasjadesse 
tungida. Lubage mul omakorda teilt vabandust paluda, et valmistasin teile (täiesti teadmatult) 
ebameeldivust.» 

«Teil on täielik õigus määrata,» väitsin ma vastu, «mis tingimustel te peate võimalikuks 
mister Candy haigevoodi kõrval kuuldut avaldada. Ma mõistan ja austan delikaatsust, mis teie 
teguviisi mõjutab. Kuidas võin ma oodata, et te mind oma usaldusaluseks teete, kui ma is,e 
teile samaga ei vasta! Te peate teadma ja saategi teada, miks on mulle nii tähtis välja uurida, 


mida mister Candy mulle elda tahtis. Kui selgub, et ma oma ootustes eksin ning et te olete 
oimetu mind aitama ka siis, kui te teate, mida ma tegelikult tahan, siis ma usaldan oma 
saladuse teie au hoolde — ja miski ütleb mulle, et see usaldus on õigustatud.» 

«Pidage, mister Blake. Enne kui te jätkate, pean ma teile paar sõna ütlema.» Vaatasin teda 
imestunult. Teda näis olevat haaranud mingi hingepõhjani vapustav tundetulv. Tema mustlase 
jurne oli muutunud sinkjalt kahvatuks, silmisse ilmunud metsik läige, hääl oli äkki madal ja 
selles kõlas karm ning otsustav noot, mida ma kuulsin 

tema juures esmakordselt. Selle mehe varjatud jõud — tol hetkel oli raske öelda, kas need 
teenisid head või kurja — uhkasid temas ootamatult üles ning ilmutasid end mulle 
otsekui välgusähvatus. 

«Enne kui te mulle midagi usaldate,» jätkas ta, «peaksite teadma — ja te saategi teada —, 
millistel asjaoludel mind mister Candy majja võeti. See ei võta palju aega. Ma ei kavatse, 
söör, kellelegi, nagu öeldakse, oma lugu rääkida. Minu lugu sureb koos minuga. Palun üksnes 
luba rääkida teile seda, mida ma mister Candyle rääkisin. Kui te selle ära olete kuulanud ja 
ikkagi mõtlete mind usaldada, siis on mu tähelepanu ja teened teie käsutuses. Kui kõnniksime 
õige edasi?» 

Varjatud valu ta näos sundis mind vaikima. Noogutasin sõnatult ning me hakkasime astuma. 
Kui olime mõnisada jardi edasi läinud, jäi Ezra Jennings seisma. Teed nõmmest eraldavas 
kõrges kiviaias oli sel kohal avaus. 

«Kas me ei puhkaks veidi, mister Blake?» küsis ta. «Ma pole enam see, kes olin, — ja on 
asju, mis mulle rängalt mõjuvad.» 

Ma muidugi nõustusin. Ta juhtis mind läbi aiaaugu ühele muru-lapile ke*set kanarbikku. Tee 
poolt varjasid meid seal põõsad ja kää-buspuud, vastassuunas aga avanes suurejooneline, avar 
vaade üle lageda pruuni nõmmemaastiku. Viimase poole tunni jooksul oli taevas pilve 
tõmbunud. Valgus oli tuhm, kaugus mattus vinesse. Looduse kaunis pale meie ees oli leebe, 
liikumatu ning kahvatu — ja ei naeratanud meile. 

Istusime vaikides maha. Ezra Jennings pani kübara enda kõrvale ja tõmbas väsinult käega üle 
lauba, läbi oma hämmastavate musta-valgelapiliste juuste. Ta viskas oma põllulillekimbukese 
endast eemale, nagu oleksid selle varal elustunud mälestused talle nüüd haiget teinud. 
«Mister Blake!» ütles ta järsku. «Te viibite halvas seltskonnas. Juba aastaid on minul lasunud 
hirmsa süüdistuse paine. Ma teatan teile kohe kõige halvema. Teie ees on inimene, kelle elu 
on purunenud ja kelle aus nimi on jäädavalt kadunud.» 

Üritasin midagi öelda. Ta peatas mind. 

«Ei» ütles ta. «Vabandage mind; veel mitte. Ärge siduge end kaastundeavaldustega, mida te 
hiljem võite kahetsema hakata. Ma nimetasin süüdistust, mis on juba aastaid minu peal 
lasunud. Mõningad sellega seotud asjaolud kõnelevad minu kahjuks. Ma ei suuda end sundida 
tunnistama, milles see süüdistus seisneb. Ja ma olen võimetu, täiesti võimetu, oma süütust 
tõendama. Võin üksnes kinnitada, et ma ei ole süüdi. Kinnitan seda vandega kui kristlane, 
söör. Oma au nimel ma vanduda ei saa.» 

Ta tegi jälle pausi. Vaatasin talle kõrvalt otsa. Ta ei vastanud mu pilgule. Kogu tema olemust 
näisid haaravat piinarikkad meenutused ja sõnade otsimise vaev. 

«Mul oleks nii mõndagi öelda,» jätkas ta siis, «selle armutu kohtlemise kohta, mis mulle mu 
oma perekonna poolt osaks sai, ja selle halastamatu vaenulikkuse kohta, mille ohvriks ma 
olen langenud. Kuid tehtud kurja ei ole enam võimalik parandada. Kui vähegi vöimalik, 

söör, ei tahaks ma teid tüüdata ega kurvastada. Päris minu karjääri alguses siin maal hävitas 
see alatu laim, millele ma viitasin, mind järsku ja jäädavalt. Loobusin oma ametialastest 
püüdlustest — minu ainus lootus oli tundmatuna rahu leida. Lahkusin naisest, keda ma 
armastasin: kuidas oleksin ma võinud tahta, et ta jagaks minu häbi? Inglismaa ühes kauges 


nurgakeses leidus vaba velskrikoht. Asusin seal tööle. See koht tõotas mulle rahu -r lootsin 
seal tundmatuks jääda. Ma eksisin. Õel kumu rändab aegimööda ja kannatlikult ning jõuab 
juhuse varal kaugele. Süüdistus, mille eest ma olin põgenenud, järgnes mulle. Mind hoiatati 
selle lähenemisest. Mul oli võimalik lahkuda vabatahtlikult ning ärateenitud 
soovituskirjadega. Nende abil sain uue koha ühes teises kauges maanurgas. Aeg läks, ja 
jällegi leidis mind üles see laim, mis mu hea nime oli hävitanud. Sel korral mind ei hoiatatud 
Mu tööandja ütles: «Mister Jennings, mul ei ole teie vastu ühtegi kaebust, aga te peate oma 
süütust tõendama või lahkuma.» Mul ei olnud mingit valikuvõimalust — ma lahkusin. Ei ole 
mõtet pikalt kirjeldada, mida ma pärast seda pidin taluma. Ma olen praegu alles 
neljakümneaastane. Vaadake mulle näkku, ja las see räägib minu eest nende õnnetute aastate 
loo. Lõpuks sattusin ma siia kanti ja kohtasin mister Candyt. Ta vajas abilist. Oma ametialase 
võimekuse osas viitasin ma oma viimase tööandja arvamusele. Mis puutus mu ausasse 
nimesse, siis rääkisin talle seda mida nüüd teilegi — ja isegi rohkem. Ma hoiatasin teda, et 
raskustest ei ole pääsu, isegi kui ta mind usub. «Siin, nagu mujalgi,» ütlesin ma, «põlgan ma 
süüdlaslikku valenime varju pugemist. Selle pilve eest, mis mulle igale poole järgneb, ei ole 
ma Frizinghalüs rohkem kaitstud kui kusagil mujal.» Tema vastas: «Ma ei tee midagi 
poolikult. Ma usun teid ja tunnen teile kaasa. Kui teie olete valmis riskima, siis riskin ka 
mina.» Õnnistagu teda Kõigevägevam! Ta andis mulle peavarju, ta andis mulle tööd, ta andis 
mulle hingerahu — ja ma olen kindlalt veendunud (juba mõne kuu jooksul), et nüüd ei juhtu 
enam midagi, mille pärast, ta seda kõike peaks kahetsema.» «Kas laim on vaibunud?» küsisin 
ma. 

«Laim on ikka endiselt liikvel. Aga kui ta mulle siia järgneb, siis on juba liiga hilja.» 

«Kas te olete siis ära sõitnud?» 

«Ei, mister Blake, — ma olen siis surnud. Juba kümme aastat põen ma ravimatut sisemist 
tõbe. Ma ei varja teie eest, et oleksin lasknud neil valuclel end juba ammu tappa, kui mind ei 
seoks eluga üks viimane pide, mis sellele mu silmis veel mingi väärtuse annab. Ma tahan 
nimelt aineliselt kindlustada üht mulle väga kallist inimest, keda ma enam kunagi ei näe. Mu 
oma väike pärusvara ei ole küllaldane, et talle sõltumatust kindlustada. Lootus elada seni, 
kuni ma suudan selle vara teatud summani suurendada, ongi mind sundinud oma haigusele 
vastu panema võimalike leevendavate vahenditega, mida ma olen osanud leida. Ainus, mis 
minu juhul mõjub, on oopium. Sellele kõikvõimsale ning armulikule ravimile võlgnengi ma 
oma surmaotsuse edasilükkamise paljude aastate võrra. Kuid isegi oopiumi voorustel on oma 

piir. Haiguse süvenemine ori mind sundinud oopiumi tarvitamiselt järk-järgult üle minema 
tema kuritarvitamisele. Nüüd lõpuks kannan ma selle eest karistust. Mu närvisüsteem on 
laostatud, mu ööd on kohutavad. Lõpp ei ole nüüd enam kaugel. Las ta tuleb — ma ei ole 
asjatult elanud ja töötanud. Vajalik summakene on peaaegu koos, ja mul on vahendeid selle 
täielikuks kokkusaamiseks ka sel juhul, kui mu viimased elujõuvarud oodatust kiiremini üles 
peaksid ütlema. Ma ei tea isegi, kuidas ma teile sellest rääkima hakkasin. Ma ei pea ennast nii 
armetuks, et püüaksin teis haletsust esile kutsuda. Võibolla ma kujutlen, et teil on mind 
kergem uskuda, kui te teate, et ma rääkisin teile seda kõike oma peatses surmas veendunud 
olles. Ma- ei püüagi varjata, mister Blake, et te äratate minus huvi. Tahtsin nüüd oma vaese 
sõbra mälukaotust meie tutvuse süvendamiseks ära kasutada. Arvestasin võimalust, et te ehk 
tunnete põgusat uudishimu selle vastu, mida ta öelda tahtis, ja et vahest olen mina siis 
võimeline seda uudishimu rahuldama. Kas on mingit õigustust sellele, et ma ennast teile 
niiviisi kaela määrisin? Ehk ongi. Inimene, kes on elanud nii nagu mina, kogeb kibedaid 
hetki, kui ta mimsaatuse üle mõtisklema jääb. Teil on noorus, tervis, rikkus, positsioon 
maailmas, tulevikuväljavaated. Teie ja teised teietaolised näitavad mulle inimelu päike- 
selisemat poolt ning lepitavad mind selle maailmaga, enne kui ma siit lahkun. Ükskõik kuidas 


see meievaheline jutuajamine ka lõpeb, ma ei unusta, et te olete mulle selle heateo teinud. 
Nüüd on teie otsustada, söör, kas te ütlete, mida soovisite öelda, või jätate minuga hüvasti.» 
Mul oli sellele üleskutsele üksainus vastus. Hetkegi kõhklemata rääkisin ma talle kõik niisama 
avameelselt ära, nagu olen teinud neil lehekülgedel. 

Kui ma oma loo keskse sündmuse juurde jõudsin, hüppas ta jalule ja vaatas mind erutusest 
hinge kinni pidades. 

«Kindel on, et ma sinna tuppa läksin,» ütlesin ma, «ja kindel on, et ma teemandi võtsin. 
Nende kahe selge tõsiasja kohta võin ma ainult öelda, et tegin ma mida tegin, ise ei tea ma 
sellest midagi. .» 

Ezra Jennings haaras mul erutatult käsivarrest kinni. 

«Pidage!» lausus ta. «Teie jutustus ütles mulle rohkem, kui te ise oskate arvata. Kas teie olete 
kunagi oopiumi tarvitanud?» 

«Ma ei ole seda eladeski suhu võtnud.» 

«Kas möödunud aastal sel ajal olid teil närvid korrast ära? Kas te olite ebatavaliselt rahutu ja 
ärrituv?» 

«Seda küll.» 

«Kas te magasite halvasti?» 

«Viletsasti. Paljudel öödel ei saanud ma silmagi kinni.» 

«Kas sünnipäeva öö oli erandiks? Katsuge meelde tuletada.. Kas te magasite just sel ühel ööl 
hästi?» 

«Ma mäletan! Magasin sügavasti.» 

Ta laskis mu käsivarre niisama äkitselt lahti, kui oli sellest kinni haaranud, ja vaatas mind 
niisuguse näoga, nagu oleks tema meel viimasestki seda rõhuvast kahtlusest vabanenud. 
«Tänasel päeval on nii teie kui ka minu elus eriline tähendus.» 

ütles ta tõsiselt. «Ühes asjas, mister Blake, olen ma täiesti kindel: see, mida mister Candy teile 
täna hommikul öelda tahtis, on olemas neis märkmetes, mida ma tema haigevoodi ääres tegin. 
Oodake! See ei ole veel kõik. Ma olen kindlalt veendunud, et suudan tõendada, kuivõrd 
ebateadlikult te sirna tuppa läksite ja teemandi võtsite. Andke mulle aega mõelda ja aega teid 
küsitleda. Ma usun, et teie süütuse tõendamine on minu kätes!» 

«Selgitage lähemalt, jumala pärast! Mida te silmas peate?» 

Oma kõnelusest erutatuna olime paar sammu edasi kõndinud ja möödunud sellest 
kääbuspuude tukast, mis meid seni tee poolt oli varjanud. Enne kui Ezra Jennings mulle 
vastata jõudis, hõikas teda maanteelt üks suures ärevuses mees, kes teda ilmselt oli 
otsinud. 

«Ma tulen!» hüüdis ta vastu. «Tulen nii kähku kui saan!» Ta pöördus minu poole. «Mind 
ootab seal külas üks raske haige. Ma oleksin pidanud juba poole tunni eest seal olema — nüüd 
tuleb mul otsekohe minema hakata. Andke mulle praegusest arvates kaks tundi aega ja tulge 
uuesti mister Candy poole — ning ma luban, et olen siis täiesti teie käsutuses.» 

«Kuidas ma saan oodata!» hüüatasin ma läbematult. «Kas te ei võiks mind enne lahkumist 
paari selgitava sõnaga rahustada?» 

«See on liiga tõsine asi, mister Blake, et seda saaks kiirustades selgitada. Ega ma teie 
kannatust kiusu pärast proovile ei pane; kui ma asjade praeguse seisu juures teie ootuspinget 
leevendada püüaksin, siis muudaksin selle ainult veelgi hullemaks. Kohtume kahe tunni pärast 
Frizinghallis, söör!» 

Mees maanteel hüüdis teda uuesti. Ta kiirustas minema ja jättis mind üksi. 


10. PEATÜKK 


Ma ei püüagi oletada, kuidas selline ärev ootus, mida ma nüüd taluma pidin, oleks teistele 
samasuguses olukorras viibivatele inimestele mõjunud. Minu meelelaadi puhul avaldas see 
kahetunnine katseaeg igatahes järgmist mõju. Ma tundsin, et olen füüsiliselt võimetu ühel 
kohal püsima ja moraalselt võimetu ühegi inimolendiga kõnelema, enne kui olen kuulnud 
kõik, mida Ezra Jenningsil mulle on öelda. 

Selles meeleolus ma mitte ainult ei loobunud kavatsetud visiidist missis Ablewhite'ile, vaid 
hoidusin isegi Gabriel Betteredge'iga kohtumast. 

Frizinghalli tagasi jõudnud, jätsin ma Gabriel Betteredge'i jaoks võõrastemajja kirja, milles 
teatasin, et mind on ootamatult mõneks tunniks ära kutsutud, aga et ta võib mind kindlasti 
pärastlõunal kella kolme ringis tagasi oodata. Palusin, et ta vahepeal oma harjumuspärasel ajal 
lõuna telliks ning oma äranägemisel meelt lahutaks. Ma teadsin väga hästi, et tal Frizinghallis 
sõpradest puudu ei tule, ja niisiis ei olnud tal ka vaja pead murda, millega minu 
tagasijõudmiseni aega täita. 

See tehtud, kiirustasin ma uuesti linnast välja ning kolasin Fri-zinghalli ümbruse üksildasel 
nõmmel ringi, kuni mu kell näitas, et on lõpuks aeg mister Candy majja tagasi pöörduda. 
Leidsin Ezra Jenningsi juba mind ootamas. 

Ta istus üksi lagedavõitu toakeses, mis oli haigete vastuvõturuumist klaasuksega eraldatud. 
Paljastel tuhmkollastel seintel rippusid võikad värvilised skeemid, mis illustreerisid mingite 
võigaste tõbede laastamistööd. Raamatukapp, mis oli täis luitunud köites arstiteaduslikke 
teoseid ja mida tavapärase büsti asemel kroonis kolp; ohtrate tindiplekkidega kaetud suur 
männipuust laud; sedasorti toolid, mida võib kohata köökides ja suvemajades; kulunud 
põrandariie toa keskel; veekraan valamu ja lohakalt seina sisse juhitud äravoolutoruga, mis 
tekitas tahtmatult kohutava kujutluse kirur-gilistest operatsioonidest, — need moodustasid 
selle toa kogu sisustuse. Mesilased sumisesid akna taha tõstetud potilillede vahel, aias laulsid 
linnud, ja aeg-ajalt tungis kõrvu kusagil naabermajas mängitava häälest ära klaveri nõrk kõla! 
Ükskõik kus mujal oleksid need igapäevased hääled võinud meeldivalt kõnelda igapäevasest 
välisilmast. Siin tundusid nad sissetungijatena vaikusse, mille häirimiseks oli õigus üksnes 
inimese kannatustel. Ma vaatasin mahagonipuust arstiriistakasti ja tohutut vatirulli, mis 
raamaturitulil oma kindlatel kohtadel seisid, ning võbisesin sisemiselt, mõeldes häältele, mis 
Ezra Jenningsi toa igapäevase kasutuse juurde kuulusid. 

«Ma ei palu teilt vabandust, mister Blake, et ma teid siin vastu võtan,» ütles ta. «Praegusel 
kellaajal on see kogu majas ainus tuba, kus me võime täiesti kindlad olla, et keegi meid 
segama ei tule. Siin on mu märkmed teie jaoks valmis pandud ja siin on ka kaks raamatut, 
mille poole meil võib-olla tuleb pöörduda, enne kui meie jutt lõpule jõuab. Tooge oma tool 
laua juurde, siis saame neid üheskoos vaadata.» 

Istusin laua äärde ja Ezra Jennings ulatas mulle oma käsikirjalised märkmed. Need koosnesid 
kahest suurest fooliolehest. Ühel oli kirjutis, mis lehepinda üksnes lünklikult kattis. Teine leht 
oli punase ja musta tindiga äärest ääreni täis kirjutatud. Minu uudishimu cJI sel hetkel üles 
piitsutatud ning ma panin teise lehe meeleheites kõrvale. 

«Halastage ometi mu peale!» ütlesin ma. «öelge mulle vähemalt, mis mind ootab, enne kui ma 
seda lugema hakkan!» 

«Meelsasti, mister Blake! Kas teil on midagi selle vastu, kui ma teile veel paar küsimust 
esitan?» 

«Küsige minult, mida aga soovite!» 

Ta vaatas mind, nukker naeratus suul ja lahke huvi mahedates pruunides silmades. 

«Te ütlesite mulle juba,» sõnas ta, «et te ei ole eladeski — vähemalt oma teada — oopiumi 
maitsnud.» 


«Jah, oma teada küll,» kordasin ma. 

«Te saate kohe varsti aru, miks ma teie väitele selle varutingimuse lisan. Mingem edasi. Te ei 
tea, et te kunagi oleksite oopiumi võtnud. Möödunud aastal sel ajal kannatasite närvilisuse 
all ja teie öösine 

uni oli väga häiritud. Kuid sünnipäeva öö oli erandlik: te magasite sügavasti. Kas mul on 
siiamaani Õigus?» 

«Täiesti õigus.» 

«Kas te oskate mulle öelda, mis oli teie närvilisuse ja unepuuduse põhjuseks?» 

«Ei, ei oska. Mulle meenub, et vana Betteredge püüdis seda küll omal moel põhjendada. Kuid 
vaevalt et see mainimist väärib.» 

«Vabandage, palun. Sellise juhtumi puhul väärib kõik mainimist. Betteredge seletas teie 
unetust millegagi. Millega?» 

«Suitsetamisest loobumisega.» 

«Kas te suitsetasite enne pidevalt?» 

«Jaa.» 

«Kas te loobusite sellest harjumusest äkitselt?» 

«Jaa.» 

«Betteredgell oli täiesti õigus, mister Blake. Kui suitsetamine on harjumuseks muutunud, siis 
peab see olema ebatavaliselt tugeva organismiga inimene, kes sellest äkitselt loobuda saaks, 
ilma et tal mingeid närvisüsteemi häireid ei tekiks. Minu meelest on teie unetutel öödel nüüd 
põhjendus olemas. Järgmine küsimus puudutab mister Candyt. Kas te mäletate, et teil oleks 
temaga midagi vaidluse-taolist tekkinud — kas sünnipäevalõuna ajal või pärastpoole — tema 
elukutse teemal?» 

See küsimus tõi mulle otsekohe meelde ühe uinuva mälestuse seoses sünnipäevapeoga. 
Rumalat nääklust, mis siis minu ja mister Candy vahel aset leidis, on kirjeldatud palju 
pikemalt, kui see ära on teeninud, Betteredge'i jutustuse kümnendas peatükis. Seal äratoodud 
vaidluse üksikasju ei õnnestunud mul kuidagi meelde tuletada — nii vähe olin ma hiljem 
sellele mõelnud. Ma suutsin nüüd meenutada ja ka Ezra Jenningsile rääkida ainult seda, et 
olin lõunalauas arstikunsti rünnanud ning teinud seda nii ägedalt ja visalt, et isegi mister 
Candy oli korraks enesest välja läinud. Mäletasin ka, et leedi Verinder oli vahele seganud 
ning vaidluse lõpetanud; meie väikese tohtriga olime siis «ära leppinud», nagu lapsed ütlevad, 
ja selleks ajaks, kui me kättpidi hüvasti jätsime, olime jälle niisama head sõbrad nagu ennegi. 
«On veel üks asi,» lausus Ezra Jennings, «mida mul on väga tähtis teada. Kas teil oli 
möödunud aastal samal ajal mingit põhjust teemandi pärast erilist muret tunda?» 

«Mul oli selleks vägagi palju põhjust. Ma teadsin, et selle varastamiseks oli käimas 
salasepitsus, ja mind hoiatati, et ma miss Verin-deri kui kivi omaniku kaitsmiseks 
abinõud tarvitusele võtaksin.» 

«Kas te kõnelesite kellegagi teemandi hoidmisest ka vahetult enne seda, kui te sünnipäeva 
öösel puhkama heitsite?» 

«Sellest kõnelesid leedi Verinder ja tema tütar . ..» 

«Ja teie kuuldes?» 

«Jaa.» 

Ezra Jennings võttis laualt oma märkmed ja pistis need mulle pihku. 

«Vaadake, mister Blake,» ütles ta, «kui te nüüd neid märkmeid 

minu küsimuste ja teie vastuste valguses loete, siis teete enda suhtes kaks rabavat avastust. 
Kõigepealt leiate, et te läksite miss Verinderi elutuppa ja võtsite sealt teemandi oopiumi 
tekitatud transitaolises seisundis. Teiseks saate teada, et oopiumi andis teile — ilma teie 


teadmata — mister Candy, soovides teie lõunasöögi ajal väljendatud arvamusi tegeliku näite 
varal kummutada.» Istusin täiesti juhmistunult, paberid käes. 

«Püüdke vaesele mister Candyle andestada.» sõnas assistent leebelt. «Olen nõus, et ta 
põhjustas sellega kohutava pahanduse, aga ta ei olnud seda niiviisi kavatsenud. Kui te neid 
märkmeid loete, siis näete, et kui ta haigeks ei oleks jäänud, siis oleks ta peojärgsel hommikul 
leedi Verinderi juurde tagasi sõitnud ja teile mängitud vembu üles tunnistanud. Miss Verinder 
oleks sellest kuulda saanud ja teda küsitlenud — ning tõde, mis on aasta otsa peidetuna 
seisnud, oleks avastatud üheainsa päevaga.» 

Hakkasin toibuma. «Mister Candyni mu pahameel praegu ei ulatu,» vastasin ma vihaselt, «aga 
see vemp, mille ta mulle mängis, on sellegipoolest sama hea kui reetmine. Ma võin talle küll 
andestada, kuid ma ei unusta seda kunagi.» 

«Iga meedik, mister Blake, paneb oma praksise jooksul vähemalt korra toime niisuguse 
reetmise. Võhiklik umbusk oopiumi suhtes (Inglismaal) ei ole sugugi ainult madalamatele ja 
vähem haritud kihtidele omane. Igal suure praksisega arstil tuleb oma patsiente aegajalt 
niiviisi petta, nagu mister Candy teid pettis. Ma ei taha sugugi kaitsta seda lolli nalja, mida 
teiega tookordsetel asjaoludel tehti. Palun teid ainult, et te selle ajenditele õigemini ja 
armulikumalt vaataksite.» 

«Kuidas seda tehti?» küsisin ma. «Kes see oli, kes mulle minu enda teadmata oopiumi 
andis?» 

«Seda ma teile öelda ei oska. Kogu oma haiguse jooksul ei poetanud mister Candy selle kohta 
poolt sõnagi. Võib-olla suudab teie oma mälu osutada inimesele, keda kahtlustada tuleks?» 
«Ei.» 

«Siis on kasutu selle üle juurelda. Oopiumi anti teile igatahes kuidagi salaja. Jätame selle 
sinnapaika ja lähme praegusel hetkel tähtsamate asjade juurde. Lugege mu märkmeid, kui 
suudate. Katr suge sellega harjuda, mis teiega minevikus juhtus. Mis tulevikku puutub, siis on 
mul teile välja pakkuda midagi väga julget ja väga jahmatavat.» 

Need viimased sõnad muutsid mind erksaks. 

Vaatasin pabereid selles järjekorras, nagu Ezra Jennings nad mu kätte oli andnud. Lünkliku 
kirjaga leht oli pealmine. Sellel seisid järgmised seoseta sõnad ja lausekatked, mis mister 
Candy oli sonides kuuldavale toonud: 

... Mister Franklin Blake ... ja meeldiv ... arstiteadusest ... nina pihta anda ...tunnistab ... öösiti 
magada ... ütlen talle ... korrast ära ... arstirohtu ... ta ütleb mulle ... on sama mis pimedas 


käsikaudu kobada ... kogu lõunaseltskonna ... ma ütlen ... kobate une järele 

peale arstirohu ... ta ütleb. .. pimedaid juhtivast. . . tean, mida see 
tähendab ... vaimukas tema teravast keelest hoolimata ... ühe 


väljapuhatud öö . .. tõestiund ... leedi Verinderi rohukapp .. . tema enese teadmata ... 
kakskümmend viis tilka ... homme hommikul ... noh, mister Blake ... täna ... arstirohtu ... ilma 
selleta ... küll... ei saa ... eksite, mister Candy ... suurepäraselt ... ilma selleta ... raban teda ... 
tõega ... midagi peale suurepärase ... söör, enne magamaminekut ... annuse oopiumitinktuuri 
... mida ... nüüd arstikunsti = kohta 

Sellega kiri esimesel paberilehel lõppeski. Ulatasin lehe Ezra Jenningsile tagasi. 

«Kas siin on see, mida te tema voodi kõrval kuulsite?» pärisin. 

«Sõna-sõnalt see, mida ma kuulsin,» vastas ta, «ainult et kordusi ma kiirkirjalfstest 
märkmetest siia üle ei kandnud. Mõningaid sõnu ja fraase kordas ta oma kümme või koguni 
viiskümmend korda, vastavalt sellele, kui tähtsaks ta nende abil väljendatud mõtet pidas. 
Seetõttu oli mul fragmentide kokkupanekul neist kordustest isegi mõnevõrra abi. Ma ei taha 
muidugi öelda,» lisas ta teisele paberilehele osutades, «et lünki täitvad sõnad oleksid 
needsamad, mida mister Candy ise oleks kasutanud, kui ta oleks suutnud seostatult kõnelda. 


Ma ütlen ainult, et läbi seostamata väljendusviisi olen ma tunginud mõtteni, mis kogu selle aja 
kulges seostatult. Otsustage ise.» 

Võtsin ette teise paberilehe, mille teadsin nüüd olevat esimese võtme. 

Musta tindiga kirjapandult ilmusid veel kord mister Candy mõtteekslemised, kusjuures 
fraasidevahelised lüngad oli Ezra Jennings täitnud punase tindiga. Toon selle kõik siin 
ühevärvilises kirjas ära. Fragmendid ja nende tõlgendus asuvad neil lehekülgedel küllalt 
lähestikku, nii et neid saab kergesti võrrelda ja kontrollida. 

... Mister Franklin Blake on tark ja meeldiv, aga kui ta arstiteadusest räägib, siis tuleks talle 
nina pihta anda. Ta tunnistab, et ei saa öösiti magada. Ma ütlen talle, et tal on närvid korrast 
ära ning ta peaks arstirohtu võtma. Ta ütleb mulle, et arstirohtu võtta on sama mis pimedas 
käsikaudu kobada. Ja seda kogu lõunaseltskonna ees. Ma ütlen talle, hoopis teie kobate une 
järele ja peale arstirohu ei suuda teid miski aidata. Ta ütleb: olen kuulnud pimedaid juhtivast 
pimedast ja nyüd ma tean, mida see tähendab. Vaimukas — kuid tema teravast keelest 
hoolimata võin ma talle korraldada ühe väljapuhatud öö. Ta vajab tõesti und ja leedi Verinderi 
rohukapp on minu käsutuses. Annan talle täna öösel tema enese teadmata kakskümmend viis 
tilka oopiumitinktuuri ja lähen homme hommikul sinna. Noh, mister Blake, kas te täna 
proovite veidi arstirohtu? Ilma selleta te küll magada ei saa. Siin te eksite, mister Candy, ma 
puhkasin täna suurepäraselt ka ilma selleta. Siis raban teda kogu tõega! Te saite täna öösel 
veel midagi peale suurepärase puhkuse, söör: enne magamaminemist saite te annuse 
oopiumitinktuuri. Mida te nüüd arstikunsti kohta ütlete? 

323 

Imetlus leidlikkuse vastu, mis oli sassiläinud pasmast selle sileda ning viimistletud kanga 
kudunud, oli loomulikult minu esimene tunne, kui ma käsikirja Ezra Jenningsile tagasi 
ulatasin. Kui ma püüdsin seda imetlust väljendada, katkestas ta mind tagasihoidlikult juba 
esimeste sõnade juures ja küsis, kas ma olin loetu põhjal temaga ühele järeldusele jõudnud. 
«Kas te usute samuti nagu mina,» küsis ta, «et tehes kõike seda, mida te leedi Verinderi majas 
miss Verinderi sünnipäeva ööl tegite, toimisite oopiumi mõju all?» 

«Mul on oopiumi mõju kohta liiga vähe teadmisi, et mingile oma arvamusele jõuda,» vastasin 
ma. «Võin üksnes teie arvamust usaldada ning tunda veendumust, et teil on õigus.» 

«Väga hea. Järgmiseks selline küsimus. Teie olete veendunud ja ka mina olen veendunud ... 
kuidas me aga teisi inimesi veenda suudame?» 

Osutasin kahele kirjalehele, mis meie vahel laual lebasid. Ezra Jennings raputas pead. 

«Need on kasutud, mister Blake! Sellisel kujul on need täiesti kasutud kolmel 
vastuvaidlematul põhjusel. Esiteks on need märkmed tehtud olukorras, mida suurem osa 
inimkonnast pole kogenud. See äratab kohe umbusaldust! Teiseks esindavad need märkmed 
üht uut meditsiinilist ning metafüüsilist teooriat. Ka see räägib nende vastu! Kolmandaks on 
need märkmed minu tehtud; mitte miski peale minu kinnituse ei tõenda, et need pole 
võltsingud. Tuletage meelde, mida ma teile nõmmel rääkisin, ja küsige endalt, mis minu 
kinnitus maksab. Ei! Maailma jaoks on mu märkmetel ainult üks väärtus. Teie süütust tuleb 
tõendada — ja nad näitavad, kuidas seda teha saab. Peame oma veendumuse proovile panema 
— jateie olete see mees, kes seda teeb!» 

«Kuidas?» küsisin ma. 

Ta nõjatus innukalt üle laua mulle lähemale. 

«Kas te oleksite valmis ühe julge katse peale välja minema?» «Ma olen valmis kõigeks, 
et endal lasuvast kahtlustusest vabaneda.» 

«Kas te olete nõus ajutiselt mõningaid ebamugavusi taluma?» «Ma kannatan ära igasugused 
ebamugavused.» 

«Kas te laseksite end kõhklematult minu nõuannetest juhtida? Te võite selle tõttu lollpeade 
naerualuseks saada, ja sõbrad, kelle arvamusi te austate, võivad teid noomima hakata ... » 
«Öelge mulle, mida teha!» pahvatasin ma kärsitult. «Ja tulgu mis tuleb, ma teen seda.» 


«Te teete vaat mida, mister Blake,» vastas ta. «Te varastate teist korda enese teadmata 
teemandi — sedapuhku aga selliste inimeste juuresolekul, kelle tunnistused on väljaspool 
kahtlust.» 

Ma hüppasin püsti. Püüdsin midagi öelda. Ma ei suutnud teha muud kui talle otsa vaadata. 
«Ma usun, et see on teostatav,» jätkas ta. «Ja see saab tehtud, kui te mind ainult aitate. 
Katsuge end kokku võtta — istuge ja kuulake, 

324 

mida ma teile ütlen. Te olete uuesti suitsetama hakanud — ma ise nägin. Kui kaua te seda 
nüüd teinud olete?» 

«Peaaegu aasta.» 

«Kas te suitsetate endisest rohkem või vähem?» 

«Rohkem.» 

«Kas te sellest harjumusest uuesti loobuksite? Pange tähele — äkitselt, nii nagu eelmiselgi 
korral?» 

Hakkasin tema mõttekäiku ähmaselt aimama. «Olen valmis suitsetamist kohe praegusest 
hetkest peale maha jätma,» vastasin ma. 

«Kui see endaga samasuguseid tagajärgi kaasa toob nagu mullu juunis,» lausus Ezra Jennings, 
«kui te ka nüüd unetuse all kannatama hakkate, siis oleme saavutanud esimese võidu. Oleme 
teie närvid uuesti umbes samasse seisundisse viinud, nagu need olid tol sünnipäeva ööl. Kui 
me veel ka teid tookord ümbritsenud tingimused taastada või p'eaaegu taastada suudame ning 
teie mõtted jälle pingeliselt teemandiga tegelema paneme, siis oleme teid paigutanud vaimselt 
ja' füüsiliselt ligikaudu samasse olukorda, milles te möödunud aastal oopiumi saite. Ja sellisel 
juhul tohime loota, et annuse kordamisel võivad olla ka enam-vähem samasugused tulemused. 
Selline on mu ettepanek mõne rutaka sõnaga väljendatult. Kohe näete, mis alust mul oli seda 
teha.» 

Ta pöördus ühe laual lebava raamatu poole ja avas selle kohast, kus väike sedel vahel oli. 
«Ärge kartke, et ma hakkan teid tüütama loenguga füsioloogiast,» lausus ta. «Õiglustundest 
meie mõlema vastu pean ma lihtsalt oma kohuseks tõendada, et ma ei palu teil seda 
eksperimenti teha mingile minu enda loodud teooriale toetudes. Minu seisukohta õigustavad 
tunnustatud põhimõtted ja lugupeetud autoriteedid. Pühendage mulle viis minutit tähelepanu, 
ja ma näitan teile, et teadus kiidab minu ettepaneku heaks, nii fantastiline kui see ettepanek ka 
võib tunduda. Siin on kõigepealt see füsioloogiline printsiip, millest ma lähtun, väljendatuna 
ei kellegi vähema kui doktor Carpenteri poolt. Lugege seda ise.» 

Ta ulatas mulle raamatu järjehoidjaks olnud sedeli. Sellel seisid järgmised  kirjaread. 


Näib olevat küllalt alust uskuda, etiga sensoorne mulje, mille 
teadvus on kord vastu võtnud, — nii-öelda registreeritakse = ajus ning 
seda võib kunagi hiljem reprodutseerida, = kuigi kogu vahepealse aja 
jooksul ei tarvitse me selle ajus säilimisest teadlikud olla. 


«Kas siiani on selge?» küsis Ezra Jennings. «Täiesti selge.» 

Ta lükkas lahtise raamatu üle laua minu poole ning osutas lõigule, mis oli pliiatsijoonega ära 
märgitud. 

«Nüüd lugege selle juhtumi kirjeldust siin, millel on minu arvates otsene sarnasus teie 
olukorraga ja selle eksperimendiga, mida proovima ma teid ahvatlen. Enne kui te alustate, 
mister Blake, pange tähele, et ma juhatan teid nüüd ühe suurema inglise füsioloogi juurde. 

Raamat teie käes on doktor Elliotsoni «Inimese füsioloogia», ja juhtum, mida doktor tsiteerib, 
pärineb nii asjatundlikult isikult nagu mister Combe.» 

Lõik, mis oli minu jaoks tähistatud, kõlas järgmiselt. 


«Doktor Abel teatas mulle,» räägib mister Combe, «ühe kaubalao tirlasest pakikandjast, kes 
kainena sugugi ei mäletanud, mida ta purjuspäi oli teinud, kuid uuesti purju jäädes mäletas 
väga hästi oma eelmise joobeseisundi toiminguid. Kord oli ta purjuspäi ühe küllalt väärtusliku 
paki kaotanud ja ei osanud selle kohta kaine peaga midagi öelda. Kui ta järgmine kord purjus 
oli, meenus talle, et ta oli selle paki ühte majja jätnud, ja kuna paki peal ei olnud aadressi, siis 
oli see ikka veel seal, nii et kui ta järele läks, anti pakk talle kätte.» 

«Kas jällegi on kõik selge?» «Selgemast selgem.» 

Ta pani sedeli endisele kohale ja sulges raamatu. 

«Kas te olete nüüd veendunud, et ma kõnelesin usaldusväärsetele autoriteetidele toetudes?» 
küsis ta. «Kui ei, siis tarvitseb mul vaid nende raamaturiiulite juurde minna ja teil tuleks vaid 
lugeda neid lõike, mida ma teile võin näidata.» 

«Olen täiesti veendunud,» vastasin ma, «sõnagi rohkem lugemata.» 

«Sellisel juhul võime teie isiklike huvide juurde tagasi pöörduda. Ma olen kohustatud teile 
ütlema, et on ka asjaolusid, mis selle eksperimendi kahjuks kõnelevad. Kui me suudaksime 
taastada kõik tingimused täpselt nii, nagu nad möödunud aastal olid, siis me jõuaksime 
füsioloogilises mõttes kindlasti täpselt samale tulemusele. Kuid ei saa eitada, et see on lihtsalt 
võimatu. Võime loota üksnes ligilähedastele tingimustele, ja kui meil ei õnnestu teie seisundit 
muuta küllalt lähedaseks sellele, milles te tollal viibisite, siis kukub meie julgustükk läbi. Kui 
see aga õnnestub — ja mina isiklikult loodan seda —, siis ma usun, et te kordate tolle öö 
tegusid vähemalt sel määral, et iga mõistlik inimene veendub teie tegelikus süütuses Kuukivi 
varguse suhtes. Usun, mister Blake, et ma olen seda küsimust nüüd võimalikult ausalt 
mõlemast küljest valgustanud, niivõrd kui see vajalik on. Kui teile miski veel selgusetuks on 
jäänud, siis öelge, mis nimelt, ja kui ma asja seletada suudan, siis ma teen seda.» 

«Kõigest, mida te mulle seletasite, saan ma suurepäraselt aru,» vastasin ma. «Kuid pean 
tunnistama, et mind vaevab siiski üks küsimus, mida te mulle veel selgeks ei ole teinud.» 
«Mis küsimus see on?» 

«Ma ei mõista, kuidas oopium mulle niiviisi sai mõjuda. Ma ei mõista, kuidas ma trepist alla 
läksin, piki koridore kõndisin, kapilae-kaid avasin ja sulgesin ning tagasi oma tuppa läksin. 
See kõik orr aktiivne tegutsemine. Ma arvasin, et oopium teeb inimese kõigepealt uimaseks ja 
siis paneb magama.» 

«See on oopiumi suhtes üsna tavaline eksiarvamus, mister Blake! Mina näiteks pingutan siin 
praegu teie teenistuses oma mõistust (nagu 

ta on), olles oopiumiannuse mõju all, mis on umbes kümme korda suurem kui see, mille 
mister Candy teile andis. Kuid ärge minu sõnu usaldage — isegi mitte niisuguses küsimuses, 
mis mu isiklikku kogemust puudutab. Ma ootasingi teie äsjast vastuväidet ning varustasin end 
seepärast jällegi ühe sõltumatu tunnistusega, millel on teie enda ja ka teie sõprade silmis 
kahtlemata küllalt kaalu.» 

Ta ulatas mulle teise tema kõrval laual lebavatest raamatutest. 

«Siin on kuulus «Inglise oopiumineelaja pihtimused»,» ütles ta. «Võtke see raamat endaga 
kaasa ja lugege läbi. Märgitud lõigust leiate, et kui De Ouincey oli endale korraldanud selle, 
mida ta nimetas «oopiumiorgiaks», siis läks ta kas ooperiteatri rõdule muusikat kuulama või 
hulkus mööda laupäevaõhtusi Londoni turgusid ning jälgis suure huviga, kuidas vaesed 
inimesed kõiksugu riugaste ja tehingute abil endale pühapäevast lõunasööki püüdsid 
kindlustada. See kõik näitab piisavalt, et inimene on võimeline oopiumi mõju all aktiivselt 
tegutsema ja ühest kohast teise liikuma.» 

«Selle vastusega olen ma rahul,» kostsin ma, «aga ma ei ole siiski veel kuulnud, miks oopium 
minule - niiviisi mõjus.» 

«Katsun teile mõne sõnaga seletada,» lausus Ezra Jennings. «Oopiumil on enamikul juhtudel 
kahesugune toime — kõigepealt ergutav ja pärast rahustav. Arvestades teie närvisüsteemi 


haiglast tundlikkust tol ajal, on tõenäoline, et oopiumi ergutaval toimel teravnesid teie ajus 
viimased ning kõige eredamad muljed — nimelt need, ' mis olid seotud teemandiga —, ning 
need allutasid endale teie otsustusvõime ja tahte, täpselt nii, nagu seda teeb tavaline unenägu. 
Küllap te muretsesite päeval, kas teemant on küllalt kindlas kohas, ja nüüd võisid teie 
kartused vähehaaval veendumuseks kujuneda; see sundis teid teemandi kaitsmiseks 
tegutsema: juhtis teie sammud just sellel eesmärgil sinna tuppa, kuhu te läksite, ja suunas teie 
kätt, seni kui te leidsite kapilaejca, milles kivi asus. Oopiumi vaimselt ergutaval toimel võisite 
vabalt seda kõike teha. Hiljem, kui rahustav toime ergutavaga võrreldes ülekaalu saavutama 
hakkas, jäite aegamööda loiuks ja uimaseks. Veel hiljem vajusite sügavasse unne. Kui hom- 
jnik saabus ja oopiumi mõju oli täiesti välja magatud, siis ärkasite niivõrd täielikus 
teadmatuses oma öistest tegudest, nagu oleksite kuu pealt kukkunud. Kas ma olen asja teile 
siiamaani enam-vähem selgeks teinud?» 

«Te olete selle nii selgeks teinud,» kostsin ma, «et ma soovin 1 kuulda, mjllega te edasist 
seletate. Te näitasite mulle, mispärast ma sinna tuppa läksin ja kuidas see juhtus, et ma 
teemandi võtsin. Aga miss Verinder nägi, et ma kalliskiviga toast jälle välja läksin. Kas te 
suudate jälgida mu toiminguid sellest hetkest edasi? Kas te oskate ära arvata, mida ma 
Järgmiseks tegin?» 

«Just selleni ma hakkasingi jõudma,» haaras ta uuesti jutujärje. «Ma püstitan endale 
küsimuse, kas minu pakutud eksperiment ei 1 võiks mitte ainult aidata teie süütust tõendada, 
vaid ka annaks võimaluse kadunud teemant üles leida. Kui te, teemant käes, miss Verin-deri 
elutoast lahkusite, siis kõige tõenäolisemalt läksite tagasi oma tuppa ... » 

«Jah? Ja mis edasi?» 

«On võimalik, mister Blake, — midagi kindlamat ma väita ei julge — et teie mõte teemandi 
hoidmisest tõi kaasa lomuliku kavatsuse see ära peita ning et selleks sobiva koha leidsite 
kusagil oma magamistoas. Sellisel juhul võib teiega toimuda midagi niisugust, nagu toimus 
tolle iirlasest pakikandjaga. Teise oopiumiannuse toimel võib teile meenuda see koht, kuhu te 
teemandi esimese annuse mõju all peitsite.» 

Nüüd oli minu kord Ezra Jenningsit valgustada. Peatasin ta enne, kui ta rohkem öelda jõudis. 
«Te loodate tulemusele, mida ei saa kahjuks olla,» ütlesin ma. «Praegusel hetkel on teemant 
Londonis.» 

Ta võpatas ja vaatas mind suure imestusega. 

«Londonis?» kordas ta. «Mismoodi see leedi Verinderi majast Londonisse sattus?» 

«Seda ei tea keegi.» 

«Te viisite selle oma käega miss Verinderi toast ära. Kuidas see teie käest ära võeti?» 

«Mul ei ole aimugi, kuidas see minu käest ära võeti.» 

«Kas te seda hommikul ärgates nägite?» 

«Ei.» 

«Kas miss Verinder on selle tagasi saanud?» 

«Ei.» 

«Mister Blake, siin paistab olevat midagi, mis selgitust vajab. Kas ma võin teilt küsida, kust te 
teate, et teemant on praegusel hetkel Londonis?» 

Täpselt sellesama küsimuse olin ma esitanud mister Bruffile, kui ma Inglismaale tagasi jõudes 
temalt Kuukivi kohta pärisin. Ma kordasin Ezra Jenningsile seda, mida ma ise advokaadi 
suust olin kuulnud — ja mis nende lehekülgede lugejaile juba teada on. 

Ta näitas selgesti välja, et minu vastus teda ei rahuldanud. 

«Kogu lugupidamise juures teie ja teie juriidilise nõuandja vastu,» lausus ta, «ei loobu ma 
oma äsja väljendatud arvamusest. Ma tean väga hästi, et see põhineb üksnes oletusel. Aga 
ärge pange pahaks, kui ma teile meelde tuletan, et teie arvamus põhineb samuti üksnes ole- 
tusel.» 


See oli minu jaoks täiesti uudne seisukoht. Ootasin huviga, kuidas ta seda kaitsma hakkab. 

«Mina pean endastmõistetavaks,» jätkas Ezra Jennings, «et kui te oopiumi mõjul teemandi 

selle julgeoleku kindlustamiseks enda kätte võtsite, siis selsamal ajendil võisite ta kusagile 

oma tuppa peita. Teie peate endastmõistetavaks, et hindu vandenõulased ei võinud mingil 

juhul eksida. Indialased läksid mister Lukeri majja teemandi järele — ja seepärast peab 

teemant just mister Lukeri valduses olema! Kas teil on mingeid tõendeid selle kohta, et 

Kuukivi üldse Londonisse, viidi? Te ei oska isegi ära arvata, kes ja kuidas selle leedi 

Verinderi majast minema toimetas! Kas te saate millegagi tõendada, et see kalliskivi mister 

Lukerile panditi? Ta väidab, et ta ei ole Kuukivist kuulnudki, ja panga kviitung ei näita 

midagi muud kui kallihinnalise 

väärtasja hoiustamist. Indialased peavad endastmõistetavaks, et mister Luker valetab, teie aga 

usute taas, et indialastel on õigus. Eriarvamusele jäädes võin ma vähemalt öelda, et minu 

oletus on võimalik. Mida teie, mister Blake, võite loogilisest või juriidilisest seisukohast veel 

oma arvamuse kaitseks ette tuua?» 

Küsimus oli teravalt üles seatud, kuid ei saanud eitada, et selles peitus oma tõde. 

«Ma tunnistan, et te panete mind kahtlema,» vastasin. «Kas teil on midagi selle vastu, kui ma 

teie seisukohast ka mister Bruffile kirjutan?» 

«Vastupidi. Ma olen rõõmus, kui te mister Bruffile kirjutate. Tema kogemusi appi võttes 

võime asja hoopis uues valguses näha. Nüüd aga pöördugem tagasi oma eksperimendi juurde. 

Me siis otsustasime, et praegusest hetkest peale te jätate suitsetamise maha?» 

«Jah, praegusest hetkest peale.» 

«See on esimene samm. Järgmine samm seisneb selles, et me taastame võimalikult 

ligilähedaselt selle ümbruse, milles te mullu viibisite.» 

Kuidas seda aga teha? Leedi Verinder oli surnud. Rachel ja mina olime senikaua, kui minul 

see vargusekahtlustus lasus, lootusetult lahutatud. Godfrey Ablewhite reisis mandril. Oli 

lihtsalt võimatu uuesti kokku koguda kõiki neid inimesi, kes siis tolles majas viibisid, kui 

mina seal viimast korda magasin. Paistis, et see vastuväide Ezra Jenningsit siiski segadusse ei 

1 viinud. Ta ütles, et nende inimeste kokkukutsumine ei olegi eriti iähtis — sest asjatu oleks ju 

ka oodata, et nad minusse praegu niisamuti suhtuksid nagu möödunud aastal. Teiselt poolt 

sõltus aga katse õnnestumine tema arvates sellest, et ma näeksin enda ümber neidsamu 

esemeid, mis mind viimase majas viibimise ajal ümbritsesid. 

«Eelkõige,» ütles ta, «peate ööbima sellessamas toas, kus te sünnipäeva öösel magasite, ja see 

peab olema täpselt samuti sisustatud. Trepp, koridor ja miss Verinderi elutuba tuleb samuti 

taastada sel kujul, nagu te neid viimati nägite. Tingimata on vajalik, mister Blake, et selles 

majaosas pandaks iga mööbliese, mis nüüd võib-olla kuhugi mujale on paigutatud, tagasi 

tema endisele kohale. Teie sigarite ohverdamine on kasutu, kui me kõige selle tegemiseks 

miss Verinderilt luba ei saa.» 

«Kes temalt luba küsib?» pärisin ma. «Kas teil ei ole võimalik seda teha?» 

«Ei tule kõne allagi. Pärast seda, mis meie vahel selle teemandi kadumise pärast on toimunud, 

ei või ma temaga kokku saada ega talle kirjutada.» 

Ezra Jennings peatus ja kaalutles hetke. 

«Kas ma tohin teile ühe delikaatse küsimuse esitada?» lausus ta. Andsin talle märku jätkata. 

«Kas mul on õigus, mister Blake, kui ma kujutlen (paari teilt kuuldud vihje põhjal), et 

varemalt ei tundnud te miss Verinderi vastu mitte päris tavalist huvi?» 

«Jah, teil on õigus.» 

«Kas sellele tundele vastati?» «Vastati küll.» 

«Mis te arvate, kas see katse teie süütust tõendada võib miss Verin-deris tõsist huvi äratada?» 
«Ma olen selles kindel.» 


«Sellisel juhul kirjutan mina miss Verinderile — juhul kui te mulle loa annate.» 

«Ja teatate talle ettepanekust, mille te mulle tegite?» 

«Ma teatan talle kõigest, mis meie vahel täna aset leidis.» 

On ütlematagi selge, etma võtsin pakutud teene õhinal vastu. 

«Ma jõuan selle kirja veel tänase postiga ära saata,» lausus ta kella vaadates. «Ärge unustage 
võõrastemajja jõudes oma sigareid luku taha panna! Ma tulen homme hommikul kuulama, 
kuidas te öö veetsite.» 

Tõusin, et lahkuda, ja püüdsin väljendada kogu tänutunnet, mis mind valdas. 

Ta surus mul õrnalt kätt. «Pidage meeles, mida ma teile nõmmel kõnelesin,» vastas ta. «Kui 
ma teile selle väikese teene saan osutada, mister Blake, siis on see minu jaoks nagu viimane 
päikesehelk pika ning pilvise päeva õhtul.» 

Läksime lahku. See oli viieteistkümnendal juunil. Järgmise kümne päeva sündmused — 
igaüks neist enam-vähem otseselt seotud selle eksperimendiga, mille passiivseks objektiks ma 
olin — on mister Candy assistendi päevaraamatus täpselt nii kirja pandud, nagu nad toimusid. 
Ezra Jenningsi kirjutatud lehekülgedel ei ole midagi varjatud ega midagi unustatud. Las tema 
pajatabki nüüd, kuidas seda julgustükki oopiumiga katsetati ja millega see lõppes. 


NELJAS JUTUSTUS Väljavõtted Ezra Jenningsi 
päevaraamatust 


1849. a., 15. juuni. — Kuigi patsiendid ja valu mind aegajalt segasid, lõpetasin oma kirja miss 
Verinderile õigel ajal, nii et sain selle tänase postiga ära saata. Mul ei õnnestunud kirjutada nii 
lühidalt, nagu oleksin soovinud, kuid ma arvan, et tegin asja selgeks. Jätsi» talle täieliku 
vabaduse otsustada nii, nagu ta ise paremaks peab. Kui ta nõustub katsele kaasa aitama, siis 
teeb ta seda oma vabal tahtel, aga mitte selleks, et mister Franklin Blake'ile või mulle vastu 
tulla. 


16. juuni. — Tõusin hilja — pärast hirmsat ööd. Eile võetud oopium maksis mulle kätte 
igasuguste painajalike unenägudega. Kord keerlesin läbi tühja ruumi koos surnute 
viirastustega, sõbrad ja vaenlased läbisegi. Kord jälle kerkis mu voodi kõrvale see armastatud 
nägu, mida ma enam iial ei näe, ning jõllitas ja irvitas mulle pimeduses võikalt helendavana 
vastu. Vana valu nõrk kordumine tavalisel ajal varahommikul oli vaheldusena isegi 
teretulnud. See hajutas nägemused — ja oli seepärast talutav. 

Selle ränga öö tõttu ei jõudnud ma mister Franklin Blake'i juurde enne kui alles hilisel 
hommikutunnil. Leidsin ta siruli sohval ning söömas hommikueinet, mis koosnes soodaveega 
brändist ja kuivast küpsisest. 

«Alustan nii hästi, kui te vähegi soovida võite,» teatas ta. «Vilets, rahutu öö,, ja täna 
hommikul täielik isupuudus. Täpipealt seesama, mis juhtus möödunud aastal, kui ma 
sigaritest loobusin. Mida rutem ma teise oopiumiannuse jaoks valmis olen, seda suuremat 
rõõmu see mulle teeb.» 

«Te saate selle nii ruttu kui võimalik,» vastasin ma. «Vahepeal aga peame teie tervisega väga 
ettevaatlikult ümber käima. Kui te end liiga ära kurnate, siis ajab see asja nurja. Lõunaajaks 
peab teil isu tekkima. Teiste sõnadega, te peate täna hommikul värskes õhus ratsutama või 
jalutama.» 

«Ma lähen ratsutama, kui mulle siin hobune leitakse. Muide, ma kirjutasin eile mister 
Bruffile. Kas teie miss Verinderile kirjutasite?» 

«Jah — ma saatsin kirja eile õhtuse postiga ära.» 


«Väga hea. Homme on meil teineteisele uudiseid, mis kuulamist väärivad. Oodake pisut! Ma 
tahaksin teile veel paar sõna öelda. Te vist väljendasite eile arvamust, et tõenäoliselt ei vaata 
mõned mu sõbrad meie eksperimendile oopiumiga just eriti hea pilguga. Teil oli täiesti õigus. 
Ma nimetan vana Gabriel Betteredge'i üheks oma sõbraks, ja teile teeb kindlasti nalja, et kui 
me eile kohtusime, oli tema väga meie plaani vastu. «Te olete oma elu jooksul 
imekspandavalt palju rumalusi teinud, mister Franklin, aga see on neile kõigile krooniks!» 
Niisugune oli Betteredge'i arvamus! Kindlasti te ju arvestate tema eelarvamusi, kui te temaga 
juhtumisi kohtute?» 

Lahkusin mister Blake'i juurest, et minna oma patsientidele visiite tegema, ja tundsin end 
isegi pärast seda lühikest vestlust temaga parema ning õnnelikumana. 

Millega seletada selles mehes minu jaoks peituvat võlu? Kas see tähendab vaid, et ma tajun 
teravat erinevust, kui võrdlen seda siirast lahkust, millega ta minu tutvuse vastu võttis, teiste 
kalgi sallimatuse ning umbusaldusega minu suhtes? Või on temas tõesti midagi, mis vastab 
mu igatsusele inimliku kaastunde järele — igatsusele, mis on üle elanud paljude aastate 
üksinduse ja tagakiusamise ning mis muutub seda teravamaks, mida lähemale jõuab aeg, kus 
ma enam midagi ei kannata ega tunne? Mis mõtet on säärastel küsimustel! Mister Blake on 
minus äratanud uue huvi elu vastu. Sellestki on juba külüalt, ilma et ma veel mõista püüaksin, 
milles see uus huvi seisneb. 

17. juuni. — Täna enne hommikueinet teatas mister Candy mulle, et ta sõidab kaheks 
nädalaks Lõuna-Inglismaale üht oma sõpra külastama. Ta, vaene mees, andis mulle 
patsientide kohta nii palju eri juhtnööre, nagu oleks tal ikka veel see suur praksis mis enne 
haigestumist. Nüüd on tema praksis üsna vähe väärt! Teised arstid on ta kõrvale tõrjunud, ja 
mind ei hakka palkama mitte keegi, kes kuidagi ilma läbi saab. 

See on vöib-olla õnn, et ta just nüüd ära sõidab. Ta oleks solvunud, kui ma ei oleks talle 
rääkinud sellest eksperimendist, mida ma mister Blake'iga teha kavatsen. Ja kes teab, milliseid 
soovimatuid tagajärgi see oleks võinud kaasa tuua, kui ma ta oma saladusse oleksin 
pühendanud. Niiviisi on parem. Kahtlemata on just niiviisi parem. 

Kui mister Candy oli ära sõitnud, tõi post mulle miss Verinderi 

vastuse. 

Võluv kiri! See jätab mulle temast kõige parema mulje. Ta*ei püüagi varjata huvi, mida ta 
meie ettevõtmise vastu tunneb. Ta kirjutab mulle imekenasti, et mu kiri veenis teda mister 
Blake'i süütuses, ilma et oleks vähimatki vajadust (niivõrd kui see temasse puutub) seda veel 
proovile panna. Ta teeb endale isegi etteheiteid —» täiesti teenimatult, vaeseke! —, et ta omal 
ajal ei aimanud, mis võis mõistatuse õige lahendus olla. Kõige selle taga on ilmselt midagi 
rohkemat kui üksnes suuremeelne soov heaks teha ülekohut, mida ta teisele inimesele 
teadmatusest on teinud. On selge, et ta on mister 

Blake*i kogu nendevahelise võõrdumuse jooksul armastanud. Rohkem kui ühes kohas murrab 
tema õnnejoovastus selle üle, et mister Blake tema armastust siiski väärib, tahtmatult läbi ka 
kõige jäigematest kirjaformaalsustest ning trotsib isegi seda veel rangemat vaoshoitust, mida 
eeldab võõrale kirjutamine. Kas on tõesti võimalik (küsin ma endalt seda vaimustavat kirja 
lugedes), et just mina olen kõigi maailma inimeste seast selleks vahendiks valitud, mis need 
kaks noort inimest uuesti kokku viib? Minu oma õnn tallati jalge alla, minu oma armastus 
rebiti minust eemale. Kas ma elan nii kaua, et näen teiste õnne, mis on minu loodud, — nende 
uuenenud armastust, mille mina tagasi tõin? Oh, armuline surm, lase mul seda näha, enne kui 
su käed mu ümber sulguvad, enne kui su hääl mulle sosistab: «Nüüd võid sa puhata!» 

Kiri sisaldab kaks palvet. Esimene palve on see, et ma kirja mister Franklin Blake'ile ei 
näitaks. Ma olen volitatud talle teatama, et miss Verinder annab oma maja meelsasti meie 
käsutusse; midagi muud ma tema soovi kohaselt lisada ei tohi. 

Seda soovi on lihtne täita. Kuid tema teine palve ajab mind tõsiselt kimbatusse. 


Miss Verinderile ei piisa sellest, et ta on Betteredgeile kirjutanud ning teda kohustanud kõiki 
minu korraldusi täitma. Ta palub luba mind aidata ja ise oma elutoa sisustamist juhtida. Ta 
ootab minult üksnes paarisõnalist vastust, et kohe Yorkshire'i sõita ning olla üheks 
tunnistajaks sel ööl, kui oopiumi teist korda katsetatakse. 

Siin on jällegi varjul mingi sügavam põhjus, ja mulle tundub ka nüüd, et suudan selle ära 
arvata. 

Seda, mida ta keelab minul mister Franklin Blakeile teatada, soovib ta (nagu mina sellest aru 
saan) temale ise öelda veel enne, kui see mees pannakse proovile, mis peab tema ausa nime 
teiste inimeste silmis taastama. Ma mõistan ja imetlen seda suuremeelset õhinat tunnistada 
mister Blake süütuks selle süütuse tõendamist (või ka mittetõendamist) ära ootamata. Vaene 
tütarlaps ihkab muidugi oma teadmatusest sündinud paratamatut ülekohut võimalikult kiiresti 
heaks teha. Kuid seda ei saa lubada. Mul ei ole vähimatki kahtlust, et neid mõlemaid haarav 
erutus kohtumisel — uinuvate tunnete ärkamine, vanade mälestuste meenutamine, uute 
lootuste sünd — avaldaks mister Blake'ile sellist mõju, mis meie eksperimendile peaaegu 
kindlasti saatuslikuks saab. Niigi on raske teda samasse või ligikaudugi samasse 
hingeseisundisse viia, milles ta möödunud aastal sel ajal viibis. Kui teda nüüd veel uued huvid 
ja uued tunded erutaksid, siis oleks see katse lihtsalt mõttetu. 

Ja ometi ei ole mul südant miss Verinderile pettumust valmistada. Pean veel enne postiaega 
nende asjade korraldamiseks mingi uue võimaluse leidma, mis lubaks mul öelda talle «jah», 
ilma et seeläbi saaks kannatada teene, mille osutamise, Franklin Blake'ile ma olen oma 
kohustuseks võtnud. 


Kell kaks. — Jõudsin just tagasi oma visiitidelt, mida ma alustasin muidugi võõrastemajast. 
Mister Blake'i ettekanne öö kohta ei erinenud eilsest. Ta oli 
333 


ainult vahetevahel tukastanud. Kuid täna annab see vähem tunda, sest eile pärast lõunat oli ta 
maganud. Pärastlõunane uinak oli kindlasti selle ratsutamise tulemus, mida ma talle 
soovitasin. Kardan, et ma pean tema kosutavat värskes õhus liikumist piirama. Ta ei tohi olla 
liiga terve, nagu ta ei tohi olla ka liiga kurnatud. See juhtum nõuab (nagu ütleks meremees) 
väga osavat tüürimist. 

Ta ei ole veel mister Bruffilt vastust saanud. Küll aga tahtis ta läbematult kuulda, kas miss 
Verinder on mulle vastanud. 

Ütlesin talle täpselt seda, mida mul oli lubatud öelda, ja mitte sõnagi rohkem. Mul ei tulnud 
leiutada mingeid ettekäändeid, miks ma talle kirja ei näita. Ta, vaene mees, lausus mulle 
küllalt kibedalt, et mõistab minu delikaatsust, mis ei lasknud mul kirja kaasa tuua. «Ta 
nõustub muidugi lihtsalt kõige tavalisemast viisakusest ja õiglustundest,» ütles ta. «Aga oma 
arvamust minu kohta ta ei muuda ning jääb tulemust ootama.» Mul oli väga suur kiusatus talle 
mõista anda, et nüüd teeb tema omakorda miss Verinderile ülekohut. Kuid järele mõeldes ei 
tahtnud ma miss Verinderilt ära võtta seda kahekordset rõõmu — rõõmu mister Blake'i 
üllatada ja talle andestada. 

Minu külaskäik oli väga lühike. Pärast eelmise öö kogemust olen jälle kord sunnitud 
oopiumist loobuma. Seetõttu hakkas minus pesitsevast tõvest langitud valu paratamatult 
hambaid näitama. Ma tundsin valuhoo lähenemist ja lahkusin kiiresti, et teda mitte ärevusse 
ajada või kurvastada. Seekord ei kestnud hoog küll rohkem kui veerand tundi ning jättis mulle 
veel küllalt jõudu töö jätkamiseks. 

Kell viis. — Kirjutasin miss Verinderile vastuse. 

Tegin talle ettepaneku, mis peaks mõlema poole huvid lepitama, kui ta sellega vaid nõustub. 
Kõigepealt selgitasin, miks ta mister Blake'iga enne eksperimenti kohtuda ei või, ja 
soovitasin siis tal oma reisiplaanid nii seada, et ta jõuaks majja salaja selsamal õhtul, kui 

meie katse toimub. Kui ta Londonist pärastlõunase rongiga välja sõidab, siis saab ta 
oma saabumisega kella üheksani viivitada. Selleks ajaks olen ma mister Blake'i õnnelikult 


tema magamistuppa juhatanud ja miss Verinder võib vabalt oma tubades viibida, kuni 
oopiumi võtmise aeg kätte jõuab. Kui see on tehtud, ei saa kellelgi midagi selle vastu 
olla, et ta koos meie teistega tulemust jälgib. Järgmisel hommikul näitab ta mister Blake'ile 
(kui ta soovib) oma kirjavahetust minuga ja veenab teda sel kombel, et tema silmis oli 
mister Blake õigeks mõistetud juba enne, kui ta süütus proovile pandi. 

Seda kõike ma talle kirjutasingi. Midagi rohkem ma täna enam teha ei saa. Homme pean 
mister Betteredge'iga kohtuma ja talle maja kordaseadmiseks vajalikud juhtnöörid andma. 


18. juuni. — Jäin jällegi mister Franklin Blake'i juurde hiljaks. Varahommikul tuli hirmus 
valuhoog ja seekord järgnes mõnetunnine nõrkus. Näen ette, et hoolimata oopiumi kõigist 
tagajärgedest, tuleb mul selle juurde sajandat korda tagasi pöörduda. Kui ma ainult iseendaga 
arvestama peaksin, siis eelistaksin teravaid valusid kohutavatele unenägudele. Kuid 
füüsilised kannatused kurnavad mu ära. 

Kui ma end käest lasen, võib asi lõppeda sellega, et ma muutun mister Franklin Blake'ile 
kasutuks just siis, kui ta mind kõige enam vajab. 

Kell oli juba peaaegu üks, kui ma täna võõrastemajja jõudsin. Nii äravaevatud kui ma ka olin, 
osutus see külaskäik üpris lõbusaks — ja seda nimelt tänu Gabriel Betteredge'i 
sealviibimisele. 

Kui ma sisse astusin, oli tema juba toas. Kuni ma oma patsiendile tavapäraseid küsimusi 
esitasin, läks ja seisis ta akna juures ning vaatas välja. Mister Blake oli jälle halvasti maganud, 
ja täna hommikul andis puhkuse puudumine rohkem tunda kui kunagi varem. 

Seejärel küsisin ma, kas ta mister Bruffilt on teateid saanud. 

Täna hommikul oli tulnud kiri. Mister Bruff laitis täiesti maha selle tegutsemisjoone, mida 
tema sõber ja klient minu soovituste kohaselt järgis. Se,e pidi ainult halba tegema — sest 
äratas lootusi, mis ei tarvitsenud üldsegi täituda. Pealegi oli see temale täiesti arusaamatu; 
talle tundus vaid, et see on kangesti mesmerismi*, selgeltnägemise või mõne muu 
šarlatanitriki moodi. See pöörab miss Verinderi maja segamini ja võib lõppeda sellega, et ka 
miss Verin-deri enda hingerahu saab häiritud. Ta oli rääkinud sellest ettevõtmisest (nimesid 
nimetamata) ühele silmapaistvale arstile, ja see silmapaistev arst oli naeratanud, pead 
raputanud ning... vaikinud. Kõigile neile põhjendustele toetudes esitas mister Bruff oma 
protesti ja jättis asja sellega. 

Minu järgmine küsimus puudutas teemanti. Kas advokaat oli esitanud mingeid tõendeid selle 
kohta, et kalliskivi asub Londonis? 

Ei, advokaat oli lihtsalt keeldunud seda küsimust arutarnast. Ta ise usub kindlalt, et Kuukivi 
on mister Lukerile panditud. Tema eemalviibiv nimekas sõber mister Murthwaite (kelle 
ülisuuri teadmisi indialaste iseloomu kohta ei saa keegi eitada) oli selles samuti veendunud. 
Arvestades neid asjaolusid ja seda, et tal on väga palju tegemist, peab ta keelduma igasugusest 
vaidlusest tõendite teemal. Aeg näitab, kellel on õigus, ja mister Bruff ootab selle meelsasti 
ära. 

Oli täiesti selge — isegi kui mister Blake ei oleks seda veelgi selgemaks teinud, jutustades 
kirja sisu mulle ümber —, et selle kõige taga seisis umbusaldus minu vastu. Kuna ma aga olin 
seda oodanud, siis ei olnud ma ei solvunud ega imestunud. Ma küsisin mister Blake'ilt, kas ta 
sõbra protest on tema otsust kõigutanud. Ta vastas rõhukalt, et see ei avaldanud talle kõige 
vähematki mõju. Pärast seda ei tarvitsenud ma enam mister Bruffi arvestada — ja ega ma 
seda teinudki. 

Meie jutuajamises tekkis paus — ja Gabriel Betteredge tuli akna juurest ära. 

«Kas te saate mulle pisut tähelepanu pühendada, söör?» küsis ta minu poole pöördudes. 
«Olen täiesti teie teenistuses,» vastasin ma/ 

Betteredge võttis tooli ja seadis end laua äärde istuma. Ta tõi 


* Mesmerism — Austria arsti Fr. A. Mesmeri (1734—1815) poolt raviks rakendatud 
hüpnotism, mida ekslikult seletati mingi salapärase jõuga, nn. animaalse  magnetismiga. 
Tõlkija. 

lagedale tohutu suure vanamoodsa nahkköites märkmiku ja mõõtmetelt sellega sobiva pliiatsi. 
Siis pani ta prillid ette, avas taskuraamatu tühjalt leheküljelt ning pöördus uuesti minu poole. 
«Ma olen peaaegu viiskümmend aastat oma kadunud perenaist teeninud,» ütles Betteredge 
mulle karmilt otsa vaadates. «Enne seda olin paaž tema isa, vana lordi teenistuses. Nüüd on 
mul eluaastaid kusagil seitsmekümne ja kaheksakümne vahel — ei ole tähtis, kui palju 
täpselt! Mul arvatakse olevat maailmast niisama kenakesti kogemusi ja teadmisi kui enamikul 
inimestel. Ja millega see kõik lõpeb? See lõpeb, mister Ezra Jennings, sellega, et üks velsker 
võtab oopiumitinktuuri pudeli ja teeb sellega mister Franklini kallal mingisugust 
hookuspookust — ning kirevase päralt, mina pean veel vanas eas silmamoondaja abiliseks 
hakkama!» 

Mister Blake puhkes naerma. Püüdsin vahele rääkida. Betteredge tõstis käe selle märgiks, et 
ta ei olnud veel lõpetanud. 

«Mitte sõnagi, mister Jennings!» ütles ta. «Teilt, söör, ei soovi ma ühtegi sõna kuulda. Tänu 
taevale, mul on omad põhimõtted. Kui mulle antakse korraldus, mis on hullumajast tulnud 
korralduse lihane vend, siis ei tähenda see midagi. Senikaua kui ma saan selle korralduse 
olenevalt asjaoludest kas oma peremehelt või perenaiselt, täidan ma seda. Mul võib olla oma 
arvamus, mis on ka, palun suvatsege meeles pidada, mister Bruffi — suure mister Bruffi 
arvamus!» ütles Betteredge häält kõrgendades ja pühalikult pead raputades. «See ei loe; ma 
võtan oma arvamuse sellegipoolest tagasi. Minu noor perenaine ütleb: «Tehke seda.» Ja mina 
ütlen: «Miss, see saab tehtud.» Siin ma nüüd olengi oma raamatu ja pliiatsiga — mis ei ole 
küll nii hästi teritatud, nagu ma sooviksin, aga kui kristlased arust ära lähevad, kuidas võib 
siis veel oodata, et pliiatsid teravaks jäävad? Andke mulle oma korraldused, mister Jennings. 
Ma kirjutan nad üles, söör. Ma olen otsustanud neist mitte juuksekarva võrragi kõrvale 
kalduda. Olen pime käsutäitja — vaat kes ma olen. Pime käsutäitja!» kordas Betteredge 
sellest iseloomustusest lõpmata suurt naudingut tundes. «Mul on väga kahju,» alustasin ma, 
«et te minuga ei nõustu... » «Ärge mind sellesse segage!» katkestas mind BetteredgeA 
«Küsimus ei ole nõustumises, küsimus on sõnakuulmises. Andke oma juhtnöörid, söör, — 
andke oma juhtnöörid!» 

Mister Blake andis mulle märku Betteredge'i sõnast võtta. Ma «andsin oma juhtnöörid» nii 
selgesti ja nii tõsiselt kui suutsin. 

«Ma soovin, et mõned ruumid majas uuesti avataks,» alustasin ma, «ja et need sisustataks 
täpselt nii, nagu nad möödunud aastal samal ajal olid.» 

Betteredge seadis oma puudulikult teritatud pliiatsi valmis .ja limpsas seda keelega. 
«Nimetage need ruumid, mister Jennings,» ütles ta kõrgilt. 

«Esiteks hall peatrepi juures.» 

«Esiteks hall,» kirjutas Betteredge. «Seda on kohe kõigepealt võimatu nii sisustada, söör, 
nagu see möödunud aastal oli.» «Mispärast?» 

«Sellepärast, mister Jennings, et möödunud aastal seisis, hallis 

hiireviu topis. Kui pererahvas majast lahkus, pandi hiireviu koos teiste asjadega ära. Ja 
kui hiireviu ära pandi, siis ta rebenes katki.» «Jätame siis hiireviu välja.» 

Betteredge märkis väljajätmise üles. ««Hall uuesti nii sisustada, nagu see oli möödunud 
aastal. Välja jätta ainult katkine hiireviu.» palun jätkake, mister Jennings.»/ 

«Trepp nagu enne vaibaga katta.» 

««Trepp nagu enne vaibaga katta.» Mul on kahju teile pettumust valmistada, söör, aga ka seda 
ei saa teha.» «Miks mitte?» 


«Sest mees, kes vaiba trepi peale pani, on surnud, mister Jennings, — ning temasamnast vaiba 
ja nurga kokkusobitajat ei leidu tervel Inglismaal, ükskõik kust te ka otsiksite.» 

«Väga hea. Eks proovime siis paremuselt järgmist meest Inglismaal.» 

Betteredge tegi ka selle üleskirjutuse ja ma jätkasin juhtnööride andmist. 

«Miss Verinderi elutuba uuesti täpselt selliseks muuta, nagu see oli möödunud aastal. Samuti 
koridor, mis elutoast esimesele trepimademele viib. Samuti teine koridor, mis teiselt 
trepimademelt parematesse magamistubadesse viib. Samuti magamistuba, mis mullu juunis 
mister Franklin Blake'ile kuulus.»- 

Betteredge! nüri pliiats jäädvustas iga mu sõna piinliku täpsusega. «Jätkake, söör,» lausus 
vanamees pilkava tõsidusega. «See pliiatsisüsi võib veel palju kirjutada.» 

Ütlesin talle, et rohkem mul juhtnööre ei ole. «Söör,» vastas Betteredge, «sel juhul on mul 
paar punkti omalt poolt lisada.» Ta avas taskuraamatu uuelt leheküljelt ja limpsas oma 
ammendamatut pliiatsit veel kord keelega. 

«Ma soovin teada,» alustas ta, «kas ma tohin või ei tohi pesta oma 

käed —» 

«Kahtlemata tohite,» sõnas mister Blake. «Ma helistan kohe teenrile.» 

«...puhtaks teatud vastutusest,» jätkas Betteredge, jonnakalt kellestki teisest peale iseenda ja 
minu välja tegemata. «Alustame miss Verinderi elutoast. Kui me möödunud aastal vaiba 
maast ära võtsime, mister Jennings, siis leidsime selle pealt üllataval hulgal nööpnõelu. Kas 
ma nööpnõelte tagasipaneku eest vastutan?» 

«Kindlasti mitte.» 

Betteredge märkis selle möönduse jalamaid üles. 

«Järgmiseks esimene koridor,» haaras ta uuesti jutuotsa. «Kui me sealt kaunistused ära 
viisime, siis oli nende hulgas ka ühe alasti paksu lapse kuju, mille kohta maja kataloogis on 
jumalavallatult märgitud: «Cupido, armastuse jumal». Möödunud aastal oli tal õlgade küljes 
kaks tiiba. Kui ma ta äraviimise ajal korraks, silmist lasin, kaotas ta ühe nendest. Kas ma 
Cupido tiiva eest vastutan?» 

Ma tegin teise möönduse ja Betteredge tegi teise ülestähenduse. 

«Nüüd teine koridor,» jätkas ta. «Kuna seal möödunud aastal midagi peale tubade uste ei 
olnud (ja nende kohalolekut võin ma 

vajaduse korral vandega kinnitada), siis tunnistan, et üksnes selle majaosa koha pealt on mu 
süda rahulik. Mis aga mister Franklini magamistoasse puutub (kui see tuleb muuta selliseks, 
nagu ta oli), siis tahaksin ma teada, kes vastutab selle eest, et tuba oleks pidevalt segamini, 
ükskõik kui tihti seda ka korda ei seataks, — siin püksid, seal käterätid, ja igal pool vedelemas 
prantsuse romaanid. Ma küsin, kes vastutab mister Franklini toa segaminipööramise eest, kas 
tema või mina?» 

Mister Blake teatas, et ta võtab kogu vastutuse suurima rõõmuga enda peale. Betteredge ei 
teinud kangekaelselt mingit lahendust kuulmagi, enne kui mina selle olin kinnitanud ja heaks 
kiitnud. Võtsin mister Blake'i ettepaneku vastu ning Betteredge tegi selle kohta oma 
taskuraamatusse viimase sissekande. 

«Homsest alates, mister Jennings, astuge sisse, millal iganes soovite,» lausus ta end jalule 
ajades. «Te leiate mind koos vajalike abilistega töötamas. Palun aupaklikult luba teid tänada, 
söör, et te hiireviu topisest ja Cupido tiivast numbrit ei teinud ning lubasite mul käed puhtaks 
pesta vastutusest vaibal leiduvate nööpnõelte eest ja segaduse eest mister Franklini toas. 
Teenrina olen ma teile väga tänulik. Inimesena arvan aga, et teie pea on hulle mõtteid täis, 
ning tahan öelda, et teie katse on ainult üks pettekujutlus ja lõks. Ärge seepärast veel kartke, 
et minu kui inimese tunded minu kui teenri kohust segama hakkavad! Teie käsud täidetakse. 
Hoolimata teie hulludest mõtetest, söör, teie käsud täidetakse. Kui asi lõpeb sellega, et te maja 


põlema panete, siis olgu ma neetud, aga enne ma pritsimeeste järele ei saada, kui te kõigepealt 
kella olete helistanud ja mul seda teha käskinud!» 

Lausunud hüvastijätuks selle kinnituse, tegi ta mulle kummarduse ja kõndis toast välja. 

«Kas te arvate, et me võime tema peale loota?» küsisin ma. 

«Surmkindlalt,» vastas mister Blake. «Kui me majja läheme, siis leiame, et tä ei ole midagi 
hooletusse jätnud ega midagi unustanud.» 


19. juuni. — Veel üks protest meie kavatsetud ettevõtmise vastu! Sedakorda daamilt. 
Hommikune post tõi mulle kaks kirja. Ühe miss Verinderilt, kes minu soovitustega kõige 
armastusväärsemal kombel nõustus. Teise sellelt daamilt, kelle hoole all ta elab, — kelleltki 
missis Merridev/lt. 

Missis Merridew saadab oma tervitused ning ei püüa teeseldagi. nagu saaks ta aru minu ja 
miss Verinderi kirjavahetuse teema teaduslikust küljest. Küll aga leiab ta endal õiguse olevat 
avaldada arvamust selle seltskondliku külje kohta. Missis Merridew' arvates ma vist ei tea, et 
miss Verinder on napilt üheksateistkümne-aastane. Lasta sellises eas noorel neiul viibida 
(ilma «seltsidaamita») mehi täis Ff majas, kus viiakse läbi mingit meditsiinilist eksperimenti, 
tähendab sedavõrd jämedat eksimust kombekuse vastu, et missis Merridew ei saa seda 
kuidagiviisi lubada. Kui see asi ikkagi ette võetakse, siis peab tema oma kohuseks isiklik 
mugavus ohvriks tuua ja koos miss 

Verinderiga Yorkshire'i sõita. Neil asjaoludel söandab ta paluda, et ma kõik veel kord lahkesti 
läbi kaaluksin, sest ta näeb, et miss Verinder ei võta kuulda kellegi muu kui minu arvamust. 
Kindlasti ei ole miss Verinderi kohalviibimine hädavajalik, ja üks sõna minu poolt vabastaks 
nii missis Merridew' kui ka minu enda väga ebameeldivast vastutusest. 

Tavapärastest viisakusväljenditest selgesse inglise keelde tõlgituna tähendab see minu 
meelest, et missis Merridew tunneb surmahirmu seltskonna arvamuse ees. Paraku pöördus ta 
oma palvega kõige viimase inimese poole, kellel on mingit põhjust seda arvamust austada. Ma 
ei hakka miss Verinderile pettumust valmistama ega lükka edasi leppimist kahe noore inimese 
vahel, kes teineteist armastavad ja kes on juba niigi kaua lahus viibinud. Selgest inglise 
keelest vii-sakusväljenditesse tõlgituna kõlab see nii: .mister Jennings tervitab missis 
Merricfew'd ja kahetseb, et ei tunne endal õigust olevat selles küsimuses enam midagi ümber 
korraldada. 

Mister Blake'i enesetundes täna "hommikul muutusi ei olnud. Otsustasime, et täna me veel 
Betteredge'i maja ülevaatamisega häirima ei lähe. Me jõuame oma esimese kontrollkäigu ka 
homme teha. 

20. juuni. — Mister Blake'i hakkab vaevama pidev öine rahutus. Mida kiiremini toad nüüd 
korda tehakse, seda parem. 

Läksime täna hommikul koos häärberit vaatama ja ta kõneles mulle mingi närvilise kärsituse 
ning kõhklusega kirjast (Londonist siia edasi saadetud), mille ta oli saanud seersant Cuffilt. 
Seersant kirjutab Iirimaalt. Ta teatab, et sai kätte (majapidajanna kaudu) visiitkaardi ja teate, 
mille mister Blake jättis tema elukohta Dorkingi külje all, ning annab teada, et Inglismaale 
pöördub ta tagasi ilmselt nädala pärast või isegi varem. Seni aga palub ta, et mister Blake 
suvatseks teatada, miks ta temaga Kuukivist rääkida soovib (nagu on teates öeldud). Kui 
mister Blake suudab teda veenda, et ta möödunud aastal oma juurdluses mõne tõsise vea tegi, 
siis peab ta oma kohuseks (arvestades kadunud leedi Verinderi poolt ülesnäidatud heldust) 
end mister Blake'i käsutusse anda. Kui ei, siis palub ta luba ptkata oma erupõlve keset maaelu 
rahulikke lillekasvataja-rõõme. 

Lugenud kirja läbi, soovitasin vähimagi kõhkluseta, et mister Blake teataks oma vastuses 
seersant Cuffile kõigest, mis pärast juurdluse katkestamist möödunud aastal oli juhtunud, ja 
laseks tal siis nende selgete faktide põhjal oma järeldusi teha. 


Veidi mõelnud, soovitasin tal ka seersant eksperimenti jälgima kutsuda, muidugi kui ta selleks 
ajaks Inglismaale tagasi jõuab. Igal juhul oleks ta väärtuslik tunnistaja, ning kui minu 
arvamus, et teemant on mister Blake'i tuppa peidetud, ekslikuks osutuks, siis edasises 
tegevuses, millest mina enam osa võtta ei saa, kuluksid seersandi nõuanded väga ära. Paistis, 
et see viimane kaalutlus avaldas mister Blake'ile mõju. Ta lubas teha, nagu ma soovitasin. 
Kui me maja juurde viivale teele jõudsime, kuulsime juba haamrilöökidest, et sisustamine 
käib täie hooga. 

Betteredge, kes oli end asjakohaselt punase kalurimütsi ja jämedast rohelisest kalevist põllega 
kaunistanud, tuli meile eeskotta vastu. Niipea kui ta mind nägi, võttis ta välja oma märkmiku 
Ja pliiatsi ning soovis kangekaelselt kõik kirja panna, mis ma talle ütlen. Kuhu me ka ei 
vaadanud, kõikjal edenes töö nii kiiresti ja nii arukalt, kui üldse oli võimalik tahta. Kuid hallis 
ja miss Verinderi toas tuli veel palju teha. Tundus kahtlane, kas maja meie jaoks enne nädala 
lõppu korda saab. 

Õnnitlesime Betteredge'i saavutatud edu puhul (ta tegi ikka veel märkmeid, kui ma iganes suu 
avasin, ning keeldus pööramast vähimatki tähelepanu sellele, mida mister Blake ütles) ja 
lubasime paari päeva pärast uuesti sisse astuda. Seejärel valmistusime majast tagaukse kaudu 
lahkuma. Enne kui me alumistest koridoridest välja jõudsime, peatas Betteredge mind just sel 
hetkel, kui ma tema toa uksest möödusin. 

«Kas ma võin teile nelja silma all paar sõna öelda?» küsis ta salapärase sosinaga. 

Ma muidugi nõustusin. Mister Blake läks edasi, et mind aias oodata, ja mina astusin koos 
Betteredge'iga tema tuppa. Olin üsna kindel,'et ta hakkab mult mingeid uusi mööndusi 
nõudma, sest eeskuju selleks oli hiireviu topise ja Cupido tiiva näol juba olemas. Minu 
suureks üllatuseks pani Betteredge oma käe usalduslikult mu käsivarrele ning esitas ühe 
iseäraliku küsimuse: 

«Mister Jennings, ega te juhtumisi «Robinson Crusoe'ga» tuttav ei ole?» 

Ma vastasin, etolen «Robinson Crusoe'd» lapsepõlves lugenud. «Ja hiljem enam mitte?» 
päris Betteredge. 

«Hiljem enam mitte.» 

Ta astus paar sammu tagasi ja vaatas mind ilmel, mis väljendas korraga nii kaastundlikku 
uudishimu kui ka ebausklikku aukartust. 

«Ta ei ole «Robinson Crusoe'd» lapsepõlvest saadik enam lugenud,» ütles Betteredge, 
rääkides iseenda, mitte minuga. «Proovime õige, kuidas «Robinson Crusoe» talle praegu 
mõjub!» 

Ta keeras ühes nurgas seisva kapi ukse lukust lahti ja tõi lagedale määrdunud ning 
eeslikõrvades raamatu, ja kui ta lehti keerama hakkas, lõi mulle ninna tugev seiskunud tubaka 
lehk. Kui ta oli leidnud lõigu, mida ta ilmselt otsis, kutsus ta mind — ikka veel salapärase 
usalduslikkusega sosistades — enda juurde. 

«Mis puutub sellesse teie hookuspookusesse oopiumi ja mister Franklin Blake'iga, söör,» 
alustas ta, «siis, seni kui töömehed majas, on, saab minu kui teenri kohusetunne võitu minu 
kui inimese tunnetest. Kui aga töömehed on läinud, siis saavad minu kui inimese tunded võitu 
minu kui teenri kohusetundest. Väga hea. Eile õhtul, mister Jennings, tekkis mul kindel 
eelaimus, et see teie uus meditsiinilineA ettevõtmine lõpeb halvasti. Kui ma sellele 

salasunnile järele oleksin andnud, siis oleksin ise oma käega kogu mööbli jälle ära pannud, ja 
kui töömehed järgmisel hommikul oleksid tulnud, siis oleksin ma nad maja ümbrusestki 
minema ajanud.» 

«Selle põhjal, mida ma ülemal nägin, on mul rõõm siiski järeldada,» tähendasin ma, «et te 
panite sellele salasunnile vastu.» 


««Panin vastu» pole õige sõna,» kostis Betteredge. ««Heitlesin» on õigem öelda. Heitlesin, 
söör, nende mu rinnust tulevate sõnatute korralduste ja taskuraamatusse kirjutatud korralduste 
vahel, mis tõukasid ja tõmbasid mind, ühed sinna, teised tänna, kuni ma olin (vabandage 
väljendust) üleni külma higiga kaetud. Mis rohu poole ma selle kohutava meeltesegaduse ja 
ihunõtruse juures pöördusin? Selle rohu poole, söör, mis mind viimase kolmekümne ja enama 
aasta jooksul veel kordagi hätta ei ole jätnud, — selle Raamatu poole!» 

Ta lajatas lahtise käega vastu raamatut ning sellest paiskus veelgi tugevam pahvak seiskunud 
tubaka lehka. 

«Mida leidsin ma siit,» jätkas Betteredge, «kohe esimeselt leheküljelt, mille ma lahti lõin? 
Selle aukartustäratava lõigu, söör, saja seitsmekümne kaheksandal leheküljel, mis kõlab 
järgmiselt: «Nende ja paljude samalaadsete mõtiskluste põhjal tegin ma endale hiljem 
kindlaks reegliks, et kui need salajased märguanded või sisesunnid mul iganes midagi teha või 
tegemata jätta või seda või teist teed minna soovitasid, siis võtsin ma alati seda salasundi 
kuulda.» — Meie igapäevase leiva nimel, mister Jennings, need olid kõige esimesed sõnad, 
mis mulle silma hakkasid, ja veel täpipealt sel ajal, kui ma ise oma salasundi kuulda ei 
võtnud! Teie vist ei näe selles kõiges midagi ebatavalist, on ju nii, söör?» 

«Ma näen juhuslikku kokkusattumust — ja ei midagi muud.» 

«Kas teil oma meditsiinilise ettevõtmise suhtes mingeid kõhklusi ei tekkinud, mister 
Jennings?» 

«Mitte kõige vähemaidki.» 

Betteredge vahtis mind üksisilmi ja surmvaikselt. Ta sulges aeglaselt ning kaalutlevalt 
raamatu, pani selle jälle erakordse hoolikusega kappi luku taha, keeras end kannal ringi ja 
vahtis mind uuesti. Siis hakkas ta rääkima. 

«Söör,» ütAesAa pühalikult, «inimesele, kes ei ole «Robinson Cru-soe'd» lapsest saadik enam 
lugenud, tuleb väga palju hinnaalandusi teha. Soovin teile kõike head!» 

Ta avas mulle sügava kummarduse saatel ukse ja ma võisin ise väljapääsu aeda üles otsida. 
Ma kohtasin mister Blake'i, kui ta parajasti maja poole tagasi tuli. 

«Teil ei tarvitse mulle öelda, mis teiega juhtus,» ütles ta. «Better-edge mängis välja oma 
viimase trumbi: ta tegi «Robinson Crusoe's* järjekordse prohvetliku avastuse. Kas te kiitsite 
tema armastatuimale pettekujutlusele järele? Ei? Te andsite talle mõista, et te «Robinson 
Crusoe'sse» ei usu? Mister Jennings! Betteredge'i silmis te enam madalamale langeda ei saa. 
Edaspidi võite öelda ja teha, mida iganes soovite. Küll te näete; nüüd ei hakka ta teie peale 
enam ühtegi sõna raiskama.» 

21. juuni. — Täna peab piisama lühikesest sissekandest. Mister Blake'il oli kõige hullem öö, 
mida ta senini läbi on elanud. Suuresti vastu mu oma tahtmist tuli mul talle rohtu määrata. 
Temataolistele 

341 

tundlikele inimestele mõjuvad ravivahendid õnneks kiiresti. Muidu peaksin ma kartma, et kui 
eksperimendi aeg kätte jõuab, ei ole temast selleks üldse enam asja. 

Mis minusse puutub, siis pärast seda, kui valud kahel viimasel päeval pisut nõrgenesid, oli 
mul täna hommikul uus hoog, mille kohta ma ütlen ainult niipalju, et see sundis mind oopiumi 
juurde tagasi pöörduma. Panen selle päevaraamatu kinni ja võtan sisse oma täis-annuse — 
viissada tilka. 


22. juuni. — Täna on meie väljavaated pisut paremad. Mister Blake'i närvierutus on tunduvalt 
vähenenud. Möödunud ööl ta isegi magas veidike. Mina aga olin öösel tänu oopiumile 
peaaegu teadvuseta. Ma ei saa öelda, et ma täna hommikul ärkasin; sobivam väljend oleks, et 
ma tulin uuesti meelemärkusele. 


Sõitsime maja juurde vaatama, kas kõik on endisesse korda seatud. Töö saab valmis homme 
— laupäeval. Nagu mister Blake ennustas, ei teinud Betteredge mulle enam mingisuguseid 
takistusi. Ta oli algusest lõpuni pahaendeliselt viisakas ja pahaendeliselt vaikiv. 

Minu meditsiiniline ettevõtmine (nagu Betteredge seda nimetab) tuleb nüüd paratamatult 
esmaspäevani edasi lükata. Homme jäävad töömehed hilisõhtuni majja. Järgmisel päeval on 
rongide sõiduajad kehtiva pühapäevatürannia tõttu — mis on üks selle vaba maa juurdunud 
tavasid — niiviisi seatud, et võimatu on kedagi paluda Londo-*nist meile sõita. Kuni 
esmaspäevani ei jää muud üle kui mister Blake'i hoolikalt jälgida ning teda, kui vähegi 
võimalik, sellessamas seisundis hoida, milles ma ta täna eest leidsin. 

Vahepeal mõjutasin teda mister Bruffile kirjutama ja eriliselt rõhutama, kui hädavajalik see 
on, et advokaat ühe tunnistajana kohal viibiks. Valisin tunnistajaks just nimelt mister Bruffi, 
sest tal on meie suhtes tugevad eelarvamused. Kui me teda veenda suudame, siis on meie võit 
täiesti vaieldamatu. 

Mister Blake kirjutas ka seersant Cuffile, mina aga saatsin paar rida miss Verinderile. Koos 
nende ja vana Betteredge'iga (kes on, perekonnas tõesti tähtis isik) on meil küllalt 
tunnistajaid — ilma et missis Merridew'd oleks tarvis asjasse segada, kui ta end ikka tõesti 
seltskonna arvamusele ohvriks tuua tahab. 


23. juuni. — Möödunud ööl tabas mind taas oopiumi kättemaks. Ei ole midagi parata, pean 
selle nüüd välja kannatama, kuni esmaspäev mööda saab. 

Mister Blake ei ole täna jälle kuigi heas vormis. Kella kahe ajal öösel, nagu ta pihtis, avanud 
ta sahtli, millesse tema sigarid olid ära pandud. Ainult suure pingutusega suutnud ta selle 
uuesti, lukustada. Pärast seda visanud ta võtme kiusatuse vältimiseks aknast välja. Täna 
hommikul aga toonud teener võtme talle tagasi, sest see oli leitud ühe tühja tünni põhjast — 
selline on juba kord saatus! Ma võtsin võtme teisipäevani oma kätte. 

24. juuni. — Mister Blake ja mina tegime pika sõidu lahtises tõllas. Tundsime mõlemad, kui 
soodsalt meile mõjus mahe suveõhk. Sõin koos temaga võõrastemajas lõunat. Minu suureks 
kergenduseks — sest täna hommikul leidsin ta üleskruvitud ning ülierutatud seisundis — 
magas ta pärast lõunat sohval sügavalt kaks tundi. Kui ta veel ühe rahutu öö peaks veetma, 
siis nüüd ma enam selle tagajärgi ei karda. ANL 

25. juuni, esmaspäev. — Eksperimendi päev! Kell on viis pärast lõunat. Jõudsime just äsja 
majja. 

Esimene ja kõige tähtsam küsimus: kuidas on mister Blake'i tervis? 

Niipalju kui mul on võimalik otsustada, tõotab ta (füüsilises mõttes) täna õhtul oopiumi toime 
suhtes peaaegu niisama tundlik olla kui mullu samal ajal. Täna pärastlõunal on tema närviline 
tundlikkus juba närviärrituse piirile jõudnud. Ta punastab kergesti, tema käsi ei ole päris 
kindel, ning juhuslikud mürad ja inimeste või asjade ootamatu ilmumine tema 
nägemispiirkonda paneb teda võpatama. 

Kõik need nähud on tingitud unepuudusest — selle põhjuseks aga on närvilisus, mis kaasnes 
äärmuseni viidud suitsetamisharjumuse järsu mahajätmisega." Siin on mängus needsamad 
põhjused mis möödunud aastal, ja ilmselt on ka tagajärjed samad. Kas see jääb kehtima meie 
katse lõpuni? Tänase öö sündmused peavad seda näitama. 

Sel ajal kui ma neid ridu kirjutan, lõbustab mister Blake end hallis piljardilaua ääres, 
harjutades igat sorti lööke, nagu tal oli kombeks, kui ta eelmise aasta juunikuus selle maja 
külaline oli. Võtsin oma päevaraamatu siia kaasa, sest ühelt poolt aitab see mul sisustada 
kõiki neid tjgevuseta ootuse, tunde, mis mulle kindlasti tänase ja homse hommiku vahel osaks 
langevad; teiselt poolt lootsin aga, et võib juhtuda midagi niisugust, mis väärib sedamaid 
ülesmärkimist. 


Kas ma olen siiamaani midagi kahe silma vahele jätnud? Pilk eilsele sissekandele näitab 

mulle, et ma olen unustanud kirjutada hommikusest postist. Lubage mul see viga parandada, 
enne kui ma oma päevaraamatu seks korraks kinni panen ja mister Blake'i juurde lähen. 
Niisiis, eile sain ma miss Verinderilt mõned read. Ta kavatseb sõita pärastlõunase rongiga, 
nagu ma soovitasin. Missis Merridew on jäänud kindlaks oma kavatsusele teda saata. Kirjas 
on mõista antud, et vana daami tavaliselt nii suurepärane tuju on pisut rikutud ning et tema iga 
ja harjumusi arvestades tuleks teda kohelda nii leebelt kui võimalik. Ma püüan oma suhetes 
missis Merridew'ga võtta eeskuju sellest sallivusest, mida ilmutab Betteredge minu suhtes. 
Muide, Betteredge võttis meid täna vastu paljutähendava pidulikkusega: seljas kõige parem 
must ülikond ja, kaelas kõige hoolikamalt tärgeldatud valge kaelaside. Iga kord, kui ta minu 
poole vaatab, meenub talle, et ma ei ole «Robinson Crusoe'd» lapsest saadik enam lugenud, ja 
ma näen tema silmis aupaklikku haletsust. 

Eile sai mister Blake ka advokaadilt vastuse. Mister Bruff võtab 

kutse vastu, aga rahulolematult. Tema arvates on ilmtingimata vajalik, et miss Verinderi 
saadaks selle (nagu ta seda nimetada söandab) naeruväärse näitemängu paika mõni 
härrasmees, kellel leidub keskmisel määral kainet mõistust. Parema saatja puudumisel on 
mister Bruff ise nõus selleks härrasmeheks hakkama. Nii et nüüd on vaene miss Verinder 
varustatud koguni kahe «seltsidaamiga». Mulle valmistab kergendust mõte, et sellega peaks 
seltskonna arvamus küll rahule jääma! 

Seersant Cuffist ei ole' midagi kuulda olnud. Kahtlemata on ta ikka veel Iirimaal. Temaga ei 
saa me täna õhtul arvestada. 

Betteredge tuli just praegu ütlema, et mister Blake küsis minu järele. Pean sedakorda sule 
kõrvale panema. 

* 

Kell seitse. — Vaatasime kõik toad ja trepid veel kord üle ja tegime meeldiva jalutuskäigu 
põõsastikus, mis oli mister Blake'i lemmikpaik, kui ta viimati siin elas. Ma loodan, et sel moel 
ehk õnnestub tema mulluseid muljeid siinsetest kohtadest ja asjadest võimalikult elavatena 
taastada. 

Nüüd läheme lõunat sööma — täpselt samal ajal, kui möödunud aastal piduliku lõunasöögiga 
algust tehti. Siin pean ma muidugi silmas puhtalt meditsiinilist eesmärki. Oopiumitinktuur 
peab sattuma organismi, kui seedimisprotsess on võimalikult täpselt samas staadiumis nagu 
mullu oopiumi manustamise ajal. 

Mõnda aega pärast lõunasööki kavatsen ma vestluse jälle — nü sundimatult kui oskan — 
teemandi ja indialaste salanõu juurde juhtida. Kui ma olen mister Blake'i nende mõtetega 
tegelema pannud, siis olen teinud kõik, mis on minu võimuses, — kuni saabub aeg talle 
oopiumiannus sisse anda. 

* 

Kell pool üheksa. — Alles praegu leidsin võimaluse täita kõige tähtsam kohustus — kohustus 
otsida perekonna rohukapikesest üles see oopiumitinktuur, mida mister Candy möödunud 
aastal kasutas. 

Kümne minuti eest tabasin Betteredge'i ühel tema vabal hetkel ja tegin talle oma soovi 
teatavaks. Ilma ühegi vastuväiteta, tegemata katsetki oma taskuraamatut välja võtta, juhatas ta 
mind (tehes mulle igal sammul hinnaalandusi) panipaika, kus rohukapikest hoiti. 

Leidsin pudeli, mis oli hoolikalt klaaskorgiga suletud — korgilt oli veel peale seotud tükk 
nahka. Nagu ma olin arvanud, osutuski' pudelis leiduv preparaat tavaliseks 
oopiumitinktuuriks. Leides, et pudel oli veel üsna täis, otsustasin eelistada seda neile kahele 
preparaadile, millega ma olin end targu igaks juhuks varustanud. 

Teatavaid raskusi valmistab sisseantava koguse küsimus. Olen selle üle järele mõelnud ja 
otsustanud annust suurendada. 


Minu üleskirjutustest võib näha, et mister Candy andis mister Blake'ile ainult kakskümmend 
viis tilka. See on liiga väike annus, et 

sellega oleksid võinud meile teadaolevad tagajärjed kaasneda — isegi nii tundliku isiku puhul 
nagu mister Blake. Minu meelest on väga tõenäoline, et tegelikult andis mister Candy 
rohkem, kui ta ise arvas, — kuna ma tean, et ta peab lauamõnudest lugu ning et ta mõõtis 
oopiumitinktuuri välja pärast pidulikku sünnipäevalõunat. Igatahes riskin ma annust 
neljakümne tilgani suurendada. Praegusel juhul teab mister Blake ette, et ta võtab oopiumi, — 
mis füsioloogilisest seisukohast võrdub sellega, nagu oleks tal (tema enda teadmata) teatud 
võime selle toimele vastu jpanna. Kui minu seisukoht õige on, siis tuleks mulluse väiksema 
koguse tagajärgede kordamiseks seekord tingimata suurem doos anda. 

* 


Kell kümme. — Tunnistajad või külalised (kuidas ma neid nimetama pean?) jõudsid tunni aja 
eest majja. 

Veidi enne üheksat palusin mister Blakeil koos minuga tema magamistuppa minna, kusjuures 
ettekäändeks tõin oma soovi, et ta seal veel viimast korda ringi vaataks ja lõplikult kindlaks 
teeks, kas toa sisustamisel äkki midagi unustatud ei ole. Ma olin eelnevalt Betteredge'iga 
kokku leppinud, et mister Bruffi jaoks seatakse korda mister Blake'i magamistoa kõrval 
paiknev kamber ning et tema saabumisest teatatakse mulle uksele koputamisega. Viis minutit 
pärast seda, kui kell hallis üheksa lõi, kuulsin koputust, läksin jalamaid toast välja ning 
kohtasin koridoris mister Bruffi. 

Mu välimus (nagu tavaliselt) kõneles minu kahjuks. Mister Bruffi pilgus väljendus küllalt 
selgesti see umbusaldus, mida ta tundis. Kuna ma olen juba harjunud, et ma võõrastele 
niisugust muljet avaldan, siis ütlesin talle hetkegi kõhklemata kõik, mida ma vajalikuks 
pidasin, enne kui fia mister Blake'i tuppa oleks astunud. 

«Te vist sõitsite siia koos missis Merridew' ja miss Verinderiga?» küsisin ma. 

«Jah,» vastas mister Bruff nii kuivalt kui võimalik. 

«Miss Verinder ehk ütles teile edasi minu soovi, et tema majas-viibimine (ja muidugi ka 
missis Merridew' kohalviibimine) mister Blake'i eest senikaua salajas hoitaks, kuni mu katse 
on läbi viidud?» 

«Ma tean, et mul tuleb keel hammaste taga hoida, söör!» vastas mister Bruff kärsitult. «Aga 
mul on juba niikuinii kombeks inimliku narruse koha pealt vait olla, nii et praegusel juhul ei 
ole mul üldse kiysatustki suud paotada. Kas see rahuldab teid?» 

Kummardasin ja lasksin Betteredge'il advokaadi tema tuppa juhatada. Betteredge saatis mulle 
lahkumisel ühe pilgu, mis ütles niisama selgesti kui sõnad: «Nüüd olete küll kõva pähkli peale 
sattunud, mister Jennings, —ja pähkli nimi on Bruff!» 

Järgmiseks tuli mul veel daamidega kohtumine läbi teha. Läksin trepist alla — tunnistan, et 
närveerisin veidi — ja suundusin miss Verinderi elutoa poole. 

Aedniku naine (kelle ülesandeks oli daamide majutamine) tuli mulle teise korruse koridoris 
vastu. See suurepärane naine kohtleb mind ülemäärase viisakusega, mis on ilmselt paanilise 
hirmu sünnitis. 

Alati, kui ma teda kõnetan, vahib ta mind üksisilmi, väriseb ja teeb niksu. Kui ma miss 
Verinderi järele pärisin, jäi ta mulle otsa vahtima, hakkas värisema ning oleks kahtlemata 
kohe ka niksu teinud, kui miss Verinder ise ootamatult oma elutoa ust avades seda tsere- 
mooniat poleks lõpetanud. 

«Kas mister Jennings?» küsis ta. 

Enne kui ma vastata jõudsin, tuli ta õhinal koridori, et minuga rääkida. Me kohtusime 
seinalambi valguses. Miss Verinder heitis mulle esimese pilgu ja peatus kõheldes. Ta kogus 
end aga otsekohe, punastas korraks — ning sirutas mulle siis võluva siirusega käe. 


«Ma ei saa teisse kui võõrasse suhtuda, mister Jennings,» ütles ta. «Oh, kui te vaid teaksite, 
kui õnnelikuks teie kirjad mind on teinud!» 

Ta vaatas mu inetusse kortsulisse näkku tänutundest särades, ja see oli ühe kaasinimese poolt 
minu jaoks midagi nii enneolematut, et ma ei teadnud, mida talle vastata. Mitte miski ei olnud 
mind tema lahkuse ja ilu vastu ette valmistanud. Tänu taevale, aastatepikkune kannatus ei ole 
mu südant kalgiks teinud. Olin temaga nii kohmetu ja arglik, nagu oleksin ma olnud alles 
koolipoiss. 

«Kus ta praegu on?» küsis ta, väljendades häbenemata oma peamist huvi — huvi mister 
Blake'i vastu. «Mida ta teeb? Kas ta minust on rääkinud? Kas ta on heas tujus? Kuidas ta talub 
seda maja pärast kõike, mis siin möödunud aastal juhtus? Millal te talle oopiumi annate? Kas 
ma võin vaadata, kuidas te selle välja mõõdate? See huvitab mind nii väga; ma olen nii 
erutatud — tahaksin teile öelda kümme tuhat asja, aga need kipuvad kõik korraga keelele, nii 
et ma eitea, millest alustada. Kas teid paneb imestama, et ma selle ettevõtmise vastu nii suurt 
huvi tunnen?» 

«Ei» vastasin ma. «Ma söandan arvata, et saan sellest täielikult aru.» 

Ta oli igasugusest kohmetuse teesklemisest kaugelt üle. Ta vastas mulle nii, nagu ta oleks 
võinud vastata vennale või isale. 

«Te olete mind vabastanud kirjeldamatust murest, te olete mulle andnud uue elu. Kuidas ma 
saaksin olla nii tänamatu, et hakkaksin midagi teie eest varjama? Ma armastan teda,» ütles ta 
lihtsalt. «Ma olen teda kogu aeg armastanud — isegi siis, kui ma talle mõttes ülekohut tegin; 
isegi siis, kui ma talle kõige karmimaid ja julmemaid sõnu ütlesin. Kas see on mulle mingiks 
vabanduseks? Ma loodan, et on, — kardan, et see ongi minu ainus vabandus. Kui hommik 
saabub ja ta teada saab, et ma siin olen, kas te arvate . .. 2» 

Ta jättis lause pooleli ja vaatas mulle väga tõsiselt otsa. 

«Ma arvan,» ütlesin ma, «et kui hommik saabub, tarvitseb teil ainult korrata talle seda, mida 
te praegu mulle ütlesite.» 

Tema nägu lõi särama, ta astus mulle sammu lähemale. Ta sõr-mitses närviliselt lille, mille 
ma olin aiast noppinud ja oma kuue nööpauku pannud. 

«Te olete teda viimasel ajal palju näinud,» ütles miss Verinder. «Kas te olete temas tõesti seda 
märganud?» 

«Päris tõesti,» vastasin ma. «Selle suhtes, mis homme juhtub, 

olen ma täiesti kindel. Ma soovin ainult, et võiksin niisama kindel olla ka selles, mis täna 
öösel juhtub.» 

Meie vestluse katkestas teekandikuga lähenev Betteredge. Meist mööda elutuppa minnes 
heitis ta mulle veel ühe tähendusrikka pilgu. «Jaa-jaa! Võtke nüüd, mis võtta annab. Üleval 
ootab kõva pähkel, mister Jennings, — üleval ootab kõva pähkel!» 

Läksime tema järel tuppa. Nurgas istus üks väga kenasti rõivastatud ja väga sügavalt peenesse 
tikkimistöösse süvenenud väike vana daam. Nähes mu mustlase jumet ja musta-valgelapilist 
pead, pillas ta oma töö sülle ning tõi kuuldavale nõrga karjatuse. 

«Missis Merridew,» ütles miss Verinder, «see on mister Jennings.» 

«Ma palun mister Jenningsilt vabandust,» kostis vana daam, kuid vaatas ise miss Verinderile 
otsa. «Rongisõit teeb mind alati nii närviliseks. Ma püüan ennast nüüd mingi harjumuspärase 
tegevusega rahustada. Ma ei tea, äkki on mu tikkimistöö selles erakordses olukorras kohatu? 
Kui see mister Jenningsi meditsiinilisi eesmärke segab, siis ma panen ta muidugi meeleldi 
kõrvale.» 

Tõttasin tikkimistööks luba andma, täpselt nii, nagu ma' olin lubanud katkise hiireviu ja 
Cupido puuduva tiiva ära jätta. Missis Merridew tegi pingutuse — puhtast tänulikkusest — ja 
püüdis minu juukseid vaadata. Ei! See käis tal üle jõu. Missis Merridew pööras pilgu uuesti 
miss Verinderile. 


«Kui mister Jennings lubab,» jätkas vana daam, «siis tahaksin temalt üht vastutulekut pali/da. 
Mister Jennings kavatseb täna öösel teaduslikku katset läbi viia. Kui ma veel koolitüdruk olin, 
siis tuli mul tihti teaduslike katsete juures viibida. Need lõppesid eranditult plahvatusega. Kas 
mister Jennings oleks nii lahke ja hoiataks mind seekord ette, millal täpselt see plahvatus 
toimub? Kui võimalik, siis ma tahaksin selle enne mööda saada, kui ma magama heidan.» 
Üritasin missis Merridewle kinnitada, et seekord ei ole meil plahvatust kavas. 

«Ei,» ütles vana daam. «Ma olen mister Jenningsile väga tänulik — ma tean küll, et ta petab 
mind ainult mu enda huvides. Aga ma eelistan otsekohesust. Ma olen plahvatusemõttega juba 
üsna leppinud — ainult et kui see võimalik on, siis ma tahaksin tõesti, et see enne läbi saaks, 
kui ma magana lähen.» 

Siinkohal avanes uks ja missis Merridew tõi kuuldavale veel ühe väikese 'karjatuse. Kas 
plahvatus oligi kätte jõudnud? Ei — üksnes Betteredge. 

«Ma palun vabandust, mister Jennings,» lausus Betteredge oma kõige viimistletumalt 
vandeseltslaslikul kombel. «Mister Franklin tahab teada, kus te olete. Kuna mul on teie 
korraldus teda meie preili siinviibimise suhtes petta, siis ütlesin, et ma eitea. See, suvatsege 
tähele panna, oli vale.. Kuna ma olen juba ühe jalaga hauas, siis mida vähem mul teie pärast 
tuleb valetada, seda tänulikum ma teile olen, kui mu viimne tunnike kätte jõuab ja 
südametunnistus mind vaevama hakkab.» 

Mul ei olnud võimalik Betteredge'i südametunnistuse puhtteoreetilisele küsimusele hetkegi 
raisata. Kui ma kohe mister Blake'i 

tuppa ei läinud, võis ta mind otsides siia ilmuda. Miss Verinder tuli minu kannul koridori. 
«Paistab, et teie tagakiusamiseks on päris vandenõu loodud,» ütles ta. «Mida see tähendab?» 
«Ainult maailma protesti, miss Verinder, — väga väikeses ulatuses — kõige uue vastu.» 
«Mida me missis Merridew'ga peale hakkame?» 

«Öelge talle, et plahvatus leiab aset homme hommikul kell üheksa.» 

«Et ta magama saata?» 

«Jah — et ta magama saata.» 

Miss Verinder läks tagasi elutuppa ja mina läksin trepist üles mister Blake'i juurde. 

Minu üllatuseks oli ta toas üksi. Ta sammus rahutult edasi-tagasi ning oli pisut ärritatud 
sellest, et ta üksi oli jäetud. 

«Kus on mister Bruff?» küsisin ma. 

Ta osutas kõrvaltoa suletud uksele. Mister Bruff oli hetkeks tema poole sisse astunud, 
katsunud uuesti meie tegevuse vastu protesteerida, ning jällegi ei õnnestunud tal mister 
Blake'ile vähimatki mõju avaldada. Seepeale oli advokaat otsinud abi oma mustast nahkkotist, 
mis oli lõhkemiseni täis igasuguseid ametialaseid dokumente. «Tõsised eluasjad,» möönis ta, 
«on praegusel juhul muidugi kurvalt kohatud. Kuid sellegipoolest peavad nad jätkuma. Mister 
Blake on ehk nõnda lahke ja annab ühele praktilise mõtlemisega inimesele tema vanamoodsad 
kombed andeks. Aeg on raha; aga mister Jennings võib muidugi kindel olla, et mister Bruff 
tema kutse peale kohale ilmub.» Selle vabandusega oli advokaat tagasi oma tuppa läinud ning 
kangekaelselt oma musta kotti sukeldunud. 

Mõtlesin missis Merridew'le ja tema tikkimisele ning Better-edge'ile ja tema 
südametunnistusele. Inglise iseloomu soliidne külg on ikka imeväärselt ühesugune — nii nagu 
on imeväärselt sarnased inglise nägude soliidsed ilmed. 

«Millal te kavatsete mulle oopiumi anda?» küsis mister Oiake kannatamatult. 

«Peate veel veidi ootama,» vastasin ma. «Ma jään seniks teie seltsi, kuni see aeg kätte jõuab.» 
Kell ei olnud siis veel kümmegi. Ma olin Betteredge! ja mister Blake'i mitmel puhul 
küsitlenud ning neilt kuuldu põhjal järeldanud, et mister Candy ei võinud oma oopiumiannust 
kuidagiviisi enne kella ühtteist anda. Niisiis otsustasin ma teise doosiga katsetada samuti 
umbes sel ajal. 


Ajasime pisut juttu, kuid meie mõlema mõtted olid juba eelseisva ränga proovi juures. Vestlus 
muutus varsti loiuks ning suri siis välja. Mister Blake lehitses ajaviiteks raamatuid öölaual. 
Ma olin kirjavara ettevaaatuse mõttes üle vaadanud, kui me esimest korda tuppa astu- ' sime. 
Ajalehed «The Guardian» ja «.The Tatler»; Richardsoni «Pamela», Mackenzie 
«Tundeinimene», Roscoe «Lorenzo de' Medici» ja Robertsoni «Charles Viies» — kõik 
klassikalised teosed, kõik muidugi mõõtmatult üle hilisemail aegadel loodud teostest ning 
kõigil 

(minu praegusest seisukohast) see üks suur voorus, et nad ei paelu kellegi huvi ega eruta 
kellegi mõistust. Ma jätsin mister Blake'i selle eeskujuliku kirjanduse mõjuvalda ja hakkasin 
päevaraamatusse praegust sissekannet tegema. 

Mu kell näitab mulle, et üheteistkümnes tund hakkab kätte jõudma. Pean oma päevaraamatu 
jälle kõrvale panema. 

* 

Kell kaks öösel. — Eksperiment on läbi. Selle käiku ja tulemusi hakkan ma kohe kirjeldama. 
Kell üksteist helistasin Betteredge'ile kella ja ütlesin mister Blake'ile, et nüüd lõpuks võib ta 
end magamaheitmiseks valmis seada. 

Vaatasin»aknast välja, öö oli sume ning vihmane ja sarnanes selles suhtes sünnipäeva ööga — 
möödmiud aasta kahekümne esimese juuniga. Ma ei usu küll üldiselt igasugustesse ennetesse, 
kuid siiski oli kuidagi julgustav näha, et atmosfääris ei olnud midagi otseselt närve mõjutavat 
— ei tormimärke ega elektrinähtusi. Betteredge tuli minu juurde akna alla ja pistis mulle 
salapäraselt pihku ühe väikese paberitüki. Sellel olid järgmised read: 

Missis Merridew läks magama kindla teadmisega, et plahvatus toimub hommikul kell üheksa 
ja et mina sellest majaosast enne ei liigu, kui ta tuleb ja mu vabaks laseb. Tal ei ole aimugi, et 
peamiseks tegevuskohaks saab minu elutuba — või muidu oleks ta sinna jäänud terveks ööks! 
Ma olen nüüd üksi ja väga ärevil. Palun lubage mul vaadata, kuidas Te oopiumi välja 
mõõdate. Ma tahan sellest kuidagi osa võtta, kas või lihtsa pealtvaataja tähtsusetus 
rollis. — R. V. 

Väljusin Betteredge”i järel toast ning ütlesin talle, et ta rohukapikese miss Verinderi elutuppa 
viiks. 

Paistis, et see korraldus tuli talle täiesti ootamatult. Ta oli seda nägu, nagu kahtlustaks ta mind 
mingis meditsiinilises salaplaanis miss Verinderi vastu! «Kas ma võin endale selle julguse 
võtta ja küsida,» päris ta,-«mis tegemist on meie preilil rohukapiga?» 

«Jääge sinna elutuppa, ja te saate näha.» 

Betteredge ilmselt kahtles, kas ta suudab mind üksipäini küllaldaselt kontrollida, kui juba 
rohukapike mängus on. 

«Kas teil on midagi selle vastu, söör,» küsis ta, «kui ka mister Bruff seal juures viibiks?» 
«Otse vastupidi! Ma tahtsingi nüüd just paluda, et mister Bruff koos minuga alla tuleks.» 
Betteredge läks, ilma et oleks enam sõnagi lausunud, rohukapi-kest tooma. Mina suundusin 
tagasi'mister Blake! tuppa ja koputasin vaheuksele. Mister Bruff avas selle, dokumendid käes, 
— sukeldunud Seadusesse ja ligipääsmatu Meditsiinile. 

«Vabandage, et ma teid segan,» laususin ma, «aga ma tahaksin nüüd oopiumitinktuuri mister 
Blake! jaoks valmis panna ning pean teid paluma, et te seal juures viibiksite ja vaataksite, 
mida ma teen.» 

«Jah?» kostis mister Bruff, eraldades mulle vastumeelselt ühe kümnendiku oma tähelepanust 
ning pühendades ülejäänud üheksa kümnendikku ikka veel oma paberitele. «Kas veel 
midagi?» 


«Pean teile seda tüli tegema, et tulete koos minuga siia tagasi ja vaatate, kuidas ma oopiumi 
sisse annan.» 

«Kas veel midagi?» 

«Veel üks asi. Ma pean teid paluma jääda mister Blake'i tuppa (nii ebamugav kui see teile ka 
oleks), et oodata ja vaadata, mis juhtub. » 

«Oh, väga hea!» ütles mister Bruff. «Minu tuba või mister Blake'i tuba — mis vahet seal on; 
ma võin oma paberitega igal pool tegelda. Muidugi kui teil midagi selle vastu ei ole, mister 
Jennings, et ma toimuvasse niipaljukestki kainet mõistust lisan?» 

Enne kui ma vastata sain, pöördus mister Blake oma voodist advokaadi poole. 

«Kas te tahate tõesti öelda, et see, mida me siin tegema hakkame, teid põrmugi ei huvita?» 
küsis ta. «Mister Bruff, teil ei ole rohkem kujutlusvõimet kui lehmal!» 

«Lehm on väga kasulik loom, mister Blake,» vastas advokaat. Selle vastusega tuli ta minu 
järel toast välja, paberid ikka veel käes. 

Me leidsime kahvatu ning erutatud miss Verinderi rahutult oma elutoas edasi-tagasi 
sammumas. Nurgas laua juures valvas Better-edge rohukapikest. Mister Bruff istus esimesele 
ettejuhtuvale toolile ja (püüdes lehmale kasulikkuses järele jõuda) sukeldus sealsamas uuesti 
oma paberitesse. 

Miss Verinder viis mind kõrvale ja hakkas otsekohe jälle ilmutama oma ühtainsat ning 
kõikehaaravat huvi — huvi mister Blake'i vastu. 

«Kuidas ta ennast nüüd tunneb?» küsis ta. «Kas ta on närviline? 

Kas ta on tujust ära? Kas te arvate, et kõik läheb korda? Kas te olete kindel, et see talle kahju 
ei tee?» 

«Täiesti kindel. Tulge ja vaadake, kuidas ma selle välja mõõdan.» 

«Üks hetk! Kell on üksteist läbi. Kui kaua veel läheb, enne kui midagi juhtuma hakkab?» 
«Seda ei ole kerge öelda. Võib-olla tund.» 

«Ma oletan, et mu tuba peab olema pime, nii nagu oli möödunud aastal?» 

«Muidugi.» 

«Ma ootan magamistoas — just nagu tookord. Hoian ust pisut paokil. See oli ka möödunud 
aastal pisut paokil. Ma jälgin elutoa ust, ja samal silmapilgul, kui see liikuma hakkab, puhun 
tule ära. Minu sünnipäeva ööl juhtus kõik just niiviisi. Ja nüüd peab kõik täpselt korduma, eks 
ole?» 

«Kas te olete kindel, et suudate end valitseda, miss Verinder?» 

«Tema pärast suudan ma kõike!» vastas ta tuliselt. 

Üks pilk tema näkku ütles mulle, et ma võin teda usaldada. Pöördusin jälle mister Bruffi 
poole. 

«Pean teid tülitama ja paluma teil paberid hetkeks kõrvale panna,» sõnasin ma. 

«Jah, muidugi!» Ta tõusis võpatades — otsekui oleksin ma teda 

iseäranis põneval kohal häirinud — ning tuli koos minuga rohukapi-kese juurde. Kuna seal 
toimuv tema kutsetööle omast hingematval põnevust ei pakkunud, siis vaatas ta Betteredge'ile 
otsa... ja haigutas tüdinult. 

Miss Verinder tuli minu juurde külma vett täis klaaskannuga, mille ta seina äärest lauakeselt 
oli võtnud. «Laske mina panen vee,» sosistas ta. «Ma lihtsalt pean kuidagi kaasa aitama!» 
Mõõtsin pudelikesest nelikümmend tilka oopiumitinktuuri välja ning valasin selle rohuklaasi. 
«Lisage vett, kuni klaas on kolmveerandini täis,» ütlesin ma ja ulatasin klaasi miss 
Verinderile. Siis andsin Betteredge'ile korralduse kapike lukku panna, kuna mul seda enam 
rohkem vaja ei läinud. Vana teenri ilme reetis kirjeldamatut kergendust. Ta oli ilmselt tõesti 
kahtlustanud, et ma hakkan tema noore perenaise peal mingeid meditsiinilisi katseid tegema! 


Kui miss Verinder oli lisanud vee, nagu ma juhatasin, kasutas ta hetke, mil Betteredge 
kapikest lukustada mister Bruff uuesti oma paberitesse vaatas, ning suudles kelmikalt 
rohuklaasi serva. «Kui te seda talle annate,» ütles see hurmav tütarlaps, «siis andke siitpoolt!» 
Ma võtsin taskust kristallitüki, mis pidi teemanti kujutama, ja andsin selle temale. 

«Te peate ka siin käe külge panema,» ütlesin ma. «Viige see sinna, kuhu te möödunud aastal 
Kuukivi panite.» 

Ta läks India kapi juurde ning asetas võltsteemandi laekasse, kus sünnipäeva ööl oli lebanud 
tõeline teemant, Atister Bruff jälgis seda toimingut — nagu ka kõiki teisi — varjamatu 
rahulolematusega. Kuid Betteredge'i eneseohjeldusvõime ei pidanud (minu suureks lõbuks) 
eksperimendi lausa dramaatiliseks muutuvale põnevusele enam vastu. Tema küünalt hoidev 
käsi värises ning ta sosistas ärevalt: «Kas te olete kindel, miss, et see on õige laegas?» 

Ma hakkasin kõige ees jälle välja minema, käes oopiumitinktuur veega. Ukse juures peatusin 
ja pöördusin viimast korda miss Verin-deri poole. 

«Ärge tulede kustutamisega kaua viivitage,» ütlesin talle. 

«Ma kustutan nad kohe,» vastas ta. «Ja ma ootan magamistoas ainult ühe küünla valgel.» 

Ta sulges meie järel elutoa ukse. Mister Bruffi ja Betteredge'i saatel läksin ma tagasi mister 
Blake'i tuppa. 

Leidsime ta rahutuna voodis vähkremas, ja ärritunult tahtis ta teada, kas talle sel ööl üldse 
oopiumi antakse või ei. Kahe tunnistaja juuresolekul andsin ma talle rohu sisse, kohendasin 
tema patju ja käskisin tal rahulikult lamada ning oodata. 

Tema heledate sitskardinatega voodi seisis päitsiga vastu seina, nii et mõlemale poole jäi 
küllalt vaba ruumi. Tõmbasin kardinad ühel pool täiesti ette — ja tema eest sel viisil varjatud 
toaossa paigutasin mister Bruffi ja Betteredge'i oopiumi mõju ootama. Voodi jalutsis 
tõmbasin kardinad ainult poolenisti ette — ja seadsin oma tooli veidi eemale, nii et võisin 
lasta tal ennast näha või mitte, endaga rääkida või mitte, just nii, nagu olukord oleks nõudnud. 
Kuna ma olin juba enne teada saanud, et ta magab alati valgusega, siis panin ühe põleva 

küünla päitsi kõrvale öölauale, kust valgus talle otse silma ei paistnud. Teise küünla andsin 
mister Bruffile, ja selle valgust varjasid sitskardinad. Akna ülemine pool oli toa õhutamiseks 
avatud. Sadas kerget vihma, maja oli vaikne. Minu kell oli kakskümmend minutit üksteist 
läbi, kui kõik ettevalmistused tehtud said ning ma voodi-jalutsist eemale asetatud toolile 
istusin. 

Mister Bruff võttis taas oma paberid käsile ja paistis neist igati niisama sügavalt huvitatud 
olevat kui ennegi. Kuid nüüd tema poole vaadates panin ma tähele teatud märke, mis mulle 
ütlesid, et lõpuks oli Seadus hakanud oma võimu tema üle kaotama. Kogu olukorra põnevus 
ja meie ootusärevus hakkas aegapidi mõjuma isegi tema kujutlusvõimeta vaimule. Mis puutub 
Betteredge'i, siis olid järjekindlad põhimõtted ja väärikas käitumine tema puhul lihtsalt sõna- 
kõlksudeks muutunud. Ta unustas ära, et ma teen mister Franklin Blake'iga mingit 
silmamoondustrikki, unustas, et ma olin maja maast laeni pahupidi pööranud, unustas, et ma 
polnud lapsest saadik enam «Robinson Crusoe'd» lugenud. «Jumala pärast, söör,» sosistas ta 
mulle, «öelge meile, millal see mõjuma hakkab.» 

«Mitte enne keskööd,» sosistasin ma vastu. «Ärge rääkige ja istuge paigal.» 

Betteredge langes minu suhtes kõige sügavamasse familiaarsusse, tegemata katsetki oma 
väärikust säilitada. Ta vastas mulle silmapilgutusega! 

Vaatasin uuesti mister Blake'i poole. Ta oli endiselt rahutu ning imestas tusaselt, miks ei ole 
oopium veel mõjuma hakanud. Tema praeguses meeleolus ei olnud mingit mõtet talle öelda, 
et mida rohkem ta niheleb ja end üles ärritab, seda kaugemale lükkub tulemus, mida me 
ootame. Targem oli tema mõtted oopiumi juurest eemale viia, andes talle märkamatult uut 
mõtlemisainet. 


Sel eesmärgil õhutasin teda endaga vestlema, püüdes juttu omalt poolt niiviisi juhtida, et see 
jõuaks uuesti tagasi meid ennist köitnud teema — Kuukivi juurde. Võtsin meelega kõne alla 
Kuukivi loo need osad, mis puudutasid teemandi toomist Londonist Yorkshire'i, riski, mida 
mister Blake'ile oli tähendanud selle Frizinghalli pangast äratoomine, ja indialaste ootamatut 
ilmumist maja juurde sünnipäeva õhtul. Seejuures jätsin ma sihilikult mulje, nagu oleksin 
paljutki sellest, mida mister Blake mulle ise mõne tunni eest rääkis, valesti mõistnud. Sel 
viisil panin ta uuesti kõnelema asjadest, millega ta mõtted nüüd ilmtingimata pidid tegelema, 
— laskmata tal kahtlustada, et mul on teda rääkima pannes oma tagamõte. Vähehaaval sattus 
ta mu väärkujutluste parandamisest nii hoogu, et unustas voodis nihelemise. Sel otsustaval 
hetkel, kui ta silmad mulle reetsid, et oopium hakkab tema aju oma võimusesse saama, olid ta 
mõtted oopiumi toimest igatahes kaugel eemal. 

Vaatasin kella. Kui ma oopiumi mõju esimesi ilminguid märkaksin, puudus viis minutit 
kaheteistkümnest. 

Sel ajal ei oleks veel ükski vilumatu silm temas mingit muutust tabanud. Kuid uue päeva 
esimeste minutitega hakkasid tasapisi suureneva mõju tundemärgid aina rohkem silma 
torkama. Mister Blake'i 

silmad särasid ülevas oopiumijoobes, ta näol hakkas läikima kerge higikord. Veel viie minuti 
pärast muutus tema jutt juba veidi seosetuks. Ta rääkis ikka veel teemandist, kuid ei lõpetanud 
enam oma lauseid. Veidi hiljem jäid lausetest järele ainult üksikud sõnad. Siis saabus vaikus. 
Äkki tõusis ta voodis istuli. Mõeldes ikka veel tee-mandile, hakkas ta uuesti rääkima — mitte 
minu, vaid iseendaga. See muutus ütles mulle, et katse esimene järk oli korda läinud. Oopiumi 
ergutav mõju oli tema üle võimust võtnud. 

Kell oli kakskümmend kolm minutit kaksteist läbi. Järgmine pooltund oli otsustav: selle 
jooksul pidi selguma, kas ta tõuseb või ei tõuse voodist üles ja kas ta läheb toast välja. 
Jälgides teda lausa hingematva erutusega ning täis sõnulseletamatut võidujoovastust, et katse 
esimesed tulemused oodatud viisil ja peaaegu oodatud ajal ilmnesid, dWn täiesti unustanud 
oma öise valve kaks kaaslast. Kui ma nüüd nende poole vaatasin, nägin Seadust (mister Bruffi 
paberite kujul) hooletusse jäetult põrandal lebamas. Mister Bruffise vaatas põnevusega läbi 
prao, mis oli jäänud lohakalt kinnitõmmatud voodikardinate vahele. Ja Betteredge, kes oli 
igasugused seisusevahed unustanud, piilus üle mister Bruffi õla. 

Kui nad märkasid, et ma neid vaatan, tõmbusid mõlemad võpatades tagasi — nagu 
koolipoisid, keda nende õpetaja on pahanduselt tabanud. Andsin neile märku minu eeskujul 
toimida ning võtsin vaikselt saapad jalast. Kui meil oleks tekkinud vajadus mister Blake'ile 
järgneda, siis oleks seda tingimata' tulnud teha käratult. 

Möödus kümme minutit — ja midagi ei juhtunud. Siis äkitselt heitis mister Blake voodiriided 
kõrvale. Ta tõstis ühe jala voodist välja. Ta jäi ootele. 

«Parem, kui ma ei oleks seda üldse pangast välja võtnud,» ütles ta endamisi. «Seal oli see 
kindlas kohas.» 

Mu süda põksus kiiresti, pulss oimudel tagus ägedalt. Jällegi tegelesid tema mõtted teemandi 
julgeolekuga! Selle ühe telje ümber keerles kogu katse õnnestumine. Mind äkitselt vallanud 
lootus oli mu kahjustatud närvidele liig. Ma pidin pilgu kõrvale pöörama — muidu oleksin 
enesekontrolli kaotanud. 

Uuesti saabus vaikus. 

Kui ma jälle usaldasin tema poole vaadata, oli ta juba voodist väljas ja seisis sirgelt selle 
kõrval. Tema pupillid olid nüüd ahenenud, silmad läikisid küünlavalguses, kui ta pead 
aeglaselt siia-sinna pööras. Ta.mõtles, ta kahtles — ta hakkas uuesti rääkima. 

«Kust ma võin teada?» lausus ta. «Äkki on indialased majas peidus?» 

Ta jäi vait ja kõndis aeglaselt toa teise otsa. Siis pöördus ümber... ootas ... tuli tagasi voodi 
juurde. 


«See ei ole ju isegi luku taga,» jätkas ta. «See on Racheli kapi laekas. Ja laegas ei käi lukus.» 
Ta istus voodi servale. «Igaüks võib selle võtta,» ütles ta. 

Rahutult tõusis ta jälle püsti ning kordas esimesi sõnu: 

«Kust ma võin teada? Äkki on indialased majas peidus?» 

Ta ootas uuesti. Ma tõmbusin poolenisti ettetõmmatud voodikar- 

353 

dina varju. Ta vaatas toas ringi, mõttelage sädelus silmis. Ma hoidsin erutusest hinge kinni. 
Tekkinud oli mingi seisak. Kas seisak oopiumi toimes? Või ajutegevuses? Kes oskas öelda? 
Kõik sõltus nüüd sellest, mida ta edasi teeb. 

Ta heitis tagasi voodisse! 

Mu pähe turgatas hirmus kahtlus. Kas oli võimalik, et juba andis end tunda oopiumi rahustav 
toime? Minu kogemuste järgi ei oleks ta pidanud seda veel tegema. Kuid mis loevad isiklikud 
kogemused, kui tegemist on oopiumiga! Vaevalt et maailmas leidub kaht inimest, kellele see 
vahend täpselt ühtemoodi mõjuks. Kas tema organismis oli mingeid iseärasusi, mistõttu ka 
oopium temas kuidagi eriliselt toimis? Kas me tõesti veel nüüd, otse kordamineku künnisel, 
läbi kukume? 

Ei! Ta tõusis järsku uuesti. «Kuidas, pagana päralt, saan ma magada,» ütles ta, «kui see mul 
hinge peal on?» 

Ta vaatas küünalt, mis põles tema voodipäitsi kõrval laual. Hetke pärast võttis ta küünla kätte. 
Puhusin teise, kokkutõmmatud kardinate taga põleva küünla ära. Tõmbusime koos mister 
Bruffi ja Betteredge'iga kõige kaugemasse nurka voodi kõrval. Andsin neile märku olla nii 
vaikselt, nagu oleks sellest sõltunud nende elu. 

Ootasime — ja ei näinud ega kuulnud midagi. Kardinad varjasid meid tema eest. 

Äkki hakkas küünlavalgus teisel pool kardinaid liikuma. Järgmisel hetkel möödus ta meist 
kiiresti ning käratult, küünal käes. Ta avas magamistoa ukse ja läks välja. 

Me järgnesime talle mööda koridori. Järgnesime talle trepist alla. Järgnesime talle mööda teist 
koridori. Ta ei vaadanud kordagi tagasi, ei löönud korrakski kõhklema. 

Ta avas elutoa ukse ja astus sisse, jättes ukse enda järel lahti. 

Uks oli piida külge kinnitatud (nagu kõik teisedki uksed majas) suurte vanamoeliste 
hingedega. Avamisel tekkis ukse ja piida vahele pragu. Andsin oma kahele kaaslasele märku 
vaadata läbi selle prao, et mister Blake neid ei näeks. Ise seisin ma teisele poole ust. Minust 
vasakule jäi seinaorv, kuhu võisin end otsekohe peita, kui oleks paistnud, et mister Blake 
kavatseb tagasi koridori vaadata. 

Ta läks toa keskele, küünal ikka veel käes; vaatas küll enda ümber, kuid mitte kordagi tagasi. 
Nägin miss Verinderi magamistoa praokil ust. Ta oli tule ära kustutanud. Ta valitses end lausa 
suursuguselt. Suutsin pimeduses eraldada ainult tema valge suvekleidi ähmaseid piirjooni. 
Kes se3a eelnevalt ei teadnud, ei oleks küll võinud kahtlustadagi, et seal toas mõni elusolend 
viibib. Miss Verinder hoidus pimedusse ning ei lausunud ühtki sõna ega teinud ühtki liigutust. 
Kell näitas nüüd kümme minutit üks läbi. Majas valitsevas hauavaikuses kuulsin ma vihma 
pehmet tibamist ja ööõhu värelust puu-võrades. 

Mister Blake seisis terve minuti või kauemgi kõheldes keset tuba 

Ja suundus siis akna kõrvale nurka, kus seisis India kapike. 

Ta pani küünla kapi peale. Siis avas ja sulges ta ühe laeka teise järel, kuni jõudis selleni, 
millesse võltsteemant oli peidetud. Hetke vältel vaatas ta laekasse. Siis võttis võltsteemandi 
parema käega välja. Teise kätte võttis ta käpik ese pealt küünla. 

Ta tegi mõned sammud toa keskpaiga poole ja seisatas jälle. . Siiamaani oli ta oma mulluseid 
toiminguid täpselt korranud. Kas ka järgmine samm on sama mis möödunud aastal? Kas ta 
lahkub toast? Kas ta läheb nüüd tagasi oma magamiskambrisse, nagu ta minu arvates tookord 
oli teinud? Kas ta näitab meile, mida ta pärast oma tuppa jõudmist teemandiga tegi? 


Kui ta uuesti liikuma hakkas, siis tegi ta küll midagi muud kui esimest korda oopiumi mõju 
all olles. Ta pani küünla lauale ja kõndis toa kõige kaugemasse otsa. ftal seisis diivan. Ta 
toetus vasaku käega raskeljt selle seljatoele .. . siis ajas end sirgu ja tuli toa keskele tagasi. 
Ma nägin nüüd tema silmi. Nende sära kustus kiiresti, pilk tuhmus ning muutus liikumatuks. 
Miss Verinderi närvid ei pidanud selle hetke pingele vastu. Ta astus mõned sammud 
ettepoole... siis jäi jälle seisma. Mister Bruff ja Betteredge vaatasid esimest korda üle ukseava 
minu poole. Nende meeli rõhus saabuva pettumuse aimus nagu minulgi. 

Senikaua kui mister Blake keset tuoa seisis, säilis siiski veel mingi lootus. Me ootasime 
kirjeldamatu ärevusega, mis juhtub edasi. Järgmine samm oli otsustav. Ta pillas 
võltsteemandi käest. See kukkus läve ette põrandale — ja oli selgesti näha nii talle endale kui 
ka teistele. Ta ei teinud selle ülestõstmiseks vähimaidki pingutusi, ainult seisis ja vahtis seda 
tühja pilguga, ning äkki vajus ta pea rinnale. Ta vaarus .. . kogus end hetkeks ... kõndis 
kindlusetul sammul tagasi diivani juurde... ja istus sellele. Ta tegi veel viimase pingutuse — 
püüdis tõusta — ning vajus tagasi. Pea langes patjadele. Kell oli kakskümmend viis minutit 
üks läbi. Enne kui ma kella tagasi tasku jõudsin panna, magas ta juba. 

Nüüd oli kõik möödas. Rahustav mõju oli ta oma võimusesse saanud, eksperiment oli 
lõppenud. 


Astusin tuppa ja ütlesin mister Bruff iie ja Betteredge'ile, et nad võivad mulle järele tulla. Ei 
olnud enam vaja karta, et me teda segame. Võisime vabalt liikuda ja rääkida. 

«Kõigepealt tuleb otsustada,» ütlesin ma, «mida me temaga peale hakkame. Tõenäoliselt 
magab ta nüüd vähemalt kuus või seitse tundi. Teda tagasi tema tuppa kanda on üsnagi pikk 
maa. Kui ma veel noorem olin, siis oleksin sellega üksi hakkama saanud. Aga mu tervis ja 
jõud pole enam endised — ma kardan, et pean teid appi paluma.» 

Enne kui nad vastata jõudsid, hüüdis miss Verinder mind tasakesi. Ta tuli mulle oma toa 
uksele vastu, kaasas kerge sall ja tema oma voodi päevatekk. 

«Kas te kavatsete tema kõrval istuda, kuni ta magab?» küsis ta. 

«Jah, ma ei taha teda üksi jätta, sest ma ei tea päris kindlalt, kuidas oopium talle mõjub.» 

Ta ulatas mulle salli ja päevateki. 

«Milleks teda segada?» sosistas ta. «Seadke ta siiasamasse diivanile magama. Ma võin ukse 
kinni panna ja oma toas püsida.» 

See oli muidugi kõige lihtsam ja kindlam lahendus. Rääkisin sellest ettepanekust mister 
Bruffile ja Betteredge'ile, ning mõlemad kiitsid selle heaks. Viie minuti pärast olin ma mister 
Blake'i diivanile mugavalt lamama seadnud ning päevateki ja salliga katnud. Miss Verinder 
soovis meile head ööd ja pani ukse kinni. Minu palvel kogunesime kolmekesi toa keskel 
asuva laua ümber, kus põles ikka veel küünal ja kuhu olid asetatud kirjutustarbed. 

«Enne kui me lahku läheme,» alustasin ma, «on mul teile midagi öelda selle eksperimendi 
kohta, mis täna öösel läbi viidi. Sellel oli kaks selget eesmärki. Kõigepealt oli vaja tõendada, 
et kui mister Blake möödunud aastal siia tuppa tuli ja teemandi võttis, tegutses ta ebateadlikult 
ning süüdimatult oopiumi mõju all. Kas te mõlemad olete pärast seda, mida te nägite, selles 
veendunud?» 

Hetkegi kõhklemata vastasid nad jaatavalt. 

«Teine eesmärk,» jätkasin ma, «oli teada saada, mida ta tegi teemandiga pärast seda, kui ta 
sünnipäeva ööl miss Verinderi nähes sellega elutoast lahkus. Selle eesmärgi saavutamine 
olenes muidugi sellest, kui täpselt ta kõiki oma eelmise aasta toiminguid kordab. Ta ei teinud 
seda, ja järelikult jäi eksperimendi teine eesmärk saavutamata. Ma ei saa öelda, et see mulle 
pettumust ei valmistanud, kuid võin ausalt tunnistada, et see ei üllatanud mind. Ma rääkisin 
mister Blake'ile algusest peale, et katse täielik kordaminek sõltub sellest, kas me suudame 
peensusteni taastada tema möödunudaastase kehalise ja vaimse seisundi — ja hoiatasin teda, 


et see on sama hästi kui võimatu. Me taastasime tingimused üksnes osaliselt ja seetõttu 
õnnestus ka eksperiment üksnes osaliselt. Võib ka olla, et ma andsin talle liiga suure annuse 
oopiumi. Kuid minu meelest on siiski esimene põhjus see, mille pärast me ei saa ainult 
kordamineku üle rõõmustada, vaid peame ka nurjumise pärast kurvastama.» 

Lausunud need sõnad, seadsin ma kirjatarbed mister Bruffi ette ja küsisin, kas ta oleks nõus 
— enne kui me ööseks lahku läheme — lühidalt ning selgelt kirja panema, mida ta oli näinud, 
ja seda siis oma allkirjaga kinnitama. Ta võttis otsekohe sule ja koostas vilunud käega, kiiresti 
ning ladusalt, vajaliku seletuse. 

«Ma võlgnen selle teile,» ütles ta dokumendile alla kirjutades, «mõningase hüvitusena selle 
eest, mis meie vahel täna õhtul aset leidis. Palun teilt" vabandust, mister Jennings, et ma teis 
kahtlesin. Te osutasite Franklin Blake'ile hindamatu teene. Meie, juristide keeles: te olete oma 
protsessi võitnud.» 

Betteredge'i vabandus oli väga iseloomulik. 

«Mister Jennings,» ütles ta, «kui te uuesti «Robinson Crusoe'd» loete (mida ma teile väga 
soovitan), siis näete,'et kui ta iganes eksima juhtub, tunnistab ta seda alati kõhklematult. Palun 
arvestage, söör, et praegusel juhul toimin mina Robinson Crusoe eeskujul.» Nende sõnade 
saatel kirjutas tema omakorda dokumendile alla. 

Kui me laua äärest tõusime, viis mister Bruff mind kõrvale. 

«Veel paar sõna teemandi kohta,» ütles ta. «Teie teooria järgi peitis Franklin Blake Kuukivi 
oma tuppa. Minu teooria järgi asub Kuukivi Londonis, mister Lukeri pankurite valduses. Me 
ei hakka vaidlema, kummal meist on õigus. Me ainult küsime, kumb meist saab oma teooria 
õigsust proovile panna.» 

«Minu proov toimus täna öösel,» vastasin ma, «ja see kukkus läbi.» 

«Minu proov,» sõnas mister Bruff, «on praegu alles käimas. Juba kaks päeva tagasi seadsin 
ma panka valve mister Lukerit ootama, ja ma lasen seda valvet jätkata kuu viimase päevani. 
Ma tean, et ta peab teemandi pankurite käest isiklikult vastu võtma — ja minu arvestus on 
rajatud võimalusele, et teemandi pantinud isik võib pandi väljalunastamisega teda sundida 
seda tegema. Sellisel juhul võin ma tolle isiku tabada. Kui see mul korda läheb, siis lahendan 
ma mõistatuse täpselt selles punktis, kus see meid praegu nõutuks jätab! Kas te siiani olete 
minuga nõus?» 

Tunnistasin meeleldi oma nõusolekut. 

«Ma sõidan hommikuse rongiga tagasi linna,» jätkas advokaat. «Võib-olla kuulen ma kohale 
Jõudes, et avastus on juba tehtud — ja seepärast on äärmiselt tähtis, et Franklin Blake mul 
käepärast oleks ning ma vajaduse korral tema poole pöörduda saaksin. Ma kavatsen talle 
öelda, niipea kui ta ärkab, et ta peab koos minuga Londonisse sõitma. Kas ma võin pärast 
kõike seda, mis siin aset leidis, loota, et te mind oma mõjuga toetate?» 

«Muidugi!» vastasin ma. 

Mister Brüff surus mul kätt ja lahkus toast. Betteredge järgnes talle. 


Läksin diivani juurde mister Blake'i vaatama. Ta ei olnud end liigutanud sellest ajast saadik, 
kui ma ta pikali panin ja kinni katsin. Ta magas sügavat ning rahulikku und. 

Sel ajal kui ma teda veel silmitsesin, kuulsin, kuidas magamistoa uks tasakesi avati. Nägusas 
suvekleidis miss Verinder ilmus uuesti lävele. 

«Osutage mulle veel viimane teene,» sosistas ta. «Lubage, et ma koos teiega tema und 
valvan.» 

Ma kõhklesin — küll mitte sündsuse, vaid üksnes tema öise puhkuse huvides. Ta astus mulle 
päris lähedale ja võttis mu käest kinni. 


«Ma ei suuda magada; ma ei suuda oma toas isegi paigal püsida,» lausus ta. «Oh, mister 
Jennings, mõelge vaid, kui te minu asemel oleksite, kuidas te igatseksite siin istuda ja teda 
vaadata, öelge «jah»! Palun!» 

Kas on veel vaja mainida, et ma järele andsin? Kindlasti mitte! 

Miss Verinder tõmbas tooli diivani jalutsi juurde. Ta vaatas mister Blake'i sõnatus 
õnnejoovastuses, kuni tal pisarad silmi tõusid. Ta pühkis silmad kuivaks ja ütles, et läheb toob 
oma õmblustöö. Ta tõigi selle, kuid ei teinud ainsatki pistet. Töö lebas tal süles — ta ei 

358 

suutnud pilku mister Blake'ilt isegi mitte nii kauaks eemaldada, et niit nõela taha panna. 
Mõtlesin oma noorusele, mõtlesin õrnadele silmadele, mis mindki ükskord armastusega 
vaatasid. Oma südamevalus pöördusin ma leevenduse leidmiseks päevaraamatu poole ja kir- 1 
jutasin sinna seda, mida te siit loete. 

Nii me seal vaikides koos istusime. Üks süvenenud kirjutamisse, teine oma armastusse. 

Tund tunni järel magas mister Blake oma sügavat und. Uus päev muutis toa järjest valgemaks, 
kuid tema ei hakanud end ikka veel liigutama. 

Enne kella kuut hoiatas mind mu enesetunne, et lähenemas oli valuhoog. Pidin miss Verinderi 
veidikeseks ajaks mister Blake'iga üksi jätma. Ütlesin, et lähen üles ja toon talle tema toast 
veel ühe padja. Seekord ei kestnud valud kuigi kaua. Varsti olin ma suuteline tagasi minema 
ja end miss Verinderile näitama. 

Kui ma tuppa jõudsin, leidsin miss Verinderi diivani päitsis. Ta puudutas parajasti huultega 
mister Blake'i laupa. Vangutasin pead nii kainelt kui suutsin ning osutasin toolile. Ta vaatas 
mulle särava naeratusega ja võluvalt punastades vastu. «Minu asemel oleksite ka teie seda 
teinud!» sosistas ta. 


Kell on täpselt kaheksa. Ta hakkab ometi viimaks liigutama. 

Miss Verinder põlvitab diivani kõrval. Ta on end niiviisi seadnud, et kui mister Blake silmad 
avab, siis näevad need kõigepealt tema nägu. 

Kas ma jätan nad kahekesi? 

Jah! 


** * * 


Kell üksteist. — Maja on jälle tühi. Nad leppisid kõige suhtes kokku ja sõitsid kella kümnese 
rongiga Londonisse. Minu lühike õnne-unelm on möödas. Ma olen jälle ärganud oma 
üksildase, sõpradeta elu tegelikkusesse. 

Ma ei usalda kirja panna kõiki neid lahkeid sõnu, mis mulle öeldi — eriti miss Verinderi ja 
mister Blake'i poolt. Pealegi ei ole selleks vajadust. Need sõnad meenuvad mulle mu 
üksildastel tundidel ning aitavad mul taluda seda, mis mul veel enne lõppu taluda on jäänud. 
Mister Blake lubas kirjutada ja teatada, mis Londonis juhtub. Miss Verinder pöördub sügisel 
tagasi Yorkshire'i (kahtlemata pulmadeks), ja mina pean siis puhkuse võtma ning viibima 
külalisena nende majas. Oh heldeke, mida ma tundsin, kui tänumeel ja õnn mulle tema silmist 
vastu vaatasid ja tema soe käepigistus ütles: «See kõik on tänu teile!» 

Mu vaesed patsiendid ootavad mind. Täna hommikul pöördun jälle vana rutiini juurde tagasi! 
Ja õhtul seisab jälle mu ees see kohutav valik oopiumi ja valu vahel! 

Olgu kiidetud armuline jumal! Ma sain näha pisut päikesepaistet — ma sain tunda õnneaega! 


VIIES JUTUSTUS Franklin Blake jätkab 


1. PEATÜKK 


Ezra Jenningsi päevaraamatus esitatud jutustuse täiendamiseks on mul vaja omalt poolt 
üksnes mõned sõnad lisada. Enda kohta võin öelda niipalju, et kui ma kahekümne kuuenda 
juuni hommikul ärkasin, ei olnud mul vähimatki aimu sellest kõigest, mida ma oopiumi mõju 
all olin öelnud või teinud — alates hetkest, mil see vahend mind oma võimusesse sai, kuni 
hetkeni, mil ma Racheli elutoas silmad avasin. 

Selle kohta, mis pärast mu ärkamist juhtus, ei tunne ma end kohustatud olevat üksikasjalikult 
aru andma. Tulemusi silmas pidades ütlen ma ainult, et Rachel ja mina mõistsime teineteist 
täielikult juba enne, kui kummaltki poolt ühtegi selgitussõna oli lausutud. Me mõlemad 
keeldume pikematest seletustest meie erakordselt kiire leppimise kohta. Söör ja madam, 
tuletage meelde seda aega, kus te teineteisesse kirglikult armunud olite, ja te teate niisama 
hästi kui minagi, mis juhtus pärast seda, kui Ezra Jennings elutoa ukse enda järel kinni pani. 
Ma lisan aga meelsasti, et missis Merridew oleks meile kindlasti peale sattunud, kui meid 
poleks välja aidanud Racheli meelekindlus. Tema kuulis vana daami kleidi kahinat koridoris 
ning jooksis talle kohe vastu. Kuulsin, kuidas missis Merridew küsis: «Mis lahti on?», ja 
kuulsin Racheli vastust: «Plahvatus!» Missis Merridew laskis end kohe käevangu võtta ja 
aeda, ähvardavast vapustusest kaugemale juhtida. Hiljem majja tagasi tulles kohtas ta hallis 
mind ning väljendas sügavat hämmastust teaduse tohutu edasimineku üle, võrreldes selle 
ajaga, kuitema veel koolitüdruk oli. «Plahvatused, mister Blake, on lõpmata palju 
vaiksemad kui vanasti. Kinnitan teile, et aias ei olnud mister Jenningsi plahvatust peaaegu 
üldse kuulda. Ja minu meelest ei ole vähemalt praegu majas mingit haisu! Ma pean teie 
arstist sõbra ees tõesti vabandama. Juba õigluse pärast tuleb talle öelda, et ta sai sellega väga 
ilusasti hakkama!» 

Nii et pärast Betteredge'i ja mister Bruffi alistamist võitis Ezra Jennings ka missis Merridew' 
enda. Maailmas leidub ikkagi veel suurel hulgal varjatud liberaalsust! 

Hommikulauas ei teinud mister Bruff sellest mingit saladust, miks ta soovib, et ma koos 
temaga kohe hommikuse rongiga Londonisse sõidaksin. Panka ülesseatud valve ja selle 
võimalikud tulemused äratasid Rachelis nii vastupandamatu uudishimu, et ka tema otsustas 
(kui missis Merridew'l vastuväiteid ei ole) koos meiega linna sõita, kus ta saaks meie tegevuse 
kohta kuulda kõige värskemaid uudiseid. 

Pärast seda, kui plahvatus end tõepoolest väga viisakalt üleval oli pidanud, osutus missis 
Merridew kehastunud järeleandlikkuseks ja leebivuseks, ja niisiis teatatigi Betteredge'ile, et 
me kõik neljakesi peame hommikule rongiga tagasi sõitma. Ma olin juba selleks valmis, et ta 
küsib luba meiega kaasa tulla. Kuid Rachel oli vanale ustavale teenrile arukalt sellise tegevuse 
leidnud, mis teda huvitas. Talle tehti ülesandeks terve maja uuesti korda seada, ja ta sai oma 
kodustest kohustustest liialt haaratud, et põdeda «detektiivipalavikku» nii ägedas vormis, 
nagu ta seda muidu oleks teinud. 

Ainus, mida me Londonisse sõidu pärast kahetsesime, oli see, et pidime Ezra Jenningsist 
rutem lahkuma, kui me oleksime soovinud. Teda oli võimatu nõusse saada, et ta meiega kaasa 
sõidaks. Ma võisin ainult lubada talle kirjutada — ja Rachel võis vaid tungivalt paluda, et ta 
tuleks teda vaatama, kui tema Yorkshire'i tagasi pöördub. Meil oli lohutav väljavaade mõne 
kuu pärast uuesti kohtuda — ja ometi oli kuidagi väga kurb näha, kuidas meie kõige parem 
ning kallim sõber jäi üksipäini perroonile seisma, kui rong jaamast liikvele läks. 

Kui me Londonisse jõudsime, tuli mister Bruffile jaamas vastu üks väike poiss, kes oli 
rõivastatud kulunud mustast kalevist kuube ja pükstesse ning äratas otsekohe tähelepanu oma 
erakordselt pungis silmadega. Need ulatusid silmakoobastest nii tugevasti välja ning käisid nii 
lobedalt ringi, et panid teid murelikult imestama, kuidas nad tal üldse peas püsisid. Poisi ära 
kuulanud, küsis mister Bruff daamidelt, kas nad vabandavad meid, kui me neid Portlandi 
põiktänavale ei saada. Ma jõudsin Rachelile hädavaevalt lubada, et tulen sinna ja räägin 


kõigest juhtunust, kui mister Bruff mul käsivarrest kinni haaras ja mind voorimehetõlda 
kiirustas. Vaevu peas püsivate silmadega poiss istus kutsari kõrvale ning sellel kästi sõita 
Lombardi tänavale. 

«Kas uudised pangast?» küsisin ma, kui me liikuma hakkasime. 

«Uudised mister Lukeri kohta,» vastas mister Bruff. «Tund aega tagasi lahkus ta voorimehega 
oma majast Lambethis, kaasas kaks meest, kelles minu mehed tundsid ära erariides 
politseinikud. Kui selle ettevaatusabinõu taga on hirm indialaste ees, siis on järeldus küllalt 
selge. Ta sõitis teemanti pangast välja võtma.» 

«Ja meie läheme panka, et näha, mis sellest tuleb?» 

«Jah — või kuulda, mis on sellest tulnud, kui kõik selleks ajaks juba läbi on. Kas te panite 
tähele mu poissi — seda, kes pukis istub?» 

«Ma panin tähele ta silmi.» 

Mister Bruff puhkes naerma. «Kontoris kutsutakse seda väikest võrukaela Tikriks,» lausus ta. 
«Ta on mul seal jooksupoisiametis — ja mul jääb vaid soovida, et ma nende ametnike peale, 
kes talle selle hüüdnime panid, niisama täielikult loota võiksin kui tema peale. Tikker on üks 
nutikamaid poisse Londonis, mister Blake, hoolimata tema silmadest.» 

Kakskümmend minutit puudus viiest, kui me Lombardi tänava panga ees peatusime. Tõllaust 
avades vaatas Tikker oma peremehele paluvalt otsa. 

«Kas sa tahaksid ka sisse tulla?» päris mister Bruff lahkelt. «Tule siis, ja püsi edasiste 
korraldusteni mu kannul. — Ta on välkkiire taibuga,» jätkas mister Bruff sosinal minu poole 
pöördudes. «Seal, kus mõnele teisele poisile kahtekümmend sõna vaja läheks, piisab Tikrile 
kahest.» 

Läksime panka sisse. Välimine ruum — pika letiga, mille taga istusid kassiirid — oli rahvast 
täis; kõik ootasid oma järjekorda, et raha välja võtta või sisse maksta, enne kui pank kella viie 
ajal suletakse. 

Niipea kui mister Bruff panka astus, lähenesid talle rahva hulgast kaks meest. 

«Noh?» küsis advokaat. «Kas te nägite teda?» 

«Ta möödus meist siin poole tunni eest, söör, ja läks edasi siseruumidesse. » 

«Kas ta ei ole sealt veel välja tulnud?» 

«Ei, SÖÖr.» 

Mister Bruff pöördus minu poole. «Ootame,» lausus ta. 

Ma otsisin enda ümber seisvate inimeste seast pilguga kolme indialast. Neist ei olnud märkigi. 
Ainus tähelepanuväärselt tõmmu-jumeline isik oli pikk meremehe välimusega mees — seljas 
sinine vormikuub ja peas ümmargusepõhjaline müts. Kas mõni neist võis olla selliseks 
maskeerunud? Võimatu! See mees oli pikem kui ükski noist indialastest, ja tema nägu, niivõrd 
kui kohev must habe seda näha võimaldas, oli nende nägudest vähemalt kaks korda laiem. 
«Neil peab siin kuskil oma spioon olema,» ütles mister Bruff, kui tema omakorda tõmmut 
meremeest vaatas. «Ja see mees võibki just seda olla.» 

Enne kui ta midagi muud öelda jõudis, sikutas tema tikrisilmadega saatehaldjas teda 
aupaklikult kuuesabast. Mister Bruff vaatas sinna, kuhu poiss silmadega osutas. «Kuss,» ütles 
ta. «Seal ongi mister Luker!» 

Liigkasuvõtja väljus kahe teda kaitsva erariides politseiniku saatel panga siseruumidest. 
«Hoidke tal silm peal,» sosistas mister Bruff. «Kui ta teemandi kellelegi üle annab, siis teeb ta 
seda siin.» 

Meid kumbagi märkamata tegi mister Luker endale kord tihedama, kord hõredama summa 
seas aeglaselt teed ukse poole. Ma nägin selgesti, et ta käsi liikus, kui ta möödus ühest 
lühikesest tüsedast mehest, kes kandis soliidset tuhmhalli ülikonda. Mees võpatas kergelt ja 
vaatas talle järele. Mister Luker liikus aeglaselt läbi rahvahulga 

edasi. Ukse juures seadsid kaitsjad end kummalegi poole tema kõrvale. Kõigile kolmele 
järgnes üks mister Bruffi meestest ja siis kadusid nad mu silmist. 

Vaatasin advokaadi poole ning pöörasin siis pilgu tähendusrikkalt tuhmhalli ülikonnaga 
mehele. «Jah!» sosistas mister Bruff. «Ka mina nägin seda!» Ta vaatas ringi, otsides oma teist 
palgatud meest. Seda ei olnud kusagil näha. Siis vaatas ta selja taha, otsides oma saate-haldjat. 
Tikker oli kadunud. 

«Mida paganat see tähendab?» kirus mister Bruff vihaselt. «Nad mõlemad jätsid meid maha 
just siis, kui neid kõige rohkem vaja on.» 

Saabus halli ülikonnaga mehe kord leti ääres oma asju ajada. Ta maksis tšekiga — sai selle 
vastu kviitungi — ja pöördus minekule. 

«Mida küll teha?» küsis mister Bruff. «Me ei või ometi nii madalale laskuda, et hakkame teda 
ise jälitama.» 

«Mina võinf» vastasin ma. «Ma ei kaotaks seda meest silmist ka kümne tuhande naela eest!» 
«Sellisel juhul,» teatas mister Bruff, «ei kaotaks ma teid silmist kaks korda suurema summa 
eest. Kenakene tegevus küll minu positsiooniga mehele,» pomises ta endamisi, kui me võõra 
järel pangast väljusime. «Ärge sellest taeva pärast kellelegi rääkige! Kui see jutt laiali läheks, 
siis oleks mu karjääril lõpp.» 

Halli ülikonnaga mees astus omnibussi, mis sõitis lääne suunas. Meie tegime sedasama. 
Mister Bruffis oli veel küllalt nooruslikkust peidus. Ma võin seda julgelt kinnitada: kui ta 
omnibussis istet võttis, siis ta punastas! 

Halli ülikonnaga mees peatas omnibussi Oxfordi tänaval ja läks maha. Järgnesime talle taas. 
Ta läks apteeki. 

Mister Bruff võpatas. «Minu apteeker!» hüüatas ta. «Ma kardan, et me oleme teinud vea.» 
Astusime apteeki. Mister Bruff ja apteeker vahetasid omavahel mõned sõnad. Advokaat tuli 
minu juurde tagasi väga löödud ilmel. 

«See teeb meile suuresti au,» ütles ta mul käe alt kinni võttes ja mind välja juhtides. «Väike 
lohutus seegi!» 

«Mis teeb meile au?» küsisin ma. 

«Mister Blake! Me kahekesi oleme kõige viletsamad isehakanud detektiivid, kes selles ametis 
kunagi kätt on proovinud. See halli ülikonnaga mees on juba kolmkümmend aastat apteekri 
teenistuses olnud. Ta oli saadetud panka oma peremehe arvele raha maksma — ja ta ei tea 
Kuukivist rohkem kui sündimata lapsuke.» 

Ma küsisin, mida siis nüüd edasi teha. 

«Lähme tagasi minu kontorisse,» ütles mister Bruff. «Tikker ja teine mu meestest "jälitasid 
ilmselt kedagi teist. Loodame, et vähemalt nendel olid silmad peas!» 

Kui me Gray's Inni skväärile jõudsime, oli teine mees juba seal. Ta oli meid üle veerand tunni 
oodanud. 

«Noh!» küsis mister Bruff. «Mis uudiseid teil on?» 

«Kahjuks pean tunnistama, söör,» kostis mees, «et ma tegin vea. Ma oleksin võinud vanduda, 
et nägin, kuidas mister Luker andis midagi üle ühele vanapoolsele heleda mantliga 
härrasmehele. See 

vanaldane härrasmees, söör, osutus väga auväärseks rauakaupmeheks Eastcheapist.» 
«Kus on Tikker?» küsis mister Bruff saatusega leppinult. 

Mees jõllitas talle otsa. «Ma ei tea, söör. Ma ei ole teda sestsaadik näinud, kui ma pangast 
lahkusin.» 

Mister Bruff saatis mehe minema. «Üks kahest,» ütles ta siis mulle. «Tikker on kas ära 
jooksnud või ajab omal algatusel jälgi. Mida te ütlete selle kohta, kui me igaks juhuks siin 


lõunat sööksime, sest poiss võib tunni või paari pärast tagasi tulla? Mul leidub keldris head 
veini, ja kohvikust võime lasta karbonaadi tuua.» 

Lõunastasimegi mister Bruffi kontoris. Enne kui laud koristatud sai, teatati meile, et keegi 
«isik» tahab advokaadiga kõnelda. Kas see isik oli Tikker? Ei, ainult see mees, kelle 
ülesandeks oli jälgida mister Lukerit, kui too pangast lahkus. 

Tema ettekanne ei pakkunud vähimatki huvi. Mister Luker oli tagasi oma majja läinud ja seal 
ihukaitse minema saatnud. Hiljem polnud ta enam välja tulnud. Hämaruse saabumisel suletud 
aknad luukidega ja uksed pandud riivi. Tänavat maja ees ja majatagust kõrvaltänavat oli 
hoolikalt valvatud. Indialastest pole aga jälgegi näha olnud. Mitte kedagi pole nähtud ümber 
maja kolamas. Esitanud need faktid, jäi mees edasisi korraldusi ootama. Mister Bruff saatis ta 
ööseks minema. 

«Kas te arvate, et mister Luker viis Kuukivi endaga koju kaasa?» küsisin ma. 

«Kindlasti mitte,» vastas mister Bruff. «Kui ta seda teemanti uuesti oma majas hoida oleks 
riskinud, siis ei oleks ta mingil juhul neid kahte politseinikku ära lasknud.» 

Ootasime poissi veel pool tundi, kuid asjatult. Siis oli mister Bruffil aeg Hampsteadi sõita ja 
mina pidin Portlandi põiktänavasse Racheli juurde minema. Jätsin kontori uksehoidjale oma 
nimekaardi ja kirjutasin sinna lühidalt, et ma peaksin õhtul poole üheteistkümneks oma 
korteris olema. See kaart tuli poisile anda, kui ta tagasi jõuab. 

Mõnedel inimestel on harjumus kokkulepetest kinni pidada, teistel jälle on kombeks hilineda. 
Mina kuulun viimaste hulka. Arvestage lisaks, et ma veetsin õhtu Portlandi põiktänavas 
Racheli kõrval istudes, kusjuures missis Merridew viibis neljakümne jala pikkuse toa teises 
otsas. Kas keegi veel imestab, et ma poole üheteistkümne asemel pool üks koju jõudsin? Kui 
läbinisti südametu peab see inimene olema! Ma loodan igatahes tõsiselt, et mul selle 
inimesega iial tutvust teha ei tule! 

Kui mu teener ukse avas, ulatas ta mulle ühe paberitükikese. 

Lugesin sellelt järgmisi korraliku ametnikukäekirjaga kirjutatud sõnu: «Teie lahke loaga, 
söör, ma jään praegu uniseks. Tulen homme hommikul kella üheksa ja kümne vahel tagasi.» 
Järelepärimine näitas, et käinud oli üks väga isevärki silmadega poiss, kes esitanud minu 
kaardi koos teatega, oodanud tunnikese, tegemata midagi muud peale selle, et jäi aeg-ajalt 
tukkuma; lõpuks kirjutanud ta mulle paar rida 

ja läinud koju, olles enne teenrile väärikalt teatanud et «kui ta öösel puhata ei saa, siis ei ole 
temast millekski asja». 

Järgmisel hommikul kell üheksa olin ma valmis oma külalist vastu võtma. Pool kümme 
kuulsin ukse taga samme. «Tule sisse, Tikker!» hüüdsin ma. «Tänan teid, söör,» vastas 
väärikas ning kurva-toomhne hääl. Uks avanes. Kargasin püsti ja seisin vastamisi seersant 
Cuffiga! 

«Ma mõtlesin, et vaatan Õige siia sisse, mister Blake, enne kui ma Yorkshire'i kirjutama 
hakkan, sest äkki te olete hoopis linnas » lausus seersant. 

Ta oli niisama mormn ja niisama kõhn nagu ennegi. Tema silmad ei olnud kaotanud seda vana 
trikki (mida Betteredge oma jutustuses nn nutikalt tähele pani) — vaadata nii, «nagu ootaks ta 
teilt midagi, millest te ise teadlik ei olegi». Kuid sedavõrd kui rõivad inimest muuta 
võivad,'oli suur Cuff tundmatuseni muutunud. Ta kandis valget laia servaga kübarat, kerget 
Jahikuube, valgeid pükse ja pruunikashalle kedrisid. Käes oli tal tugev tammepuust kepp. 
Paistis, nagu tahaks ta jätta muljet, et ta on terve oma elu maal elanud. Kui ma talle selle 
metamorfoosi puhul komplimendi tegin, ei võtnud ta seda üldsegi naljana. Ta kaebas täiesti 
tõsiselt Londoni müra ja lehkade üle. Ja ma ei ole kaugeltki kindel, et ta ei kõnelnud pisut 
maameheliku hääldusega! Ma pakkusin talle hommikusööki. Rikkumatu maamees oli päris 
vapustatud. Tema võttis pruukosti kell pool seitse — ja läks magama koos kukkede ja 
kanadega! 


«Ma jõudsin alles eile öösel Iirimaalt tagasi,» ütles seersant oma tavalisel häirimatul viisil 
külaskäigu praktilise eesmärgi juurde asudes. «Enne magamaheitmist lugesin teie kirja, kus te 
jutustate kõigest, mis on juhtunud pärast seda, kui mu juurdlus möödunud aastal katkestati. 
Mina võin selle loo kohta öelda ainult üht. Ma sain sellest täiesti valesti aru. Kuidas ükski 
hing oleks minu tollases olukorras osanud asju nende õiges valguses näha, seda mina ette ei 
kujuta. Aga see ei muuda fakte. Ma tunnistan, et ajasin asjad vussi. Ja muide, mister Blake, 
see ei ole minu karjääri jooksul just esimene kord asju vussi ajada! Ainult raamatutes on 
detektiivjõudude ohvitserid kaugelt üle sellisest nõrkusest nagu vigade tegemine.» 

«Te jõudsite siia just sellisel hetkel, et võite oma hea kuulsuse uuesti jalule seada,» laususin 
ma. 

«Vabandage väga, mister Blake,» väitis seersant vastu, «aga nüüd, kus ma erus, olen, ei lähe 
mu hea kuulsus mulle enam karvavõrdki korda. Tänu taevale, oma kuulsusega olen ma 
lõpparve teinud! Ma tulin siia sellepärast, söör, et mäletan tänutundega kadunud leedi 
Verinderi heldust. -Ma võtan oma poolelijäänud töö uuesti üles — kui te seda tahate ja kui te 
mind usaldate — ainult sel ja mitte mingil teisel kaalutlusel. Teie käest, lubage lahkesti, ei 
tule minu kätte mitte pennigi. See on auküsimus. Nüüd aga öelge mulle, mister Blake, kuidas 
on asi edenenud pärast seda, kui te mulle kirjutasite.» 

Rääkisin talle eksperimendist oopiumiga ja sellest, mis hiljem Lom-bardi tänava pangas oli 
toimunud. Eksperiment avaldas talle rabavat muljet — see oli tema jaoks midagi täiesti uut. Ja 
eriti huvitas 

teda Ezra Jenningsi teooria selle kohta, mida ma olin teemandiga teinud pärast seda, kui ma 
selle öösel Racheli elutoast minema viisin. 

«Ma ei jaga mister Jenningsi arvamust, et te Kuukivi ära peitsite,» ütles seersant Cuff. «Aga 
ma olen temaga nõus, et te viisite selle kindlasti oma tuppa.» 

«Noh?» küsisin ma. «Ja mis siis juhtus?» «Kas te ise ei kahtlusta, mis juhtus, söör?» , «Mitte 
üks põrm.» «Kas mister Bruffil ei ole mingeid kahtlusi?» «Mitte rohkem kui minul.» 

Seersant tõusis ja läks mu kirjutuslaua juurde. Tagasi tuli ta pitseeritud ümbrikuga. Sellel 
seisis märkus «Isiklik», adresseeritud oli see minule ja nurgas oli seersandi allkiri. 

«Möödunud aastal kahtlustasin ma vale isikut,» lausus ta, «ja võib juhtuda, et ma kahtlustan 
vale isikut ka nüüd. Oodake ümbriku avamisega, mister Blake, kuni olete tõe teada saanud. Ja 
siis võrrelge süüdlase nime selle nimega, mis mul siin pitseeritud kirjas on märgitud.» 

Pistsin kirja taskusse ja küsisin siis seersandi arvamust nende abinõude kohta, mida me 
pangas tarvitusele olime võtnud. 

«Väga hästi kavatsetud, söör,» vastas ta. «Just seda tuligi teha. Ainult et peale mister Lukeri 
oleks tulnud valvata veel ühte isikut.» 

«Kas seda isikut, kelle nimi on selles ümbrikus, mille te mulle nüüdsama andsite?» 

«Jah, mister Blake, sedasama isikut. Nüüd ei ole enam midagi parata. Kui õige aeg kätte 
jõuab, siis ma teen teile, söör, ja mister Bruffile ühe ettepaneku. Kõigepealt aga ootame ja 
vaatame, kas sel poisil on meile midagi huvitavat rääkida.» 

Kell hakkas kümme saama, aga poissi ei olnud ikka veel. Seersant Cuff rääkis muudest 
asjadest. Ta küsis oma vana sõbra, Betteredge'i ja vana vastase, aedniku järele. Natuke veel, ja 
ta oleks kahtlemata oma lemmikteema — rooside juurde jõudnud, kui mu teener meid ei oleks 
katkestanud, teatades, et poiss ootab all. 

Kui Tikker tuppa juhatati, peatus ta lävel ning silmitses umbusklikult võõrast, kes minu seltsis 
viibis. Käskisin poisil enda juurde 

tulla. 

«Sa võid rääkida selle härra juuresolekul,» ütlesin ma. «Ta on siin selleks, et mind aidata, ja ta 
teab kõik, mis on juhtunud. Seersant Cuff,» lisasin ma, «see ongi poiss mister Bruffi 
kontorist.» 


Meie moodsas tsivilisatsioonisüsteemis on kuulsus (ükskõik mis liiki) see hoob, mis kõik 
liikuma paneb. Suure Cuffi kuulsus oli isegi väikese Tikri kõrvu jõudnud. Kui ma selle 
ülikuulsa nime kuuldavale tõin, hakkasid poisi niigi logisevad silmad peas nii pöörlema, et ma 
kartsin neid tõesti juba vaibale kukkuvat. 

«Tule siia, mu poiss,» ütles seersant, «ja las me kuulame ära, mis sul on öelda.» 

Asjaolu, et talle pööras tähelepanu nii tähtis mees — paljude Londoni advokaadikontorites 
kõmu tekitanud lugude kangelane —, paistis poissi päris lummavat. Ta seadis end seersant 
Cuffi ette ja 

pani käed seljale, nagu hakataks teda kohe katekismuses eksamineerima. 

«Mis su nimi on?» tegi seersant algust katekismuse esimese küsimusega. 

«Octavius Guy,» vastas poiss. «Mu silmade pärast hüütakse mind kontoris Tikriks.» 
«Octavius Guy, teisiti Tikker,» jätkas seersant ülima tõsidusega, «sinust tunti eile pangas 
puudust. Mis sul teoksil oli?» 

«Teie lahke loaga, söör, — ma jälitasin üht meest.» 

«Kes see oli?» 

«Pikk mees, söör, suure musta habemega, meremehe moodi riides.» 

«Ma mäletan seda meest!» segasin ma vahele. «Meie mister Bruffiga mõtlesime, et ta on 
indialaste palgatud spioon.» 

Paistis, et mister Bruffi ja minu oletused ei avaldanud seersant Cuffile erilist muljet. Ta jätkas 
Tikri eksamineerimist. 

«Noh?» lausus ta. «Ja miks sa seda meremeest siis jälitasid?» 

«Teie lahke loaga, söör, mister Bruff tahtis teada, kas mister Luker pangast välja minnes 
kellelegi midagi üle annab. Ma nägin, kuidas mister Luker musta habemega meremehele 
midagi andis.» 

«Miks sa mister Bruffile ei öelnud, mida sa nägid?» 

«Mul ei olnud selleks aega, söör, meremees läks nii suure kiiruga välja.» 

«Ja sina jooksid talle järele — või kuidas?» «Jah, söör.» 

«Kuule, Tikker,» ütles seersant tema pead patsutades, «sul siin selles kolukeses midagi ikka 
on — ja see ei ole mitte saepuru. Siiamaani olen ma sinuga väga rahul.» 

Poiss punastas heameelest. Seersant Cuff jätkas: 

«Noh? Ja mida meremees tänavale jõudes tegi?» 

«Ta võttis voorimehe, söör.» 

«Ja mida sina tegid?» 

«Hoidsin tõllast kinni ja jooksin järele.» 

Enne kui seersant järgmist küsimust esitada jõudis, teatati veel ühe külalise saabumisest — 
see oli mister Bruffi kontori vanemsek-retär. 

Ma tundsin, et on tähtis poisi küsitlemist mitte katkestada, ja võtsin sekretäri vastu teises toas. 
Ta tõi oma peremehelt halbu uudiseid. Viimase, kahe päeva erutus ja ärevus oli mister Bruffil 
üle jõu käinud. Ta oli täna hommikul podagrahooga ärganud ning pidi Hampsteadis oma 
tuppa jääma. Meie praeguses kriitilises olukorras tegi talle aga suurt muret see, et ta oli 
sunnitud mind kogenud inimese nõust ja abist ilma jätma. Sekretär oli saanud korralduse 
jääda minu käsutusse ning ta oli valmis andma oma parima, et mister Bruffi asendada. 
Vanahärra rahustamiseks kirjutasin ma talle sedamaid seersant Cuffi tulekust ja lisasin, et just 
praegu küsitletakse Tikrit. Lubasin ühtlasi mister Bruffile kas isiklikult või kirja teel teatada 
kõigest, mis päeva jooksul veel võib juhtuda. Saatnud sekretäri kirjakesega 

Hampsteadi, läksin tagasi teise tuppa ja leidsin seersant Cuffi kamina juures kella helistamas. 
«Palun vabandust, mister Blake,» ütles seersant. «Ma kavatsesin teile just teenriga sõna saata, 
et tahan teiega rääkida. Mul ei ole kahtluse varjugi, et see poiss — see väga kiiduväärt poiss 


—» lisas seersant Tikri pead patsutades, «järgnes õigele mehele. Selle tõttu, söör, et te 
õnnetuseks eile õhtul pool üksteist kodus ei olnud, on palju kallist aega kaotsi läinud. Nüüd ei 
jää meil muud üle kui aega viitmata voorimehe järele saata.» 

Viis minutit hiljem olime seersant Cuffiga (Tikker juhatas pukis voorimehele teed) teel ida 
poole, Citysse. 

«Ühel ilusal päeval,» lausus seersant läbi tõlla esiakna osutades, «teeb see poiss minu endises 
ametis suuri tegusid. Ta on kõige taibukam ja terasem marakratt, keda ma paljude pikkade 
aastate jooksul olen kohanud. Ma teen teile kohe kokkuvõtte sellest, mida ta jutustas, kui teid 
toas ei olnud. Seda te vist veel kuulsite, kuidas ta tõlla järel jooksmisest rääkis?» 

«Jah.» 

«Nisiis, SÖÖT, voorimees sõitis Lombardi tänavalt Toweri sadamakaile. Musta habemega 
meremees väljus ja kõneles Rotterdami auriku stjuuardiga. See laev pidi järgmisel hommikul 
teele minema ning ta tahtis teada, kas tal lubatakse öö oma kois magada. Stjuuard ütles «ei». 
Kajuteid, koisid ja voodiriideid pidi sel õhtul põhjalikult puhastatama ning ühelgi reisijal 
ei lubatud enne hommikut pardale asuda. Meremees pöördus ümber ja lahkus kailt. Kui 
ta jälle tänavale jõudis, märkas poiss esimest korda üht teisel pool teed kõndivat meest, kes 
oli riides nagu korralik käsitööline ning kes ilmselt meremeest silmas pidas. Meremees 
seisatas ühe naabruses asuva söögimaja ees ja läks sisse. Poiss — suutmata otsustada, mis ta 
peaks tegema — kõõlus teiste poiste seas söögimaja akna taga ja vahtis sinna väljapandud 
hõrgutisi. Ta märkas, et ka käsitööline ootas — aga ikka veel teisel pool tänavat. Veidi aja 
pärast lähenes aeglaselt üks voorimehetõld, mis käsitöölise juures peatus. Poiss nägi selgesti 
ainult üht inimest, kes nõjatus akna juurde, et käsitöölisega rääkida. Ilma minupoolsete 
suunavate küsimusteta, mister Blake, teatas ta, et sel mehel oli tõmmu nägu nagu indialasel.» 
Selle aja peale oli selge, et mister Bruff ja mina olime veel ühe vea teinud. Musta habemega 
meremees ei saanud mingil juhul india-laste spioon olla. Kas oli tõesti võimalik, et teemant 
oligi tema käes? 

«Varsti hakkas tõld aeglaselt mööda tänavat edasi liikuma,» jätkas seersant. «Käsitööline tuli 
üle tänava ja astus söögimajja. Poiss ootas väljas, kuni juba tühi kõht ja väsimus end tunda 
andsid, ning läks siis omakorda sisse. Tal oli taskus üks šilling, ja ta ütles mulle, et oli söönud 
luksusliku lõuna: verivorst, angerjapirukas ja pudel ingverijooki. Mis see küll olla võiks, mida 
üks poiss ära ei seedi? Seesugust asja ei ole siiamaani veel leitud.» «Mida ta söögimajas 
nägi?» küsisin ma. 

«Noh, mister Blake, ta nägi meremeest ühe laua taga ajalehte lugemas ja käsitöölist teise laua 
taga ajalehte lugemas. Kui meremees 

lõpuks tõusis, et lahkuda, oli väljas juba hämar. Tänavale jõudes vaatas ta kahtlustavalt ringi. 
Poiss — kuna ta oli ainult poiss — jäi märkamata. Käsitööline ei olnud veel välja tulnud. 
Meremees hakkas ümberringi pilke heites astuma, teadmata ilmselt iiegi, kuhu järgmiseks 
minna. Käsitööline ilmus jälle teisele poole tänavat. Meremees läks edasi, kuni jõudis Shore'i 
tänavale. Seal peatus ta ühe trahteri ees, mille sildil oli kiri «Õnneratas», ning silmitsenud 
seda väljastpoolt, astus sisse. Tikker läks talle järele. Baaris oli palju rahvast, enamasti 
korralikumat sorti, «õnneratas» on väga viisakas trahter, mister Blake, kuulus oma porteri ja 
sealihapirukate poolest.» 

Seersandi kõrvalepõiked ärritasid mind. Ta nägi seda ja piirdus edaspidi rangemalt Tikri 
tunnistusega. 

«Meremees küsis,» jätkas ta, «kas tal on võimalik öömaja saada. Peremees ütles: «Ei, kõik 
kohad on täis.» Baaridaam parandas teda ja ütles, et rfumber kümme on tühi. Saadeti kelneri 
järele, et ta meremehe number kümnesse juhataks. Just enne seda oli Tikker baaris viibivate 
inimeste hulgas ka käsitöölist märganud. Veel enne, kui kelner kutse peale tuli, oli käsitööline 
kadunud. Meremees juhatati tema tuppa. Oskamata midagi edasi teha, oli Tikker siiski küllalt 


taibukas, et oodata ja vaadata, kas midagi ehk juhtub. Ja midagi juhtus tõepoolest. Kutsuti 
peremeest. Ülakorruselt kostis vihaseid hääli. Käsitööline ilmus äkitselt uuesti lagedale, 
kusjuures peremees hoidis tal kraest kinni, ja Tikri suureks üllatuseks ilmutas ta kõiki 
purjusoleku tundemärke. Peremees viskas ta uksest välja ning ähvardas politsei kutsuda, kui 
ta veel tagasi peaks tulema. Nendevahelisest sõnelusest selgus, et see mees oli avastatud toast 
number kümme, kus ta oli kinnitanud purjus inimese kangekaelsusega, et tema on selle toa 
üürinud. Tikker oli selle alles hiljuti täiesti kaine mehe äkilisest purjujäämisest nii rabatud, et 
ei suutnud kiusatusele vastu panna ning jooksis käsitöölise järel tänavale. Senikaua kui teda 
trahterist näha võidi, tuigerdas mees kõige häbiväärsemal kombel. Samal hetkel aga, kui ta 
tänavanurga taha keeras, sai ta jalamaid tasakaalu tagasi ja muutus nii kaineks 
ühiskonnaliikmeks, et paremat ei või tahtagi. Tikker läks üsna nõutult uuesti «Õnnerattasse» 
sisse ning jäi ootama, lootes, et ehk juhtub veel midagi. Midagi ei juhtunud, ja meremehest 
polnud ka enam kippu ega kõppu. Tikker otsustas kontorisse tagasi minna. Just siis, kui ta 
sellele otsusele jõudis, ilmus nagu ennegi teisele poole tänavat ei keegi muu kui ikka seesama 
käsitööline! Ta vaatas üles ühe akna poole trahteri kõige ülemisel korrusel, kust ainsana 
paistis valgus. See tuli näis ta meele rahulikumaks muutvat ning ta lahkus otsekohe. Poiss läks 
tagasi Gray's Inni skväärile, sai sealt teie kaardi koos teatega, tuli teie poole — ja ei leidnud 
teid kodust. Vaat niisugune on selle loo praegune seis, mister Blake.» 

«Mida teie selle kohta arvate, seersant?» 

«Ma arvan, et asi on tõsine, söör. Selle järgi otsustades, mida poiss nägi, on siin esiteks kohe 
indialased mängus.» 

«Jah. Ja meremees on ilmselt see isik, kellele mister Luker Kuu-kivi andis. Imelik, kuidas 
mister Bruff, mina ja mister Bruffi palgatud mees niiviisi eksida võisime.» 

369 


«Selles ei ole midagi imelikku, mister Blake. Riski suurust arvestades on üsna tõenäoline, et 
mister Luker viis teid vastavalt nende eelnevale kokkuleppele meelega eksitusse.» 

«Kas te mõistate seda, mis trahteris toimus?» küsisin ma. «Käsitöölisena riietatud mees 
tegutses muidugi indialaste ülesandel. Kuid see äkiline purjusoleku mängimine teeb mind 
niisamuti nõutuks nagu Tikritki.» 

«Ma usun, et oskan aimata, mida see tähendab, söör,» ütles seersant. «Kui te järele mõtlete, 
siis mõistate, et see mees sai arvatavasti indialastelt kaunikesti ranged juhtnöörid. Nad ise olid 
liiga silmatorkavad, et end pangas või trahteris näidata, ja pidid seepärast kõiges oma 
asemikku usaldama. Heakene küll. See asemik kuuleb, kui trahteris nimetatakse ühe toa 
numbrit, mille meremees endale ööseks saab. See on niisiis ühtlasi tuba, kuhu (kui meie 
ettekujutus just täiesti vale ei ole) ka teemant ööseks vedelema jääb. Te võite päris kindel olla, 
et sellises olukorras nõuavad indialased toa kirjeldust: selle asendit majas, võimalust sinna 
väljastpoolt sisse pääseda ja nii edasi. Mida pidi see mees niisuguste korralduste juures 
tegema? Just seda, mida ta tegi! Ta jooksis üles tuba vaatama, enne kui meremees sinna 
juhatati. Ta tabati seda uurimas — ning et kõige lihtsamal viisil täbarast olukorrast pääseda, 
teeskles ta joobnut. Niimoodi saan mina sellest mõistatusest aru. Pärast seda, kui ta trahterist 
välja visati, läks ta tõenäoliselt kokkulepitud kohta, kus tema palkajad ootasid. Ja nood saatsid 
ta kahtlemata tagasi, et ta kindlaks teeks, kas meremees on ikka tõesti trahterisse öömajale 
jäänud. Mis aga juhtus «Õnnerattas» pärast poisi äratulekut — noh, seda me oleksime pidanud 
öösel teada saama. Praegu on kell üksteist. Peame lootma kõige paremat ja katsuma välja 
uurida, mis vähegi võimalik.» 

Veerand tundi hiljem peatus voorimees Shore'i tänaval ja Tikker avas meile tõllaukse. 

«Kas kõik on korras?» küsis seersant. 

«Korras,» vastas poiss. 


Selsamal silmapilgul, kui me «Õnnerattasse» sisenesime, oli isegi minu vilumatule silmale 
selge, et majas on midagi korrast ära. 

Baarileti taga seisis ainult kohkunud teenijatüdruk, kellel ei olnud jookide serveerimisest 
aimugi. Paar külastajat, kes ootasid oma hommikust napsi, koputasid müntidega 
kannatamatult vastu letti. Baaridaam tuli tagumistest ruumidest, kõhevil ja mõtetega mujal. 
Kui seersant Cuff peremehe järele päris, vastas ta teraval toonil, et peremees on ülakorrusel 
ning kellelgi ei ole lubatud teda tülitada. 

«Tulge minuga kaasa, söör,» ütles seersant Cuff, minnes külmavereliselt esimesena trepist 
üles ja andes ka poisile märku järgneda. 

Baaridaam hõikas peremeest ning hoiatas teda, et võõrad tungivad majja. Teisel korrusel 
kohtasimegi trahteripidajat ennast, kes kiirustas üliärritunult alla vaatama, mis lahti on, 

«Kes kurat te olete ja mida te siit tahate?» küsis ta. 

«Talitsege ennast,» vastas seersant rahulikult. «Kõigepealt ma ütlen teile, kes ma olen. Ma 
olen seersant Cuff.» 

See kuulus nimi avaldas otsekohe mõju. Vihane peremees paiskas elutoa ukse lahti ja palus 
seersandilt vabandust. 

«Ma olen pahane ja tujust ära, söör, vaat mis,» seletas ta. «Täna hommikul juhtus meie majas 
üks ebameeldiv lugu. Minu tegevusalal tuleb ette igasuguseid asju, mis tuju rikuvad, seersant 
Cuff.» 

«Selles ei ole kahtlust,» vastas seersant. «Kui te lubate, siis ma lähen kohe asja juurde, mis 
meid siia toob. See härra ja mina tahame teid tülitada mõne küsimusega asjas, mis meile 
mõlemale teatavat huvi pakub.» 

«Ja nimelt, söör?» küsis peremees. 

«See puudutab üht meremehena rõivastatud tõmmut meest, kes täna öösel siin magas.» 
«Püha jumal! See on ju seesama mees, kelle pärast täna kogu maja on pea peale pööratud!» 
hüüatas peremees. «Kas teie või see härra teate temast midagi?» 

«Me ei oska midagi kindlat öelda, enne kui me teda näha saame,» vastas seersant. 

«Teda näha?» kordas peremees. «Just seda ei ole keegi saanud täna hommiku kella seitsmest 
peale teha. Eile jättis ta sõna, et teda sel ajal üles aetaks. Teda hüüti — aga mingit vastust 
temalt ei tulnud, ja ust ei olnud ka võimalik avada, et vaadata, mis lahti on. Kell kaheksa 
prooviti uuesti ja siis kell üheksa jälle. Kõik asjata! Uks oli ikka lukus ja toast ei kostnud 
kippu ega kõppu! Ma käisin täna hommikul väljas ja jõudsin alles veerand tunni eest tagasi. 
Tagusin ka ise vastu ust — ja kasu mitte kõige vähematki. Poiss läks nüüd puuseppa kutsuma. 
Kui te mõned minutid oodata saaksite, härrased, siis laseme ukse lahti teha ja vaatame, milles 
on asi.» 

«Kas see mees oli eile õhtul purjus?» küsis seersant Cuff. 

«Täiesti kaine, söör, — muidu ma ei oleks lasknudki tal oma majas ööbida.» 

«Kas ta maksis voodikoha eest ette?» 

«EL» 

«Kas ta võis toast ka kuidagi teistviisi välja pääseda?» 

«See tuba on katusekamber,» vastas peremees. «Laes on luuk, mis viib katusele, ja veidi edasi 
on sel tänaval üks tühi maja, mida parajasti remonditakse. Kas te arvate, seersant, et see lurjus 
laskis arvet maksmata jalga?» 

«Meremees oleks võinud seda teha,» ütles seersant Cuff, « — varahommikul, ftui tänaval veel 
liikumist ei olnud. Ta on ju ronimisega harjunud ja ta pea ei hakkaks katustel ringi käima.» 
Sel ajal kui ta rääkis, teatati puusepa saabumisest. Läksime kohe kõik ülemisele korrusele. 
Panin tähele, et seersant oli isegi enda kohta ebatavaliselt tõsine. Mulle tundus ka imelik, et ta 
käskis poisil (olles teda ise enne just kaasa kutsunud) jääda sinnasamasse tuppa meie 
tagasitulekut ootama. 


Puusepa haamer ja peitel said uksest mõne minutiga jagu. Kuid mingi mööbliese oli 
seestpoolt barrikaadiks ette seatud. Tõukasime ust, kuni takistus niipalju kõrvale nihkus, et 
sissepääs vabaks sai. 

Trahteriomanik astus esimesena tuppa, seersant teisena ja mina kolmandana. Teised 
juuresviibijad järgnesid meile. Me kõik vaatasime voodi poole ja võpatasime. 

Mees ei olnud toast lahkunud. Ta lamas täies riides voodil — ja tema nägu oli valge padjaga 
üleni kaetud. 

«Mis see tähendab?» küsis peremees padjale osutades. 

Seersant Cuff ei vastanud, läks voodi juurde ja tõstis padja ära. 

Mehe tõmmu nägu oli rahulik ja liikumatu, mustad juuksed ja habe oli kergelt — väga kergelt 
— sasitud. Ta pärani avatud klaasistunud silmad jõllitasid tühjal pilgul lakke. See elutu, 
tardunud pilk tekitas minus õudust. Ma pöördusin ära ja läksin lahtise akna alla. Teised jäid 
sinna kuhu seersant Cuffki — voodi kõrvale. 

«Ta on minestanud!» kuulsin peremeest ütlevat. 

«Ta on surnud,» vastas seersant. «Saatke lähima arsti ja politsei järele.» 

Kelner saadeti mõlemat ülesannet täitma. Mingi kummaline lummus näis seersant Cuffi voodi 
juures hoidvat. Mingi kummaline uudishimu näis ülejäänuid ootama panevat, mida seersant 
järgmiseks ette võtab. 

Pöördusin jälle akna poole. Hetk hiljem tundsin, kuidas mind tasakesi kuuesabast sikutati, ja 
peenike hääl sosistas: «Vaadake siia, söör!» 

Tikker oli meie järel tuppa tulnud. Tema logisevad silmad pöörlesid ägedalt — mitte hirmust, 
vaid võidurõõmust. Ta oli iseseisvalt ühe avastuse teinud. «Vaadake siia. söör,» kordas ta ja 
viis mind toa nurgas seisva laua juurde. 

Laual lebas lahtiselt tühi puukarbike. Ühel pool karbi kõrval oli natuke juveliirivatti. Teisel 
pool oli rebenenud valge paber, mille peal oli poolenisti lõhutud pitser ja veel täiesti loetav 
kirjutis. Lugeda võis sealt järgmist: 


Härrastele Bushe, Lysaught ja Bushe on Mr. Septimus Lukeri poolt (Middlesexi põiktänav, 
Lambeth) hoiule antud väike puukarp, mis sisaldab ühe kallihinnalise väärtasja ning on 
pitseeritud sellesse ümbrikku. Härrased Bushe ja Co tohivad selle karbi välja anda ainult 
mister Lukeri isiklikul nõudmisel. 


Need read kõrvaldasid igasuguse edasise kahtluse vähemalt ühes punktis: kui meremees 
eelmisel päeval pangast lahkus, oli Kuukivi tema valduses. 

Ma tundsin, kuidas mind veel kord kuuesabast sikutati. Tikker ei olnud minuga veel 
lõpetanud. 

«Röövimine!» sosistas poiss suure vaimustusega tühjale karbile osutades. 

«Sulle öeldi, et sa ootaksid all,» laususin mina. «Tee, et sa kaod!» 

«Ja mõrv!» lisas Tikker, osutades veelgi ilmsema rõõmuga mehele i 

VOOHIS. 

Vaimustuses, mida see õudne vaatepilt poisis äratas, oli midagi nii võigast, et ma võtsin tal 
õlgadest kinni ja lükkasin ta toast välja. 

Poisi kannul üle läve astudes kuulsin ma, kuidas seersant Cuft minu järele päris. Kui ma tuppa 
tagasi tulin, pöördus ta mulle vastu ja viis mind vägisi endaga koos voodi juurde. 

«Mister Blake!» ütles ta. «Vaadake selle mehe nägu. See on grimeeritud — ja siin on teile 
tõendus!» 


Ta osutas sõrmega sinkjasvalgele joonele, mis kulges surnud mehe otsmikul tõmmu näovärvi 
ja kergelt sasitud mustade juuste piiril. «Vaatame, mis selle all on,» lausus seersant ning 
haaras järsku mustadest juustest kõvasti kinni. 

Minu närvid ei pidanud sellele vastu. Pöördusin uuesti voodi juurest kõrvale. 

Esimene, kes mulle toa teises otsas silma hakkas, oli kangekaelne Tikker, kes oli toolile 
roninud ja jälgis hinge kinni pidades üle vanemate inimeste peade seersandi toiminguid; 

«Ta tõmbarj tal paruka maha!» sosistas Tikker mulle kaasa tundes, sest ma olin toas ainus, kes 
midagi ei näinud. 

Järgnes paus — ja siis voodi ümber kogunenud inimeste hämmas-tushüüded. 

«Ta tõmbas tal habeme ära!» hüüdis Tikker. 

Järgnes veel üks paus. Seersant Cuff küsis midagi. Peremees läks pesulaua juurde ning tuli 
siis veekausi ja käterätikuga voodi juurde tagasi. 

Tikker hakkas erutusest tooli peal keksima. «Tulge siia üles minu 

kõrvale, söör! Nüüd peseb seersant tal näovärvi maha!» — , 

Seersant, näol õudus, tungis äkitselt teda ümbritsevate inimeste vahelt läbi — otse sinna, kus 
ma seisin. 

«Tulge tagasi voodi juurde, söör!» alustas ta. Siis silmitses ta mind tähelepanelikumalt ja 
talitses ennast. «Ei!» ütles ta. «Avage kõigepealt see pitseeritud kiri — see, mille ma teile täna 
hommikul andsin.» 

Avasin kirja 

«Lugege seda nime, mister Blake, mille ma sinna kirjutasin.» Lugesin tema kirjutatud nime. 
See oli Godfrey Ablewhite. «Nüüd tulge,» ütles seersant, «ja vaadake seda meest seal 
voodis.» Läksin temaga kaasa ja vaatasin meest voodis. SEE OLI GODFREY 
ABLEWHITE! 


KUUES JUTUSTUS Seersant Cuffi ettekanne 


I 


Dorking, Surrey, 30. juulil 1849. Franklin Blake, Esg. 

Söör, ma pean Teilt vabandust paluma, et see ettekanne, mille ma lubasin Teile saata, nii 
kaua viibis. Ma tahtsin selle võimalikult täielikuks muuta, kuid siin ja seal tuli ette takistusi, 
millest ülesaamine nõudis mõnevõrra aega ja kannatlikkust. 

Ma loodan, et eesmärk, mille ma endale seadsin, on nüüd saavutatud. Nendelt lehekülgedelt 
leiate vastused suuremale osale kui mitte kõigile — küsimustele, mis puudutavad kadunud 
mister Godfrey Ablewhite'i ja mis tulid Teile pähe, kui mul oli au Teid viimati kohata. 
Kõigepealt tahaksin Teile jutustada, mis on teada sellest, kuidas Teie nõbu oma surma leidis, 
— lisades faktidele oletused ja järeldused, mida me (minu arvates) nende põhjal oleme 
õigustatud tegema. 

Seejärel püüan ma Teid pühendada sellesse, mida mul on õnnestunud välja uurida mister 
Godfrey Ablewhite'i tegevuse kohta enne ja pärast sünnipäeva ning sel ajal, kui Te temaga 
kadunud leedi Verinderi maamajas külalistena kohtusite. 


II 


Niisiis, kõigepealt Teie nõo surmast. 

Minu meelest on täiesti väljaspool kahtlust, et ta lämmatati (kui ta magas või oli just ärganud) 
tema oma voodist võetud padjaga; et tema mõrvamises on süüdi kolm indialast, ja et kuriteo 
plaanitsetud (ning saavutatud) eesmärk oli saada oma valdusse teemant, mida nimetatakse 
Kuukiviks. 


Faktid, mille põhjal see järeldus on tehtud, pärinevad osalt trahteritoa ülevaatusest ja osalt 
eeluurimiskohtu istungi käigus kuuldud tunnistustest. 

Kui toa uks lahti murti, leiti see härra surnuna, voodipadi näol. Arst, kes ta läbi vaatas ja ka 
seda asjaolu teadis, jõudis otsusele, et 

274 

surmajärgne seisund näitab kõiki lämmatamise tundemärke — see tähendab, sellise mõrva 
tundemärke, mille üks isik või isikud on toime pannud patja vastu kadunu nina ja suud 
surudes, kuni verepais kopsudes surma põhjustas. 

Järgmiseks vaatleme kuriteo motiivi. 

Toas asuvalt laualt leiti üks lahtine tühi karbike ja selle ümbert rebitud pitseeritud pakend, 
mille peal oli kiri. Mister Luker isiklikult tundis karbikese, pitseri ja kirjutuse ära. Ta väidab, 
et karbikeses oli tõesti Kuukiviks kutsutud teemant, ning tunnistab, et andis karbikese (niiviisi 
pitseerituna) kahekümne kuuenda juuni pärastlõunal mister Godfrey Ablewhite'ile (kes oli siis 
maskeeritud). Sellest kõigest võib teha selge järelduse, et kuriteo motiiviks oli soov Kuukivi 
röövida. 

Nüüd aga sellest, kuidas kuritegu sooritati. 

Toa (mis on ainult seitsme jala kõrgune) ülevaatusel avastati, et katusele viiv laeluuk oli lahti. 
Lühike redel, mille abil tavaliselt luugi juurde roniti (ja mida hoiti voodi all), leiti avause 
juurde asetatuna, nii et toas viibiv isik või isikud võisid sealt kerge vaevaga lahkuda. Luugis 
endas, otse riivi taga, mis luuki seestpoolt sulges, oli nelinurkne, ilmselt mingi üliterava riista 
abil lõigatud auk. Niiviisi võis ükskõik kes väljastpoolt riivi lahti tõmmata, luugi avada ja 
tuppa hüpata (või lasta end kaassüüdlasel käratult alla libistada) — kuna toa kõrgus, nagu juba 
tähendatud, oli ainult seitse jalga. Et mingi isik või isikud sealtkaudu sisse tulid, seda tõendab 
juba augu kui sellise olemasolu. Mis puutub sellesse, kuidas trahteri katusele pääseti, siis 
tuleb märkida, et kolmas maja trahterist edasi oli tühi ja seda remonditi; et töömehed olid 
sinna jätnud pika redeli, mis ulatus tänavalt maja katuseni, ja et kui töömehed 27. juuni 
hommikul jälle tööle tulid, siis leidsid nad, et redeli küljest oli eemaldatud ning maha visatud 
plank, mille nad sinna olid sidunud, et keegi nende äraolekul redelit kasutada ei saaks. Mis 
puutub võimalusse märkamatult seda redelit pidi üles ronida, mööda majade katuseid turnida, 
uuesti tagasi ja jälle redelist alla pääseda, siis on öövalvekordniku tunnistuse põhjal kindlaks 
tehtud, et oma ringkäigu ajal jõuab ta Shore'i tänavale ainult kaks korda tunnis. 
Ümberkaudsete elanike jutust selgub, et pärast keskööd on Shore'i tänav üks vaiksemaid ja 
üksildasemaid tänavaid Londonis. Seega võib siit jälle täiesti õigustatult järeldada, et üsna 
tavalise ettevaatuse ja otsustavusega oleks igaüks võinud tähelepanu äratamata redelit mööda 
üles ja alla ronida. Katseliselt on kindlaks tehtud, et kui keegi juba trahteri katusele on 
jõudnud, siis võib ta seal lamades vabalt luugi sisse augu lõigata, sest sellises asendis jääb ta 
kõigi möödujate pilkude eest maja esikülje katuse rinnatise varju. 

Lõpuks jõuame kuriteo sooritanud isiku või isikute juurde. 

(1) On teada, et indialased olid teemandi oma valdusse saamisest huvitatud. (2) On vähemalt 
tõenäoline, et indialasega sarnanev mees, kes Octavius Guy nähes läbi tõllaakna käsitöölise 
moodi riides mehega kõneles, oli üks kolmest hindu vandenõulasest. (3) On kindel, et kogu 
26. juuni õhtu pidas see käsitöölise moodi mees mister Godfrey Ablewhite'i 

silmas ning et ta tabati tolle magamistoast (enne kui mister Ablewhite sinna juhatati) 
asjaoludel, mis äratavad kahtlust, et ta käis, tuba üle vaatamas. (4) Magamistoast leiti jupike 
kuldniiti, mille kohta asjatundjad väidavad, et see on Indias valmistatud ning et selletaolist 
kuldniiti Inglismaal ei tunta. (5) 27. juuni hommikul nähti kolme meest, kelle kirjeldus vastas 
kolme indialase tundemärkidele, Lower Thamesi tänaval, nende jäljed viisid Toweri 
sadamakaile, ja neid oli märgatud Londonist Rotterdami sõitva aurikuga lahkumas. 

Selline on siis moraalne — kui mitte juriidiline — tõestus, et mõrva panid toime indialased. 


Seda, kas käsitöölist kujutav mees kuriteost osa võttis või ei, on võimatu öelda. Igatahes ei 
tundu sugugi tõenäoline, et tema üksi oleks mõrva korda saatnud. Vaevalt et tal üksi 
tegutsedes oleks õnnestunud mister Ablewhite'i lämmatada — too oli temast pikem ja 
tugevam —, ilma et oleks aset leidnud võitlust või kostnud ühtegi karjatust. Kõrvaltoas 
maganud teenijatüdruk ei kuulnud aga midagi. Ka trahteripidaja, kes magas selle toa all, ei 
kuulnud kõige vähematki. Kõik need asjaolud viivad järeldusele, et kuritööst võttis osa 
rohkem kui üks inimene — ja ma kordan veel, teadaolevad asjaolud õigustavad arvamust, et 
selle panid toime just indialased. 

Mul jääb vaid lisada, et eeluurimiskohtu otsuse järgi on tegemist ettekavatsetud mõrvaga, 
milles süüdistatakse tundmatut isikut või isikuid. Mister Ablewhite'i perekond pakkus 
süüdlaste tabamise eest tasu, ja nende leidmiseks on tehtud kõik, mis vähegi võimalik. Käsi- 
töölisena rõivastatud mees on jäljetult kadunud. Indialaste jäljed aga on leitud. Mis puutub 
väljavaatesse viimati mainituid lõpuks kätte saada, siis selle kohta tahaksin ma paar sõna 
öelda käesoleva ettekande lõpus. 

Vahepeal aga, pannud kirja kõik vajaliku mister Godfrey Able-white'i surma kohta, võin ma 
edasi minna jutustuse juurde tema tegevusest enne Teiega kadunud leedi Verinderi majas 
kohtumist, seal viibimise ajal ja pärast sealt lahkumist. 


HI 


Käesoleva teema sissejuhatuseks võin ma väita, et mister Godfrey Ablewhite'i elul oli kaks 
külge. 

Ühest, avalikkuse poole pööratud küljest oli tegemist härrasmehega, kellel oli märkimisväärne 
kuulsus heategevatel koosolekutel kõnelejana ning keda oli õnnistatud administratiivsete 
võimetega, millele ta leidis rakendust mitmesugustes õilsa eesmärgiga ühingutes, kuhu 
kuulusid enamasti daamid. Avalikkuse eest varjatud küljest paistis seesama härrasmees hoopis 
teistsuguse, lõbuhimulise mehena, kes pidas endal äärelinnas villat, mis ei olnud tema nimel, 
ning villas daami, kes ei olnud samuti tema nimel. 

Selle villa asjus juurdlust läbi viies sain ma näha mitmeid kauneid pilte ja kujusid, maitsekalt 
valitud ning imetlusväärselt valmistatud mööblit ja talveaeda kõige haruldasemate lilledega, 
millele 

võrdseid kogu Londonis naljalt ei leidu. Juurdlus daami osas viis selleni, et leidsin kalliskive, 
mis on täiesti nonde lillede väärilised, ning tõldu ja hobuseid, mis pargis (ärateenitult) selliste 
inimeste seas lausa sensatsiooni tekitasid, kes esimeste ehituse ja teiste tõupuhtuse üle piisava 
asjatundlikkusega otsustada suudavad. 

Siiamaani on tegemist küllaltki tavalise looga. Villa ja daam on Londoni elus sedavõrd 
harilikud asjad, et ma peaksin nende eraldi väljatoomise pärast vabandust paluma. Kuid 
hoopiski mitte tavaline ega tuttav (minu kogemuste järgi) ei ole see, et kõiki neid kauneid asju 
mitte ainult ei tellitud, vaid et nende eest ka maksti. Pildid, kujud, lilled, kalliskivid, tõllad ja 
hobused — minu kirjeldamatuks hämmastuseks tegi uurimine kindlaks, et neist ühegi eest ei 
võlgnetud kuut pennigi. Mis puutub villasse, siis see oli täielikult välja ostetud ja daami 
nimele kirjutatud. 

Ma oleksin võinud sellele mõistatusele asjata õiget lahendust otsida, kui ei oleks olnud mister 
Godfrey Ablewhite'i surma, mis tõi kaasa tema rahaasjade uurimise. 

Selle käigus tulid ilmsiks järgmised faktid. 

Mister Godfrey Ablewhite'i valitseda oli usaldatud kahekümne tuhande naela suurune summa: 
ta oli üheks kahest hooldajast kellelegi noorhärrale, kes tuhande kaheksasaja neljakümne 
kaheksandal aastal oli veel alaealine. Hooldus pidi lõppema ja noorhärra need kakskümmend 
tuhat naela kätte saama päeval, mil ta täisikka jõuab — veebruaris tuhat kaheksasada 


viiskümmend. Selle ajani pidid tema kaks hooldajat maksma talle kaks korda aastas — 
jõulude ajal ja jaanipäeval — kokku kuussada naela. Selle sissetuleku maksis regulaarselt 
välja tegevhooldaja mister Godfrey Ablewhite. Põhifondi kakskümmend tuhat naela (mille 
pealt see väljamaksusumma arvati tulevat) olid vähehaaval juba tuhande kaheksasaja 
neljakümne seitsmenda aasta lõpuks viimse pennini ära raisatud. Advokaadi volitus, mis 
pankuritele väärtpaberite müügiks õiguse andis, ja mitmesugused kirjalikud korraldused, kus 
teatati, kui suurel hulgal müüa. olid formaalselt mõlema hooldaja poolt alla kirjutatud. Kuid 
teise hooldaja (kelleks oli üks maal elav eruohvitser) allkiri oli kõigil juhtudel tegevhooldaja, 
see tähendab mister Godfrey Ablewhite'i poolt võltsitud. 

Need faktid seletavad mister Godfrey aumehelikku suhtumist nende võlgade tasumisse, mida 
ta tegi daami ja villa huvides — ning veel,mtwudelgi põhjustel. 

Me võime nüüd minna miss Verinderi sünnipäeva juurde kahekümne esimesel juunil (aastal 
tuhat kaheksasada nelikümmend kaheksa). 

Eelmisel päeval saabus mister Godfrey oma isa majja ning küsis (nagu ma mister Ablewhite 
vanema enda käest kuulsin) kolmesaja naela ulatuses laenu. Pöörake tähelepanu, summale ja 
pidage samal ajal meeles, et poole aasta raha tuli noorhärrale välja maksta veel sama kuu 
kahekümne neljandal päeval. Samuti seda, et kogu selle noorhärra varanduse oli tema 
hooldaja juba neljakümne seitsmenda aasta lõpuks ära raisanud. 

Vana mister Ablewhite keeldus pojale pennigi laenamast. 

Järgmisel päeval sõitis mister Godfrey Ablewhite koos Teiega, leedi Verinderi majja. Mõni 
tund hiljem tegi ta (nagu Te mulle ise ütlesite) miss Verinderile abieluettepaneku. Siit lootis ta 
kahtlemata — kui ta ettepanek vastu oleks võetud — kõigile oma tollastele ja tulevastele 
rahamuredele lõppu. Kuid mis tegelikult juhtus? Miss Verinder lükkas tema ettepaneku tagasi. 
Seega oli mister Godfrey Ablewhite'i rahaline olukord sünnipäeva ööl järgmine. Sama kuu 
kahekümne neljandaks päevaks pidi ta muretsema kolmsada naela, ja tuhande kaheksasaja 
viiekümnenda aasta veebruariks kakskümmend tuhat naela. Kui tal neid summasid 
tähtaegadeks kokku saada ei oleks õnnestunud, siis oleks teda oodanud täielik häving. 

Mis siis sellises olukorras edasi toimub? 

Teie ärritate mister Candyt, arsti, puudutades tema hella kohta — arsti elukutset —, ja tema 
mängib Teile vastutasuks vingerpussi oopiumiga. Ta usaldab rohupudelikesse valmispandud 
oopiumi andmise mister Godfrey Ablewhite'ile — kes seda ise tunnistas asjaoludel, mis Teile 
peagi teatavaks tehakse. Mister Godfrey võtab sellest vandenõust seda meelsamini osa, et ta 
on õhtu jooksul Teie teravat keelt ka omal nahal tunda saanud. Koos Betteredge'iga keelitab ta 
Teid, et Te enne magamaminekut jooksite pisut brändit veega. Salaja valab ta Teie külma 
groki hulka oopiumi. Ja Teie joote selle segu ära. 

Vahetame nüüd Teie lahkel loal tegevuspaika ja siirdume mister Lukeri majja Lambethis. Ja 
lubage mul sissejuhatuseks märkida, et mister Bruff ja mina leidsime vahendi, mis pani 
liigkasuvõtja kõike puhtsüdamlikult ära rääkima. Me sõelusime selle avalduse, mille ta meile 
tegi, põhjalikult läbi, ja nüüd on see Teie käsutuses. 


IV 


Reede, kahekümne kolmanda juuni (1848) hilisel õhtul üllatas mister Lukerit mister Godfrey 
Ablewhite'i külaskäik. Ta oli aga enam kui üllatunud, kui mister Godfrey Kuukivi lagedale 
tõi. Selletaolist teemanti (vähemalt mister Lukeri teada) ei olnud ühegi eraisiku valduses kogu 
Euroopas. 

Mister Godfrey Ablewhite'il oli selle suurepärase kalliskivi suhtes kaks tagasihoidlikku 
ettepanekut. Esiteks, kas mister Luker oleks nii hea ja ostaks selle ära? Teiseks, kas mister 


Luker (kui ta ise selle ostmiseks võimalust ei näe) võtaks enda peale selle müümise komis- 
jonimüügil ning maksaks oodatavast müügisummast mingi osa sularahas juba ette? 

Enne kui mister Luker talle üldse vastama hakkas, proovis ta, kas teemant on ehtne, kaalus 
seda ning määras selle väärtuse. Tema hindas selle (arvestades kivis leiduvat riket) 
kolmekümnele tuhandele naelale. 

Sellele tulemusele jõudnud, avas mister Luker suu ja esitas ühe 

küsimuse: «Kust te selle saite?» Ainult neli sõna! Ent kui tohutu tähendus neil oli! 

Mister Godfrey Ablewhite alustas mingit lugu. Mister Luker avas uuesti suu ja ütles seekord 
ainult kolm sõna: «See ei kõlba!» 

Mister Godfrey Ablewhite alustas teist lugu. Mister Luker tema peale rohkem sõnu ei 
raisanud. Ta tõusis ja helistas kella, et teener härra välja juhataks. 

See sundis mister Godfrey't end pingutama ning ta tuli välja oma loo uue, parandatud 
variandiga, mis kõlas järgmiselt. 

Pärast seda, kui ta Teie veega lahjendatud brändisse salaja oopiumi oli lisanud, soovis ta Teile 
head ööd ja läks oma tuppa. See asus Teie toa kõrval ja neid ühendas vaheuks. Oma tuppa 
minnes pani mister Godfrey (enda arvates) selle ukse kinni. Rahamured hoidsid teda» kaua 
ärkvel. Ta istus ligi tund aega hommikukuue väel, tuhvlid jalas, ja mõtles oma olukorra üle 
järele. Just siis, kui ta valmistus magama heitma, kuulis ta Teid kõrvaltoas endamisi 
kõnelevat, ja vaheukse juurde minnes märkas ta, et ei olnud siiski seda sulgenud. 

Ta vaatas Teie tuppa, et näha, mis lahti on. Ta nägi, kuidas Te parajasti, küünal käes, oma 
magamiskambrist lahkuma hakkasite. Ta kuulis, kuidas Te endamisi laususite — häälel, mis 
Teie tavalise häälega üldse ei sarnanenud — järgmised sõnad: «Kust ma võin teada? 
Indialased võivad majas peidus olla.» 

Selle ajani oli ta arvanud, et aitab (Teile oopiumi andes) Teile lihtsalt ühte kahjutut 
vingerpussi mängida. Nüüd tuli talle pähe, et oopium on avaldanud Teile mingit mõju, mida 
arst niisama vähe kui tema ise oli aimanud. Kartusest, et Teiega võib midagi juhtuda, järgnes 
ta Teile vaikselt ja vaatas, mida Te teete. 

Ta järgnes Teile miss Verinderi elutoani ja nägi, kuidas Te sisse läksite. Ukse Te jätsite lahti. 
Ta vaatas läbi ukse ja piida vahelise prao, söandamata ise siseneda. 

Oma kohalt nägi ta, kuidas Te laekast teemandi võtsite, aga peale selle märkas ta ka miss 
Verinderi, kes Teid oma magamistoast läbi paokil ukse jälgis. Tema oma silmad veensid teda 
selles, et ka miss Verinder nägi, kuidas Te teemandi võtsite. 

Enne kui Te uuesti elutoast lahkusite, jäite viivuks kõhklema. Mister Godfrey kasutas selle 
momendi ära ja hiilis oma magamistuppa tagasi, enne kui Te välja tulles oleksite ta avastanud. 
Ta oli vaevalt tagasi jõudnud, kui ka Teie oma tuppa tulite. Te nägite teda (nagu ta oletab) 
parajasti siis, kui ta läbi vaheukse läks. Igatahes Te hõikasite teda kuidagi võõra, uimase 
häälega. 

Ta tuli Teie juurde. Te vaatasite talle tuima ja unise pilguga otsa. Te pistsite teemandi talle 
pihku. Te ütlesite talle: «Godfrey, vii see oma isa panka tagasi. Seal on see kindlas kohas — 
siin mitte.» Te pöördusite tuikudes kõrvale ja panite hommikumantli selga. Siis istusite oma 
toa suurde tugitooli. Te ütlesite: «Mina ei suuda seda tagasi panka viia. Mu pea on nagu tina 
täis — ja jalgu nagu polekski all.» Teie pea langes tooli seljatoele... te ohkasite korra raskelt... 
ja jäite magama. 

Mister Godfrey Ablewhite läks teemandiga oma tuppa. Ta väidab, et sel hetkel ta veel mingile 
otsusele ei jõudnud — välja arvatud see, et ta ootab ja vaatab, mis hommikul juhtub. 

Kui hommik saabus, siis näitasid Teie jutt ja käitumine, et Teil ei olnud kõige vähematki 
aimu, mida Te öösel olite öelnud ja teinud. Miss Verinderi jutt ja käitumine samal ajal 
näitasid, et tema omalt poolt kavatseb (halastusest Teie vastu) vaikida. Kui mister Godfrey 


A.blewhite otsustas teemandi endale jätta, siis võis ta seda teha täiesti karistamatult. Kuukivi 
seisis tema ja hävingu vahel. Ta pistis Kuukivi taskusse. 


V 

Selline oligi lugu, mille Teie nõbu (vajaduse sunnil) mister Luke-rile jutustas. 

Mister Luker uskus, et põhilises osas vastas see tõele — sel lihtsal põhjusel, et mister Godfrey 
Ablewhite oli selle väljamõtlemiseks liiga loll. Mister Bruff ja mina jagame mister Lukeri 
arvamust, leides, et seda põhjendust tema loo tõesusele võib tõepoolest usaldada. 

Järgmine küsimus oli, mida mister Luker Kuukiviga peale hakkab. Ta pakkus välja ainsad 
tingimused, millel ta nõustuks end siduma asjaga, mis oli (isegi tema tegevust arvestades) 
üpris kahtlane ja ohtlik tehing. 

Mister Luker nõustuks laenama mister Godfrey Ablewhite'ile kahe tuhande naela suuruse 
summa sel tingimusel, et Kuukivi tema kätte pandiks jääks. Kui mister Godfrey Ablewhite 
mister Lukerile ühe aasta möödudes kolm tuhat naela maksab, siis saab ta teemandi kui 
väljalunastatud pandi tagasi. Kui ta seda raha aasta möödudes maksnud ei ole, siis läheb pant 
(tähendab Kuukivi) mister Lukeri valdusse — kes sellisel juhul kingiks mister Godfrey'le 
suuremeelselt kõik need võlatähed (varasemate tehingute tulemus), mis siis liigkasuvõtja käes 
olid. 

On vist ütlematagi selge, et mister Godfrey lükkas need koletud tingimused nördinult tagasi. 
Seepeale ulatas mister Luker talle teemandi ja soovis head ööd. 

Teie nõbu läks ukse juurde ja tuli uuesti tagasi. Kuidas võis ta kindel olla, et selle õhtu vestlus 
jääb rangelt tema sõbra ja ta enda vahele? 

Mister Luker ütles, et seda ta ei tea. Kui mister Godfrey tema tingimused vastu oleks võtnud, 
siis oleks ta temast oma kaassüüdlase teinud ning tema vaikimine oleks seega kindlustatud 
olnud. Nüüd aga peab mister Luker üksnes oma huvisid arvestama. Kui talle ebamugavaid 
küsimusi esitama hakatakse, siis ei saa ju kuidagi oodata, et ta end kompromiteeriks ühe mehe 
pärast, kes temaga asju ajamast keeldus! 

Saanud selle vastuse, tegi mister Godfrey Ablewhite sedasama, mida teevad kõik loomad 
(inimloomad ja muud), kui nad leiavad end lõksus olevat. Ta vaatas abitus meeleheites enda 
ümber ringi. Talle 

hakkas silma kuupäev korralikus väikeses kalendris liigkasuvõtja kaminasimsil. See oli 
kahekümne kolmas juuni. Kahekümne neljandal pidi ta maksma kolmsada naela noorhärrale, 
kelle hooldaja ta oli, ja peale mister Lukeri pakutud võimaluse ei olnud tal mingit väljavaadet 
seda raha hankida. Kui seda õnnetut takistust ei oleks olnud, siis oleks ta võinud teemandi 
Amsterdami viia ning tükkideks lõigatuna soodsalt maha müüa. Nüüd aga ei jäänud tal muud 
üle kui mister Lukeri tingimused vastu võtta. Lõppude lõpuks oli tal nende kolme tuhande 
naela muretsemiseks ikkagi aasta jagu aega — ja aasta on üsnagi pikk aeg. 

Mister Luker vormistas otsekohe kõik vajalikud dokumendid. Kui neile oli alla kirjutatud, 
andis ta mister Godfrey Ablewhite'ile kaks tšekki. Ühe, kahekümne kolmanda juuni 
kuupäevaga, kolmesajale naelaje. Teise, nädala võrra hilisema kuupäevaga, ülejäänud osale 
— tuhande seitsmesajale naelale. 

Kuidas Kuukivi mister Lukeri pankurite hoolde usaldati ja kuidas indialased mister Lukerit ja 
mister Godfrey't kohtlesid (kui see oli tehtud), seda Te juba teate. 

Järgmine sündmus Teie nõo elus puudutab jällegi miss Verinderi. Mister Godfrey tegi talle 
uuesti abieluettepaneku — ja (pärast seda, kui ettepanek oli vastu võetud) nõustus miss 
Verinderi palvel kihluse tühistamisega. Mister Bruff uuris juba välja tema leplikkuse ühe 
põhjuse. Miss Verinderil oli ainult eluaegne intress ema varandusest — ja selle pealt ei oleks 
mister Godfrey oma kahtekümmend tuhandet naela kuidagi kokku saanud. 


Te võib-olla ütlete, et abiellumise teel oleks ta võinud need kolm tuhat naela, mida ta 
teemandi väljalunastamiseks vajas, kokku hoida. Seda oleks ta muidugi võinud — oletades, et 
ei tema naisel ega selle hooldajatel ega volinikel poleks tekkinud mingeid vastuväiteid, kui ta 
kohe esimesel abieluaastal oleks tahtnud rohkem kui poole sissetulekust mingil teadmata 
otstarbel oma käsutusse saada. Kuid isegi kui ta sellest takistusest üle oleks saanud, oli juba 
uus häda silmapiiril. Daam villas oli tema kavatsetavast abiellumisest kuulda saanud. 
Suurepärane naine, mister Blake, säärane, kes endaga juba naljatada ei lase, — selline heleda 
jume ja rooma ninaga naise-tüüp. Ta tundis mister Godfrey Ablewhite'i vastu ülimat põlgust. 
See oleks jäänud vaikivaks põlguseks, kui mister Godfrey talle korraliku hoolitsuse oleks 
kindlustanud. Muidu aga oleks see põlgus muutunad häälekaks. Miss Verinderi eluaegne 
intress ei andnud mister Godfrey'le «hoolitsuse» kindlustamiseks sugugi rohkem lootust kui 
kahekümne tuhande naela hankimiseks. Kõiki neid asjaolusid arvestades ei saanud ta 
abielluda — ta ei saanud tõesti seda teha. 

Seda, kuidas ta ühe teise daamiga uuesti õnne proovis ja kuidas ka see abiellumine 
rahaküsimuse taha seisma jäi, Te juba teate. Te teate ka viie tuhande naela suurusest 
pärandusest, mille talle varsti pärast seda jättis üks austa j anna nende paljude õrnema soo 
esindajate hulgast, kelle heasoovlikkust sel lummaval mehel oli õnnestunud võita. See 
pärandus (nagu hilisemad sündmused näitasid) saatis ta surma. 

Ma tegin kindlaks, et kui ta pärast päranduse saamist välismaale läks, siirdus ta Amsterdami. 
Seal tegi ta kõik vajalikud korraldused selleks, et lasta teemant mitmeks kiviks lõigata. Ta tuli 
tagasi (maskeeritult) ja lunastas Kuukivi määratud päeval välja. Mõni päev lasti mööda minna 
(selle ettevaatusabinõu rakendasid mõlemad pooled kokkuleppel), enne kui kalliskivi 
tegelikult pangast välja võeti. Kui mister Godfrey sellega õnnelikult Amsterdami oleks 
jõudnud, siis oleks tal neljakümne üheksanda aasta juuli ja viiekümnenda aasta veebruari 
vahel (millal noorhärra pidi täisealiseks saama) parajasti aega jätkunud, et teemant tükkideks 
lõigata ja eraldi kivid (lihvitud või lihvimata) soodsalt maha müüa. Otsustage nüüd ise, mil- 
listel motiividel ta niiviisi riskis. Kui keegi üldse on seisnud valiku ees, kas kõik või mitte 
midagi, siis oli see mees Godfrey Ablewhite. 

Enne kui ma lõpetan, tahaksin Teile veel meelde tuletada, et on siiski olemas võimalus 
indialased kinni püüda ja Kuukivi tagasi saada. Nad purjetavad praegu (nagu on igati alust 
arvata) ühe Ida-India kompanii laevaga Bombay poole. See laev (kui mingit õnnetust ei juhtu) 
ei peatu teel üheski teises sadamas, ning Bombay ametivõimud (kellele on juba maismaad 
mööda kiri saadetud) on valmis selsamal silmapilgul, kui laev kai ääres otsad kinnitab, 
pardale astuma. 

Mul on au, söör, jääda Teie kuulekaks teenriks — 

Richard Cuff (endine Londoni Scotland Yardi detektiivjõudude seersant). * 


* Igal pool, kus see ettekanne puudutab sündmusi sünnipäeval ja kolmel päeval pärast seda, 
vaadake võrdluseks Betteredge'i jutustust, peatükke 8—13. 


SEITSMES JUTUSTUS Mister Candy kiri 


Frizinghall, kolmapäev, 26. september 1849. — Kallis mister Franklin Blake, kui Te näete, et 
ma olen Teie avamata kirja Ezra Jenningsile siia lisanud, siis, Te kindlasti juba aimate, millist 
kurba uudist Te minult kuulete. Ta suri möödunud kolmapäeval päikesetõusu ajal minu käte 
vahel. 

Ma ei ole süüdi selles, et ma Teile tema lõpu lähenemisest ei teatanud. Ta keelas mul 
kindlasõnaliselt Teile kirjutada. «Ma võlgnen mister Franklin Blake'ile tänu selle eest,» ütles 


ta, «et sain näha mõningaid õnnelikke päevi. Ärge kurvastage teda, mister Candy, — ärge 
kurvastage teda.» 

Tema kannatusi, välja arvatud viimased kuus tundi, oli hirmus näha. Nõrgemate valude ajal, 
kui ta mõistus selge oli, ma lausa anusin, et ta räägiks mõnest oma sugulasest, kellele ma 
oleksin võinud kirjutada. Ta palus andestust, et ta mulle midagi keelab. Ja siis ütles ta — ilma 
igasuguse kibeduseta —, et tahab surra, nagu oli elanud: unustatuna ja tundmatuna. Ta jäi 
lõpuni selle otsuse juurde. Nüüd ei ole enam mingit lootust midagi temakohta teada saada. 
Tema eluloo asemel on tühi koht. 

Päeval enne surma juhatas ta mind, kust ma kõik tema paberid võin leida. Tõin need talle 
voodisse. Seal oli väike pakk vanu kirju — need pani ta kõrvale. Seal oli tema lõpetamata 
raamat. Mitmes lukustatud köites oli tema päevik. Ta avas käesoleva aasta köite ja rebis 
ükshaavgj. välja leheküljed, mis puudutasid teie koos veedetud aega. «Andke need mister 
Franklin Blake'ile,» ütles ta. «Võib-olla tekib tal kunagi tulevikus huvi tagasi vaadata sellele, 
mis siin on kirjutatud.» Siis pani ta käed kokku ja palus kirglikult jumalat, et see õnnistaks 
Teid ja Teile kalleid inimesi. Ta ütles, et ta tahaks Teid veel kord näha. Kuid juba järgmisel 
hetkel muutis ta meelt. «Ei,» vastas ta, kui ma pakkusin end Teile kirjutama. «Ma ei hakka 
teda kurvastama! Ma ei hakka teda kurvastama!'» 

Tema palvel panin ma siis ülejäänud paberid — see tähendab kirjapaki, lõpetamata raamatu ja 
päevikud — kokku ja sidusin nad kõik ühte pakki, mille pitseerisin oma pitsatiga. 
«Lubage mulle,» 

ütles ta, «ette panete selle oma käega mu kirstu ja hoolitsete selle eest, et kellegi teise käsi 
seda pärast enam ei puuduta.» Lubasin seda. Ja ma täitsin oma lubaduse. 

Ta palus, et ma tema heaks veel midagi teeksin — millega nõustumine nõudis mult rasket 
siseheitlust. Ta ütles: «Las mu haud saab unustatud. Andke mulle oma ausõna, et te ei luba 
mu matmispaika mingi mälestusmärgiga tähistada — isegi mitte kõige lihtsama hauakiviga. 
Las ma magan nimetuna. Las ma puhkan tundmatuna.» Kui ma püüdsin teda keelitada, et ta 
oma otsust muudaks, läks ta esimest ja viimast korda ägedaks. Ma ei suutnud seda taluda ning 
andsin järele. Tema rahupaika märgib nüüd ainult väike rohune kääbas. Aja jooksul kerkivad 
selle ümber hauakivid. Ja inimesed, kes elavad pärast meid, vaatavad imestades seda nimetut 
kalmu. 

Nagu ma Teile juba ütlesin, kuus tundi enne surma ta kannatused lakkasid. Ta tukastas veidi. 
Ma arvan, et ta nägi und. Korra või paar ta naeratas. Ja tihti kõlas tema huulilt üks naisenimi, 
nagu ma arvan, — see oli «Ella». Mõni minut enne lõppu palus ta mul ennast padja najale 
istuma aidata, et ta läbi akna päikesetõusu näha saaks. Ta oli väga nõrk. Tema pea langes mu 
õlale. Ta sosistas: «Nüüd see tuleb!» Siis ütles ta: «Suudle mind!» Suudlesin teda laubale. 
Äkitselt tõstis ta pea. Päikesevalgus langes ta näole. Sellele ilmus ingellikult kaunis ilme. Ta 
hüüdis kolm korda: «Rahu! Rahu! Rahu!» Siis vajus ta pea uuesti mu õlale, ja nii oligi tema 
vaevarikas elu lõpule jõudnud. 

Nüüd on ta siis meie juurest lahkunud. Minu arvates oli ta suur inimene — kuigi maailm teda 
kunagi tundma ei saanud. Ta talus oma rasket elu vapralt. Tal oli kõige leebem iseloom, mida 
ma kunagi olen kohanud. Pärast tema kaotamist tunnen ma end väga üksildasena. Võib-olla ei 
ole ma oma haigusest saadik enam päris see, kes ma olin. Mõnikord ma olen mõelnud, et 
loobun praksisest, sõidan siit ära ja proovin järele, mida välismaised vannid ja tervisveed 
minu heaks võivad teha. 

Siin räägitakse, et Teie ja miss Verinder abiellute tuleval kuul. Palun võtke vastu mu 
parimad õnnesoovid. 

Mu vaese sõbra päevikulehed ootavad Teid minu majas — pitseeritud pakis, millele on 
kirjutatud Teie nimi. Ma kartsin neid postiteenistuse hoolde usaldada. 

Saadan ka miss Verinderile oma südamlikud tervitused ja parimad soovid. 


Jään, kallis mister Franklin Blake, siiralt Teie 
Thomas Candy 


KAHEKSAS JUTUSTUS Sõna on veel kord Gabriel Betteredgeil 


Mina olen see isik (nagu te kahtlemata mäletate), kes nendel lehekülgedel esimesena 
jutulõnga üles võttis. Mina olen ka see, kes on jäetud kõige lõppu nii-öelda otsi kokku 
tõmbama. Ärgu keegi arvaku, et ma kavatsen teile veel midagi India tee-mandi kohta öelda. 
Mina suhtun sellesse õnnetusse kalliskivisse jälestusega — ja las keegi teine pajatab teile 
Kuukivi kohta neid uudiseid, mida te praegu võite ehk kuuldagi. Minu eesmärgiks on 
siinkohal rääkida ühest perekonnaloolisest faktist, millest kõik on mööda läinud, aga mida 
mina igatahes ei luba sellisel lugupidamatul viisil surnuks vaikida. Fakt, millele ma viitan, on 
miss Racheli ja mister Franklin Blake'i abiellumine. See huvitav sündmus toimus meie 
Yorkshire'i majas teisipäeval, üheksandal oktoobril tuhat kaheksasada nelikümmend üheksa. 
Mina sain selleks puhuks 'uue ülikonna. Ja noorpaar sõitis Sotimaale mesinädalaid veetma. 
Kuna perekondlikud pidustused on meie majas pärast mu vaese perenaise surma küllalt 
haruldased, siis tunnistan, et võtsin laulatuse puhul (päeva lõpu poole) tibakese ülearu. 

Kui te ise ka kunagi midagi säärast olete teinud, siis te mõistate mind ja tunnete mulle kaasa. 
Kui seda aga teiega kunagi ei ole juhtunud, siis on väga tõenäoline, et te ütlete: «Vastik 
vanamees! Milleks ta seda meile räägib?» Põhjuse saate kohe teada. 

Võtnud niisiis tibakese ülearu (jumal teiega, ka teil on oma lem-miknõrku“, ainult et teie 
nõrkus ei ole minu oma ja minu nõrkus ei ole teie oma), pöördusin ma seejärel ühe ja ainsa 
kindla rohu poole, mis, nagu te teate, on «Robinson Crusoe». Ma ei oska öelda, mis 
leheküljelt ma selle võrratu raamatu avasin. Seda kohta aga, kus trükiread lõpuks enam 
üksteise sisse ei jooksnud, mäletan ma vägagi hästi. See oli leheküljel kolmsada kaheksateist 
— ning seal oli juttu Robinson Crusoe kodustest asjadest ja abielust: 

«Neid mõtteid äratasid minus mu uued kohustused: mul oli naine,» (Pange tähele! Mister 
Franklinil samuti!) «vastsündinud laps,» (Pange jällegi tähele! Ka mister Franklinil võib nii 
minna!) <ja siis mu naine ... » Mul ei olnud mingit soovi teada saada, mida Robin- 

son Crusoe naine «siis» tegi või ei teinud. Ma kriipsutasin pliiatsiga alla selle koha, kus 
lapsest räägiti, ja panin paberitüki märgiks vahele. «Istu aga siin,» ütlesin ma, «kuni mister 
Frankhni ja miss Racheli abielu mõne kuu jagu on kestnud — ja eks me siis näe!» 

Kuud möödusid (rohkem, kui ma olin arvestanud), ja mul ei tulnud ikka veel juhust seda 
märki puutuda. Alles nüüd, novembrikuus tuhat kaheksasada viiskümmend, tuli mister 
Franklin äkki üliheas tujus minu tuppa ja ütles: «Betteredge! Mul on teile uudiseid! Juba 
mõne kuu pärast juhtub selles majas midagi.» 

«Kas see puudutab perekonda, söör?» küsisin ma. 

«Päris kindlasti puudutab see perekonda,» vastas mister Franklin. 

«Teie lahke loaga, söör, — kas teie heal proual on sellega midagi tegemist?» 

«Tal on sellega üpris palju tegemist,» kostis mister Franklin ja hakkas mõningaid imestuse 
märke ilmutama. 

«Teil ei tarvitse sõnagi rohkem öelda, söör,» kostsin ma. «Jumal õnnistagu teid mõlemaid! 
Mul on südamest hea meel seda kuulda.» 

Mister Franklin vahtis mind nagu välgust rabatud. «Lubage küsida, kust te oma andmed 
saite?» päris ta. «Mina ise kuulsin sellest (kõige rangema saladuskatte all) alles viis minutit 
tagasi.» 

Nüüd oli õige aeg «Robinson Crusoe» välja tuua! Nüüd oli paras võimalus lugeda ette see lõik 
lapse kohta, mille ma mister Franklini pulmapäeval ära olin märkinud! Lugesin need 
imepärased sõnad väärilise väljendusrikkusega ette ja vaatasin siis mister Franklinile rangelt 


otsa. «Noh, söör, kas te nüüd usute «Robinson Crusoe'sse»?» küsisin ma sellele hetkele 
kohase pühalikkusega. 

«Betteredge!» vastas mister Franklin samasuguse pühalikkusega. «Nüüd lõpuks olen ma 
uskuma pandud.» Ta surus mul kätt ja ma tundsin, et olin ta oma usku pööranud. 

Selle erakordse juhtumise kirjapanekuga jõuabki minu teistkordne etteaste neil lehekülgedel 
lõpule. Ärgu keegi siin kirjeldatud ainulaadse juhtumise üle naergu. Teil on täielik voli 
lõbutseda nagu tahate kõige ülejäänu arvel, mida ma siin olen kirjutanud. Kui aga jutt on 
«Robinson Crusoe'st», siis, jumala eest, see on tõsine asi — ning ma palun teid sellesse ka 
vastavalt suhtuda! 

Noh, nüüd on tõesti kõik öeldud. Mu daamid ja härrad, ma teen teile kummarduse ja panen 
loole punkti. 


EPILOOG 


TEEMANDI LEIDMINE 


I SEERSANT CUFFI AGENDI ARUANNE (1849) 


Käesoleva aasta kahekümne seitsmendal juunil sain ma seersant Cuffilt juhtnöörid jälitada 
kolme meest, keda kahtlustati mõrvas ja kes olid kirjelduse järgi indialased. Sellesama päeva 
hommikul oli nähtud, kuidas nad Toweri sadamakail Rotterdami sõitva auriku pardale asusid. 
Mina lahkusin Londonist ühe teise kompanii laevaga, mis sõitis välja neljapäeva, kahekümne 
kaheksanda hommikul. Rotterdami jõudes õnnestus mul üles otsida kolmapäevase auriku 
kapten. See teatas mulle, et indialased olid tõesti tema laeval reisinud — kuid ainult 
Gravesendini. Selle paiga läheduses oli üks kolmest pärinud, millal Calais'sse jõutakse. Kui 
neile teatati, et see aurik sõidab hoopis Rotterdami, siis väljendas nende eestkõneleja ülimat 
imestust ja ahastust selle vea pärast, mille tema ja ta kaks sõpra olid teinud. Nad olid kõik 
valmis (tema jutu järgi) oma sõiduraha ohverdama, kui. auriku kapten ainult nad kaldale 
saadaks. Tundes neile kui võõramaalastele kaasa ning teadmata mingit põhjust nende kinni- 
pidamiseks, signaliseeris kapten ühele rannasõidualusele, ja kõik kolm lahkusid laevalt. 
Kuna oli selge, et see käik oli indialastel juba varem jälgede segamiseks plaanitsetud, siis 
pöördusin ma aega viitmata Inglismaale tagasi. Gnevesendis läksin maale — ning sain teada, 
et indialased olid sealt Londonisse sõitnud. Londonis uurisin ma välja, et nad olid 
Plymouthisse läinud. Plymouthis tehtud järelepärimised näitasid, et nad olid neljakümne 
kaheksa tunni eest merele purjetanud, ja nimelt Ida-India kompanii laeval «Bewley Castle», 
mis pidi minema otse Bombaysse. 

Saanud need andmed, laskis seersant Cufi maismaa sideteenistuse kaudu võtta ühenduse 
Bombay ametivõimudega — nii et politsei võiks otsekohe laevale tulla, kui see sadamasse 
sisse sõidab. See oli viimane ülesanne, mis mul seoses selle looga tuli täita. Hiljem ei ole ma 
sellest enam midagi kuulnud. 

II KAPTENI ARUANNE (1849) 


Seersant Cuff palus mul kirjutada teatud asjaoludest, mis puudutavad kolme meest (usutavasti 
hindusid), kes reisisid selle aasta suvel minu juhitaval purjelaeval «Bewley Castle», mis 
suundus otse Bombaysse. 

Hindud tulid pardale Plymouthis. Teel ei kuulnud ma nende kohta mingeid kaebusi. Nad olid 
majutatud laeva vööri. Minul isiklikult oli ainult paaril korral juhust neid näha. 


Reisi lõpuosas, juba India ranniku lähedal, oli meil õnnetus jääda kolmeks ööpäevaks 
tuulevaikusse. Mul ei ole logiraamatut käepärast ning ma ei suuda praegu täpseid laius- ja 
pikkuskraade meelde tuletada. Seetõttu võin ma meie tollase asukoha suhtes ainult seda öelda, 
et hoovused kandsid meid maa poole, ja kui tuul uuesti puhuma hakkas, jõudsime juba 
kahekümne nelja tunni pärast sadamasse. 

Kõik meresõitjad teavad, et pika tuulevaikuse korral hakkab distsipliin laeval nõrgenema. Nii 
olid lood ka minu laeval. Mõningad härrasmehed reisijate hulgast palusid väikesed paadid 
vette lasta ning lõbustasid end õhtujaheduses ringisõitmise ja ujumisega. Pärast oleks tulnud 
paadid jälle üles oma kohtadele vinnata. Selle asemel aga jäeti nad laeva kõrvale köie otsa. 
Kuumuse ja ilmast tingitud tülpimuse tõttu ei võtnud ei ohvitserid ega madrused, senikaua kui 
tuulevaikus veel kestis, oma kohustusi eriti tõsiselt. 

Kolmandal ööl ei kuulnud ega näinud tekivaht midagi ebatavalist. Kui aga hommik saabus, oli 
kõige väiksem paat kadunud — ja kohe kanti mulle ette ka kolme hindu kadumisest. 

Kui need mehed olid paadi varastanud kohe pärast pimeduse saabumist (milles ma ei 
kahtlegi), siis ei olnud enam mingit mõtet neid taga ajama hakata, kui kogu lugu hommikul 
avastati. Me olime maale nii lähedal, et säärase vaikse ilmaga (isegi väsimust ja oskamatut 
sõudmist arvestades) olid nad kahtlemata juba enne koitu kaldale jõudnud. 

Kui me sadamasse saabusime, kuulsin ma esimest korda, mis põhjus neil reisijatel oli juhust 
kasutades laevalt põgeneda. Ma võisin ametivõimudele teatada üksnes sedasama, mida ma 
praegu siin olen kirja pannud. Mind süüdistati selles, et ma distsipliini laeval lõdvaks lasksin. 
Väljendasin selles suhtes neile ja ka laevaomanikele oma kahetsust. Niipalju kui mina tean, ei 
ole hiljem enam keegi kolmest hindust kuulnud. Rohkem ei ole mul midagi lisada. 

III MISTER MURTHWAITEI JUTUSTUS 


(1850) 

kirjas mister Bruffile 

Kas Te mäletate veel, austatud härra, ühte poolmetslast, kellega Te kohtusite Londonis ühel 
lõunasöögil neljakümne kaheksanda aasta sügisel? Lubage mul Teile meelde tuletada, et selle 
mehe nimi oli Murthwatte ja et Te pärast lõunasööki ajasite temaga pikalt juttu. Jutuajamise 
teemaks oli üks India teemant, mida kutsutakse Kuu-kiviks, ja salanõu selle kalliskivi 
röövimiseks. 

Pärast seda rändasin ma ringi Kesk-Aasias. Sealt pöördusin tagasi mõnede oma varasemate 
seikluste paikadesse India põhja- ja loodeosas. Umbes kaks nädalat tagasi sattusin ma ühte 
eurooplastele peaaegu tundmatusse piirkonda või provintsi, mida nimetatakse Kathia-wariks. 
Siin elasin ma läbi seikluse, millest (nii uskumatu kui see ka võib tunduda) Teiegi isiklikult 
huvitatud olete. 

Kathiawari metsikutes paikades (ja kui metsikud need on, seda mõistate, kui ma ütlen, et isegi 
põllumehed künnavad seal maad hambuni relvastatuna) on elanikkond lausa fanaatiliselt 
pühendunud vanale hindu usundile — iidsele Brahma ja Višnu kummardamisele. Need 
üksikud muhameedlaste perekonnad, kes siin ja seal sisemaa külades elutsevad, ei julge mitte 
mingisugust liha suu sissegi võtta. Muhameedlane, keda üksnes kahtlustataksegi siinse püha 
looma — lehma — tapmises, surmatakse siin kandis jalamaid armutult tema vagade hindudest 
naabrite poolt. Inimeste usuvaimustust õhutab veelgi see, et Kathiawari alal paikneb kaks 
kõige kuulsamat hindu palverännakute pühamut. Üks neist on Dwarka, jumal Krišna sünni- 
paik. Teine on püha linn Somnauth, mille muhameedlasest vallutaja Ghazni Mahmud juba 
üheteistkümnendal sajandil rüüstas ja purustas. 

Nüüd, kus ma uuesti neis romantilistes paikades viibisin, otsustasin Kathiawarist mitte enne 
lahkuda, kui olen veel kord Somnauthi majesteetlikku tühjust näinud. Koht, kus ma seda 


plaani pidasin, jäi pühast linnast (nii täpselt kui suutsin arvestada) umbes kolme päeva 
jalgsitee kaugusele. 

Ma polnud veel kuigi kaua teel olnud, kui märkasin, et veel teisigi inimesi — kahe- ja 
kolmekaupa — näis minuga ühes suunas rändavat. 

Neile, kes minuga rääkima hakkasid, ütlesin ma, et olen ühest kaugest provintsist pärinev 
hindu-budist ia lähen palverännakule. 'On ütlematagi selge, et mu riietus vastas sellele 
iseloomustusele. Lisage siia veel, et ma valdan sealset keelt niisama hästi kui oma emakeelt, 
et olen piisavalt kõhn ja piisavalt pruun, mistõttu ei ole just kerge ära arvata mu euroopalikku 
päritolu, ja te mõistate, et mind 

tunnistati varmasti vastuvõetavaks — mitte omasugusena, vaid nende kodumaa ühest kaugest 
nurgast tulnud võõrana. 

Teisel päeval oli minuga ühes suunas rändavate hindude arv kasvanud viiekümnete ja 
sadadeni. Kolmandal päeval ulatus rahvahulk juba tuhandetesse; kõik koondusid pikkamööda 
ühe punkti — Somnauthi linna poole. 

Tühine teene, mille ma teekonna kolmandal päeval ühele oma kaasrändurile sain osutada, viis 
mind kokku mõnede kõrgemast kastist hindudega. Nendelt meestelt sain ma teada, et kogu see 
rahvasumm on teel suurele usutseremooniale, mis pidi toimuma ühel mäel Somnauthi lähedal. 
Tseremoonia peeti kuujumala auks ja see pidi aset leidma öösel. 

Kui me pühitsuspaigale lähenesime, tõkestas rahvahulk meil tee. Kuu oli juba kõrgel taevas, 
kui me ükskord mäele jõudsime. Mu hindu sõpradel olid mingid erilised eesõigused, mis 
võimaldasid neil pühamule ligineda. Nad lubasid lahkelt ka minul endaga kaasa minna. Kui 
me lõpuks kohal olime, siis nägime, et pühamut varjas eesriie, mis oli riputatud kahe vägeva 
puu vahele. Nende puude all paistis lame kaljueend, mis moodustas midagi loodusliku lava 
taolist. Selle alla jäin ma oma hindu sõprade seltsis seisma. 

Selja taha, mäenõlvast alla vaadates nägin ma kõige suurejoonelisemat vaatepilti inimese ja 
looduse ühendusest, mida ma kunagi olen kohanud. Kõrgendiku madalamad nõlvad läksid 
märkamatult üle rohuga kaetud tasandikuks, kus kohtusid kolm jõge. Ühel pool, nii kaugele 
kui silm ulatus, looklesid graatsiliselt jõed, kord nähtavana, kord puude varjus. Teisel pool 
uinus öövaikuses sile ookeanipind. Paigutage sellele kaunile maastikule — mäenõlvadele, alla 
tasandikule, looklevate jõgede lähemaid kaldaid ääristama — kümned tuhanded valgetes 
rõivastes inimesed. Valgustage seda palverändurite kogunemispaika tõrvikute ja 
rasvatungalde punaste leekidega, mis kõikjalt selle loendamatu rahvahulga seast aeg-ajalt üles 
loitsid. Lisage veel idamaa täiskuu, mis pilvitust taevast kõigele oma hiilgust kallab, ning Teil 
võib tekkida mingi ettekujutus sellest pildist, mis mulle avanes, kui ma mäeharjalt ümbrust 
vaatasin. 

Mingite keelpillide ja flöötide kurblik viis tõi mu tähelepanu tagasi varjatud pühamule. 
Pöörasin end sinnapoole ja nägin kaljulaval kolme inimkuju. Keskmises neist tundsin ma ära 
mehe, kellega olin kõnelnud Inglismaal, kui indialased leedi Verinderi maja terrassile ilmusid. 
Teised kaks, kes olid tema kaaslased olnud seal, olid kahtlemata ka siin tema kõrval. 

Üks pealtvaataja, kelle lähedal ma seisin, märkas, kuidas ma võpatasin. Sosinal selgitas ta 
mulle nende kolme kuju ilmumist kaljulavale. 

Nad olid braahmanid (ütles ta), kes olid jumala teenimisel oma kastikuuluvuse kaotanud. 
Jumal oli käskinud neil palverändamise läbi puhtaks saada. Sel ööl pidid need kolm meest 
lahku minema. Kolmes erinevas suunas lähevad nad palveränduritena India pühade paikade 
poole. Mitte kunagi enam ei tohi nad üksteise nägusid näha. 

Enam kunagi ei tohi nad oma rännakutel puhata, alates nende lahkumineku päevast kuni 
päevani, mis nende surma tunnistajaks saab. 


Sel ajal kui mulle neid sõnu sosistati, lakkas kurblik muusika. Kolm meest heitsid eesriide ette 
kaljule maha. Nad tõusid... vaatasid üksteisele otsa... embasid. Siis laskusid nad ükshaaval 
alla, inimeste sekka. Rahvas andis neile surmavaikuses teed. Nägin, kuidas rahvahulk ühel ja 
selsamal hetkel kolmes erinevas suunas lahku lõi. Siis koondus see suur valge inimmass 
aeglaselt uuesti üheks. Saatusest märgitud meeste tee läbi nende ligimeste ridade oli 
olematuks muutunud. Me ei näinud neid enam. 

Varjatud pühamust tõusis uus, vali ning juubeldav muusika. Rahvahulk minu ümber hakkas 
lainetama ja tõmbus koomale. 

Eesriie puude vahel tõmmati kõrvale ning pühamu ilmus nähtavale. 

Seal, kõrgele troonile tõstetuna — iseloomulikult antiloobi seljas, neli kätt nelja ilmakaare 
poole sirutumas —, kõrgus müstilises taevavalguses meie kohal tumeda ning kohutavana 
kuujumal. Ja iidoli otsmikul kiirgas kollane teemant, mis.oli minu peale viimati oma helki 
heitnud Inglismaal — naisekleidi rinnaesiselt! 

Jah! Pärast kaheksa sajandi möödumist vaatab Kuukivi jälle üle püha linna müüride, mille 
sees tema lugu kord algas. Kuidas ta oma metsikule kodumaale tee tagasi leidis, millise 
juhuse või millise kuriteo läbi indialased oma püha kalliskivi uuesti oma valdusse said — 
Teie ehk teate seda, mina aga mitte. Te kaotasite ta Inglismaal silmist, ja (kui ma sellest 
rahvast üldse midagi tean) Te olete kaotanud ta silmist igaveseks. 

Nii mööduvad aastad ja kordavad üksteist; nii pöörlevad ajarattas ühed ja samad sündmused. 
Millised on Kuukivi järgmised seiklused? Kes oskab öelda! 


SAATEKS 


William Wilkie Collins (1824—1889) sündis Londonis maastikumaalija William Collinsi 
pojana. Isa soovil tegi ta kõigepealt katset kaubanduse alal. seejärel aga pidi temast saama 
jurist. Kui ta lõpuks hoopis kirjanduse kasuks otsustas, kulusid juuraõpingute käigus saadud 
teadmised talle nii mitmegi romaani kirjutamisel marjaks ära. 

Wilkie Collinsi looming langeb nn. Victoria-ajastu teise poolde. Selle terminiga tähistatakse 
Inglismaal kuninganna Victoria valitsusaega (1837—1901) ja mõningaid sellele eelnenud 
aastaid. Praktiliselt mõeldakse selle all tervet 19. sajandit, Victoria-aegsetest romaani- 
kirjanikest kõneldes aga tervet rida autoreid, alates Jane Austinist ja Walter Scottist ning 
lõpetades Anthony Trollope'i ja Wilkie Collinsiga. 

Tollel perioodil toimusid Inglismaa elus mitmed muutused. Seoses 1832. aasta 
parlamendireformiga tõusis tööstuslik-kaubanduslike kihtide mõju. Neljakümnendatel aastatel 
tekkis tšartistlik liikumine. Sajandi teisel poolel aga tingis raudteede ehitamine ja 
vabakaubanduse võidulepääs tööstusliku tõusu. Sotsiaalsed pinged vähenesid ning kodanlus 
saavutas üha suurema mõju. 

Ka kirjanduselt oodati sel ajajärgul mitte niivõrd romantilist paatost ja võitlusvaimu, kuivõrd 
tegelikkuse süvenenud kujutamist. Sajandi teise poole realistlikku romaani iseloomustabki 
suurenenud psühholoogiline tõepärasus, tegelaste siseelu, põhjuste ja tagajärgede sügav 
analüüs. Täiustusid stiilivõtted, romaanide ülesehitus ja detailide esitusviis. Tolleaegses 
realistlikus romaanis võib eristada kahte suunda: ühelt poolt sellised kirjanikud nagu Charles 
Dickens ja õed Bronted ühendasid oma teostes kriitilise realismi romantismiga; teiselt poolt 
pidasid William Thackeray, Elizabeth Gaskell, George Eliot ja Anthony Trollope kinni nii- 
öelda range realismi joonest. Tugevate romantismi ja nn. gooti romaani sugemetega (mida 
iseloomustab salapära, eksootika, üleloomulike nähtuste jms. rõhutamine) on ka Wilkie 
Collinsi looming. 

Wilkie Collinsi esimene teos oli tema isa elulugu. Järgmisena ilmus «Antonina ehk Rooma 
langemine» (Antonina: or the Fail of Rome, 1850). Edasist loomingut on kahtlemata 


mõnevõrra mõjustanud Col-linsi sõbrunemine Charles Dickensiga viiekümnendate aastate 
alguses. 

Mitmed kaasaegsed on püüdnud väita, nagu oleks selles sõpruses õppida olnud ainult 
Collinsil. Teiselt poolt aga on väljendatud arvamust, et just Collinsi mõjul pööras Dickens 
oma hilisemas loomingus suuremat tähelepanu romaanide süžeele ja ülesehitusele. Nad 
reisisid koos, tegid kaastööd ajakirjale «Household Words», ning Dickens lavastas kaks 
Collinsi melodraamat — «Tuletorn» (The Lighthouse) ja «Jäätunud sügavik» (The Frozen 
Deep), mängides neis ise ka peaosa. 

Järgmisesse aastakümnesse jäävad teosed, mis on Collinsile kõige enam kuulsust toonud. 
1860. a. ilmus ajakirjas «All the Year Round» põnevusromaan «Naine valges» (The Woman 
in White). Romaani sündmustik keerleb kahe äravahetamiseni sarnase neiu ümber, kes lõpuks 
osutuvad õdedeks. Selles melodraamas lõi Collins ühe oma eredama naisekuju ja ühe 
värvikama lurjuse. Peaaegu üleöö sai Collinsist Inglismaa loetavamaid autoreid. Ametlik 
kriitika oli oma kiitusega küll märksa tagasihoidlikum, heites muuhulgas ette ka tegelaskujude 
skemaatilisust. Collinsi lugejatel aga ilmselt selliseid pretensioone ei olnud: nende meelest 
olid tegelased niivõrd «lihast ja verest», et autor sai koguni mitmeid kirju, milles paluti 
avaldada romaani kangelanna Marion Halcombe'i aadress, sest kirjakirjutajad soovisid tollele 
sümpaatsele daamile oma kätt ja südant pakkuda. Tulemata ei jäänud paraku 
ähvarduskirjadki, sest mitmed härrasmehed näisid kahtlustavat, et lurjuslik krahv Fosco oli 
just nende pealt maha kirjutatud. 

1862. a. ilmus romaan «Nimetu» (No Name), ühe vallaslapse lugu. 1866. a. ilmunud 
«Armadale» on ülikeerulise ülesehitusega melodraama, milles on valdavaks saatuslikud ja 
sünged meeleolud (kunagise mõrtsuka poega hakkab vaevama kinnisidee, et tal tuleb oma isa 
mõrva korrata). Terviklikkuselt ei ole «Armadale» võrreldav «Naisega valges» või 
«Kuukiviga», kuid kindlasti on see üks Collinsi huvitavamaid teoseid. 

Tõeline kirjanikumenu saabus Collinsile siis, kui 1868. aastal ilmus ajakirjas «All the Year 
Round» romaan «Kuukivi» (The Moonstone). Peale tulise poolehoiu leidis see teos aga ka 
vastuseisu. Peab märkima, et kriitika ei hellitanud Collinsit tema eluajal, ja hiljemgi on teda 
teenimatult alahinnatud. Võib-olla ei küüni ta tõesti oma selliste kaasaegseteni nagu Charles 
Dickens, William Thackeray, George Eliot ja Emily Bronte, kuid Victoria-aegsetest 
teisejärgulis-test kirjanikest lahutab teda veelgi suurem vahemaa. Tema põhimõtteks oli, et 
kirjaniku kohus on lugejais huvi äratada, neid lõbustada ja ühtlasi ka midagi õpetlikku 
väljendada, ning seda kõike ta täie tõsidusega ka tegi. 

Romaan «Kuukivi» on Collinsi loomingus kõige silmapaistvam saavutus; seda võib omas 
laadis lausa täiuslikuks nimetada. Lääne mõjukamaid 20. sajandi poeete ning kriitikuid T. S. 
Eliot on seda iseloomustanud kui «kõige esimest, kõige pikemat ja kõige paremat inglise 
detektiivromaani». Detektiivžanrile Inglismaal aluse pannud teosena on see läinud ka 
kirjanduslukku. Ja nii mitmeski suhtes ei ole selle žanri hilisematel teostel õnnestunud 
«Kuukivi» ületada. 

Eelkõige tuleks märkida Collinsi oskust õhkkonda luua. Juba oma maastikumaalijast isa 
eluloo kirjutamisel paistis ta silma looduspiltide kirjeldamise oskusega. Ka «Kuukivis», eriti 
selle esimeses osas, heidavad tema Vabiseva Liiva kirjeldused kogu sündmustikule oma 
lumma ning loovad mingi erilise atmosfääri, ilma milleta see romaan kaotaks palju oma 
haaravusest. 

«Kuukivis», nagu enamikus 19. sajandi inglise realistlikes romaanides, leiavad kajastust 
tolleaegse Inglismaa olud. Parlamendireform oli toimunud, aristokraatia osatähtsus 
vähenemas, Inglise ülemvõim Indias kindlustunud. Aina rohkem voolas Inglismaale 
eksootilise India kaupu, sealhulgas toodi tihtipeale kaasa ka väärtuslikke kalliskive. Kõik see 


moodustabki Kuukivi kummalise loo tausta. Mis puutub sellesse õnnetusttoovasse teemanti 
endasse, siis see ei ole reaalselt eksisteerinud kalliskivi. Küll aga andsid selle loomisel 
Collinsile inspiratsiooni mitmed Inglismaale sattunud haruldased vääriskivid ja nendega 
seotud seiklusrohked lood. 

India teemandil lasuv needus annab toimuvale autori tahtel küll pisut müstilise varjundi, kuid 
tegevus toimub ikkagi tüüpilises tolleaegses Inglise olustikus ning ka tegelased on läbi ja 
lõhki maised. Ja just eluliste tegelaskujude loomine ongi Wilkie Collinsi üks suuremaid 
voorusi. 

Kahtlemata on romaani kesksemaks kujuks seersant Cuff, kelles on põimunud tegelikkus ja 
väljamõeldis. Seersandi kuju loomisel oli Collinsil eeskujuks tolleaegne kuulus Londoni 
politseinik inspektor Whicher, kelle üks kõige sensatsioonilisemaid juurdlusi keerles just 
nimelt määritud rõivaeseme ümber. Samal ajal on seersant Cuff juba ehtne raamatu-detektiiv. 
Tema salapärased märkused ja tihtipeale mõistatuslik tegutsemine panevad lugeja kaasa 
mõtlema, püüdma ise lahenduseni jõuda. Collinsi seersant Cuff ei ole lugejaga võrreldes 
eelisolukorras — detektiivžanri eripära nõuab, et lugeja teaks täpselt niisama palju kui 
juurdlust läbiviiv detektiiv. 

Sündmustikku viivad «Kuukivis» edasi eri tegelaste jutustused. Sama meetodit oli Collins 
kasutanud juba romaani «Naine valges» kirjutamisel, «Kuukivis» aga annab see võte veel 
paremaid tulemusi. 

Kõige pikem ja kõige värvikam jutustus kuulub Gabriel Betteredge'ile. Kaasaegsetega 
võrreldes on Collinsil vaieldamatult see eelis, et teenrid tema teostes on omaenese mõtete ja 
arvamustega isiksused. Betteredge oma kodukootud filosoofia, oma nõrkuste ja voorustega, 
isikupärase suhtumisega pererahvasse ja ilmaasjadesse on muhedalt kujutatud ning usutav. 
Collinsit olevat tõsiselt pahandanud see, kui üks ameerika illustraator Betteredge'i livrees 
kujutas — autori arvates oleks see, omamoodi väärikas teener pidanud välja nägema nagu 
mõni vana vaimulik». 

Collinsil on õnnestunud elu sisse puhuda isegi romaani noorele armastajapaarile — Franklin 
Blake'ile ja Rachel Verinderile. Üldse paistavad Collinsi naisekujud silma selle poolest, et nad 
on arukad, iseseisva mõtlemisega ja võimelised suurteks kirgedeks. Võib-olla on selline 
Victoria-aegses kirjanduses mitte just tavaline naise kujutamine seotud ka Collinsi enda 
ebakonventsionaalse eraeluga. Ta elas 

laulatamata koos kahe naisega, kusjuures teisest vabaabielust oli tal kolm last. Arvata võib, et 
selline moraalinormide trotsimine heakskiitu ei leidnud — pigem provotseeris 
«moraaliapostlite» aktiivsust. Oma isiklike kibedate kogemuste põhjal on Collins loonud miss 
Clacki kuju. Tal olevat üksvahe tulnud tõrjuda koguni kahe «miss Clacki» üliinnukat 
hingepäästmistegevust, ja «Kuukivis» ei püüagi ta varjata oma iroonilist suhtumist sedasorti 
tüütutesse vagatsejatesse. 

Hoopis teistlaadi isiklikud kogemused on Collinsil ühenduses Ezra Jenningsi kujuga. Selleks 
ajaks, kui Collins «Kuukivi» lõpetas, oli teda juba ammugi vaevav podagra nii kaugele 
arenenud, et valusid aitas taluda ainult oopium. Ezra Jenningsi painajalikud ööd olid Collinsil 
endal läbi elatud, ta tundis omal nahal, mida tähendab «oopiumi kättemaks». 

Ei ole teada, kas Collins ise mõistis, et ta on «Kuukiviga» uuele žanrile aluse pannud. Omas 
laadis jääb see romaan tema loomingus aga erandlikuks. Hilisemad teosed ei saavutanud 
Anam varasemate taset. Sõprus Dickensiga jahenes, ja pärast viimase surma sattus Collins 
Charles Reade'i mõju alla, kelle arvates kirjandusteose põhieesmärk oli rünnata tolleaegseid 
tõsisemaid sotsiaalseid pahesid. Ka Collins püüdis oma järgmistes romaanides ühendada 
põnevat sündmustikku mingi missiooniga. Nii ründab tema romaan «Mees ja naine» (Man 
and Wife) iganenud lahutusseadusi, «Must kuub» (The Black Robe) jesuiite, «Süda ja teadus» 
(Heart and Science) vivisektsiooni õudusi. 


Wilkie Collins suri 1889. aastal. Tema kuulsusesära oli selleks ajaks küll juba mõnevõrra 
tuhmunud, kuid ka hilisematel raamatutel ei tulnud lugejatest puudust. Jääb vaid üle loota, et 
Collinsi peateos, mis on originaali keeles tänini hulgaliselt kordustrükke ja uusvälja-andeid 
üle elanud ning tõlgete kaudu maailmas laialt tuntuks saanud, leiab nüüd ka esimese täieliku 
eestikeelse väljaandena* piisavalt lugejaid. 

Tõlkija 


* Wilkie Collinsi «Kuukivi» adapteeritud väljaande tõlge ilmus ajakirju «Noorus» lisana 
1957. a. novembrist kuni 1958. a. septembrini, kokku 84-1 leheküljel. = Tõlkija. 

